
Prefaţă de Mircea Mihăieş 

(D) logica tragediei 

Liniştea de după furtună în 1957, William Faulkner 
se găsea la Charlottesville, Virginia, ca writer în residence. 
Se apropia de şaizeci de ani şi nu părea să mai aibă mari 
proiecte literare. Se complăcea în deliciile vieţii de scriitor 
clasicizat, traversând cu un soi de melancolie plină de 


demnitate pajiştile străbătute cândva de Thomas Jefferson, 
refăcând în minte neştiute, imaginare trasee. Admira 
politeţea rezervată a acestor „sudici ai nordului”, care-l 
salutau deferent, dar nu se încumetau să-i tulbure ritualul 
peripatetic. Le aprecia distanţa şi-i lăuda fără nicio 
reţinere: „Toţi cei din Virginia sunt snobi, iar mie îmi plac 
snobii. Snobul petrece atâta timp fiind snob, încât nu prea 
mai are timp să se amestece în lucrurile tale, ceea ce e 
foarte plăcut!” 

Acest tablou idilic era brăzdat de obligaţiile 
academice asumate, adică de întâlnirile cu studenţii şi 
absolvenţii universităţii. Transcrise de către Frederick L. 
Gwynn, profesorul de literatură americană al universităţii, 
şi de către Joseph L. Blotner, marele său biograf, discuţiile 
purtate alcătuiesc materia volumului Faulkner in the 
University. Mină de aur pentru amatorii de confesiuni 
literar-creatoare, dialogurile nu sunt scutite de un aer de 
improvizație. Predictibile şi nu din cale-afară de subtile, 
întrebările nu stimulează întotdeauna apetitul intelectual 
al scriitorului - un ins altminteri destul de ursuz. Se 
rezumă, adeseori, la răspunsuri scurte, aproape seci, 
nesfiindu-se să reproducă aproape mecanic lucruri spuse şi 
cu alte ocazii. 

Când întrebările sunt bune, când interlocutorii 
reuşesc să străbată crusta de inevitabil convenţionalism. 

Faulkner se animă şi ceea ce spune merită cu 
adevărat ţinut minte. O întrebare bună cade chiar la prima 
întâlnire cu grupul de studioşi, în 15 februarie 1957. O 
voce familiarizată cu creaţia lui sesizează că dincolo de 
motivațiile de natură tehnică şi de compoziţie, structura 
aparte a unui roman publicat în 1929 s-ar putea explica 
printr-o particularitate de natură psihologică: „În 
Zgomotul şi furia, primele trei secţiuni ale cărţii sunt 
narate de către unul dintre cei patru copii ai familiei 
Compson; există vreo explicaţie a faptului că deşi Caddy 
are un rol atât de proeminent în roman nu aveţi o secţiune 
care să prezinte punctul de vedere sau impresiile ei în 
legătură cu ceea ce se petrece?” 


Observaţia atingea, fără îndoială, o coardă a 
sensibilităţii lui Faulkner. Se afla la Charlottesville nu doar 
în calitate de premiat cu Nobelul, ci şi de tată şi bunic - 
fiica sa, Jill, îşi urmase soţul, profesor la universitate. 
Acum, la ceasul târziu al vieţii, romancierul reuşea să pună 
de acord viaţa de creator cu ceea ce mai rămăsese din 
viaţa de familie, după guerilla de câteva decenii cu o soţie 
imposibilă şi cu mereu opresivele termene de predare a 
manuscriselor. Oricine o evoca pe Caddy, personajul-fetiş 
din cartea-fetiş Zgomotul şi furia, se adresa direct rănii 
nevindecate din sufletul lui: durerea de a nu fi avut 
niciodată o soră. Şi, evident, frustrării de-a nu fi avut, nici 
ca amant, nici ca soţ, un dublu perfect. 

Estelle, cu care se căsătorise în 1929, fusese prima 
lui dragoste, dar ea nu era la primul mariaj. îl părăsise, 
pentru a-l regăsi deziluzionat, plin de amărăciune şi 
incapabil să mai creadă în iubirea ideală. Visul perfecțiunii 
se fisurase, iar anii au adâncit până la limita tragediei o 
coexistenţă în care alcoolul, resentimentul şi nevroza au 
fost singurele constante. Poate de aceea orice întrebare 
despre Caddy şi despre Zgomotul şi furia (cartea fusese 
scrisă în 1928 şi publicată în anul nunţii) îl trimitea într-o 
epocă paradiziacă, în care iluziile erau încă intacte şi 
dreptul la visare nu se transformase în coşmar. 

„E o bună întrebare”, se grăbeşte Faulkner să 
aprobe. „Explicaţia întregii cărţi se află tocmai în acest 
lucru. Povestea a început cu imaginea chiloţaşilor murdari 
ai unei fetiţe căţărate într-un copac pentru a se uita pe 
geamul sufrageriei şi a fraţilor ei care nu avuseseră curajul 
să se urce în copac şi care aşteptau să vadă ce vede ea. Am 
încercat să spun acest lucru mai întâi cu ajutorul primului 
frate, dar n-a fost destul. Aceasta a fost Secţiunea întâi. 
Am încercat şi cu alt frate, dar n-a fost de ajuns. Aceasta a 
fost Secţiunea a Doua. Am încercat cu al treilea frate, 
pentru că ea, Caddy, continua să fie prea frumoasă şi prea 
emoţionantă pentru mine ca să-i reduc povestea doar la 
ceea ce se întâmpla, şi m-am gândit că era mai pasionant 
s-o văd prin ochii altcuiva. Dar lucrul a eşuat şi am 


încercat eu însumi - în secţiunea a patra - să spun ce s-a 
întâmplat, şi am eşuat din nou” (Gwynn, Blotner, 1995: 1). 

Cartea apare în octombrie 1929, aşadar în plină 
disperare creată de răbufnirile Marii Crize. Era al patrulea 
roman al lui William Faulkner şi critica n-a făcut abstracţie 
de dramele trăite de America în momentul publicării. 
David Minter, autorul unei excelente ediţii critice a 
romanului (Minter, 1994), trece în revistă principalele 
poziţii critice, ajungând la concluzia că, în ciuda dificultății 
şi a stranietăţii ei, cartea s-a bucurat de o receptare 
„echilibrată”: „Scriind pentru The Nation, Clifton Fadiman 
a descris temele şi personajele lui Faulkner drept prea 
«triviale» pentru a justifica «enorma şi complexa măiestrie 
cheltuită pe ele». Comentând romanul în Hound and Horn, 
Dudley Fitts l-a criticat pe Faulkner pentru folosirea 
«deliberată a obscurităţii» şi pentru «marea incoerenţă» în 
învelirea «melodramei»” (Minter, 1994: VIII). 

Fructuoasele neajunsuri ale trivialităţii 

Primii interpreţi ai romanului au pus degetul pe 
câteva concepte negative care aveau să facă o remarcabilă 
carieră. „Irivialitatea” lui Faulkner era o axiomă: nu 
adunase el între coperţile cărţilor anteriorare tot ce putea 
fi mai respingător în materie de sexualitate, violenţă şi 
cinism? Nu avea el să scrie, prin Sanctuar, manualul 
perfect al sălbăticiei omeneşti, întrupată în maniacul 
Popeye? Or, Zgomotul şi furia părea să invite la înseriere, 
de vreme ce titlul însuşi trimitea la una din marile 
izbucniri de violenţă şi disperare din Macbeth; „Life [...] is 
a tale/ Told by an idiot, full of sound and fury/ Signifying 
nothing” (actul V, scena 5). 

„Trivialitatea” e cu atât mai condamnabilă cu cât 
autorul pune în slujba ei o îndemânare pe care i-o 
sesizează chiar şi răuvoitorii. Într-adevăr, romanul are 
structura misterioasă a unui joc de şah, încheiat şi 
reînceput după doar câteva mutări care provocaseră 
„mat”-ul. Mărturisirile lui Faulkner, asumarea eşecului 
narativ sunt doar încercări de a îndulci stupoarea 
cititorului de bună-credinţă, a iubitorului de naraţiune 


clasică şi intrigă cursivă. O scuză tardivă, pe care o 
reiterează ori de câte ori are prilejul. Aproximarea valorii 
în termeni negativi - cu cât eşecul e mai mare, cu atât 
valoarea cărţii e mai mare! - ţine de o retorică a modestiei, 
de o ironie stilată pe care acest descendent proletarizat al 
aristocrației sudice le juca la perfecţie. 

Pe de altă parte, e greu să nu admiţi că Zgomotul şi 
furia la marcat pe autor într-o măsură nu doar 
considerabilă, ci şi persistentă. Revine la această carte ori 
de câte ori ceva se gripează în mecanismul creaţiei. Dacă 
romanul se naşte din povestea de dragoste dintre scriitor 
şi personajul său cvasi-absent, treptat el adaugă iubirii 
dimensiunea  metafizic-filozofică:  Appendix-ul scris în 
toamna lui 1945 şi publicat mai întâi în The Portable 
Faulkner (1946), editat de către Malcolm Cowley, încearcă 
să ridice la dimensiunile paroxistice ale tandreţii pentru 
Caddy un alt personaj: negresa Dilsey. Această adăugire, 
devenită ulterior parte integrantă a romanului, are 
menirea de a risipi tensiunea insuportabilă adunată într-un 
singur erou. 

Deşi, în Apendice, sub numele Dilsey nu figurează 
niciun comentariu, înţelegem că în această absenţă a 
determinaţiilor stă întregul, absolutul. Nu aflăm nimic 
suplimentar, dar autorul are grijă să ne informeze că 
Dilsey reprezintă, în lumea nebună şi lipsită de sens, totul: 
„Am scris Zgomotul şi furia de cinci ori la rând, spre a mă 
elibera de visul care va continua să mă chinuie până la 
moarte. E tragedia a doua femei: Caddy şi fiica ei. Dilsey 
este unul din personajele mele favorite, pentru că e 
curajoasă, generoasă, blândă şi cinstită. E mult mai 
curajoasă şi cinstită şi generoasă decât mine” (Cowley, 
1966: 38). 

Dar cine sunt celelalte personaje ale cărţii? Zgomotul 
şi furia poate fi privit, la un prim nivel, drept un roman de 
familie. E greu să elimini această evidenţă, din moment ce 
principalii naratorii sunt trei fraţi iar evenimentele evocate 
au de-a face exclusiv cu dramele familiei Compson: 
Benjamin, fratele idiot, Quentin, sinucigaşul, Jason, insul 


pragmatic, crud şi plin de ură, şi Caddy (Candace), sora 
care polarizează atenţia tuturor (pentru Benjy ea este 
tovarăşul de joacă perfect, sursa unei infinite tandreţi şi-a 
iubirii pure, pentru Quentin e imposibila iubire, obiectul 
unui incest imaginar, pentru Jason inamicul ireductibil, iar 
pentru părinţi obiectul experimentului cinic şi-al cruzimii 
gratuite.) Ei sunt pilonii unui text care vorbeşte despre 
predestinare, dar şi despre decăderea valorilor tradiţionale 
în „brava lume nouă” a modernităţii. 

Scriind romanul, pretenţiile lui Faulkner par 
modeste. Singurul lucru la care se gândea era o povestire 
despre o fetiţă în care să se reflecte declinul unei lumi. 
Titlul provizoriu al textului era Twilight (Amurg) şi 
Faulkner mărturiseşte că, scriindu-l, n-avea un plan, dar 
avea o obsesie: „Eu, care n-avusesem o soră şi care-am 
fost blestemat să-mi pierd fiica sugară, am început să-mi 
fac o fetiţă frumoasă şi tragică” (Faulkner, 1994: 228). 

Lăsând deoparte inadvertenţa cronologică (Alabama, 
copilul mort la doar câteva zile de la naştere, avea să vină 
pe lume la sfârşitul lui 1931!), insistența asupra pasiunii 
pentru copilul imaginar (obsedanta Caddy se reduplică în 
fiica ei, Quentin, nume ambiguu, androgin, sortit să poarte 
cu sine ideea posibilului păcat de moarte, al iubirii 
incestuoase), singurul capabil să salveze lumea, relevă o 
obsesie psihanalitică. Ivită pe lume în condiţii tulburi 

(„orfană de tată cu nouă luni înainte de-a se naşte”), 
Quentin nu e decât noul nume - derizoriu, după cel 
nevrotic-tragic al unchiului ei - al eşecului înscris în 
sângele şi în mintea familiei Compson: „s-a lăsat să 
alunece în jos pe acelaşi burlan în semiîntunericul 
amurgului şi a fugit cu saltimbancul care avea deja o 
condamnare pentru bigamie. Şi astfel a dispărut: oricare i- 
ar fi fost apoi ocupaţia n-avea să se mai întoarcă niciodată 
în vreun Mercedes cromat; şi nicio fotografie a ei n-avea să 
conţină vreodată vreun individ important”. 

Un orator din Sud 

Zgomotul şi furia ilustrează singurul talent artistic pe 
care Faulkner îl recunoaşte celor din Sudul american: 


oratoria. „N-am ajuns niciodată prea departe şi probabil 
nici n-o să ajungem cu muzica şi artele plastice. Dar noi 
trebuie să vorbim, să spunem, pentru că avem oratoria în 
sânge” (Faulkner, 1994: 229). Nemulțumirea faţă de 
conţinutul romanului e, în egală măsură, o nemulţumire 
faţă de formă. Scrie şi rescrie, schimbând perspectivele, 
pentru că are ceva de adăugat, dar mai ales pentru că n-a 
ajuns la intensitatea retorică visată. În vara lui 1933, când 
Faulkner compune o prefaţă pentru noua ediţie a 
romanului, vorbeşte despre explozia textului pe hârtie, 
despre forţa irepresibilă a povestirii ambalată în senzaţii 
obscure până atunci, brusc limpezite de dorinţa de a da 
formă literară confuziei de imagini care-l luase în 
stăpânire. 

Strălucit exemplu de încercare de a depăşi 
inevitabilul ermetism al textului, romanul redevine 
misterios pe măsură ce încercăm să descifrăm intenţiile 
autorului. Faulkner a renunţat la titlul original, Twilight, 
dar nu şi la metafora conținută în el. Stăruie încă 
ambiguitatea dacă titlul ar fi trebuit să fie purtat doar de 
către prima secţiune a cărţii (şi atunci, spune un excelent 
critic „de text” al operei faulkneriene, el „s-ar fi referit la 
semilumea lui Benjy, ţinut într-o stare de suspensie 
atemporală, între lumină şi întuneric, înţelegere şi lipsă de 
înţelegere, între lumea umană şi lumea animală” [Miligate, 
1966: 88]), sau de către întregul roman (şi atunci el ar 
sugera „decăderea familiei (Compson, surprinsă în 
momentul în care gloria stinsă a strălucitului ei trecut e pe 
cale să dispară în extincţia finală” [Miligate, 1966: 88]). 

Metafora amurgului funcţionează la nivelul fiecăreia 
dintre secţiunile romanului. Ea domină chiar şi Apendicele, 
care, propunându-şi să rotunjească destinul personajelor, 
le striveşte sub apăsarea formulelor existenţiale definitive. 
Quentin III, fratele cel mare, se stinge la douăzeci de ani, 
departe de casă, în campusul universitar din 
Massachusetts; lui Benjy, căruia natura nu i-a acordat 
luxul umanului, hărăzindu-i o minte întunecată, familia i-a 
răpit, prin castrare, până şi atributele animalului; Jason IV 


(Jason III moare în 1912), „primul Compson întreg la cap”, 
şi poate de aceea atât de respingător, torturat de 
pierderea banilor - furaţi de propria lui nepoată, care 
luase nu doar ceea ce-i aparţinea, ci şi sumele secrete 
adunate obsesional de acest unchi în care supravieţuise 
Harpagon - trăieşte sub zodia fricii; fiecare gest al său, 
comis ori reprimat, readuce în lume întunericul. 

În cazul lui Caddy şi al fiicei sale, obsesia amurgului 
umple vidul unor vieţi sortite de la bun început 
dezastrului. Castrarea propriu-zisă a lui Benjamin („în 
urma unei încercări înceţoşate şi confuze de a viola o 
fetiţă”) este dublată de castrarea morala a lui Caddy, 
victimă a tiraniei părinteşti. Fiinţă solară, Caddy e obligată 
să trăiască în penumbra bolnăvicioasă a unei familii în care 
doar Jason, insuportabilul, odiosul protector al clanului, 
este cu adevărat normal. Stigmatizaţi, exaltaţi, rămaşi în 
interstiţiile unei lumi demult apuse, ei sunt în egală 
măsură victime şi călăi. Sunt victimele unei memorii 
incapabile să se focalizeze pe prezent şi asasinii morali a 
tot ce fusese bun în lumea pe care o exaltă în porniri 
romantic-nevrotice. 

Structura  cvadri-focală a romanului indică o 
deplasare a discursului dinspre extrema subiectivitate (o 
subiectivitate vecină cu desăvârşita opacitate) spre o 
obiectivitate aproape rezonabilă. Dar limpezirea nu se 
produce treptat, pentru că fiecare nou punct de vedere 
obscurizează măcar în măsura în care luminează aspectele 
tratate. Sensul se relevă doar în final, când cele patru voci 
sunt însumate şi când cronologia poate fi, în sfârşit, pusă 
de acord cu întâmplările. Narațiunea debutează în 7 
aprilie, Sâmbăta Mare a anului 1928, coboară optsprezece 
ani, în ziua de 2 iunie 1910, când Quentin III se va 
sinucide, revine în Vinerea Mare, 6 aprilie 1928, şi se 
încheie în Duminica Paştilor, în 8 aprilie. 

De-a imagismul 

Contorsionarea temporală nu reprezintă însă o 
dificultate majoră a lecturii. O dată ce cheile de lectură au 
fost descoperite, ordinea episoadelor poate fi identificată, 


cu o precizie mai mare sau mai mică. Cu adevărat 
problematic - dacă nu insurmontabil - e parcursul 
brownian în interiorul capitolelor. Fluxul conştiinţei şi 
monologul interior, folosire de Faulkner cu o virtuozitate 
rareori atinsă în literatura secolului douăzeci, brăzdează, 
fragmentează, reface şi subminează întâmplările pline de 
zgomot şi furie din existenţa schizoidă a unei familii scoasă 
de istorie nu doar în afara timpului, dar împinsă şi dincolo 
de legile moralei. 

E discutabil dacă romanul stă sau nu, aşa cum au 
acreditat mulţi critici, sub tutela imagismului. Dar e sigur 
că impulsul scrierii ilustrează teoretizările lui Ezra Pound 
în marginea comunicării simultane a emoţiilor şi ideilor 
prin imagine. Faulkner a fost destul de ferm în afirmaţiile 
privind modalitatea compoziţională, destul de credibile, de 
altfel. Seminarul de la Nogano, din 1955, în care Michael 
Miligate vede varianta cea mai nuanţată privind scrierea 
romanului, constituie un prilej de a pune lucrurile la punct: 
„[Cartea] începe ca o nuvelă, o poveste fără intrigă, despre 
nişte copii care au fost trimişi de acasă în timpul 
înmormântării bunicii lor. Erau prea mici ca să li se spună 
ce se petrece şi vedeau lucrurile doar din perspectiva 
jocurilor copilăreşti, cum ar fi aspectul lugubru al scoaterii 
cadavrului din casă etc., şi atunci m-am gândit să văd ce 
altceva mai pot scoate din ideea inocenţei oarbe, auto- 
centrate, reprezentate de copii, dacă unul dintre aceşti 
copii ar fi cu adevărat inocent, adică idiot. Aşa s-a născut 
idiotul, şi apoi am devenit interesat de relaţia lui cu lumea 
în care se găsea, dar pe care n-o putea înţelege. Şi de unde 
ar putea el primi tandreţea, ajutorul, ca să-l protejeze în 
inocenţa lui. Înţeleg «inocenţa» în sensul că Dumnezeu l-a 
făcut orb la naştere, adică lipsit de minte, şi că nu se putea 
opune în niciun fel. Aşa s-a ivit personajul care e sora lui, 
apoi fratele, acel Jason (care reprezintă pentru mine răul 
absolut. E cel mai respingător personaj pe care l-am creat 
vreodată). Apoi a fost nevoie de un protagonist, de cineva 
care să spună povestea, şi aşa s-a ivit Quentin. In acel 
moment mi-am dat seama că nu pot să spune toate aceste 


lucruri într-o nuvelă. Aşa că am povestit întâmplările 
idiotului din acea zi, dar totul rămânea ininteligibil, aşa că 
a trebuit să scriu un alt capitol. Apoi am hotărât că 
versiunea lui Quentin despre aceeaşi zi şi despre aceeaşi 
împrejurare trebuie şi ea povestită. Dar era nevoie de un 
contrapunct, care era celălalt frate, Jason. In acel moment 
totul era absolut confuz. Ştiam că lucrurile nu sunt nici pe 
departe încheiate şi-a trebuit să mai scriu un capitol din 
afară, povestit de cineva exterior, adică de scriitor, pentru 
a spune ce s-a întâmplat în acea zi anume. Aşa a crescut 
cartea. Adică, am scris aceeaşi poveste de patru ori. Dar 
niciuna dintre ele nu era corectă, dar suferisem atât de 
mult încât nu-mi venea să renunţ la niciuna şi s-o iau de la 
început, aşa că le-am tipărit pe toate patru. N-a fost un 
tour de force deliberat, cartea a crescut în felul acesta. Am 
încercat să spun o poveste care mă emoţiona profund, şi 
am eşuat de fiecare dată, dar pusesem atâta suferinţă în ea 
că n-o puteam arunca, aşa cum o mamă care are patru 
copii răi, şi căreia i-ar fi fost mai bine dacă ar fi dispărut cu 
toţii, nu poate renunţa la niciunul. Din acest motiv am 
pentru această carte cea mai mare tandreţe, pentru că a 
eşuat de patru ori” (Miligate, 1966: 90). 

Oricât de spectaculos, motivul „eşecului” nu are o 
reală bază de susţinere, chiar dacă Faulkner l-a folosit 
adesea ca unitate de măsură. (De pildă, el măsura 
grandoarea lui Thomas Wolfe, colegul său de generaţie, în 
„splendoarea eşecului”, în ameţitoarea măreție produsă de 
nerealizarea proiectului.) E mai degrabă o metaforă a 
surprizei de a putea scrie cu adevărat literatură, după trei 
semieşecuri ce păreau să-l scoată definitiv în afara 
spaţiului creaţiei. Tehnica vocilor multiple alcătuieşte 
partitura principală a unei simfonii intersectate de ariile 
intens personalizate ale monologului interior. Aşa cum o 
creaţie muzicală multistratificată rezistă prin armonizarea 
părţilor, romanul lui Faulkner este expresia unei anume 
ordonări a realităţii sortită să rămână descentrată, 
fărâmiţată, în nesigură suspensie. 


Există o logică interioară a romanului care infirmă 
orice alte posibile percepții minimalizatoare: o mişcare de 
coborâre în mintea întunecată a lui Benjy, urmată de două 
episoade ascensionale (capitolele narate de Quentin şi 
Jason), şi o încheiere pe platoul amplu, reprezentat de 
„descifrările” propuse de vocea auctorială. Michael 
Miligate vorbeşte despre o „mişcare înspre exterior, 
dinspre lumea intens privată a lui Benjy spre lumea intens 
publică şi socială a secţiunii a patra” (Miligate, 1966: 91). 
Ar fi vorba, aşadar, de un model progresiv, care 
funcţionează atât pe orizontala, cât şi pe verticala textului. 
Geometria specială a romanului absoarbe impreciziile de 
comunicare şi netezeşte asperităţile inevitabile ale vocilor 
în egală măsură concurenţiale şi complementare. 

Echilibrul prin sex în ciuda fracturilor temporale, 
romanul este perfect divizat în două mari segmente. 
Primele două capitole, dominate, unul, de senzațiile în 
stare pură, „denotative”, ale lui Benjy, celălalt, de 
fantasmele arborescente, implacabil articulate ale lui 
Quentin, sunt unificate de  predominanţa fluxului 
conştiinţei, de suprema subiectivitate a înlănţuirilor de 
idei, de placarea viului senzaţiei pe mecanicul unei 
conştiinţe amorţite. Atât Benjamin, cât şi Quentin sunt 
interpretaţi de realitate - ei fiind receptaculele unui 
univers în afara căruia le-a fost sortit să rămână. Ultimele 
două capitole alcătuiesc un dublet al obiectivării: Jason 
reprezintă vocea raţiunii, omul în faţa legii şi sub lege - 
dar niciodată fără-de-lege. împreună cu Naratorul, el 
reprezintă duetul vocilor care interpretează exteriorul, 
deşi, e drept, o fac în numele unei subiectivităţi 
nemărturisite. 

Cu toată intensa lor activitate, în ciuda remarcabilei 
productivităţi şi a bogăției de imagini exibate de „vocile” 
lor, Benjy, Quentin şi Jason rămân prizonieri în spaţiul non- 
vitalului. Ei sunt eminamente pasivi, antene de mare 
fidelitate, capabile să capteze cele mai fine vibrații ale 
aerului din jurul lor. Singurul personaj cu adevărat 
puternic este Caddy. Puterea ei provine din capacitatea de 


a se revolta. Ecuația e oarecum paradoxală: forţa e dată de 
revoltă, şi nu invers. Dacă ceilalţi copii nu îndrăznesc să se 
opună influenței oprimante a părinţilor, Caddy îşi 
construieşte propriul univers, alcătuit din ceea ce nu i se 
poate lua: sexualitatea. 

Caddy echilibrează prin sex profunda disimetrie 
creată de represiunea familiei. Atâta vreme cât părinţii 
trăiesc, păcatul originar acţionează cu o forţă 
devastatoare, deviind în perversiune şi nebunie: deşi 
incapabil de iubire, Quentin trăieşte obsesional o iubire 
carnală cu sora sa, iar Jason dobândeşte normalitatea - şi 
umanitatea - doar atunci se eliberează definitiv de tutela 
matern-paternă: „... în urma morţii maică-sii în 1933 a 
reuşit să se scuture pentru totdeauna nu numai de fratele 
idiot şi de casă, ci şi de negresă mutându-se în două 
chichineţe de birouri deasupra magazinului în care-şi 
adăpostea registrele şi eşantioanele de bumbac şi pe care 
le transformase într-o garsonietă dormitor-bucătărie-baie, 
în care putea fi văzută intrând şi ieşind în zilele de sfârşit 
de săptămână o femeie voinică simplă prietenoasă blondă 
simpatică nu prea tânără acum, cu pălării rotunde pitoreşti 
şi (în anotimpul cuvenit) o haină de imitație de blană, ei 
amândoi, negustorul de bumbac între două vârste şi 
femeia căreia oraşul îi spunea pur şi simplu prietena din 
Memphis, putând fi văzuţi la cinematograful local sâmbătă 
seara şi duminică dimineaţa urcând scările apartamentului 
cu pungi de la băcănie conţinând pâine şi ouă şi portocale 
şi cutii de conserve de supă, domestici, casnici, uniţi, până 
când autobuzul de seară o ducea înapoi la Memphis”. 

Dispariţia tiraniei părinteşti îl  umanizează 
spectaculos, atenuându-i pornirile rasiale, extremiste şi 
misogine. Ultim supravieţuitor valid al unui clan blestemat, 
Jason îşi hrăneşte neputinţa şi ura plonjând şi mai adânc în 
cercurile mistuitoare ale represiunii. Absența părinţilor 
oprimanţi e substituită de asprimea legii, pe care o acceptă 
cu un fel de plăcere masochistă. Dar nici Jason, ca şi Benjy 
şi Quentin înaintea lui, nu pare pe deplin conştient de ceea 
ce i se întâmplă. Niciunul dintre fraţii Compson nu 


raționează în sensul deplin al cuvântului. Surpaţi în 
propria lor nefericire, ei par a se adresa unui cititor pe cât 
de abstract, pe atât de deschis la suferinţa lor. Ceea ce 
refuză ei, de fapt, este viitorul. Cele mai multe dintre 
lucrurile importante nu sunt rostite niciodată: simple, 
mecanice producătoare de cuvinte, minţile lor rămân 
blocate în câte o imagine, senzaţie sau idee: dependenţa 
de Caddy, sau mai precis de persistenţa prezenţei sale, în 
cazul lui Benjamin, imposibilitatea de a ajunge la un final, 
în cazul lui Quentin, infinita, maniacala repetiţie a 
aceloraşi şi aceloraşi gesturi şi cuvinte, în cazul lui Jason. 

Mult mai puţin spectaculos decât fraţii săi, făţiş 
antipatizat de către cititor şi autor, Jason este cel menit să 
pună o oarecare ordine în măruntul haos al unor vieţi 
controlate de blestemul Sudului şi de inconştienţa 
agenţilor săi. Chiar atunci când depăşeşte ruptura, Jason o 
face în felul său chinuit, fără să uite vreo clipă să urască: 
„Se emancipase acum. Se eliberase. «În 1865», îi plăcea să 
spună, «Abe Lincoln i-a eliberat pe negri de Compsoni. În 
1933, Jason Compson i-a eliberat pe Compsoni de negri»”. 
Cu alte cuvinte, „omul nou” supravieţuitor al Marii Crize, 
nu era la fel de abil în a supravieţui şi propriilor obsesii. 
Problema lui nu era, de fapt, trecutul, frustranta raportare 
la prezent, la realitatea nevrotică născută nu din blestemul 
abstract al sclaviei, ci din concreta şi obsedanta reluare a 
unei istorii inconsistente. 

Ochiul şi cuuântul: reci 

Din punct de vedere tehnic - şi, poate, şi artistic - 
capitolul cel mai spectaculos al romanului este partea 
întâi, secţiunea Benjy. Scris, parcă, dintr-o singură, lungă, 
agonică răsuflare, stors direct dintr-un tub de vopsea în 
culori violente, acest capitol ridică cele mai multe 
probleme de lectură. Fără a fi preveniţi, plonjăm în lumea 
autistă a unui personaj cu organele atrofiate, din ele 
nemairămânând decât privirea - un ochi rece, incapabil de 
discriminare -, o cameră oscura în interiorul căreia se 
succed, developându-se implacabil, imagini selectate de 


obiectivul necruţător în care s-a concentrat întreaga 
vitalitate a personajului. 

Benjamin vede, dar nu înţelege. Există în acest 
personaj toate premisele unui erou de roman realist - 
definiţia dată de Stendhal s-ar potrivi de minune omului- 
cameră-cinematografică întrupat de idiotul faulknerian: „o 
oglindă plimbată de-a lungul unei străzi” -, însă Faulkner 
nu era deloc interesat de o astfel de abordare. Funcţia 
vizuală constituie doar superficiul, doar crusta necesară 
pentru a plonja în adâncimile conştiinţei. Benjy este un 
personaj uni-dimensional, „omul-privire”, dar succesiunea 
de imagini acumulate pe retina lui monstruoasă 
alcătuieşte, cu încetul, o un spaţiu plan pe care se 
confruntă înspăimântătoarele relaţii din interiorul familiei 
Compson. 

Dacă primul capitol acoperă the sound and the fury 
(adică spaima şi disperarea personajului narator, bântuit 
de imaginea surorii-protector, pierdută pentru totdeauna), 
alcătuind o paradigmă a neputinței, signifying nothing 
(adică preeminenţa vidului) conotează discursul fatalist, 
nimicnicia din care s-a născut şi în care îi e sortit să se 
întoarcă umanitatea. Dar „zgomotul” lui Benjy e deturnat 
în imagine, în cuvântul care vizualizează, iar „furia” lui e 
sugerată de fragmentarea textului, de atomizarea frazelor 
şi de fracturarea logicii. 

Paradoxal,  „zgomotul” („sunetul lingvistic”) nu 
amplifică, ci domoleşte furia: cuvintele se caută unele pe 
altele, se găsesc în circumstanţe neaşteptate şi alcătuiesc 
propria reţea de comunicare. Textul alb, fără conotaţii, al 
lui Benjy, prinde viaţă tocmai prin asocierile i-logice de 
sunete: cuvântul caddie („băiat de mingi”) atrage, de 
dincolo de timp, ca într-un vârtej, numele surorii, Caddy, 
dând o neaşteptată coerenţă unui text unificat doar de 
ochiul impersonal al acestei camere de vederi umană: 
„Peste gard, printre locurile cu flori încârligate, îi vedeam 
izbind mingea. Veneau spre locul unde era steagul şi eu 
mergeam de-a lungul gardului. Lustre căuta prin iarbă pe 
lângă pomul cu flori. Au scos steagul şi izbeau mingea mai 


departe. Pe urmă au pus steagul la loc şi unul din ei a izbit 
mingea şi apoi celălalt a izbit-o. Pe urmă s-au dus mai 
departe şi eu mergeam de-a lungul gardului. Lustre a venit 
dinspre pomul cu flori şi am mers amândoi pe lângă gard şi 
ei s-au oprit şi noi ne-am oprit şi m-am uitat peste gard în 
timp ce Lustre căuta prin iarbă. 

«Aici, caddie.» Şi a izbit mingea. Au trecut mai 
departe de-a curmezişul pajiştii. Mă ţineam de gard şi-i 
priveam cum se depărtează. [...] 

Caddy m-a desprins şi ne-am strecurat pe acolo. 
Unchiul Maury a spus că să nu ne vadă nimeni, aşa că mai 
bine să ne aplecăm când trecem, a spus Caddy. Mai jos, 
Benjy. Aşa, vezi. Ne-am tupilat şi am traversat grădina, 
până unde florile foşneau şi se întindeau spre noi. 
Pământul era tare. Ne-am suit pe gard, acolo unde 
grohăiau şi amuşinau porcii. Cred că sunt supăraţi pentru 
că pe unul din ei l-au tăiat astăzi, a spus Caddy. Pământul 
era tare brăzdat şi zgrunțuros. 

Ține-ţi mâinile în buzunare, a spus Caddy. Că-ţi 
îngheaţă. Nu vrei să ai mâinile degerate de Crăciun, nu”. 

O dată stabilită tehnica de articulare a discursului, 
textul se multiplică de la sine. Cuvântul froze cheamă 
cuvântul cold, trimiţându-ne într-o nouă secvenţă narativă, 
alte şi alte personaje ieşind din stocul de imagini (imagini 
sonore!) ale lui Benjy. În felul acesta, un întreg univers de 
senzaţii, amintiri şi întâmplări se ordonează, într-o 
supremă sforţare de a dobândi sens. Dar procesul nu e 
unidirecţional. Fracturile temporale subminează logica în 
curs de naştere a textului, astfel încât cronologia, în loc să 
fie parte a actului de comunicare, devine un sabotor al 
acesteia. Rolul entropie, stârnitor de haos, al temporalităţii 
contribuie la distrugerea unei familii pentru care onoarea 
numelui reprezintă mai mult decât chiar fiinţele care-l 
poartă. 

Personajele lui Faulkner sunt convenţii literare. 
Excluzând alunecările subiective de la o frază la alta, 
textul propriu-zis al lui Benjy nu poartă însemnele 
idioțeniei. E un text de-o surprinzătoare acuratețe 


gramaticală, ce pune cititorului mai degrabă probleme de 
perspicacitate a identificării  secvenţelor decât de 
înţelegere a sensului: „Monologul lui Benjy - un monolog 
care, la drept vorbind nu e deloc un monolog, ci mai 
degrabă un polilog, un mozaic sau un amestec de mai 
multe voci înregistrate, după toate aparențele, la 
întâmplare de o minte neselectivă” (Bleikasten, 1976: 68). 
Din această perspectivă, secţiunea întâi a cărţii reprezintă 
un imens pariu retoric. Efectul nu trebuie căutat la nivel 
de sintagmă, propoziţie sau frază, ci la nivelul întregului. 

Nici mai corect, nici mai incorect gramatical decât 
celelalte voci ale romanului, enunţul lui Benjy (enunţul - 
folosesc acest termen vag, pentru că nu ştim, de fapt, cum 
comunică Benjy, de vreme ce el este surd şi mut: el este, 
aşa cum spunea criticul citat mai sus, „un set de convenţii 
ce funcţionează într-un construct verbal”) impune prin 
limpezime, directeţe şi concizie, în fapt, mecanicitatea 
textului aduce la acelaşi numitor multitudinea de voci care, 
trecute prin filtrul auditiv-vizual al lui Benjy, dă naştere 
unui soi de audiotop care înglobează simultan prezenţa 
grafică a sunetului şi expresia semantică a complicatelor 
sensuri cuprinse în aceasta. 

Declaraţiile lui Faulkner şi paralelismele stabilită de 
el aprioric îndeamnă la soluţii care depăşesc adeseorin 
realitatea textului. Dacă n-ar exista ghilotina 
ademecnitoare a intertextualităţii stabilite cu propoziţiile 
lui n Shakespeare, probabil că multe dintre speculaţiile pe 
Ş marginea semnificației personajelor n-ar mai fi posi-i 
bile. Benjy este un idiot, pentru că aşa ni se comunică dar 
textul lui nu este al unui idiot! Povestea narată de 
imaginarul „nerod” Shakespearean are certe cono (taţii 
metafizice, intrând într-un cod, cultural şi mistic, al 
„universaliilor”. Benjamin Compson nu e decât noua* 
identitate (să nu uităm că la naştere se numise Maury, iar 
numele i-a fost schimbat atunci când familia şi-ai dat 
seama de slăbiciunea sa mintală!) a unei reali - tăţi 
palpabile, decrepite, intrată în putrefacție odată cu strigoii 
care o imaginaseră. 


Paradisul gramaticienilor 

Cel mai obscur dintre segmentele romanului este, 
însă, şi cel mai plin de sugestii. Nu doar pentru că el 
deschide cartea - funcţionând, aşadar, ca o primă 
încercare de a soluţiona misterul existenţial în care sunt 
învăluite personajele -, ci şi pentru că este cel mai eliptic 
dintre toate. „Capitolul Benjy” este o capodoperă de 
minimalism, ivit dintr-o sălbatică despuiere a textului de 
orice e altceva decât act comunicaţional pur. Paradis al 
gramaticienilor, un astfel de discurs pune în evidenţă 
infinitele resurse ale limbajului, relevând misterioase căi 
prin care gradul zero al limbajului, inconsistenţa 
articulărilor semantice se dovedesc, totuşi, capabile de-o 
excepţională expresivitate. 

În ciuda acestor dificultăţi, pot fi identificate cel 
puţin trei nivele narative importante. Pe lângă Vinerea 
Mare a anului 1928, timpul „naraţiunii” lui Benjy, 
prezentul povestirii, există alte două puncte nodale, ce vor 
iradia şi în textele celorlalţi naratori: toamna lui 1898, 
adică înmormântarea bunicii, Damummy (considerată de 
către Faulkner „scânteia” din care a ieşit romanul) - 
această întâmplare va aduce la un loc pe toţi membrii 
clanului Compson; apoi, luna îi noiembrie 1890, când 
familia îşi dă seama de deficienţele mintale ale copilului 
Maury şi îi schimbă dnumele în Benjy. Ele alcătuiesc nu 
axe narative, ci «schelete pe care atârnă conglomeratul de 
senzaţii, [imagini şi întâmplări reproduse mecanic de 
vocea albă [a unui personaj prin care toate acestea se 
scurg în gdispreţul total al ierarhiei - fie ea axiologică, fie 
ontologică. 

„Cuvintele lui Benjy par fragile şi îngheţate, ca şi, 
cum s-ar ivi dintr-o linişte hibernală” (Bleikasten „1976: 
69) - iată o afirmaţie pe cât de expresivă, pe atât de lipsită 
de temei. Cuvintele celui mai vulnerabil dintre Compsoni 
nu sunt „fragile şi îngheţate”; ele sunt departe de a-şi avea 
originea în „liniştea hibernală” a unei minţi lipsite de 
discernământ. Dimpotrivă, puţinele propoziţii în care Benjy 
lasă jos garda, renunțând la ipostaza de om-camera-de- 


luat-uederi pentru a-şi exprima propriile sentimente sunt 
de-o extremă căldură. „Caddy mirosea asemeni copacilor” 
e o propoziţie care poate proveni de oriunde, dar nu dintr- 
o „linişte hibernală”. Imobilitatea structurală a lui Benjy e 
destrămată tocmai de cuvinte, de ultima armă pe care o 
mai posedă, după ce a pierdut nu doar facultatea 
discriminatorie a inteligenţei, dar şi atributele bărbăţiei. 

Dificultăţile de lectură - mult mai mari şi mai. 
serioase decât le-am sugerat în aceste rânduri - nu ascund 
însă obiectul obsesional întrupat de Caddy. Din contră, 
propoziţiile captate de pagină total arbitrar reprezintă fire 
de nisip din care o mână de maestru a sculptat o 
admirabilă statuie a fascinantei surori pierdute pentru 
totdeauna. Capitolul al doilea, narat de Quentin, în 2 iunie 
1910, adânceşte rănile şi radicalizează frustrările. Benjy a 
pierdut o protectoare şi o prietenă. Quentin a pierdut, pe 
lângă aceste două ipostaze, şi o iubită. Pasiunea totală, 
iraţională pentru Caddy semnifică obsesia mai largă a 
Compsonilor pentru ceea ce s-a pierdut iremediabil: 
măreţia de altă dată a neamului, credinţa sau chiar 
virginitatea unei surori prea puţin dispusă să accepte 
tirania puritanismului profesat de familie. 

Există şi diferenţa între formulele iubiiu îmbrăţişate 
de către cei doi fraţi: „În timp ce dorind lui Benjy îşi are 
originea în cerinţele primitive a al nevoilor şi poate fi 
liniştită de anumite obiecte, dorinţit lui Quentin există în 
cel mai deplin, sau mai degrahe în cel mai inconsistent, 
mod cu putinţă: o dorinţă că nu va fi satisfăcută niciodată, 
incomparabilă cu vreilă obiect real, alunecând de la un 
înlocuitor la altul pârii la cel din urmă - moartea. În 
ataşamentul copilăros la lui Benjy pentru sora lui abia dacă 
există ceva în & e mult decât o foame difuză de dragoste; 
sentimentelor Quentin sunt înrădăcinate în acelaşi sol 
arhaic dar se refractă prin prisma înşelătoare a unei min 
adulte sau măcar adolescentine” (Bleikasten, 197 90). Prin 
urmare, tehnica narativă urmează a a modificată şi ea 
corespunzător acestui salt din undimensionalul 


sentimentului admis în confuzia plurp dimendională a 
pasiunii vinovate şi nestăvilite. p 

Benjy e autentic în tot ceea ce trăieşte şi enunțe- 
Filtrul raţiunii, o dată îndepărtat, face ca lucruriţ să fie 
limpezi, chiar dacă nu simple, acceptabile, chiadacă pline 
de suferinţă. Doar modalitatea stranie comunicării 
determină înţelegerea cu dificultate i dramei trăite de 
acest personaj defectiv de inteligenţă8 dar nu şi de 
sensibilitate. Quentin, la fel de autentii în trăiri, devine 
profund inautentic în mărturisire* trăirilor. Deşi obsedat - 
sau tocmai de aceea - di (ideea binelui şi a răului, el vede 
păcatul şi acolo und P acesta există doar ca pură, 
dureroasă, dar îndepărtată, probabilitate. Benjy nu 
cunoaşte barierele etier şi iubirea lui pentru Caddy se 
epuizează în termeni naturali: Caddy miroase „ca pomii”, 
„ca frunzele”, „cal iarba”. Caddy e natură, aşa cum Benjy 
nu e decât ceea ce-a vrut să facă natura din om. 

Precaritate şi luxurianţă 

Niciunul din fraţi nu poate, însă, admite absenţa 
fiinţei care le dă sens existenţei: o simplă supravieţuire, 
între animalic şi vegetal, într-un caz, o nesfârşită, 
clocotitoare suferinţă psihică în celălalt iubirea lui Benjy 
pentru Caddy e egală cu sine, de la nnceput până la sfârşit: 
e dependenţa copilului mic a aţă de mamă. Cea a lui 
Quentin are acelaşi debut, nuingând chiar uşoare nuanţe 
contradictorii, concuitenţial-infantile („Quentin: Şi, pe 
urmă, eu sunt mai mare ca tine. 

— Eu am şapte ani, a spus Caddy. Aşa iiia ştiu. 

— Eu sunt mai mare, a spus Quentin. Eu mă educ la 
şcoală. Nu-i aşa, Versh. 

— Eu mă duc la şcoală i ia anu, a spus Caddy.”). 
Curând, tachinajul dintre copii i & e va metamorfoza într-o 
tulbure, sălbatică pasiune, Consumată, simbolic, într-un 
cadru de un bucolism răscolitor. 

a Monologul lui Quentin este, din punct de vedere 
literar, cel mai nuanţat dintre toate cele patru voci ale 
romanului. El cuprinde atât poezia irigată de obscurităţi a 
proto-imagismului produs de ochiul-lentilă al 


rprotagonsitului, cât şi proza bine articulată a unui 
personaj obişnuit să observe, să reflecteze şi să 
argumenteze. Dacă Benjy întrupează un Faulkner al 
sintaxei precare, un discurs sărac, Quentin reprezintă 
ipostaza unui Faulkner luxuriant, nezăgăzuit de nici un fel 
de convenţie şi pregătit să ducă isteria confesiunii până la 
ultimele limite. 

Drama personajului este că are de povestit mult mai 
multe lucruri decât a trăit în realitate. Om al (ordinii şi al 
respectului faţă de logică (inclusiv logica (Povestirii), 
Quentin eşuează nu o dată - prin inadecvarea limbajului la 
universul reflectat precum Benzy, ci de zeci şi zeci de ori. 
Benjy e incapabil să urmeze firul unei povestiri, pe când 
Quentin dă greş spunând prea multe povestiri. Sau, mai 
precis spus, aceeaşi povestire are o infinitate de finaluri, 
ca şi cum naraţiunea ar fi fost absorbită într-o viitoare 
obsesională, în al cărei ochi violent se află imagine 
maculat-imaculată a surorii sale. 

Benjy e total lipsit de conştiinţă şi, prin urmare, 
incapabil să dea un sens secvenţelor vizuale captate din 
realitatea imediată. Quentin, din contră, e paralizat de 
conştiinţa în exces şi de onoarea care-i limitează 
perceperea normală a lumii. El e blocat în dubla 
perversiune de-a fi îndrăgostit de sora sa - dar nu de 
femeia matură, pe care o urăşte („Am să te omor!”, o 
ameninţă el pe Caddy, pentru că păcatele ei ar fi atras 
blestemul asupra familiei), ci de copilul Caddy, de 
imaginea idealizată a frumuseţii pure, care a supravieţuit 
doar în mintea lui torturată de dorinţă. 

Plecarea la Harvard nu pune capăt frământărilor lui 
Quentin, ci le conferă o dimensiune obsesională. Nevroza 
în care personajul de complăcuse de multă vreme se 
acutizează, luând forma unor veritabile traume psihice. 
Caddy nu reprezintă doar obiectul obsesiilor erotice, al 
fantasmelor sexuale debordante, ci şi prilejul, încă un 
prilej, de a-şi dovedi lipsa de bărbăţie. Anihilat ca 
personalitate de un tată alcoolic şi dominator, Quentin nu 
se poate elibera de fantomele trecutului şi, prin urmare, 


nici nu poate trăi decât în trecut. Amanţii lui Caddy sunt 
rivali care, din start, diminuează şi mai mult imaginea de 
sine a lui Quentin, contribuind în mare măsură la auto- 
suprimarea acestui nevropat ajuns în ultima fază a bolii. 

Maladia celui mai vârstnic dintre copiii Compson e 
admirabil redată prin dezintegrările sintactice şi prin 
fracturarea discursului până aproape de totala opacizare. 
Mai dificil de înţeles, pe alocuri, chiar decât textul autist al 
lui Benjy, „capitolul Quentin” este însă net superior în 
spectaculozitate. Persoana întâi a naraţiunii e subsumată 
forţelor psihice care au modelat conştiinţa fragilă a celui 
care se credea depozitarul vechii onoare a Sudului, 
amenințate să sucombe sub presiunea modernităţii. 
Quentin relatează coerent doar secvențele în care nu se 
simte implicat emoţional. Cu cât ne apropiem de una din 
sursele de tensiune din sufletul său, cu atât limbajul devine 
mai imprecis, gata să iasă din albia logicii. 

Fireşte, această amalgamare e deliberată şi, 
totodată, perfect controlată de către autor. Ea are rolul de 
a sugera tortura psihică şi tensiunea insuportabilă din 
mintea lui Quentin. Ca într-un patinoar tragic, el nu poate 
evada din spaţiul limitat al obsesiilor, care se hrănesc 
unele din altele. Atunci când, într-un suprem efort, vrea să 
rupă coerenţa maladivelor gânduri care-l torturează, e 
readus cu brutalitate într-o zonă încă mai greu de 
suportat. Quentin nu se va despărţi de trecut decât atunci 
când, înghiţit de apele râului Charles, va întâlni „flacăra 
curată” care-l va elibera de păcatele, adevărate şi 
imaginare, care-l locuiesc. 

Lumea păcatului şi lumea spaimei nu sunt singurele 
în care trăieşte Quentin. El este, în egală măsură, o ființă 
de hârtie, un intelectual şi un histrion care se proiectează 
într-o suită de personaje ilustre, aflate în slujba onoarei şi 
a demnităţii. Imaginaţia sa e bântuită de figura lui Iisus, de 
Sfântul Francisc, de întruparea perfecțiunii cavalereşti 
medievale, Galahad, de eroul romantic prin excelenţă 
(Byron) şi, fireşte, de legendarii aristocrați, eroi- 
gentlemeni, ai Sudului american. Ultim vlăstar al unei lumi 


extincte, acest nou „don Quijote trăieşte într-o lume a 
cuvintelor şi a cărţilor, într-un muzeu al iubirii, într-o 
cameră alcătuită din ecourile «frumoaselor sunete 
moarte», existenţa lui fiind astfel de două ori fictivă: el e 
un personaj care interpretează personaje, un «eu» fără 
substanţă pierdut în labirintul propriilor sale ficțiuni şi 
mituri” (Bleikasten, 1976: 95). Un artist, aşadar. Un posibil 
scriitor care-şi face autoportretul. Autoportretul artistului 
dincoace şi dincolo de moarte. 

Pluralitatea eurilor 

Secţiunea a doua a cărţii ridică încă o problemă de 
logică a timpului naraţiunii, după ce prima ridicase una de 
logică pur şi simplu. Ştim că 2 iunie 1910 e ziua în care 
Quentin se sinucide. Unde, în ce nişă temporală să plasăm 
monologul lui, de vreme ce el pare să aparţină unui 
personaj care-şi contemplă existenţa dintr-un punct 
exterior - nu atât dintr-un afară, cât dintr-un înăuntru 
insondabil şi invizibil. Adică de dincolo de moarte. Ar mai 
exista ipoteza că întregul text e produs, ca într-o explozie, 
ca într-o străfulgerare încremenită vreme de câteva zeci de 
pagini, în momentul în care Quentin traversează pragul 
dintre viaţă şi moarte. Ipoteza lui Andre Bleikasten, cum 
că „vocea pe care o auzim în a doua parte [a romanului] 

e o voce care vine de nicăieri - vocea nimănui” (1976: 
96) ar putea rezolva o chestiune de tehnică narativă, dar 
nu şi una de substanţă emoţională. 

Perspectiva lui Jason, cel mai tânăr dintre fraţi, ne 
aduce într-o zonă aparent mai calmă, din punctul de 
vedere al tehnicii naraţiunii, dar şi mai radicală, din 
punctul de vedere al combustiei de ură şi resentiment. 
Jason reprezintă mercantilitatea în starea pură, New Deal- 
ul transpus în termenii unui puritan pe cât de inflexibil, pe 
atât de egoist: „Părerea mea e că o dată ce-ai apucat să fii 
o târfă, târfă rămâi toată viaţa. Io zic că eşti norocos dacă 
singurul lucru care-ţi dă dureri de cap e chiulul ei de la 
şcoală. Io zic c-acuma ea ar trebui să fie jos în bucătărie, şi 
nu sus în cameră, dându-şi cu smacuri pe obraz şi 
aşteptând şase negri care nici măcar nu se pot ridica din 


scaun până nu-i momeşti cu o farfurie plină de pâine şi 
carne să-i pregătească micul dejun”. 

Tragediile celorlalți frați provin din proasta 
gestionare a iubirii dintre ei. Drama lui Jason este că totul, 
inclusiv iubirea, trebuie să treacă prin filtrul contractual al 
vânzării-cumpărării: „Ideea lui despre relaţia amoroasă 
potrivită este să-şi procure «o curvă bună şi cinstită». 
Relaţia pe care şi-o doreşte este una comercială: ştii unde 
te afli; nu e loc pentru prostii romanţioase. Dac-ar putea, 
Jason ar reduce toate relaţiile la tranzacţii comerciale” 
(Brooks, 1990: 327). 

Administrator al unei moşteniri tulburi, în care 
iubirea şi ura, resentimentul şi generozitatea, gratuitatea 
şi lăcomia, regretul şi spaima coexistă într-o devălmăşie 
plină de tensiune - Jason preia, după moartea tatălui, 
conducerea treburilor familiei -, el nu poate accepta că 
lumea există în afara profitului şi că sentimentele pot fi 
altfel decât vândute/cumpărate. Duşmanul său natural 
devine cel mai puţin implicat, cel mai depărtat de obsesiile 
mercantile ale lui Jason, fiica lui Caddy, botezată Quentin, 
precum unchiul ei sinucigaş. 

Partea a treia a romanului marchează o radicală 
schimbare de ton. Fluxul conştiinţei şi monologul interior 
sunt înlocuite de un discurs monotonal, de o voce 
puternică, arogantă, abrazivă, dominată de stereotipiile 
discursului oral obsedat să se plaseze cât mai în centrul 
actului comunicării: forma incorectă gramatical, „I says”, 
nu are însă menirea de a indica lipsa de educaţie a 
personajului, ci de a sublinia teatralitatea fiecăreia dintre 
propoziţiile rostite de acest nemilos şef de clan. 

Benjy, Quentin şi Caddy sunt personaje 
fosforescente, strălucind straniu, dar strălucind, prin ceea 
ce fac - fie şi mental. Jason străluceşte doar prin ceea ce 
spune, textul său răspicat mizând pe  seducerea 
auditoriului presimţit la câţiva paşi de el. Oralitatea plină 
de vigoare a cuvintelor sale (acest capitol aminteşte de 
naratorii lui Conrad, de vitaliştii purtaţi de propriile 
aventuri şi convingeri într-o lume a misterelor pe care nu 


sunt întotdeauna capabili să le înţeleagă) tinde să 
reechilibreze transparența excesivă, inconsistenţa şi 
aburul - când romanţios, când întunecat - din viaţa fraților 
săi. 

Prin comparaţie, Jason pare un personaj de tragedie 
rătăcit într-o piesă comică. Benjamin şi Quentin sunt 
proiecţii dramatice, decupate parcă din piesele metafizice 
ale lui Shakespeare. Jason e varianta răsturnată a lui 
Malvolio, din A douăsprezecea noapte. Majordomul Oliviei 
ieşea din scenă agitând securea războiului: „Am să mă 
răzbun pe întreaga adunătură”. Jason îţi face apariţia 
proferând, în variantă proprie, aceleaşi ameninţări. Ura lui 
e temeinică, şi temeinică va fi şi prezentarea întâmplărilor, 
chiar dacă simţi în fiecare sunet rostit de el mândria 
prostească de-a fi singurul care înţelege rostul zgomotului 
şi furiei produse de ceilalţi membri ai familiei. 

Secţiunea a treia a cărţii are menirea de a reduce la 
proporţiile adevărate nevrozele scăpate de sub control ale 
copiilor unor părinţi ei înşişi taraţi: un tată alcoolic şi o 
mamă lovită iremediabil de  ipohondrie. Poate fi 
dezamăgitor, dar optica reducţionistă a lui Jason redă 
adevăratele dimensiuni ale dramei înşurubate mai degrabă 
în mintea decât în comportamentul personajelor. 
Pragmatic până la odioşenie, Jason posedă însă o rară 
capacitate de a vedea lucrurile din perspectiva pământului 
ferm, şi nu din aceea a imaginaţiei bolnave care a pus 
stăpânire pe minţile fraţilor săi: „Tocmai, lui Jason îi place 
să muncească. Cum spun, eu n-am avut avantajele unei 
pregătiri universitare, pentru că la Harvard te-nvaţă cum 
să te duci să-noţi noaptea fără să ştii să înoţi şi la Sewanee 
nici măcar nu te-nvaţă ce e apa. Zic n-aveţi decât să mă 
trimiteţi la Universitatea de stat; poate c-acolo am să-nvăţ 
cum să-mi opresc ceasul cu pulverizatorul de parfum şi pe 
urmă puteţi să-l înscrieţi pe Ben în marina militară zic sau 
la cavalerie, oricum au ce face cu scopiţii la cavalerie. Pe 
urmă când ea a trimis-o pe Quentin acasă s-o ţin eu cu 
banii mei am zis şi-atunci că-i foarte bine, în loc să 
trebuiască să mă duc la dracu-n praznic în Nord să-mi caut 


slujbă mi-au trimis slujbă la domiciliu şi atunci mama a 
început să plângă şi eu zic n-aş avea nicio obiecţie s-o ţin 
aici; dac-aş şti că asta-i o satisfacţie pentru dumneata, mi- 
aş lăsa slujba şi-aş face pe doica pentru ea şi v-aş lăsa pe 
dumneata şi pe Dilsey să ţineţi casă, sau pe Ben. Să-l 
angajăm la un circ; trebuie să se găsească tipi care să dea 
un ban să-l vadă, şi ea dă-i înainte cu bocitul şi cu copilaşul 
mamei nenorocit şi eu zic da are să ne-ajute mai mult de-o 
grămadă când o mai creşte că acum nu-i nici măcar o dată 
şi jumătate cât mine...” 

Metafora decăderii 

Cinismul absolut, fără fisură, al lui Jason are rolul de- 
a spune lucrurilor pe nume. Divagaţiile nesfârşite din 
capitolele anterioare sunt contrapunctate acum de un 
discurs precis, centrat pe amănunt şi pe exactitate. Dacă 
în figura lui Quentin există multe dintre trăsăturile lui 
William Faulkner însuşi, în Jason nu e exclus să găsim 
destule prerogative asumate de autor. Secţiunea a patra a 
romanului se continuă firesc, printr-un proces de limpezire 
- dar nu de totală renunțare la subiectivitate. Autorul îşi 
însuşeşte poziţia lui Dilsey, a cărei viziune şi cunoaştere a 
întâmplărilor (fatalmente, lacunară şi ea!) este oferită în 
chip de posibilă concluzie. 

Ca la încheierea unui spectacol, personajele sunt 
invitate să vină în faţa cortinei, fără măşti. Nu atât pentru 
a primi omagiile publicului, cât pentru a adăuga o notă de 
concreteţe spectacolului din care s-ar putea să nu se fi 
înţeles mare lucru. Vocea naratorului propune, cu 
precauţie, un sens, aducând spre exterior dramele 
interiorităţii. Plasat în Duminica Paştilor, ultimul capitol al 
cărţii conţine mesajul optimist al posibilei învieri a lumii 
intrate într-o accelerată putrefacție. 

Abstractizarea discursului se produce prin insistența 
asupra casei Compsonilor - o frumoasă reşedinţă 
transformată de eroziunea nemiloasă a timpului într-o 
siluetă arhitectonică putredă în care bântuie sufletele, 
putrede şi ele, ale oamenilor-strigoi. Astfel încât ideea 
nimicniciei care guvernează existenţele oamenilor îşi 


găseşte şi în această secţiune, cea mai obiectivă dintre 
toate, o perfectă ilustrare. Roman mono-tematic, Zgomotul 
şi furia este, însă, o extraordinară performanţă retorică, 
stilistică şi estetică. Poezia bolnavă a paginilor cărţii, 
umorul negru, cinismul nu lipsit de farmec al multor 
episoade răscumpără absenţa unei teze limpede afirmată. 

William Faulkner n-a pierdut nicio ocazie pentru a-şi 
arăta ataşamentul faţă de acest roman straniu, un veritabil 
poem tragic, în care a reuşit să dea formă acut modernistă 
unui conţinut postromantic. Zgomotul şi furia a fost pentru 
el „un fel de artefact keatsian, o vază sau o urnă investită 
cu o demnitate estetică durabilă” (Bloom, 1988: 5). Este, 
probabil, singurul roman în care Faulkner a fost interesat 
în profunzime de arta scrierii şi de arta compoziţiei. Dar e 
o exagerare să reducem paginile de reală magie artistică 
la elogiul naturalului şi la „sărăcia înţelesurilor create 
artificial”  (Kartiganer, 1988: 36), la „selectarea, 
organizarea şi reprezentarea materialelor literare în 
deplină compatibilitate cu cerinţele prozei narative” 
(Stonum, 1988: 39). 

E de înţeles că interpreţii literaturii faulkneriene s-au 
repezit pe acest roman cu o devastatoare poftă de a 
diseca. Fiecare a găsit în el ceea ce îşi imagina că trebuie 
să găsească: o meditaţie filosofică asupra existenţei, o 
rescriere modernă a miturilor tragediei antice, un discurs 
parabolic despre nimicnicia vieţii, un lamento al timpului 
scurs pentru totdeauna, o elegie a dragostei şi a suferinţei, 
un poem în proză închinat măreției istoriei, un discurs 
despre  non-comunicare, despre conflictul între rase, 
despre blestemul sclaviei, despre apusul unui tip uman în 
care curajul, onoarea şi puritatea alcătuiau o trinitate 
indestructibilă, despre predestinare şi povara eredității... 

Desigur, toate acestea există în Zgomotul şi furia. 

Dar ceea ce rămâne de nespus, de neanalizat este 
uluitoarea capacitate a scriitorului de a crea din simple, 
dezarticulate cuvinte un univers de o copleşitoare bogăţie 
şi complexitate. Cântec de lebădă îngânat la stingerea unei 
seminţii, Zgomotul şi furia are duritatea solemnă a 


hiperbolelor „profeților mici” şi transparenţa clocotitoare a 
unui imn despre frumuseţea când gingaşă, când aspră, 
când trufaşă, când nătângă - dar întotdeauna de neîndurat 
- a lumii. 

Mircea Mihăieş 

William Faulkner 
Zgomotul şi furia 


Partea întâi 


7 aprilie 1928 


Peste gard, printre locurile cu flori încârligate, îi vedeam 
izbind mingea. Veneau spre locul unde era steagul şi eu 
mergeam de-a lungul gardului. Luster căuta prin iarbă pe 
lângă pomul cu flori. Au scos steagul şi izbeau mingea mai 
departe. Pe urmă au pus steagul la loc şi unul din ei a izbit 
mingea şi apoi celălalt a izbit-o. Pe urmă s-au dus mai 
departe şi eu mergeam de-a lungul gardului. Luster a venit 
dinspre pomul cu flori şi am mers amândoi pe lângă gard şi 
ei s-au oprit şi noi ne-am oprit şi m-am uitat peste gard în 
timp ce Luster căuta prin iarbă. 

„Aici, caddie.” Şi a izbit mingea. Au trecut mai departe 
de-a curmezişul pajiştii. Mă ţineam de gard şi-i priveam 
cum se depărtează. 

„la ascultă la el”, a spus Luster. „Grozav mai eşti - 
treizeci şi trei de ani şi uite cum te porţi. După ce-am bătut 
drumul până-n oraş să-ţi cumpăr prăjitura. Taci cu 
scâncetu' ăsta. Nu vrei să m-ajuţi să găsesc banu’, să mă 
duc şi eu diseară la circ.” 

Izbeau câte puţin deodată, peste pajişte. M-am întors pe 
lângă gard până unde era steagul. Flutura peste iarba 
luminoasă şi peste copaci. 

„Haide”, a spus Luster. „Pe aici ne-am uitat. Acuma nu 
mai vin. Haide să mergem până la cotul pârâului şi să 
găsim banu' până nu-l găsesc negrii ăia.” 

Era roşu şi flutura peste pajişte. Pe urmă a fost o pasăre 
care a zburat pieziş şi s-a cocoţat deasupra. Luster a 
aruncat. Steagul flutura peste iarba luminoasă şi peste 
copaci. Mă ţineam de gard. 


„Taci cu gemetele astea”, a spus Luster. „Nu pot să-i fac 
să vină dacă ei nu vor să vină. Dacă nu taci din gură, 
mammy n-o să-ţi mai facă ziua ta. Dacă nu-ţi ţii gura, ştii 
ce-am să fac. Am să mănânc eu tot tortul. Şi lumânările. 
Toate lumânările. Treizeci şi trei, câte sunt. Haide să 
mergem jos, la cotul pârâului. Trebuie să-mi găsesc banv’. 
Poate mai culegem şi câte o minge. Uite. Uite-i colo. 
Dincolo. Vezi.” 

A venit până la gard şi a arătat cu mâna. „Uite-i. Nu se 
mai întorc aici. Hai”. 

Am mers de-a lungul gardului şi am ajuns la gardul gră- 
dinii, unde erau umbrele noastre. Umbra mea era mai 
înaltă decât a lui Luster pe gard. Am ajuns la locul unde 
era spărtura şi am trecut pe acolo. 

„Stai niţel”, a spus Luster. „lar te-ai agăţat în cui. Nu 
poţi să te strecori pe-aici fără să te agăţi de cuiu’ ăsta”. 

Caddy m-a desprins şi ne-am strecurat pe acolo. 
Unchiul Maury a spus ca să nu ne vadă nimeni, aşa că 
mai bine să ne aplecăm când trecem, a spus Caddy. 
Mai jos, Benjy. Aşa, vezi. Ne-am tupilat şi am traversat 
grădina, până unde florile foşneau şi se întindeau spre 
noi. Pământul era tare. Ne-am suit pe gard, acolo unde 
grohăiau şi amuşinau porcii. Cred că sunt supăraţi 
pentru că pe unul din ei l-au tăiat astăzi, a spus 
Caddy. Pământul era tare, brăzdat şi zgrunțuros. 

Ține-ţi mâinile în buzunare, a spus Caddy. Că-ţi 
îngheață. Nu vrei să ai mâinile degerate de Crăciun, 
nu. 

„E foarte frig afară”, a spus Versh. „N-ai ce să cauţi 
afară.” 

„Ce mai e acum”, a spus mama. 

„Vrea afară”, a spus Versh. 

„Lasă-l să iasă”, a spus unchiul Maury. 

„E prea frig”, a spus mama. „Mai bine să stea înăuntru. 
Benjamin. Taci acuma.” 

„N-are ce să-i strice”, a spus unchiul Maury. 

„Benjamin”, a spus mama. „Dacă nu eşti cuminte, te 
trimit la bucătărie.” 


„Mammy a spus să nu-l lăsăm în bucătărie azi”, a spus 
Versh. „Zice că are de gătit mâncarea”. 

„Lasă-l să iasă, Caroline”, a spus unchiul Maury. „Vrei 
să te-mbolnăveşti din cauza lui.” 

„Ştiu eu bine”, a spus mama. „E pedeapsa lui 
Dumnezeu. Stau şi mă gândesc uneori.” 

„Ştiu, ştiu”, a spus unchiul Maury. „Trebuie să fii tare. 
Să-ţi fac un grog”. 

„Asta mă irită şi mai rău”, a spus mama. „Parcă tu nu 
ştii”. 

„Ai să te simţi mai bine”, a spus unchiul Maury. 
„Înfofoleşte-l bine, băiete, şi scoate-l puţin afară.” 

Unchiul Maury a plecat. Versh a plecat. 

„Taci acuma, te rog,” a spus mama. „Te scoatem afară 
cât putem de repede. Nu vreau să mi te îmbolnăveşti.” 

Versh mi-a pus şoşonii şi paltonul şi ne-am luat din cuier 
şapca şi am ieşit. Unchiul Maury punea la loc sticla în 
bufetul din sufragerie. 

„Ţine-l afară vreo jumătate de ceas, băiete”, a spus 
unchiul Maury. „Ţine-l în curte”. 

„Da, domnule,” a spus Versh. „Nu-l lăsăm niciodată să 
iasă din curte”. 

Am ieşit afară. Soarele era rece şi luminos. 

„Pe unde-o iei”, a spus Versh. „Doar n-ăi fi vrând să 
mergi în oraş, nu”. Mergeam prin frunzele foşnitoare. 
Gardul era rece. „Ţine-ţi mâinile-n buzunare mai bine”, a 
spus Versh. „Îţi îngheaţă pe gard şi p-ormă ce te faci. De 
ce n-ăi fi aşteptându-i în casă.” Mi-am vârât mâinile în 
buzunare. Îl auzeam foşnind prin frunze. Puteam să miros 
frigul. Poarta era rece. 

„Uite nişte alune. Hopa. S-a suit în copac. Ia uită-te la 
veverița aia, Benjy.” 

Nu mai simțeam poarta deloc, dar puteam să miros 
frigul luminos. 

„Mai bine bagă-ţi mâinile în buzunare la loc.” 

Caddy mergea. Pe urmă a început să alerge, ghiozdanul 
cu cărți se legăna şi sălta în urma ei. 

„Salut, Benjy”, a spus Caddy. A deschis portiţa şi a intrat 


şi s-a aplecat. Caddy mirosea ca frunzele. „Ai ieşit să m- 
aştepţi”, a spus ea. „Ai ieşit s-o aştepţi pe Caddy. De ce l-ai 
lăsat să-i îngheţe mâinile, Versh.” 

„l-am spus să şi le ţină în buzunare”, a spus Versh. „Se 
tot ţine de gardu' ăsta de fier.” 

„Ai ieşit s-o aştepţi pe Caddy”, a spus ea, şi-mi freca 
mâinile. „Ce este. Ce vrei tu să-i spui lui Caddy.” Caddy 
mirosea ca pomii şi ca atunci când spune că dormim. 

Ce tot zbieri aşa, a spus Luster. Ai să-i vezi iar când 
o să ajungem la cotu’ pârâului. Uite. [ine o crenguţă. 
Mi-a dat floarea. Am trecut prin spărtura gardului, pe 
pajişte. 

„Ce este”, a spus Caddy. „Ce vrei tu să-i spui lui Caddy. 
L-au trimis ei afară, Versh.” 

„N-am putut să-l ţinem înăuntru”, a spus Versh. A tot 
zbierat până l-au lăsat să iasă, şi atunci a venit glonţ aici, 
să se uite peste gard.” 

„Ce este,” a spus Caddy. „Ai crezut că e Crăciunul când 
mă întorc eu acasă de la şcoală. Aşa ai crezut. Crăciunul e 
poimâine. Moş Crăciun, Benjy. Moş Crăciun. Hai să fugim 
până acasă să ne-ncălzim.” M-a luat de mână şi am alergat 
prin frunzele foşnitoare, luminoase. Am fugit în sus pe 
scări, din frigul luminos în frigul întunecos. Unchiul Maury 
punea la loc sticla în bufet. A strigat-o pe Caddy, Caddy a 
spus: 

„Du-l înăuntru la foc, Versh. Du-te cu Versh”, a spus. 
„Viu şi eu numaidecât.” 

Ne-am dus la foc. Mama a spus: 

„Nu-i e frig, Versh.” 

„Nu, vă rog”, a spus Versh. 

„Scoate-i paltonul şi şoşonii”, a spus mama. „De câte ori 
să-ţi spun să nu-l aduci în casă cu şoşonii.” 

„Da, vă rog”, a spus Versh. „Stai liniştit.” Mi-a scos 
şoşonii şi mi-a descheiat paltonul. Caddy a spus: 

„Stai niţel, Versh. N-ar putea să mai iasă niţel, mamă. 
Vreau să meargă cu mine.” 

„Mai bine lasă-l aici”, a spus unchiul Maury. „A fost 
destul pe-afară azi.” 


„Mai bine staţi amândoi în casă”, a spus mama. „Se lasă 
frig, mi-a spus Dilsey.” 

„Ei, mamă”, a spus Caddy. 

„Prostii”, a spus unchiul Maury. „A stat toată ziua la 
şcoală. Are nevoie de aer curat. Du-te, Candace.” 

„Lasă-l şi pe el, mamă”, a spus Caddy. „Te rog. Ştii că 
altminteri iar începe să plângă.” 

„Atunci de ce ai spus de faţă cu el”, a spus mama. „De 
ce l-ai mai adus. Ca să mă necăjească iar. Aţi fost destul 
afară. Mai bine stai aici şi joacă-te cu el.” 

„Lasă-i să iasă, Caroline”, a spus unchiul Maury. „Puțin 
ger n-are ce să le strice. Gândeşte-te, trebuie să-ţi ţii 
firea.” 

„Ştiu”, a spus mama. „Nimeni nu-şi poate închipui cât 
mi-e de groază de Crăciunul ăsta. Nimeni nu mă crede. Eu 
nu sunt femeia care să reziste la loviturile soartei. Aş vrea 
să fiu mai tare - pentru Jason şi pentru copii.” 

„Trebuie să-ţi ţii firea şi să nu te mai frămânţi din cauza 
lor”, a spus unchiul Maury. „Haide, luaţi-o din loc, copii. 
Dar vedeţi să nu staţi prea mult afară. Se supără mama.” 

„Da, vă rog”, a spus Caddy. „Hai, Benjy. Mergem afară.” 
Mi-a încheiat paltonul şi am pornit-o spre uşă. 

„Ai de gând să scoţi copilul afară fără şoşoni”, a spus 
mama. „Vrei să se îmbolnăvească tocmai acuma când are 
să fie casa plină de musafiri.” 

„Am uitat”, a spus Caddy. „Am crezut c-a rămas cu ei în 
picioare.” 

Ne-am întors. „Trebuie să te gândeşti”, a spus mama. 
Bagă picioru' acuma a spus Versh. Mi-a pus şoşonii. 
„Într-o zi eu n-am să mai fiu, şi o să trebuiască să te 
gândeşti tu la el.” Hai taci a spus Versh. „Vino şi sărut-o 
pe mama, Benjamin.” 

Caddy m-a dus până la scaunul mamei şi mama mi-a luat 
faţa în mâinile ei şi m-a strâns lângă ea. 

„Copilul meu, săracul de tine, copilaşul meu”, a spus. 
Mi-a dat drumul. „Tu şi cu Versh, aveţi grijă de el, dragă”. 

„Da, da”, a spus Caddy. Am ieşit. Caddy a spus: 

„Nu-i nevoie să mergi şi tu, Versh. Am eu grijă de el.” 


„Foarte bine”, a spus Versh. „Nu ies pe frigul ăsta de 
plăcere.” A mers mai departe şi noi ne-am oprit în hol şi 
Caddy s-a aşezat în genunchi şi m-a înconjurat cu braţele 
şi-a lipit faţa ei rece şi luminoasă de faţa mea. Mirosea ca 
pomii. 

„Tu nu eşti săracu' de tine, nu-i aşa. Tu o ai pe Caddya 
ta. N-o ai tu pe Caddy a ta.” 

N-ai de gând să taci cu zbieretele şi smiorcăitul 
ăsta, a spus Luster. Nu ţi-e ruşine să tot ragi aşa. Am 
trecut pe lângă casa trăsurii unde era trăsura. Avea o 
roată nouă. 

„Urcă aici şi stai liniştit până vine maică-ta”, a spus 
Dilsey. M-a împins în trăsură. T. P. ţinea hăţurile. „Nu 
pricep deloc de ce n-a luat Jason o trăsură nouă”, a spus 
Dilsey. „Rabla asta are să se facă bucățele cu voi într-o zi. 
Uite ce roţi are.” 

Mama a ieşit şi-şi trăgea voalul pe faţă. Avea flori în 
braţe. 

„Unde-i Roskus”, a spus. 

„Roskus nu mai poate să-şi mişte mâinile astăzi”, a spus 
Dilsey. „T.P. poate să mâne foarte bine.” 

„Mie mi-e frică”, a spus mama. „Cred c-aţi putea să-mi 
găsiţi un vizitiu măcar o dată pe săptămână. Dumnezeu 
ştie că nu cer prea mult.” 

„Ştii tot aşa de bine ca şi mine că Roskus suferă prea 
rău de reumatism ca să poată face mai multe decât are de 
făcut, Miss Cahline!”, a spus Dilsey. „Urcă-te şi hai, 
plecaţi. T.P. ştie să mâne calu” la fel de bine ca Roskus.” 

„Mie mi-e frică”, a spus mama „Şi cu copilu'.” 

Dilsey a urcat scările. „Îi mai spui ăstuia copil”, a spus 
ea. A luat-o pe mama de braţ. „Coşcogeamite omu’. E cât 
T.P. Haide acuma. Plecaţi odată.” 

„Mie mi-e frică”, a spus mama. Au coborât pe scări şi 
Dilsey a ajutat-o pe mama să urce în trăsură. „Poate că aşa 
ar fi cel mai bine pentru toţi”, a spus mama 

„Nu ţi-e ruşine să vorbeşti aşa”, a spus Dilsey. „Parcă nu 
ştii că n-ajunge un negru de optşpe ani s-o facă pe Queenie 


1 Pronunţat Calain (Caroline în pronunția negrilor). 


să-şi iasă dintr-ale ei. E mai bătrână decât el şi Benjy la un 
loc. Şi vezi să nu dai cu biciu' în Queenie, T.P, auzi. Dacă 
nu mâi cum vrea Miss Cabhline, îl pun pe Roskus pe tine. 
Pentru asta nu-i prea înţepenit.” 

„Da, vă rog”, a spus T.P. 

„Simt eu c-o să se întâmple ceva”, a spus mama. „Taci, 
Benjamin.” 

„Dă-i o floare s-o ţină”, a spus Dilsey. „Asta vrea.” Şi-a 
întins mâna înăuntru în trăsură. 

„Nu, nu”, a spus mama. „Vezi că le risipeşti pe toate.” 

„Ţine-le”, a spus Dilsey. „Scot numai una.” Mi-a dat o 
floare şi mâna ei s-a îndepărtat. 

„Plecaţi odată, până nu vă vede Quentin şi vrea să 
meargă şi ea”, a spus Dilsey. 

„Unde-i”, a spus mama. 

„În casă, se joacă cu Luster”, a spus Dilsey. „Dă-i 
drumul, T.P. Vezi, mână calu' cum te-a învăţat Roskus.” 

„Da, vă rog”, a spus T.P. „Prrr, Queenie.” 

„Vezi cu Quentin”, a spus mama „Ai grijă să nu.” 

„Bine, bine”, a spus Dilsey. 

Trăsura s-a smucit şi a scrâşnit pe pietrişul aleii. „Mi-e 
frică să plec şi s-o las pe Quentin”, a spus mama. „Mai bine 
n-aş mai merge. T.P.” Am trecut pe poartă, acolo unde nu 
se mai hurducăia. T.P a lovit-o cu biciul pe Queenie. 

„I.P., ce faci”, a spus mama 

„Trebuie s-o pun pe roate”, a spus T.P. „S-o ţin trează 
până tragem iar la grajd.” 

„Întoarce”, a spus mama. „Mi-e frică să plec şi s-o las pe 
Quentin.” 

„Nu pot să-ntorc aici”, a spus T.P. Pe urmă s-a făcut loc 
mai larg. 

„Aici poţi să-ntorci, nu”, a spus mama. 

„Cum doriţi”, a spus T.P. Am început să întoarcem. 

„T.P., ce faci”, a spus mama şi s-a agăţat de mine. 

„Trebuie să-ntorec într-un fel”, a spus T.P. „Hoo, 
Queenie.” Ne-am oprit. 

„O să ne răstorni”, a spus mama. 

„Ce să fac acuma”, a spus T.P. 


„Mi-e frică să te las să-ntorci”, a spus mama 

„Hai, Queenie”, a spus T.P. Am mers mai departe. 

„Simt eu că Dilsey n-o să aibă grijă şi o să se-ntâmple 
ceva cu Quentin până mă-ntorc”, a spus mama. „De-am 
ajunge mai repede înapoi acasă.” 

„Hopa”, a spus T.P. A lovit-o pe Queenie cu biciul. 

„T.P.”, a spus mama şi m-a ţinut strâns. Puteam să aud 
copitele lui Queenie şi formele luminoase alunecau lin şi 
mereu de o parte şi de alta şi umbrele lor alunecau pe 
spinarea lui Queenie. Mergeau mereu ca nişte roţi de 
lumină. Pe urmă cele dintr-o parte s-au oprit la stâlpul 
înalt acolo unde este soldatul. Dar de cealaltă parte 
mergeau lin şi mereu, numai că ceva mai încet. 

„Ce vrei”, a spus Jason. Îşi ţinea mâinile în buzunare şi 
avea un creion după ureche. 

„Ne ducem la cimitir”, a spus mama. 

„N-aveţi decât”, a spus Jason. „Doar n-o să te opresc eu, 
ce crezi. Asta-i tot ce-ai vrut cu mine, să-mi spui asta.” 

„Ştiu că tu nu vrei să vii”, a spus mama „M-aş simţi mai 
în siguranţă dacă ai veni şi tu.” 

„Cum adică, în siguranţă”, a spus Jason. „Iata şi cu 
Quentin n-au să te mănânce.” 

Mama şi-a ridicat batista sub voal. „Termină, mamă”, a 
spus Jason. „Vrei să-l faci pe nenorocitu’ ăsta de idiot să- 
nceapă să zbiere în mijlocul pieţei. Mână înainte, T.P.” 

„Hai, Queenie”, a spus T.P. 

„Pedeapsa lui Dumnezeu”, a spus mama. „Dar o să mă 
duc şi eu. Curând, curând.” 

„Ascultă”, a spus Jason. 

„Hoa”, a spus T.P. Jason a spus: 

„Unchiul Maury îmi cere cincizeci de dolari din banii tăi. 
Ce-ai de gând.” 

„Ce mă-ntrebi pe mine”, a spus mama. „Eu n-am nici un 
cuvânt. Încerc să nu vă dau prea mare bătaie de cap, ţie şi 
lui Dilsey. Curând mă duc şi eu şi pe urmă n-ai decât.” 

„Dă-i drumu”, T.P.”, a spus Jason. 

„Haidem, Queenie”, a spus T.P. Formele mergeau mai 
departe. Cele dintr-o parte au început iar, luminoase şi 


repezi şi line, ca atunci când Caddy spune că acuma 
dormim. 

Plângăciosule, a spus Luster. Nu ţi-e ruşine. Am 
trecut prin grajd. Boxele cailor erau toate deschise. 
Acuma nu mai ai ponei bălțat să călăreşti, a spus 
Luster. Pe jos era uscat şi praf. Acoperişul cădea. 
Găurile pe unde trecea lumina prelungă erau pline de 
galben care se rotea. Ce dracu” vrei. Vrei să-ţi spargă 
capul cu mingile lor. 

„Ţine-ţi mâinile în buzunare”, a spus Caddy. „Căcţi 
îngheaţă. Nu vrei să ai mâinile degerate tocmai acuma, de 
Crăciun.” 

Am ocolit grajdul. Vaca cea mare şi cea mică erau în uşă 
şi puteam să-i auzim pe Queenie şi Prince şi Fancy dând 
din picioare înăuntru. „Dacă n-ar fi atâta de frig, am călări 
pe Fancy”, a spus Caddy. „Dar e prea frig să mergem 
călare astăzi.” Pe urmă am văzut cotul pârâului unde se 
ridica fumul. „Acolo înjunghie porcul”, a spus Caddy. 
„Putem să ne întoarcem pe acolo, să vedem şi noi.” Am 
coborât coasta. 

„Vrei să duci tu scrisoarea”, a spus Caddy. „Poţi s-o duci 
tu.” A scos scrisoarea din buzunarul ei şi a pus-o într-al 
meu. „E un cadou de Crăciun”, a spus Caddy. „Unchiul 
Maury vrea să-i facă o surpriză doamnei Patterson. 
Trebuie să i-o dăm fără să ne vadă nimeni. Ţine-ţi mâinile 
în buzunare acuma frumos.” Am ajuns la cotul pârâului. 

„A îngheţat”, a spus Caddy. „Uite.” A spart deasupra 
apei şi a lipit o bucată de obrazul meu. „Gheaţă. Asta 
înseamnă că e foarte frig.” M-a ajutat să trec şi am mers 
sus pe deal. „Nu-i voie să le spunem nici tatii nici mamei. 
Înţelegi ce vreau să spun. Adică e o surpriză şi pentru tata 
şi pentru mama şi pentru domnul Patterson, pentru că 
domnul Patterson ţi-a trimis odată zahăr candel. Ţi-aduci 
aminte când ţi-a trimis domnul Patterson zahăr candel 
astă-vară.” 

Era un gard. Viţa era uscată şi vântul foşnea prin ea. 

„Numai că nu înţeleg de ce unchiul Maury nu l-a trimis 
pe Versh”, a spus Caddy. „Doar Versh n-are să spună la 


nimeni.” Doamna Patterson se uita pe fereastră. „Aşteaptă 
aici”, a spus Caddy. „Aşteaptă-mă aici. Dă-mi mie 
scrisoarea. Mă întorc numaidecât.” A scos scrisoarea din 
buzunarul meu. „Ţine-ţi mâinile în buzunare.” S-a urcat pe 
gard cu scrisoarea în mână şi a trecut printre florile 
foşnitoare. Doamna Patterson a venit la uşă şi a deschis-o 
şi a stat acolo. 

Domul Patterson săpa florile verzi. S-a oprit din 
săpat şi s-a uitat la mine. Doamna Patterson a venit 
prin grădină, alergând. Când i-am văzut ochii, am 
început să plâng. Idiotule, a spus doamna Patterson. I- 
am spus să nu te mai trimită singur. Dă-o-n-coace. 
Repede. Domnul Patterson venea repede, cu hârleţul. 
Doamna Patterson s-a aplecat peste gard şi a întins 
mâna. Încerca să se urce pe gard. Dă-mi-o, a spus. Dă- 
o-ncoace. Domnul Patterson s-a suit pe gard. El a luat 
scrisoarea. Doamna Patterson şi-a prins rochia în 
gard. l-am văzut ochii iar şi am luat-o la fugă în jos pe 
deal. 

„Nu-i nimic acolo, decât case”, a spus Luster. „Mergem 
jos până la cotu' pârâului.” 

Spălau rufe la cotul pârâului. Una din ele cânta. 
Simţeam mirosul rufelor spălate şi fumul care venea 
dinspre cotul pârâului. 

„Stai jos aici”, a spus Luster. „N-ai treabă dincolo. Ăştia 
te şi pocnesc, zău aşa.” 

„Ce vrea.” 

„Nici el nu ştie ce vrea”, a spus Luster. „Ar cam vrea să 
se ducă-n sus, acolo unde dau cu bâta-n minge. Stai jos aici 
şi joacă-te cu crenguţa. Uită-te la copiii ăia care se joacă în 
apă, dacă vrei numaidecât să te uiţi la ceva. Ce dracu’, nu 
poţi să te porţi şi tu ca oamenii.” M-am aşezat pe mal unde 
spălau ele şi fumul se înălța albăstriu. 

„Vreuna din voi a văzut vreun ban de douăşcinci de cenți 
pe aici”, a spus Luster. 

„Ce ban.” 

„Ala pe care l-am avut azi-dimineaţă”, a spus Luster. „L- 
am pierdut pe undeva. Mi-a căzut, uite, prin gaura asta din 


buzunar. Dacă nu-l găsesc, nu mai pot să mă duc la circ 
diseară.” 

„De unde dracu' ai găsit tu douăşcinci de cenți, băiete. 
În buzunarul vreunui alb când nu era atent.” 

„L-am găsit acolo unde se găsesc”, a spus Luster. „Şi 
mai sunt o grămadă acolo. Numai că trebuie să-l găsesc pe 
ăsta. Vreuna din voi l-a văzut.” 

„Nu mă interesează pe mine banii tăi. Am eu grijile 
mele.” 

„Vino cu mine”, a spus Luster. „Ajută-mă să-l găsesc.” 

„Parcă el ar şti să recunoască un ban de douăşcinci de 
cenți dac-ar vedea unu'.” 

„Poate oricum să mă ajute să-l caut”, a spus Luster. 
„Mergeţi la circ diseară.” 

„Nu-mi mai bate capu' cu circu'. Până termin de spălat 
albia asta, am să fiu frântă că n-am să mai pot mişca un 
deget.” 

„Pe cât c-am să te văd acolo”, a spus Luster. Pe cât c-ai 
fost şi aseară. Pe cât că sunteţi acolo cum se deschide 
cortu'.” 

„Las' c-or să fie destui negri şi fără mine. Am fost 
aseară.” 

„Banii negrilor sunt la fel de buni ca şi ai albilor.” 

„Albii le dau negrilor bani că ştiu c-ajunge ca un alb să 
vină c-o fanfară ca să-şi ia banii înapoi, aşa ca negrii să 
trebuiască să muncească să capete alţi bani.” 

„Nimeni nu te obligă să te duci.” 

„Încă nu. Cred că nu le-a dat prin cap.” 

„Ce-ai cu albii.” 

„N-am nimic. Eu îmi văd de treaba mea şi-i las pe albi 
să-şi vadă de-a lor. Nu mă interesează circu' ăsta.” 

„E-acolo un tip care cântă la fierăstrău. Cântă din el ca 
la banjo.” 

„Voi aţi fost aseară”, a spus Luster. „Eu mă duc diseară. 
Dacă găsesc banv’ ăla care l-am pierdut.” 

„ÎL iei şi pe el, nu-i aşa.” 

„Eu”, a spus Luster. „Crezi că-mi face plăcere să fiu cu 
el când începe să zbiere.” 


„Ce te faci când începe să zbiere.” 

„Il pocnesc”, a spus Luster. S-a aşezat şi şi-a sumes 
pantalonii. S-au jucat în pârâu. 

„Aţi găsit vreo minge, voi”, a spus Luster. 

„Uite la el cum vorbeşte. Vezi să nu te-audă bunică-ta 
când vorbeşti aşa.” 

Luster a intrat în apă unde se jucau. A căutat în apă, pe 
lângă mal. 

„ÎL aveam când am fost aici azi-dimineaţă”, a spus 
Luster. 

„Cam pe unde crezi că l-ai pierdut.” 

„Pe aici, prin gaura asta din buzunar”, a spus Luster. Au 
căutat prin apă. Pe urmă s-au ridicat cu toţii şi s-au oprit şi 
pe urmă au plescăit şi s-au bătut prin apă. Luster a prins-o 
şi s-au tupilat în apă şi se uitau înspre susul apei, printre 
tufişuri. 

„Unde-s”, a spus Luster. 

„Nu se văd încă.” 

Luster a pus-o în buzunar. Ei veneau în jos pe coastă. 

„S-a rostogolit vreo minge pe aici.” 

„Trebuie să fie în apă. N-aţi văzut-o, n-aţi auzit nimic 
vreunul din voi, băieţi.” 

„N-am auzit nimic pe aici”, a spus Luster. „Am auzit 
ceva izbindu-se de pomu' ăla, dincolo. Nu ştiu pe unde a 
luat-o.” 

Se uitau în apă. 

„Ce dracu'. Căutaţi în apă. S-a rostogolit pe-aici, am 
văzut eu.” 

S-au uitat prin apă. S-au întors sus, pe deal. 

„Tu ai luat mingea”, a spus băiatul. 

„Ce să fac eu cu ea”, a spus Luster. „N-am văzut nici o 
minge.” 

Băiatul a intrat în apă. A mers înainte. S-a întors şi s-a 
uitat la Luster iar. A mers în josul apei, la cotul pârâului. 

Omul a strigat „Caddie” în sus pe deal. Băiatul a ieşit 
din apă şi a luat-o în sus, pe deal. 

„la ascultă la el”, a spus Luster. „Taci dracului.” 

„De ce urlă acuma.” 


„Dumnezeu ştie”, a spus Luster. „Aşa îl apucă. Toată 
dimineaţa a zbierat. Cred că din cauză că azi e ziua lui.” 

„Câţi ani are.” 

„Treizeci şi trei”, a spus Luster. „Treizeci şi trei împliniţi 
astăzi dimineaţă.” 

„Vrei să spui că de treizeci de ani are trei ani.” 

„Eu mă iau după ce spune mammy”, a spus Luster. „Eu 
nu ştiu. O să avem treizeci şi trei de lumânări pe tort. Un 
tort mic. Abia dac-au să-ncapă. Taci acum. Vino-ncoace, 
ne-ntoarcem.” A venit şi m-a luat de mână. „Idiotule”, a 
spus. „Vrei să-ţi dau bătaie.” 

„Că şi eşti în stare.” 

„L-am mai bătut eu. Taci odată”, a spus Luster. „Nu ti- 
am spus că n-ai voie să mergi acolo. Au să-ţi spargă capu’ 
cu vreo minge din asta. Hai încoace.” M-a tras înapoi. „M- 
am aşezat şi el mi-a scos pantofii şi mi-a suflecat 
pantalonii. „Aşa, intră-n apă acuma şi joacă-te şi vezi poate 
termini cu smiorcăiala asta.” 

Am tăcut şi am intrat în apă şi Roskus a venit şi a spus 
că să venim la masă şi Caddy a spus: Nu-i încă ora 
mesei de seară. Eu nu vin. 

Se udase. Ne jucam în apă şi Caddy s-a lăsat pe vine şi 
şi-a udat rochiţa şi Versh a spus: 

„Mama ta are să te bată că ţi-ai udat rochiţa.” 

„Nici nu se gândeşte să facă aşa ceva”, a spus Caddy. 

„De unde ştii”, a spus Quentin. 

„Ştiu eu aşa”, a spus Caddy. „De unde ştii tu.” 

„Aşa a zis ea”, a spus Quentin. „Şi, pe urmă, eu sunt mai 
mare ca tine.” 

„Eu am şapte ani”, a spus Caddy. „Aşa că ştiu.” 

„Eu sunt mai mare”, a spus Quentin. „Eu mă duc la 
şcoală. Nu-i aşa, Versh.” 

„Eu mă duc la şcoală la anu'”, a spus Caddy. „Când 
începe şcoala. Nu-i aşa, Versh.” 

„Ştii că te bate dacă îţi uzi rochiţa”, a spus Versh. 

„Nici nu s-a udat”, a spus Caddy. S-a ridicat în picioare 
în apă şi s-a uitat la rochiţă. „O scot”, a spus. „Şi atunci se 
usucă.” 


„Pe cât că n-o scoţi”, a spus Quentin. 

„Pe cât c-o scot”, a spus Caddy. 

„Pe cât că mai bine să n-o scoţi”, a spus Quentin. 

Caddy a venit la Versh şi la mine şi s-a întors cu spatele. 

„Descheie-mă tu, Versh”, a spus. 

„Să nu faci aşa ceva, Versh,” a spus Quentin. 

„Nu e rochiţa mea”, a spus Versh. 

„Descheie-mă, Versh”, a spus Caddy. „Sau îi spun lui 
Dilsey ce-ai făcut ieri”. Aşa că Versh a descheiat-o. 

„Scoate-ţi tu numai rochiţa, şi-ai să vezi”, a spus 
Quentin. Caddy şi-a scos rochiţa şi-a aruncat-o pe mal. 
Atunci nu mai avea nimic pe ea decât pieptarul şi 
pantalonaşii, şi Quentin i-a dat o palmă şi ea a alunecat şi a 
căzut jos în apă. Când s-a ridicat, a început să arunce cu 
apă în Quentin şi Quentin a aruncat cu apă în Caddy. O 
parte din apă ne-a împroşcat pe Versh şi pe mine şi Versh 
m-a ridicat în braţe şi m-a pus pe mal. A zis că are să-i 
spună pe Caddy şi Quentin şi pe urmă Caddy şi Quentin au 
început să arunce cu apă în Versh. A fugit după un tufiş. 

„Am să vă spun la mammy pe amândoi”, a spus Versh. 

Quentin s-a căţărat pe mal şi a încercat să-l prindă pe 
Versh, dar Versh a fugit şi Quentin n-a putut. Când 
Quentin s-a întors îndărăt, Versh s-a oprit şi a început să 
strige că are să-i spună. Caddy a spus că dacă nu-i pârăşte, 
îl lasă să vină înapoi. Aşa că Versh a spus că n-are să-i 
pârască şi l-au lăsat. 

„Acuma eşti mulţumită”, a spus Quentin. „Are să ne bată 
pe amândoi acuma.” 

„Nu-mi pasă”, a spus Caddy. „Eu fug de-acasă.” 

„Cin” te crede”, a spus Quentin. 

„Fug şi nu mă mai întorc niciodată”, a spus Caddy. Eu 
am început să plâng. Caddy s-a întors la mine şi mi-a spus: 
„Taci.” Am tăcut. Pe urmă s-au jucat în apă. Şi Jason se 
juca. Era singur mai în josul apei. Versh a ocolit tufişul şi 
m-a luat în braţe şi m-a dus iar în apă. Caddy era udă toată 
şi murdară de noroi pe fund şi eu am început să plâng şi ea 
a venit şi s-a aşezat pe vine în apă. 

„Taci, Benjy”, a spus ea „Nu mai fug.” Aşa că am tăcut. 


Caddy mirosea ca pomii în ploaie. 

Ce dracu’ o fi cu tine, a spus Luster. Nu poți să taci 
din gură odată şi să te joci în apă ca oamenii. 

De ce nu-l duci acasă. Nu ti-au spus să nu-l scoţi din 
curte. 

Crede că mai sunt ei stăpânii pajiştii ăsteia, a spus 
Luster. Şi pe urmă nu ne vede nimeni din casă aici. 

Il vedem noi. Şi nu-i place nimănui să se uite la un 
idiot. Aduce ghinion. 

Roskus a venit şi a spus să mergem la masă şi Caddy a 
spus că nu-i încă ora mesei. 

„Ba da, e”, a spus Roskus. „Dilsey zice că să veniţi cu 
toţii în casă. Adu-i încoace, Versh.” A urcat pe deal spre 
locul unde mugea vaca. 

„Poate că ne uscăm până ajungem acasă”, a spus 
Quentin. 

„E vina ta”, a spus Caddy. Mi-ar părea chiar bine să ne 
bată.” Şi-a pus rochiţa şi Versh a încheiat-o. 

„N-au să ştie că te-ai udat”, a spus Versh. „Nu se vede. 
Decât dacă te spun eu sau Jason.” 

„Ai să spui, Jason”, a spus Caddy. 

„Pe cine să spun”, a spus Jason. 

„N-o să spună”, a spus Quentin. „Nu-i aşa, Jason.” 

„Pe cât că spune”, a spus Caddy. „li spune lu’ mam'- 
mare.” 

„Nu poate să-i spună”, a spus Quentin. „E bolnavă. Dacă 
mergem încet, se face întuneric şi n-au să mai vadă” 

„Nici nu-mi pasă dacă văd sau nu”, a spus Caddy. „Am 
să spun eu. Du-l în braţe în sus pe deal, Versh.” 

„Jason nu spune”, a spus Quentin. „ii minte că ţi-am 
făcut un arc cu săgeți, Jason.” 

„S-a rupt acuma”, a spus Jason. 

„N-are decât să spună”, a spus Caddy. „Puțin îmi pasă. 
Du-l pe Maury în sus pe deal, Versh.” Versh s-a aplecat pe 
vine şi eu m-am suit la el în cârcă. 

Ne vedem cu toții la circ diseară, a spus Luster. 
Haide, măi. Trebuie să găsim banu’ ăla. 

„Dacă mergem încet, se face întuneric până ajungem”, a 


spus Quentin. 

„Eu nu merg încet”, a spus Caddy. Am mers în sus pe 
deal, dar Quentin n-a venit. Era jos la cotul pârâului când 
am ajuns acolo unde se simţea mirosul porcilor. Grohăiau 
şi scurmau în troaca din colţ. Jason venea după noi, cu 
mâinile în buzunare. Roskus mulgea vaca în uşa grajdului. 

Vacile ieşeau tropăind din grajd. 

„Dă-i înainte”, a spus T.P. „Zbiară tu, că-ncep să urlu şi 
eu. Auuu.” Quentin l-a pocnit cu piciorul pe T.P. L-a 
îmbrâncit în troaca unde mâncau porcii şi T.P a rămas 
lungit acolo. „Al naibii”, a spus T.P. „M-a avut de data asta. 
Aţi văzut ce picior mi-a tras albu' de data asta. Auuu.” 

Nu plângeam, dar nu puteam să mă opresc. Nu 
plângeam, dar pământul nu stătea locului şi pe urmă am 
plâns. Pământul se mişca mereu şi vacile fugeau în sus pe 
deal. T.P. a încercat să se scoale în picioare. A căzut iar şi 
vacile fugeau în jos pe deal. Quentin mă ţinea de mână şi 
am mers spre grajd. Pe urmă grajdul n-a mai fost acolo şi a 
trebuit să aşteptăm până a venit iar înapoi. Nu l-am văzut 
venind îndărăt. A venit în spatele nostru şi Quentin m-a 
aşezat în jgheabul unde mâncau vacile. M-am ţinut de 
jgheab. Fugea din loc şi el şi eu mă tineam de el. Vacile 
fugeau iar în jos pe deal, pe uşă. Nu puteam să mă opresc. 
Quentin şi T.P. veneau în sus pe deal, se băteau. T.P. cădea 
în jos pe deal, şi Quentin l-a târât în sus pe deal. Quentin l- 
a pocnit pe T.P. Nu puteam să mă opresc. 

„Scoală-te în picioare”, a spus Quentin. „Stai aici. Să nu 
te mişti de-aici până nu vin eu.” 

„Eu şi cu Benjy ne-ntoarcem la nuntă”, a spus T.P. 
„Auuu.” 

Quentin l-a pocnit pe T.P. iar. Pe urmă a început să-l dea 
pe T.P. cu capul de zid. T.P. râdea. De fiecare dată când 
Quentin îl dădea cu capul de zid, încerca să spună Auuu, 
dar nu putea să spună de tare ce râdea. N-am mai plâns, 
dar nu puteam să mă opresc. T.P. a căzut peste mine şi uşa 
grajdului n-a mai fost. Se rostogolea în jos pe deal şi T.P. 
se zbătea singur şi a căzut iar. Râdea încă şi eu nu puteam 
să mă opresc şi am încercat să mă ridic şi am căzut şi nu 


puteam să mă opresc. Versh a spus: 

„Zău c-ai făcut-o lată acuma. Aşa mai zic şi eu. Taci 
odată.” 

T.P. râdea încă. A căzut peste uşă şi râdea „Hopa”, a 
spus. „Eu şi cu Benjy ne-ntoarcem la nuntă. Rachiu”, a 
spus T.P. 

„Ş3s”, a spus Versh. „Unde l-ai găsit.” 

„In pivniţă”, a spus T.P. „Hopa.” 

„Taci”, a spus Versh. „Unde în pivniţă.” 

„Oriunde”, a spus T.P. Râdea mai departe. „Mai sunt 
peste o sută de sticle. Peste un milion. Fii atent, negrule. 
Acuma am să zbier şi eu.” 

Quentin a spus: „Ridică-l în sus.” 

Versh m-a ridicat. 

„Bea asta, Benjy”, a spus Quentin. Paharul era fierbinte. 
„Taci acuma”, a spus Quentin. „Bea.” 

„Rachiu”, a spus T.P. „Dă-mi şi mie să beau, domnu' 
Quentin.” 

„Tu taci din gură”, a spus Versh. „Ce bătaie are să-ţi 
tragă domnu' Quentin.” 

„Ține-l, Versh”, a spus Quentin. 

M-au ţinut. Era fierbinte pe bărbia mea şi pe cămaşa 
mea. „Bea”, a spus Quentin. M-au ţinut de cap. Era 
fierbinte în mine şi am început iar. Acuma plângeam şi 
ceva se întâmpla în mine şi am plâns mai tare până când 
nu s-a mai întâmplat. Pe urmă am tăcut. Se învârtea încă şi 
pe urmă au început formele. „Deschide podul, Versh.” Se 
învârteau mai încet. „Intinde sacii ăştia goi pe jos.” Se 
învârteau mai repede, aproape prea repede. „Acuma. 
Apucă-l de picioare.” Se învârteau, line şi luminoase. 
Puteam să-l aud pe T.P. cum râde. Am mers în sus cu ei, în 
sus pe dealul luminos... 

În vârful dealului Versh m-a lăsat jos. „Haide, 
Quentin”, a strigat şi se uita în josul dealului. Quentin 
stătea încă acolo, la cotul pârâului. Căuta în întuneric unde 
era pârâul. 

„Lasă-l să stea acolo, prostu'”, a spus Caddy. M-a luat de 
mână şi am trecut pe lângă grajd şi am intrat pe poartă. 


1n 


Era o broască pe aleea cu cărămizi, chircită chiar la mijloc. 
Caddy a păşit peste ea şi m-a tras şi pe mine. 

„Haide, Maury”, a spus ea. Şedea acolo chircită, până 
când Jason a împins-o cu piciorul. 

„Are să-ţi facă un neg”, a spus Versh. Broasca a plecat. 
Sărea. 

„Hai, Maury”, a spus Caddy. 

„Au musafiri astă-seară”, a spus Versh. 

„De unde ştii”, a spus Caddy. 

„Cu toate luminile astea”, a spus Versh. „Lumini aprinse 
la toate ferestrele.” 

„Putem  s-aprindem toate luminile şi dacă n-avem 
musafiri, dacă vrem noi”, a spus Caddy. 

„Pe cât că sunt musafiri”, a spus Versh. „Mai bine intraţi 
prin dos şi strecuraţi-vă binişor pe scară.” 

„Mie nu-mi pasă”, a spus Caddy. „Am să intru direct în 
salon unde sunt ei.” 

„Pe cât că te bate tăticu' tău dacă faci asta”, a spus 
Versh. 

„Nu-mi pasă”, a spus Caddy. „Eu intru direct în salon. 
Intru direct în sufragerie şi mă aşez la masă.” 

„Unde ai să stai”, a spus Versh. 

„Stau pe scaunul lui mam'-mare”, a spus Caddy. „Ea 
mănâncă în pat.” 

„Mie mi-e foame”, a spus Jason. A trecut pe lângă noi şi 
a fugit mai departe pe alee. Îşi ţinea mâinile în buzunare şi 
a căzut. Versh s-a dus şi l-a ridicat. 

„Dacă n-ai sta tot timpul cu mâinile în buzunare, ai 
putea să te ţii pe picioare”, a spus Versh. „N-ai să poţi 
niciodată să le scoţi la timp şi să te ţii de ceva, aşa gras 
cum eşti.” 

Tata era pe scară în uşa bucătăriei. 

„Quentin unde-i”, a spus. 

„Vine pe alee”, a spus Versh. Quentin venea încet. 
Pantalonii lui scurţi erau o pată albă. 

„Mda”, a spus tata. Lumina cădea pe trepte, peste el. 

„Caddy şi cu Quentin s-au stropit cu apă”, a spus Jason. 

Am aşteptat. 


„S-au stropit”, a spus tata. Quentin a venit şi tata a spus: 
„Puteţi să mâncaţi în bucătărie în seara asta.” S-a aplecat 
şi m-a luat în braţe şi lumina s-a rostogolit pe scări şi peste 
mine, şi m-am uitat în jos şi la Caddy şi la Jason şi la 
Quentin şi la Versh. Tata s-a întors către trepte. „Numai să 
staţi liniştiţi”, a spus. 

„De ce trebuie să stăm liniştiţi, tată”, a spus Caddy. 
„Avem musafiri.” 

„Da”, a spus tata. 

„Ţi-am spus eu că sunt musafiri”, a spus Versh. 

„N-ai spus tu”, a spus Caddy. „Eu am spus. Eu am spus.” 

„Haide, gata”, a spus tata. Au tăcut şi tata a deschis uşa 
şi am trecut prin veranda din spate şi am intrat în 
bucătărie. Dilsey era acolo şi tata m-a aşezat pe scaunul 
meu şi a tras tăblia din faţă în jos şi m-a împins spre masă 
unde era mâncarea. Fumega. 

„Acuma să ascultați pe Dilsey”, a spus tata. „Vezi să nu 
facă gălăgie, Dilsey.” 

„Da, vă rog”, a spus Dilsey. Tata a plecat. 

„Ţineţi minte că trebuie să ascultați de Dilsey în seara 
asta”, a spus în spatele nostru. Mi-am aplecat faţa spre 
masă unde era mâncarea. Aburii mi-au urcat pe faţă. 

„Spune-le să asculte de mine în seara asta, tată”, a spus 
Caddy. 

„Eu nu vreau”, a spus Jason. „Eu ascult de Dilsey. , 

„O să trebuiască, dacă-ţi spune tata”, a spus Caddy. 
„Spune-le că trebuie să asculte de mine în seara asta, 
tată.” 

„Eu nu vreau”, a spus Jason. „Nu vreau să ascult de 
tine.” 

„Ssst”, a spus tata. „Bine, să ascultați de Caddy. Când 
termină, adu-i pe scara din spate, Dilsey.” 

„Da, domnule”, a spus Dilsey. 

„Aşa”, a spus Caddy. „Acuma trebuie să ascultați de 
mine.” 

„Tăceţi cu toţii”, a spus Dilsey. „În seara asta trebuie să 
staţi liniştiţi.” 

„De ce trebuie să stăm liniştiţi în seara asta”, a şoptit 


Caddy. 

„Nu-i treaba ta”, a spus Dilsey. „O să aflaţi voi în ziua 
când o să vrea Bunul Dumnezeu.” A adus castronul meu. 
Aburul s-a urcat din el şi m-a gâdilat pe faţă. „Vino-ncoace, 
Versh”, a spus Dilsey. 

„Când e ziua când o să vrea Bunul Dumnezeu, Dilsey”, a 
spus Caddy. 

„Duminică”, a spus Quentin. „Nici atâta lucru nu ştii.” 

„$sşş”, a spus Dilsey. „Nu v-a spus domnu' Jason să staţi 
liniştiţi. Mâncaţi acuma. Hai, Versh, ia-i lingura.” Mâna lui 
Versh a venit cu lingura în castron. Lingura a venit în sus, 
la gura mea. Aburul m-a gâdilat în gură. Pe urmă ne-am 
oprit din mâncat şi ne-am uitat unul la altul şi am stat 
liniştiţi şi pe urmă am auzit iar şi eu am început să plâng. 

„Ce-a fost asta”, a spus Caddy. A pus mâna ei pe mâna 
mea. 

„Mama a fost”, a spus Quentin. Lingura s-a ridicat şi am 
mâncat şi pe urmă am plâns iar. 

„$sşş”, a spus Caddy. Dar n-am tăcut şi ea a venit şi m-a 
strâns în braţe. Dilsey s-a dus şi a închis amândouă uşile şi 
atunci n-am mai auzit. 

„Taci, hai taci”, a spus Caddy. Am tăcut şi am mâncat. 
Quentin nu mânca, dar Jason mânca. 

„Mama era”, a spus Quentin. S-a ridicat de la locul lui. 

„Stai jos acolo”, a spus Dilsey. „Au musafiri şi voi uite ce 
murdari sunteţi. Aşează-te la locul tău, Caddy, şi termină 
de mâncat.” 

„Plângea”, a spus Quentin. 

„Cânta cineva”, a spus Caddy. „Cânta, nu-i aşa, Dilsey.” 

„Staţi acolo şi mâncaţi frumos, cum a spus domnu’ 
Jason”, a spus Dilsey. „O să aflaţi voi în ziua când o să vrea 
Bunul Dumnezeu.” 

Caddy s-a întors la locul ei. 

„V-am spus eu că avem musafiri”, a spus ea. 

Versh a spus: „A mâncat tot.” 

„Adu castronul aici”, a spus Dilsey. Castronul a plecat. 

„Dilsey”, a spus Caddy. „Quentin nu mănâncă. Trebuie 
să asculte de mine, nu-i aşa.” 


„Stai şi mănâncă, Quentin”, a spus Dilsey. „Terminati 
odată ca să plecaţi din bucătăria mea.” 

„Nu mai vreau să mănânc”, a spus Quentin. 

„Trebuie să mănânci dacă spun eu”, a spus Caddy. „Nu-i 
aşa, Dilsey.” 

Castronul fumega în faţa mea şi mâna lui Versh a băgat 
lingura înăuntru şi aburul m-a gâdilat în gură. 

„Eu nu mai vreau”, a spus Quentin. „Cum să fie musafiri 
când mama-mare e bolnavă.” 

„Petrecerea e jos”, a spus Caddy. „Ea poate să vină în 
capul scării şi să se uite. Aşa am sa fac şi eu după ce-mi 
pun cămaşa de noapte.” 

„Mama plângea”, a spus Quentin. „Nu-i aşa că plângea, 
Dilsey,” 

„Nu mă mai bate la cap”, a spus Dilsey. „Trebuie să văd 
de mâncare pentru ei toţi după ce terminati voi.” 

După o vreme până şi Jason s-a oprit din mâncat şi a 
început să plângă. 

„Acuma şi tu-ncepi”, a spus Dilsey. 

„Aşa face în fiecare noapte de când s-a-mbolnăvit mama- 
mare şi nu mai are voie să doarmă cu ea în pat”, a spus 
Caddy. „Hu, plângăciosule.” 

„Am să te spun”, a spus Jason. 

Plângea „M-ai şi spus”, a spus Caddy. „Acuma nu mai ai 
ce spune.” 

„Acuma vă duceţi cu toţii la culcare”, a spus Dilsey. A 
venit şi m-a ridicat în braţe şi m-a şters pe faţă şi pe mâini 
cu o cârpă caldă. „Versh, vezi să-i duci prin dos şi să nu 
facă gălăgie. Tu, Jason, taci din gură.” 

„E prea devreme să mergem la culcare de pe-acuma”, a 
spus Caddy. „Niciodată n-a trebuit să ne ducem la culcare 
aşa devreme.” 

„Noaptea asta vă duceţi”, a spus Dilsey. „Lăticu' vostru 
a spus să vă duceţi pe scara din dos când aţi terminat de 
mâncat. Aţi auzit.” 

„A spus că ei s-asculte de mine”, a spus Caddy. 

„Eu nu ascult de tine”, a spus Jason. 

„Trebuie”, a spus Caddy. „Haideţi. Trebuie să faceţi cum 


spun eu.” 

„Vezi să nu facă gălăgie, Versh”, a spus Dilsey. „Fiţi 
cuminţi.” 

„Da' de ce trebuie să fim aşa liniştiţi în seara asta”, a 
spus Caddy. 

„Mămica voastră nu se simte bine”, a spus Dilsey. 
„Haide duceţi-vă acuma cu Versh.” 

„Nu v-am spus eu că plângea mama”, a spus Quentin. 
Versh m-a luat în braţe şi a deschis uşa spre veranda din 
spate. Am ieşit şi Versh a închis uşa şi a fost întuneric. [i 
simţeam mirosul lui Versh şi îl puteam pipăi. „Acuma fiţi 
liniştiţi. Nu mergem încă sus. Domnu’ Jason a spus că 
trebuie să mergeţi sus cum aţi terminat. A spus că să 
ascultați de ce spun eu. Eu nu ascult de voi. Dara spus că 
toţi trebuie. N-a spus aşa, Quentin”. Am pipăit capul lui 
Versh. Puteam să ne aud. „Nu-i aşa, Versh. Da, aşa a spus. 
Atunci eu spun să mergem afară niţel. Haideţi.” Versh a 
deschis uşa şi am ieşit afară. 

Am coborât treptele. 

„Eu zic să mergem acasă la Versh. Ca să nu ne-audă”, a 
spus Caddy. Versh m-a lăsat jos şi Caddy m-a luat de mână 
şi am mers pe aleea cu cărămizi. 

„Haideţi”, a spus Caddy. „Broasca nu mai e. Cred c-a şi 
ajuns în grădină. Poate vedem alta.” Roskus a venit cu 
găleţile de lapte. S-a dus. Quentin nu venea cu noi. Şedea 
pe scara de la bucătărie. Ne-am dus acasă la Versh. Imi 
plăcea cum miroase acasă la Versh. Ardea focul şi T.P. 
era aşezat pe vine numai în cămaşă şi îl aţâţa într-o 
flacără mare. 

Pe urmă m-am sculat şi T.P. m-a îmbrăcat şi ne-am dus 
la bucătărie şi am mâncat. Dilsey cânta şi am început să 
plâng şi ea s-a oprit. 

„Ţine-l cât mai departe de casă”, a spus Dilsey. 

„Nu putem să trecem pe acolo”, a spus T.P. 

Ne-am jucat în pârâu. 

„Nu putem trece dincolo”, a spus T.P. „Nu ştii că 
mammy spune că nu e voie.” 

Dilsey cânta în bucătărie şi am început să plâng. 


„Șşsş”, a spus T.P. „Hai încoace. Să mergem în grajd.” 

Roskus mulgea în grajd. Mulgea cu o mână şi gemea. 
Nişte păsări şedeau în uşa grajdului şi se uitau la el. Una a 
coborât şi a mâncat cu vacile. M-am uitat la Roskus cum 
mulge şi T.P. dădea de mâncare lui Queenie şi lui Prince. 
Viţelul era la un loc cu porcii. Şedea cu botul lipit de sârmă 
şi mugea. 

„T.P.”, a spus Roskus. T.P. a spus: „Da, vă rog”, în grajd. 
Fancy şi-a scos capul peste uşă pentru că T.P. nu-i dăduse 
încă de mâncare. „Termină acolo odată”, a spus Roskus. 
„Trebuie să le mulgi tu. Nu mai pot să-mi mişc mâna 
dreaptă deloc.” 

T.P. a venit şi le-a muls. 

„De ce nu chemi doctorul”, a spus T.P. 

„Doctorul n-are ce-mi face”, a spus Roskus. „N-are ce 
face în casa asta.” 

„Ce-i cu casa asta”, a spus T.P. 

„E nenorocu' în casa asta”, a spus Roskus. „Adu viţelu' 
înăuntru dac-ai terminat.” 

E nenorocu-n casa asta, a spus Roskus. Focul se 
ridica şi cădea în spatele lui şi al lui Versh şi aluneca 
pe fața lui şi a lui Versh. Dilsey m-a culcat şi m-a 
învelit. Patul mirosea ca T.P. Îmi plăcea. 

„Ce ştii tu”, a spus Dilsey. „Ţi-o fi spus-o vreun strigoi.” 

„Nu-i nevoie să-mi spună nici un strigoi”, a spus Roskus. 
„Nu-i oare semnul aici. Uite-l aici, în patul ăsta. Nu-i 
semnul aici să-l vadă cine vrea de cincisprezece ani 
încoace.” 

„Şi chiar dac-ar fi”, a spus Dilsey. „Nu ţi-a făcut nimic 
nici ţie, nici alor tăi. Versh munceşte şi Frony s-a măritat şi 
ai scăpat de grija ei şi T.P se face mare să poată să 
muncească în locul tău când te-o da gata de tot 
reumatismul.” 

„Doi pân-acuma”, a spus Roskus. „Şi are să mai fie încă 
unul. Am văzut semnul, şi l-ai văzut şi tu.” 

„Am auzit o cucuvea azi-noapte”, a spus T.P. „Şi Dan n-a 
vrut să vină să mănânce. N-a vrut să vină decât până la 
grajd. A-nceput să urle cum s-a făcut noapte. Versh l-a 


auzit.” 

„Au să mai fie mai mulţi”, a spus Dilsey. „Arată-mi-l şi 
mie pe omul ăla care n-o să moară când o să vrea 
Dumnezeu.” 

„Nu e numai moartea”, a spus Roskus. 

„Ştiu eu la ce te gândeşti”, a spus Dilsey. „Şi n-ai să 
goneşti tu nenorocu' dac-ai să spui numele ăsta, decât c-o 
să trebuiască să stai cu el când o începe să plângă.” 

„E nenorocu-n casa asta”, a spus Roskus. „Am simţit eu 
de la început, şi pe urmă, când i-au schimbat numele, am 
ştiut sigur.” 

„Ţine-ţi gura”, a spus Dilsey. Mi-a tras cuvertura în sus. 
Mirosea ca T.P. „Tăceţi din gură acuma, pân-adoarme.” 

„Am văzut semnul”, a spus Roskus. 

„Semnul că T.P. trebuie să facă acuma treaba ta”, a spus 
Dilsey. Du-] pe el şi pe Quentin acasă la noi şi lasă-i să 
se joace cu Luster acolo, să stea Frony cu ochii pe ei, 
T.P., şi du-te pe urmă să-i ajuţi lui taică-tu. 

Am terminat de mâncat. T.P. a luat-o pe Quentin în braţe 
şi ne-am dus acasă la T.P. Luster se juca acolo unde e 
murdar. T.P. a lăsat-o pe Quentin jos şi s-a jucat şi ea unde 
e murdar. Luster avea nişte mosoare şi el şi cu Quentin s- 
au bătut şi Quentin avea mosoarele. Luster a plâns şi 
Frony a venit şi i-a dat lui Luster o cutie de conserve să se 
joace cu ea, şi pe urmă eu am avut mosoarele şi Quentin 
m-a bătut şi eu am plâns. 

„Șsşs”, a spus Frony. „Nu ţi-e ruşine. Să-i iei jucăria 
copilului.” A luat mosoarele de la mine şi i le-a dat înapoi 
lui Quentin. 

„Taci, acuma”, a spus Frony. „Taci, îţi spun.” 

„Taci”, a spus Frony. „[ie îţi trebuie o bătaie bună, asta- 
ţi trebuie.” I-a luat pe Luster şi pe Quentin în braţe. „Veniţi 
încoace”, a spus. Ne-am dus în grajd. T.P. mulgea vaca. 
Roskus şedea pe ladă. 

„Ce are”, a spus Roskus. 

„Ţine-l aici”, a spus Frony. „lar îi bate pe copiii ăştia. Le 
ia jucăriile. Stai aici cu T.P. şi vezi de taci odată din gură.” 

„Goleşte bine ugerul ăla”, a spus Roskus. „Ai muls-o pe 


vaca aia tânără astă-iarnă aşa de bine, că nici n-a mai dat 
lapte. Dac-o faci şi p-asta să sece, să te văd de unde mai 
scoţi pe urmă lapte.” 

Dilsey cânta. 

„Nu pe-acolo”, a spus T.P. „Nu ştii că mammy a spus că 
nu-i voie pe-acolo.” 

Cântau. 

„Haide”, a spus T.P. „Hai să ne jucăm cu Quentin şi cu 
Luster. Haide.” 

Quentin şi cu Luster se jucau unde era murdar în faţa 
casei lui T.P. Era un foc în casă, şi se ridica şi cobora, şi 
Roskus şedea negru în faţa focului. 

„Acum sunt trei, cu voia lui Dumnezeu”, a spus Roskus. 
„Ţi-am spus eu de-acum doi ani. E nenorocu-n casa asta.” 

„De ce nu pleci de-aici, atunci”, a spus Dilsey. Mă dez- 
brăca. „Tot dai zor cu nenorocu' ăsta. Tot tu i-ai băgat lui 
Versh în cap gogoriţele cu Memphis. Eşti mulţumit 
acuma.” 

„Ăsta să fie tot nenorocu' lui Versh”, a spus Roskus. 

Frony a venit în casă. 

„Ai terminat tot”, a spus Dilsey. 

„Strânge T.P.”, a spus Frony. „Miss Cahline zice s-o 
culci pe Quentin.” 

„Dau şi eu zor cât pot”, a spus Dilsey. „Ar trebui să ştie 
până acuma că n-am aripi.” 

„Ascultă ce-ţi spun eu”, a spus Roskus. „Nu se poate să 
nu fie nenorocire într-o casă unde nu i se spune pe nume 
unuia din copii.” 

„Taci din gură”, a spus Dilsey. „Vrei să-nceapă.” 

„Să crească un copil mare şi nici să nu ştie de numele 
maică-si”, a spus Roskus. 

„Nu-i mai duce tu grija”, a spus Dilsey. „Eu i-am crescut 
pe toţi şi pot să mai cresc unu’. Tăceţi acuma. Lăsaţi-l s- 
adoarmă.” 

„Şi ce-i dacă-i spui pe nume”, a spus Frony. „Nici nu 
înţelege.” 

„Spune tu numele ăsta şi-ai să vezi dacă nu-nţelege”, a 
spus Dilsey. „Spune-i pe nume chiar când l-ăi vedea c-a 


adormit şi-ai să vezi dacă nu-nţelege.” 

„Ăsta ştie mai multe decât credem noi”, a spus Roskus. 
„A ştiut şi când le-a venit vremea. Ca şi câinele ăla. Ar 
putea să-ţi spună şi când i-o veni vremea lui, dac-ar putea 
să vorbească. Sau a ta. Sau a mea.” 

„Scoate-l pe Luster din pat, mammy”, a spus Frony. 
„Băiatul ăsta o să-l deoache.” 

„Tu ţine-ţi gura”, a spus Dilsey. „Vorbeşti şi tu. Ce stai s- 
asculţi ce spune Roskus. La culcare, Benjy.” 

Dilsey m-a împins şi m-a suit în pat, unde era Luster. 
Dormea. Dilsey a luat o bucată lungă de lemn şi a pus-o 
între Luster şi mine. „Stai în partea ta”, a spus Dilsey. 
„Luster e mic. Vezi să nu-l striveşti.” 

E prea devreme acuma, a spus T.P. Mai ai răbdare. 

Ne-am uitat pe după colţul casei şi am văzut trăsurile 
cum pleacă. 

„Acuma”, a spus T.P. A luat-o pe Quentin în braţe şi am 
fugit la colţul gardului şi ne-am uitat la ele cum trec. „Uite- 
l”, a spus T.P. „O vezi pe asta cu geamuri multe. Uite-l. E- 
ntins acolo. Îl vezi.” 

Hai încoace, a spus Luster. Să duc mingea asta 
acasă să n-o pierd. Nu, dom le. Nu ţi-o dau ţie. Dacă te 
văd ăia cu ea au să spună c-ai furat-o. Taci acuma. Nu 
ti-o dau. Ce să faci tu cu ea. Nu ştii să te joci cu 
mingea. 

Frony şi T.P. se jucau unde era murdar, lângă uşă. T.P 
avea licurici într-o sticlă. 

„Ce-aţi venit cu toţii aici afară”, a spus Frony. 

„Avem musafiri”, a spus Caddy. „Tata a spus să ascultați 
de mine în seara asta. Şi tu şi T.P. trebuie s-ascultaţi de 
mine.” 

„Eu nu ascult de tine”, a spus Jason. „Şi nici Frony şi 
nici T.P. nu trebuie.” 

„O să trebuiască dacă le spun eu”, a spus Caddy. „Poate 
că lor nu le spun.” 

„T.P. nu ascultă de nimeni”, a spus Frony. „A început 
înmormântarea.” 

„Ce înseamnă înmormântare”, a spus Jason. 


„Nu ţi-a spus mammy să nu le spui”, a spus Versh. 

„Atunci când bocesc”, a spus Frony. „Au bocit-o două 
zile pe Beulah Clay.” 

Acasă la Dilsey plângeau. Dilsey plângea. Când 
Dilsey a gemut, Luster a spus şşt şi noi am tăcut şi 
pe urmă eu am început să plâng şi Blue a urlat sub 
scara de la bucătărie. Pe urmă Dilsey s-a oprit şi noi 
ne-am oprit. 

„A”, a spus Caddy. „Asta-i la negri. Albii n-au 
înmormântări.” 

„Mammy ne-a spus să nu le spunem, Frony”, a spus 
Versh. 

„Ce să nu ne spui”, a spus Caddy. 

Dilsey a gemut lung şi când a ajuns la locul acela eu 
am început să plâng şi Blue a urlat sub scară. Luster, 
a spus Frony la fereastră. Du-i în grajd. Nu pot să văd 
de mâncare în toată hărmălaia asta. Şi pe câinele ăla. 
Du-i pe toți. 

Eu nu mă duc acolo, a spus Luster. Vrei să-l văd 
acolo pe pappy. L-am văzut azi-noapte. Dădea din 
mâini în grajd. 

„De ce nu”, a spus Frony. „Ce, albii nu mor. Mama-mare 
a voastră a murit cum moare orişice negru, nu-i aşa.” 

„Câinii mor”, a spus Caddy. „Ca atunci când a căzut 
Nancy în şanţ şi Roskus a împuşcat-o şi au venit vulturii şi 
au dezbrăcat-o.” 

Oasele erau rotunde în şanţ, acolo unde erau crengile 
negre de viţă în şanţul negru, în lumina lunii, ca şi cum 
unele dintre forme s-ar fi oprit. Pe urmă s-au oprit toate şi 
era întuneric şi, când m-am oprit ca să încep iar, am auzit- 
o pe mama şi picioare care mergeau repede şi am simţit 
mirosul. Pe urmă a venit camera, dar tineam ochii închişi. 
Nu m-am oprit. Simţeam mirosul. T.P a scos acele care 
ţineau pătura. 

„9999”, a spus. „Ssşssssş.” 

Dar eu simţeam mirosul. T.P m-a sculat din pat şi mi-a 
pus hainele repede. 

„Taci, Benjy”, a spus. „Mergem acasă la noi. Nu vrei să 


mergi acasă la noi, acolo unde e Frony. Taci. $şşşş.” 

Mi-a legat şireturile la ghete şi mi-a pus şapca şi am ieşit 
în hol era lumina aprinsă. Mai încolo de hol o auzeam pe 
mama. 

„$sşş, Benjy”, a spus T.P. „Acuşi ieşim afară.” 

S-a deschis o uşă şi am simţit mirosul şi mai tare şi a 
ieşit un cap. Nu era tata. Tata era bolnav acolo înăuntru. 

„Nu puteţi să-l scoateţi afară.” 

„Acuşi mergem”, a spus T.P. Dilsey venea în sus pe 
scări. 

„$sşş”, a spus ea. „Şşş. Du-l acasă la noi, T.P. Frony să-i 
facă patul. Aveţi voi grijă de el. Taci, Benjy. Du-te acuma 
cu T.P.” 

S-a dus unde o auzeam pe mama. 

„Ţineţi-l acolo”. Nu era tata. A închis uşa, dar simţeam 
încă mirosul. 

Am coborât pe scară. Treptele mergeau în jos în 
întuneric şi T.P. m-a luat de mână şi am ieşit afară în 
întuneric. Dan şedea în curtea din spate şi urla. 

„Simte mirosul”, a spus T.P. „Aşa ţi-ai dat seama şi tu.” 

Am coborât pe trepte unde erau umbrele noastre. 

„Ţi-am uitat haina”, a spus T.P. „Ar fi trebuit să ţi-o pun. 
Da’ nu mă mai întorc.” 

Dan a urlat. 

„Taci acuma”, a spus T.P. Umbrele noastre se mişcau, 
dar umbra lui Dan nu se mişca decât ca să urle când urla 
el. 

„Nu pot să te duc acasă dacă zbieri aşa”, a spus T.P. 
„Făceai destul de urât şi până n-ai căpătat vocea asta de 
broscoi. Hai încoace.” 

Am mers pe aleea de cărămizi, cu umbrele noastre. 
Cocina porcului mirosea ca porcii. Vaca şedea pe pajişte şi 
rumega la noi. Dan a urlat. 

„Ai să scoli tot oraşul”, a spus T.P. „Ce nu taci odată.” 

Am văzut-o pe Fancy mâncând lângă cotul pârâului. 
Luna bătea pe apă când am ajuns noi. 

„Nu, dom „le”, a spus T.P. „Aici e prea aproape. Nu 
putem să ne oprim aici. Haide. Uite ce faci. Te-ai udat pe 


tot pantalonul. Vino încoace.” Dan a urlat. 

Şanţul a apărut din iarba care bâzâia. Oasele erau 
rotunde printre crengile negre. 

„Aşa”, a spus T.P. „Aici poţi să zbieri cât pofteşti. Ai o 
noapte întreagă şi o pajişte de douăzeci de acri să zbieri.” 

T.P. s-a lungit jos în şanţ şi eu m-am aşezat jos şi m-am 
uitat la oasele unde vulturii o mâncaseră pe Nancy, dând 
din aripi, negri şi înceţi şi grei. 

Îl aveam când am fost aici mai înainte, a spus 
Luster. Ţi l-am arătat. L-ai văzut, nu-i aşa. L-am scos 
din buzunar Chiar aici şi ţi l-am arătat. 

„Ce, crezi că vulturii au s-o dezbrace pe mama-mare”, a 
spus Caddy. „Ce prost eşti.” 

„Ba tu eşti”, a spus Jason. A început să plângă. 

„Netotule”, a spus Caddy. Jason plângea îşi ţinea mâinile 
în buzunare. _ 

„Jason o să fie om bogat”, a spus Versh. „Îşi ţine banii cu 
mâna tot timpul.” 

Jason plângea. 

„Acuma l-ai pornit”, a spus Caddy. „Taci, Jason. Cum s- 
ajungă vulturii până la mama-mare. Nu-i lasă tata. Ce, tu ai 
lăsa un vultur să te dezbrace. Taci acuma.” 

Jason a tăcut. „Frony a spus că e o înmormântare”, a 
spus el. 

„Şi eu îţi spun că nu-i”, a spus Caddy. „Avem musafiri. 
Frony nu ştie. Vrea Licuricii tăi, T.P. Lasă-l şi pe el să-i ţină 
puţin.” 

T.P. mi-a dat sticla cu licurici. 

„Pe cât că dacă mergem la fereastra salonului o să 
vedem ce e”, a spus Caddy. „Atunci o să mă credeţi.” 

„Eu ştiu de pe acum”, a spus Frony. „N-am nevoie să 
văd.” 

„Tu mai bine ţine-ţi gura, Frony”, a spus Versh. „Ce mai 
bătaie o să-ţi tragă mammy.” 

„Ce e”, a spus Caddy. 

„Ştiu eu ce ştiu”, a spus Frony. 

„Haideţi”, a spus Caddy. „Să mergem în faţă.” 

Am început să mergem. 


„T.P. vrea Licuricii lui înapoi”, a spus Frony. 

„Lasă-l să-i mai ţină niţel, T.P.”, a spus Caddy. „[i-i adu- 
cem noi înapoi.” 

„Doar nu i-aţi prins voi”, a spus Frony. 

„Dacă spun că tu şi cu T.P. puteţi să veniţi şi voi, îl mai 
laşi să-i ţină niţel”, a spus Caddy. 

„N-a spus nimeni că eu şi cu T.P. trebuie să ascultăm de 
tine”, a spus Frony. 

„Dacă spun eu că nu trebuie, îl mai laşi să-i mai ţină”, a 
spus Caddy. 

„Bine”, a spus Frony. „Lasă-l să-i ţină el, T.P. Noi o să ne 
uităm la ei cum bocesc.” i 

„Nu boceşte nimeni”, a spus Caddy. „Iți spun că avem 
musafiri. Ce, plânge cineva, Versh.” 

„N-o să ştim ce fac ei acolo dacă stăm aici”, a spus 
Versh. 

„Haideţi”, a spus Caddy. „Frony şi cu T.P. nu trebuie să 
asculte de mine. Dar voi toţi trebuie. Du-l mai bine în 
braţe, Versh. S-a făcut întuneric.” 

Versh m-a luat în braţe şi am mers pe lângă bucătărie. 

Când ne-am uitat după colţ, am văzut luminile 
venind pe alee. T.P. s-a dus îndărăt la uşa pivniţei şi a 
deschis-o. 

Stii ce-i aici, a spus T.P. Sifon. L-am văzut pe 
domnu’ Jason urcând cu braţele pline de sticle. 
Aşteaptă aici niţel. 

T.P. s-a dus şi s-a uitat din uşa bucătăriei. Dilsey a 
spus: Ce te zgâieşti aici. Unde-i Benjy. 

E acolo afară, a spus T.P. 

Du-te şi ai grijă de el, a spus Dilsey. Vezi să nu 
intre-n casă. 

Da, vă rog, a spus T.P. Au început. 

Du-te şi ai grijă de băiatul ăla să nu-l vadă âi din 
casă, a spus Dilsey. Am destule pe cap. 

Un şarpe s-a furişat pe sub casă. Jason a spus că lui nu-i 
e frică de şerpi şi Caddy a spus că lui i-e, dar ei nu-i e şi 
Versh a spus că le e frică la amândoi şi Caddy a spus că să 
facem linişte, cum a spus tata. 


Doar n-ai să începi să zbieri acuma, a spus T.P. Hai 
să-ți dau nişte rachiu d-ăsta. 

Mă gâdila în nas şi în ochi. 

Dacă nu-l bei, dă-l încoa, a spus T.P. Aşa, noroc. Să 
mai scoatem o sticlă până nu prind ei de veste. Stai la 
un loc. 

Ne-am oprit sub pom lângă fereastra salonului. Versh m- 
a lăsat jos în iarba udă. Era rece. Erau lumini la toate 
ferestrele. 

„Acolo e mama-mare”, a spus Caddy. „E bolnavă în 
fiecare zi acuma. Când se face bine o să avem un picnic.” 

„Ştiu eu ce ştiu”, a spus Frony. 

Pomii bâzâiau. Şi iarba. 

„Fereastra de alături e unde avem noi scarlatină”, a spus 
Caddy. „Tu şi cu T.P. unde aveţi scarlatină, Frony.” 

„O avem pe unde se-ntâmplă să fim”, a spus Frony. 

„N-au început încă”, a spus Caddy. 

Acuş încep, a spus T.P. Stai aici până aduc eu lada 
aia să putem să ne uităm pe fereastră. Stai, să 
terminăm de băut rachiu’ ăsta. Mă face să mă simt ca 
şi cum aş avea o bufniţă pe dinăuntru. 

Am băut rachiul şi T.P. a împins sticla printre gratiile 
ferestruicii, sub casă, şi a plecat. Puteam să-i aud în salon 
şi m-am agăţat de zid. T.P. a tras lada. A căzut şi a început 
să râdă. Era acolo întins pe jos şi râdea în iarbă. S-a ridicat 
şi a tras lada sub fereastră. Se căznea să nu râdă. 

„Mi-a fost teamă c-am să-ncep să zbier şi eu”, a spus 
T.P. „Urcă-te pe ladă şi vezi dac-au început.” 

„N-au început pentru că n-a venit încă muzica”, a spus 
Caddy. 

„N-o să fie nici o muzică”, a spus Frony. 

„De unde ştii tu”, a spus Caddy. 

„Ştiu eu ce ştiu”, a spus Frony. 

„Nu ştii nimic”, a spus Caddy. S-a dus până la pom. 
„Împinge-mă în sus, Versh.” 

„Taică-tu ţi-a spus să nu te mai sui în pomu' ăsta”, a 
spus Versh. 

„Mi-a spus demult”, a spus Caddy. „Cred c-a şi uitat. Şi 


pe urmă a spus s-asculţi de mine în seara asta. Nu-i aşa c-a 
spus s-asculţi de mine în seara asta.” 

„Eu nu ascult de tine”, a spus Jason. „Frony şi T.P. nu 
trebuie nici ei s-asculte de tine.” 

„Împinge-mă în sus, Versh”, a spus Caddy. 

„N-ai decât”, a spus Versh. „Tu ai să mănânci bătaie, nu 
eu.” S-a dus şi a împins-o pe Caddy în sus în pom până la 
prima creangă. l-am văzut fundul pantalonaşilor murdari 
de noroi. Pe urmă n-am mai văzut-o. Am auzit pomul 
trosnind. 

„Domnu' Jason a spus că dacă rupi pomu' ăsta te bate”, 
a spus Versh. 

„Şi eu am s-o spun”, a spus Jason. 

Pomul n-a mai trosnit. Ne-am uitat în sus la crengile 
care stăteau nemişcate. 

„Ce vezi”, a şoptit Frony. 

I-am văzut. Pe urmă am văzut-o pe Caddy cu flori în 
păr şi cu un voal lung ca un vânt strălucitor. Caddy. 
Caddy. 

„$sşs”, a spus T.P. „Or să te audă. Dă-te jos repede.” 
Trăgea de mine. Caddy. M-am agăţat cu mâinile de zid. 
Caddy. T.P. a tras de mine. 

„$sşş”, a spus el. „$şsş. Dă-te jos repede.” A tras de 
mine. Caddy. „Taci, Benjy. Vrei să te audă. Vino-ncoace, 
hai să mai bem nişte rachiu, pe urmă putem să venim iar 
dacă taci din gură. Să mai scoatem o sticlă, altminteri ne- 
apucăm amândoi să urlăm. O să spunem c-a băut-o Dan. 
Domnu' Quentin spune mereu că e un câine aşa de 
deştept, putem să spunem şi noi c-a băut rachiu.” 

Lumina de lună venea în jos pe scările pivniţei. Am mai 
băut rachiu. 

„Ştii ce-aş vrea eu”, a spus T.P. „Aş vrea să vină acuma 
un urs aici în pivniţă, pe uşa aia de-acolo. Ştii ce-aş face. 
M-aş duce drept la el să-l scuip în ochi. Dă-mi sticla asta 
să-mi astup gura până nu-ncep să urlu.” 

T.P. a căzut A început să râdă şi uşa pivniţei şi lumina de 
lună au plecat dintr-o dată şi m-a izbit ceva. 

„Taci”, a spus T.P. şi se căznea să nu râdă. „Doamne, au 


să ne-audă toţi. Scoală în picioare”, a spus T.P. „Scoală 
repede, Benjy.” Se rostogolea pe jos şi râdea şi încercam 
să mă ridic. Treptele din pivniţă urcau în sus pe deal în 
lumina de lună şi T.P. se rostogolea în sus pe deal în 
lumina de lună şi cu alergam de-a lungul gardului şi T.P. 
alerga după mine şi spunea: „Taci taci.” Pe urmă el a căzut 
printre flori şi eu m-am împiedicat de ladă. Dar când am 
încercat să mă sui pe ladă, a sărit de sub mine şi m-a lovit 
în spatele capului şi gâtul meu a făcut un sunet A făcut iar 
sunetul şi m-am oprit şi am vrut să mă ridic şi a făcut iar 
sunetul şi am început să plâng. Dar gâtul meu făcea mereu 
sunetul şi în vremea asta T.P. trăgea de mine. Îl făcea 
mereu şi nu mai ştiam dacă plângeam sau nu şi T.P. a 
căzut peste mine şi râdea şi făcea mereu sunetul şi 
Quentin l-a lovit cu piciorul pe T.P. şi Caddy m-a strâns în 
braţe şi voalul ei care strălucea şi nu mai puteam să mai 
simt mirosul ca de pomi şi am început să plâng. 

Benjy, a spus Caddy, Benjy. M-a strâns în braţe iar, 
dar eu am plecat. „Ce e, Benjy”, a spus ea. „E pălăria 
asta.” Şi-a scos pălăria şi a venit iar, şi eu am plecat. 

„Benjy”, a spus ea. „Ce e Benjy. Ce-a făcut Caddy.” 

„Nu-i place rochia asta cu zorzoane”, a spus Jason. 
„Crezi că te-ai făcut mare, nu-i aşa. Te crezi mai grozavă 
ca oricine, nu-i aşa. Fandosito.” 

„Tu ţine-ţi gura”, a spus Caddy. „Scârbosule. Benjy.” 

„Ai împlinit şi tu paişpe ani şi te crezi cineva, nu-i aşa”, a 
spus Jason. „Te crezi grozavă, da.” 

„Taci, Benjy”, a spus Caddy. „Te-aude mama. Taci.” 

Dar n-am tăcut şi, când a plecat ea, am mers după ea, şi 
ea s-a oprit pe scări şi m-a aşteptat şi m-am oprit şi eu. 

„Ce e, Benjy”, a spus Caddy. „Spune-i tu lui Caddy. 
Caddy face ce vrei tu. Hai, încearcă şi spune.” 

„Candace”, a spus mama. 

„Da”, a spus Caddy. 

„De ce-l necăjeşti”, a spus mama „Adu-l încoace.” 

Ne-am dus în cameră la mama, unde ea era întinsă pe 
pat cu boala într-o cârpă pe cap. 

„Ce mai e acum”, a spus mama. „Benjamin.” 


„Benjy”, a spus Caddy. A venit iar, dar eu am plecat. 

„l-ai făcut tu ceva”, a spus mama „De ce nu-l lăsaţi în 
pace, să am şi eu linişte. Dă-i cutia şi du-te, te rog, şi lasă-l 
liniştit.” 

Caddy a scos cutia şi a pus-o jos şi a deschis-o. Era plină 
cu stele. Când şedeam nemişcat, erau nemişcate. Când mă 
mişcăm, străluceau şi scânteiau. Am tăcut. 

Pe urmă am auzit-o pe Caddy cum se mişcă şi am 
început iar. 

„Benjamin”, a spus mama. „Vino-ncoace.” M-am dus la 
uşă. „Benjamin”, a spus mama. 

„Ce mai e acuma”, a spus tata. „Unde te duci.” 

„Du-l jos şi vezi să aibă grijă cineva de el, Jason”, a spus 
mama. „Ştii că sunt bolnavă, şi tu.” 

Tata a închis uşa după noi. 

„I.P.”, a spus el. 

„Da, domnule”, a spus T.P. de jos. 

„Vezi că Benjy vine jos”, a spus tata „Du-te cu T.P.” 

M-am dus la uşa băii. Auzeam apa. 

„Benjy”, a spus T.P. de jos. 

Auzeam cum curge apa. Am ascultat. 

„Benjy”, a spus T.P. de jos. 

Ascultam apa. 

N-am mai auzit apa şi Caddy a deschis uşa. 

„Ce-i, Benjy”, a spus ea. S-a uitat la mine şi eu m-am dus 
şi ea m-a strâns în braţe. „Ai găsit-o iar pe Caddy”, a spus 
ea. „Ai crezut c-a fugit Caddy.” Caddy mirosea ca pomii. 

Ne-am dus în camera lui Caddy. S-a aşezat în faţa 
oglinzii. Şi-a oprit mâinile şi s-a uitat la mine. 

„Ce-i, Benjy. Ce este”, a spus ea. „Nu trebuie să plângi. 
Caddy nu pleacă. Uite”, a spus. A luat sticla şi i-a scos 
dopul şi mi-a ţinut-o la nas. „Frumos. Miroase. Bun.” 

Am plecat şi n-am tăcut, şi ea a ţinut sticla în mână şi s-a 
uitat la mine. 

„A”, a spus. A pus sticla jos şi a venit şi m-a strâns în 
braţe. „Asta a fost atunci. Şi tu încercai să-i spui lui Caddy 
şi nu puteai, nu-i aşa. Sigur, Caddy nu mai face. Sigur că 
nu. Aşteaptă să mă-mbrac.” 


Caddy s-a îmbrăcat şi a luat sticla iar şi ne-am dus jos în 
bucătărie. 

„Dilsey”, a spus Caddy. „Benjy are un dar pentru tine.” 
S-a aplecat şi mi-a pus sticla în mână. „Dă-i-o lui Dilsey 
acuma.” Caddy mi-a întins mâna şi Dilsey a luat sticla. 

„la te uită”, a spus Dilsey. „Uite copilu’ meu cum îi dă lui 
Dilsey o sticluţă de parfum, ia uită-te, Roskus.” 

Caddy mirosea ca pomii. „Nouă nu ne place parfumul”, a 
spus Caddy. 

Mirosea ca pomii, 

„Haide acuma”, a spus Dilsey. „Eşti prea mare să mai 
dormi în pat cu cineva. Eşti băiat mare acuma. Ai 
treisprezece ani. Eşti destul de mare să dormi singur în 
camera unchiului Maury”, a spus Dilsey. 

Unchiul Maury era bolnav. Ochiul lui era bolnav, şi gura 
lui. Versh i-a dus masa de seară în camera lui pe tavă. 

„Maury spune c-are să-l împuşte pe ticălosul ăla”, a spus 
tata. „l-am spus că mai bine să nu-i mai spună asta 
dinainte lui Patterson.” Tata a băut. 

„Jason”, a spus mama 

„Să-l împuşte pe cine, tată”, a spus Quentin. „De ce vrea 
unchiul Maury să-l împuşte.” 

„Pentru că nu-nţelege de glumă”, a spus tata. 

„Jason”, a spus mama. „Cum poţi să vorbeşti aşa. Ai fi în 
stare să stai aici şi să-l vezi pe Maury căzând într-o cursă 
şi împuşcat, şi ţi-ar veni să râzi, poate.” 

„Atunci Maury ar face mai bine să nu cadă în nici o 
cursă”, a spus tata. 

„Pe cine să împuşte, tată”, a spus Quentin. „Pe cine vrea 
să-l împuşte unchiul Maury.” 

„Pe nimeni”, a spus tata. „Eu nici n-am pistol.” 

Mama a început să plângă. „Dacă-ţi pare rău că Maury 
mănâncă pe bănii tăi, de ce nu eşti un bărbat adevărat să-i 
spui în faţă. Îl faci de râs în faţa copiilor, şi el nici nu-i 
aici.” 

„Dar nici vorbă de aşa ceva”, a spus tata. „Eu îl admir pe 
Maury. E nepreţuit pentru simţul meu de superioritate 
rasială. Nu l-aş da pe Maury nici pe un echipaj de doi cai. 


Şi ştii de ce, Quentin.” 

„Nu, vă rog”, a spus Quentin. 

„Et ego in arcadia, am uitat cum se spune fin pe 
latineşte”, a spus tata „Haide, lasă”, a spus el. „Glumeam 
şi eu.” A băut şi a pus paharul jos şi s-a dus şi-a pus mâna 
pe umărul mamei. 

„Asta nu-i glumă”, a spus mama. „Familia mea e la fel de 
bună ca şi a ta. Numai pentru că Maury e bolnav.” 

„Sigur că da”, a spus tata. „Sănătatea proastă este 
raţiunea primară pentru orice formă de viaţă. Creată de 
boală, prin putrefacție, spre decăderea finală. Versh.” 

„Da, domnule”, a spus Versh din spatele scaunului meu. 

„la carafa asta şi umple-o.” 

„Şi spune-i lui Dilsey să vină să-l ducă pe Benjamin la 
culcare”, a spus mama. 

„Eşti băiat mare acuma”, a spus Dilsey. „Caddy s-a 
săturat să mai doarmă cu tine în pat. Taci acuma, s- 
adormi.” Camera a plecat, dar eu n-am tăcut, şi camera a 
venit îndărăt şi Dilsey a venit şi s-a aşezat pe pat şi s-a 
uitat la mine. 

„Nu vrei să fii băiat cuminte şi să taci”, a spus Dilsey. 
„Nu vrei, nu. Stai niţel, atunci.” 

A plecat. Nu era nimic în uşă. Apoi a fost Caddy acolo. 

„$$$s”, a spus Caddy. „Am venit.” 

Am tăcut şi Dilsey a tras la o parte învelitoarea şi Caddy 
s-a culcat între cearceaf şi învelitoare. Nu şi-a scos halatul 
de baie. 

„Uite”, a spus ea. „Am venit.” Dilsey a venit cu o pătură 
şi a pus-o peste ea şi a tras-o bine în jurul ei. 

„Numaidecât adoarme”, a spus Dilsey. „Las lumina 
aprinsă în camera ta.” 

„Bine”, a spus Caddy. Şi-a cuibărit capul lângă al meu pe 
pernă. „Noapte bună, Dilsey.” 

„Noapte bună, scumpa mea”, a spus Dilsey. Camera s-a 
făcut neagră. Caddy mirosea ca pomii. 

Ne uitam în sus în pomul unde era ea. 

„Ce vede acolo, Versh”, a şoptit Frony. 

„9S$s$s”, a spus Caddy din pom. Dilsey a spus: 


„la veniţi încoace.” Venea pe lângă colţul casei. „De ce 
nu v-aţi dus sus, cum v-a spus tata, şi vă strecuraţi aşa. 
Unde-i Caddy şi Quentin.” 

„l-am spus să nu se suie în pomul ăsta”, a spus Jason. 
„Eu o spun.” 

„Cine s-a suit în ce pom”, a spus Dilsey. A venit şi s-a 
uitat în sus în pom. „Caddy”, a spus Dilsey. Crengile au 
început să se scuture iarăşi. 

„Diavol împieliţat”, a spus Dilsey. „Dă-te jos de-acolo.” 

„Șsşş”, a spus Caddy. „Nu ştii că tata a spus să nu facem 
gălăgie.” I s-au văzut picioarele şi pe urmă Dilsey s-a întins 
şi a luat-o din pom. 

„N-ai şi tu minte să-i laşi să vină aici”, a spus Dilsey. 

„Ce era să fac dacă ea a vrut „, a spus Versh. 

„Ce faceţi aici”, a spus Dilsey. „Cine v-a spus să veniţi 
aici, în faţa casei.” 

„Ea a zis”, a spus Frony. „Ea ne-a spus să venim.” 

„Cine v-a spus vouă că trebuie să faceţi ce spune ea”, a 
spus Dilsey. „Duceţi-vă acasă, haide.” Frony şi T.P. au 
plecat. Nu-i mai vedeam cum se duc. 

„În toiul nopţii aici, afară”, a spus Dilsey. M-a luat în 
braţe şi ne-am dus la bucătărie. 

„Vă furişaţi aşa, când eu v-am spus să vă culcaţi”, a spus 
Dilsey. „Când ştiaţi că e vremea să vă duceţi la culcare.” 

„999, Dilsey”, a spus Caddy. „Nu vorbi aşa tare. Nu 
trebuie să facem gălăgie.” 

„Atunci ţine-ţi tu gura şi nu mai face gălăgie”, a spus 
Dilsey. „Quentin unde e.” 

„Quentin e furios că trebuie să asculte de mine în seara 
asta”, a spus Caddy. „Uite, mai are încă sticla cu licuricii 
lui T.P.” 

„Lasă că T.P. poate să stea şi fără ei”, a spus Dilsey. 
„Du-te şi vezi unde-i Quentin, Versh. Roskus spunea că l-a 
văzut cum se ducea spre grajd.” Versh s-a dus. N-am putut 
să-l mai vedem. 

„Nu fac nimic acolo înăuntru”, a spus Caddy. „Stau pe 
scaune şi se uită.” 

„N-au nevoie de ajutorul vostru să facă asta”, a spus 


Dilsey. Ne-am întors în bucătărie. 

Unde vrei să te duci acuma, a spus Luster. lar vrei 
să te duci să te uiţi la ei cum dau în minge. Pe acolo 
am căutat. Stai. Aşteaptă puţin. Stai aici până mă 
întorc şi iau mingea aia. M-am gândit la ceva. 

În bucătărie era întuneric. Pomii erau negri pe cer. Dan 
a ieşit gudurându-se de sub scară şi m-a morfolit de 
gleznă. Am trecut pe lângă bucătărie, unde era lună. Dan a 
venit scuturându-se în lumina de lună. 

„Benjy”, a spus T.P. în casă. 

Pomul cu flori de lângă fereastra salonului nu era negru, 
dar pomii cei groşi erau. Iarba bâzâia în lumina de lună 
unde umbra mea mergea prin iarbă. 

„Măi Benjy”, a spus T.P. In casă. „Unde te-ai ascuns. 
Vrei să ieşi afară, ştiu eu.” 

Luster s-a intors. Stai niţel, a spus. Stai aici. Nu te 
duce acolo. Acolo-i domnişoara Quentin cu drăguțul ei 
în hamac. Vino pe-aici. Vino înapoi, Benjy. 

Era întuneric sub pomi. Dan nu voia să vină. Şedea în 
lumina de lună. Pe urmă am văzut hamacul şi am început 
să plâng. 

Nu te du într-acolo, Benjy, a spus Luster. Ştii că 
domnişoara Quentin se supără rău pe tine. 

Acum erau doi, şi pe urmă unul în hamac. Caddy a venit 
repede, albă în întuneric. 

„Benjy”, a spus ea. „Cum de-ai ieşit. Unde-i Versh.” 

M-a strâns în braţe şi am tăcut şi m-am agăţat de rochia 
ei şi am încercat s-o împing încolo. 

„Ce-i, Benjy”, a spus ea. „Ce e, T.P.” a strigat. 

Cel care era în hamac s-a ridicat şi a venit, şi eu am 
plâns şi am tras-o de rochie pe Caddy. 

„Benjy”, a spus Caddy. „E doar Charlie. Nu-l cunoşti pe 
Charlie.” 

„Unde-i negrul lui”, a spus Charlie. „De ce-l lasă să 
umble singur pe-aici.” 

„999, Benjy”, a spus Caddy. „Du-te tu, Charlie. Nu te 
place.” Charlie a plecat şi eu am tăcut. Am tras de rochia 
lui Caddy. 


„Ce-i, Benjy”, a spus Caddy. „Nu mă laşi să stau de 
vorbă niţel cu Charlie.” 

„Cheamă-l pe negrul ăla odată”, a spus Charlie. S-a 
întors înapoi. Am plâns mai tare şi am tras-o pe Caddy de 
rochie. 

„Du-te, Charlie”, a spus Caddy. Charlie a venit şi şi-a pus 
mâinile pe Caddy şi eu am plâns mai mult. Am plâns tare. 

„Nu, nu”, a spus Caddy. „Nu, nu.” 

„Nici nu poate să vorbească”, a spus Charlie. „Caddy.” 

„Eşti nebun”, a spus Caddy. A început să respire repede. 
„Vede. Nu. Nu vreau.” Caddy s-a luptat. Amândoi respirau 
repede. „Te rog. Te rog”, a şoptit Caddy. 

„Goneşte-l de-aici”, a spus Charlie. 

„Da”, a spus Caddy. „Dă-mi drumul.” 

„Îl goneşti de-aici”, a spus Charlie. 

„Da”, a spus Caddy. „Dă-mi drumul.” Charlie a plecat. 
„ȘSşş”, a spus Caddy. „Uite, a plecat.” Am tăcut. O auzeam 
şi-i simţeam pieptul cum i se mişca în sus şi-n jos. 

„Trebuie să-l duc în casă”, a spus Caddy. M-a luat de 
mână. „Vin înapoi”, a şoptit 

„Stai aici”, a spus Charlie. „Strigă-l pe negrul ăla.” 

„Nu”, a spus Caddy. „Mă întorc. Haide, Benjy.” 

„Caddy”, a şoptit Charlie tare. Am mers mai departe. 

„Să faci bine să te-ntorci. Te întorci.” Caddy şi cu mine 
am alergat. „Caddy”, a spus Charlie. Am alergat în lumina 
de lună, către bucătărie. 

„Caddy”, a spus Charlie. 

Caddy şi cu mine am alergat. Am alergat în sus pe 
scările de la bucătărie, pe verandă, şi Caddy s-a aşezat în 
genunchi în întuneric şi m-a ţinut în braţe. Puteam s-o aud 
şi să-i simt pieptul. „Nu mai fac”, a spus. „Nu mai fac 
niciodată. Benjy. Benjy.” Pe urmă a plâns, şi eu am plâns, 
şi ne-am ţinut unul de altul. „$şşş”, a spus ea. „$şşş. Nu 
mai fac.” Aşa că am tăcut şi Caddy s-a ridicat în picioare şi 
ne-am dus în bucătărie şi am aprins lumina şi Caddy a luat 
săpunul de rufe şi s-a spălat pe gură la chiuvetă, tare. 
Caddy mirosea ca pomii. 

Ti-am tot spus să nu te duci acolo, a spus Luster. S- 


au ridicat în hamac, repede. Quentin îşi ținea mâinile 
în păr. El avea o cravată roşie. 

Idiotule, a spus Quentin. Am să te spun lui Dilsey 
cum îl laşi să umble după mine pe unde merg eu. Am 
să-i spun să-ţi tragă o bătaie să mă ţii minte. 

„Da' n-am putut să-l opresc”, a spus Luster. „Vino- 
ncoace, Benjy.” 

„Ba puteai”, a spus Quentin. „Da' n-ai vrut. Umblaţi 
amândoi după mine. V-a trimis bunica după mine.” A sărit 
jos din scrânciob. „Dacă nu-l iei de-aici în clipa asta, am să- 
l pun pe Jason să te bată numărul unu.” 

_„Da' eu nu pot să fac nimic cu el”, a spus Luster. 
„Încearcă dumneata dacă crezi că eşti aşa grozavă.” 

„Ţine-ţi gura”, a spus Quentin. „Ai de gând să-l iei de- 
aici.” 

„Ei, lasă-l în pace”, a spus el. Avea o cravată roşie. 
Soarele era roşu pe ea. „la uite aici, Jack.” A aprins un 
chibrit şi l-a pus în gura. Pe urmă şi-a scos chibritul din 
gură. Ardea încă. „Vrei să-ncerci şi tu”, a spus. M-am dus 
acolo. „Deschide gura”, a spus. Mi-am deschis gura. 
Quentin a lovit chibritul cu mâna şi chibritul s-a dus. 

„Dracu' să te ia”, a spus Quentin. „Vrei să-nceapă iar. 
Nu ştii că pe urmă zbiară toată ziua. Am să te spun lui 
Dilsey.” A plecat fugind. 

„Stai aici, puştoaico”, a spus el. „Hai, vino-ncoace. Nu- 
mi mai bat joc de el.” 

Quentin a fugit către casă. Ocolea bucătăria. 

„Ne-ai stricat toate socotelile, Jack”, a spus el. „Nu-i 
aşa.” 

„Habar n-are de ce-i spui”, a spus Luster. „E surdomut.” 

„Zău”, a spus el. „De când e aşa.” 

„Astăzi se-mplinesc treizeci şi trei de ani de când e-aşa”, 
a spus Luster. „S-a născut idiot. Dumneata eşti cu circul.” 

„De ce-ntrebi”, a spus el. 

„Parcă nu te-am mai văzut pe-aici până acuma”, a spus 
Luster. 

„Ei, şi ce-i cu asta”, a spus el. 

„Nimica”, a spus Luster. „Eu mă duc diseară.” 


El s-a uitat la mine. 

„N-ăi fi dumneata ăla care cântă la fierăstrău”, a spus 
Luster. 

„Are să te coste douăşcinci de cenți să afli asta”, a spus 
el. S-a uitat la mine. „De ce nu-l internează undeva”, a 
spus. „Ce l-ai adus aici.” 

„Pe mine mă-ntrebi”, a spus Luster. „Eu nu pot să fac 
nimic cu el. Am venit aici numai să caut un ban de 
douăşcinci pe care l-am pierdut, ca să pot să mă duc la circ 
diseară. Parcă văd că n-am să pot să mă mai duc.” Luster 
s-a uitat pe jos. „N-ai cumva douăşcinci de cenți.” 

„Nu”, a spus el. „N-am.” 

„Văd c-o să trebuiască să-l găsesc pe-ăla vechiu, atunci”, 
a spus Luster. Şi-a băgat mâna în buzunar. „N-ai vrea 
cumva să cumperi o minge de golf.” 

„Ce minge”, a spus el. 

„De golf, a spus Luster. „Nu-ţi cer pe ea decât 
douăşcinci de cenți.” 

„Da' de ce”, a spus el. „Ce să fac eu cu ea.” 

„Nici n-am crezut c-o să vrei”, a spus Luster. „Vino-ncoa, 
catârule”, a spus. „Vino-ncoa, să te tot uiţi la ei cum dau în 
Winge. Uite. Ţine aici ceva să te joci cu crenguţa.” Luster a 
ridicat-o şi mi-a dat-o. Strălucea. 

„De unde ai asta”, a spus el. Cravata lui era roşie în 
soare. 

„Am găsit-o colea, sub tufişul ăla”, a spus Luster. „Am 
crezut la-nceput că e banv’ pe care l-am pierdut eu.” 

El a venit şi a luat-o. 

„Șşsş”, a spus Luster. „[i-o dă înapoi după ce se uită la 
ea.” 

„Agnes Mabel Becky”, a spus el. S-a uitat înspre casă. 

„Șş$şş”, a spus Luster. „Uite-acuma ţi-o dă-napoi.” 

Mi-a dat-o înapoi şi am tăcut. 

„Cine a fost la ea azi-noapte”, a spus el. 

„De unde să ştiu eu”, a spus Luster. „Vin în fiecare 
noapte când ea poate să se strecoare-n jos pe copacu' ăla. 
Nu le ţin eu socoteala.” 

„Al dracului să fiu dacă unul din ei n-a lăsat urme”, a 


spus el. S-a uitat înspre casă. Pe urmă s-a dus şi s-a aşezat 
în hamac. „Căraţi-vă”, a spus. „Nu mă mai bateţi la cap.” 

„Vino-ncoace”, a spus Luster. „Ai făcut-o de oaie acuma. 
La vremea asta domnişoara Quentin te-a şi spus.” 

Ne-am dus până la gard şi ne-am uitat printre locurile cu 
flori încârligate. Luster căuta prin iarbă. 

„O aveam când eram aici”, a spus. Am văzut steagul 
pocnind în vânt şi soarele cum se-alungea pe iarba lată. 

„Vin înapoi acuma”, a spus Luster. „Sunt unii acuma, 
dar ăia se duc încolo. Vino-ncoa şi ajută-mă să-l caut.” 

Am mers de-a lungul gardului. 

„$sşş”, a spus Luster. „Cum să-i fac eu să vină dacă ei 
nu vor să vină-ncoace. Stai niţel. Se-ntorc ei acuma. Uite- 
acolo. Vin, vezi.” 

Am mers de-a lungul gardului, la portiţă, unde treceau 
fetele cu ghiozdanele. „Mă Benjy”, a spus Luster. „Vino- 
napoi, încoace.” 

Ce rost are să te tot uiţi peste gard, a spus T.P. 
Domnişoara Caddy s-a dus departe acuma. S-a măritat 
- şi te-a lăsat aici. Nu mai are nici un rost să te ţii de 
portiţă şi să zbieri. Nu te mai aude. 

Ce mai vrea acuma, T.P., a spus mama. Nu poți să te 
joci frumos cu el şi să-l faci să tacă. 

Vrea să se ducă afară şi să se uite peste gard, a spus 
T.P. 

Ei, n-are voie acuma, a spus mama. Plouă. Stai şi 
joacă-te cu el să tacă odată din gură. Benjamin. 

Acuma nu-l mai linişteşte nimic, a spus T.P. Crede 
că dacă se duce la portiţță vine domnişoara Caddy 
înapoi. 

Prostii, a spus mama. 

Puteam să-i aud vorbind. M-am dus până la uşă şi n-am 
mai putut să-i aud, şi m-am dus afară la portiţă, pe unde 
treceau fetele cu ghiozdanele cu cărţi. S-au uitat la mine, 
şi mergeau repede şi îşi ţineau capetele întoarse în partea 
ailaltă. Am încercat sa spun, dar ele au mers mai departe 
şi eu am mers pe lângă gard şi încercam să spun şi ele au 
mers mai repede. Pe urmă au alergat şi eu am ajuns la 


colţul gardului şi n-am putut să merg mai departe şi m-am 
ţinut de gard şi m-am uitat după ele şi încercam să spun. 

„Mă Benjy”, a spus T.P. „Ce faci, fugi aşa afară. Nu ştii 
că p-ormă te bate Dilsey.” 

„N-are nici un rost să te tot vaiţi şi să te smiorcăi peste 
trec acum pe partea ailaltă.” 

Cum de-a ieşit afară, a spus tata. Ai lăsat tu poarta 
deschisă când ai intrat, Jason. 

Da” de unde, a spus Jason. Crezi că n-am atâta cap 
să nu fac aşa ceva. Crezi c-aş fi vrut să se întâmple o 
dandana ca asta. Şi-aşa familia noastră-i ca vai de 
capul ei, Dumnezeu ştie. Aş fi putut să ţi-o spun încă 
de la-nceput. Acuma cred şi eu c-o să-l trimiţi la 
Jackson. Dacă nu-l împuşcă doamna Burgess mai întâi. 

Taci, a spus tata. 

Eu puteam să-ţi spun de la-nceput, a spus Jason. 

Era deschisă când am pus mâna pe ea şi m-am ţinut de 
ea în lumina de amurg. Nu plângeam şi încercam să mă 
opresc şi le priveam pe fete cum vin încoace în lumina de- 
amurg. Nu plângeam. 

„Uite-l.” 

S-au oprit. 

„Nu poate să iasă. Oricum, nu face rău la nimeni. 
Haide.” 

„Mie mi-e frică să trec pe-aici. Mi-e frică. Eu traversez.” 

„Nu poate să iasă.” 

Nu plângeam. 

„Eşti o fricoasă. Vino-ncoace.” 

Veneau în lumina de amurg. Nu plângeam şi mă tineam 
de poartă. Veneau încet. 

„Mie mi-e frică.” 

„Nu-ţi face nimic. Eu trec pe-aici în fiecare zi. Aleargă 
doar pe lângă gard.” 

__ Veneau. Am deschis portiţa şi ele s-au oprit, s-au întors. 
Incercam să spun şi am prins-o şi încercam să spun şi ea a 
tipat şi încercam să spun şi încercam şi formele luminoase 
au început să se oprească şi eu încercam să ies afară. Am 


încercat să mi-o dau la o parte de pe faţă, dar formele 
luminoase începeau iar. Urcau sus pe deal acolo unde a 
căzut şi eu încercam să plâng. Dar când mi-am tras 
respiraţia, n-am mai putut să răsuflu ca să plâng, şi am 
încercat să mă opresc să nu cad în jos de pe deal şi am 
căzut de pe deal printre formele luminoase care se roteau. 

Vino-ncoa”, tâmpitule, a spus Luster. Uite, vin unii. 
Taci cu smiorcăitul ăsta acuma. 

Au venit la steag. El l-a scos şi ei au izbit, pe urmă a pus 
steagul la loc. 

„Hei, domnu”“, a spus Luster. 

El şi-a întors capul. „Ce-i”, a spus. 

„Vrei să cumperi o minge de golf”, a spus Luster. 

„S-o vedem”, a spus el. A venit la gard şi Luster i-a întins 
mingea printre scânduri. 

„De unde-o ai”, a spus el. 

„Am găsit-o”, a spus Luster. N 

„Asta ştiu eu”, a spus el. „Unde. In sacul de golf al 
cuiva.” 

„Am găsit-o, era acolo pe jos, în curte”, a spus Luster. 
„Nu-ţi cer decât douăşcinci de centi pe ea.” 

„Ce te face să crezi că-i a ta”, a spus el. 

„Eu am găsit-o”, a spus Luster. 

„Atunci mai găseşte-ți una”, a spus el. A băgat-o în 
buzunar şi s-a dus. 

„Da' trebuie să mă duc la circ diseară”, a spus Luster. 

„N-ai decât”, a spus el. S-a dus spre teren. „Hei, 
Caddie”, a spus. A izbit. 

„Fir-ar să fie”, a spus Luster. „Zbieri când nu-i vezi şi 
zbieri şi când îi vezi. Ce nu poţi să taci o dată din gură. 
Crezi că nu i s-a urât lumii să te tot audă cum zbieri de 
dimineaţă până seara. Uite. i-ai scăpat crenguţa.” A 
ridicat-o şi mi-a dat-o îndărăt. „O să-ţi trebuiască alta. P- 
asta ai rupt-o de tot.” Am stat la gard şi ne-am uitat la ei. 

„Albu' ăsta e dat dracului”, a spus Luster. „L-ai văzut 
cum mi-a umflat mingea.” S-au dus mai departe. Am mers 
pe lângă gard. Am ajuns la grădină şi n-am putut să 
mergem mai departe. M-am ţinut de gard şi m-am uitat 


printre locurile cu flori. Ei s-au dus. 

„N-ai de ce să tot zbieri”, a spus Luster. „Taci. Eu sunt 
ăla care-ar trebui să plângă, nu tu. Ce nu-ți ţii crenguţa 
asta ca lumea Pe urmă ai să zbieri după ea.” Mi-a dat 
floarea. „Unde-o întinzi acuma.” 

Umbrele noastre erau prin iarbă. Au ajuns la pomi 
înainte de noi. A mea a ajuns acolo întâi. Pe urmă am ajuns 
acolo, şi pe urmă umbrele n-au mai fost. Era o floare în 
sticlă. Am pus cealaltă floare în sticlă. 

„Om în toată firea”, a spus Luster. „Te joci cu două cren- 
guţe într-o sticlă. Ştii ce-or să facă cu tine când o să moară 
domnişoara Cahline. Te trimit la Jackson, acolo e locul tău. 
Aşa spunea domnu” Jason. Acolo n-ai decât să te ţii de gard 
toată ziulica cu toţi ticniţii şi să tot zbieri. Ce-o să mai zici 
atunci.” 

Luster a răsturnat florile cu mâna. „Aşa o să-ţi facă şi ţie 
la Jackson când o să-ncepi să zbieri.” 

Am încercat să ridic florile. Luster le-a ridicat şi n-au 
mai fost. Am început să plâng. 

„N-ai decât să zbieri”, a spus Luster. „Zbiară cât 
pofteşti. Dacă vrei cu tot dinadinsul să ai şi pentru ce să 
urli, na. Caddy”, a şoptit. „Caddy. Hai, zbiară acuma 
Caddy.” 

„Luster”, a spus Dilsey din bucătărie. 

Florile au venit înapoi. 

„9s$s”, a spus Luster. „Uite-le aici. Uite. E ca mai 
înainte. Taci, acuma.” 

„Mă Luster”, a spus Dilsey. 

„Da, vă rog”, a spus Luster. „Venim. Ai făcut-o lată. 
Scoală-te.” M-a smucit de mână şi m-am ridicat Am ieşit de 
sub copaci. Umbrele noastre nu mai erau. 

„Șssş”, a spus Luster. „Se uită lumea la tine. Şşşş.” 

„Adu-l încoace”, a spus Dilsey. Cobora pe scară. 

„Ce i-ai mai făcut”, a spus ea. 

„Da nu i-am făcut nimic”, a spus Luster. „A început să 
urle aşa, dintr-o dată.” 

„Ba i-ai făcut”, a spus Dilsey. „I-ai făcut tu ceva. Unde- 
aţi fost.” 


„Uite-acolo, sub cedri”, a spus Luster. 

„lar ai zgândărit-o pe Quentin”, a spus Dilsey. „De ce nu- 
l ţii la un loc. Nu ştii că nu-i place să se ţină după ea.” 

„Şi-aşa nu-mi mai văd capul de el”, a spus Luster. „Doar 
e unchiul ei, nu al meu.” 

„la vezi, nu mă scoate din sărite, negrule”, a spus Dilsey. 

„Da' nu i-am făcut nimica”, a spus Luster. „Se juca 
acolo, şi odată a început să zbiere din senin.” 

„Te-ai atins de cimitirul lui”, a spus Dilsey. 

„Nu m-am atins deloc”, a spus Luster. 

„Nu mă mai minţi, mă băiete”, a spus Dilsey. Ne-am 
urcat pe scări şi am intrat în bucătărie. Dilsey a deschis 
uşiţa de la foc şi a tras un scaun în faţa focului şi m-am 
aşezat. Am tăcut. 

Ce v-aţi mai apucat s-o zgândăriţi, a spus Dilsey. De 
ce nu-l ţineţi afară. 

Sedea şi se uita la foc, a spus Caddy. Mama îi 
spunea cum îl cheamă acuma. N-am vrut s-o necăjim. 

Știu eu că n-ai vrut, a spus Dilsey. Acuma, el la un 
capăt şi ea la alt capăt al casei. Lasă totul aşa cum e 
aici, acuma. Nu pune mâna pe nimica până nu mă- 
ntorc eu. 

„Nu ti-ar fi ruşine”, a spus Dilsey. „Să-l necăjeşti.” A pus 
tortul pe masă. 

„Da' nu l-am necăjit deloc”, a spus Luster. „Se juca cu 
sticla aia cu ierburi şi pe urmă dintr-o dată a început să 
zbiere. L-ai auzit.” 

„Nu te-ai atins de florile lui”, a spus Dilsey. 

„N-am umblat la cimitiru' lui”, a spus Luster. „Ce să fac 
eu cu căruţu' lui. Eu îmi căutam banu’ meu.” 

„L-ai pierdut, da”, a spus Dilsey. A aprins lumânările pe 
tort. Unele dintre ele erau mici. Altele erau mari, tăiate în 
bucățele mici. „[i-am spus să-l pui bine. Acuma ăi fi vrând 
să mă duc să-ţi mai iau unul de la Frony.” 

„Trebuie să mă duc şi eu la circ, ce mă tot baţi la cap cu 
Benjy”, a spus Luster. „Doar n-o să stau după el zi şi 
noapte.” 

„Ai să faci ce vrea el să faci, negrule”, a spus Dilsey. 


„Mă auzi.” 

„Parcă pân-acuma ce-am făcut”, a spus Luster. „Nu fac 
totdeauna ce vrea el. Nu, Benjy.” 

„Atunci ai să faci tot aşa mai departe”, a spus Dilsey. 
„Nu să-l aduci aşa, plângând, s-o mai necăjeşti şi pe ea. 
Acuma puneţi-vă şi mâncaţi prăjitura asta, până nu vine 
Jason. Nu vreau să mai ţipe la mine pentru o prăjitură pe 
care am cumpărat-o pe banii mei. Parcă poţi să mai faci o 
prăjitură în casa asta, când stă toată ziua să-mi numere 
fiecare ou care intră în bucătărie. Vezi să-l laşi în pace 
acuma, dacă ţii să te duci la circu’ ăla diseară.” 

Dilsey a plecat. 

„Tu nici nu eşti în stare să sufli lumânările”, a spus 
Luster. „Uită-te la mine cum le suflu”. S-a aplecat şi şi-a 
umflat faţa. Lumânările n-au mai fost Am început să plâng. 
„$$şss”, a spus Luster. „Stai niţel. Uită-te la focul ăla până 
tai eu prăjitura.” 

Puteam să aud ceasul şi puteam s-o aud şi pe Caddy 
stând în spatele meu, şi puteam să aud acoperişul. Tot 
mai plouă, a spus Caddy. Mi-e silă de ploaia asta. Mi-e 
silă de toate. Şi pe urmă capul ei a venit pe genunchii 
mei şi plângea şi mă ţinea în braţe şi am început să 
plâng. Pe urmă m-am uitat iar la foc, şi formele 
luminoase, line, au început iar. Puteam să aud ceasul 
şi acoperişul şi pe Caddy. 

Am mâncat prăjitura Mâna lui Luster a venit şi a mai 
luat o bucată. Puteam să-l aud mâncând. M-am uitat la foc. 

O bucată lungă de sârmă a venit peste umărul meu. 
Mergea pe jos şi pe urmă focul n-a mai fost. Am început să 
plâng. 

„Ce mai zbieri acuma”, a spus Luster. „Uite-aici.” Focul 
era iar acolo. Am tăcut. „Nu poţi să stai să te uiţi la foc şi 
să-ţi ţii gura cum ţi-a spus mammy”, a spus Luster. „Să-ţi 
fie ruşine. Uite, mai ia o bucată de prăjitură.” 

„Ce-i mai faci acuma”, a spus Dilsey. „Nu poţi să-l laşi 
deloc liniştit.” 

„Voiam doar să-l fac să tacă, să n-o mai necăjim pe 
domnişoara Cahline”, a spus Luster. „Nu ştiu de ce-a- 


nceput iar.” 

„Ştiu eu de ce”, a spus Dilsey. „îi spun eu lui Versh să 
pună băţul pe tine când s-o întoarce acasă. O cauţi cu 
lumânarea. Toată ziua numai asta ai făcut. L-ai dus la cotul 
pârâului.” 

„Tţ”, a spus Luster. „Am stat aici în curte toată ziua, 
cum ai spus matale.” 

Mâna lui a venit după altă bucată de prăjitură. Dilsey i-a 
dat peste mână. „Mai încearcă tu o dată şi ţi-o tai cu 
cuţitu' ăsta, vezi”, a spus Dilsey. „Sunt sigură că el n-a 
mâncat nici o bucăţică.” 

„Ba da, a mâncat”, a spus Luster. „A mâncat de două ori 
mai mult decât mine. Întreabă-l dacă nu.” 

„Mai încearcă tu o dată”, a spus Dilsey. „Mai încearcă tu 
numai.” 

Asta e, a spus Dilsey. Acuma are să fie rândul meu 
să plâng, să-l bocesc şi eu niţel pe Maury. 

Acuma îl cheamă Benjy, a spus Caddy. 

Cum adică, a spus Dilsey. Doar nu i s-o fi tocit 
numele cu care s-a născut, nu. 

Benjamin vine din Biblie, a spus Caddy. E un nume 
mai bun pentru el decât era Maury. 

Cum adică, mai bun, a spus Dilsey. 

Aşa spune mama, a spus Caddy. 

Mda, a spus Dilsey. Numele n-are ce să-i ajute. Nici 
ce să-i strice. Poartă nenorocire să le schimbi 
oamenilor numele. Pe mine m-a chemat Dilsey dinainte 
de pot să-mi aduc aminte şi are să-mi rămână numele 
Dilsey hăt după ce-or să mă uite. 

Cum o să se mai ştie că e Dilsey după ce-or să uite, 
Dilsey, a spus Caddy. 

Are să scrie în Carte, drăguță, a spus Dilsey. Scrie 
acolo. 

Tu ştii să-l citeşti, Dilsey, a spus Caddy. 

Nici n-am nevoie, a spus Dilsey. Mi-l citesc ei. Mie 
mi-ajunge că ştiu că-i acolo. 

Sârma lungă a venit peste umărul meu şi focul n-a mai 
fost. Am început să plâng. 


Dilsey şi cu Luster s-au bătut. 

„Te-am văzut”, a spus Dilsey. „Ho, ho, te-am văzut.” L-a 
tras pe Luster din colţ şi l-a scuturat. „Nu era nimic, nu. 
Aşteaptă tu până se-ntoarce taică-tu acasă. Ce nu mai sunt 
eu tânără, că ţi-aş arăta eu. Mai-mai că te-aş încuia în 
pivniţă, să nu te mai las să te duci la circ diseară. Chiar 
aşa am să fac.” 

„Au, mammy”, a spus Luster. „Au, mammy.” 

Am pus mâna acolo unde fusese focul. 

„Prinde-l repede”, a spus Dilsey. „Trage-l înapoi.” 

Mâna mea a zvâcnit înapoi şi am dus-o la gură şi Dilsey 
m-a prins. Puteam să mai aud ceasul prin vocea mea. 
Dilsey s-a întors şi l-a pocnit pe Luster peste cap. Vocea 
mea era tare de fiecare dată. 

„Adu sifonu'”, a spus Dilsey. Mi-a luat mâna din gura. 
Vocea mea a fost mai tare atunci şi mâna mea a încercat să 
mi se întoarcă în gură, dar Dilsey a tinut-o. Vocea mea era 
tare. Ea mi-a turnat sifon peste mână 

„Du-te în cămară şi rupe o bucată din cârpa aia din cui”, 
a spus Dilsey. „Taci acuma. Nu vrei s-o-mbolnăveşti iar pe 
mama, nu-i aşa. Hai, uite focul. Dilsey te face numaidecât 
să nu te mai doară mâna. Uite focul.” A deschis uşiţa de la 
foc. M-am uitat la foc, dar mâna mea nu se oprea şi eu nu 
mă opream. Mâna mea încerca să-mi intre în gură dar 
Dilsey o ţinea. 

A înfăşurat-o cu cârpa. Mama a spus: 

„Ce mai e acum. Nu pot să stau liniştită nici când sunt 
bolnavă. Trebuie să mă dau jos din pat să vin eu să văd ce 
are, cu doi negri în toată firea care să aibă grijă de el..” 

„Gata acuma”, a spus Dilsey. „Acuma tace. S-a ars puţin 
la mână.” 

„Cu doi negri cât toate zilele şi trebuie să mi-l aduceţi în 
casă plângând”, a spus mama. „Inadins l-aţi stârnit, pentru 
că ştiţi că-s bolnavă.” A venit şi a stat lângă mine. „Taci”, a 
spus. „Taci chiar în clipa asta. Tu i-ai dat din prăjitura 
asta.” 

„Eu am cumpărat-o”, a spus Dilsey. „N-am făcut-o din 
cămara lui Jason. Am vrut să-i dau ceva de ziua lui.” 


„Vrei să mi-l îmbolnăveşti cu prăjitura asta ieftină de 
prăvălie”, a spus mama. „Asta vrei să faci. Nu pot să am şi 
eu un moment de linişte.” 

„Du-te sus şi-ntinde-te”, a spus Dilsey. „Acuşi nu-l mai 
doare şi are să tacă. Haide, lasă.” 

„Şi să-l las pe el aici să-i mai faceţi cine ştie mai ce”, a 
spus mama. „Cum pot să stau întinsă când aud cum ţipă 
aici. Benjamin. Să taci chiar în clipa asta.” 

„N-avem unde să-l ducem”, a spus Dilsey. „Nu mai avem 
locul pe care l-am avut odată. Nu poate să stea în curte şi 
să plângă aşa, să-l vadă toţi vecinii.” 

„Ştiu eu, ştiu”, a spus mama. „E vina mea Dar mă duc şi 
eu curând, şi tu şi cu Jason o s-o duceţi mai bine atunci.” A 
început să plângă. 

„Taci acuma”, a spus Dilsey. „Ai să mi te-mbolnăveşti. 
Du-te înapoi sus. Luster îl duce în bibliotecă şi o să se 
joace cu el până-i e gata masa.” 

Dilsey şi cu mama au plecat. 

„Taci”, a spus Luster. „Taci. Vrei să te ard şi pe mâna 
ailaltă. Nici nu te mai doare. Taci odată.” 

„Haide”, a spus Dilsey. „Nu mai plânge.” Mi-a dat 
papucul şi am tăcut. „Du-l în bibliotecă”, a spus. „Şi dacă-l 
mai aud, te bat eu cu mâna mea.” 

Ne-am dus în bibliotecă. Luster a aprins lumina. 
Ferestrele s-au făcut negre şi a venit locul înalt negru pe 
perete şi m-am dus şi l-am atins cu mâna. Era ca o uşă, 
numai că nu era uşă. 

Focul a venit în spatele meu, şi eu m-am dus la foc şi m- 
am aşezat pe duşumea şi am ţinut papucul. Focul a urcat 
mai sus. A stat pe perna de pe scaunul mamei. 

„Taci”, a spus Luster. „Nu poţi să-ţi ţii gura o clipită. 
Uite, ti-am aţâţat focul, şi nici măcar nu te uiţi.” 

Te cheamă Benjy, a spus Caddy. Auzi, Benjy, Benjy. 

Nu-i mai spune aşa, a spus mama. Adu-l incoace. 

Caddy m-a ridicat de subțiori. 

Hopa sus, Mau.. .ăă, Benjy, a spus ea. 

Nu mai încerca să-l iei tu în brațe, a spus mama. 
Parcă nu poți să-l aduci de mână până aici. E prea 


complicat să-ţi dea prin cap. 

Pot să-l duc în braţe, a spus Caddy. „Lasă-mă, să-l duc 
eu în braţe, Dilsey.” 

„Stai la locul tău, prichindelule”, a spus Dilsey. „N-ai 
putere nici să striveşti o muscă. Haide, fiţi cuminţi acuma, 
cum a spus domnu' Jason.” 

Era lumină în capul scărilor. Era acolo tata, numai în 
cămaşă. Se uita la noi de parcă spunea $şşş. Caddy a 
şoptit: 

„E bolnavă mama.” 

Versh m-a lăsat jos şi am intrat în camera mamei. 
Era un foc. Se ridica şi cădea pe pereţi. Era un alt foc 
în oglindă. Puteam să miros boala. Era o cârpă 
împăturită pe fruntea mamei. Părul ei era pe pernă. 
Focul nu ajungea până la el, dar strălucea pe mâna ei, 
unde săltau inelele. 

„Vino şi spune-i mamei noapte bună”, a spus Caddy. Ne- 
am dus până la pat. Focul a ieşit din oglindă. Tata s-a 
ridicat de pe pat şi m-a luat în braţe şi mama şi-a pus mâna 
pe capul meu. A 

„Cât e ceasul”, a spus mama. Îşi ţinea ochii închişi. 

„Şapte fără zece”, a spus tata. 

„E prea devreme să-l trimitem la culcare”, a spus mama. 
„Are să se scoale mâine cu noaptea-n cap, şi pur şi simplu 
n-am să mai pot îndura încă o zi ca asta.” 

„Hai, lasă”, a spus tata. A atins cu mâna faţa mamei. 

„Ştiu că nu sunt decât o povară pentru tine”, a spus 
mama. „Dar o să mă duc curând. Atunci ai să scapi de 
cicăleala mea.” N 

„şş9ş”, a spus tata. „Il duc niţel jos.” M-a ridicat în 
braţe. „Haide, voinicule. Mergem puţin jos. Să nu facem 
gălăgie cât învaţă Quentin.” 

Caddy s-a dus şi şi-a aplecat faţa spre pat şi mâna 
mamei a venit în lumina focului. Inelele ei săltau pe 
spatele lui Caddy. 

Mama e bolnavă, a spus tata. Vă duce Dilsey la 
culcare. Unde-i Quentin. 

Il aduce Versh, a spus Dilsey. 


n 


Tata stătea în picioare şi se uita le noi cum treceam pe 
lângă el. Puteam s-o auzim pe mama în camera ei. Caddy a 
spus: „$şşş.” Jason mai urca încă pe scară. Îşi ţinea mâinile 
în buzunare. 

„Trebuie să fiţi cuminţi cu toţii în seara asta”, a spus 
tata. „Şi vedeţi să nu faceţi gălăgie s-o supăraţi pe mama.” 

„Nu facem zgomot”, a spus Caddy. „Fii atent să nu faci, 
Jason”, a spus ea. Am mers în vârful picioarelor. 

Puteam să auzim acoperişul. Puteam să văd focul şi 
în oglindă. Caddy m-a ridicat iar în braţe. 

„Haide, acuma”, a spus ea. „Pe urmă poţi să te întorci la 
foc. Taci, acuma.” 

„Candace”, a spus mama. 

„Taci, Benjy”, a spus Caddy. „Te duc la mama niţel. Fii 
băiat cuminte. Pe urmă te-ntorci la foc, Benjy.” 

Caddy m-a lăsat jos şi am tăcut 

„Lasă-l să stea aici, mamă. Când se plictiseşte de foc, 
poţi să-i spui.” 

„Candace”, a spus mama. Caddy s-a aplecat şi m-a 
ridicat. Ne-am împiedicat. „Candace”, a spus mama. 

„Șsşs”, a spus Caddy. „Uite, poţi să-l vezi şi de-aici. 
S999.” 

„Adu-l aici”, a spus mama. „E prea mare să-l mai duci în 
braţe. Nu te mai opinti cu el. Au să te doară şalele. În 
familia noastră femeile au avut totdeauna un mers distins. 
Vrei să ajungi ca o spălătoreasă.” 

„Nu-i prea greu”, a spus Caddy. „Pot să-l duc.” 

„Atunci, nu vreau eu să-l duci”, a spus mama. 
„Coşcogeamitea băiatul de cinci ani. Nu, nu. Nu mi-l pune 
în poală. Lasă-l să stea în picioare.” 

„Dacă-l ţii tu în braţe, tace”, a spus Caddy. „$şşş”, a 
spus ea. „Ne întoarcem acuma. Uite. Uite perna ta. Vezi.” 

„Lasă-l, Candace”, a spus mama. 

„Lasă-l să se uite la ea, că tace”, a spus Caddy. „Ridică- 
te puţin s-o trag afară. Aşa, Benjy. Uite.” 

M-am uitat la ea şi am tăcut 

„Prea îi faceţi toate gusturile”, a spus mama. „Şi tu, şi 
taica-tău. Nu vă daţi seama că eu trebuie să plătesc pentru 


asta. Aşa l-a răsfăţat mama-mare pe Jason şi au trebuit doi 
ani de zile să-i treacă, şi eu acuma nu mai am destulă 
putere şi cu Benjamin.” 

„Nu-i nevoie să te necăjeşti tu cu el”, a spus Caddy. 

„Mie-mi place să am grijă de el. Nu-i aşa, Benjy.” 

„Candace”, a spus mama. „[i-am spus să nu-i mai spui 
aşa. N-a fost destul că taică-tău a insistat să-ţi spunem pe 
numele asta scurt prostesc, nu vreau să aibă şi el unul 
acuma. Numele astea scurte sunt vulgare. Numai oamenii 
simpli au aşa. Benjamin”, a spus ea. 

„Uită-te la mine”, a spus mama. „Benjamin”, a spus ea. 
Mi-a luat faţa în mâini şi mi-a întors-o spre a ei. 

„Benjamin”, a spus ea. „la perna asta de aici, Candace.” 

„Are să plângă”, a spus Caddy. 

„la perna de-aici, îţi spun”, a spus mama. „Trebuie 
învăţat să asculte.” 

Perna n-a mai fost. 

„999, Benjy”, a spus Caddy. 

„Du-te acolo şi stai jos”, a spus mama. „Benjamin.” Mi-a 
tinut faţa lângă faţa ei. 

„Taci”, a spus ea. „Taci cu mama.” 

Dar nu m-am oprit, şi mama m-a luat în braţe şi a 
început să plângă, şi am plâns şi eu. Pe urmă perna s-a 
întors şi Caddy a ţinut-o deasupra capului mamei. A tras-o 
pe mama înapoi în scaunul ei şi mama a stat şi plângea 
peste perna roşie şi galbenă. 

„Șşsş, mamă”, a spus Caddy. „Du-te sus şi întinde-te, să 
poţi să fii bolnavă. Mă duc s-o chem pe Dilsey.” M-a dus 
spre foc şi m-am uitat la formele luminoase, line. Auzeam 
focul şi acoperişul. 

Tata m-a ridicat în braţe. Mirosea ca ploaia. 

„Hei, Benjy”, a spus el. „Ai fost băiat cuminte astăzi.” 

Caddy şi cu Jason se băteau în oglindă. 

„Caddy”, a spus tata. 

Se băteau. Jason a început să plângă. 

„Caddy”, a spus tata. Jason plângea. Nu se mai bătea, 
însă o vedeam pe Caddy bătându-se în oglindă şi tata m-a 
lăsat jos şi s-a dus în oglindă şi s-a bătut şi el. A ridicat-o 


pe Caddy. Ea se zbătea Jason era întins pe jos. Plângea. 
Avea foarfecele în mână. Tata o ţinea pe Caddy. 

„A tăiat toate păpuşile lui Benjy”, a spus Caddy. „Am să-i 
tai gâtul.” 

„Candace”, a spus tata. 

„Ba da”, a spus Caddy. „Îl omor.” Se zbătea. Tata a 
tinut-o. Ea a dat cu piciorul spre Jason. El s-a rostogolit 
într-un colţ. A ieşit din oglindă. Tata a dus-o pe Caddy la 
foc. Au ieşit cu toţii din oglindă. Numai focul mai rămăsese 
în oglindă. Ca şi cum ar fi fost într-o uşă. 

„Terminaţi”, a spus tata. „Vreţi să se-mbolnăvească 
mama.” 

Caddy s-a oprit. „A tăiat toate păpuşile pe care le 
făcusem eu şi cu Mau... cu Benjy”, a spus Caddy. „A făcut- 
o numai de-al dracului.” 

„Ba nu”, a spus Jason. Şedea pe jos, plângea. „Nu ştiam 
că-s ale lui. Credeam că-s nişte hârtii vechi.” 

„Nu se putea să nu ştii”, a spus Caddy. „Ai făcut-o 
dinadins.” 

„Șşşş”, a spus tata. „Jason”, a spus el. 

„Îţi fac eu altele mâine”, a spus Caddy. „Facem o 
grămadă. Uite, uită-te la pernă acuma. 

Jason a intrat. 

Îți spun să taci odată, a spus Luster. 

Ce s-a mai întâmplat, a spus Jason. 

„Uite-aşa face”, a spus Luster. „Aşa a făcut toată ziua.” 

„De ce nu-l laşi în pace, atunci”, a spus Jason. „Dacă nu 
poţi să-l ţii liniştit, du-l în bucătărie. Noi ăştilalţi nu putem 
să ne închidem fiecare în câte o cameră, cum face mama.” 

„Mammy a spus să nu-l mai duc în bucătărie până nu-i 
gata cu masa”, a spus Luster. 

„Atunci joacă-te cu el şi vezi să stea liniştit”, a spus 
Jason. „Nu-mi ajunge că muncesc toată ziua şi pe urnă 
când viu acasă să intru într-o casă de nebuni.” Şi-a deschis 
ziarul şi a citit. 

Poţi să te uiţi la foc şi la oglindă şi la pernă, a spus 
Caddy. Nu mai trebuie să aştepţi până la masă să te 
uiţi la pernă. Auzeam acoperişul. Il auzeam şi pe Jason 


n 


plângând dincolo de perete. 

Dilsey a spus: „Ai venit, Jason. Nu vrei să-l laşi în pace, 
nu.” 

„Da, vă rog”, a spus Luster. 

„Unde-i Quentin?” a spus Dilsey. „Masa-i aproape gata.” 

„Eu nu ştiu”, a spus Luster. „N-am văzut-o.” 

Dilsey a plecat. „Quentin”, a spus ea în hol. „Quentin. 
Gata masa.” 

Puteam să auzim acoperişul. Quentin mirosea ca 
ploaia Și ea. 

Ce-a făcut Jason, a spus el. 

A tăiat cu foarfecele toate păpuşile lui Benjy, a spus 
Caddy. 

Mama a spus să nu-i mai spui Benjy, a spus Quentin. 
S-a aşezat pe covor lângă noi. Nu mai stă odată ploaia 
asta, a spus. „Nu poţi să mai faci nimic. 

Te-ai bătut, a spus Caddy. Nu-i aşa. 

N-a fost cine ştie ce, a spus Quentin. 

Da, se vede, a spus Caddy. Are să te vadă tata. 

Nu-mi pasă, a spus Quentin. De-ar sta ploaia asta 
odată. 

Quentin a spus : „N-a spus Dilsey că-i gata masa.” 

„Da, vă rog”, a spus Luster. Jason s-a uitat la Quentin. 
Pe urmă şi-a citit iar ziarul. Quentin a intrat în cameră. 
„Zice că-i aproape gata acuşi”, a spus Luster. Quentin s-a 
trântit pe scaunul mamei. Luster a spus : 

„Domnu' Jason.” 

„Ce”, a spus Jason. 

„Daţi-mi şi mie douăşcinci de cenți”, a spus Luster. 

„Ce să faci cu ei”, a spus Jason. 

„Mă duc şi eu la circ diseară”, a spus Luster. 

„Credeam c-a luat Dilsey de la Frony să-ţi dea”, a spus 
Jason. 

„A luat”, a spus Luster. „Da' i-am pierdut. Eu şi cu Benjy 
l-am căutat toată ziua banu' ăsta. Puteţi să-l întrebaţi.” 

„Atunci împrumută de la el”, a spus Jason. „Eu muncesc 
pentru banii mei.” A citit ziarul. Quentin s-a uitat la foc. 
Focul era în ochii ei şi pe gura ei. Gura ei era roşie. 


„Am încercat să-l împiedic să vină acolo”, a spus Luster. 

„Taci din gură odată”, a spus Quentin. Jason s-a uitat la 
ea. 

„Ce ţi-am spus c-am să-ţi fac dacă te mai prind o dată cu 
tipul ăla”, a spus el. Quentin s-a uitat la foc. „Auzi ce spun 
eu”, a spus Jason. 

„Te aud”, a spus Quentin. „De ce nu-mi faci, atunci.” 

„N-avea tu grijă”, a spus Jason. 

„Nici n-am”, a spus Quentin. Jason a citit ziarul mai 
departe. 

Auzeam acoperişul. Tata s-a aplecat inainte şi s-a 
uitat la Quentin. Ia te uită, a spus el. Cine-a învins. 

„Nimeni”, a spus Quentin. „Ne-au oprit. Profesorii.” 

„Cu cine”, a spus tata. „Poţi să-mi spui.” 

„N-are importanţă”, a spus Quentin. „E la fel de mare ca 
mine.” 

„Aşa e bine”, a spus tata. „Poţi să-mi spui din ce v-aţi 
luat.” 

„N-a fost nimic”, a spus Quentin. „A spus că el pune o 
broască în sertarul ei la catedră şi că ea n-o să- 
ndrăznească să-l bată.” 

„A”, a spus tata. „Ea. Şi pe urmă.” 

„Da, domnule”, a spus Quentin. „Şi pe urmă l-am cam 
pocnit.” 

Auzeam acoperişul şi focul şi un smiorcăit dincolo de 
uşă. 

„De unde-a găsit el o broască acum în noiembrie”, a 
spus tata. 

„Nu ştiu, vă rog”, a spus Quentin. 

Puteam să-i auzim. 

„Jason”, a spus tata. Puteam să-l auzim pe Jason. 

„Jason”, a spus tata. „Vino-ncoace şi termină.” 

Auzeam acoperişul şi focul şi pe Jason. 

„Să taci numaidecât”, a spus tata. „Vrei să te bat iar.” 
Tata l-a ridicat pe Jason pe scaun lângă el. Jason s-a 
smiorcăit. Auzeam focul şi acoperişul. Jason a tras pe nas 
mai tare. 

„Incă o dată”, a spus tata. Auzeam focul şi acoperişul. 


Dilsey a spus : Aşa. Veniţi acuma cu toţii la masă. 

Versh mirosea ca ploaia. Mirosea şi ca un câine. 
Auzeam focul şi acoperişul. 

O auzeam pe Caddy mergând repede. Tata şi cu mama s- 
au uitat la uşă. Caddy a trecut pe lângă uşă repede. Nu se 
uita. Mergea repede. 

„Candace”, a spus mama. Caddy n-a mai mers. 

„Da, mamă”, a spus ea. 

„Ș$şsş, Caroline”, a spus tata. 

„Vino-ncoace”, a spus mama. 

„Șssş, Caroline”, a spus tata. „Las-o în pace.” 

Caddy a venit până la uşă şi a stat acolo şi se uita la tata 
şi la mama. Ochii ei au fugit spre mine şi pe urmă în lături. 
Am început să plâng. Plângeam tare şi m-am ridicat de la 
locul meu. Caddy a intrat şi s-a oprit sprijinită de perete şi 
se uita la mine. M-am dus spre ea şi plângeam şi ea s-a 
tras lângă perete şi i-am văzut ochii şi am plâns şi mai tare 
şi am tras-o de rochie. Ea a întins mâinile spre mine să mă 
dea la o parte, dar eu am tras-o de rochie. Ochii ei fugeau. 

Versh a spus : Acuma te cheamă Benjamin. Ştii cum 
se face că te cheamă Benjamin acuma. Vor să te facă 
să ai gingiile albăstrii. Mammy spune că pe vremuri 
bunică-tu a schimbat numele unui negru şi el s-a făcut 
predicator şi când s-au uitat la el avea gingiile 
albăstrii. Înainte nici nu le avea albastre. Şi când 
femeia lui se uita în ochii lui noaptea pe lună plină, 
copilul se năştea cu gingiile albastre. Și într-o seară, 
când ajunseseră să fie vreo duzină de copii cu gingiile 
albastre, nu s-a mai întors acasă. L-au găsit vânătorii 
în pădure, mâncat tot, pân-la os. Şi ştii tu cine l-a 

Eram în hol. Caddy se uita încă la mine. Îşi dusese mâna 
la gură şi i-am văzut ochii şi am plâns. Ne-am urcat pe 
scară. Ea s-a oprit iar, lipită de perete, şi s-a uitat la mine 
şi eu am plâns şi ea a mers mai departe şi am mers şi eu 
mai departe şi am plâns şi ea s-a lipit de perete şi se uita la 
mine. A deschis uşa la camera ei, dar am tras-o de rochie 
şi ne-am dus în baie şi ea s-a oprit lipită de uşă şi se uita la 


mine. Pe urmă şi-a ascuns faţa cu braţul şi eu am tras de 
ea şi plângeam. 

Ce-i faci, a spus Jason. De ce nu-l laşi în pace. 

Nici nu l-am atins, a spus Luster. Aşa a făcut toată 
ziua. Îi trebuie o bătaie bună. 

Îi trebuie să-l trimitem la Jackson, a spus Quentin. 
Cum se mai poate trăi într-o casă ca asta. 

Dacă nu-fi place, cuconiţo, n-ai decât s-o întinzi de- 
aici, a spus Jason. 

Asta am să şi fac, a spus Quentin. Nu-mi duce mie 
grija. 

Versh a spus : „Dă-te mai încolo puţin, să-mi usuc picioa- 
rele.” M-a împins mai încolo. „Să nu mai începi să zbieri 
iar. Poţi să-l vezi şi de aici. Altă treabă nici n-ai. Nu trebuie 
să ieşi pe-afară în ploaie ca mine. Te-ai născut cu noroc şi 
habar n-ai.” Era întins pe spate în faţa focului. 

„Ştii cum se face că acuma te cheamă Benjamin”, a spus 
Versh. „Mămica ta e prea mândră. Aşa spune mammy.” 

„Stai liniştit acolo şi lasă-mă şi pe mine să mă usuc”, a 
spus Versh. „Dacă nu, să vezi ce-ţi fac. Te jupoi de viu.” 

Auzeam focul şi acoperişul şi pe Versh. 

Versh s-a ridicat repede şi şi-a tras picioarele. Tata a 
spus: „Lasă, stai, Versh.” 

„Îi dau eu de mâncare în seara asta”, a spus Caddy. 
„Câteodată plânge când îi dă Versh.” 

„la tava asta”, a spus Dilsey. „Şi du-te şi dă-i să mănânce 
lui Benjy.” 

„Nu vrei să-ţi dea Caddy de mâncare”, a spus Caddy. 

E nevoie neapărat să stea cu papucul ăla murdar 
aici pe masă, a spus Quentin. De ce nu-i daţi să 
mănânce în bucătărie. Parc-am sta la masă cu porcii. 

Dacă nu-ţi place cum stăm noi la masă, n-ai decât să 
nu mai vii să mănânci cu noi, a spus Jason. 

leşeau aburii din Roskus. Şedea în faţa sobei. Uşiţa de la 
cuptor era deschisă şi Roskus îşi băgase picioarele 
înăuntru. leşeau aburii şi din castron. Caddy mi-a băgat 
încet lingura în gură. Era o pată neagră înăuntrul 
castronului. 


Haide, lasă, a spus Dilsey. N-o să te mai necăjească. 

A scăzut sub pata cea neagră. Pe urmă castronul a fost 
gol. A plecat. „I-e foame în seara asta”, a spus Caddy. 
Castronul s-a întors. Nu mai vedeam pata. Pe urmă am 
văzut-o. „Ce foame îi e”, a spus Caddy. „la uitaţi-vă ce-a 
mai mâncat.” _ 

Ba da, a spus Quentin. Îl trimiteţi cu toţii să mă 
spioneze. Cât mi-e de silă de casa asta. Am să fug de- 
aici într-o zi. 

Roskus a spus : „Are să plouă toată noaptea.” 

De când tot fugi tu şi n-ajungi niciodată destul de 
departe ca să nu te-ntorci la masă, a spus Jason. 

Ai să vezi dacă nu fug, a spus Quentin. 

„Şi pe urmă chiar că nu mai ştiu ce-o să ne facem”, a 
spus Dilsey. „Acuma mi-a prins tot şoldu' că m-a înţepenit 
toată. Toată ziua în sus şi-n jos pe scările astea.” 

Nu m-aş mira deloc, a spus Jason. Nimic din ce-ai 
face tu nu m-ar mira. 

Quentin şi-a aruncat şervetul pe masă. 

Taci din gură, Jason, a spus Dilsey. S-a dus şi a 
strâns-o în braţe pe Quentin. Stai jos, drăguță, a spus 
Dilsey. Ar trebui să-i fie ruşine că dă pe tine vina 
altuia. 

„lar e cu dosu-n sus”, a spus Roskus. 

„Tu taci din gură”, a spus Dilsey. 

Quentin a împins-o pe Dilsey la o parte. S-a uitat la 
Jason. Gura îi era roşie. A ridicat paharul cu apă de pe 
masă şi şi-a zvăâcnit braţul inapoi şi se uita la Jason. 
Dilsey a prins-o de mână. S-au bătut. Paharul s-a spart 
pe masă şi apa a curs pe masă. Quentin alerga. 

„Mama e bolnavă iar”, a spus Caddy. 

„Este”, a spus Dilsey. „O vreme ca asta îţi îmbolnăveşte 
pe oricine. Când termini odată de mâncat, măi băiatule.” 

O, dracu’ să te ia, a spus Quentin. Dracu’ să te ia. O 
auzeam cum aleargă pe scară. Ne-am dus în 
bibliotecă. 

Caddy mi-a dat perna şi puteam să mă uit la pernă şi la 
oglindă şi la foc. 


„Să nu facem gălăgie cât învaţă Quentin.” Tata a spus: 
„Tu ce faci acolo, Jason.” 

„Nimic”, a spus Jason. 

„Atunci, ce-ar fi să vii aici să nu faci nimic”, a spus tata. 

Jason a ieşit din colţ. 

„Ce mesteci”, a spus tata. 

„Nimic”, a spus Jason. 

„lar mozoleşte hârtie”, a spus Caddy. 

„Vino-ncoace, Jason”, a spus tata. 

Jason a aruncat ceva în foc. Sfârâia, s-a desfăcut, s-a 
făcut neagră. Pe urmă a fost cenuşie. Pe urmă n-a mai fost. 
Caddy şi tata şi Jason erau pe scaunul mamei. Ochii lui 
Jason erau închişi, strânşi, şi gura i se mişca aşa ca atunci 
când mestecă. Capul lui Caddy era pe umărul tatii. Părul ei 
era ca focul şi puncte mici de foc erau în ochii ei şi eu am 
venit şi tata m-a ridicat şi pe mine pe scaun şi Caddy m-a 
ținut. Caddy mirosea ca pomii. 

Mirosea ca pomii. În colţ era întuneric, dar puteam 
să văd fereastra. Am stat chircit acolo şi tineam 
papucul. Nu puteam să-l văd, dar mâinile mele îl 
vedeau şi puteam să aud cum se face noapte şi mâinile 
mele vedeau papucul, dar eu nu puteam să-l văd, dar 
mâinile mele puteau să vadă papucul şi am stat acolo 
Chircit şi auzeam cum se face întuneric. 

Aici eşti, a spus Luster. Uite ce-am eu aici. Mi l-a 
arătat. Stii de unde-l am. Domnişoara Quentin mi l-a 
dat. Ştiam eu că nu pot să mă oprească să mă duc. Ce 
faci aici. Am crezut c-ai fugit afară. Nu te-ai mai 
săturat să gemi şi să plângi toată ziua şi acuma mai 
stai şi aici, în camera asta, singur, şi tot îi dai înainte. 
Vino-ncoace la culcare să pot şi eu să mă-mbrac până 
nu-ncepe. N-am timp să stau cu tine toată noaptea. 
Cum aud trompetele, am şi plecat. 

Nu ne-am dus în camera noastră. 

„Aici e unde avem scarlatină”, a spus Caddy. „De ce 
trebuie să dormim aici în noaptea asta.” 

„Ce-ţi pasă unde dormi”, a spus Dilsey. A închis uşa şi a 
stat jos şi a început să mă dezbrace. Jason a început să 


plângă. „Taci”, a spus Dilsey. 

„Eu vreau să dorm cu mama-mare”, a spus Jason. 

„E bolnavă”, a spus Caddy. „Ai să dormi cu ea când se 
face bine. Nu-i aşa, Dilsey.” 

„Lăceţi acuma”, a spus Dilsey. Jason a tăcut. 

„Uite şi cămăşile noastre de noapte şi toate celea”, a 
spus Caddy. „Parcă ne-am muta.” 

„Şi faceţi bine şi vi le puneţi”, a spus Dilsey. „Descheie-l 
tu pe Jason.” 

Caddy l-a descheiat pe Jason. Jason a început să plângă. 

„Vrei să-ţi dau bătaie”, a spus Dilsey. Jason a tăcut. 

Quentin, a spus mama în hol. 

Ce, a spus Quentin dincolo de perete. Am auzit-o pe 
mama cum încuie uşa. S-a uitat prin uşa noastră şi a 
intrat şi s-a aplecat peste pat şi m-a sărutat pe frunte. 

Când îl culci, du-te şi întreab-o pe Dilsey dacă poate 
să-mi dea şi mie o sticlă cu apă caldă, a spus mama. 
Spune-i că dacă e prea greu, pot şi fără ea. Spune-i că 
vreau numai să ştiu. 

Da, vă rog, a spus Luster. Haide. Scoate-ţi 
pantalonii. 

Quentin şi Versh au intrat. Quentin îşi ţinea faţa întoarsă 
încolo. „De ce plângi acuma”, a spus Caddy. 

„Lăceţi”, a spus Dilsey. „Dezbrăcaţi-vă cu toţii. Tu poţi 
să te duci acasă, Versh.” 

M-am dezbrăcat şi m-am uitat la mine şi am început 
să plâng. Taci, a spus Luster. Nu te mai ajută la nimic 
să te uiţi după ele. S-au dus. Mai plângi tu şi să vezi 
dacă-ți mai facem ziua ta. Mi-a pus cămaşa de noapte. 
Am tăcut şi pe urmă Luster s-a oprit cu capul întors 
spre fereastră. Pe urmă s-a dus la fereastră şi s-a uitat 
afară. S-a întors şi m-a luat de mână. Uite-o, a spus. 
Taci acuma. Ne-am dus la fereastră şi ne-am uitat 
afară. A ieşit pe fereastra lui Quentin şi a trecut în 
pom. Ne-am uitat cum tremura pomul, pe urmă s-a dat 
jos şi am văzut cum merge prin iarbă. Pe urmă n-am 
mai văzut. Haide, a spus Luster. Ia auzi. Auzi 
trompetele. Suie-te în pat cât mai am răbdare cu tine. 


Erau două paturi. Quentin s-a culcat în celălalt. S-a 
întors cu faţa la perete. Dilsey l-a pus pe Jason lângă el. 
Caddy şi-a scos rochiţa. 

„la te uită la pantalonaşii tăi”, a spus Dilsey. „Noroc că 
nu te-a văzut maică-ta.” 

„Eu am spus-o”, a spus Jason. 

„Le cred c-ai spus-o”, a spus Dilsey. 

„Şi vezi şi tu ce-ai câştigat că m-ai spus”, a spus Caddy. 
„Pârâciosule.” 

„Ce-am câştigat”, a spus Jason. 

„De ce nu-ţi pui cămaşa de noapte”, a spus Dilsey. S-a 
dus şi a ajutat-o pe Caddy să-şi scoată cămăşuţa şi 
pantalonaşii. „Uite în ce hal eşti”, a spus Dilsey. A strâns 
pantalonaşii ghem şi a şters-o pe Caddy cu ei. „Te-ai 
murdărit toată”, a spus ea. „Dar în seara asta nu mai faceţi 
baie. Aşa.” I-a pus lui Caddy cămaşa de noapte şi Caddy s- 
a suit în pat şi Dilsey s-a dus la uşă şi a stat acolo cu mâna 
pe lumină. „Acuma să fiţi cuminţi, aţi auzit”, a spus. 

„Bine, bine”, a spus Caddy. „Mama nu vine în noaptea 
asta”, a spus ea. „Aşa că voi trebuie să ascultați de mine.” 

„Da”, a spus Dilsey. „Acuma, la culcare.” 

„Mama e bolnavă”, a spus Caddy. „Ea şi cu mama-mare 
sunt bolnave amândouă.” 

„9s$s”, a spus Dilsey. „Dormiţi acuma.” 

Camera s-a făcut neagră în afară de uşă. Pe urmă uşa s- 
a făcut neagră. Caddy a spus : „Şşş, Maury”, şi şi-a pus 
mâna pe mine. Aşa că am tăcut. Puteam să ne auzim. 
Auzeam întunericul. 

Întunericul a plecat şi tata s-a uitat la noi. S-a uitat la 
Quentin şi la Jason şi pe urmă a venit şi a sărutat-o pe 
Caddy şi şi-a pus mâna pe capul meu. 

„E tare bolnavă mama”, a spus Caddy. 

„Nu”, a spus tata. „Ai să ai tu grijă de Maury.” 

„Da”, a spus Caddy. 

Tata s-a dus la uşă şi s-a uitat iar la noi. Pe urmă s-a 
întors întunericul şi tata a stat negru în uşă şi pe urmă uşa 
s-a făcut neagră. Caddy m-a ţinut şi ne auzeam pe toţi, şi 
întunericul, şi ceva pe care puteam să-l miros. Şi pe urmă 


am văzut ferestrele unde bâzâiau pomii. Pe urmă 
întunericul a început să se rotească în forme line, 
luminoase, cum face întotdeauna, chiar şi atunci când 
Caddy spune că am adormit. 


Partea a doua 


2 iunie 1910 


Când umbra crucii ferestrei apărea pe perdele ştiam că 
e între şapte şi opt şi atunci intram iarăşi în timp, auzind 
ceasul. Era ceasul bunicului şi când tata mi l-a dăruit, mi-a 
spus: Quentin, îţi dăruiesc mausoleul tuturor speranţelor şi 
dorințelor; e mai degrabă chinuitor de probabil că ai să-l 
foloseşti ca să obţii o reducto absurdum a tuturor 
experienţelor omeneşti, care n-or să se potrivească cu 
nevoile tale personale mai bine decât cu ale lui sau ale 
tatălui său. Ţi-l dăruiesc nu ca să-ţi amintească de timp, ci 
ca să-l poţi uita când şi când, câte o clipă, şi să nu-ți 
cheltuieşti forţele încercând să-l înfrângi. Pentru că nici o 
bătălie nu e câştigată vreodată, mi-a spus. Nici măcar nu 
mai există bătălii. Câmpul de luptă nu face altceva decât 
să-i dezvăluie omului propria lui nebunie şi deznădejde, şi 
victoria este o iluzie a filozofilor şi a nebunilor. 

Era sprijinit de cutia cu gulere şi eu stăteam lungit în 
pat ascultându-l. Auzindu-l adică, fiindcă nu cred că cineva 
ascultă în mod conştient ceasul de la mână sau de pe 
masă. Nici n-ai nevoie. Poţi să-i uiţi ticăitul multă vreme şi 
pe urmă, într-o secundă de tic-tac, poate să-ţi nască în 
minte suita neîntreruptă, lungă şi descrescătoare a 
timpului pe care nu l-ai auzit. Cum spunea tata că în razele 
lungi şi singuratice de lumină ai putea parcă să-l vezi 
mergând pe Isus. Şi pe bunul Sfânt Francisc, care vorbea 
despre Surioara Moartea şi care nici n-a avut soră. 

Prin perete am auzit arcurile patului lui Shreve şi apoi 
papucii lui târşâindu-se pe duşumea. M-am sculat din pat 
şi m-am dus până la masa de toaletă şi mi-am alunecat 
mâna pe tăblia ei până când am găsit ceasul şi l-am întors 


cu faţa în jos şi m-am dus înapoi în pat. Însă umbra crucii 
ferestrei era mai departe acolo şi acuma învăţasem s-o 
calculez aproape minut cu minut, aşa că ar fi trebuit să mă 
întorc cu spatele la ea, simțind cum îmi zvâcnesc ochii pe 
care îi aveau animalele în ceafă când ceafa era deasupra. 
Ce ajungi să regreţi sunt întotdeauna obişnuinţele de 
lenevie. Tata a spus asta. Că de fapt Crist nici n-a fost 
răstignit; a fost pur şi simplu ros de ticăitul minuţios al 
unor rotiţe. Care nici n-a avut soră. 

Aşa că atunci când am ştiut că n-am să mai văd umbra, 
am început să mă întreb cât o fi ceasul. Tata spunea că 
speculaţia asta constantă cu privire la poziţia acelor 
mecanice pe un cadran arbitrar este un simptom al unei 
funcţii mentale. Excrement, spunea tata, ca şi sudoarea. Şi 
eu spunând Chiar că mă întreb. Dă-i înainte şi-ntreabă-te. 

Dacă ar fi fost cer înnourat m-aş fi putut uita pe 
fereastră, gândindu-mă la ce spunea el despre obişnuinţele 
de lenevie. Gândindu-mă c-ar fi plăcut pentru ei la New 
London dacă ar ţine vremea aşa Şi de ce n-ar ţine? Luna 
mireselor, vocea care a suflat. Fa a ieşit fugind din 
oglindă, din miresmele dense. Trandafiri. Trandafiri. 
Domnul şi Doamna Jason Richmond Compson anunţă 
căsătoria fii. Trandafiri. Nu feciorelnici ca lemnul- 
câinelui. Am spus că am săvârşit incestul, tată, am spus. 
Trandafiri. Cu viclenie şi seninătate. Dacă frecventezi 
cursurile la Harvard un an, dar nu vezi regatele, ar trebui 
să ţi se dea banii înapoi. Mai bine dă-i-i lui Jason. Dă-i lui 
Jason un an la Harvard. 

Shreve se oprise în uşă, punându-şi gulerul, şi ochelarii 
îi sclipeau trandafirii ca şi cum i-ar fi spălat când se 
spălase pe faţă. „Chiuleşti în dimineaţa asta?” 

„E chiar aşa de târziu?” 

S-a uitat la ceas. „Sună în două minute.” 

„Nu mi-am dat seama că-i atât de târziu.” Îşi privea încă 
ceasul şi gura începuse să-i formeze cuvintele. „Are să tre- 
buiască să mă grăbesc. Nu pot să-mi mai permit să mai 
lipsesc. Decanul mi-a spus săptămâna trecută...” Şi-a pus 
ceasul la loc în buzunar. Atunci am tăcut 


„Pune-ţi pantalonii şi dă-i drumul”, mi-a spus. A plecat. 

M-am sculat şi m-am învârtit prin cameră, ascultându-l 
prin perete. A intrat în salonaş, mergând spre uşă. 

„Nu eşti gata?” 

„Nu încă. Fugi tu. Te ajung.” 

A ieşit. Uşa s-a închis. Paşii i s-au îndepărtat pe coridor. 
Apoi am auzit iarăşi ceasul. Am terminat cu învârtitul prin 
cameră şi m-am dus la fereastră şi am tras perdelele la o 
parte şi i-am privit cum aleargă spre capelă, aceiaşi, 
luptându-se cu aceleaşi mâneci largi greoaie, cu aceleaşi 
cărţi şi gulere fluturând în vânt ca rămăşiţele dintr-un 
naufragiu, şi Spoade. Spunea că Shreve e bărbatul meu. 
Lăsaţi-l în pace, a spus Shreve, dacă e destul de deştept să 
nu umble după nişte putori murdare, cui ce-i pasă. În Sud 
ţi-e ruşine că eşti virgin. Băieți. Bărbaţi. Mint cu toţii. 
Fiindcă pentru femei are mai puţină importanţă, mi-a spus 
tata. Spunea că bărbaţii au inventat virginitatea, nu 
femeile. Tata spunea că ea e ca şi moartea: doar o stare în 
care-i laşi pe alţii, şi eu am spus: Dar să crezi că nu 
contează, şi el a spus: Asta-i partea tristă cu toate 
lucrurile, nu numai cu virginitatea, şi eu am spus: Dar de 
ce nu s-a putut să fi fost eu şi nu ea care să nu mai fie 
virgină, şi el a spus: Şi din cauza asta-i totul tristeţe; 
pentru nimic nu face să te zbaţi să-l schimbi, şi Shreve a 
spus: Dacă-i destul de deştept să nu umble după nişte 
putori murdare, şi eu am spus: Tu ai avut o soră? Ai avut? 
Ai avut? 

Spoade era în mijlocul lor ca o broască ţestoasă într-o 
stradă plină de frunze moarte fugărindu-se una pe alta, cu 
gulerul ridicat înconjurându-i urechile, înaintând cu pasul 
lui obişnuit, fără grabă. Era de undeva din Carolina de 
Sud, în ultimul an la facultate. Fala clubului din care făcea 
parte era că el nu alerga niciodată spre capelă la slujba de 
dimineaţă şi că nu ajunsese niciodată la timp acolo şi că nu 
lipsise niciodată în patru ani şi că nu ajunsese niciodată la 
capelă sau la prima oră de curs cu cămaşa pe el sau cu 
ciorapii în picioare. Pe la ora zece venea la Thompson să 
bea două ceşti de cafea, se aşeza şi-şi scotea ciorapii din 


buzunar şi-şi scotea pantofii şi-şi punea ciorapii până i se 
răcea cafeaua. Pe la douăsprezece puteai să-l vezi cu 
cămaşă şi guler, ca oricare altul. Ceilalţi îl depăşeau 
alergând spre capelă, însă el nu-şi schimba deloc pasul. 
După un timp curtea era pustie. 

O vrabie a zburat pieziş prin soare până pe pervazul 
ferestrei şi s-a oprit acolo cu capul pe o parte, privindu-mă. 
Ochiul ei era rotund şi strălucitor. Întâi mă privea cu un 
ochi, pe urmă zvrrr! şi se uita la mine cu celălalt şi guşa îi 
zvâcnea mai repede decât pulsul unui om. A început să 
bată ceasul. Vrabia nu şi-a mai schimbat ochii şi m-a privit 
lung cu unul singur până a terminat ceasul de bătut, ca şi 
cum ar fi ascultat şi ea. Pe urmă a zburat de pe pervaz şi s- 
a dus. 

A trecut un timp până a încetat să vibreze ultima bătaie. 
A rămas în aer, mai mult simțită decât auzită, multă 
vreme. Ca şi cum toate clopotele care ar fi bătut vreodată 
ar mai fi răsunat încă în razele luminoase prelungi 
muribunde, Isus şi Sfântul Francisc vorbind despre soră-sa 
Pentru că dacă ar fi fost doar iadul, dacă asta ar fi fost 
totul. Să se termine. Dacă lucrurile ar putea să se termine 
de la sine. Nimeni altcineva acolo decât ea şi cu mine. 
Dacă am fi putut face ceva atât de înspăimântător încât să 
fi fugit din iad cu toţii în afară de noi. Am săvârşit 
incestul am spus tată eu am fost n-a fost Dalton Ames. 
Şi când mi-a pus Dalton Ames. Dalton Ames. Dalton Ames. 
Când mi-a pus pistolul în mână eu n-am. Din cauza asta n- 
am. El ar fi acolo şi ea ar fi şi eu. Dalton Ames. Dalton 
Ames. Dalton Ames. Dacă am fi putut face ceva atât de 
groaznic şi tata a spus Şi asta-i trist, oamenii nu pot să 
facă nimic atât de înspăimântător nu pot să facă chiar 
nimic foarte înspăimântător nici nu-şi mai aduc aminte 
mâine de ceea ce li s-a părut înspăimântător astăzi şi eu 
am spus: Poţi să te eschivezi de la orice, şi el a spus: Ha 
crezi tu că poţi. Şi am să privesc în jos şi-mi voi vedea 
oasele murmurătoare şi apa adâncă asemenea vântului, ca 
un acoperiş de vânt, şi după multă vreme nici nu mai poţi 
distinge oasele în nisipul singuratic, virgin. Până când vine 


Ziua şi El spune Treziţi-vă şi doar fierul de călcat va ieşi 
plutind. Nu când îţi dai seama că nimic nu te poate ajuta - 
religia, mândria, nimic - când îţi dai seama că n-ai nevoie 
de nici un ajutor. Dalton Ames. Dalton Ames. Dalton Ames. 
Dac-aş fi putut fi maică-sa culcată cu trupul desfăcut 
ridicat şi râzând, ţinându-l pe taică-su cu mâna mea 
oprindu-l văzându-l pândindu-l cum moare înainte de-a fi 
ajuns să trăiască. O clipă ea a fost în picioare în prag 
M-am dus la masa de toaletă şi am luat în mână ceasul, 
ţinându-l încă cu fata în jos. Am izbit geamul de colţul 
mesei şi am strâns cioburile de sticlă în palmă şi le-am pus 
în scrumieră şi am smuls limbile şi le-am pus în scrumieră. 
Ceasul bătea mai departe. L-am întors cu faţa în jos, 
cadranul orb şi rotiţele ticăind, ticăind înăuntru, n-aveau 
altceva ce să facă. Isus umblând prin Galileea şi 
Washington care nu minţea niciodată. Tata i-a adus din 
târgul de la Saint Louis lui Jason un breloc: un binoclu de 
teatru în miniatură în care te uitai cu un ochi şi vedeai un 
zgârie-nori, o roată cu spiţele ca o pânză de păianjen. 
Cascada Niagara într-un vârf de ac. Pe cadran era o pată 
roşie. Când am văzut-o a început să-mi zvâcnească 
degetul. Am lăsat ceasul pe masă şi m-am dus în camera 
lui Shreve şi am luat tinctură de iod şi mi-am dat pe deget. 
Am dat jos restul de geam de pe lângă ramă cu prosopul. 
Am scos două rânduri de rufărie de corp, ciorapi, 
cămăși, gulere şi cravate şi mi-am împachetat cufărul. Am 
pus înăuntru totul în afară de costumul cel nou şi unul 
vechi şi două perechi de pantofi şi două pălării şi cărţile. 
Am dus cărţile în salonaş şi le-am pus teanc pe masă, cele 
pe care le adusesem de acasă şi cele Tata spunea că pe 
vremuri pe un gentleman îl cunoşteai după cărțile lui; 
astăzi îl cunoşti după cărţile pe care nu le-a dat 
îndărăt şi am încuiat cufărul şi am scris adresa. A sunat 
sfertul. M-am oprit şi am ascultat până s-au stins bătăile. 
Am făcut baie şi m-am bărbierit. În apă degetul a 
început să-mi zvâcnească, aşa că i-am mai dat o dată cu 
tinctură de iod. Mi-am pus costumul cel nou şi mi-am luat 
ceasul şi mi-am împachetat costumul celălalt şi rufăria şi 


aparatul de ras şi periile în valiză şi am înfăşurat cheia de 
la cufăr într-o bucată de hârtie şi am pus-o într-un plic şi 
am scris pe el numele tatii şi am scris cele două scrisori şi 
le-am lipit 

Umbra mai era încă pe peron. M-am oprit în prag şi am 
privit cum alunecă umbra. Aproape puteai s-o vezi cum se 
mişcă, târându-se spre uşă, împingând umbra tot mai 
înapoi spre portal. Doar că ea începuse să fugă când am 
auzit eu. In oglindă ea alerga înainte ca eu să-mi fi dat 
seama ce este. Atât de repede, cu trena aruncată pe 
brat alerga afară din oglindă ca un nor, cu voalul 
zvâcnindu-i în sclipiri lungi cu tocurile pantofilor 
strălucitoare şi repezi strângându-şi rochia la umăr cu 
cealaltă mână, alergând afară din oglindă miresmele 
de trandafiri, trandafiri, glasul care sufla deasupra 
Edenului. Pe urmă a trecut prin verandă nu i-am auzit 
tocurile pe urmă prin clarul de lună ca un nor, umbra 
plutitoare a voalului alunecându-i prin iarbă, alergând 
spre urlete. A ieşit alergând din rochie, strângându-şi 
încă în mână voalul de mireasă, alergând înspre urlete 
acolo unde T.P. În rouă Hopa Rachiul Benjy care urla 
sub ladă. Tata avea o cuirasă de argint deschisă ca un 
V pe pieptul său care alerga. 

Shreve a spus: „Ei, n-ai mai... Ce-i asta, o nuntă sau un 
priveghi?” 

„N-am reuşit să fiu gata la timp”, am spus. 

„Cred şi eu, dac-ai stat să te ferchezuieşti aşa. Ce s-a 
întâmplat? Ai crezut că-i duminică?” 

„Doar n-au să mă aresteze pentru că mi-am pus şieuo 
dată hainele noi”, am spus. 

„Mă gândeam la studenţii obişnuiţi. Sau crezi că nu mai 
e de demnitatea ta să mai vii şi la cursuri?” 

„Intâi mă duc să mănânc.” Umbra nu mai era pe peron. 
Am ieşit în soare şi mi-am regăsit umbra. Am coborât pe 
trepte puţin înaintea ei. A bătut jumătatea. Pe urmă 
sunetele au încetat şi au murit în aer. 

Deacon nu era nici la poştă. Am pus mărci pe cele două 
plicuri şi am pus-o la cutie pe cea pentru tata şi am pus-o 


pe cea pentru Shreve în buzunarul dinăuntru al hainei, şi 
atunci mi-am amintit unde l-am văzut ultima oară pe 
Deacon. De Ziua Decoraţiilor, la treizeci mai, şi el era într- 
o uniformă republicană, chiar în mijlocul coloanei. Dacă 
aveai timp să aştepţi la orice colţ de stradă aveai să-l vezi 
în orice coloană de defilare s-ar fi întâmplat să treacă. Cea 
dinainte fusese de ziua lui Columb sau a lui Garibaldi sau a 
nu mai ştiu cui. Mergea în coloana măturătorilor de stradă, 
pe cap cu un joben înalt cât un burlan de sobă, ţinând în 
mână un steguleţ italian de doi inci, fumând o ţigară de foi 
în mijlocul măturilor şi roabelor. Dar ultima defilare fusese 
cea de ziua republicană pentru că Shreve îmi spusese: 

„la te uită. Uite ce-a făcut bunică-tu cu babalâcul ăsta de 
negru nenorocit.” 

„Da”, am spus. „Acuma poate să vină în fiecare zi la câte 
o defilare. Dacă n-ar fi fost bunicu-meu, ar fi trebuit să 
muncească şi el ca albii.” 

Nu l-am văzut nicăieri. Dar în fond n-am văzut niciodată 
nici chiar un negru în stare să muncească pe care să-l poţi 
găsi când aveai nevoie de el, cu atât mai puţin unul căruia 
îi dă mâna să stea degeaba. A venit un autobuz. Am 
coborât în oraş şi m-am dus la Parker şi am mâncat şi eu 
dimineaţa ca lumea. Pe când mâncam am auzit un ceas 
bătând ora întreagă. Dar, m-am gândit, îţi trebuie cel puţin 
o oră în care să pierzi noţiunea timpului, căruia i-a trebuit 
mai mult decât istoria însăşi pentru ca să intre în progresia 
ei mecanică. 

După ce mi-am terminat micul dejun mi-am cumpărat o 
ţigară de foi. Vânzătoarea mi-a spus că cele de cincizeci de 
cenți sunt cele mai bune, aşa că mi-am luat una din alea şi 
am aprins-o şi am ieşit în stradă. Am stat un timp acolo 
trăgând câteva fumuri şi pe urmă, cu ţigara aprinsă în 
mână, am luat-o spre colţ. Am trecut pe lângă vitrina unui 
ceasornicar, dar mi-am ferit privirile la timp. La colţ m-au 
agăţat doi văcsuitori, unul dintr-o parte, altul din cealaltă, 
stridenţi şi guralivi ca nişte mierle. Unuia i-am dat ţigara 
de foi, şi celuilalt un ban de cinci cenți. M-au lăsat în pace. 
Cel cu ţigara încerca să i-o vândă celuilalt pe cinci centi. 


Era un ceas mare, sus în soare, şi m-am gândit cât e de 
adevărat că, atunci când nu vrei să faci ceva, trupul tău 
încearcă prin tot felul de trucuri să te împingă parcă pe 
nesimţite să faci exact lucrul acela îmi simţeam muşchii 
cefei şi pe urmă mi-am auzit ceasul ticăind în buzunar şi 
după un timp toate celelalte sunete mi s-au şters şi a 
rămas doar ceasul în buzunarul meu. Am luat-o înapoi pe 
stradă, spre vitrină. Lucra la o masă în spatele geamului. 
Incepea să chelească. Avea o lupă fixată la ochi - un tub de 
metal înşurubat în obraz. Am intrat. 

Prăvălia era plină de tic-tacuri, ca greierii în iarbă în 
septembrie, şi puteam să aud un ceas mare în perete 
deasupra capului lui. Şi-a ridicat faţa, ochiul îi era mare şi 
înceţoşat şi zvâcnea spre mine în spatele lupei. L-am scos 
pe al meu şi i l-am dat în mână. 

„Mi-am spart ceasul.” 

L-a cântărit în mână. „Chiar că zic şi eu că l-aţi spart. Aţi 
călcat pe el, probabil.” 

„Da. L-am răsturnat de pe noptieră şi am călcat pe el pe 
întuneric. Dar mai merge.” 

L-a deschis la spate şi s-a aplecat peste el. „Pare bun. 
Nu pot să vă spun sigur până nu-l verific. Am să mă ocup 
de el astăzi după-masă.” 

„Am să-l aduc înapoi mai târziu”, am spus. „Aţi vrea să- 
mi spuneţi dacă vreunul din ceasurile astea din vitrină 
merge bine?” 

A rămas cu ceasul meu în mână şi m-a privit cu ochiul lui 
înceţoşat, zvâcnind înspre mine. 

„Am făcut un pariu cu un coleg”, am spus. „Şi mi-am 
uitat ochelarii acasă când am plecat azi-dimineaţă.” 

„Da. Mă rog”, a spus. A pus ceasul pe masă şi s-a ridicat 
pe jumătate de pe scaun să se uite peste balustradă în 
vitrină. Pe urmă a privit în sus, pe perete. „E....” 

„Nu. Nu-mi spuneţi”, am spus, „vă rog. Spuneţi-mi doar 
dacă vreunul dintre ele merge bine.” 

S-a uitat iar la mine. S-a aşezat la loc pe scaun şi şi-a 
împins lupa în sus pe frunte. l-a rămas un cerc roşu în 
jurul ochiului şi apoi când s-a şters toată faţa îi părea 


dezgolită. „Ce sărbătoriţi azi?” a spus. „Regata e de-abia 
săptămâna viitoare, nu?” 

„Nu, domnule. Este o aniversare personală. Ziua cuiva. 
E vreunul din ele care să meargă bine?” 

„Nu. Dar n-au fost încă întoarse şi potrivite. Dacă vă 
gândiţi să cumpăraţi vreunul din ele...” 

„Nu, vă rog. Nu am nevoie de ceas. Avem unul mare în 
camera de lucru. Am să mi-l repar pe acesta când va fi 
nevoie.” Am întins mâna. 

„Mai bine lăsaţi-l acum.” 

„Vi-l aduc mai târziu.” Mi-am luat ceasul înapoi. L-am 
pus în buzunar. Nu-l mai auzeam acum printre celelalte. 
„Vă mulţumesc foarte mult lertaţi-mă că v-am răpit 
timpul.” 

„Nu face nimic. Aduceţi-l înapoi când doriţi. Şi mai bine 
mai amânaţi-vă sărbătorile până câştigăm regata aia” 

„Da, sigur. Aşa ar fi mai bine într-adevăr.” 

Am ieşit şi am închis uşa peste tic-tacuri. Am privit 
înăuntru prin vitrină. Mă urmărea din ochi pe deasupra 
balustradei. În vitrină erau vreo duzină de ceasuri, o 
duzină de ore diferite şi fiecare cu siguranţa afirmativă şi 
contradictorie pe care o avea şi al meu, fără nici un 
arătător pe cadran. Contrazicându-se unul pe altul. 
Puteam să mi-l aud pe-al meu ticăind în buzunar, chiar 
dacă nu-l vedea nimeni, chiar dacă n-ar fi putut arăta nimic 
dacă l-ar fi văzut cineva 

Şi aşa că mi-am spus să-l iau pe acesta. Pentru că tata 
spunea că ceasurile omoară timpul. Spunea că timpul e 
mort atâta vreme cât este fărâmiţat de rotiţele acestea; 
numai când se opreşte ceasul revine timpul la viaţă. 
Limbile erau întinse nu chiar orizontal, într-un unghi foarte 
vag, ca un pescăruş planând în vânt sprijinind tot ceea ce 
regretam odată aşa cum luna nouă sprijină apa, cum spun 
negrii. Ceasornicarul se reapucase de lucru, aplecat peste 
măsuţa lui, cu tubul fixat iarăşi pe faţă. Se pieptăna cu 
cărare la mijloc. Cărarea i se pierdea în chelie, ca o 
mlaştină secată în decembrie. 

Am văzut magazinul de fierărie de peste drum. Nu ştiam 


că fierul de călcat se vinde la cântar. 

Vânzătorul mi-a spus. „Astea cântăresc zece pfunzi.” 
Numai că erau mai mari decât crezusem. Aşa că mi-am 
cumpărat două mici de câte şase pfunzi pentru că 
împachetate păreau o pereche de pantofi. La un loc erau 
destul de grele, dar mi-am amintit iarăşi de ce spunea tata 
despre reducto absurdum a oricărei experienţe omeneşti, 
gândindu-mă la singura şansă pe care se părea c-aş fi avut- 
o să mă înscriu la Harvard. Poate că la anul; gândindu-mă 
că poate îţi trebuie doi ani de şcoală ca să înveţi să faci aşa 
ceva cum trebuie. 

Dar când am ieşit afară erau destul de grele. A venit un 
tramvai. M-am suit. N-am văzut ce scria pe tăbliţa din faţă. 
Era plin, cei mai mulţi erau oameni cu aspect prosper şi 
care citeau ziarul. Singurul loc liber era lângă un negru. 
Avea pălărie tare şi pantofi bine lustruiţi şi ţinea în mână 
un capăt de ţigară de foi stinsă. Am crezut întotdeauna că 
un om care vine din Sud trebuie să aibă mereu în minte 
problema negrilor. Mă gândeam că cei din Nord se 
aşteaptă la asta din partea lui. La început când venisem 
aici în est îmi spuneam Trebuie să ţii minte să te gândeşti 
la ei ca la persoane de culoare şi nu ca la negri, şi dacă nu 
s-ar fi întâmplat că n-am avut de-a face cu prea mulţi din 
ei, m-ar fi costat o grămadă de timp şi de osteneală până 
aş fi învăţat că cel mai bun fel de a-i lua pe oameni, albi 
sau negri, este să-i iei drept exact ceea ce cred ei că sunt 
şi pe urmă să-i laşi în plata Domnului. Atunci am înţeles că 
un negru nu este atât o persoană cât o formă de 
comportare; un fel de răsfrângere inversată a albilor 
printre care trăieşte. Însă la început mă gândeam că ar fi 
trebuit să nu mă simt în largul meu dacă n-ar fi fost o 
grămadă de negri în jurul meu pentru că îmi spuneam că 
cei din Nord credeau că aşa ar fi trebuit să mă simt, dar 
nici n-am ştiut că-mi lipsiseră cu adevărat şi Roskus şi 
Dilsey şi toţi ceilalţi până în dimineaţa aceea în Virginia 
Când m-am trezit, trenul era oprit şi am ridicat storul şi am 
privit pe fereastră. Vagonul blocase o răspântie în locul 
unde două garduri albe coborau panta şi apoi se 


prelungeau în afară dincolo ca o parte din scheletul unui 
coş de fabrică, şi un negru călare pe un catâr se oprise în 
mijlocul făgaşului uscat de arşiţă şi aştepta să plece trenul. 
Nu ştiu de când stătea acolo, dar l-am văzut nemişcat, 
călare pe catâr, cu capul înfăşurat într-o zdreanţă de 
pătură, de parc-ar fi fost sculptați acolo o dată cu gardul şi 
cu drumul, sau cu dealul, ciopliţi chiar în panta dealului, 
ca un semnal care să-ţi spună Ai ajuns iar acasă. N-avea 
şa, şi picioarele îi atârnau aproape până la pământ. Catârul 
semăna cu un iepure. Am deschis fereastra. 

„Hei, moşule”, am spus. „Aşa te lauzi?” 

„Cum spuneţi, domnule?” M-a privit şi pe urmă şi-a 
slăbit legătura de la cap şi şi-a ridicat-o de peste ureche. 

„Un dar de Crăciun”, am spus. 

„Aveţi dreptate, domnule. M-aţi prins de data asta, nu?” 

„De data asta te iert.” Mi-am tras pantalonii din plasă şi 
am scos un ban de douăzeci şi cinci de cenți. „Fii atent 
data viitoare. Mai trec pe-aici la două zile după Anul Nou, 
şi să te ţii atunci.” I-am aruncat banul pe fereastră. „a-ţi 
ceva de Crăciun.” 

„Da, vă rog”, a spus. A coborât de pe catâr şi a ridicat 
banul şi l-a frecat de pantalon. „Mulţumesc, conaşule. 
Mulţumesc.” Pe urmă trenul a plecat. M-am aplecat pe 
fereastră în aerul rece şi am privit înapoi. Rămăsese acolo 
alături de catârul lui slăbănog ca un iepure, amândoi 
ponosiţi şi nemişcaţi şi fără nici o nerăbdare. Trenul a 
ocolit o curbă, şi locomotiva pufăia cu icnete scurte, 
greoaie, şi ei au pierit astfel încet păstrându-şi aerul de 
răbdare sărăcăcioasă şi veşnică, fără legătură cu timpul, 
de seninătate nemişcătoare: amestecul de nepricepere 
copilărească şi spontană şi de încredere paradoxală care-i 
păzeşte şi îi apără pe cei pe care-i iubeşte fără măsură şi îi 
jefuieşte mereu de câte ceva şi îi sustrage de la 
răspundere şi obligaţii prin mijloace prea deschis 
mărturisite ca să mai poată fi denumite subterfugii şi care 
e adoptat în furturi şi alte asemenea ocolişuri doar cu acea 
admiraţie sinceră şi spontană faţă de învingător pe care o 
simte un gentleman faţă de cel care l-a înfrânt într-o luptă 


cinstită, şi, o dată cu acestea, o toleranţă plină de iubire şi 
nedezminţită faţă de capriciile albilor ca şi cea a unui 
bunic faţă de nişte copii sâcâitori şi neastâmpăraţi, şi pe 
care eu o uitasem. Şi apoi toată ziua, în timp ce trenul 
şerpuia printre râpe abrupte şi de-a lungul unor faleze 
unde mersul înainte nu era decât gâfâitul chinuit al 
şuierului şi al roţilor zgomotoase şi munţii veşnici se 
profilau tot mai pierduţi pe cerul îngreunat, mi-am amintit 
de casă, de gara posomorâtă şi de noroaie şi de negrii şi de 
ţăranii care se înghesuiau fără grabă în piaţă, cu 
maimuţele-jucărie şi căruțele şi zahărul candel şi petardele 
iscându-se din învelitorile de hârtie, şi în mine mi se 
strângeau măruntaiele ca pe vremuri la şcoală când suna 
clopoţelul. 

Nu voiam să încep să număr până nu bătea ceasul de 
trei ori. Abia atunci începeam, număram până la şaizeci şi 
pe urmă îmi îndoiam un deget şi mă gândeam la celelalte 
paisprezece degete care mai trebuiau să fie întoarse, sau 
treisprezece sau douăsprezece sau opt sau şapte, până 
când dintr-o dată deveneam conştient de tăcere şi de 
atenţia minţilor deodată treze în jur şi spuneam: „lertaţi- 
mă, doamnă.” „Tu eşti Quentin, nu?” spunea domnişoara 
Laura. Apoi o altă tăcere şi iarăşi minţile treze nemiloase 
şi mâinile zvâcnind în tăcere. „Spune-i tu lui Quentin cine 
a descoperit fluviul Mississippi, Henry.” „De Soto.” Pe 
urmă minţile acestea se îndreptau în altă parte şi după o 
vreme mi se făcea teamă că am rămas în urmă şi număram 
repede şi îndoiam încă un deget şi pe urmă mi se făcea 
teamă că număr prea repede şi încetineam şi pe urmă iar 
mi se făcea frică şi număram iarăşi repede. Aşa că nu 
terminam niciodată în acelaşi timp cu clopoţelul şi cu 
revărsarea eliberată a picioarelor care şi începuseră să se 
mişte şi să simtă pământul în duşumeaua frecată sub tălpi, 
şi lumina zilei ca un careu de sticlă îmi dădea o lovitură 
uşoară, ascuţită, şi, stând acolo nemişcat, simţeam cum mi 
se mişcă şi mi se strâng măruntaiele. Se mişcau stând 
acolo nemişcat. O clipă ea s-a oprit în picioare în uşă. 
Benjy. Zbierând. Benjamin copilul bătrâneţelor mele 


zbierând. Caddy! Caddy! 

Am să fug de acasă. El a inceput să plângă ea s-a 
dus şi l-a mângâiat. $şş. N-am să fug. Taci. A tăcut. 
Dilsey. 

Miroase ce-i spui când are el chef. N-are nevoie nici 
s-audă nici să vorbească. 

Îşi miroase şi numele ăsta nou pe care i l-au dat? 
Miroase şi nenorocirea? 

Ce-i pasă lui de noroc sau nenorocire? Norocul nu-i 
poate face nici bine nici rău. 

Atunci de ce i-au mai schimbat numele dacă nu ca să 
încerce să-i aducă noroc? 

Tramvaiul s-a oprit, a plecat, s-a oprit iarăşi. Sub 
fereastră vedeam capetele oamenilor care treceau pe jos 
sub pălării noi de pai încă nepurtate. În tramvai erau acum 
femei cu coşuri de piaţă, şi bărbaţii în haine de lucru 
începeau să fie mai numeroşi decât cei cu pantofi lustruiţi 
şi gulere. 

Negrul mi-a atins genunchiul. „Scuzaţi-mă”, a spus. Mi- 
am tras picioarele la o parte şi l-am lăsat să treacă. 
Treceam acum pe lângă un zid orb, şi zgomotele se 
răsfrângeau înapoi în vagon, pe lângă femeile cu coşurile 
de piaţă pe genunchi şi un bărbat cu o pălărie pătată şi o 
pipă trecută prin panglică. Am simţit mirosul apei, şi într- 
un loc unde zidul s-a întrerupt am văzut apa licărind şi 
două catarge şi un pescăruş nemişcat în aer, prins parcă 
pe o sârmă invizibilă între cele două catarge; şi mi-am 
ridicat mâna şi prin haină am atins scrisorile pe care le 
scrisesem. Când s-a oprit tramvaiul am coborât. 

Podul era ridicat să lase să treacă o goeletă. Era 
remorcată şi remorcherul o împingea dintr-o parte, 
scoțând mult fum, însă ambarcaţia ea însăşi se mişca parcă 
singură. Pe puntea din faţă era un bărbat gol până la brâu 
care derula un cablu. Trupul lui era bronzat de soare până 
ajunsese de culoarea tutunului. La cârmă era altul cu o 
pălărie de pai fără fund. Corabia a trecut prin dreptul 
podului, mişcându-se sub catargele ei goale ca un strigoi 
ziua-n amiaza mare, şi trei pescăruşi pluteau prin aer 


deasupra pupei ca nişte jucării susţinute de sârme 
invizibile. 

Când s-a lăsat iar, am traversat pe malul celălalt şi m-am 
sprijinit de balustradă deasupra debarcaderului. Pontonul 
era pustiu şi barierele închise. Echipajul pentru regate nu 
se antrena decât spre seară, până atunci aveau timp de 
odihnă. Umbra podului, barele balustradei, umbra mea 
turtită pe apă o păcălisem atât de uşor încât nici nu mai 
voia să mă părăsească. Era lungă de cel puţin cincizeci de 
picioare, şi numai dacă aş fi avut ceva cu care s-o înfund în 
apă, s-o ţin acolo până când avea să se înece cu umbra 
pachetului ca o pereche de pantofi înfăşuraţi în hârtie 
plutind pe apă. Negrii spun că umbra înecatului îl 
pândeşte în apă tot timpul. Clipocea şi scânteia ca o 
respiraţie, şi pontonul şi el, încet ca o respiraţie, şi tot felul 
de resturi pe jumătate scufundate, plutind în jos spre mare 
şi spre cavernele şi grotele mării. Greutatea volumului de 
apă dislocată e egală cu nu ştiu ce înmulţit cu nu ştiu ce. 
Reducto absurdum a oricărei experienţe omeneşti, şi două 
fiare de călcat de câte şase pfunzi atârnă mai greu decât 
un fier de croitorie. E păcat de Dumnezeu să arunci banii 
aşa, ar spune Dilsey. Benjy a ştiut când a murit mama- 
mare. A plâns. A simțit mirosul. A simţit mirosul. 

Remorcherul s-a întors pe firul apei şi despicând apa în 
cilindri lungi, rotitori, legănând în cele din urmă pontonul 
cu ecoul trecerii, pontonul jucând peste cilindrii rostogoliţi 
cu câte un clipocit şi un scârţâit prelung atunci când a 
alunecat uşa glisantă şi au ieşit doi oameni purtând un 
schif. L-au lăsat în apă şi o clipă mai târziu a ieşit şi Bland 
cu ramele. Era îmbrăcat în pantaloni de casa, o jachetă 
cenuşie şi o pălărie de pai tare. Sau el sau maică-sa 
citiseră probabil undeva că studenţii de la Oxford fac 
canotaj în costum de casa şi pălării tari, aşa că la un 
început de martie Gerald a primit cadou un schif cu o 
pereche de rame şi în pantalonii lui de casa şi cu pălăria 
tare pe cap a pornit-o la drum pe firul apei. Tipii de la 
debarcader au ameninţat că au să cheme poliţia, dar el nu 
s-a lăsat impresionat. Maică-sa a sosit într-un automobil 


închiriat, înfofolită într-o blană ca un explorator la Polul 
Nord, şi a asistat la plecarea lui pe un vânt de douăzeci şi 
cinci de mile pe oră şi în mijlocul unei turme de blocuri de 
gheaţă care se înghesuiau unul într-altul pe râu ca nişte oi 
murdare. De atunci chiar am căpătat convingerea că 
Dumnezeu este nu numai un gentleman dotat cu simţul 
umorului, ci şi că e originar din Kentucky. Când el s-a 
îndepărtat în barca lui, ea a făcut un ocol şi a revenit apoi 
lângă mal, urmându-şi drumul paralel cu fiu-său, cu 
automobilul în viteza întâi. Nici n-ai fi crezut că s-ar mai fi 
întâlnit unul cu altul în viaţa lor, văzându-i aşa cum 
mergeau, ca un rege şi o regină, fără măcar să-şi arunce 
vreo privire, străbătând umăr la umăr Massachusetts-ul pe 
linii paralele, ca două planete. 

S-a urcat în barca şi a pornit. Acuma învățase să 
lopăteze destul de bine. Ar fi fost şi cazul. Se spunea că 
maică-sa încercase să-l determine să renunţe la canotaj şi 
să se apuce în schimb de un lucru pe care restul colegilor 
n-ar fi fost în stare sau n-ar li avut chef să-l facă, însă o 
dată în viaţa lui a fost şi el încăpățânat. Dacă ai fi putut să 
spui că era încăpățânare felul în care şedea, cu un aer de 
plictiseală princiară, cu părul lui blond buclat şi ochii 
violeţi şi genele lui şi hainele lui croite la New York, în 
timp ce maică-sa ne povestea despre caii lui Gerald şi 
femeile lui Gerald şi negrii lui Gerald. Soții şi taţii din 
Kentucky trebuie să fi fost teribil de fericiţi când ea se 
decisese să-l mute pe Gerald la Cambridge. Acuma îşi 
închiriase un apartament pentru ea în oraş, şi Gerald avea 
şi el unul, în afară de camera de la colegiu. Nu se opusese 
ca Gerald să se împrietenească cu mine pentru că 
dădusem cel puţin dovadă de un simţ oricât de stângaci de 
noblesse oblige lăsându-mă să fiu născut mai la sud de 
linia Mason-Dixon, şi de câteva alte oraşe a căror geografie 
îndeplinea condiţiile (minimale). Sau cel puţin îl iertase 
pentru asta. Sau îi trecea cu vederea. Dar de când ea îl 
întâlnise pe Spoade ieşind din capelă într-o. El a spus că 
era imposibil să fi fost o adevărată doamnă o adevărată 
doamnă n-ar fi umblat pe stradă la ora aia din noapte ea 


nu putuse niciodată să-i ierte că avea cinci nume, inclusiv 
numele unei case ducale engleze cu descendenţi încă în 
viaţă. Sunt convins că se mai mângâia cu gândul că vreun 
degenerat din neamul Maingault sau Mortemar se 
încurcase cu fata grădinarului. Lucru foarte probabil, fie 
că ea îl inventase sau nu. Spoade, în ce-l priveşte, era 
campionul mondial al flegmaticilor şi leneşilor, şi nimeni 
nu l-ar fi putut concura chiar într-o competiţie în care s-ar 
fi permis orice fel de piedici şi brutalizări ale oponenților. 

Schiful era acum un punct negru, şi ramele răsfrângeau 
soarele în scânteieri rărite, ca şi cum prora ar fi făcut cu 
ochiul pe măsură ce aluneca mai departe. Ai avut tu o 
soră? Nu dar toate sunt nişte putori. Ai avut o soră? O 
clipă ea a fost. Putori. Nu putoare o clipă ea a stat în 
prag Dalton Ames. Dalton Ames. Cămăşi Dalton. Crezusem 
tot timpul că sunt kaki, ca uniformele militare, până când 
am văzut că erau de mătase grea chinezească sau din 
caşmirul cel mai fin pentru că-l făceau să pară că are tenul 
atât de brun ochii atât de albaştri. Dalton Ames. Li lipsea 
doar o nimica toată ca să fie un nume aristocratic. Aşa, 
doar o recuzită de teatru. Carton presat, poţi să pui mâna. 
Ha. Azbest. Nu chiar bronz. Dar n-o să-l] vezi că ne calcă 
în casă. 

Caddy e şi ea o femeie, nu uita. Face şi ea unele 
lucruri cum face orice femeie. 

De ce nu-l aduci aici în casă, Caddy? De ce trebuie 
să faci şi tu cum fac negresele pe câmp prin şanţuri în 
pădurile întunecoase în călduri pe furiş apucate de 
furie în pădurile întunecoase. 

Şi după un timp mi-am auzit ceasul şi îmi simţeam 
scrisorile foşnind prin haină, pe balustradă, şi mă rezemam 
de balustradă, pândindu-mi umbra, cum o mai păcălisem. 
Am făcut câţiva paşi pe lângă balustradă, dar şi costumul 
meu era de culoare închisă aşa că m-am putut şterge pe 
mâini supraveghindu-mi umbra, cum o mai păcălisem. Am 
intrat în umbra cheiului. Pe urmă am luat-o spre răsărit. 

Harvard, băiatul meu student la Harvard Harvard 
harvard. Țingăul ăla cu coşuri pe faţă pe care-l scosese nu 


ştiu de unde în ziua întrecerilor de marş cu panglici 
colorate. Prelingându-se pe lângă gard încercând s-o 
atragă să iasă fluierând-o ca pe un căţel. Pentru că n-a 
putut fi momit să intre în sufragerie mama credea că are s- 
o deoache când avea să rămână singur cu ea Şi cu toate 
acestea orice canalie Zăcea pe jos lângă ladă sub 
fereastră urlând în stare să se prezinte într-o limuzină şi 
cu o floare la butonieră. Harvard. Quentin ţi-l prezint pe 
Herbert. Băiatul meu student la Harvard. Herbert are 
să fie ca un frate mai mare pentru voi i-a şi promis lui 
Jason o situaţie la bancă. 

Cordial, de celuloid ca un comis-voiajor. Faţa numai 
dinţi albi dar fără surâs. Am auzit de el acolo. Numai 
dinţi dar fără surâs. Tu ai să conduci? 

Urcă-te Quentin. 

Ai să conduci tu. 

E maşina ei nu eşti mândru de surioara ta are 
primul automobil din oraş Herbert e darul lui. Louis i- 
a dat lecţii în fiecare dimineaţă n-ai primit scrisoarea 
mea Domnul şi doamna Jason Richmond Compson anunţă 
căsătoria fiicei lor Candace cu domnul Sydney Herbert 
Head la douăzeci şi cinci aprilie o mie nouă sute zece la 
Jefferson Mississippi. Vor fi acasă după întâi august strada 
nu ştiu cum numărul nu ştiu cât South Bend Indiana 
Shreve a spus Nici măcar nu vrei s-o deschizi? Trei zile. 
De trei ori. Domnul şi doamna Jason Richmond 
Compson. Tânărul Lochinvar a luat-o din loc cam devreme 
din vest pe calul lui, nu? 

Eu sunt din Sud. Te crezi spiritual, nu-i aşa. 

A da ştiam eu că de undeva de la ţară. 

Te crezi spiritual, nu-i aşa Ar trebui să te angajezi la 
circ. 

Am şi trecut pe acolo. Aşa mi-am şi stricat ochii adăpând 
puricii elefanților. De trei ori Fetele astea de la ţară. 
Niciodată nu ştii la ce să te aştepţi de la ele, nu-i aşa 
Oricum, Byron n-a ajuns să-şi vadă îndeplinită pofta, 
mulţumesc lui Dumnezeu. Dar să nu loveşti un om cu 
ochelari. Nici măcar nu vrei s-o deschizi? Fra pe masă cu 


câte o lumânare arzând la fiecare coif peste plic legate 
cu o jartieră roz murdară două flori artificiale. Să nu 
loveşti un om cu ochelari. 

Ţărani săracii de ei n-au mai văzut mulţi dintre ei 
automobil până acuma claxonează Candace ca să se Fa nu 
voia să se uite la mine dea la o parte nu voia să se uite 
la mine lui taică-tău nu i-ar plăcea dac-ai călca pe vreunul 
din ei chiar că acuma taică-tău are să fie obligat să 
cumpere un automobil acuma îmi pare aproape rău că l-ai 
adus aici Herbert mi-a plăcut atât de mult bineînţeles mai 
e şi trăsura dar aproape totdeauna când aş vrea eu să ies 
domnul Compson îi pune pe negri să facă vreo treabă pe 
care nu sunt eu vrednică s-o întrerup tot îmi spune că 
Roskus e la dispoziţia mea ori de câte ori am eu chef dar 
ştiu eu mai bine ce înseamnă asta ştiu că sunt unii care 
promit doar ca să aibă conştiinţa împăcată aşa ai să te 
porţi şi tu cu fetiţa mea Herbert dar ştiu sigur foarte bine 
că nu Herbert ne-a răsfăţat pe toţi ceva grozav Quentin ți- 
am scris că are să-l ia pe Jason la el la bancă când îşi 
termină Jason şcoala Jason are să ajungă un bancher 
grozav e singurul dintre copiii mei care are simţ practic 
mie să-mi mulţumiţi pentru asta l-a moştenit de la ai mei 
toţi ceilalţi sunt Compsoni Jason procura făina. Făceau 
zmee pe veranda din spate şi le vindeau cu cinci cenți 
bucata, el şi cu băiatul lui Patterson. Jason ţinea banii. 

În tramvaiul acesta nu era nici un negru, şi pălăriile încă 
curate alunecau pe sub fereastră. Se duce la Harvard. Am 
vândut pajiştea lui Benjy Zăcea pe jos sub fereastră, 
urlând. Am vândut pajiştea lui Benjy pentru ca 
Quentin să se poată duce la Harvard ca un frate pentru 
voi. Frăţiorul vostru. 

Ar trebui să ai o maşină nici n-ai idee cât ţi-ar prinde de 
bine Quentin vedeţi îi şi spun pe nume chiar de la început 
ştiţi am auzit atâtea despre el de la Candace. 

Şi tu de ce nu vreau ca fiii mei să fie mai mult decât 
nişte prieteni da Candace şi Quentin mai mult decât nişte 
prieteni Tată am săvârşit ce păcat că tu n-ai nici frate nici 
soră Nici soră nici soră nu are soră Nu-l mai întreba pe 


Quentin el şi cu domnul Compson se simt amândoi cam 
jigniţi când mai prind puteri să cobor la masă acuma rezist 
numai cu nervii am să plătesc pentru toate astea când s-o 
termina şi dumneata mi-o vei fi luat pe fetiţa mea Surioara 
mea nu a avut. Dacă aş putea spune mamă. Mamă 

Afară de cazul că fac ce sunt ispitit să fac şi te iau pe 
dumneata în locul ei nu cred că domnul Compson ar putea 
să-mi ajungă maşina. 

Ah Herbert Candace îl auzi ce spune Fa nu voia să se 
uite la mine bărbia ei blândă încăpățânată nu se 
întorcea Dar nu trebuie să fii geloasă face doar nişte 
complimente unei doamne în vârstă nici nu pot să cred o 
fată mare măritată. 

Ce vorbe-s astea dumneata arăţi ca o fată de măritat eşti 
mai tânără decât Candace cu obrajii roz ca o fetiţă O faţă 
scăldată în lacrimi privind cu reproş miros de camfor 
şi lacrimi un glas plângând încet şi fără să se oprească 
dincolo de uşa bătută de soarele-n amurg de mirosul 
bântuit de amurg al caprifoiului. Coborând cufere 
goale pe scara de la pod parcă erau coşciuge French 
Lick. Nu şi-a găsit moartea la saline 

Cu pălării curate încă şi fără pălării. De trei ani nu pot 
să port pălărie. N-am putut. Au să mai fie atunci pălării 
când eu nici n-am fost şi pe vremea aceea nici Harvard. 
Unde tot ce e mai bun în gândire spunea tata se agaţă ca 
iedera moartă pe cărămizile vechi moarte. Nici nu se 
vorbea de Harvard pe atunci. Cel puţin în ce mă priveşte. 
Iarăşi. Mai trist decât am fost. Iarăşi. Cel mai trist din 
lume. Iarăşi. 

Spoade era cu cămaşa pe el; deci trebuie să fie. Când 
am să-mi mai văd umbra dacă nu sunt atent pe care am 
păcălit-o în apă să calc iar pe umbra mea impenetrabilă. 
Dar n-avea soră. N-aş fi făcut-o. Nu vreau ca fiica mea să 
fie spionată N-aş fi făcut-o. 

Cum pot să mai am vreo autoritate asupra vreunuia 
dintre ei când tu i-ai învățat totdeauna să n-aibă nici 
un fel de respect pentru mine şi pentru dorinţele mele 
ştiu că te crezi mai presus de ai mei dar e ăsta un 


motiv să-i înveţi pe copiii mei pe propriii mei copii 
pentru care am suferit atâta să n-aibă nici un fel de 
respect Strivindu-i oasele umbrei mele înfundându-i-le în 
asfalt cu talpa şi pe urmă mi-am auzit iar ceasul şi mi am 
simţit scrisorile prin haină. 

Nu vreau ca fata mea să fie spionată de tine sau de 
Quentin sau de oricine o fi orice-aţi crede c-a făcut 

Cel puţin recunoşti că aveam motive s-o ţin sub 
observaţie. 

N-aş fi făcut-o n-aş fi. Știu că n-ai fi făcut-o n-am vrut 
să-ţi vorbesc atât de aspru dar femeile n-au nici un 
respect una faţă de alta nici faţă de ele însele 

Dar atunci ea de ce a Ceasul a început iar pe când 
păşeam peste umbra mea, dar era sfertul. Deacon nu se 
vedea pe nicăieri. să crezi că eu aş fi vrut aş fi putut 

N-a vrut să spună asta aşa fac femeile e din cauză 
că o iubeşte atât pe Caddy. 

Felinarele coborau pe deal pe urmă urcau către oraş 
am păşit pe pântecele umbrei mele. Puteam să-mi întind 
mâna dincolo de ea. simțindu-l pe tata în spatele meu 
dincolo de întunecimea înțepătoare a verii şi de luna 
august şi de felinarele de pe stradă Tata şi cu mine le 
apărăm pe femei una de alta de ele însele femeile noastre 
Aşa sunt femeile nu ajung să se priceapă la oameni noi 
suntem pentru asta ele se nasc doar cu un fel de 
fertilitate reală a bănuielii care dă şi roade destul de 
des şi de obicei îndreptăţită există un fel de afinitate 
între ele şi rău care adaugă răului ceea ce-i lipseşte în 
sine şi se pricep să strângă răul în jurul lor instinctiv 
aşa cum iţi strângi pătura lângă tine prin somn 
fecundându-le mintea deschizând-o spre el până când 
răul şi-a îndeplinit rolul fie că a existat sau nu Venea 
spre mine între doi studenţi din primul an. Nu-i trecuseră 
încă efectele paradei, pentru că m-a salutat cu un aer 
foarte pronunţat de ofiţer superior. 

„Numai o clipă. Aş vrea să-ţi spun două vorbe”, i-am 
spus oprindu-mă. 

„Mie? Sigur. Atunci, la revedere, băieţi”, a spus oprindu- 


se şi întorcându-se spre ei: „Mi-a părut bine c-am mai avut 
prilejul să stau de vorbă cu voi.” Aşa era Deacon. Şi mai 
sunt unii care se pretind psihologi înnăscuţi. Se spune că 
de patruzeci de ani n-a scăpat nici un tren la începutul 
anului şcolar şi că poate să identifice un tip din statele din 
Sud dintr-o singură ochire. N-a dat greş niciodată şi, din 
clipa în care te-a auzit vorbind, e-n stare să-ţi spună din ce 
stat vii. Aştepta trenurile într-un fel de uniformă în toată 
regula, ceva gen Coliba unchiului Tom, cu catarame şi 
toate cele. 

„Aşa, dom'le. Pe aici, tinere domn, am ajuns cu bine”, şi- 
ţi şi lua bagajele din mână. „Hei, băiete, vino-ncoace şi ia 
geamantanele astea.” La care se urnea spre tine un munte 
de bagaje, lăsând să apară un băieţaş alb de vreo 
cincisprezece ani, şi Deacon mai adăuga într-un fel sau 
altul încă un geamantan la această piramidă şi-l mâna mai 
departe. „Hai, şi vezi să nu-l scapi. Aşa, dom'le, tinere 
domn, spune-i numai bătrânului negru numărul camerei 
dumitale şi ai să găseşti toate la locul lor când ai s-ajungi.” 

Şi de atunci şi până când ajungea să te aibă cu totul în 
stăpânirea lui nu făcea altceva decât să intre şi să iasă din 
camera ta, ubicvuu şi locvace, deşi pe măsură ce i se 
îmbunătăţea aspectul vestimentar atitudinea şi 
comportamentul i se transferau tot mai spre Nord, până 
când, în cele din urmă, când te tapase cât se putea şi tu 
începuseşi să cam înţelegi despre ce era vorba ajunsese 
să-ţi spună Quentin sau cum te-oi fi chemat şi pe urmă 
când îl mai întâlneai îl vedeai îmbrăcat într-un costum 
vechi de la Brooks şi cu o pălărie cu o panglică de la nu 
mai ştiu ce club Princeton pe care i-o dăduse un oarecine 
şi despre care el credea cu o bună-credinţă jovială că 
provine din eşarfa militară a lui Abe Lincoln. Cineva a 
lansat zvonul acum câţiva ani, când el a apărut la colegiu 
venind de oriunde o fi venit, că era absolvent al 
seminarului teologic. Şi când el a înţeles ce înseamnă asta 
a fost atât de încântat încât a început el însuşi să 
povestească această versiune, până când a ajuns să creadă 
chiar el ce spunea în orice caz relata anecdote lungi şi fără 


noimă despre vremurile când fusese student în primii ani, 
pomenindu-i cu familiaritate pe profesorii morţi sau 
ieşiţi la pensie, spunându-le pe numele mic, de obicei 
altul decât cel din realitate, însă fusese mentorul şi 
prietenul a nenumărate promoţii de studenţi naivi şi 
singuratici din primul an şi cred că cu toate şicanele şi 
ipocriziile lui nu era în ochii Domnului un păcătos mai 
înrăit decât oricare altul. 

„Nu te-am mai văzut de vreo trei-patru zile”, mi-a spus 
privindu-mă de sus, înveşmântat încă în aura lui militară. 
„Nu cumva ai fost bolnav?” 

„Nu. Sănătos. Am avut de lucru. Dar eu te-am văzut.” 

„Zău?” 

„La paradă, acum vreo două-trei zile.” 

„A, acolo. Da, am fost Eu nu mă dau în vânt după chestii 
de-astea, îţi dai seama, dar băieţilor le place să mă aibă în 
mijlocul lor, veteranii adică. Cucoanele ţin să se prezinte 
toţi veteranii, înţelegi. Nu puteam să le refuz.” 

„Şi încă la sărbătoarea aia a italienilor”, am spus. 
„Atunci, le-ai făcut un serviciu celor de la W.C.T.U.?, 
probabil.” 

„Când? Atunci? Nu, acolo m-am dus de dragul lui ginere- 
miu. Umblă să capete o slujbă la serviciile publice. 
Măturător de stradă. Cum îi spuneam eu, îşi caută o 
mătură, să aibă de ce să se sprijine când doarme. M-ai 
văzut, aşa-i?” 

„Da, de amândouă dăţile.” 

„Vreau să spun, în uniformă. Cum arătam?” 

„Splendid. Mai grozav decât oricare dintre ei. Ar trebui 
să te avanseze general, Deacon.” 

M-a luat de braţ delicat cu mâna lui ofilită şi 
mângâietoare, cum sunt mâinile negrilor. „Ascultă. 
Rămâne între noi. Dumitale pot să-ţi spun, pentru că 
dumneata şi cu mine suntem aproape din aceeaşi familie.” 
S-a înclinat puţin spre mine, vorbind repede şi fără să mă 
privească. „Am oamenii mei care-mi spun. Mai aşteaptă un 
an. Doar atât, aşteaptă. Şi pe urmă ai să-nţelegi ce 


2 W.C.T.U. = Women’s Christian Temperance Union, ligă antialcoolică. 


urmăresc eu. Nici nu-i nevoie să-ţi spun ce vreau; doar 
atâta îţi spun, aşteaptă şi ai să vezi, băiete.” Atunci de-abia 
s-a uitat la mine, m-a apucat uşor de umăr şi, legănându-se 
pe călcâie, mi-a făcut semn cu capul. „Da, domnule. Nu 
degeaba am trecut acum trei ani la democrați. Ginerele 
meu la serviciul comunal; eu... Da, domnule. Dacă doar 
trecând la democrați nepricopsitul ăla poate fi făcut să 
muncească... Cât despre mine: când se-mplineşte un an de- 
alaltăieri începând, stai acolo, la colţul ăla, şi-ai să vezi.” 

„Aşa zic şi eu. O şi meriţi, Deacon. Şi pentru că veni 
vorba...” Am scos scrisoarea din buzunar. „Du-te cu asta în 
camera mea mâine şi dă-i-o lui Shreve. Are să-ţi dea ceva. 
Dar nu înainte de mâine, nu uita.” 

A luat scrisoarea şi a examinat-o. „E lipită.” 

„Da. Şi înăuntru scrie ceva. Dar nu înainte de mâine 
dimineaţă.” 

„Hm”, a spus. A privit plicul, cu buzele strânse. „Spui că 
e ceva pentru mine?” 

„Da. Un dar pe care ţi-l fac.” 

Acuma mă privea pe mine, ţinând plicul alb în mâna lui 
neagră, în soare. Avea ochii blânzi, fără iris, şi căprui, şi 
dintr-o dată l-am văzut pe Roskus pândindu-mă din spatele 
acestor mascarade ale albilor cu uniforme şi politică şi 
maniere de la Harvard, suspicios, ascuns, nearticulat şi 
trist „Nu cumva te gândeşti să-i faci o farsă unui nenorocit 
de negru bătrân, a?” 

„Ştii bine că nu. Ţi-a jucat vreodată vreo festă un om din 
Sud?” 

„Ai dreptate. Ăştia sunt oameni fini. Doar că nu poţi să 
trăieşti laolaltă cu ei.” 

„Dumneata ai încercat vreodată?” am spus. Dar acuma 
Roskus nu mai era. Era iarăşi eul lui pe care se învățase să 
şi-l poarte în lume pompos, fals, nu chiar grosolan. 

„Îţi voi îndeplini dorinţele, băiatule.” 

„Dar nu până mâine, nu uita.” 

„Sigur”, a spus. „S-a înţeles, băiete. Ei, atunci...” 

„Sper...”, am spus. S-a uitat la mine de sus, benign, 
profund. I-am întins deodată mâna şi el mi-a strâns-o cu 


gravitate, de la înălțimile pompoase ale visului său 
municipal şi militar. „Eşti un om de bază, Deacon. Sper 
că... ştiu că dumneata i-ai ajutat pe o grămadă de studenţi 
tineri, atunci când ţi s-a ivit ocazia.” 

„Am încercat să mă port bine cu toată lumea”, a spus. 
„Pentru mine nu există diferenţele astea sociale meschine. 
Pentru mine omul e om oriunde l-aş întâlni.” 

„lti urez să găseşti tot atâţia prieteni şi de acum înainte 
câţi ţi-ai făcut până acuma.” 

„Cu tinerii, eu mă-nţeleg. Şi adevărul e că nici ei nu mă 
uită”, a spus fluturând plicul. L-a pus în buzunar şi şi-a 
încheiat haina. „Da, domnule”, a spus. „Am avut prieteni 
de nădejde.” 

Ceasul a sunat iarăşi - jumătatea M-am oprit peste 
pântecele umbrei mele şi am ascultat bătăile distanţate şi 
liniştite în lumina de soare, printre frunzele subţiratice, 
încă mici. Rare şi liniştite şi senine, cu atmosfera de 
toamnă pe care o au întotdeauna clopotele chiar şi în luna 
mireselor. Zăcând pe pământ sub fereastră şi urlând O 
singură privire spre ea şi lui i-a fost de-ajuns. Din gura 
pruncilor. Felinarele Bătăile au încetat. M-am întors spre 
poştă, călcând peste umbra mea pe pavaj. coboară pe 
deal pe urmă urcă înspre oraş ca lanternele atârnate 
una deasupra alteia pe un zid. Tata spunea că e din 
cauză că ea o iubeşte pe Caddy ea îi iubeşte pe oameni 
chiar pentru cusururile lor. Unchiul Maury cu picioarele 
depărtate în faţa căminului trebuia să-şi scoată o mână din 
buzunar atât cât să toasteze de Crăciun. Jason alerga, cu 
mâinile în buzunare a căzut şi zăcea acolo ca o găină tăiată 
până când l-a ridicat Versh. De ce nu-ţi scoţi mâinile din 
buzunare când alergi atunci ai putea să te ţii pe 
picioare Dădea din cap în leagăn şi-l răsturna pe spate. 
Caddy i-a spus lui Jason că Versh a spus că unchiul Maury 
nu vrea să muncească pentru că atunci când era mic tot 
dădea din cap în leagăn. 

Shreve venea pe alee, târşâindu-şi picioarele, cu 
corpolenţa lui gravă, şi ochelarii îi licăreau sub frunzele 
lunecătoare ca nişte iazuri minuscule. 


„l-am lăsat lui Deacon un bilet să ia nişte lucruri. S-ar 
putea să nu mă-ntorc în după-amiaza asta, şi te rog să nu-i 
dai nimic până mâine, da?” 

„Da, bine.” M-a privit. „Dar ce dracu' se-ntâmplă cu tine 
azi? ÎImpopoţonat ca nu ştiu ce şi cu faţa asta lungă parc-ai 
fi la o înmormântare. Ai fost la cursul de psihologie azi- 
dimineaţă?” 

„Nu mă mai duc la nici un curs până mâine.” 

„Ce-ai acolo?” 

„Nimic. O pereche de pantofi. l-am dat la pingelit 
Atunci, nu uiţi, nu până mâine.” 

„Bine. E-n regulă. A, a propos, ai văzut c-aveai o 
scrisoare pe masă astăzi dimineaţă?” 

„Nu.” 

„Trebuie să fie acolo. De la Semiramida. A adus-o şoferul 
înainte de ora zece.” 

„Foarte bine. Am s-o iau. Mă întreb ce-o mai fi vrând.” 

„Vreo altă mascaradă, probabil. Ta-ta-ta Gerald-bla «Mai 
tare la tobă, Quentin.» Doamne, ce bine-mi pare că nu sunt 
un gentleman.” S-a dus, răsfoindu-şi cartea, doar o idee 
diform, gras şi preocupat Felinarele crezi asta din cauză 
că unul dintre strămoşii noştri a fost guvernator şi alţi trei 
au fost generali şi cei din partea mamei nu 

orice om viu e mai bun decât un om mort dar oricare om 
viu sau mort nu e cu mult mai bun decât oricare altul viu 
sau mort Dar pentru mama aşa e s-a terminat. Gata. 
Gata. Aşadar cu toții am fost otrăviţi confunzi păcatul 
cu moralitatea femeile nu fac aşa maică-ta se gândeşte la 
moralitate nici nu i-a trecut prin cap să se-ntrebe dacă e 
păcat sau nu 

Jason eu trebuie să plec tu ţine-ţi-i pe ceilalţi am să-l iau 
pe Jason şi am să plec unde nimeni să nu mai ştie de noi 
cel puţin el să aibă noroc să crească şi să uite de toate 
astea ceilalţi nu mă iubesc n-au iubit pe nimeni niciodată 
vâna asta de egoism şi mândrie falsă a Compsonilor Jason 
a fost singurul pe care l-am iubit fără să-mi fie vreodată 
frică 

prostii Jason o duce foarte bine mă gândeam cum te mai 


întremezi tu şi cu Caddy să vă duceţi puţin la French Lick 

şi să-l las pe Jason singur aici cu voi şi cu negrii 

ea are să-l uite până la urmă şi n-o să mai vorbească nici 
lumea nu şi-a găsit moartea la saline 

poate am să-i găsesc un bărbat nu moartea la saline 

Autobuzul a venit şi s-a oprit. Ceasurile băteau încă 
jumătatea. M-am urcat şi a pornit, acoperind jumătatea 
Nu: trei sferturi. Aşa că au să mai rămână zece minute 
oricum. Să pleci de la Harvard visul maică-ti pajiştea lui 
Benjy vândută pentru asta 

păcatele mele s-ajung să am copii ca ăştia aş fi crezut că 
Benjamin a fost destulă pedeapsă şi acuma ea care nici nu 
se uită la mine mama ei bună care a suferit atâta din cauza 
ei şi ce visuri şi planuri şi cum m-am sacrificat am băut 
cupa şi cu toate astea de când a deschis ochii n-a avut nici 
un gând bun pentru mine numai din egoism uneori când 
mă uit la ea nici nu-mi vine să cred că e copilul meu decât 
Jason el nu mi-a făcut nici un fel de griji şi de când l-am 
luat în braţe prima dată am simţit că el are să fie bucuria 
şi mângâierea mea am crezut că Benjamin ajunge ca 
pedeapsă pentru păcatele mele cele mari am crezut că e 
pedeapsa lui Dumnezeu pentru că mi-am călcat pe inimă şi 
pe mândria mea şi m-am măritat cu un om care se socotea 
mai presus de mine nu mă plâng l-am iubit mai mult decât 
orice din cauza asta din datorie deşi a fost şi iubirea 
pentru Jason dar acum văd că n-am suferit de ajuns acum 
văd că trebuie să plătesc şi pentru păcatele voastre nu 
numai ale mele ce-aţi făcut ce păcate aţi aruncat voi ăştia 
oamenii nobili şi superiori pe capul meu sigur tu ai să le iei 
apărarea întotdeauna ai găsit scuze pentru ai tăi numai 
Jason e rău pentru că el e mai mult Bascomb decât 
Compson şi fiică-ta copilul meu fetiţa mea ea nu ea nici nu 
contează n-am avut noroc când eram fată am fost doar o 
Bascomb mi se spunea că nu există măsură de mijloc că o 
femeie sau este o doamnă sau nu e dar nici n-aş fi visat 
atunci când o tineam în braţe că o fată de-a mea ar fi putut 
să se lase parcă tu nu ştii ajunge să mă uit în ochii ei şi-ţi 
spun crezi poate c-o să-ţi spună ea dar ea nu spune nimic e 


ascunsă nici nu ştii cu cine ai de-a face ştiu eu c-a făcut 
nişte lucruri care eu nici moartă ştii că asta e dă-i înainte 
vorbeşte-l de rău pe Jason acuză-mă că eu l-am pus s-o 
spioneze ca şi cum asta ar fi o crimă şi fata ta are voie las' 
că ştiu eu că nu-l iubeşti că vrei să-i găseşti mereu 
cusururi niciodată nu l-ai iubit da sigur râzi de el aşa cum 
ai făcut totdeauna şi cu Maury nu poţi să mă faci să sufăr 
mai mult decât m-au făcut copiii tăi şi lasă că mă duc şi eu 
şi Jason are să rămână singur fără nimeni care să ţină la el 
şi sa-i ia apărarea în fiecare zi mă uit la el şi mi-e groază c- 
am să văd că se dă pe faţă în el sângele Compsonilor şi 
soră-sa care o şterge în fiecare zi să se întâlnească cu cum 
îi spui tu atunci înseamnă că l-ai văzut măcar lasă-mă şi pe 
mine să încerc să văd cine e nu din curiozitate nici n-aş 
suporta să-l văd în ochi pentru tine să te apăr pe tine dar 
poţi să te pui cu sângele vicios nici nu mă laşi să încerc să 
stăm cu toţii aşa cu braţele încrucişate şi ea în timpul ăsta 
nu numai că-ţi târăşte numele în noroi dar şi ce exemplu 
pentru copiii tăi Jason trebuie să mă laşi să plec nu mai pot 
să suport lasă-mă să-l iau pe Jason şi tu ţine-ţi-i pe ceilalţi 
nu sunt carne din carnea mea cum e el nişte străini nimic 
din mine mi-e şi frică de ei pot să-l iau pe Jason şi să mă 
duc unde-oi vedea cu ochii să nu ne mai ştie nimeni am să 
cad în genunchi să mă rog pentru iertarea păcatelor mele 
ca el să scape de blestemul ăsta să încerc să uit că ceilalţi 
au fost vreodată 

Dacă atunci fusese pentru trei sferturi, acuma n-au mai 
rămas mai mult de zece minute. Un autobuz tocmai 
plecase şi se şi strânseseră să-l aştepte pe următorul. Am 
întrebat, dar nu ştia dacă avea să mai plece vreunul înainte 
de douăsprezece pentru că vedeţi şi dumneavoastră 
cursele astea interurbane. Aşa că întâi a mai venit un 
troleibuz. M-am urcat. Simţeai că e amiază. Mă întreb dacă 
chiar şi minerii în măruntaiele pământului. Din cauza asta 
şi sirenele: pentru că oamenii care cu sudoarea frunţii, şi 
dacă te ţii departe de sudoarea frunţii nu mai auzi sirenele 
şi în opt minute eşti la Boston departe de sudoarea frunţii. 
Tata spunea că omul este suma nenorocirilor sale. Într-o zi 


ai putea să crezi că şi nenorocirea oboseşte, dar atunci 
timpul este nenorocirea ta spunea tata. Un pescăruş de un 
fir nevăzut legat prin spaţiu. Îţi porţi simbolul neîmplinirii 
tale în eternitate. Atunci aripile sunt mai mari spunea tata 
dar cine poate să cânte la harpă. 

Îmi auzeam ceasul ori de câte ori se oprea troleibuzul, 
dar nu des începuseră să mănânce Cine ar şti să cânte la 
A mânca ocupaţia asta să mănânci înlăuntrul tău şi spaţiul 
spaţiul şi timpul amestecate Stomacul care spune amiază 
creierul care spune ora mâncării Perfect mă întreb cât e 
ceasul şi ce-i cu asta. Coborau. Troleibuzul nu se mai 
oprea atât de des, obligaţia de a mânca îl golise. 

Pe urmă era trecute. M-am dat jos şi am stat un timp în 
umbra mea şi după un timp a venit un autobuz şi m-am 
urcat şi m-am întors la autogara interurbană. Unul tocmai 
pleca şi mi-am găsit un loc la fereastră şi autobuzul a 
pornit şi am privit cum se destrăma parcă în şesul 
mlăştinos şi apoi în copaci. Din când în când vedeam râul 
şi mă gândeam ce bine trebuie să fie pentru ei acolo la 
New London dacă vremea şi schiful lui Gerald alunecând 
solemn în dimineaţa licăritoare şi mă întrebam ce o mai fi 
vrând acuma baba de-mi trimisese un bilet înainte de ora 
zece dimineaţa. Ce fotografie a lui Gerald şi eu să fiu unul 
dintre cei din Dalton Ames oh azbest Quentin a ucis 
fundal. Una cu multe fete. Femeile au întotdeauna vocea 
lui pe deasupra sporovăielilor glasul care sufla o 
afinitate cu răul, cu credinţa că nu poţi să ai încredere în 
nici o femeie, dar şi că unii bărbaţi sunt prea naivi să se 
apere singuri. Nişte fete oarecare. Verişoare de departe şi 
prietene de ale familiei pe care calitatea lor de simple 
cunoştinţe le învestise cu un fel de obligaţie de rudenie 
noblesse oblige. Şi ea stând acolo spunându-ne de faţă cu 
ele ce ruşine că Gerald moştenise întreaga frumuseţe a 
familiei pentru că un bărbat nici n-are nevoie să fie frumos, 
e mai bine chiar fără asta dar dacă nu e frumoasă o fată e 
pur şi simplu pierdută. Povestindu-ne despre femeile lui 
Gerald pe un Quentin l-a împuşcat pe Herbert i-a 
împuşcat vocea prin duşumeaua camerei lui Caddy 


ton aprobator plin de satisfacţie. „Când împlinise 
şaptesprezece ani i-am spus într-o zi: «Ce păcat să ai tu o 
gură ca asta asta ar fi la locul ei pe faţa unei fete», şi ce 
credeţi perdelele umflându-se înlăuntrul camerei în 
amurg peste mireasma de măr capul ei în amurg cu 
mâinile după cap aripile capotului glasul care sufla 
peste paradis veştmintele aruncate pe pat de nas 
deasupra măr c-a spus? la şaptesprezece ani, ţineţi minte. 
«Mamă», a spus, «chiar e foarte adesea.», Şi el stând 
acolo în atitudinea lui regească privindu-le printre gene, 
două sau trei dintre ele. li zvâcneau ca nişte rândunele în 
zbor genele. Shreve spunea că el întotdeauna s-a Ai să ai 
grijă de Benjy şi de tata 

Cu cât vorbeşti mai puţin de Benjy şi de tata cu atât 
mai bine când te-ai gândit tu vreodată la ei Caddy 

Îmi promiţi 

Nu-ţi face griji pentru ei tu ai scăpat ce-ţi mai pasă 

Promite-mi sunt bolnavă trebuie să-mi promiţi 
întrebat cine a scornit gluma asta dar adevărul este că ela 
considerat-o dintotdeauna pe doamna Bland o femeie 
remarcabil de bine conservată spunea că ea îl antrena pe 
Gerald să ajungă să seducă odată o ducesă. Ea când 
vorbea despre Shreve îi spunea grăsunul acela din Canada 
de două ori a aranjat să mi se schimbe colegul de cameră 
fără măcar să mă întrebe pe mine, o dată să mă mut eu, o 
dată să 

A deschis uşa în penumbra amurgului. Faţa lui era ca o 
plăcintă cu dovleac. 

„Şi-aşa, am să-ţi spun un cald adio. Soarta crudă ne 
poate despărţi dar eu n-am să iubesc pe altul niciodată. 
Niciodată.” 

„Ce tot îndrugi acolo?” 

„Indrug despre soarta cea crudă drapată în opt iarzi de 
mătase de culoarea caisei şi cu mai multe metale pe ea 
socotite la greutatea corpului decât un sclav de galere şi 
singura proprietăreasă şi administratoare a falusului 
peripatetic campion absolut al defunctei Confederații.” Mi- 
a povestit cum ea s-a dus la administrator să-l facă să-l 


mute pe el din apartamentul nostru şi cum administratorul 
fusese destul de meschin în încăpăţânarea lui ca să insiste 
să-l întrebe şi pe Shreve întâi. Atunci ea îi ceruse să-l 
cheme pe loc pe Shreve să termine odată şi el n-a vrut, aşa 
că mai târziu ea a fost de-a dreptul mojică cu Shreve. „Imi 
fac un punct de onoare să nu le vorbesc niciodată de rău 
pe femei”, a spus Shreve, „dar femeia asta e mai căţea 
decât orice altă doamnă din statele astea suverane sau din 
dominioanele lor.” Şi acum Scrisoarea pe masă la- 
ndemână, să comandăm orhidee parfumate colorate Dac-ar 
şti ea că am trecut aproape pe sub ferestre ştiind că e- 
acolo şi nu Scumpă doamnă n-am avut încă prilejul să iau 
cunoştinţă de comunicarea dumneavoastră însă vă rog 
dinainte să mă iertaţi pentru astăzi sau ieri şi mâine sau 
ori Dacă mai ţin bine minte acuma urmează aceea cu 
Gerald care îşi îmbrânceşte negrul pe scară în jos şi cum 
negrul se roagă să i se dea voie să se înscrie la seminarul 
teologic ca să fie aproape de domnişorul poponeţe gerald 
şi Cum a alergat tot drumul până la gară pe lângă trăsură 
cu lacrimi în ochi când poponeţele gerald a plecat de-abia 
aştept să vină la rând aia cu soţul care lucra la fierăstraie 
care s-a înfiinţat la uşa bucătăriei cu o puşcă şi cum a 
coborât Gerald şi i-a rupt puşca în două şi i-a dat bucăţile 
îndărăt şi şi-a şters mâinile pe o batistă de mătase a 
aruncat batista în sobă pe asta n-am auzit-o decât de două 
ori 

împuşcat prin Te-am văzut intrând aici aşa că am 
profitat de ocazie ia o ţigară de foi şi am venit m-am gândit 
să ne cunoaştem mai bine 

Mulţumesc nu fumez 

Nu lucrurile trebuie să se mai fi schimbat pe acolo de la 
vremea mea te supără dacă fumez eu 

Poftim 

Mulţumesc am auzit o grămadă cred că mama dumitale 
n-are să se supere dacă arunc chibritul în spatele 
paravanului nu o grămadă de lucruri despre dumneata 
Candace vorbea tot timpul despre dumneata acolo la saline 
eram chiar gelos îmi spuneam cine-o mai fi şi Quentin ăsta 


oricum trebuie să văd cum arată animalul ăsta pentru că 
mă prinsesem foarte tare înţelegi cum am dat cu ochii de 
fetiţa asta n-am de ce să ţi-o ascund nici nu-mi trecea prin 
cap că vorbea despre frate-său n-ar fi vorbit mai mult 
despre dumneata dacă ai fi fost singurul bărbat din lume 
sau soţ nici de departe nu te-ai răzgândit să iei o ţigară 

Nu fumez 

Atunci nu mai insist cu toate că e o buruiană de soi mă 
costă douăzeci şi cinci de dolari suta de bucăţi preţ angro 
un prieten de-al meu din Havana mda îmi închipui că s-au 
schimbat mult de tot lucrurile pe-acolo tot îmi spuneam că 
trebuie să fac o vizită dar n-am mai ajuns am intrat în horă 
de mai bine de zece ani nu pot să-mi permit să lipsesc de la 
bancă în timpul studenţiei omu-şi mai schimbă 
obişnuinţele multe din chestiile care ţi se păreau aşa de 
importante când erai boboc înţelegi povesteşte-mi şi mie 
cum mai stau lucrurile pe-acolo 

N-am să le spun tatii şi mamei dacă la asta te referi 

N-ai să le spui n-ai să oh va să zică la asta te gândeşti 
dar crede-mă că puţin îmi pasă dacă le spui sau nu înţelegi 
că un lucru ca ăsta un ghinion dar nu-i o crimă n-am fost 
nici primul nici ultimul am avut ghinion pur şi simplu 
dumneata ai fi putut fi mai norocos 

Minţi 

Ţine-ţi firea nu vreau deloc să te fac să spui un lucru pe 
care n-ai fi vrut nu-i cu supărare bineînţeles că era de 
aşteptat ca un tânăr ca dumneata să ia un lucru ca ăsta 
mai în tragic decât ai s-o faci dumneata singur peste vreo 
cinci ani 

Nu văd decât un singur fel în care se poate gândi despre 
unul care trişează nu cred că la Harvard ar putea să mă 
facă să-mi schimb părerea 

Suntem mai grozavi ca la teatru ar fi trebuit să urmezi 
arta dramatică ei ai dreptate nu-i nici o nevoie să le spui 
mortul de la groapă nu se mai întoarce nu-i aşa n-o să 
lăsăm un lucru de nimic ca ăsta să intervină între noi doi 
dumneata îmi placi Quentin îmi place prestanţa dumitale 
nu semeni deloc cu ţărănoii ăştia îmi pare foarte bine că ai 


posibilitatea să porneşti frumos în viaţă i-am promis mamei 
dumitale că am să-l ajut pe Jason dar aş vrea să-ţi dau şi 
dumitale o mână de ajutor Jason ar duce-o la fel de bine şi 
aici dar pentru un tânăr ca dumneata nu-i nici un fel de 
viitor într-o groapă ca asta 

Mulţumesc rămâi la Jason el ţi se potriveşte mai bine 
decât aş putea-o face eu 

Îmi pare rău de chestia aia dar un tinerel neumblat cum 
eram eu pe vremea aia şi n-am avut o mamă ca a voastră 
care să mă înveţe subtilităţile astea ar însemna să o faci să 
sufere pe degeaba dacă i-ai spune da ai dreptate nu-i 
nevoie bineînţeles că vreau să spun că nici lui Candace 

Am spus nu mamei şi tatii 

Ia ascultă uită-te niţel la mine cât crezi c-ai putea să te 
pui cu mine 

Nici n-ar fi nevoie prea mult timp dacă tot aşa ai învăţat 
şi să te baţi n-ai decât să încerci şi-ai să vezi 

Mă ţingăule unde vrei s-ajungi 

Încearcă şi-ai să vezi unde 

Dumnezeule ţigara ce-ar spune mama dumitale dac-ar 
vedea o arsură pe consolă tocmai la vreme uite ce Quentin 
să n-ajungem să facem un lucru pe care pe urmă să-l 
regretăm amândoi dumneata îmi placi te-am simpatizat de 
cum te-am văzut zic trebuie să fie un tip al dracului de 
reuşit oricine ar fi altminteri Candace n-ar face atâta caz 
de el ascultă-mă uite sunt zece ani de când mă descurc în 
viaţă lucrurile nu au chiar atât de mare importanţă ai să 
vezi şi dumneata atunci dumneata şi cu mine trebuie să ne 
înţelegem şi în chestia asta ca băieţii bătrânei Harvard şi 
aşa mai departe cred că nici n-aş mai recunoaşte locurile 
pe-acolo dar e locul cel mai bun din lume pentru un tânăr 
acolo am să-i trimit şi pe băieţii mei ei au să aibă şanse 
mai bune decât am avut eu stai unde te duci să stăm şi noi 
de vorbă puţin aşa sunt tinerii le intră câte o idee în cap 
dar eu îi înţeleg aşa se şi cuvine cât eşti la şcoală ţi se 
formează caracterul e bine pentru tradiţia şcolii dar mai 
târziu când iese în lume are să trebuiască să pună mâna pe 
ce-i al lui cum poate mai bine pentru că are să vadă că 


fiecare face exact acelaşi lucru şi-i dă dracului pe toţi 
ceilalţi haide să ne strângem mâna şi să lăsăm morţii cu 
morţii de dragul mamei dumitale gândeşte-te la sănătatea 
ei haide dă-mi mâna uite uită-te la ea parcă acuma a ieşit 
din mănăstire uite nici o cută nici măcar n-a fost împă- 
turită uite 

Du-te dracului cu banii dumitale 

Nu nu haide acuma fac şi eu parte din familie ce ştiu eu 
cum sunt tinerii au o grămadă de chestii personale şi e 
totdeauna greu să-l convingi pe bătrân să scuipe banii eu 
să nu ştiu n-am fost şi eu acolo şi nici măcar prea de 
demult dar acuma m-am însurat şi eu la casa mea mai ales 
acolo haide nu fi prost ascultă-mă când o s-avem timp să 
stăm de vorbă ca oamenii am să-ţi povestesc o chestie cu o 
văduvioară dincolo în oraş 

Am auzit şi de asta ţine-ţi dracului banii 

Să zicem că-i vorba de un împrumut atunci închide şi 
dumneata ochii un moment şi-ai să fii cu cincizeci 

Nu pune mâna pe mine mai bine ia-ţi ţigara de pe 
consolă 

N-ai decât să le spui atunci şi să te duci dracului şi ai să 
vezi ce-ai câştigat cu asta dacă n-ai fi un tâmpit ai fi înţeles 
că-i am prea bine la mână ca să mai poată vreun idiot de 
frate cu capul în nori care se crede cine ştie ce Galahad 
mi-a povestit mama dumitale despre voi nişte exaltaţi intră 
a intră draga mea Quentin şi cu mine ne-am împrietenit 
acuma vorbeam şi noi despre Harvard pe mine mă căutai 
nu te rabdă inima să stai departe de bătrânul eh 

Du-te o clipă Herbert vreau să vorbesc cu Quentin 

Intră intră te rog să ciocnim şi noi un păhărel ca între 
prieteni tocmai îi spuneam lui Quentin 

Lasă Herbert du-te puţin 

Foarte bine e normal ca tu şi cu frăţiorul să vreţi să staţi 
puţin liniştiţi 

Ia-ţi mai bine ţigara de pe consolă 

Ai dreptate ca de obicei dragul meu bine atunci o iau din 
loc lasă-i să-ţi mai comande cât mai pot s-o facă nu 
Quentin de poimâine încolo are să fie numai cum i-o da 


voie bătrânul nu-i aşa draga mea ia dă-mi tu un pupic 
păpuşico 

O lasă acuma las-o pentru poimâine 

Am să-ţi iau dobândă atunci vezi nu-l lăsa pe Quentin să 
se ambaleze a propos Quentin ţi-am spus-o pe-aia cu tipul 
care avea un papagal şi ce s-a întâmplat cu el o poveste 
tristă să-mi aduci aminte să ţi-o spun să te gândeşti şi tu la 
ea ei la revedere pe curând dragii mei 

Şi-aşa 

Şi-aşa 

Ce mai vrei acuma 

Nimic 

Iar te amesteci în treburile mele nu ţi-a ajuns astă-vară 

Caddy tu ai febră Eşti bolnavă ce boală-i asta 

Sunt şi eu bolnavă. N-am pe cine să-ntreb 

I-am împuşcat vocea prin 

Nu cu canalia asta Caddy 

Din loc în loc râul licărea printre tot felul de lucruri în 
licăriri legănătoare, de-a lungul amiezii şi după. Mult după 
aceea, deşi trecusem pe lângă locul unde el lopăta încă 
majestuos în susul curentului sub privirile lui Dumnezeu 
zeilor. Mai bine. Zeilor. In Boston Massachusetts şi 
Dumnezeu ar fi o persoană de nimic. Sau poate doar nu un 
soţ. Lopeţile ude clipind pe măsură ce se îndepărta în 
ocheade strălucitoare şi palme feminine. Adulator. 
Linguşitor fără un soţ l-ar ignora şi pe Dumnezeu. Canalia 
asta, Caddy Râul a mai licărit mai departe după un cot al 
şoselei. 

Sunt bolnavă trebuie să-mi promiţi 

Bolnavă ce boală-i asta 

Bolnavă pur şi simplu nu pot să-ntreb încă pe nimeni 
promite-mi îmi promiţi 

Dacă e nevoie să aibă cineva grijă de ei e din cauza 
ta ce boală-i asta Sub fereastră am auzit autobuzul 
plecând spre gară, pentru trenul de 8,10. Să-i aducă pe 
verişori. Capete. Crescând cu fiecare cap dar fără frizeri. 
Manichiuriste. Am avut odată un cal pursânge. În grajd, 
da, dar odată îmblânzit un mieluşel. Quentin le-a 


împuşcat toate vocile prin duşumeaua camerei lui 
Caddy 

Autobuzul s-a oprit. Am coborât chiar în centrul umbrei 
mele. Drumul traversa calea ferată. Într-o cabană de lemn 
era un bătrân care mânca ceva dintr-o pungă, pe urmă nu 
s-a mai auzit nici autobuzul. Drumul intra printre copaci 
unde trebuia să fi fost umbră, dar frunzişul de iunie din 
Noua Anglie nu mult mai des decât e în aprilie acasă în 
Mississippi. Se vedea un coş de fabrică. l-am întors 
spatele, călcându-mi umbra în picioare în praf. Uneori era 
un lucru înfricoşător în mine noaptea puteam să-l văd 
rânjind la mine Îl vedeam prin ei rânjind la mine prin 
chipurile lor acuma s-a dus şi mi-e rău 

Caddy 

Nu mă atinge promite-mi 

Dacă eşti bolnavă nu poți 

Ba da pot după asta totul are să fie bine nu mai 
contează atunci nu-i lăsa să-l trimită la Jackson îmi 
promiți 

Iti promit Caddy Caddy 

Nu mă atinge nu mă atinge 

Cum arată asta Caddy 

Ce 

Asta care rânjeşte la tine asta prin chipurile lor 

Mai vedeam încă hornul. Acolo trebuie să fi fost şi apa, 
curgând către mare şi către grotele liniştite. Aveau să se 
rostogolească liniştite, şi când El avea să spună Treziţi-vă 
doar fiarele de călcat. Când Versh şi cu mine plecam la 
vânătoare pe câte o zi întreagă nu luam cu noi de mâncare, 
şi pe la douăsprezece mi se făcea foame. Mi-era foame 
până pe la unu, şi pe urmă dintr-o dată uitam până şi că-mi 
fusese foame. Felinarele coboară pe deal pe urmă am 
auzit automobilul coborând dealul. Braţul fotoliului 
plat rece lustruit sub fruntea mea închipuind forma 
fotoliului mărul aplecându-se peste capul meu peste 
paradis veştmintele de nas văzute Ai febră am simţit de 
ieri dogoreşti ca o sobă. 

Nu mă atinge. 


Caddy nu poţi să faci asta dacă eşti bolnavă. Canalia 
asta. 

Trebuie să mă mărit cu cineva. Pe urmă mi-au spus că 
osul trebuie frânt din nou 

În sfârşit am ajuns să nu mai văd hornul. Drumul 
mergea pe lângă un zid. Nişte pomi se aplecau peste zid, 
spulberaţi în lumina de soare. Piatra era rece. Chiar 
mergând pe lângă ea doar puteai să-i simţi răceala. Doar 
că la noi acasă nu-i ca pe aici. Era ceva în aer, simţeam 
mergând pur şi simplu dintr-un loc într-altul. Un fel de 
fertilitate liniştită şi intensă care-ţi potolea parcă şi foamea 
de pâine. Revărsându-se în jurul tău, fără să se preocupe 
să mai mângâie fiecare piatră nenorocită. Ca un fel de 
expedient pentru ca destul verde să se poată răspândi 
printre copaci şi chiar şi albastrul depărtărilor nu himera 
aceea somptuoasă mi-au spus osul are să trebuiască 
tras şi frânt iarăşi şi în mine a început să se mişte Ha 
Ha Ha şi am început să asud. Ce importanţă are ştiu 
ce înseamnă să-ţi rupi piciorul nu-i nimic doar c-o să 
trebuiască să mai stau în casă asta-i tot şi-mi 
amorţiseră fălcile şi gura mea spunând Stai Stai niţel 
prin vălul de sudoare ha ha ha printre dinţi şi tata 
dracu’ să-l ia pe calul ăla dracu’ să-l ia pe calul ăla. 
Stai e vina mea. Trecea în fiecare dimineaţă pe lângă 
gard cu un coş în braţe spre bucătărie şi-şi aluneca 
bățul pe gard în fiecare dimineață m-am târât până la 
fereastră cu ghips cu tot şi-l pândeam cu o bucată de 
cărbune Dilsey a spus ai să te nenoroceşti n-ai minte 
nici patru zile de când ţi l-ai rupt. Stai am să mă 
obişnuiesc cu el numaidecât aşteaptă doar o clipă am 
să 

Chiar şi sunetele se pierdeau parcă în aerul acesta, ca şi 
cum aerul s-ar fi uzat după ce purtase sunetele atâta 
vreme. Lătratul unui câine se aude mai departe decât un 
tren, în orice caz pe întuneric. Şi glasul unor oameni. Al 
negrilor. Louis Hatcher nici măcar nu-şi folosea cornul deşi 
îl avea întotdeauna la el ca şi lanterna lui veche. I-am spus: 
„Louis, când ţi-ai curăţat ultima oară lanterna?” 


„De curând am curăţat-o. Ţii minte când s-au revărsat 
apele şi i-au luat pe ăia de dincolo? Chiar în ziua aia am 
curăţat-o. Baba mea şi cu mine stăteam la foc în noaptea 
aia şi ea zice: «Louis, ce te faci dacă vin apele alea până 
aici la noi?» şi eu zic: «Chiar. Hai să m-apuc să-mi curăţ 
lanterna.» Aşa că mi-am curăţat-o chiar în noaptea aia.” 

„Dar inundația aia a fost departe, în Pennsylvania”, am 
spus. „N-ar fi putut să ajungă până aici, la noi.” 

„Aşa spui dumneata”, a spus Louis. „Apa poate să vină 
să inunde în Jefferson cum poate şi în Pennsylvania. 
Tocmai ăia care spun că apa nu poate s-ajungă pân-aici 
sus, pe ăia-i vezi într-o zi cocoţaţi pe acoperiş.” 

„Şi tu şi cu Martha aţi ieşit afară în noaptea aia?” 

„Am ieşit. Mi-am curăţat lanterna şi eu şi cu Martha ne- 
am suit în noaptea aia tocmai pe deal, acolo în spatele 
cimitirului. Şi dac-aş fi ştiut de un deal mai mare, ne-am fi 
dus acolo direct.” 

„Şi de atunci nu ţi-ai mai curăţat lanterna” 

„De ce s-o curăţ dacă nu-i nici o nevoie?” 

„Adică, dacă nu mai e nici o inundație?” 

„De aia de atunci ne-a scăpat destul de bine.” 

„Ei lasă, moş Louis”, i-am spus. 

„Lasă dumneata, domnule. Dumneata n-ai decât să faci 
cum te-oi pricepe dumneata, lasă-mă pe mine să fac cum 
mă taie capul. Dacă mie mi-ajunge ca să scap de apă să-mi 
frec lanterna asta, de ce să mă cert cu alţii.” 

„Moş Louis nici n-ar putea să prindă nimic dac-ar avea o 
lanternă care să-i lumineze”, a spus Versh. 

„Eu vânam oposumi pe-aicea, băiete, când lu’ taică-tu îi 
dădeau cu gaz în cap ca să-i omoare păduchii”, a spus 
Louis. „Şi nu numai că-i vânam, da-i şi prindeam.” 

„Asta aşa-i”, a spus Versh. „Eu cred că moş Louis a prins 
mai mulţi oposumi decât oricine de pe-aici.” 

„Te cred”, a spus Louis. „Am destulă lumină ca să vadă 
oposumii cât le trebuie. Nu l-am auzit niciodată pe nici 
unul să se plângă. Haide, acuma Gata. Hopa. Haide, mă 
câine.” Şi rămâneam printre frunzele uscate care foşneau 
uşor în respiraţia tăcută a aşteptării noastre şi în 


răsuflarea înceată a pământului şi a acelui octombrie fără 
vânt, şi mirosul rânced al lanternei duhnind în aerul 
înţepător, ascultând câinii şi ecourile glasului lui Louis 
murind în depărtare. Nu vorbea niciodată tare, şi cu toate 
acestea în nopţile liniştite îl auzeam de pe verandă. Când 
îşi chema câinii glasul îi răsuna la fel de tare ca şi cornul 
pe care-l purta atârnat de umăr şi nu-l folosea niciodată, 
doar că mai clar, mai melodios, ca şi cum vocea lui ar fi 
fost o parte a întunericului şi a tăcerii, încolăcindu-se să 
iasă, încolăcindu-se să intre iarăşi în ea. Huhuuu. Huhuuu. 
Huhuuuu. Trebuie să mă mărit cu cineva 

Au fost foarte mulţi Caddy 

Nu ştiu prea mulţi ai să ai grijă de Benjy şi de tata 

Atunci nu ştii al cui e el ştie 

Nu mă atinge ai să ai grijă de Benjy şi de tata 

Am început să simt apa înainte de a fi ajuns la pod. 
Podul era de piatră cenuşie, năpădită de licheni, pătată de 
umezeală îndelungată pe unde se agăţase muşchiul. Sub el 
apa era limpede şi liniştită în umbră, şopotind şi clipocind 
pe lângă piatră în vârtejuri tot mai pierdute de cer rotitor 
Caddy canalia asta 

Trebuie să mă mărit cu cineva Versh mi-a povestit 
despre un om care s-a mutilat singur. S-a dus în pădure şi 
acolo a făcut-o cu un brici, aşezat într-un şanţ. Un brici 
rupt, şi le-a aruncat peste umăr dintr-o singură mişcare şi 
şuvoiul zvâcnitor de sânge curgându-i spre spate drept. 
Dar nu asta. Nu să nu le mai ai. Să nu le fi avut niciodată 
asta e atunci aş fi putut spune O asta Asta-i chinezărie Eu 
nu ştiu chinezeşte. Şi tata spunea asta din cauză că eşti 
virgin: nu-nţelegi? Femeile nu sunt niciodată virgine. 
Puritatea este o stare negativă şi deci contrarie naturii. 
Natura este cea care te face să suferi nu Caddy şi eu am 
spus Astea sunt vorbe şi el a spus Tot o vorbă e şi 
virginitatea şi eu am spus dumneata nu ştii. Nu poţi să ştii 
şi el a spus Ba da în momentul când ajungem să înţelegem 
asta tragedia trece pe planul al doilea. 

Unde cădea umbra podului puteam să văd mult în adânc, 
dar nu chiar până la fund. Când laşi o frunză mult timp în 


apă după o vreme țesutul dispare şi doar fibrele delicate 
legănându-se ca prin somn. Nu se ating una de alta, oricât 
de strâns îmbinate ar fi fost odinioară. Şi poate că atunci 
când El va spune Treziţi-vă ochii vor ieşi şi ei să plutească, 
din liniştea adâncă şi din somn, să privească spre gloria 
Domnului. Şi după un timp au să iasă să plutească şi 
fiarele de călcat Le-am ascuns sub pod la un capăt şi m-am 
întors şi m-am sprijinit de balustradă. 

Nu puteam să văd fundul dar vedeam mult în adânc în 
mişcarea apei înainte ca ochiul să se piardă, şi pe urmă am 
văzut o umbră plutind ca o săgeată groasă iscându-se din 
firul curentului. Musculiţele intrau şi ieşeau din umbra 
podului chiar la suprafaţa apei. Dac-ar putea să mai 
existe un iad dincolo de asta: flacăra limpede noi doi 
mai mult decât morţi. Atunci n-ai să mă mai ai decât 
pe mine atunci numai pe mine atunci noi doi în 
stigmatizarea şi oroarea de dincolo de flacăra limpede 
Săgeata a crescut fără să se mişte, apoi cu un zvâcnet 
grăbit păstrăvul a tras o muscă sub suprafaţa apei cu un 
fel de delicateţe gigantică asemenea unui elefant culegând 
de jos o alună. Vârtejul tot mai larg a alunecat în jos pe 
firul curentului şi pe urmă am văzut iarăşi săgeata cu botul 
în curent, legănându-se uşor o dată cu mişcările apei peste 
care zburau şi planau musculiţe. Numai tu şi cu mine 
atunci în mijlocul damnărilor şi oroarei imprejmuiţi de 
flacăra limpede 

Păstrăvul rămăsese suspendat pe apă, delicat şi imobil 
printre umbrele tremurătoare. Trei băieţi cu undiţe au 
păşit pe pod şi ne-am sprijinit cu toţii de balustradă să 
privim păstrăvul. Il ştiau, păstrăvul acesta. Era un personaj 
de legendă prin partea locului. 

„De douăzeci şi cinci de ani toţi încearcă să prindă 
păstrăvul ăsta. E o prăvălie în Boston care oferă o undiţă 
de douăzeci şi cinci de dolari cui l-o prinde.” 

„Şi atunci de ce nu-l prindeţi voi? N-aţi vrea să aveţi o 
undiţă de douăzeci şi cinci de dolari?” 

„Ba da”, mi-au spus. Se sprijineau de balustradă privind 
în apă la păstrăv. „Te cred c-aş vrea”, a spus unul. 


„Eu n-aş lua undiţa”, a spus al doilea. „Eu aş lua banii.” 

„Vezi că poate că nu te lasă”, a spus primul. „Pe cât că 
te obligă să iei undiţa.” 

„Atunci o vând.” 

„N-ai să iei douăzeci şi cinci de dolari pe ea.” 

„O să iau şi eu cât s-o putea. Tot peştii ăia îi prind cu 
undiţa asta ca şi cu aia de douăzeci şi cinci de dolari.” Pe 
urmă au mai discutat ce-or să facă cu douăzeci şi cinci de 
dolari. Vorbeau toţi deodată cu glasuri insistente şi 
contradictorii şi nerăbdătoare, făcând din irealitate o 
posibilitate, pe urmă o probabilitate, pe urmă un fapt 
necontestat, aşa cum fac oamenii când dorinţele le devin 
vorbe. 

„Eu îmi cumpăr un cal şi o căruţă”, a spus cel de-al 
doilea. 

„Vezi să nu-ţi ajungă”, au spus ceilalţi. 

„Mi-ajung. Ştiu eu de unde să cumpăr cu douăzeci şi 
cinci de dolari. Îl ştiu şi pe omul care mi le-ar vinde.” 

„Cine-i ăsta?” 

„Ce-ţi pasă cine-i. Vorba e că pot să cumpăr cu douăzeci 
şi cinci de dolari.” 

„Ei”, au spus ceilalţi. „Habar n-are. Vorbeşte şi el ca să 
n-adoarmă.” 

„Asta s-o credeţi voi”, a spus băiatul. Ei au continuat să-l 
ia peste picior, dar el n-a mai spus nimic. Se sprijinea de 
balustradă privind în apă la păstrăvul pe care-l şi cheltuise, 
şi dintr-o dată acrimonia, conflictul au pierit din glasurile 
lor, ca şi cum pentru ei ar fi fost adevărat că prinsese 
peştele şi-şi cumpărase calul şi căruţa, împărtăşindu-se şi 
ei din trăsătura aceea a adulţilor care pot fi convinşi de 
orice prin asumarea unei superiorităţi tăcute. Îmi închipui 
că oamenii, care se uzează ei înşişi şi se uzează unii pe 
ceilalţi atât de mult prin cuvinte, sunt cel puţin 
consecvenţi când atribuie înţelepciune unor buze tăcute, şi 
o vreme i-am simţit pe ceilalţi doi căutând febril vreun 
mijloc cu care să-i facă faţă, prin care să-l frustreze de 
calul şi căruţa lui. 

„Pe undiţa aia n-ai putea să iei douăzeci şi cinci de 


dolari”, a spus primul. „Pe cât că n-ai să iei.” 

„Da' nici n-a prins păstrăvul ăsta”, a spus deodată cel de 
al treilea şi atunci amândoi au strigat: 

„Păi da, ce-ţi spuneam? Cum îl cheamă pe omul ăla? 
Spune dacă poţi. Nici nu există un om ca ăsta.” 

„la mai tăceţi din gură”, a spus al doilea. „Uite-aici. Uite 
că vine iar.” S-au aplecat iar peste balustradă, nemişcaţi, 
identici, şi undiţele li se înclinau zvelte în lumina 
amurgului, şi ele identice. Păstrăvul s-a ridicat în apă fără 
nici o grabă, o umbră tremurătoare căpătând treptat 
contururi; şi iarăşi micul vârtej s-a destrămat încetişor în 
josul curentului. „Tii”, a murmurat primul. 

„Nici nu încercăm să-l mai prindem”, a spus. „Acum ne 
uităm numai la tipii din Boston care vin aici să-ncerce să-l 
prindă.” 

„Ăsta e singurul peşte din iazul ăsta?” 

„Da, I-a gonit pe toţi ăilalţi. Locul cel mai bun de pescuit 
pe aici e colo jos la Vârtej.” 

„Nu, nu acolo”, a spus al doilea. „De două ori mai bine e 
la moara lui Bigelow.” Pe urmă s-au mai certat un timp ca 
să stabilească unde era locul cel mai bun de pescuit şi apoi 
au tăcut cu toţii deodată ca să pândească păstrăvul cum 
saltă iar la suprafaţă şi cum vârtejul spart al apei mai suge 
ceva din cer. l-am întrebat cât mai e până la oraşul cel mai 
apropiat. Mi-au spus. 

„Dar linia cea mai directă de autobuz e pe-aici”, mi-a 
spus al doilea, arătând cu degetul în jos pe şosea. „Unde 
vreţi să mergeţi?” 

„Nicăieri. Mă plimb şi eu.” 

„Sunteţi de la colegiu?” 

„Da. E vreo fabrică pe aici prin oraş?” 

„Fabrică?” S-au uitat la mine. 

„Nu”, a spus a doilea. „Nu pe-aici.” Mi-au privit hainele. 
„Căutaţi de lucru?” 

„Ce spuneţi atunci de moara lui Bigelow?” a spus al 
treilea. „Şi aia-i tot o fabrică.” 

„Fabrică, pe dracu'. Dânsu' întreabă de o fabrică ca 
lumea.” 


„Una care să aibă şi o sirenă”, am spus. „N-am auzit 
sirena de ora unu încă.” 

„A”, a spus al doilea. „E un orologiu la catedrala 
reformată. Vedeţi acolo cât e ceasul. N-aveţi ceas la lanţu' 
ăla?” 

„L-am spart azi-dimineaţă.” Le-am arătat ceasul. L-au 
examinat cu toată gravitatea. 

„Mai merge încă”, a spus al doilea. „Cât să coste un ceas 
ca ăsta?” 

„E un dar”, am spus. „Mi l-a dat tata când am terminat 
liceul.” 

„Nu cumva sunteţi canadian?” a spus al treilea. Avea pă- 
rul roşu. 

„Canadian?” 

„N-are accent de canadian”, a spus al doilea. „l-am auzit 
vorbind pe canadieni. Vorbeşte ca actorii de la trupele de 
revistă.” 

„Ce faci?” a spus al treilea „Nu ţi-e teamă că te 
pocneşte?” 

„Pe mine?” 

„Ai spus că vorbeşte ca unu' de culoare.” 

„la mai lasă-mă-n pace”, a spus al doilea. „Vedeţi turnul 
catedralei când urcați pe dealul ăla de-acolo.” 

Le-am mulţumit. „Noroc la pescuit. Numai să nu vă mai 
legaţi de bietul păstrăv bătrân. Ar merita să-l lăsaţi în 
pace.” 

„Nu s-a născut omul care să prindă peştele ăsta”, a spus 
primul. Se sprijineau de balustradă privind în jos în apă, 
cele trei undiţe ale lor ţesând trei fire oblice de foc galben 
în soare. Am mers peste umbra mea, călcând-o în picioare 
din nou în umbra bălţată a copacilor. Drumul făcea un 
ocol, îndepărtându-se în sus de malul râului. Traversa 
dealul, pe urmă cobora şerpuind, ducându-ţi ochiul, gândul 
tot mai departe sub un tunel verde nemişcat, şi turnul 
pătrat deasupra copacilor şi ochiul rotund al ceasului, dar 
destul de departe. M-am aşezat pe marginea drumului. 
Iarba era deasă, îmi ajungea până la glezne. Umbrele erau 
nemişcate pe drum, ca şi cum ar fi fost desenate cu 


creioane de soare înclinate. Însă fusese doar un tren, şi 
după un timp s-a stins dincolo de copaci sunetul lui 
prelung, şi pe urmă am putut să-mi aud ceasul şi trenul 
îndepărtându-se, ca şi cum ar fi călătorit printr-o altă lună 
sau o altă vară undeva, grăbindu-se tot mai departe sub 
pescăruşul suspendat, trecând cum trec toate. In afară de 
Gerald. Şi demn pe deasupra, lopătând singuratic prin 
această amiază, străbătând cu lopeţile lui amiaza, aerul 
prelung şi scânteietor ca într-o apoteoză, urcând într-o 
infinitate somnolentă unde să nu mai fie decât el şi cu 
pescăruşul, unul înspăimântător de nemişcat, celălalt în 
ritmul neîntrerupt al efortului, încovoindu-şi trupul, 
îndepărtându-şi-l într-un fel de inerție, şi lumea din jur 
strivită sub umbrele lor în soare. Caddy canalia asta 
canalia asta Caddy 

Glasurile lor au venit peste deal şi cele trei undiţe zvelte 
ca nişte mănunchiuri legănate de foc tremurător. Când au 
trecut pe lângă mine m-au privit fără să-şi încetinească 
paşii. 

„Ei”, le-am spus. „Nu-l văd.” 

„Nici n-am încercat să-l prindem”, a spus primul. 
„Peştele ăsta nu poţi să-l prinzi.” 

„Acolo-i ceasul”, a spus al doilea arătându-mi cu mâna. 
„Când ajungeţi mai aproape puteţi să vedeţi cât e ceasul.” 

„Da”, am spus. „Tocmai.” M-am ridicat în picioare. 
„Mergeţi în oraş?” 

„Mergem la Vârtej să dăm la peşte”, a spus primul. 

„La Vârtej nu poţi să prinzi nimic”, a spus al doilea. 

„Tu ai vrea să te duci la moară, să faci baie cu toţi ăia şi 
să speriaţi tot peştele.” 

„La Vârtej n-ai să prinzi nici un peşte.” 

„N-o să prindem nicăieri dacă mai stăm aici”, a spus al 
treilea. 

„Nu ştiu ce tot îi daţi zor cu Vârtejul”, a spus al doilea. 
„Acolo nu prindeţi nimic.” 

„N-ai decât să nu vii”, a spus primul. „Ce, te-a legat 
cineva de mine?” 

„Haide mai bine la moară să ne scăldăm”, a spus al 


treilea. 

„Eu merg la Vârtej să pescuiesc”, a spus primul. „Voi n- 
aveţi decât să faceţi ce vreţi.” 

„la spune, de când n-ai mai auzit pe cineva c-a prins 
vreun peşte la Vârtej?” a spus al doilea către al treilea. 

„Hai mai bine la moară să înotăm”, a spus al treilea. 
Turnul se lăsa încet printre copaci, cu faţa rotundă a 
ceasului încă destul de departe. Am intrat în umbra 
fremătătoare. Am ajuns la o livadă, roză şi albă. Era plină 
de albine; le auzeam din drum. 

„Haide mai bine la moară să înotăm”, a spus al treilea. 
Mai încolo de livadă se făcea o cărare. Cel de al treilea şi-a 
încetinit paşii şi s-a oprit Primul a mers mai departe, şi 
pete de soare îi alunecau pe băţul undiţei peste umăr şi în 
jos pe cămaşă, pe spate. „Haideţi”, a spus al treilea Cel de 
al doilea s-a oprit şi el. De ce trebuie să te măriți 
neapărat Caddy 

Vrei să-ți spun crezi că dacă am să spun n-are să 
mai fie 

„Hai la moară”, a spus. „Vino şi tu.” 

Primul a mers mai departe. Era în picioarele goale, 
mergea fără zgomot, păşind mai uşor decât frunzele în 
praful subţire. În livadă albinele se auzeau ca un vânt, o 
undă de foşnet prinsă parcă sub un descântec, într-un 
crescendo susţinut. Cărarea şerpuia pe lângă zid, trecea 
dincolo presărată cu flori, pierzându-se printre pomi. 
Soarele cădea în raze oblice, rare, intense. Fluturi galbeni 
pâlpâiau prin umbră ca petele de lumină în soare. 

„De ce ţii să te duci la Vârtej?” a spus al doilea. „Poţi să 
pescuieşti şi la moară dacă vrei neapărat.” 

„Lasă-l”, a spus la treilea. Se uitau după primul. Lumina 
soarelui îi aluneca întretăiat peste umeri legănându-i-se în 
mers, sclipind de-a lungul undiţei ca nişte furnici gălbui. 

„Kenny”, a spus al doilea. Spune-i tatii vrei Da vreau 
sunt cel care l-am procreat pe tata eu l-am inventat l- 
am creat pe el Spune-i-o n-are să se poată pentru că el 
va spune n-am fost şi pe urmă tu şi cu mine pentru Că- 
ti iubeşti propria creatură 


„Haide odată”, a spus băiatul. „Ăia au şi ajuns.” Se uitau 
după primul. „Mda”, au spus deodată, „n-ai decât să te 
duci, băiatul lui mămica. Dacă vii să-noţi poate că ţi se udă 
părul şi atunci mănânci bătaie.” Au luat-o pe cărare şi s-au 
dus, cu fluturii galbeni rotindu-se în jurul lor în umbra 
zidului. 

asta pentru că nu există nimic altceva cred că există 
şi altceva dar s-ar putea să nu existe şi atunci eu Ai să 
vezi că până şi nedreptatea nu e chiar atât de 
importantă cât îţi închipui tu Nu-mi dădea nici o atenţie, 
cu fălcile strânse, în profil, cu faţa puţin întoarsă într-o 
parte sub pălăria zdrenţuită. 

„De ce nu te duci cu ei să înotaţi?” i-am spus. canalia 
asta Caddy 

Voiai să te iei la bătaie cu el nu 

Un mincinos şi un escroc Caddy l-au dat afară din 
club l-au prins trişând la cărți l-au trimis la Coventry l- 
au prins trişând în perioada examenelor şi l-au dat 
afară 

Și ce-i cu asta doar n-am să joc cărți cu el 

„ţi place să pescuieşti mai mult decât să înoţi?” i-am 
spus. Zumzetul albinelor scăzuse, dar era încă susţinut, ca 
şi cum, în loc să se stingă în tăcere, tăcerea creştea doar 
între noi aşa cum creşte o apă. Drumul făcea iarăşi o curbă 
şi acuma era o stradă printre nişte peluze umbroase şi 
case albe. Canalia asta Caddy gândeşte-te la Benjy şi la 
tata să faci una ca asta nu la mine 

La ce altceva mă gândesc crezi că m-am gândit la alt 
Băiatul a ieşit de pe stradă. A sărit peste un gard de lemn 
fără să se uite înapoi şi a traversat peluza până la un copac 
şi-a lăsat jos undiţa şi s-a suit în copac până la furca 
crengilor şi s-a aşezat acolo, cu spatele spre drum şi 
lumina bălţată a soarelui imobilă în sfârşit pe cămaşa lui 
albă. Crezi că m-am gândit nu mai pot nici măcar să 
plâng am murit de anul trecut ţi-am spus am murit dar 
nici nu ştiam atunci ce spuneam nu mai ştiu ce 
spuneam Câteodată în august acolo acasă sunt unele zile 
ca asta, aerul este subţire şi intens ca acum, şi e ceva trist 


şi nostalgic şi cunoscut. Omul e suma experienţelor 
climatice spunea tata. Omul este suma a tot ce pofteşti. O 
problemă a unor proprietăţi impure dusă cu efort până la 
nimicul invariabil: partidă remiză între dorinţă şi un pumn 
de ţărână. Dar acuma ştiu am murit îţi spun 

Dar atunci de ce trebuie ascultă putem să fugim tu 
şi cu Benjy şi cu mine undeva unde să nu ne ştie 
nimeni Şareta era trasă de un cal alb, copitele îi tropăiau 
în praful subţire, roţile ca un păienjeniş într-un murmur 
subţire şi uscat rostogolindu-se în susul dealului sub un şal 
unduitor de frunze. Ulm. Nu: ellum. Ellum. 

Cu ce bani cu banii tăi de şcoală pentru care au 
vândut pajiştea ca să poți tu să te duci la Harvard nu 
vezi trebuie să termini acuma dacă nu termini el 
rămâne chiar fără nimic 

Vândut pajiştea Cămaşa albă îi era nemişcată în furca 
pomului, în umbra tremurătoare. Roţile erau ca un 
păienjeniş. Sub adâncitura şaretei copitele în tropot rapid 
şi continuu ca mişcările unei doamne care brodează, 
descrescând fără să progreseze ca o figură pe o scenă 
turnantă scoasă repede din vederea spectatorilor. Strada 
făcea iarăşi o cotitură. Vedeam turnul alb, aserţiunea 
rotundă, stupidă a ceasului. Vândut pajiştea 

Tata moare într-un an aşa spun ei dacă mai bea şi 
are să bea întruna nu se poate opri de când eu de când 
vara trecută şi atunci au să-l trimită pe Benjy la 
Jackson nu pot să plâng nu mai pot nici să plâng o 
clipă ea s-a oprit în prag şi în clipa următoare el o 
trăgea de rochie şi urla vocea lui răsuna ca un ciocan 
de la un perete la altul în valuri şi ea se strânsese la 
perete tot mai mică faţa ei albă ochii ei înfundaţi cu 
degetul parcă înăuntru până când el a împins-o afară 
din cameră vocea lui ca un ciocan răsunând ca şi cum 
odată pornită nu s-ar mai fi putut opri ca şi cum n-ar fi 
încăput în tăcere urlând 

Când deschideai uşa suna un clopoțel, dar numai o 
singură dată, ascuţit şi limpede în obscuritatea cuminte de 
deasupra uşii ca şi cum ar fi fost potrivit şi reglat să scoată 


acel unic sunet mic limpede astfel încât clopoţelul să nu se 
tocească şi nici să nu fie necesară investiţia unei prea mari 
cantităţi de tăcere ca să se restabilească atunci când 
deschideai uşa în mireasma caldă proaspătă de brutărie; o 
fetiţă murdară cu ochii ca ai unui ursuleţ de pluş şi două 
codițe negre lucioase. 

„Salut, mititico.” Faţa îi era ca o ceaşcă de lapte stropită 
cu cafea în pustietatea aceasta dulceagă, caldă. „Nu-i 
nimeni aici?” 

Dar s-a mărginit să mă privească până s-a deschis o uşă 
şi a venit patroana. Pe deasupra tejghelei unde erau 
şirurile de forme crocante în spatele geamului faţa ei 
curată cenuşie, părul lins şi rărit pe craniul ei curat 
cenuşiu, ochelarii cu rame curate cenuşii plutind 
apropiindu-se ca ceva tras pe o sârmă, ca maşina de 
înregistrat a unei casieriţe într-o prăvălie. Semăna cu o 
bibliotecară. Ceva care trăieşte printre rafturi prăfuite cu 
certitudini ordonate şi de mult divorţate de realitate, 
secătuindu-se liniştite, ca şi cum un suflu din aerul acesta 
care vede cum se îndeplinesc nedreptăţile. 

„Două din astea, vă rog, doamnă.” 

A scos de sub tejghea o bucată de ziar tăiată pătrat, a 
pus-o pe tejghea şi a luat brioşele. Fetiţa le urmărea cu 
ochii ei liniştiţi şi care nu clipeau, ca două afine, plutind 
nemişcate într-o ceaşcă de cafea slabă. Ţara pieilor roşii 
patria macaronarilor. Pândind brioşele, mâinile curate 
cenuşii, un cerc lat de aur pe arătătorul stâng ţinut acolo 
de încheietura noduroasă albăstruie. 

„Le coaceţi chiar dumneavoastră singură, doamnă?” 

„Domnule?” a spus. Doar atât. Domnule? Ca la teatru. 
Domnule? „Cinci cenți. Altceva mai doriţi?” 

„Nu, doamnă. Eu nu. Domnişoara doreşte ceva.” Nu era 
destul de înaltă să poată vedea pe deasupra vitrinei, aşa că 
s-a dus până la colţul tejghelei să se uite la fetiţă. 

„Dumneavoastră aţi venit cu ea?” 

„Nu, doamnă. Era aici când am intrat.” 

„Păcătoasă mică”, a spus. A ieşit de după tejghea, însă 
nu a atins-o pe fetiţă. „Ai băgat ceva prin buzunare?” 


„Nici n-are buzunare”, am spus. „Nu făcea nimica rău. 
Şedea aici şi vă aştepta.” N 

„Atunci de ce n-a sunat clopoţelul?” M-a privit sever. Li 
mai lipsea un mănunchi de nuieluşe, o tablă neagră în 
spate 2 x 2 = 5. „Ascunde pe sub rochie şi nici n-apuci să-ţi 
dai seama. Cum de-ai intrat aici, fetiţo?” 

Fetiţa n-a spus nimic. A privit-o pe femeie, pe urmă mi-a 
aruncat o privire neagră fugara şi s-a întors apoi iar spre 
femeie. „Străinii ăştia”, a spus femeia. „Cum o fi intrat de 
n-a sunat clopoţelul?” 

„A intrat când am deschis eu uşa”, am spus. „A sunat o 
singură dată pentru noi amândoi. Oricum, n-ajunge până la 
tejghea să ia ceva. Nici nu cred c-ar face-o. Nu-i aşa, 
surioară?” Fetiţa m-a privit, contemplativă, tainică „Ce 
vrei? Pâine?” 

Şi-a întins pumnul. L-a desfăcut să arate o monedă de 
cinci centi, jilavă şi murdară, murdărie jilavă încrustată în 
palmă. Umedă şi caldă îi simţeam mirosul vag metalic. 

„Aveţi o pâine de cinci cenți, doamnă?” 

A scos de sub tejghea o bucată de ziar tăiată pătrat, a 
pus-o pe tejghea şi a înfăşurat o pâine în ea. Am pus 
moneda fetiţei şi încă una pe tejghea. „Şi încă o brioşă din 
astea, doamnă, vă rog.” 

A mai scos o brioşă din vitrină. „Dati-mi, vă rog, 
pachetul”, a spus. I l-am dat şi ea l-a desfăcut, a pus cea de 
a treia brioşă înăuntru şi a făcut pachetul la loc, a luat 
banii, a căutat două monede de un cent în buzunarul 
şorţului şi mi le-a întins. Le-am dat fetiţei. Şi-a strâns 
degetele peste ele, umede şi calde, ca nişte viermi. 

„Vreţi să i-o daţi ei, brioşa asta?” a spus femeia 

„Da, doamnă”, i-am spus. „Imi închipui că mirosul ăsta 
bun de brutărie de aici de la dumneavoastră îi face şi ei 
poftă cum îmi face şi mie.” 

Am luat cele două pachete şi i-am dat fetiţei pâinea, şi 
între timp femeia, toată cenuşie ca oţelul, ne urmărea din 
spatele tejghelei cu o certitudine rece. „Aşteptaţi o clipă”, 
a spus. S-a dus în spatele prăvăliei. Uşa s-a deschis iarăşi 
şi s-a închis. Fetiţa mă pândea strângându-şi pâinea pe 


rochiţa murdară. 

„Cum te cheamă?” am spus. Şi-a luat ochii de pe mine, 
dar a rămas nemişcată. Nici nu părea să respire. Femeia s- 
a întors. Avea ceva ciudat în mână îl ducea de parcă ar fi 
fost un şoarece mort. 

„Ţine”, a spus. Fetiţa a privit-o. „la-o, hai”, a spus femeia 
împungând aerul cu ea spre fetiţă. „N-arată prea grozav, 
dar îmi închipui că n-o să-ţi pese de asta când o mănânci. 
Haide, ia-o, n-o să-mi pierd timpul cu tine toată ziua.” 
Copilul a luat-o fără s-o slăbească din ochi. Femeia şi-a 
şters mâinile pe şorţ. „Trebuie să văd ce-i cu clopoţelul”, a 
spus. S-a dus la uşă şi a smucit-o. Clopoţelul a sunat o 
singură dată, slab, limpede, invizibil. Noi ne-am îndreptat 
spre uşă şi spre spatele atent al femeii. 

„Mulţumim pentru prăjitură”, i-am spus. 

„Străinii ăştia”, a spus ea privind concentrată în sus spre 
întunericul de unde sunase clopoţelul. „Ascultă-mă pe 
mine şi ţine-te cât mai departe de ei, tinere.” 

„Da, doamnă”, am spus. „Hai, surioară.” Am ieşit. „Vă 
mulţumesc, doamnă.” 

A împins uşa, pe urmă a deschis-o iar smucind-o, făcând 
clopoţelul să-şi scoată sunetul lui unic, tainic. „Străinii 
ăştia”, a spus privind în sus spre clopoțel. 

Noi ne-am dus. „Ei”, am spus, „ce-ai spune de-o 
îngheţată?” Îşi mânca prăjitura stafidită. „Îţi place 
îngheţata?” Mi-a aruncat o privire neagră, tăcută, 
mestecând înainte. „Haide.” 

Am ajuns la cofetărie şi am comandat îngheţată. N-a 
vrut să lase pâinea din braţe. „De ce n-o laşi pe masă, să 
poţi să-ţi mănânci îngheţata?” am spus şi am încercat să i- 
o iau din braţe. Dar a strâns-o la piept, mestecându-şi 
îngheţata ca şi cum ar fi fost o caramelă moale. Prăjitura 
din care muşcase era pe masă. Şi-a mâncat îngheţata fără 
să se întrerupă o clipă, apoi s-a apucat iar de prăjitură, 
privind vitrina cu dulciuri. Mi-am terminat-o şi eu pe a mea 
şi am plecat din cofetărie. 

„Unde stai?” am spus. 

O şaretă, cea cu calul alb. Numai că doctorul Peabody e 


gras. O sută cincizeci de kilograme. Trebuie să te agăţi 
bine când mergi cu el în trăsură Copii. E mai uşor să mergi 
pe jos decât să te agăţi aşa. Ai fost la doctor ai fost 
Caddy 

N-am nevoie să mă duc nu pot să întreb acuma după 
aceea ore să fie lotul în regulă nu mai contează atunci 

Pentru că femeile atât de delicate atât de tainice spunea 
tata. Un echilibru delicat de murdărie periodică cumpănit 
de la o lună plină şi până la următoarea. Lunile spunea el 
pline şi aurii cum e luna plină în perioada recoltei şoldurile 
coapsele ei. Afară afară din ele întotdeauna numai dacă 
Galbene. Ca tălpile picioarelor când ai mers mult. Şi pe 
urmă când ştii ca un bărbat că toate aceste tainice şi 
imperioase ascunse. Că toate acestea înlăuntrul lor dau 
forma unei suavităţi exterioare aşteptând doar o atingere 
ca sa. Putrefacţie lichidă ca nişte resturi năclăite plutind 
ca un cauciuc decolorat umplut flasc şi cu mirosul de 
caprifoi amestecat peste tot. 

„Nu trebuie să duci pâinea acasă?” 

Mă privea. Mesteca liniştită, fără să se întrerupă; la 
intervale regulate o contracție uşoară îi aluneca pe gât în 
jos. Mi-am desfăcut pachetul şi i-am dat o brioşă. „La 
revedere”, am spus. 

Am mers mai departe. Pe urmă m-am uitat înapoi. Venea 
după mine. „Pe aici stai?” N-a spus nimic. Mergea alături 
de mine, îmi ajungea până la cot, mâncând. Am mers 
amândoi mai departe. Era linişte, aproape nimeni pe 
stradă mirosul de caprifoi amestecat peste tot Ar fi 
trebuit să-mi fi spus ea nu să mă lase să stau acolo pe 
scară auzind cum se trânteşte în amurg uşa ei 
auzindu-l pe Benjy cum plângea încă la masa de seară 
avea să trebuiască să coboare atunci cu mirosul 
caprifoiului amestecat peste tot Am ajuns la colţ. 

„Ei, eu o iau pe aici”, i-am spus. „La revedere”. S-a oprit 
şi ea. Şi-a înghiţit ultima bucăţică de prăjitură şi s-a apucat 
de brioşă, privindu-mă în timp ce muşca din ea. „La 
revedere”, am spus. Am pornit-o în jos pe stradă şi m-am 
oprit din nou numai când am ajuns la primul colţ. 


„Pe unde stai?” am spus. „În partea asta?” Am arătat în 
josul străzii. Mă privea fără să clipească. „Pe acolo stai? 
Pariez că stai pe lângă gară, unde sunt trenurile. Nu-i 
aşa?” Se uita la mine, senină şi tainică, mestecând înainte. 
Strada era pustie şi într-o parte şi în cealaltă, cu peluze 
liniştite şi case curăţele printre copaci, însă pustie, decât 
acolo în spatele nostru. Ne-am întors şi am pornit-o înapoi. 
Doi bărbaţi şedeau pe scaune în faţa unei prăvălii. 

„N-o cunoaşteţi cumva pe fetiţa asta? Se ţine după mine 
şi nu pot să aflu de la ea pe unde stă.” 

Şi-au mutat privirile de pe mine pe ea. 

„Trebuie să fie vreuna din familiile astea noi de italieni”, 
a spus unul din ei. Era îmbrăcat într-o redingotă uzată. 
„Am mai văzut-o. Cum te cheamă, fetiţo?” S-a uitat la ei o 
vreme, întunecată, însă fălcile nu i se opreau nici o clipă 
din mestecat. A înghiţit fără să se oprească din mestecat. 

„Poate nu ştie englezeşte”, a spus celălalt. 

„Au trimis-o după pâine”, am spus. „Trebuie să ştie 
totuşi să lege două vorbe.” 

„Cum îl cheamă pe tăticul tău?” a spus primul. „Pete? 
Joe? Poate-l cheamă John, nu?” Ea a mai muşcat o dată din 
brioşă. 

„Ce să fac eu cu ea?” am spus. „Se ţine după mine. Şi eu 
trebuie să mă întorc la Boston.” 

„Sunteţi de la colegiu?” 

„Da, domnule. Şi trebuie să mă întorc.” 

„Aţi putea să vă duceţi mai în susul străzii şi să i-o daţi 
în grijă lui Anse. Trebuie să fie unde se închiriază trăsurile. 
Poliţaiul.” 

„Cred c-aşa am să fac”, am spus. „Până la urmă mă 
descurc eu cu ea într-un fel. Vă mulţumesc foarte mult. 
Haide, fetiţo.” 

Am luat-o în susul străzii, pe partea unde era umbră, 
unde umbra neregulată a fațadelor se întindea încet, de-a 
curmezişul străzii. Am ajuns la staţia de închiriat trăsuri. 
Poliţaiul nu era acolo. Un bărbat aşezat pe un scaun 
rezemat doar în două picioare în uşa largă, joasă, unde 
bătea o briză întunecoasă răcoroasă cu miros de amoniac 


printre şirurile de boxe ale trăsurilor m-a sfătuit să întreb 
la poştă. Nici el n-o cunoştea. 

„Pe străinii ăştia nu pot să-i deosebesc unul de altul. 
Duceţi-vă dincolo de calea ferată unde stau ăştia, poate o 
cunosc ei.” 

Ne-am dus la poştă. Era înapoi, în josul străzii. Bărbatul 
în redingotă îşi desfăcea un ziar. 

„Anse tocmai a plecat cu maşina”, a spus. „Mai bine 
duceţi-vă dincolo de gară, pe lângă casele alea de pe malul 
râului. Acolo sigur c-o ştie cineva” 

„Aşa o să trebuiască să fac”, am spus. „Hai.” Ea şi-a 
împins ultima bucăţică de brioşă în gură şi a înghiţit-o. 
„Mai vrei una?” am spus. M-a privit mestecând, avea ochii 
negri prietenoşi, fără să clipească. Am scos celelalte 
brioşe, i-am dat ei una şi am muşcat şi eu din cealaltă. Am 
întrebat pe cineva unde-i gara şi mi-a arătat. „Hai, 
surioară.” 

Am ajuns la gară şi am traversat calea ferată spre râu. 
Era acolo şi un pod peste râu şi o stradă cu case de lemn 
înghesuite una-ntr-alta pe lângă apă şi parcă dându-se 
înapoi înspre râu. O stradă sărăcăcioasă, dar cu un aer 
eterogen şi viu în acelaşi timp. În mijlocul unui loc viran 
împrejmuit cu un gard de scânduri boante şi cu goluri între 
ele era o trăsurică veche hodorogită şi o casă coşcovită 
unde la o fereastră de sus atârna un veştmânt roz aprins. 

„Cam aşa e casa ta?” am spus. Mă privea pe deasupra 
brioşei. „Asta e?” am spus arătând cu mâna. Mesteca fără 
să-mi răspundă, dar mi s-a părut că discern ceva afirmativ, 
o consimţire, chiar dacă nu prea entuziastă, în aerul ei. 
„Asta?” am spus. „Vino cu mine, atunci.” Am intrat pe 
poarta dărăpănată. Am privit-o peste umăr. „Aici?” am 
spus. „Seamănă cu casa ta?” 

A dat din cap repede, privindu-mă, muşcând din 
semiluna jilavă a pâinii. Am mers înainte. O cărare cu 
lespezi sparte, multe din ele lipsă şi printre care se iţeau 
fire de iarbă tânără aspră ducea până la peronul ruinat din 
faţa intrării. În toată casa nu se vedea nici o mişcare, doar 
veştmântul cel roz atârnând la fereastră în aerul nemişcat. 


Era o sonerie cu mâner de porțelan agăţat la capătul a 
vreo doi metri de fir, dar am renunţat să mai trag de el şi 
am bătut. Fetiţa îşi băgase acuma o bucată de coajă de 
pâine pieziş în gura care îi mesteca înainte. 

O femeie a deschis uşa. Mi-a aruncat o privire, apoi a 
spus ceva repede pe italieneşte fetiţei, cu inflexiuni 
suitoare în glas, apoi o pauză interogativă. I-a vorbit iarăşi, 
şi fetiţa o privea doar pe deasupra cojii de pâine, 
împingându-şi-o în gură cu mâna ei murdară. 

„Zice că locuieşte aici”, am spus. „Am întâlnit-o jos, în 
oraş. E pâinea dumneavoastră?” 

„Eu nu englezeşte”, a spus femeia. I-a spus iarăşi ceva 
fetiţei. Fetiţa se uita la ea. 

„Nu stă aici?” am spus. Am arătat cu mâna spre fetiţă, 
apoi spre ea, apoi spre uşă. Femeia a clătinat din cap. A 
spus ceva repede. A venit până la capătul verandei şi a 
arătat în josul străzii, vorbind mereu în vremea asta. 

Am clătinat şi eu din cap, energic. „Veniţi să-mi arătaţi”, 
am spus. Am luat-o de braţ, arătându-i cu mâna spre drum. 
Vorbea grăbită, arătând şi ea. „Veniţi să-mi arătaţi”, am 
spus, încercând s-o trag în jos pe trepte. 

„Si, si”, a spus, trăgându-se înapoi, arătându-mi mereu 
spre ce-o fi vrut să-mi arate. Am dat şi eu din cap. 

„Mulţumesc. Mulţumesc. Mulţumesc.” Am coborât 
treptele şi m-am îndreptat spre poartă, fără să alerg, dar 
mergând foarte repede. Am ajuns la poartă şi m-am oprit şi 
am privit-o un timp. Işi terminase bucata de coajă şi mă 
fixa cu privirea ei negricioasă, prietenoasă. Femeia se 
oprise pe peronul de la intrare şi ne pândea. 

„Haide, atunci”, am spus. „Mai devreme sau mai târziu 
ne descurcăm noi.” 

Mergea lângă mine, îmi venea exact până la cot. Am 
mers mai departe. Casele păreau toate pustii. Nu se vedea 
nici ţipenie. Aerul acela de încordare, ca şi cum şi-ar ţine 
respiraţia, pe care-l au casele părăsite. Dar nu se putea să 
fie toate părăsite. Toate odăile astea diferite, dacă ai fi 
putut numai să le dai la o parte pereţii dintr-o singură 
mişcare. Doamnă, fetiţa dumneavoastră, vă rog. Nu. 


Doamnă, fetiţa dumneavoastră, pentru numele lui 
Dumnezeu. Mergea în acelaşi pas cu mine, îmi ajungea de- 
abia până la cot, cu cozile ei strâns împletite, lucioase, şi 
pe urmă ultima casă a trecut pe lângă noi şi drumul făcea 
o cotitură pierzându-se dincolo de un zid, ţinându-se mai 
departe pe lângă râu. Femeia tocmai ieşea pe poarta 
dărăpănată, cu un şal aruncat peste cap şi pe care şi-l 
ţinea cu o mână sub bărbie. Drumul cotea mai departe, 
pustiu. Am scos un ban şi i l-am dat fetiţei. Douăzeci şi 
cinci de cenți. „La revedere, surioară”, am spus. Şi am 
luat-o la fugă. 

Alergam repede, fără să privesc îndărăt. Chiar înainte 
de cotitură m-am uitat peste umăr. Rămăsese în drum, 
mititică, strângându-şi pâinea peste rochiţa murdară, cu 
ochii ei negricioşi şi nemişcaţi şi care nu ştiau să clipească. 
Am fugit mai departe. 

Din drum se făcea o ulicioară. Am luat-o pe ea şi după o 
vreme n-am mai fugit, mergeam doar repede acum. 
Şerpuia printre zidurile din spate ale unor case - case 
netencuite, cu aceleaşi vestminte în culori vesele, ţipătoare 
atârnate pe sfoară, un hambar ruinat, înecându-se treptat 
printre pomii unei livezi sufocaţi de buruieni, roz, albi şi 
murmurători în lumina soarelui şi printre albine. Am privit 
înapoi. Intrarea pe ulicioară era pustie. Am început să 
merg şi mai încet, şi umbra mea venea după mine târându- 
şi capul prin ierburile care îmbrăcau gardurile. 

Ulicioara se oprea într-un gard închis, se pierdea prin 
iarbă până nu mai era decât o cărăruie abia croită în iarba 
proaspătă. Am sărit gardul, am dat într-o pădurice, am 
trecut prin ea şi am ajuns la un alt zid şi am mers pe lângă 
el cu umbra venindu-mi acuma în spate. În locurile unde 
aici era viţă sălbatecă şi iederă, acasă ar fi fost caprifoi. 
Urcând, urcând mai ales în amurg când ploua, cu mirosul 
de caprifoi amestecat peste tot ca şi cum n-ar fi fost destul 
şi aşa, nu destul, nu de nesuportat De ce l-ai lăsat atunci 
să te sărute sărute 

Nu l-am lăsat l-am silit s-o facă simțind cum urcă 
furia în mine Ce mai spui de asta? Amprenta roşie a 


mâinii mele apărând pe faţa ei ca şi cum ţi-ai fi aprins 
o lumină sub palmă şi ochii ei tot mai strălucitori 

Nu pentru un sărut te-am pălmuit. Braţele fetelor de 
cincisprezece ani spunea tata înghiți ca şi cum ai avea 
un os de peşte în gât ce-i cu tine şi Caddy de partea 
cealaltă a mesei şi care nu voia să se uite la mine. E 
pentru că i-ai permis unui nenorocit de golan din oraş 
de asta te-am pălmuit aşa ai făcut da acuma ai să spui 
că nici nu-ţi pasă. Mâna mea roşie desprinzându-i-se 
de pe față. Ce mai spui de asta să-i zgârii faţa cu fire 
de iarbă împletite intrându-i în carne zgăriindu-i 
scrijelindu-i faţa. Spune că nu-ţi pasă hai spune 

Oricum eu nu m-am sărutat cu o putoare ca Natalie 
Zidul intra în umbră, şi apoi şi umbra mea o păcălisem iar. 
Uitasem de râul care şerpuia mai departe pe lângă drum. 
M-am căţărat pe zid. Şi pe urmă ea mă privea cum sar, 
strângându-şi pâinica peste rochiţă. 

Am rămas în iarbă şi ne-am privit unul pe altul un timp. 

„De ce nu mi-ai spus că stai prin partea asta?” Pâinea îi 
aluneca treptat din hârtie: ar fi avui nevoie de un alt 
pachet. „Bine, hai atunci să-mi araţi casa.” nu cu o 
putoare ca Natalie. Ploua auzeam ploaia pe acoperiş, 
suspinând prin pustietatea înaltă dulceagă a grajdului. 

Aici? atingând-o 

Nu acolo 

Acolo? nu ploua tare dar nu auzeam nimic decât 
acoperişul ca şi cum ar fi fost sângele meu sau sângele 
ei 

M-a împins în jos pe scară şi a fugit afară şi m-a 
lăsat singur Caddy a făcut asta 

Aici te-a durut când Caddy a fugit afară aici era 

Oh Mergea alături de mine îmi ajungea până la cot, 
creştetul ei cu părul lucios, pâinea alunecându-i din jurnal. 

„Dacă n-ajungi acasă repede n-are să-ţi mai rămână 
nimic din pâinea asta. Şi atunci ce-are să spună mămica?” 
Pe cât că pot să te ridic în braţe 

Nu poți sunt prea grea 

Caddy a fugit s-a dus în casă nu poți să vezi grajdul 


din casa noastră ai încercat vreodată să vezi grajdul 
din 

A fost vina ei m-a împins a fugit 

Pot să te ridic în braţe uite că pot 

Oh sângele ei sau sângele meu Oh Mergeam prin 
praful rar, picioarele noastre nu făceau nici un zgomot ca 
un cauciuc prin praful rărit unde creioanele soarelui se 
aplecau prelungi printre pomi. Şi auzeam apa iarăşi 
curgând grăbită şi paşnică în umbra tainică. 

„Dar departe mai stai. Eşti o fetiţă grozav de deşteaptă 
dacă poţi să mergi în oraş atât de departe de casă.” E ca şi 
cum ai dansa aşezat ai dansat vreodată aşezat? 
Auzeam ploaia, un şoarece în pod, grajdul pustiu gol 
fără cai. Cum îl ţii când dansati îl ţii aşa 

O Doamne 

Eu aşa le tineam ai crezut poate că n-am destulă 
putere nu-i aşa 

O Doamne O Doamne 

Eu aşa le tineam ca să vreau să spun ai auzit ce-am 
spus am spus 

o doamne o doamne 

Drumul mergea mai departe tăcut şi pustiu, soarele tot 
mai înclinat. Codiţele ei micuţe ţepene erau legate la vârf 
cu bucăţi de cârpa stacojie. Un colţ de hârtie de ziar 
flutura încet în vânt în mersul ei şi un capăt al pâinii ieşea 
din pachet M-am oprit. 

„Uite ce-i. Aici stai, pe drumul ăsta? N-am mai trecut pe 
lângă nici o casă de aproape o milă.” 

Mă privea, negricioasă, tainică, prietenoasă. 

„Unde stai tu, fetiţo? Nu cumva undeva înapoi, în oraş?” 

Undeva în pădure, dincolo de razele oblice sfâşiate şi 
rărite ale soarelui, se auzea o pasăre. 

„Tăticul tău trebuie să fie îngrijorat. N-ai să capeti 
bătaie că nu te-ai întors acasă cu pâinea?” 

Păsărica a fluierat iar, nevăzută, un sunet lipsit de 
înţeles şi adânc, fără vreo inflexiune, întrerupt dintr-o dată 
de parc-ar fi fost tăiat cu un cuţit, şi iarăşi, şi senzaţia apei, 
grăbită şi liniştită curgând peste locuri tainice, simțită 


doar, nu auzită nu văzută. 

„Ce dracu”, surioară.” Cam jumătate din hârtia de ziar îi 
atârna acum moale. „N-are nici un rost s-o ţii în hârtia 
asta” Am smuls-o din jurul pâinii şi am aruncat-o pe jos, la 
marginea drumului. „Hai cu mine. Să ne întoarcem în oraş. 
O să mergem pe lângă râu.” 

Am ieşit din drum. Prin muşchi creşteau nişte flori mici 
decolorate şi senzaţia apei, mută, invizibilă. Nu aşa e 
tineam ca să vreau să spun aşa Ea se oprise în uşă 
privindu-mă cu mâinile în şolduri 

Tu m-ai împins a fost vina ta şi pe mine m-a durut 

Dansam aşezaţi Caddy pariez că nici nu ştie să 
danseze stând 

Termină termină odată cu asta 

Dar te scuturam doar pe rochie 

Ia-ţi mâinile astea murdare de pe mine a fost vina ta 
tu m-ai împins nici nu vreau să te mai văd 

Nu-mi pasă ea ne privea n-ai decât să fii supărată a 
plecat Începeau să se audă ţipetele, plescăiturile; am 
văzut un trup cafeniu scânteind ud în soare o clipă. 

N-ai decât să fii supărată. Mi se udaseră cămaşa şi 
părul. Dincolo de acoperiş auzeam acuma acoperişul 
tare de tot o vedeam pe Natalie mergând prin grădină 
prin ploaie. Udă-te sper c-ai să faci o pneumonie du-te 
acasă vaca dracului. Am sărit cât am putut mai violent 
în troaca porcilor noroiul m-a cuprins gălbui până la 
mijloc duhnind m-am zbătut tot mai adânc până când 
am căzut şi m-am rostogolit înăuntru „li auzi cum 
înoată, fetiţo? Şi eu aş vrea să înot.” Dac-aş avea timp. 
Când o să am timp. Îmi auzeam ceasul, noroiul era mai 
cald decât ploaia puţea îngrozitor. Ea era cu spatele 
spre mine am ocolit-o i-am ieşit în faţă. Stii ce-am 
făcut? S-a întors cu spatele am ocolit-o să-i ies iar în 
faţă ploaia strecurându-se în noroi udându-i corsajul 
prin rochie duhnea oribil. O strângeam în braţe asta 
făceam. Mi-a întors spatele am ocolit-o să-i ies în faţă. 
O strângeam în braţe îţi spun. 

Ce-mi pasă mie ce-i făceai 


Nu-ţi pasă nu-ţi pasă am să te fac eu să-ţi pese al 
dracului. M-a lovit peste mâini am aruncat cu noroi în 
ea cu mâna cealaltă nici nu simţeam loviturile umede 
ale mâinii ei mi-am şters noroiul de pe pantaloni l-am 
azvârlit peste trupul ei încordat zbătându-se auzind 
cum degetele ei îmi zgârie faţa dar nici nu simţeam 
Chiar când am început să simt ploaia dulceagă pe buze 

Ei ne-au văzut din apă, de unde nu li se zăreau decât 
capetele şi umerii. Au ţipat şi unul dintre ei s-a ridicat pe 
vine şi a început să ţopăie printre ei. Parcă erau nişte 
castori, cu apa şiroindu-le pe bărbie şi ţipând. 

„La fata de-aici! Ce vii cu o fată aici? Plecaţi.” 

„Dar nu vă face nimic. Vrem numai să ne uităm la voi 
cum înotaţi.” 

S-au chircit în apă. Şi-au strâns capetele laolaltă 
pândindu-ne, pe urmă s-au răzleţit şi s-au năpustit spre 
noi, aruncând apă cu mâinile. Ne-am îndepărtat repede. 

„Staţi niţel, băieţi. Nu vă face nimic.” 

„Pleacă de-aici, Harvard!” Asta era cel de-al doilea 
dintre ei, cel cu calul şi căruţa, acolo la pod. „Daţi cu apă 
în ei, fraţilor!” 

„Să urcăm pe mal şi să-i aruncăm în apă”, a spus altul. 
„Mie nu mi-e frică de fete.” 

„Daţi cu apă-n ei!” S-au năpustit spre noi împroşcând 
apa în toate părţile. Ne-am tras înapoi. „Plecaţi de-aici!” 
zbierau. „Plecaţi de-aici!” 

Am plecat. Se strânseseră cu toţii chiar sub mal, şi 
capetele ude, lucioase, li se arătau în şir pe suprafaţa lucie 
a apei. Ne-am dus. „Aici nu-i de noi.” Soarele îşi trimitea 
razele tot mai oblice prin muşchi, ici şi colo, aproape de-a 
lungul pământului. „Săraca de tine, nu eşti decât o fetiţă.” 
Prin muşchi creşteau nişte floricele mici, niciodată nu 
văzusem flori atât de mici. „Eşti fetiţă. Săraca de tine.” O 
cărăruie se încovoia prin iarbă urmând firul apei. Pe urmă 
apa s-a liniştit iarăşi, întunecată, tăcută, grăbită. „Doar o 
fetiţă. Sărăcuţa de tine.” Zăceam amândoi în iarba udă 
gâfâind ploaia ca nişte alice reci pe spinarea mea. 
Acuma iţi pasă îţi pasă doare 


Dumnezeule uite-n ce hal suntem scoală-te. Unde 
ploaia îmi atingea fruntea începuse să mă doară mâna 
mi s-a făcut roşie m-am şters sângeriu în ploaie. Te 
doare 

Sigur tu ce crezi 

Cât p-aci să-ţi scot ochii cu ghearele Dumnezeule 
uite ce urât mirosim hai să-ncercăm să ne spălăm la 
cotul pârâului „Am ajuns iar în oraş, surioară. Acuma 
trebuie să te duci acasă. Eu mă duc la şcoală. Uite ce 
târziu s-a făcut. Te duci acasă, da?” Dar ea mă privea doar, 
cu privirea ei întunecată, tainică, prietenoasă, strângându- 
şi la piept pâinea acuma pe jumătate dezgolită din pachet. 
„S-a udat. Am crezut că ne-am ferit la timp.” Mi-am scos 
batista şi am încercat să şterg pâinea, dar a început să-i 
cadă coaja, aşa c-am renunţat. „S-o lăsăm să se usuce 
singură. Ţine-o aşa.” A ţinut-o aşa. Acum arăta ca şi cum ar 
fi muşcat şoarecii din ea. și apa urcând urcând peste 
spinarea încovoiată noroiul cojindu-se şi urât mirositor 
urcând la suprafaţă pătând suprafaţa bolborositoare a 
apei ca grăsimea pe o sobă încinsă. Ţi-am spus c-am să 
te fac să 

Ce-mi pasă mie ce faci tu 

Pe urmă i-am auzit fugind şi ne-am oprit şi ne-am uitat 
înapoi şi l-am văzut venind fugind pe cărare, umbrele 
orizontale zvâcnindu-i peste picioare. 

„Ce se mai grăbeşte. Să...” pe urmă am mai văzut unul, 
unul între două vârste alergând greoi, strângând în mână 
un băț, şi un băiat gol până la brâu şi care alerga ţinându- 
şi pantalonii cu o mână. 

„Uite-l pe Julio”, a spus fetiţa şi atunci i-am văzut faţa lui 
de italian şi ochii când a sărit pe mine. Ne-am rostogolit la 
pământ îşi zvâcnea mâinile spre faţa mea şi spunea ceva şi 
încerca să mă muşte, cred, şi pe urmă l-au ridicat de pe jos 
şi l-au ţinut gâfâind şi zbătându-se şi urlând şi-l ţineau de 
mână şi el încerca să dea cu picioarele în mine până când 
l-au târât înapoi. Fetiţa urla, strângându-şi pâinea cu 
amândouă mâinile. Băiatul pe jumătate gol se zbătea şi 
ţopăia în sus şi în jos, ţinându-şi pantalonii cu o mână şi 


cineva m-a ridicat de pe jos la vreme ca să văd încă unul 
gol puşcă în goană pe unde cărarea făcea acel cot liniştit şi 
schimbându-şi din plină fugă direcţia şi sărind în desiş cu 
hainele, ţepene ca nişte scânduri, în spinare. Julio se 
zbătea încă. Cel care mă ridicase în picioare a spus: „Ei, 
aşa. Am pus mâna pe tine.” Era în vestă, fără haină. Pe 
vestă avea o insignă metalică. În mâna cealaltă strângea 
un ciomag noduros, lustruit 

„Dumneata eşti Anse, nu?” am spus. „le-am căutat. Ce 
s-a întâmplat?” 

„Te avertizez că orice-ai spune poate fi folosit împotriva 
dumitale”, a spus. „Le afli în stare de arest.” 

„ÎL omor”, a spus Julio. Se zbătea. Îl ţineau doi oameni. 
Fetiţa urla fără să se întrerupă, strângând pâinea la piept. 
„Ai răpit-o pe soră-mea”, a spus Julio. „Inşfăcaţi-l, 
domnilor.” 

„Am răpit-o pe soră-sa?” am spus. „Păi cum aşa, eu 
am...” 

„Taci din gură”, a spus Anse. „Ai să te explici în faţa 
judecătorului.” 

„Răpit-o pe soră-sa?” am spus. Julio s-a smucit din 
braţele lor şi a sărit iar la mine, dar poliţaiul l-a prins din 
zbor şi s-au bătut între ei până când ceilalţi doi i-au 
imobilizat iarăşi mâinile. Anse i-a dat drumul gâfâind. 

„Mă veneticule”, a spus. „Mai că te-aş umfla şi pe tine, 
pentru atac şi molestare.” S-a întors iar spre mine. „Vii de 
bunăvoie sau trebuie să-ţi pun cătuşele?” 

„Vin de bunăvoie”, am spus. „Fac orice numai să dau 
peste cineva care... să fac ceva cu... Răpit-o pe soră-sa”, 
am spus. „Răpit-o pe...” 

„Te-am avertizat”, a spus Anse. „le acuză de răpire cu 
premeditare. Hei, făceţi-o să tacă pe fetiţa asta.” 

„A”, am spus. Pe urmă am început să râd. Alţi doi băieţi 
cu capetele ude şi cu ochii rotunzi au ieşit din tufişuri, 
încheindu-şi cămăşile care se şi udaseră pe umeri şi braţe, 
şi eu încercam să mă opresc din râs dar nu reuşeam. 

„Fii atent, Anse. Ăsta sigur e nebun.” 

„M-mă opresc i-imediat”, am spus. „Nu-nu-numaidecât. 


Adineaori era ha ha ha”, am spus şi râdeam. „Lăsaţi-mă să 
stau jos niţel.” M-am aşezat şi ei se uitau la mine, şi fetiţa, 
cu faţa mânjită şi pâinea muşcată în braţe, şi apa, grăbită 
şi paşnică, dincolo, sub nivelul cărării. După un timp râsul 
mi s-a stins. Însă din gâtlej îmi mai venea încă să râd, aşa 
cum îţi mai vine să icneşti chiar şi după ce ţi s-a golit 
stomacul de tot. 

„Haide, haide”, a spus Anse. „Vino-ţi în fire”. 

„Da”, am spus, şi-mi contractam gâtul. Vedeam un alt 
fluture galben ca un strop de soare scăpat deodată. După 
un timp n-a mai fost nevoie să-mi contractez gâtul atât de 
tare. M-am ridicat în picioare. „Sunt gata. Pe unde 
mergem?” 

Am luat-o pe cărare cu cei doi care-l supravegheau pe 
Julio şi fetiţa şi băieţii undeva în spatele nostru. Cărarea 
mergea de-a lungul râului până la pod. Am trecut dincolo 
şi am traversat calea ferată şi oamenii ieşeau în uşile 
caselor să se uite la noi şi mereu alţi băieţi ieşind ca din 
pământ până când, atunci când am ajuns în strada mare, 
formam o adevărată procesiune. În faţa cofetăriei era un 
automobil mare, dar nu l-am recunoscut decât când 
doamna Bland a spus: 

„la te uită, Quentin! Quentin Compson!” Pe urmă i-am 
văzut pe Gerald şi pe Spoade pe bancheta din spate, cu 
ceafa sprijinită de spătar. Şi pe Shreve. Pe cele două fete 
nu le cunoşteam. 

„Quentin Compson!” a spus doamna Bland. 

„Bună seara”, am spus scoţându-mi pălăria. „Mă aflu în 
stare de arest. Îmi pare rău că n-am apucat să citesc 
biletul dumneavoastră. V-a spus Shreve?” 

„În stare de arest?” a spus Shreve. „lertaţi-mă”, a spus. 
S-a ridicat de la locul lui, a trecut peste picioarele lor şi a 
ieşit din maşina. Era îmbrăcat în nişte pantaloni de casa 
de-ai mei, îi veneau ca turnati. Nici nu-mi dădusem seama 
că-i uitasem. Nu-mi dădusem seama nici de câte bărbii 
avea doamna Blând. Fata cea mai drăguță era, bineînţeles, 
în faţă, alături de Gerald. Mă priveau amândouă prin 
voalete cu un fel de oroare delicată. „Cine-i arestat?” a 


spus Shreve. „Ce înseamnă asta, domnule?” 

„Gerald”, a spus doamna Bland. „Spune-le ăstora să 
plece de-aici. Tu urcă-te în maşină, Quentin.” 

Gerald a coborât. Spoade nu se mişcase de la locul lui. 

„Ce s-a întâmplat, domnule căpitan?” a spus el. „A furat 
ceva din vreun cotet?” _ 

„Vă atrag atenţia”, a spus Anse. „Il cunoaşteţi pe 
arestat?” 

„Dacă-l cunosc”, a spus Shreve. „Ascultă aici...” 

„Atunci veniţi şi dumneavoastră până la judecător. Vă 
opuneţi bunului mers al justiţiei. Haide cu mine.” M-a luat 
de braţ. _ 

„Ei, bună seara”, am spus. „Imi pare bine că ne-am 
întâlnit. Regret că nu pot să mai stau cu dumneavoastră.” 

„Gerald”, a spus doamna Bland. 

„Un moment, domnule sergent”, a spus Gerald. 

„Vă atrag atenţia că-l împiedicaţi pe un om al legii să-şi 
facă datoria”, a spus Anse. „Dacă aveţi ceva de spus, puteţi 
veni la judecător şi acolo o să luaţi cunoştinţă de crima 
arestatului.” Am mers mai departe. O adevărată 
procesiune acuma, Anse şi cu mine în frunte. Îl auzeam 
povestindu-le despre ce era vorba, şi pe Spoade punând 
întrebări, şi apoi pe Julio care spunea ceva violent pe 
italieneşte şi m-am uitat peste umăr şi am văzut-o pe fetiţă 
stând pe marginea trotuarului şi uitându-se după mine cu 
privirea ei prietenoasă, de nepătruns. 

„Tu du-te acasă”, a strigat Julio la ea. „Te bat de te 
omor.” 

Am mers în jos pe stradă şi apoi am ajuns pe o mică 
peluză unde, mai retrasă din stradă, se afla o clădire de 
cărămidă cu un singur etaj vopsită în alb. Ne-am dus pe 
alee până la uşă, şi acolo Anse i-a oprit pe toţi în afară de 
noi şi le-a spus că trebuie să aştepte afară. Am intrat într-o 
cameră goală, care mirosea a tutun stătut. In mijlocul unei 
îngrădituri de lemn umplute cu nisip era o sobă de tablă, şi 
pe perete o hartă ştearsă de vreme şi planul unui oraş. În 
spatele unei mese cu lemnul zgâriat şi încărcată de hârtii, 
un bărbat cu o creastă de păr înfoiată cenuşie ca oţelul ne 


privea pe deasupra unor ochelari cu rama de oţel. 

„L-aţi prins, da, Anse?” a spus. 

„L-am prins, domnule judecător.” 

A deschis un registru uriaş, l-a tras înspre el şi a muiat 
un toc murdar într-o călimară plină cu ceva care semăna a 
praf de cărbune. 

„Un moment, vă rog, domnule”, a spus Shreve. 

„Numele arestatului”, a spus judecătorul. I l-am spus. L- 
a scris în registru fără să se grăbească, cu peniţa 
scârţâindu-i cu o meticulozitate chinuitoare. 

„Un moment, domnule”, a spus Shreve. „Noi îl 
cunoaştem. Am...” 

„Linişte în sala de şedinţe”, a spus Anse. 

„Taci niţel din gură, băiete”, a spus Spoade. „Lasă-l să 
facă cum ştie el. Tot n-ai să-l convingi.” 

„Vârsta”, a spus judecătorul. I-am spus-o. A transcris şi 
asta, şi în timp ce scria îşi mişca buzele. „Ocupaţia”. I-am 
spus-o. „Student la Harvard, ai?” a spus. M-a privit, 
încovoindu-şi gâtul puţin ca să vadă pe deasupra 
ochelarilor. Avea ochii limpezi şi reci, ca ai unui ţap. „Ce-i 
cu dumneata, să vii aici să răpeşti copii?” 

„Asta-i nebunie curată, domnule judecător”, a spus 
Shreve. „Cine spune că băiatul ăsta a răpit vreun...” 

Julio s-a zbătut violent. „Nebunie?” a spus. „Ce, nu l-am 
prins eu? Nu l-am văzut eu cu ochii mei...” 

„Minţi”, a spus Shreve. „N-ai văzut...” 

„Linişte, linişte”, a spus Anse, ridicând glasul. 

„Lăceţi din gură acolo”, a spus judecătorul. „Dacă nu 
stau liniştiţi, evacuează-i din sală, Anse.” Au tăcut. 
Judecătorul l-a privit pe Shreve, pe urmă pe Spoade, pe 
urmă pe Gerald. „Îl cunoaşteţi pe tânărul acesta?” i-a spus 
lui Spoade. 

„Da, domnule judecător”, a spus Spoade. „E un băiat 
care a venit din provincie ca să înveţe aici la universitate. 
N-a vrut să facă nici un rău. Cred că sergentul a greşit în 
constatările lui. Tatăl său este un pastor congrega- 
ţionalist.” 

„Hm”, a spus judecătorul. „Ce făceai exact?” I-am spus, 


el privindu-mă în vremea asta cu ochii lui reci, palizi. „Ce 
spui, Anse?” 

„Se prea poate”, a spus Anse. „Străinii ăştia blestemaţi.” 

„Eu sunt american”, a spus Julio. „Am acte în regulă.” 

„Unde-i fata?” 

„A trimis-o el acasă”, a spus Anse. 

„Părea speriată sau ceva?” 

„Nu până în momentul când Julio ăsta a sărit pe arestat. 
Mergeau pe cărare pe lângă râu, spre oraş. Nişte băieţi 
care se scăldau ne-au spus pe unde s-o luăm ca să-i 
ajungem.” 

„E o greşeală, domnule judecător”, a spus Spoade. 
„Copiii şi câinii au o adevărată slăbiciune pentru el, 
dintotdeauna. Nu depinde de el.” 

„Hm”, a spus judecătorul. Un timp a privit pe fereastră. 
Noi ne uitam la el. Îl auzeam pe Julio scărpinându-se. 
Judecătorul s-a întors spre noi. 

„Eşti convins că fata n-a păţit nimic, dumneata de colo?” 

„N-a păţit”, a spus Julio posomorât. 

„Ai plecat de la lucru să mergi s-o cauţi?” 

„Sigur că da. Am fugit. Am fugit ca toţi dracii. Uită-te ici, 
uită-te colo, pe urmă mi-a spus un tip că l-a văzut cum îi 
dădea să mănânce. Şi că s-a dus cu el.” 

„Hm”, a spus judecătorul. „Ei, băiete, după părerea mea 
îi datorezi ceva lui Julio pentru că l-ai făcut să plece de la 
lucru.” 

„Da, domnule”, am spus. „Cât?” 

„Cred că un dolar e tocmai bine.” 

I-am dat lui Julio un dolar. 

„Ei, bun”, a spus Spoade. „Dacă asta-i tot... Presupun că- 
i daţi drumul, nu, domnule judecător?” 

Judecătorul nici nu s-a uitat la el. „Cât ai fugit după ei, 
Anse?” 

„Două mile, pe puţin. Au trecut vreo două ore până să-i 
găsim.” 

„Hm”, a spus judecătorul. S-a gândit un timp. Noi îl 
priveam, îi vedeam creasta înfoiată, ochelarii lăsaţi în jos 
pe nas. Pătratul gălbui al ferestrei aluneca încet pe podea, 


a atins peretele, urca pe perete. Puncte mici de praf 
tremurau în lumină. „Şase dolari.” 

„Şase dolari?'', a spus Shreve. „Asta ce mai e?” 

„Şase dolari”, a spus judecătorul. L-a privit pe Shreve un 
moment, pe urmă şi-a întors ochii spre mine. 

„Stai niţel”, a spus Shreve. 

„Taci din gură”, a spus Spoade. „Dă-i banii şi hai să-l 
scoatem de-aici. Ne aşteaptă doamnele. Ai şase dolari?” 

„Da”, am spus. l-am dat şase dolari. 

„Cazul s-a închis”, a spus el. 

„Să-ţi dea o chitanţă”, a spus Shreve. „la o chitanţă 
pentru toţi banii ăştia.” 

Judecătorul l-a privit blând pe Shreve. „Cazul s-a închis”, 
a spus fără să ridice glasul. 

„Să mă ia dracu...” a spus Shreve. 

„Haide”, a spus Spoade, apucându-l de braţ. „Bună 
seara, domnule judecător. Vă mulţumim mult.” Pe când 
ieşeam, glasul lui Julio s-a auzit iar, violent, apoi a încetat. 
Spoade m-a privit cu o expresie ironică în ochii lui căprui, 
cam reci. „De, băiete, cred că de-acum încolo ai să-ţi 
vânezi fetele în Boston.” 

„Idiotule”, a spus Shreve. „Ce dracu’ te-a găsit, să dai 
buzna tocmai aici, să te-ncaieri cu blestemaţii ăştia de 
macaronari?” 

„Haide”, a spus Spoade. „Cred că şi-au pierdut 
răbdarea.” 

Doamna Bland le făcea conversaţie. Erau domnişoara 
Holmes şi domnişoara Daingerfield şi şi-au mutat atenţia 
de la ea spre mine, privindu-mă cu acea silă delicată şi 
plină de curiozitate, cu voaletele ridicate peste năsucurile 
albe şi ochii lunecători şi tainici în spatele voaletelor. 

„Quentin Compson”, a spus doamna Bland, „ce-ar spune 
mama dumitale dacă te-ar vedea? E firesc ca un băiat 
tânăr să intre în tot felul de încurcături, dar de aici şi până 
să te aresteze un poliţai de ţară. Ce spun c-ar fi făcut, 
Gerald?” 

„Nimic”, a spus Gerald.”. 

„Prostii. Ce-a fost toată chestia asta, Spoade?” 


„A încercat s-o răpească pe fetiţa aia murdară, dar noroc 
că l-au prins la vreme”, a spus Spoade. 

„Prostii”, a spus doamna Bland, însă vocea i-a cam pierit 
şi m-a privit fix o clipă, şi fetele şi-au tras respiraţia cu un 
fel de icnet palid, înspăimântat. „Ce idioţie”, a spus 
doamna Bland repede. „Ce le mai trece prin cap 
nenorociţilor ăstora de yankei. Urcă-te, Quentin.” 

Shreve şi cu mine ne-am aşezat pe două mici 
strapontine. Gerald a dat drumul la motor şi am pornit 

„Acuma, Quentin. spune-mi şi mie ce-i cu toată aiureala 
asta”, a spus doamna Bland. Le-am spus, Shreve chircit în 
vremea asta, furios, pe strapontina lui şi Spoade rezemat 
iar cu ceafa de speteaza banchetei, alături de domnişoara 
Daingerfield. 

„Şi bancul e că toată vremea asta Quentin ne-a dus pe 
toţi”, a spus Spoade. „Toată vremea am crezut că-i un 
tânăr model şi că ai fi putut avea oricând încredere să-ţi 
dai fata pe mâna lui, până când l-a prins poliţia asupra 
faptului.” 

„Tu taci din gură, Spoade”, a spus doamna Bland. Am 
mers în josul străzii, am traversat podul şi am trecut pe 
lângă casa unde era vestmântul roz atârnat la fereastră. 
„Vezi ce-ai păţit dacă nu mi-ai citit biletul? De ce nu te-ai 
întors să-l iei? Domnul MacKenzie zice că ţi-a spus de el.” 

„Da, doamnă. Am vrut tot timpul să-l iau, dar n-am mai 
apucat să mă întorc în camera mea.” 

„Ne-ai fi făcut să stăm acolo să te aşteptăm nu ştiu cât, 
dacă n-ar fi fost domnul MacKenzie. Când ne-a spus că nu 
te-ai mai întors, am rămas cu un loc liber, aşa că l-am 
invitat pe dumnealui. Ne pare foarte bine în orice caz c-aţi 
putut veni, domnule Mackenzie.” Shreve n-a spus nimic. 
Şedea cu braţele încrucişate privind drept în faţa lui, pe 
lângă şapca lui Gerald. Era o şapcă specială pentru şofat în 
Anglia. Aşa ne spusese doamna Bland. Am trecut pe lângă 
casa aceea, apoi pe lângă alte trei şi pe lângă o altă curte, 
unde fetiţa era în faţa porţii. Nu mai avea pâinea în braţe 
şi faţa îi arăta ca şi cum ar fi fost mânjită cu praf de 
cărbune. I-am făcut semn cu mâna, dar nu mi-a răspuns, 


doar capul i s-a întors încet în timp ce maşina trecea, 
urmărindu-ne cu privirea ei care nu ştia să clipească. Pe 
urmă am mers de-a lungul zidului şi umbrele noastre 
alunecau de-a lungul zidului şi după o vreme am trecut pe 
lângă o bucată de ziar aruncată la marginea drumului şi 
am început iarăşi să râd. Imi simţeam râsul în gât şi am 
privit în sus spre pomii în care cădea oblic soarele, 
gândindu-mă la după-amiaza asta şi la pasăre şi la băieţii 
care înotau. Dar tot nu puteam să mă opresc şi pe urmă 
mi-am dat seama că dacă aş fi încercat prea tare să mă 
opresc aveam să încep să plâng şi mă gândeam cum m-am 
gândit că nu pot fi virgin cu atât de multe şoptind în umbră 
cu vocile lor blânde feminine ezitând prin colţurile 
întunecoase şi vorbele picurând şi parfumurile şi ochii pe 
care puteai să-i simţi nu să-i vezi, dar dac-ar fi fost atât de 
simplu ca s-o faci, n-ar mai fi fost nimic şi dacă n-ar fi fost 
nimic, ce eram eu şi atunci doamna Bland a spus: 
„Quentin? E bolnav, domnule MacKenzie?” şi pe urmă 
mâna grăsulie a lui Shreve mi-a atins genunchiul şi Spoade 
a început să vorbească şi eu am renunţat să mai încerc să 
mă opresc. 

„Dacă-l deranjează coşul ăsta, domnule Mackenzie, 
mişcă-l mai spre dumneata. Am adus un coş cu sticle de 
vin pentru că m-am gândit că dumneavoastră tinerii 
gentlemeni aţi vrea să beţi vin, deşi tatăl meu, bunicul lui 
Gerald” făcut asta vreodată. Ai făcut tu asta vreodată 
În întunericul cenuşiu o lumină palidă mâinile ei 
strângându-l 

„Tinerii gentlemeni o fac şi ei când pot”, a spus Spoade. 
„Nu-i aşa, Shreve? genunchii ei faţa ei răsturnată spre 
cer mirosul caprifoiului pe faţa şi pe gâtul ei 

„Şi bere”, a spus Shreve. Mâna lui îmi atinse iarăşi 
genunchiul. Mi l-am mişcat iarăşi, ca o pojghiță subțire 
de vopsea liliachie vorbind despre el aducându-l 

„Dar tu nu eşti un gentleman”, a spus Spoade. el între 
noi până când silueta ei s-a şters nu pentru că era 
întuneric 

„Nu, eu sunt canadian”, a spus Shreve. vorbind despre 


el lopeţile aruncând ocheade pe când se depărta 
clipind Şapca pentru şofat în Anglia şi tot timpul 
alunecând pe dedesubt şi ei doi contopiţi pierzându-se 
unul într-altul pentru totdeauna mai mult fusese în 
armată omorâse şi oameni 

„Eu ador Canada”, a spus domnişoara Daingerfield. „E o 
ţară minunată.” 

„Aţi băut vreodată parfum?” a spus Spoade. cu o 
singură mână putea s-o ridice până la înălţimea 
umerilor lui şi să fugă cu ea fugind Fugind 

„Nu”, a spus Shreve. fugind animalul cu două spinări 
şi ea pierzându-și forma în lopeţile clipind alergând 
porcul lui Euboleu fugind împerecheată cu câţi Caddy 

„Nici eu”, a spus Spoade. nu ştiu prea mulţi era ceva 
un lucru înspăimântător în mine tată am săvârşit Ai 
făcut tu asta vreodată N-am făcut n-am făcut asta am 
făcut noi asta 

„Şi bunicul lui Gerald îşi culegea menta întotdeauna 
înainte de micul dejun, cât mai era încă rouă pe ea. Nu 
voia să-l lase nici măcar pe bătrânul Wilkie să se atingă de 
ea ţii minte Gerald o culegea întotdeauna cu mâna lui şi-şi 
făcea singur rachiul. Era pedant cu rachiul lui de mentă ca 
o domnişoară bătrână, măsurând mereu totul după o reţetă 
pe care o ştia pe dinafară. Unui singur om i-a dat reţeta 
asta: lui” ba da am făcut asta cum de nu ştii aşteaptă 
puțin să-ţi spun cum a fost o crimă am săvârşit o crimă 
înspăimântătoare nu se mai poate ascunde crezi că se 
poate dar ai să vezi Sărmanul de tine Quentin tu n-ai 
făcut asta niciodată nu-i aşa şi am să-ți spun cum a 
fost am să-i spun tatii pe urmă are să trebuiască să fie 
pentru că ţii la tata pe urmă are să trebuiască să 
fugim în mijlocul damnărilor şi al oroarei flacăra 
limpede am să te silesc să spui c-am făcut asta sunt 
mai tare ca tine am să te silesc să ştii c-am făcut-o noi 
doi ai crezut că erau ei dar eu eram ascultă-mă te-am 
păcălit toată vremea eu am fost ai crezut că eu eram 
în casă când blestematul ăsta de caprifoi încercând să 
nu mă gândesc hamacul cedrii valurile tainice de 


dorință respirația ținută sorbindu-i răsuflarea 
sălbatică şi da Da Da da „niciodată nu s-a lăsat convins 
să bea vin el însuşi, dar întotdeauna spunea că un coş în ce 
carte ai citit asta în aceea unde spunea că hainele de 
canotaj ale lui Gerald de vin constituie o parte necesară 
din coşul de picnic al oricărui gentleman care se respectă” 
i-ai iubit Caddy i-ai iubit Când mă atingeau muream 

o clipă a stat acolo în clipa următoare el urla şi o trăgea 
de rochie au ieşit în hol şi în sus pe scări urlând şi 
împingând-o în sus pe scări spre uşa băii şi s-a oprit cu 
spatele de uşa băii şi braţul acoperindu-i faţa urlând şi 
încercând s-o împingă în camera de baie când a venit jos la 
masa de seară T.P. îi dădea de mâncare şi el a început iar 
întâi numai gemea până când ea l-a atins şi atunci a 
început să zbiere ea a rămas acolo cu ochii ca nişte 
şobolani încolţiţi pe urmă eu alergam în întunericul 
cenuşiu mirosea a ploaie şi toate miresmele florilor aerul 
umed cald dezlănţuit şi greierii cu ferăstraiele lor 
stingându-li-se în iarbă înconjurându-mă cu o insulă 
mişcătoare de tăcere Fancy mă privea peste gard bălţată 
ca o pătură întinsă pe o frânghie m-am gândit dracul să-l ia 
pe negrul ăsta iar a uitat să-i dea de mâncare am alergat în 
jos pe deal în golul cu greieri ca o respiraţie alunecând 
peste o oglindă ea era întinsă în apă cu capul pe limba de 
nisip apa curgându-i în jurul şoldurilor era ceva mai multă 
lumină în apă fusta ei îmbibată îi bătea coapsele în 
mişcarea apei în cercuri greoaie pierzându-se reînnoindu- 
se de la sine m-am oprit pe mal simţeam mirosul 
caprifoiului în golul apei aerul mustea parcă de caprifoi şi 
o dată cu zgomotul tăios al greierilor ca o substanţă pe 
care o simţeai pe piele 

Tot mai plânge Benjy 

nu ştiu da nu ştiu 

săracul Benjy 

m-am aşezat pe mal iarba era doar puţin umedă pe urmă 
am văzut că pantofii îmi sunt uzi 

ieşi de acolo din apă ai înnebunit 

însă ea nu s-a mişcat faţa ei era o pată albă indistinctă 


încadrată în pata nisipului de părul revărsat 

ieşi afară din apă 

s-a ridicat în capul oaselor pe urmă s-a ridicat în 
picioare fusta i se izbea de trup picurând s-a urcat pe mal 
cu veştmintele lipite de trup s-a aşezat 

de ce nu-ți storci apa vrei să răceşti 

da 

apa gâlgâia şi clipocea în jurul limbii de nisip şi mai 
departe în întuneric printre sălcii peste vad apa făcea 
valuri mici ca o bucată de stofă reţinând în cutele ei încă 
puţină lumină cum face uneori apa 

a călătorit pe toate oceanele în jurul lumii 

pe urmă mi-a vorbit despre el strângându-şi genunchii 
uzi faţa ei răsturnată în luminiscenţa cenuşie mirosul 
caprifoiului era lumină în camera mamei şi în camera lui 
Benjy unde T.P. îl pregătea de culcare 

îl iubeşti 

mâna ei s-a întins în afară nu m-am mişcat m-a pipăit în 
jos pe braţ mi-a apăsat palma deschisă pe pieptul ei inima 
ei bătând 

nu nu 

te-a silit el atunci el te-a silit s-o faci să-l laşi e mai 
puternic ca tine şi el mâine am să-l omor jur c-am să-l 
omor tata nici nu trebuie să ştie până după aceea şi pe 
urmă tu şi cu mine nimeni n-are să ştie putem să luăm 
banii mei de scoală putem să anulăm înscrierea Caddy îl 
urăşti nu-i aşa nu-i aşa 

îmi apăsa mâna pe pieptul ei inima ei bătând m-am 
întors şi am apucat-o de braţ 

Caddy îl urăşti nu-i aşa 

mi-a mişcat mâna în sus pe gâtul ei inima ei bătea acolo 

sărmanul de tine Quentin 

faţa ei era răsturnată spre cer coborâse jos atât de jos 
încât toate mirosurile şi zgomotele nopţii erau parcă 
apăsate sub un cort prăbuşit mai ales caprifoiul îmi intrase 
în respiraţie era pe faţa ei şi pe gâtul ei ca o pojghiţă de 
culoare sângele ei zvâcnea sub mâna mea mă sprijinisem 
de celălalt braţ începuse să-mi zvâcnească să-mi 


amorţească şi trebuia să gâfâi ca să mai înghit aer din 
caprifoiul dens greoi cenuşiu 

da îl urăsc aş muri pentru el am şi murit pentru el mor 
pentru el iar şi iar de fiecare dată când se întâmplă asta 

când mi-am ridicat mâna simţeam încă crenguţele şi 
firele învălătucite de iarbă arzându-mi palma 

sărmanul de tine Quentin 

s-a lăsat pe spate pe braţe cu mâinile împletite în jurul 
genunchilor 

n-ai făcut asta niciodată nu-i aşa 

ce să fi făcut ce 

asta ce-am făcut eu 

ba da ba da de o grămadă de ori cu o grămadă de fete 

pe urmă plângeam mâna ei m-a atins iarăşi şi eu 
plângeam pe bluza ei udă pe urmă ea întinsă pe spate 
privind peste capul meu spre cer puteam să văd o dungă 
albă sub irişii ei mi-am deschis cuțitul 

mai ţii minte ziua când a murit mama-mare când tu te-ai 
aşezat în apă numai în pantalonaşi 

da 

am pus vârful cuţitului pe gâtul ei 

nu-mi trebuie decât o secundă numai o secundă pe urmă 
mi-o fac şi mie pe urmă mi-o fac şi mie 

foarte bine tu ai să poţi singur 

da lama e destul de lungă Benjy s-a culcat acuma 

da 

numai o secundă-mi trebuie am să încerc să nu te doară 

bine 

vrei să închizi ochii 

nu aşa are să trebuiască să apeşi mai tare 

pune mâna pe el 

dar nu s-a mişcat ochii îi erau deschişi mari privind 
peste capul meu spre cer 

Caddy mai ţii minte cum te-a certat Dilsey pentru că-ţi 
erau pantalonaşii murdari de noroi 

nu plânge 

nu plâng Caddy 

apasă ai de gând să-l 


vrei tu 

da haide 

pune mâna pe el 

nu plânge săracul de tine Quentin 

dar nu puteam să mă opresc ea mi-a strâns capul pe 
sânii ei uzi tari îi auzeam inima bătând regulat şi rar nu 
tumultuos şi apa gâlgâind printre sălcii în întuneric şi 
valurile de caprifoi ridicându-se în aer braţul şi umărul îmi 
erau răsucite sub mine 

ce e ce faci 

i s-au contractat muşchii m-am dat la o parte 

cuțitul mi-a scăpat din mână s-a ridicat 

cât o fi ceasul 

nu ştiu 

s-a ridicat în picioare eu pipăiam pe jos 

eu mă duc lasă-l acolo 

o simţeam stând acolo în picioare îi simţeam mirosul hai- 
nelor ei ude o simţeam acolo 

trebuie să fie undeva pe aici 

lasă-l acuma îl găseşti mâine haide 

stai o clipă îl găsesc acuma 

ţi-e frică să 

uite-l era chiar aici 

acolo era haide 

m-am ridicat şi am mers după ea am urcat dealul greierii 
tăceau la trecerea noastră 

ţi s-a întâmplat când stai şi scapi ceva din mână şi 
trebuie să cauţi o grămadă până dai de el 

cenuşiu era cenuşiu cu dâre de rouă urcând oblic spre 
cerul cenuşiu pe urmă pomii de dincolo 

blestemat caprifoiul ăsta nu se mai termină odată 

pe vremuri îţi plăcea 

am trecut de creastă şi am mers mai departe spre copaci 
s-a lovit de mine şi s-a dat puţin la o parte era şanţul o 
rană neagră în iarba cenuşie s-a lovit iarăşi de mine m-a 
privit şi s-a dat mai la o parte am ajuns la şanţ 

să mergem pe aici 

de ce 


să vedem dacă se mai văd oasele lui Nancy nu m-am mai 
gândit să mă uit după ele de mult tu nu 

era căptuşit tot cu liane şi rădăcini negre 

aici erau acuma nu mai poţi să-ţi dai seama dacă mai 
sunt aici sau nu nu-i aşa 

termină acuma Quentin 

vino 

şanţul se îngusta se înfunda ea s-a întors spre copaci 

gata acuma Quentin 

Caddy 

m-am oprit iarăşi în faţa ei 

Caddy 

gata acuma 

o ţineam 

sunt mai puternic ca tine 

era nemişcată încordată fără să consimtă dar nemişcată 

n-am să mă bat cu tine dar termină gata acuma 

Caddy nu Caddy 

n-are nici un rost ştii că n-are dă-mi drumul 

caprifoiul picura burniţa auzeam greierii pândindu-ne în 
cerc ea s-a tras înapoi m-a ocolit către copaci 

du-te îndărăt acasă n-ai nevoie să vii 

am mers mai departe 

de ce nu te-ntorci acasă 

blestemat caprifoiul ăsta 

am ajuns la gard ea s-a strecurat prin el m-am strecurat 
şi când mi-am îndreptat trupul el venea dinspre copaci prin 
cenuşiu către noi înalt şi fără adâncime şi nemişcat chiar 
mişcându-se ca şi cum ar fi stat nemişcat ea s-a dus către 
el 

ţi-l prezint pe Quentin sunt udă sunt leoarcă toată nu 
trebuie să dacă nu vrei 

umbrele lor o singură umbră ca şi-a ridicat capul era 
deasupra lui pe cer mai înalt capetele lor amândouă 

nu trebuie dacă nu vrei 

pe urmă nu mai erau două capete întunericul mirosea a 
ploaie a iarbă umedă şi frunze lumina cenuşie picurând ca 
ploaia caprifoiul înălțându-se în valuri umede îi vedeam 


faţa o pată pe umărul lui o strângea cu un singur braţ ca şi 
cum ar fi fost un copil şi-a întins mâna 

îmi pare bine că te cunosc 

ne-am strâns mâinile apoi am rămas acolo în picioare 
umbra ei înaltă peste umbra lui o singură umbră 

tu ce faci acuma Quentin 

mă plimb puţin cred c-am să trec prin pădure să ies la 
şosea şi mă-ntorc prin oraş 

m-am întors să plec 

noapte bună 

Quentin 

m-am oprit 

ce vrei 

în pădure brotăceii orăcăiau mirosind ploaia în aer ca 
nişte cutii cu muzicuţă care se învârtesc atât de greu şi 
caprifoiul 

vino-ncoace 

ce doreşti 

vino-ncoace Quentin 

m-am întors ea mi-a atins umărul aplecându-se umbra ei 
faţa ei ca o pată neclară aplecându-se din umbra lui înaltă 
m-am tras înapoi 

bagă de seamă 

du-te acasă 

nu mi-e somn mă duc să mă plimb 

aşteaptă-mă la cotul pârâului 

mă duc să mă plimb 

vin numaidecât aşteaptă-mă să mă aştepţi 

nu mă duc în pădure 

nu m-am mai uitat înapoi brotăceii nu mi-au mai dat nici 
o atenţie lumina cenuşie ca mușchiul în copaci picurând 
dar tot nu ploua după un timp m-am întors la marginea 
pădurii cum am ajuns acolo am simţit mirosul caprifoiului 
vedeam lumina ceasului de la tribunal şi licărirea oraşului 
şi a piaţetei pe cer şi sălciile întunecoase de-a lungul 
pârâului şi lumina în camera mamei lumina încă aprinsă în 
camera lui Benjy, şi m-am aplecat şi am trecut prin 
spărtura gardului şi am traversat pajiştea alergând prin 


iarba cenuşie printre greieri caprifoiul din ce în ce mai 
puternic şi mirosul apei pe urmă am văzut apa culoarea 
caprifoiului cenuşiu m-am întins pe mal cu faţa aproape de 
pământ să miros caprifoiul nu-l simţeam atunci şi am 
rămas întins acolo simțind pământul cum îmi pătrunde în 
haine ascultând apa şi după o vreme nu mai răsuflăm atât 
de tare şi am rămas acolo gândindu-mă că dacă n-am să-mi 
mişc faţa n-are să trebuiască să mai respir atât de tare să-l 
miros pe urmă nu m-am mai gândit la nimic ea a venit de-a 
lungul malului şi s-a oprit nu m-am mişcat 

e târziu du-te acasă 

ce 

du-te acasă e târziu 

bine 

i-a foşnit fusta nu m-am mişcat nu i-a mai foşnit 

te duci acasă cum ţi-am spus 

n-am auzit nimic 

Caddy 

da mă duc dacă vrei tu mă duc 

m-am ridicat ea s-a aşezat pe pământ cu mâinile 
împreunate strângându-şi genunchiul 

du-te acasă îţi spun 

da am să fac tot ce vrei tu tot da 

nici nu se uita la mine i-am apucat umărul şi am 
scuturat-o tare 

taci taci din gură 

am zgâlţâit-o 

taci din gură 

da 

şi-a ridicat faţa şi am văzut că nici nu mă privea îi 
vedeam linia alburie 

ridică-te 

am tras-o în sus era moale am ridicat-o în picioare 

haide acuma 

mai plângea Benjy când ai ieşit tu 

haide 

am trecut pârâul acoperişul a început să se vadă pe 
urmă ferestrele de sus 


a adormit acuma 

a trebuit să mă opresc să pun zăvorul la poartă ea a 
mers mai departe în lumina cenuşie mirosul ploii şi totuşi 
nu ploua caprifoiul care începuse dinspre gardul grădinii 
începuse ea a intrat în umbră puteam să-i aud paşii pe 
urmă 

Caddy 

m-am oprit în faţa treptelor nu-i mai auzeam paşii 

Caddy 

i-am auzit paşii pe urmă mâna mea a atins-o nu caldă nu 
rece doar nemişcată hainele îi mai erau puţin umede 

îl iubeşti acuma 

nu respira decât încet rar ca un suflu foarte îndepărtat 

Caddy acuma îl iubeşti 

nu ştiu 

afară din lumina cenuşie umbrele lucrurilor ca nişte 
lucruri moarte în apă stătătoare 

aş vrea să fii moartă 

ai vrea intră în casă acuma 

te gândeşti acuma la el 

nu ştiu 

spune-mi la ce te gândeşti spune-mi 

termină termină Quentin 

taci din gură taci odată mă auzi taci din gură ai de gând 
să taci odată 

bine tac facem prea mult zgomot 

te omor mă auzi 

să mergem la hamac aici au să te-audă 

nu plâng vrei să spui că plâng 

nu taci acuma îl trezim pe Benjy 

du-te tu în casă du-te înăuntru 

mă duc nu plânge oricum eu sunt soi rău nu poţi să 
opreşti nimic 

e un blestem pe capul nostru nu e vina noastră crezi că 
noi suntem vinovaţi 

taci haide du-te la culcare 

nu poţi să mă sileşti e un blestem pe capul nostru 

în cele din urmă l-am văzut intra tocmai la bărbier m-a 


privit am mers înainte şi am aşteptat 

te caut de vreo două trei zile 

vrei să-mi spui ceva 

am să-ţi spun chiar acum 

şi-a răsucit ţigara repede din vreo două mişcări a aprins 
chibritul frecându-l cu degetul mare 

nu putem sta de vorba aici haide să ne întâlnim undeva 

vin eu la dumneata locuieşti la hotel 

nu nu e bine ştii podul acela acolo în spatele 

da foarte bine 

la unu fix 

da 

m-am întors să plec 

mulţumesc 

ascultă 

m-am oprit am privit înapoi 

s-a întâmplat ceva cu ea 

era parcă o statuie de bronz cu cămaşa lui kaki 

are nevoie de mine acuma 

am să fiu acolo la unu 

ea m-a auzit spunându-i lui T.P. să pună şaua pe Prince 
la ora unu a stat tot timpul cu ochii pe mine nici n-a prea 
mâncat a venit la mine 

ce vrei să faci 

nimic nu pot să mă duc la plimbare dacă am chef 

ai de gând să faci ceva cee 

nu-i treaba ta târfă târfă 

T.P. îl adusese pe Prince la uşa din spate 

nu mai am nevoie de el merg pe jos 

am luat-o pe alee apoi am ieşit pe portiţă şi când am 
ieşit pe pajişte am fugit înainte de-a fi ajuns la pod l-am 
văzut sprijinindu-se de parapet calul îi era legat de un 
copac a privit peste umăr pe urmă s-a întors cu spatele nu 
şi-a mai ridicat ochii până când am ajuns la pod şi m-am 
oprit ţinea în mâini o bucată de scoarță de copac rupea 
bucățele din ea şi le arunca peste parapet în apă 

am venit să-ţi spun să pleci din oraşul ăsta 

a rupt o bucată de scoarță atent a aruncat-o cu grijă în 


apă s-a uitat după ea cum se depărtează plutind 

am spus că trebuie să pleci din oraşul ăsta 

m-a privit 

ea te-a trimis 

eu îţi spun că trebuie să pleci nici tata nici altcineva eu 
îţi spun 

ascultă lasă astea puţin vreau să ştiu dacă e totul în 
regulă cu ea are vreun necaz acolo 

ăsta-i un lucru pentru care nu trebuie să-ţi faci dumnea- 
ta griji 

pe urmă m-am auzit spunând îţi dau până la apusul 
soarelui să pleci din oraş 

a rupt o bucată de scoarță şi a aruncat-o în apă pe urmă 
a lăsat restul scoarţei pe parapet şi şi-a răsucit o ţigară cu 
aceleaşi două mişcări rapide a aruncat chibritul peste 
parapet 

ce-ai să faci dacă nu plec 

am să te omor să nu crezi că dacă ţi se pare că sunt doar 
un băieţandru 

fumul îi ieşea în două şuviţe pe nări îi trecea peste faţă 

câţi ani ai 

am început să tremur mâinile-mi erau pe parapet m-am 
gândit că dacă mi le ascund are să înţeleagă de ce 

îţi dau până diseară 

ascultă prietene cum te cheamă Benjy e cel idiot din 
născare nu-i aşa dumneata eşti 

Quentin 

gura mea a spus-o nu eu nu eu 

îţi mai dau până la apusul soarelui 

Quentin 

şi-a scuturat scrumul de la ţigară cu grijă de parapet a 
făcut-o încet şi grijuliu ca şi cum şi-ar fi ascuţit un creion 
mâinile nu-mi mai tremurau 

ascultă-mă n-are rost s-o iei aşa în tragic nu e vina ta 
băiete ar fi fost oricum altul 

ai avut o soră ai avut 

nu dar toate sunt nişte putori 

l-am pocnit cu palma deschisă trecând peste impulsul de 


a o închide peste faţa lui mâna lui s-a mişcat la fel de 
repede ca a mea ţigara a zburat peste parapet mi-am 
zvâcnit şi mâna cealaltă mi-a prins-o şi pe ea înainte ca 
ţigara să fi atins apa el îmi ţinea amândouă mâinile cu una 
singură cealaltă mâna i-a ţâşnit la subţioară sub haină în 
spatele lui soarele era oblic şi o pasăre cântând undeva 
dincolo de soare ne-am privit unul pe altul în timp ce 
pasărea cântând mi-a dat drumul la mâini 

uite 

a luat scoarţa de pe parapet şi a aruncat-o în apă plutea 
curentul a dus-o plutea mai departe mâna lui rămăsese pe 
parapet ţinând moale pistolul am aşteptat 

acum n-ai mai putea s-o atingi 

nu 

plutea mai departe era tăcut de tot în pădure am auzit 
iarăşi pasărea şi apa după aceea pistolul s-a ridicat şi nici 
n-a ţintit deloc scoarţa n-a mai fost pe urmă bucățele din 
ea au plutit iarăşi la suprafaţă răzlețe a mai atins alte două 
bucăţi nu mai mari decât o monedă de un dolar de argint 

îţi ajunge cred 

a deschis butoiaşul şi a suflat pe ţeavă s-a ridicat o 
şuviţă subţire de fum a reîncărcat cele trei camere ale 
butoiaşului şi mi l-a întins ţinându-l de ţeavă 

ce să fac cu el n-am să încerc să te-ntrec 

ai să ai nevoie de el dacă ne luăm după ce mi-ai spus ţi-l 
dau pe ăsta pentru c-ai văzut ce poate să facă 

du-te la dracu' cu pistolul dumitale 

l-am lovit încercam încă să-l lovesc mult timp după ce el 
îmi apucase încheieturile mâinilor dar mai încercam pe 
urmă a fost ca şi cum l-aş fi privit printr-o bucată de sticlă 
colorată îmi auzeam sângele şi pe urmă am văzut iarăşi 
cerul şi ramurile profilate pe el şi soarele trecând oblic 
printre ele şi el mă ridica în picioare 

ai dat în mine 

nu l-am auzit 

ce 

da cum te simţi 

foarte bine dă-mi drumul 


mi-a dat drumul m-am sprijinit de parapet 

te simţi bine 

dă-mi drumul n-am nimic 

poţi să te duci până acasă 

du-te lasă-mă 

mai bine să nu-ncerci să mergi pe jos ia calul meu 

nu du-te 

îi laşi frâul pe oblânc şi-l laşi liber şi se întoarce singur 
la grajd 

lasă-mă du-te şi lasă-mă odată 

m-am aplecat peste parapet privind apa şi l-am auzit 
cum îşi dezleagă calul şi pleacă şi după o vreme n-am mai 
auzit nimic decât apa şi pe urmă iarăşi pasărea am plecat 
de pe pod şi m-am aşezat jos cu spatele sprijinit de un 
copac şi mi-am rezemat capul de copac şi am închis ochii o 
rază de soare s-a strecurat printre ramuri şi mi-a căzut pe 
ochi şi m-am tras puţin la o parte sprijinit de copac iarăşi 
pasărea şi apa şi pe urmă totul s-a rostogolit tot mai 
departe şi n-am mai simţit chiar nimic şi mă simţeam 
aproape bine după toate zilele şi nopţile astea cu caprifoiul 
urcându-se din întuneric în camera mea unde încercam să 
dorm chiar şi când după un timp am ştiut că el nu mă 
lovise că minţise de dragul ei şi că leşinasem ca o fetiţă 
dar chiar şi asta nu mai conta stăteam acolo sprijinit de 
copac cu pete mici de soare alunecându-mi pe faţă ca 
frunzele galbene pe o ramură ascultând apa şi 
nemaigândindu-mă chiar la nimic atunci când am auzit 
calul venind repede şedeam acolo cu ochii închişi şi-i 
auzeam copitele proptindu-se spulberând nisipul foşnitor şi 
paşi alergând şi mâinile ei aspre alergând 

idiotule idiotule eşti rănit 

am deschis ochii mâinile ei îmi alergau pe faţă 

n-am ştiut în ce parte până am auzit pistolul nu ştiam 
unde nu m-am gândit că el şi tu ai fugit pe furiş nu m-aş fi 
gândit că el are să 

îmi strângea faţa între mâinile ei şi mă pocnea cu capul 
de copac 

termină termină odată 


i-am apucat încheieturile mâinilor 

termină stai odată 

am ştiut că el n-are să am ştiut că n-are să 

încerca să mă dea cu capul de copac 

i-am spus să nu mai îndrăznească niciodată să-mi 
vorbească i-am spus 

încerca să-şi libereze mâinile dintr-ale mele 

lasă-mă 

termină sunt mai puternic decât tine stai liniştită 

lasă-mă trebuie să-l ajung şi să-i cer dă-mi drumul 
Quentin te rog dă-mi drumul dă-mi drumul 

dintr-o dată s-a oprit mâinile i-au rămas moi 

da pot să-i spun pot pot să-l fac să mă creadă oricând 
pot să-l fac 

Caddy 

nu-l priponise pe Prince putea s-o pornească oricând 
spre casă dacă i-ar fi venit cheful 

oricând el are să mă creadă 

îl iubeşti Caddy 

ce să fac 

m-a privit pe urmă totul s-a golit din ochii ei şi erau ca 
ochii statuilor goi şi nevăzători şi senini 

pune-ţi mâna pe gâtul meu 

mi-a luat mâna şi mi-a ţinut-o cu palma deschisă pe gâtul 
ei 

acuma spune-i numele 

Dalton Ames 

am simţit întâia zvâcnire a sângelui acolo zvâcnea în 
bătăi puternice tot mai grăbite 

spune-l iar 

faţa ei privea departe printre copaci unde soarele trecea 
oblic şi unde pasărea 

spune-l iar 

Dalton Ames 

sângele îi zvâcnea mereu izbindu-se izbindu-se de mâna 
mea 

A continuat să curgă mult timp, însă faţa mi-era rece şi 
parcă moartă, şi ochiul, şi locul unde mă tăiasem la deget 


mă înţepa iar. Îl auzeam pe Shreve umblând la cişmea, pe 
urmă s-a întors cu ligheanul şi înăuntru se legăna o bulă de 
amurg, cu margini galbene ca un balon care s-ar fi 
depărtat, şi încă răsfrângerea mea. Am încercat să-mi văd 
faţa acolo înăuntru. 

„S-a oprit?” a spus Shreve. „Dă-mi mie batista.” A 
încercat să mi-o ia din mână. 

„Fii atent”, am spus. „Pot şi eu. Da, s-a oprit aproape de 
tot.” Mi-am muiat iar batista şi balonul s-a spart. Batista a 
pătat apa. „Şi n-am alta curată.” 

„Pentru ochiul ăsta ai avea nevoie de o bucată de carne 
crudă”, a spus Shreve. „Mâine dimineaţă ai sa ai o 
vânătaie a dracului. Porcul”, a spus. 

„L-am atins şi eu pe el?” Mi-am stors batista şi am 
încercat să-mi şterg sângele de pe vestă. 

„N-ai să poţi să-l ştergi”, a spus Shreve. „O să trebuiască 
s-o dai la curăţat. Hai, ţine-ţi-o pe ochi, de ce nu vrei?” 

„Puțin tot pot să-l şterg”, am spus. Dar nu reuşeam să 
şterg cine ştie ce. „Mi-am pătat rău gulerul?” 

„Nu-mi dau seama”, a spus Shreve. „[ine-ţi-o pe ochi. 
Uite.” 

„Fii atent”, am spus. „Lasă că pot şi eu. Eu l-am atins?” 

„Poate l-ăi fi atins. Poate că mă uitam în altă parte 
tocmai atunci sau tocmai clipeam sau mai ştiu eu ce. Ţi-a 
scos untul. Dădea în tine ca la fasole. Ce te-a apucat să te 
iei la bătaie cu pumnii cu el? Tâmpitule. Cum te simţi?” 

„Mă simt grozav”, am spus. „Unde să găsesc ceva să-mi 
curăţ vesta?” 

„Dă-le dracului de haine. 'Te doare rău ochiul?” 

„Mă simt foarte bine”, am spus. Totul era parcă violet şi 
calm, cerul verde pălind în auriu dincolo de acoperişul 
ţuguiat al casei şi o pană de fum înălțându-se din horn în 
aerul fără vânt Am auzit iarăşi cişmeaua. Un bărbat scotea 
apă într-o căldare, privindu-ne peste umărul care i se 
ridica şi cădea după cum trăgea de pompa cişmelei. O 
femeie a trecut prin dreptul uşii, dar n-a privit afară. Se 
auzea o vacă mugind undeva. 

„Haide”, a spus Shreve. „Lasă-ţi hainele şi ţine-ţi batista 


asta pe ochi. Îţi trimit eu hainele la curăţat mâine 
dimineaţa cum ne sculăm.” 

„Bine. Îmi pare rău numai că n-am sângerat ceva şi pe 
el, cel puţin.” 

„Porcul dracului”, a spus Shreve. Spoade a ieşit din 
casă, vorbind încă cu cineva, probabil cu femeia, şi a 
traversat curtea spre noi. Mă privea cu ochii lui reci, 
ironici. 

„Şi aşa, băiete”, a spus privindu-mă. „Al dracului să fiu 
dacă nu-ţi dai toată osteneala să te distrugi cât mai grozav. 
Răpeşti copiii, sari la bătaie. In vacanţă ce faci? Dai foc la 
case?” 

„Cu mine e totul în regulă”, am spus. „Ce spune doamna 
Bland?” 

„Zbiară la Gerald pentru că te-a umplut de sânge. Când 
te-o vedea are să zbiere şi la tine că te-ai lăsat bătut. 
Despre bătaie în sine n-are nimic de spus, sângele nu-i 
place. Cred c-ai cam scăzut în ochii ei pentru că n-ai ştiut 
să-ţi păstrezi sângele în tine. Cum te simţi?” 

„Sigur”, a spus Shreve. „Dacă tot nu poţi să fii un Bland, 
lucrul cel mai bun care-ţi rămâne de făcut e sau să comiţi 
adulter cu unul din ei, sau să te-mbeţi şi să te baţi cu altul, 
după caz.” 

„E-adevărat”, a spus Spoade. „Dar n-am ştiut că Quentin 
era beat.” 

„Nici nu era”, a spus Shreve. „Parcă e nevoie să te-mbeţi 
ca să-ţi vină să-l pocneşti pe porcul ăsta?” 

„De, eu personal cred c-ar trebui să fiu foarte beat ca să- 
ncerc, după ce-am văzut cum a ieşit din chestia asta 
Quentin. Unde-o fi învăţat să boxeze?” 

„Se duce la Mike, jos în oraş, în fiecare zi”, am spus. 

„Zău?” a spus Spoade. „Şi tu ştiai asta când l-ai pocnit?” 

„Nu ştiu”, am spus. „Cred că da. Da.” 

„Mai ud-o”, a spus Shreve. „Să-ţi mai aduc apă curată?” 

„Ajunge asta”, am spus. Am mai muiat batista şi mi-am 
tinut-o pe ochi. „Dac-aş avea ceva să-mi curăţ vesta.” 
Spoade mă privea încă. 

„la ascultă”, a spus. „In fond de ce l-ai pocnit? Ce 


spunea?” 

„Nu ştiu”, am spus. „Nu ştiu de ce.” 

„Ştiu doar c-ai sărit deodată în sus şi i-ai spus: «Tu ai 
avut soră? Ai avut?» şi când el ţi-a spus Nu, l-ai şi pocnit. 
Am văzut eu că te tot uiţi la el, dar mi se părea că nu dai 
nici o atenţie la ce se spunea până când ai sărit în sus şi l- 
ai întrebat dacă are surori.” 

„Făcea pe grozavul, ca de obicei”, a spus Shreve, „în le- 
gătură cu femeile lui. Ştii, cum face mereu când sunt fete 
de faţă, şi ele nici nu ştiu despre ce-i vorba. Tot cu aluzii şi 
minciuni şi prostii care n-au nici cap nici coadă. Ne 
povestea despre o nenorocită cu care-şi dăduse întâlnire 
undeva la un bal la Atlantic City şi cum a plantat-o şi s-a 
dus liniştit la hotel să se culce şi cum toată vremea îi mai şi 
părea rău că stă şi-l aşteaptă acolo pe dig, şi el nici nu se 
duce să-i dea ce-ar vrea ea de la el. Ii tot da zor despre 
frumuseţea trupului şi despre servituţile lui şi cât e de 
greu pentru femei, care n-au altceva de făcut decât să se 
lungească pe spate. Leda pitită în tufişuri gemând şi 
smiorcăindu-se după lebădă, înţelegeţi. Porcul. L-aş fi 
pocnit şi eu. Numai că eu aş fi apucat coşul ăla blestemat 
al ei cu sticle cu tot şi i-aş fi dat cu el în cap.” 

„Ho, ho”, a spus Spoade, „apărătorul doamnelor. Ce să-ţi 
spun, trezeşti nu numai admiraţie, ci şi spaimă”. 

M-a privit rece şi ironic. „Doamne, Dumnezeule”, a spus. 

„Imi pare rău că l-am pocnit”, am spus. „Arăt prea rău 
ca să mă întorc şi să termin cu asta?” 

„Scuze pe dracu'”, a spus Shreve. „Dă-i dracului pe toţi. 
Ne întoarcem în oraş.” 

„Ar trebui să se întoarcă, să arate că ştie să se bată ca 
un gentleman”, a spus Spoade. „Să se lase bătut ca un 
gentleman, vreau să spun.” 

„In halul ăsta?” a spus Shreve. „Cu hainele mânjite de 
sânge de sus până jos?” 

„Mă rog”, a spus Spoade. „Tu te pricepi la de-alde 
astea.” 

„În cămaşă nu poate să se ducă”, a spus Shreve. „Nu e 
încă student în ultimii ani. Haide, ne-ntoarcem în oraş.” 


„Nu trebuie să veniţi şi voi”, am spus. „Duceţi-vă înapoi 
la picnic.” 

„Să-l ia dracul”, a spus Shreve. „Haide.” 

„Ce să le spun?” a spus Spoade. „Că tu şi cu Quentin v- 
aţi luat şi voi la bătaie?” 

„Nu le mai spune nimic”, a spus Shreve. „Spune-i că 
invitaţia ei a expirat la apusul soarelui. Hai, Quentin. Am s- 
o întreb pe femeia asta unde-i staţia cea mai apropiată de 
interurbane.” 

„Nu”, am spus. „Eu nu mă-ntorc în oraş.” 

Shreve a rămas locului privindu-mă. Când s-a întors spre 
mine, ochelarii lui semănau cu două luni pline, mici, 
galbene. 

„Ce vrei să faci?” 

„Nu mă-ntorc încă în oraş. Voi duceţi-vă înapoi la picnic. 
Spune-le că n-am mai venit pentru că mi s-au pătat 
hainele.” 

„Ascultă”, a spus. „Ce-ţi mai trece prin cap?” 

„Nimic. Cu mine e totul în regulă. Tu şi cu Spoade 
duceţi-vă îndărăt. Ne vedem mâine.” Am plecat prin curte 
spre drum. 

„Ştii unde-i staţia?” a spus Shreve. 

„O găsesc eu. Ne vedem mâine. Spuneţi-i doamnei Bland 
că-mi pare rău că le-am stricat cheful.” Au rămas acolo 
uitându-se după mine. Am ocolit casa. O alee pietruită 
ducea spre drum. De ambele părţi ale aleii creşteau 
trandafiri. Am trecut de poartă, am ieşit în drum. Cobora 
în pantă spre pădure şi puteam vedea automobilul la 
marginea drumului. Am luat-o în sus pe deal. Lumina 
creştea pe măsură ce urcam, şi înainte de a fi ajuns în vârf 
am auzit maşina. Se auzea de departe, dincolo de amurg, 
şi m-am oprit să ascult. Automobilul nu se mai vedea, însă 
Shreve stătea în drum în faţa casei, privind în susul 
dealului. În spatele lui lumina galbenă se aşternea ca un 
strat de culoare pe acoperişul casei. Am ridicat mâna şi am 
luat-o în partea cealaltă a dealului, ascultând maşina. Pe 
urmă casa nu s-a mai văzut şi m-am oprit în lumina verde 
şi aurie şi am ascultat zgomotul maşinii care era din ce în 


ce mai tare, apoi a început să se piardă şi s-a oprit 
deodată. Am aşteptat până am auzit-o începând iarăşi. Pe 
urmă am mers mai departe. 

Pe când coboram lumina scădea încet, şi totuşi fără să-şi 
schimbe calitatea, ca şi cum eu şi nu lumina m-aş fi 
schimbat, pierzându-mi puterea, deşi chiar când drumul 
intra sub copaci ai fi putut să citeşti ziarul. Curând am 
ajuns la o cărare. Am mers pe ea. Era mai strâmt şi mai 
întuneric decât în drum, dar când am ieşit la staţia de 
troleibuz - o altă cabană de lemn - lumina rămăsese 
neschimbată. leşind din cărare părea mai strălucitoare, ca 
şi cum aş fi mers noaptea pe cărare şi aş fi ieşit iar la 
lumină dimineaţa. Curând a venit autobuzul. M-am urcat, 
lumea întorcându-se să se uite la ochiul meu, şi mi-am 
găsit un loc pe stânga. 

Luminile erau aprinse în autobuz, astfel că atâta vreme 
cât am mers pe sub copaci n-am putut vedea nimic altceva 
decât faţa mea şi o femeie dincolo de intervalul dintre 
scaune, cu o pălărie aşezată drept pe creştetul capului, cu 
o pană ruptă, dar când am ieşit de sub copaci am văzut 
iarăşi amurgul, cu acea calitate a luminii ca şi cum timpul 
s-ar fi oprit cu adevărat o vreme, soarele oprit atârnând 
chiar sub orizont, şi pe urmă am trecut pe lângă baraca 
unde fusese bătrânul care mânca din pungă, şi drumul 
mergea înainte sub amurg, în amurg, şi senzaţia de apă 
liniştită şi grabnică dincolo. Pe urmă autobuzul a mers mai 
departe, curentul de aer creştea mereu prin uşa deschisă 
până când a ajuns să sufle continuu prin maşină cu mirosul 
de vară şi întuneric dar nu şi de caprifoi. Caprifoiul a fost 
mirosul cel mai trist dintre toate, cred. Îmi amintesc de 
foarte multe. Cel de glicină a fost unul. În zilele ploioase 
când mama nu se simţea chiar atât de rău ca să nu poată 
sta la fereastră, ne jucam sub glicină. Când mama stătea în 
pat Dilsey ne îmbrăca cu hăinuţele vechi şi ne da drumul 
afară în ploaie pentru că zicea că ploaia nu poate să strice 
copiilor. Dar dacă mama nu era în pat noi începeam 
întotdeauna să ne jucăm pe verandă până când ea ne 
spunea că facem prea multă gălăgie şi atunci ne duceam 


afară şi ne jucam sub bolta de glicină. 

Aici era locul unde am văzut râul pentru ultima oară 
astăzi dimineaţă, cam pe aici. Simţeam apa dincolo de 
amurg, îi simţeam mirosul. Când ieşeau florile primăvara şi 
ploua mirosul era peste tot alteori nu-ţi dădeai seama de el 
atât de tare dar când ploua mirosul începea să intre în 
casă în amurg sau avea să mai plouă în amurg sau era ceva 
în lumina însăşi dar întotdeauna mirosea mai tare atunci 
când mă întindeam în pat gândindu-mă când are să se 
termine odată când are să se termine. Curentul de aer prin 
uşă mirosea a apă, o răsuflare continuă jilavă. Uneori 
puteam să adorm spunându-mi asta iarăşi şi iarăşi până 
când după ce caprifoiul se amesteca cu toate totul a ajuns 
să fie un simbol al nopţii şi al neodihnei mi se părea că zac 
nici adormit nici treaz privind în jos într-un lung culoar de 
penumbră cenuşie unde toate lucrurile stabile deveniseră 
paradoxal de umbrite tot ce făcusem nu era decât umbră 
tot ce simţisem suferisem căpătând formă vizibilă ciudată 
şi perversă batjocoritoare fără legătură inerentă ele însele 
cu negarea înţelesului pe care ar fi trebuit să-l afirme 
gândindu-mă că eram nu eram cine era nu era nu cine. 

Simţeam mirosul coturilor râului dincolo de amurg şi am 
văzut cea din urmă lumină răsturnată şi liniştită peste 
acoperişuri ca cioburile unei oglinzi sparte, pe urmă 
dincolo de ele luminile începeau în aerul limpede palid, 
tremurând puţin ca fluturii care se leagănă foarte departe. 
Benjamin copilul. Cum îi plăcea lui să stea în faţa oglinzii. 
Refugiu care nu-l înşelase niciodată în care conflictele se 
linişteau se pierdeau în tăcere se împăcau. Benjamin 
copilul bătrâneţelor mele ţinut ostatic în Egipt. O, 
Benjamin. Dilsey spunea că din cauză că mama e prea 
mândră. Intră în vieţile albilor întocmai aşa infiltraţii 
întunecate pătrunzătoare izolând câte o clipă faptele 
albilor într-un adevăr de necontestat ca sub un microscop; 
restul timpului doar glasuri care râd când tu nu vezi nimic 
de râs, lacrimi când nu-i nici un motiv de plâns. Sunt în 
stare să facă pariuri dacă la o înmormântare au să vină un 
număr de persoane cu soţ sau fără. Un bordel plin cu ele 


din Memphis a intrat în transă religioasă au început să 
alerge goale pe stradă. A fost nevoie de trei poliţişti ca s-o 
poată stăpâni pe una din ele. Da Isuse O bunule Isus O 
bunule. 

Autobuzul s-a oprit. Am coborât, lumea uitându-se la 
ochiul meu. Când a venit troleibuzul era plin. Am rămas pe 
platforma din spate. 

„Locuri în faţă”, a spus conductorul. M-am uitat în faţă. 
Nu erau locuri pe stânga. 

„Nu merg departe”, am spus. „Am să stau aici în 
picioare.” 

Am trecut peste râu. Peste pod adică, arcuindu-se 
tacticos şi înalt în spaţiu, între tăcerea şi nimicnicia unde 
luminile - galbene, roşii, verzi - tremurau în aerul limpede, 
repetându-se. 

„Mai bine mergeţi în faţă şi luaţi loc”, a spus 
conductorul. 

„Cobor imediat”, am spus. „Doar două blocuri.” 

Am coborât înainte de a ajunge la poştă. La ora asta 
erau probabil cu toţii aşezaţi pe scaune pe undeva pe acolo 
oricum, şi apoi mi-am auzit ceasul şi am început să aştept 
bătăile  orologiului şi mi-am pipăit scrisoarea pentru 
Shreve prin haină, umbrele mâncate ale ulmilor 
alunecându-mi peste mână. Şi apoi când am intrat în 
curtea universităţii au început bătăile şi am mers mai 
departe pe când sunetele urcau ca cercurile într-un iaz şi 
treceau pe lângă mine treceau mai departe spunând un 
sfert până la ce? Nu-i nimic. Un sfert până la. 

Ferestrele noastre erau întunecate. La intrare nu era 
nimeni. Când am intrat am mers pe lângă peretele din 
stânga, dar nu era nimeni; doar scările arcuindu-se în sus 
în umbră ecourile paşilor generaţiilor triste ca praful uşor 
peste umbre, paşii mei trezindu-i ca praful, ca lin apoi să 
se aşeze iarăşi. 

Am văzut scrisoarea înainte de a aprinde lumina, 
sprijinită de o carte pe masă în aşa fel încât să o remarc. 
Spunând despre el că e bărbatul meu. Şi pe urmă Spoade 
spunea că se duc undeva, n-au să se întoarcă până târziu, 


şi că doamna Bland avea nevoie de un alt cavaler. Dar l-aş 
fi văzut oricum şi n-are alt autobuz până într-o oră pentru 
că după şase. Mi-am scos ceasul şi l-am ascultat ticăind, nu 
ştia că nu mai poate nici măcar să mintă. Pe urmă l-am pus 
cu faţa în sus pe masă şi am luat scrisoarea de la doamna 
Bland şi am rupt-o şi am aruncat bucăţile în coşul de hârtii 
şi mi-am scos haina, vesta, gulerul, cravata şi cămaşa. Şi 
cravata se pătase, dar dacă stai să te gândeşti negru. 
Poate un desen alcătuit din sânge ar fi putut să spună că e 
cea pe care a purtat-o Crist. Am găsit neofalina în camera 
lui Shreve şi mi-am întins vesta pe masă, unde putea să 
stea bine întinsă, şi am destupat sticla de neofalină. 
primul automobil din oraş o fată Fată asta-i ceea ce 
nu putea să suporte Jason mirosul de benzină îl 
îmbolnăvea pe urmă se înfuria mai tare decât oricând 
din cauză că o fată Fată n-avea soră dar Benjamin 
Benjamin copilul tristelor mele dac-aş fi avut mamă sã- 
i pot spune mamă mamă A trebuit o grămadă de 
neofalină, şi la urmă nici nu mai ştiam dacă mai era pata 
sau numai neofalina. Locul unde mă tăiasem începuse să 
zvâcnească iarăşi aşa că atunci când m-am dus să mă spăl 
mi-am pus vesta pe un scaun şi am coborât firul de la 
lumină aşa ca becul să usuce pata. M-am spălat pe faţă şi 
pe mâini, dar chiar şi atunci mai puteam să-i simt mirosul 
pe lângă săpunul înţepător care-mi contracta nările puţin. 
Pe urmă mi-am deschis valiza şi mi-am scos cămaşa şi 
gulerul şi cravata şi le-am pus pe cele pătate de sânge 
înăuntru şi mi-am închis valiza şi m-am îmbrăcat. Când mă 
pieptănam a bătut jumătatea. Dar mai era oricum până la 
fără un sfert decât doar dacă nu cumva văzând în 
întunecimea zvâcnind încoace doar propria lui faţă 
nici o pană ruptă decât dacă nu erau doi dar nu doi 
aşa mergând la Boston în aceeaşi noapte pe urmă faţa 
mea fața lui o clipă zgomotul de ciocnire când din 
întuneric două ferestre luminate fugărindu-se rigide 
ciocnindu-se gata s-a dus fața lui şi a mea doar văd am 
văzut am văzut nu un adio baraca unde nu mai mânca 
drumul pustiu în întuneric în tăcere podul arcuindu-se 


în tăcere întuneric somn apă senină şi repede nu adio 
Am stins lumina şi am ieşit din neofalină, m-am dus în 
camera mea dar încă puteam să-i simt mirosul. M-am oprit 
la fereastră perdelele se mişcau încet ieşind din întuneric 
atingându-mi faţa că cineva respirând adormit, respirând 
încet iarăşi în întuneric, renunțând la atingere. După ce ei 
s-au dus sus mama s-a lăsat în scaunul ei, cu batista 
stropită cu camfor la gură. Tata nu se mişcase 
rămăsese lângă ea ţinând-o de mână urletul răsunând 
mereu ca şi cum n-ar mai fi fost loc pentru el în tăcere 
Când eram mic era într-una din cărţile noastre o poză, un 
loc întunecos în care răzbătea o singură rază slabă de 
lumină căzând oblică peste două chipuri înălțându-se spre 
ea din umbră. Știi ce-aş face dac-aş fi rege? ea n-a fost 
niciodată nici regină nici zână era întotdeauna sau rege 
sau uriaş sau general aş dărâma totul aici şi i-aş scoate 
afară şi i-aş bate cu biciul Era ruptă, zdrenţuită. Imi 
părea bine. Trebuia să mă întorc mereu la ea până când 
temniţa era mama însăşi ea şi tata privind în sus în lumina 
cea slabă ţinându-se de mâini şi noi pierduţi undeva chiar 
sub ei fără măcar o rază de lumină. Pe urmă s-a amestecat 
în asta şi caprifoiul. Cum stingeam lumina şi încercam să 
adorm începea să se reverse în cameră în valuri tot mai 
puternice până când trebuia să gâfâi ca să mai găsesc aer 
din el până când trebuia să mă scol şi să-mi caut drumul pe 
pipăite ca un copil mâinile văd atingând în minte dând 
forme nevăzute uşa Uşa acum nimic mâinile pot să 
vadă Nasul meu vedea neofalina, vesta pe masă, uşa. 
Coridorul era încă pustiu de toţi paşii generaţiilor triste 
căutând apă. și totuşi ochii nevăzători încleştaţi ca 
dinţii nu neîncrezători îndoindu-se chiar şi de absenţa 
durerii fluierul piciorului glezna genunchiul 
alunecarea lungă invizibilă a balustradei scărilor unde 
un pas greşit în întunericul umplut de somn mama tata 
Caddy Jason Maury uşă nu mi-e frică numai mama tata 
Caddy Jason Maury ajungând până atât de departe 
dormind am să dorm adânc când eu uşa Uşa uşa 
Pustiu şi acolo, ţevile, faianţa, pereţii tăcuţi pătaţi, tronul 


contemplaţiei. Îmi uitasem paharul, dar puteam mâinile 
văd degete răcoroase de gâtul lebedei invizibile unde 
nici Chiar toiagul lui Moise paharul pe pipăite să nu 
zvâcnind gâtul zvelt rece zvâcnind răcoros pe metal 
paharul plin prea plin revărsându-se răcoros paharul 
degetele revărsându-se somnul lăsând gustul somnului 
jilav în tăcerea prelungă a gâtlejului M-am întors pe 
coridor trezind paşii pierduţi în şirurile şopotitoare ale 
tăcerii, în neofalina, şi ceasul spunându-şi mai departe 
minciuna furibundă pe masa întunecată. Pe urmă perdelele 
adiind din întuneric pe faţa mea, părăsindu-şi respiraţia pe 
faţa mea. Încă un sfert de ceas. Şi pe urmă n-am să mai fiu. 
Cele mai liniştitoare vorbe. Liniştitoare. Non fui. Sum. 
Fui. Non sum. Undeva am auzit odată clopote. Mississippi 
sau Massachusetts. Am fost. Nu sunt. Massachusetts sau 
Mississippi. Shreve are o sticlă în cufărul lui. Nici măcar 
nu vrei s-o deschizi Domnul şi doamna Jason Richmond 
Compson anunţă De trei ori. Zile. Nici măcar nu vrei s- 
o deschizi căsătoria fiicei lor Candace că alcoolul te 
învaţă să confunzi mijloacele cu scopul. Sunt. Băutura. 
N-am fost. Să vindem pajiştea lui Benjy ca Quentin să 
poată să se ducă la Harvard şi eu am să-mi sun oasele unul 
de altul. Am să fiu mort în. Un an a spus Caddy. Shreve are 
o sticlă în cufărul lui. Domnule nu am nevoie de a lui 
Shreve eu am vândut pajiştea lui Benjy şi eu pot să mor la 
Harvard Caddy spunea în cavernele şi grotele mării 
rostogolindu-se liniştite în curenţi legănători pentru că 
Harvard e un cuvânt care sună atât de frumos patruzeci de 
acri nu-i prea scump pentru un sunet frumos. Pentru un 
sunet frumos mort schimbăm pajiştea lui Benjy pentru un 
sunet superb mort. Pentru el are să ţină mult pentru că el 
nu poate să-l audă cel mult dacă are să-l miroasă îndată ce 
ea s-a oprit în uşă el a început să plângă am crezut 
întotdeauna că e doar unul dintre golanii din oraş cu care 
o necăjea tata până când. Nu l-am luat în seamă mai mult 
decât pe oricare alt străin voiajor comercial sau ce-o fi fost 
credeam că sunt cămăşi de uniformă militară până când 
dintr-o dată am înţeles că nici măcar nu se gândea la mine 


ca la o sursă virtuală de necazuri, ci că se gândea la ea 
când se uita la mine prin ea ca printr-un ciob de sticlă 
colorată de ce să te amesteci în viaţa mea nu ştii că n- 
are nici un rost credeam c-ai să laşi asta pe seama 
mamei şi a lui Jason 

l-a pus mama pe Jason să te spioneze eu n-aş fi 

Femeile se folosesc doar de codurile de onoare ale 
altora asta e din cauză că ea o iubeşte pe Caddy 
rămânând în camerele de jos chiar şi când era bolnavă aşa 
ca tata să nu-şi mai poată bate joc de unchiul Maury când 
era Jason de faţă tata spunea că unchiul Maury era un om 
cu o pregătire clasică prea precară pentru ca să rişte ca 
băieţaşul acela nemuritor orb în persoană ar fi trebuit să-l 
aleagă pe Jason pentru că Jason ar fi făcut doar acelaşi fel 
de greşeală pe care ar fi făcut-o şi unchiul Maury nu una 
de pe urma căreia să se aleagă cu un ochi învineţit băiatul 
lui Patterson era şi mai mic decât Jason vindeau zmeele cu 
cinci cenți bucata până când cu încurcăturile cu banii 
Jason şi-a luat un partener nou unul şi mai mic încă destul 
de mic în orice caz pentru că T.P. spunea că tot Jason e 
casier dar tata spunea de ce ar trebui unchiul Maury să 
lucreze când el tot putea să întreţină cinci sau şase negri 
care nu făceau chiar nimic decât să stea cu picioarele la 
sobă sigur că putea să-i ofere găzduire şi întreţinere 
unchiului Maury din când în când şi să-i împrumute şi ceva 
bani care-i întreţineau lui adică tatii la o temperatură atât 
de plăcută credinţa în originea cerească a rasei atunci 
mama începea să plângă şi să spună că tata se credea de 
familie mai bună decât a ei şi că-şi bate joc de unchiul 
Maury ca să ne înveţe şi pe noi lucrul ăsta nu înţelegea că 
tata ne învăţa că toţi oamenii nu sunt decât marionete 
umplute cu rumeguşul măturat din grămezile de gunoi 
unde se aruncaseră păpuşile de până atunci rumeguşul 
revărsându-se din ce rană din ce coastă care nu pentru 
mine şi-a dat viaţa nu. Pe vremea aceea mă gândeam la 
moarte ca la un bărbat semănând oarecum cu bunicul un 
fel de prieten personal şi apropiat aşa cum ne gândeam la 
biroul de lucru al bunicului să nu-l atingem nici măcar să 


nu vorbim cu voce tare în camera unde era întotdeauna m- 
am gândit la ei ca fiind undeva împreună în toată vremea 
asta aşteptându-l pe bătrânul colonel Sartoris să vină şi să 
ia loc lângă ei aşteptând pe o colină înaltă undeva dincolo 
de cedri colonelul Sartoris pe o colină şi mai înaltă privind 
undeva departe şi ei îl aşteptau să termine de privit şi să 
vină bunicul în uniforma lui şi le auzeam murmurul 
glasurilor de dincolo de cedri discutau tot timpul şi bunicul 
avea întotdeauna dreptate 

A început să bată de fără un sfert. Prima bătaie a sunat, 
măsurată şi liniştită, senin peremptorie, golind tăcerea 
tihnită pentru cea de a doua şi asta e dacă oamenii s-ar 
putea schimba unii pe alţii pentru totdeauna astfel să se 
contopească asemenea unei flăcări răsărind o clipă apoi 
suflată limpede mai departe în întunericul rece veşnic în 
loc să zaci acolo încercând să nu te gândeşti la hamac 
până când toţi cedrii ajung să capete mirosul acela intens 
mort de parfum pe care Benjy îl ura atâta. Gândindu-mă 
doar la pâlcul acela de arbori mi se părea că auzeam 
şoapte valuri tainice de dorinţă că miros zvâcnetul 
sângelui cald sub carnea înnebunită dezgolită privind pe 
pleoapele înroşite porcii eliberaţi în perechi năpustindu-se 
împerecheaţi în mare şi el noi trebuie doar să rămânem 
treji şi să privim răul înfăptuindu-se doar pentru scurt timp 
nu e pentru totdeauna şi eu nu trebuie să dureze nici 
măcar atâta pentru un om care are curaj şi el crezi că asta 
înseamnă curaj şi eu da sigur dumneata nu şi el orice om 
este arbitrul propriilor sale virtuţi dacă tu îl consideri 
curajos sau nu e mai important decât actul în sine decât 
orice act altminteri n-ai mai putea fi cu adevărat şi eu nu 
crezi că vorbesc serios şi el cred că eşti prea serios ca să- 
mi dai vreun motiv să mă neliniştesc n-ai fi fost împins la 
expedientul de a-mi spune că ai săvârşit incestul altminteri 
şi eu nu minţeam nu minţeam şi el ai vrut să sublimezi un 
fragment de nebunie omenească naturală să-l faci un 
obiect de oroare şi apoi să-l exorcizezi cu ajutorul 
adevărului şi eu pentru ca s-o izolez pe ea din lumea asta a 
vacarmului ca lumea să trebuiască să fugă de noi în mod 


necesar şi atunci zgomotul ei ar fi ca şi cum n-ar mai fi fost 
niciodată şi el ai încercat s-o determini pe ea să facă asta 
şi eu mi-a fost frică să mi-a fost frică ea să nu şi atunci n-ar 
fi ajutat la nimic dar dacă aş fi putut să-ţi spun că am făcut 
asta atunci ar fi fost aşa şi atunci ceilalţi n-ar mai fi fost 
aşa şi atunci lumea s-ar fi îndepărtat în vacarmul ei şi el şi 
acuma şi asta nu minţi nici acum dar eşti încă orb la cee 
în tine o parte a adevărului general secvenţa 
evenimentelor naturale şi a cauzelor lor care umbreşte 
fruntea oricăruia dintre oameni chiar şi a lui Benjy nu te 
gândeşti la ceea ce are limite îţi contempli o apoteoză în 
care o stare de spirit temporară să devină simetrică mai 
presus de carne şi conştientă atât de sine cât şi de carne 
nu te va înlătura cu totul nici măcar n-ai să fii mort şi eu 
asta pentru un timp şi el nu poţi să suporţi gândul că într-o 
zi n-ai să mai suferi ca acuma acuma ajungem la ce e 
important tu pari să priveşti asta doar ca o experienţă care 
să-ţi albească părul peste noapte cum s-ar zice fără să-ţi 
schimbe deloc înfăţişarea n-ai s-o faci în condiţiile astea ar 
fi ca la un joc de noroc şi lucrul ciudat este că omul care e 
conceput din întâmplare şi a cărui fiecare respiraţie este o 
nouă aruncătură de zaruri deja măsluite împotriva lui nu 
vrea să facă faţă acelui argument final pe care ştie 
dinainte că va trebui fără nici o scăpare să-l întâmpine fără 
să încerce expediente care merg de la violenţă şi până la 
şicane meschine şi care n-ar înşela nici pe un copil până 
când într-o zi cuprins de silă riscă totul orbeşte pe o 
singură carte nimeni nu face asta în prima furie a 
disperării sau a remuşcării sau a durerii după ceva pierdut 
o face numai când a înţeles că nici chiar disperarea sau 
remuşcarea sau doliul nu prezintă vreo importanţă 
deosebită pentru întunecatul lui adversar la jocul de zaruri 
şi eu asta pentru un timp şi el e greu să crezi când te 
gândeşti că o iubire sau o suferinţă nu reprezintă decât o 
obligaţie de bursă pe care o cumperi fără nici un plan şi 
care ajunge la termenul de scandenţă vrând-nevrând şi 
este retrasă de pe piaţă fără avertisment şi este înlocuită 
cu orice altă emisie se întâmplă ca zeii să lanseze la 


vremea aceea nu nu ai să faci asta până n-ai să ajungi să 
crezi că nici măcar ea nu e chiar demnă de disperare poate 
şi eu n-am să fac niciodată asta nimeni nu ştie ce ştiu eu şi 
el cred că ar fi mai bine să te duci la cambridge chiar de 
pe acum ai putea să-ţi petreci o lună în mâine poţi să-ţi 
permiţi asta dacă te cumpăneşti bine ar putea să-ţi ajute 
chibzuiala banilor a vindecat mai multe răni decât isus şi 
eu cred că înţeleg ce crezi dumneata că am să înţeleg 
acolo săptămâna viitoare sau peste o lună şi el atunci ai să- 
ţi aduci aminte că visul maică-ti încă de când te-ai născut a 
fost să te înscrii la harvard şi că nici un compson n-a 
înşelat speranţele unei doamne şi eu asta pentru moment 
ar fi mai bine pentru mine pentru noi toţi şi el orice om 
este arbitrul propriilor sale virtuţi dar nu trebuie ca nici un 
om să-i prescrie altuia ce crede că i-ar face bine şi eu asta 
pentru un timp şi el a fost cel mai trist cuvânt dintre toate 
nu e nimic altceva pe lume nu e nici disperarea până când 
timpul nu e nici timpul până când nu a trecut a fost 

A sunat ultima bătaie. În cele din urmă i s-au stins 
vibraţiile şi întunericul a fost iarăşi tăcut. Am intrat în 
salon şi am aprins lumina. Mi-am îmbrăcat vesta. Mirosul 
de neofalină era foarte slab acum, de-abia se mai simţea, şi 
pata nu se mai vedea în oglindă. Oricum, nu ca ochiul meu. 
Mi-am îmbrăcat haina. Scrisoarea pentru Shreve mi-a 
foşnit prin stofă şi am scos-o, i-am controlat adresa şi am 
pus-o în buzunarul exterior. Pe urmă mi-am dus ceasul în 
camera lui Shreve şi l-am pus în sertarul lui şi m-am dus în 
camera mea, mi-am scos o batistă curată şi m-am dus spre 
uşă şi am pus mâna pe comutator. Atunci mi-am amintit că 
nu mă spălasem pe dinţi aşa că a trebuit să mai deschid o 
dată valiza. Mi-am scos periuţa de dinţi şi am luat puţină 
pastă de la Shreve şi m-am dus şi m-am spălat pe dinţi. Am 
scuturat periuţa să se usuce cât mai bine şi am pus-o la loc 
în valiză, am încuiat valiza şi m-am dus iarăşi spre uşă. 
Înainte de a stinge lumina m-am mai uitat o dată în jur să 
văd dacă mai e ceva şi atunci am văzut că-mi uitasem 
pălăria. Avea să trebuiască să trec prin faţa poştei şi era 
sigur că aveam să întâlnesc pe vreunul din ei şi avea să-şi 


închipuie că sunt un student snob de la Harvard care-şi dă 
aere de student din ultimii ani. Uitasem şi s-o perii, dar 
avea Shreve o perie aşa că n-a mai trebuit să-mi deschid 
valiza. 


Partea a treia 


6 aprilie 1928 


Dac-ai apucat să te porţi ca o putoare, putoare rămâi, 
asta-i părerea mea. Vreau să spun că se cheamă că ai 
noroc dacă n-ai altceva să-ţi faci griji decât că chiuleşte de 
la şcoală. Vreau să spun că acuma ar trebui să fie aici în 
bucătărie, în loc să stea în camera ei să-şi dea cu 
sulimanuri pe faţă şi să aştepte să-i dea de-a gata micul 
dejun şase negri care nu sunt în stare să se ridice de pe 
scaun dacă nu-i momeşti ca pe catâri cu o tigaie cu pâine 
şi carne. Şi mama care zice: 

„Când te gândeşti că ăia de la şcoală cred că n-am nici o 
autoritate asupra ei, că nu sunt în stare...” 

„Păi”, zic, „nici nu eşti în stare, sau da? Nici n-ai 
încercat vreodată să scoţi ceva din ea”, zic. „Ce să te mai 
aştepţi acuma, când a împlinit şaptesprezece ani?” 

Asta a cam pus-o pe gânduri. 

„Da, dar ei cred că... Nici nu ştiam că are carnet de 
note. Astă-toamnă mi-a spus că anul ăsta nu se mai cer. Şi 
acuma profesorul Junkin să-mi dea telefon şi să-mi spună 
că dacă mai lipseşte o singură dată n-o mai primeşte la 
şcoală. Cum de face asta? Pe unde umblă? Tu eşti în oraş 
toată ziua, ar trebui s-o vezi dac-ar umbla pe stradă.” 

„Mda”, zic, „dac-ar umbla pe stradă. Nu-mi închipui că 
chiuleşte de la şcoală doar ca să facă ceva ce s-ar putea 
face în public”, zic. 

„Ce vrei să spui?” zice. 

„Nu vreau să spun nimic”, zic. „M-ai întrebat, ţi-am răs- 
puns.” Atunci a început iar să plângă, şi-i da zor cu carnea 
din carnea ei care se ridica împotriva ei s-o blesteme. 


„Dumneata m-ai întrebat”, zic. 

„Nu spun de tine”, zice. „Tu eşti singurul din ei care nu-i 
un reproş viu pentru mine.” 

„Cred şi eu”, zic. „N-am avut timp s-ajung aşa ceva. N- 
am avut timp nici să merg la Harvard ca Quentin, sau să 
mă bag în mormânt cu băutura ca tata. Eu a trebuit să 
muncesc. Dar bineînţeles, dacă vrei să mă ţin de ea să văd 
ce-nvârteşte, pot să las baltă prăvălia şi să-mi caut o slujbă 
de noapte. Atunci o să pot s-o pândesc ziua şi poţi să ţi-l ţii 
pe Ben pentru tura de noapte.” 

„Ştiu că nu sunt decât o povară şi o grijă în plus pentru 
tine”, zice plângând în pernă. 

„Ar trebui să ştiu şi eu”, zic. „Mi-o tot spui de treizeci de 
ani. Chiar şi Ben ar fi trebuit să-nveţe asta până acuma. 
Atunci vrei să stau eu de vorbă cu ea?” 

„Crezi c-ajută?” zice. 

„Nu, dacă vii să te-amesteci exact când încep”, zic. 
„Dacă-mi ceri s-o strunesc eu, atunci spune aşa şi nu te 
mai băga. De fiecare dată când încerc să fac ceva, dai 
buzna, şi pe urmă ea râde în pumni de noi amândoi.” 

„Adu-ţi aminte că e carne şi sânge de-al tău”, zice. 

„Sigur”, zic, „chiar la asta mă şi gândesc - carne. Şi 
chiar şi niţel sânge, dac-ar fi după mine. Când unii se 
poartă ca nişte negri, singurul lucru care-ţi rămâne de 
făcut, oricine ar fi ei, e să te porţi şi tu cu ei ca cu nişte 
negri.” 

„Tare mi-e teamă c-ai să-ţi ieşi din sărite”, zice. 

„Uite ce”, zic, „dumneata n-ai prea avut cine ştie ce 
succes cu sistemul dumitale. Vrei să fac eu ceva în chestia 
asta, sau nu vrei? Decide-te; eu trebuie să mă mai duc şi la 
lucru.” 

„Ştiu că-ţi iroseşti viaţa trudind ca un sclav pentru noi”, 
zice. „Ştii bine că dac-ar fi după mine ai avea un birou al 
tău unde să te duci şi ore de lucru cum i se cuvine unui 
Bascomb. Pentru că eşti un Bascomb, oricum te-ar chema. 
Ştiu că dacă tatăl tău ar fi putut să prevadă...” 

„De”, zic, „cred că şi el are dreptul să se mai înşele în 
prevederi, ca oricare altul, chiar şi un Smith sau Jones.” A 


început iar să plângă. 

„Când te aud ce amar vorbeşti despre tatăl tău mort”, 
zice. 

„Bine”, zic, „bine. Cum vrei dumneata. Numai că n-am 
un birou propriu, aşa că trebuie să-i dau înainte cu ce am. 
Vrei sau nu vrei să stau eu de vorba cu ea?” 

„Mi-e teamă c-ai să-ţi ieşi din sărite”, zice. 

„Foarte bine”, zic. „Atunci nu mă mai bag.” 

„Dar trebuie să facem ceva”, zice. „Când te gândeşti că 
lumea zice că eu îi dau voie să lipsească de la şcoală şi să 
bată străzile, sau că nu pot s-o împiedic să facă aşa ceva... 
Jason, o, Jason”, zice. „Cum ai putut? Cum ai putut să mă 
laşi cu povara asta?” 

„Haide, haide”, zic. „Vrei să te-mbolnăveşti? Sau o încui 
toată ziua în camera ei, sau dă-o pe mâna mea şi nu-ţi mai 
bate capul cu ea.” 

„Carne din carnea mea”, zice, şi dă-i şi plângi. Aşa că 
Zic: 

„Foarte bine. Am eu grijă de ea. Nu mai plânge”.” 

„Vezi nu-ţi pierde răbdarea”, zice. „E doar un copil, 
gândeşte-te.” 

„Nu”, zic. „N-am să mi-o pierd.” Am ieşit şi am închis 
uşa. 

„Jason”, zice. Nu i-am răspuns. Am luat-o pe palier. 
„Jason”, zicea din spatele uşii. Am coborât mai departe pe 
scară. În sufragerie nu era nimeni, pe urmă am auzit-o în 
bucătărie. Încerca s-o convingă pe Dilsey să-i mai dea o 
ceaşcă de cafea. Am intrat. 

„Asta ţi-o fi uniforma de şcoală, nu?” zic. „Sau poate că 
azi e sărbătoare?” 

„Numai jumătate de ceaşcă, Dilsey”, zice. „Te rog eu.” 

„Ba deloc”, zice Dilsey. „Nu-ţi dau. N-ai ce face cu mai 
mult de-o ceaşcă, o fată de şaptesprezece ani, şi ce-ar mai 
zice şi domnişoara Cahline. Du-te şi te-mbracă de şcoală, 
să te ducă Jason cu maşina. lar ai să-ntârzii.” 

„N-are să mai întârzie”, zic. „Aranjăm noi asta acuma.” 
S-a uitat la mine, ţinând încă ceaşca în mână. Şi-a dat 
părul la o parte din ochi şi capotul i-a alunecat de pe umăr. 


„Lasă ceaşca şi vino puţin încoace”, zic. 

„Da' de ce?” zice. 

„Haide”, zic. „Lasă ceaşca în chiuvetă şi vino-ncoace.” 

„Ce-ţi mai trece prin gând, Jason?” zice Dilsey. 

„Poate crezi c-ai să mă prosteşti şi pe mine ca pe bunică- 
ta şi pe toţi ăilalţi”, zic. „Dar ai să vezi că nu-i chiar aşa îţi 
dau zece secunde să pui ceaşca aia aşa cum ţi-am spus.” 

Şi-a luat ochii de la mine. S-a întors spre Dilsey. „Cât e 
ceasul, Dilsey?” zice. „Când s-or face zece secunde, 
fluieră o dată. Numai jumătate de ceaşcă, Dilsey, te...” 

Am înşfăcat-o de braţ. A scăpat ceaşca. S-a spart pe jos 
şi ea s-a smucit înapoi, uitându-se la mine, dar o ţineam de 
braţ. Dilsey s-a ridicat de pe scaun. 

„Jason”, a spus. 

„Dă-mi drumul”, zice Quentin. „Să ştii că te pocnesc.” 

„Mă pocneşti, da?” zic. „Mă pocneşti?” A ridicat mâna 
cealaltă să mă lovească. l-am prins-o şi pe asta şi am 
imobilizat-o ca pe o pisică sălbatică. „Mă pocneşti, ai?” zic. 
„Aşa crezi tu?” 

„Jason!” zice Dilsey. Am tras-o în sufragerie. I s-a 
desfăcut capotul şi-i fâlfâia pe lângă ea; aproape goală, 
putoarea. Dilsey şontâcăia după noi. M-am întors şi i-am 
trântit cu piciorul uşa-n nas. 

„Nu te băga”, zic. 

Quentin se sprijinea de masă strângându-şi capotul. M- 
am uitat la ea. 

„Acuma”, zic. „Aş vrea să ştiu ce urmăreşti când 
chiuleşti de la şcoală şi când o minţi pe bunică-ta şi când îi 
plastografiezi iscălitura pe carnetul de note şi când o 
înnebuneşti de grijă. Ce urmăreşti cu asta?” 

N-a spus nimic. Îşi strângea capotul în sus sub bărbie, 
adunându-şi-l pe lângă ea, privindu-mă. N-apucase încă să 
se boiască, şi arăta la faţă ca şi cum s-ar fi frecat cu o 
cârpă de curăţat pistolul. M-am dus şi am apucat-o de braţ. 
„Ce urmăreşti cu asta?” zic. 

„Asta nu-i treaba ta”, zice. „Dă-mi drumul.” 

Dilsey a deschis uşa „Jason”, zice. 

„leşi afară, îţi spun”, zic. Nici măcar nu m-am uitat la ea. 


„Vreau să ştiu unde te duci când chiuleşti de la şcoală”, 
zic. „Pe stradă nu umbli, că te-aş vedea. Cu cine te- 
nhăitezi? 'Te ascunzi prin pădure cu vreunul din golanii ăia 
cu părul gominat? Asta faci?” 

„Po... porcule”, zice. Se zbătea, dar o tineam bine. „Porc 
scârbos!” zice. 

„Ţi-arăt eu ţie”, zic. „Pe o femeie bătrână poate c-o 
sperii tu, dar am să-ţi arăt eu acuma cu cine ai de-a face.” 
Am apucat-o cu o singură mână, şi atunci s-a lăsat moale şi 
s-a uitat la mine şi ochii i s-au făcut mari şi întunecoşi. 

„Ce vrei să-mi faci?” zice. 

„Aşteaptă tu până-mi scot cureaua asta şi-ai să vezi”, zic, 
trăgând de curea. Atunci Dilsey m-a apucat de braţ. 

„Jason”, zice. „Jason, nu ţi-e ruşine?” 

„Dilsey”, zice Quentia „Dilsey.” 

„Nu-l las eu”, zice Dilsey. „Nu te speria, drăguţo.” Se 
agăţase de braţul meu. Pe urmă cureaua a ieşit şi m-am 
smucit şi i-am făcut vânt cât colo. S-a pocnit de masă. Era 
atât de bătrână că de-abia apuca să se târască dintr-un loc 
într-altul. Dar n-are a face: avem oricând nevoie de cineva 
în bucătărie care să mănânce ce nu pot ăia tinerii sa dea 
gata. S-a băgat şontâcăind între noi, încerca iar să se 
agaţe de mine. „Dă-n mine atunci”, zice, „dacă nu eşti 
mulţumit decât când baţi pe cineva. Dă-n mine”, zice. 

„Ce, crezi că n-am să dau?” zic. 

„Pe tine te cred în stare de orice”, zice. Atunci am auzit- 
o pe mama pe scară. Aş fi putut să-mi închipui că n-o s-o 
rabde inima să nu se amestece. l-am dat drumul. S-a 
împleticit înapoi până la perete, strângându-şi capotul pe 
lângă ea. 

„Bine”, zic, „mai lăsăm asta niţel. Dar să nu-ți închipui 
că poţi să mă prosteşti pe mine. Eu nu sunt nici o femeie 
bătrână şi nici o căzătură de negresă cu un picior în 
groapă. Putoarea dracului”, zic. 

„Dilsey”, zice. „Dilsey, vreau la mama.” 

Dilsey s-a dus la ea. „Hai, taci”, zice. „N-are să- 
ndrăznească să te-atingă nici cu un deget cât sunt eu aici”. 
Mama cobora pe scară. 


„Jason”, zice. „Dilsey.” 

„Hai uşor”, zice Dilsey. „Nu-l las eu să te-atingă.” Şi-a 
pus mâna pe Quentin. Ea i-a zvârlit-o deoparte. 

„Negresa dracului”, zice. A fugit spre uşă. 

„Dilsey”, zicea mama pe scară. Quentin a alergat în sus 
pe scară pe lângă ea. „Quentin”, a zis mama. „Stai, 
Quentin.” Quentin a alergat înainte. Am auzit-o alergând în 
capul scărilor, pe urmă pe palier. Pe urmă s-a trântit uşa. 

Mama se oprise. Pe urmă a început iar să meargă spre 
noi. 

„Dilsey”, zicea 

„Bine, bine”, zice Dilsey. „Uite că vin. Tu du-te şi scoate 
maşina şi aşteapt-o”, zice, „ca s-o duci la şcoală.” 

„De asta nu-ţi face tu griji”, zic. „Am s-o duc la şcoală şi 
o să am şi grijă să rămână acolo. Dac-am început eu treaba 
asta, am s-o duc la bun sfârşit” 

„Jason”, zicea mama pe scară. 

„Du-te acuma”, zice Dilsey pornind spre uşă. „Vrei s-o 
faci şi pe ea să-nceapă? Vin, domnişoară Cahline.” 

Am ieşit. Le auzeam pe scară. „Du-te-n pat, acuma”, 
spunea Dilsey. „Nu vezi că nu te-ai făcut încă bine să te dai 
jos? Haide în pat. Am eu grijă să nu-ntârzie la şcoală.” 

M-am dus în spate să-mi scot maşina, pe urmă a trebuit 
să ocolesc până-n faţa casei ca să-i găsesc. 

„Parcă ţi-am spus să pui cauciucul ăla la spate la 
maşină”, zic. 

„Da' n-am avut timp”, zice Luster. „N-a fost cine să stea 
cu ochii pe el până nu termină mammy la bucătărie.” 

„Păi da”, zic. „Ingraş exact atâţia negri blestemaţi cât 
încap într-o bucătărie ca să umble după el, dar dacă eu am 
nevoie să mi se schimbe cauciucul la maşină, trebuie s-o 
fac singur.” 

„N-am avut cu cine să-l las”, zice. Pe urmă a început el 
să geamă şi să bolborosească. 

„Du-l în spate”, zic. „Ce dracu' ţi-a venit să-l ţii pe-aici 
prin faţă, să-l vadă toată lumea?” I-am făcut s-o ia din loc 
înainte de-a începe să zbiere din toate puterile. Parcă n-ar 
fi destul duminicile, când toată pajiştea aia blestemată e 


plină de neisprăviţi care n-au altă distracţie şi nici şase 
negri de hrănit, şi-atunci împing de colo până colo o bilă 
mai mare de naftalină. Şi el aleargă în sus şi-n jos de-a 
lungul gardului şi zbiară de mama focului de câte ori dă cu 
ochii de vreunul din ei, până când am să mă trezesc când 
mă aştept mai puţin că-mi percep cotizaţia de membru la 
clubul lor de golf, şi atunci mama şi cu Dilsey or să 
trebuiască să-şi ia nişte clanţe de porțelan şi câte un 
baston de plimbare, ca să se-apuce şi ele de-aşa ceva, dacă 
nu cumva o să trebuiască să m-apuc eu să joc noaptea la 
lumina lanternei. Şi-atunci or să ne trimită pe toţi la 
Jackson, nu? Ca să aibă şi ăia de acolo prilejul să 
sărbătorească balul de întoarcere a fiilor risipitori. 

M-am întors la garaj. Cauciucul era acolo, sprijinit de 
perete, dar să mă ia dracu' dac-aveam de gând să mi-l pun 
singur. Am scos maşina şi am ocolit spre faţa casei. Ea 
stătea la marginea aleii. Zic: 

„Ştiu că n-ai nici o carte; vreau numai să te-ntreb ce-ai 
făcut cu ele, presupunând că asta ar fi treaba mea. Sigur 
că n-am nici un drept să te-ntreb”, zic, „eu nu-s decât 
elefantul care-a scos 11 dolari şi 65 de cenți pentru ele în 
septembrie trecut.” 

„Cărţile mi le cumpără mama”, zice. „Nici un cent din 
banii tăi nu merge pe mine. Mai degrabă mor de foame.” 

„Mda?” zic. „Spune-i asta bunică-ti şi vezi ce-ţi 
răspunde. Parcă n-ai fi chiar goală de sus până jos”, zic, 
„Chiar dacă dresurile astea cu care-ţi dai pe faţă ascund 
mai mult din tine decât orice altceva te-ai gândi să 
îmbraci.” 

„Vrei să spui că banii tăi sau ai ei au intrat măcar cu un 
cent în astea?” zice. N 

„Întreab-o pe bunică-ta”, zic. „Întreab-o ce se-ntâmplă 
cu cecurile alea. Parcă ţin minte c-ai văzut cum a ars unul 
din ele.” Nici măcar nu asculta, cu fața ei toată lucind de 
boială şi ochii răi ca ai unui câine. 

„Ştii ce-aş face dac-aş crede că măcar un cent din banii 
tăi sau ai ei au intrat în lucrurile astea de pe mine?” zice, 
şi s-a apucat cu mâna de rochie. 


„Ce-ai face?” zic. „Ai umbla cu un butoi pe şolduri?” 

„Aş rupe-o chiar acuma pe loc şi-aş arunca-o în stradă”, 
zice. „Nu mă crezi?” 

„Sigur că da”, zic. „Mereu faci asta.” 

„Să vezi dacă n-o fac”, zice. Şi-a apucat rochia la gât cu 
amândouă mâinile ca şi cum ar fi vrut să şi-o rupă. 

„Rupe-ţi tu rochia asta numai”, zic, „şi-am să-ţi dau, 
chiar aici pe loc, o bătaie s-o ţii minte toată viaţa.” 

„Să vezi dacă n-o fac”, zice. Şi-atunci am văzut că într-a- 
devăr voia să şi-o rupă, s-o rupă de pe ea. Până am oprit 
maşina şi am apucat-o de mâini se şi strânseseră vreo 
duzină de tipi să se uite la noi. M-a enervat atât de tare, că 
un minut parcă n-am mai văzut nimic în faţa ochilor. 

„Mai fă o dată una ca asta şi-am să te fac să-ţi pară rău 
c-ai apucat să te naşti”, zic. 

„Îmi pare rău de pe acuma”, zice. S-a lăsat moale şi pe 
urmă ochii i-au căpătat un fel de expresie ciudată, că mi- 
am zis: dacă te-apuci să-mi boceşti aici în maşină, pe 
stradă, te bat cu biciul. Te nenorocesc. Norocul ei că n-a 
început, aşa că i-am lăsat mâinile şi am pornit-o mai 
departe. Noroc că eram pe lângă o alee laterală pe unde s- 
o iau pe din dos ca să evit piaţa. Pe maidanul lui Beard şi 
începuseră să ridice cortul. Earl îmi dăduse deja cele două 
bilete de favoare în schimbul afişelor din vitrina noastră. 
Ea rămăsese moale pe locul ei, cu faţa întoarsă, muşcându- 
şi buzele. „Îmi pare rău de pe acuma”, zice. „Nu înţeleg de 
ce m-am mai născut.” 

„Mai cunosc eu cel puţin unul care nu înţelege tot ce 
ştie despre asta”, zic. M-am oprit în faţa şcolii. Clopoţelul 
sunase, ultimii dintre ei tocmai intrau. „Ai ajuns şi tu o 
dată la timp”, zic. „Intri şi rămâi aici, sau trebuie să vin cu 
tine să am grijă şi de asta?” S-a dat jos şi a trântit portiera. 
„Ţine minte ce-ţi spun”, zic. „Vorbesc serios. Numai o 
singură dată să mai aud că chiuleşti şi te ascunzi prin 
ulițele dosnice cu vreunul din nenorociţii tăi.” 

La asta s-a întors repede spre mine. „Nu m-ascund 
deloc”, zice. „Desfid pe oricine să ştie ce fac eu.” 

„Ca şi cum n-ar şti toată lumea”, zic. „Toată lumea în 


oraşul ăsta ştie exact ce poamă eşti. Dar acuma nu mai 
tine, auzi? Mie puţin îmi pasă ce faci”, zic. „Dar am o 
situaţie în oraşul ăsta, şi n-am să tolerez ca cineva din 
familia mea sa se poarte ca o neruşinată de negresă. M- 
auzi ce-ţi spun?” 

„Nu-mi pasă”, zice. „Eu sunt oricum soi rău şi-am s- 
ajung în iad şi nici nu-mi pasă. Mai bine în iad decât în 
orice alt loc unde eşti tu.” 

„Să mai aud o singură dată c-ai chiulit de la şcoală, şi 
chiar c-ai să vrei să fii în iad”, zic. Mi-a întors spatele şi a 
luat-o la fugă prin curte. „Incă o singură dată, ţine minte”, 
zic. Nu s-a mai uitat înapoi. 

Am trecut pe la poştă să-mi iau scrisorile şi pe urmă am 
mers înainte până la prăvălie şi mi-am parcat maşina. 
Când am intrat, Earl s-a uitat la mine. l-am lăsat o şansă să 
spună c-am întârziat, dar el a spus doar: 

„Au sosit prăşitoarele alea. Ai face bine să te duci să-l 
ajuţi pe moş Job să le scoată.” 

M-am dus în spate unde bătrânul Job le scotea din lăzi, 
în ritmul de cam trei şuruburi pe oră. 

„Tu ar trebui să te angajezi la mine”, zic. „Cam jumătate 
din negrii cei mai leneşi din oraşul ăsta mănâncă în 
bucătăria mea.” 

„Eu lucrez cum îi place omului care mă plăteşte sâmbătă 
seara”, zice. „Şi dacă fac asta nu-mi mai rămâne prea mult 
timp ca să fac cum le-ar place şi altora.” A învârtit un 
şurub. „Nici nu prea sunt pe-aici prin partea locului din cei 
care să se spetească muncind, decât cel mult gândacii de 
bumbac.” 

„Poţi să zici c-ai noroc că nu eşti un gândac din ăştia 
care să lucreze după prăşitoarele astea”, zic. „[i-ai da 
sufletul de prea multă muncă până s-ar gândi cineva să te 
dea cu insecticid.” 

„Asta-i adevărat”, zice. „Gândacii ăştia au viaţă grea. 
Muncesc zi după zi, toată săptămâna, afară, în soare sau 
pe ploaie. N-au şi ei o verandă să se-aşeze să privească 
cum cresc pepenii şi sâmbăta nu-nseamnă nimic pentru 
ei.” 


„Nici pentru tine n-ar mai însemna nimic sâmbăta”, zic 
„dac-ar depinde de mine să-ţi plătesc leafa. Scoate odată 
chestiile astea din lăzi şi du-le înăuntru.” 

Am deschis întâi scrisoarea ei şi am scos cecul. Zi-i 
femeie şi gata. Cu şase zile întârziere. Şi tot ele îi bat la 
cap pe bărbaţi că sunt în stare să se ocupe de afaceri. Cât 
ar putea să reziste în afaceri un bărbat care şi-ar închipui 
că zi-ntâi a lunii cade pe data de şase? Şi poţi să fii sigur 
că atunci când banca are să trimită scrisoarea cu contul ea 
are să vrea să ştie de ce nu mi-am depus salariul până în 
ziua de şase. O femeie nu se gândeşte la lucruri din astea. 


„N-am primit răspuns la scrisoarea mea despre rochia 
de Paşti a lui Quentin. Aţi primit-o? N-am avut nici un 
răspuns la ultimele două scrisori pe care i le-am scris ei, 
deşi cecul din cea de-a doua a fost încasat o dată cu 
celălalt. Nu cumva e bolnavă? Scrie-mi imediat, sau dacă 
nu, vin eu acolo să văd cu ochii mei. Mi-ai promis că ai să 
mă anunţi când ea are să aibă nevoie de ceva. Aştept o 
veste de la tine înainte de zece ale lunii. Nu, mai bine 
telegrafiază-mi pe loc. Tu îi deschizi scrisorile pe care i le 
trimit ei. Ştiu sigur - de parcă te-aş vedea făcând-o. 
Telegrafiază-mi imediat ce-i cu ea, pe adresa asta.” 

La vremea asta Earl începuse să zbiere la Job, aşa că le- 
am pus deoparte şi m-am dus şi eu să-ncerc să-i mai dau 
ghes. Ţara asta, dacă are nevoie de ceva, are nevoie de 
mână de lucru albă. Ia să-i lăsăm pe negrii ăştia buni de 
nimic să moară de foame vreo doi ani, şi-atunci au să vadă 
ce trai uşor aveau. 

Pe la vreo zece m-am dus în faţă. Era acolo un voiajor 
comercial. Mai erau câteva minute până la zece, aşa că l- 
am invitat să meargă până la colţ să bem o coca-cola. Din 
vorbă-n vorbă am ajuns la recolte. 

„Nu-i nimic adevărat”, zic. „Bumbacu-i o cultură de 
speculă, îi bagă tot felul de gărgăuni în cap fermierului şi-l 
fac să scoată o recoltă cât mai mare ca ei s-o poată specula 
pe piaţă şi să aibă cu ce să-i momească pe fraieri. Ce-ţi 
închipui, că fermierul scoate ceva de-aici decât că-l bate 


soarele până-i înroşeşte ceafa şi-şi mai cocoşează şi 
spinarea? Poate crezi că omul care-l pune în pământ cu 
sudoarea frunţii scoate din asta vreun păcătos de cent mai 
mult de cât îi ajunge să-şi ţină zilele?” zic. „la numai să 
scoată o recoltă ca lumea, şi nu-i mai rentează nici s-o 
culeagă; şi dacă scoate o recoltă de sărăcie, nu mai are 
nici ce să egreneze. Şi pentru ce, mă rog? Pentru un pumn 
de ovrei blestemaţi din Est. Nu vorbesc de tipii de religie 
iudaică”, zic, „am cunoscut evrei care au fost cetăţeni 
onorabili. Ai putea să fii şi dumneata unul din ăştia”, zic. 

„Nu”, zice, „eu sunt american.” 

„Fără supărare”, zic. „Eu îi recunosc oricui ce i se 
cuvine, indiferent de religie sau de orice. N-am nimic cu 
ovreii ca indivizi”, zic. „E vorba de rasă. Recunoşti că nu 
produc nimic. Vin şi ei după pionieri într-o ţară nouă şi le 
vând haine.” 

„Îi confunzi cu armenii”, zice, „nu? Un pionier nici n-ar 
avea ce să facă cu haine noi.” 

„Fără supărare”, zic. „N-am să-i scot niciodată cuiva pe 
nas religia de care ţine.” 

„Sigur”, zice. „Eu sunt american. Strămoşii mei au avut 
sânge franțuzesc, din cauza asta am nasul aşa. Eu sunt 
american pursânge.” 

„Şi eu tot aşa”, zic. „N-am mai rămas prea mulţi. 
Vorbesc despre tipii ăia care stau acolo la New York şi-i 
duc de nas pe fraierii care se gândesc să speculeze.” 

„Asta aşa e”, zice. „Pentru un om sărac specula la bursă 
e nenorocire. Ar trebui să se interzică prin lege.” 

„Nu-i aşa că am dreptate?” zic. 

„Da”, zice. „Cred şi eu că ai. Toate astea-s pe spinarea 
fermierului.” 

„Ştiu şi eu c-am dreptate”, zic. „Specula la bursă e 
prăjeală, afară de cazul c-ai pe cineva care să te informeze 
pe sub mână. Se-ntâmplă că eu am relaţii cu nişte tipi care 
sunt acolo la faţa locului. Consilierul lor e unul din marii 
mahări din New York. Ştii cum fac eu”, zic, „nu risc 
niciodată prea mult deodată. Pe tipii care-şi închipuie că 
sunt deştepţi şi care vor să facă avere din trei dolari, pe 


ăia îi pândesc ei. Pe socoteala ăstora fac ei afacerile.” 

Pe urmă a bătut zece. M-am dus la poştă. Bursa se 
înviorase puţin, exact cum spuseseră ei. M-am retras într- 
un colţ şi am mai scos o dată telegrama, să fiu mai sigur. 
În timp ce mă uitam la ea, s-a mai transmis o cotă. Urcase 
cu două puncte. Cumpărau cu toţii. Se vedea asta din ce 
spuneau. Îşi luau avânt. Ca şi cum n-ar fi ştiut că nu putea 
să se termine decât într-un singur fel. Ca şi cum ar fi vreo 
lege sau ceva care să le lase altceva de făcut decât să 
cumpere. De, şi ovreii ăştia din est trebuie să trăiască şi ei. 
Dar sa mă ia dracu' dacă nu-i mai mare ruşinea când orice 
nenorocit de venetic care nu-i în stare să-şi câştige 
existenţa în ţara unde l-a pus Dumnezeu are voie să vină în 
ţara asta să scoată banii direct din buzunarul americanilor. 
A mai urcat cu două puncte. Patru puncte. Dar ce dracu', 
ăştia erau dracului acolo la faţa locului, şi ştiau ce se- 
ntâmplă. Şi dacă nu mergeam după sfatul lor, atunci de ce 
naiba le mai dădeam zece dolari pe lună? Am plecat, pe 
urmă mi-am adus aminte şi m-am întors şi i-am trimis 
telegrama: „Totu-i în regulă. Q scrie azi.” 

„Q?”, zice telegrafistul. 

„Da”, zic. „Q. Nu ştii cum se scrie Q?” 

„Am întrebat ca să fiu mai sigur”, zice. 

„Trimite-o aşa cum am scris-o şi-ţi garantez c-ai să fii 
sigur”, zic. „Trimite-o cu taxă inversă.” 

„Ce telegrafiezi acolo, Jason?” zice doctorul Wright, 
uitându-se peste umărul meu. „E vreun mesaj cifrat să 
cumpere?” 

„Asta mă priveşte pe mine”, zic. „Voi n-aveţi decât să vă 
puneţi capul la contribuţie. Voi vă pricepeţi mai bine decât 
tipii ăia din New York.” 

„De, eu ar trebui să mă pricep”, zice doctorul Wright. 
„Aş fi economisit ceva bani anul ăsta dacă aş fi cultivat la 
doi cenți pfundul.” 

A mai venit o cotă. Scăzuse cu un punct. 

„Jason vinde”, zice Hopkins. „Uitaţi-vă ce cap face.” 

„Ce fac eu mă priveşte pe mine”, zic. „Voi, băieţi, faceţi 
cum vă taie capul. Ovreii ăia bogaţi din New York trebuie 


să trăiască şi ei ca oricare din noi”, zic. 

M-am întors la prăvălie. Earl avea treabă în faţă. M-am 
dus în spate la biroul meu şi am citit scrisoarea de la 
Lorraine. „Lăticuţule, ce mult aş vrea să fii aici. N-are nici 
un haz când nu-i tăticuţu aici în oraş. Ce dor mi-e de 
tăticuţu meu dulce!” Cred şi eu că-i e. Ultima dată i-am dat 
patruzeci de dolari. I i-am dat Nu-i promit niciodată nimic 
unei femei şi nici n-o las să ghicească dinainte ce-am de 
gând să-i dau. Numai aşa poţi să le ai la mână. Să nu fie 
niciodată sigure. Dacă nu-ţi vine în gând ce surpriză să le 
mai faci, n-ai decât să le arzi una peste bot. 

Am rupt-o şi am ars bucăţile deasupra scuipătorii. Eu am 
o regulă să nu păstrez nici un petec de hârtie scris de vreo 
femeie, şi nici nu le scriu niciodată. Lorraine se tot ţine de 
mine să-i scriu, dar eu zic orice-aş fi uitat să-ţi spun poate 
să aştepte foarte bine până mai vin eu la Memphis dar nu 
mă supără dacă-mi scrii din când în când în plic obişnuit, 
numai că dacă te pune dracu' vreodată să-ncerci să-mi 
telefonezi, Memphisul n-o să fie destul de mare pentru 
tine, zic. Când sunt acolo, zic, sunt băiat bun, dar n-am să-i 
dau voie nici unei fufe să mă cheme la telefon. Ţine-aici, 
zic când i-am dat cei patruzeci de dolari. Dacă cumva te- 
mbeti şi-ţi trece prin cap să-mi telefonezi, adu-ţi aminte de 
ce ţi-am spus şi numără până la zece înainte de a te apuca 
s-o faci. 

„Şi când o să fie asta?” zice. 

„Când o să fie ce? zic. 

„Când mai vii iar pe-aici?” zice. 

„Te-anunţ eu”, zic. Pe urmă a vrut să-mi facă cinste c-o 
bere, dar n-am lăsat-o. „[ine-ţi banii”, zic. „Cumpără-ţi o 
rochie cu ei.” l-am dat şi servitoarei o bancnotă de cinci 
dolari. In fond, cum spun eu, banii nici n-au valoare; 
contează doar cum îi cheltuieşti. Banii nu sunt ai nimănui, 
aşa că de ce să te mai chinuieşti să-i strângi. Sunt pur şi 
simplu ai ăluia care poate să pună mâna pe ei şi să-i ţie. E 
unul chiar aici în Jefferson care-a strâns o grămadă de bani 
vânzând tot felul de mărfuri de două parale negrilor şi care 
locuia într-o singură cameră deasupra prăvăliei, cam de 


mărimea unei cocini de porci, şi-şi făcea singur de 
mâncare. Acum vreo patru sau cinci ani s-a îmbolnăvit. 
Boala l-a băgat în toţi sperieţii aşa că atunci când s-a pus 
iar pe picioare a devenit credincios practicant şi şi-a 
cumpărat un misionar din China, cu cinci mii de dolari pe 
an. Uneori mă gândesc ce furii au să-l apuce când o să dea 
ortul popii şi-o să constate că iadul nici nu există şi-o să-şi 
aducă aminte de cei cinci mii de dolari pe an. Cum zic eu, 
mai bine-ar muri pe loc, să facă economie de bani. 

Când a ars de tot am vrut să le bag pe celelalte în 
buzunar când dintr-o dată ceva mi-a şoptit să mă uit şi la 
scrisoarea pentru Quentin înainte de a mă întoarce acasă, 
dar tocmai atunci Earl a început să zbiere după mine în 
faţă, aşa că le-am pus deoparte şi m-am dus să servesc un 
cretin de fermier care-a stat un sfert de oră să se 
gândească dacă să cumpere o curea de ham de douăzeci 
sau una de treizeci şi cinci de centi. 

„Eu zic s-o iei p-asta mai bună”, zic. „Cum vă mai 
închipuiţi c-o s-o scoateţi la capăt dacă lucraţi cu unelte 
de-astea ieftine?” 

„Dacă asta nu-i bună”, zice, „de ce-o mai daţi la 
vânzare?” 

„N-am spus că nu-i bună”, zic. „Am spus că nu-i la fel de 
bună ca ailaltă.” 

„De unde ştii că nu-i”, zice. „Dumneata nu te-ai folosit 
niciodată de vreuna din ele.” 

„Pentru că pe asta nu se cer treizeci şi cinci de cenți”, 
zic. „De asta ştiu că nu-i aşa de bună.” 

A tinut-o pe cea de douăzeci de cenți în mână, 
răsfirându-şi-o printre degete. „Zic s-o iau tot p-asta”, zice. 
Am vrut să i-o iau s-o împachetez, dar el a strâns-o şi a 
băgat-o în buzunarul de la salopetă. După asta şi-a scos 
punga de tutun, a desfăcut-o în cele din urmă şi a scuturat 
în palmă nişte monede. Mi-a dat una de douăzeci şi cinci 
de centi. „Cu ăilalţi cincisprezece cenți îmi cumpăr ceva de 
mâncare acuma, la prânz”, zice. 

„N-ai decât”, zic. „Dumneata hotărăşti. Numai că să nu 
vii la mine la anv’ şi să te plângi că-ţi trebuie hamuri noi.” 


„N-am ajuns încă să-mi strâng recolta de la anu'”, zice. 
Până la urmă am scăpat de el, dar de fiecare dată când 
scoteam scrisoarea se ivea câte ceva. Se strânseseră cu 
toţii în oraş din cauza circului, sosind cu zecile să-şi 
cheltuiască banii pe ceva ce nici n-ar fi adus vreun folos 
oraşului, ceva ce n-avea să lase nimic pe urmă decât banii 
pentru care aveau să se bată tipii de la primărie ca să şi-i 
împartă între ei, şi Earl alerga în sus şi-n jos ca o găină 
beată, tot spunând: „Da, doamnă, vă serveşte domnul 
Compson. Jason, vrei să-i arăţi doamnei cârligele alea de 
perdele de cinci cenți?” 

Tocmai; lui Jason îi place să muncească. Cum spun, eu n- 
am avut avantajele unei pregătiri universitare, pentru că la 
Harvard te-nvaţă cum să te duci să-noţi noaptea fără să ştii 
să-noţi şi la Sewanee nici măcar nu te-nvaţă ce e apa. Zic 
n-aveţi decât să mă trimiteţi la Universitatea de stat; poate 
c-acolo am să-nvăţ cum să-mi opresc ceasul cu 
pulverizatorul de parfum şi pe urmă puteţi să-l înscrieţi pe 
Ben în marina militară zic sau la cavalerie, oricum au ce 
face cu scopiţii în cavalerie. Pe urmă când ea a trimis-o pe 
Quentin acasă s-o ţin eu cu banii mei am zis şi-atunci că-i 
foarte bine, în loc să trebuiască să mă duc la dracu-n 
praznic în Nord să-mi caut slujbă mi-au trimis slujbă la 
domiciliu şi atunci mama a început să plângă şi eu zic n-aş 
avea nici o obiecţie s-o ţin aici; dac-aş şti că asta-i o 
satisfacţie pentru dumneata, mi-aş lăsa baltă slujba şi-aş 
face pe doica pentru ea şi v-aş lăsa pe dumneata şi pe 
Dilsey să ţineţi casa, sau pe Ben. Să-l angajăm la un circ; 
trebuie să se găsească tipi care să dea un ban să-l vadă, şi 
ea dă-i-nainte cu bocitul şi cu copilaşul mamei nenorocit şi 
eu zic da are să ne-ajute mai mult de-o grămadă când o 
mai creşte că acum nu-i nici măcar o dată şi jumătate cât 
mine şi ea zice că lasă că ea are să se ducă în curând şi 
atunci are să fie mai bine pentru noi toţi aşa că eu zic bine, 
cum vrei dumneata, e nepoata dumitale şi asta-i mai mult 
decât ar putea susţine orice altă bunică a ei. Numai că zic 
e-o chestiune de timp. Dacă-ţi închipui că ea are să se ţină 
de cuvânt şi n-are să-ncerce s-o vadă, te-nşeli, pentru că 


prima dată a fost atunci când şi mama îi tot da înainte cu 
mulţumesc lui Dumnezeu că nu eşti un Compson decât cu 
numele, pentru că doar tu mi-ai mai rămas, tu şi cu Maury, 
şi eu zic foarte bine, eu personal pot să mă lipsesc de 
unchiul Maury şi pe urmă au venit ei să spună că sunt gata 
să plece. Mama s-a oprit atunci din plâns. Şi-a tras voaleta 
pe faţă şi am coborât pe scări. Unchiul Maury ieşea tocmai 
din sufragerie, cu batista la gură. S-au dat cu toţii la o 
parte şi am ieşit tocmai la timp s-o văd pe Dilsey 
împingându-i pe Ben şi pe T.P. dincolo după colţul casei. 
Am coborât treptele şi ne-am urcat în trăsură. Unchiul 
Maury îi tot spunea mamei surioară, surioară, vorbind 
parcă cu prune în gură şi mângâind-o pe mama pe mână. 
Vorbea cu ceva în gură, ce-o fi fost. 

„Ţi-ai pus panglica de doliu?” zice ea „De ce nu plecăm 
odată până nu începe Benjamin să se dea în spectacol. 
Săracul copil. Nici nu ştie ce nenorocire l-a lovit.” 

„Lasă, lasă”, zice unchiul Maury, mângâindu-i mâna, 
vorbind cu gura plină. „E mai bine aşa. Să nu-şi cunoască 
jalea cât timp poate.” 

„Alte mame îi au pe copiii lor să le fie mângâiere în clipe 
din astea”, zice mama. 

„Tu ne ai pe Jason şi pe mine”, zice el. 

„Pentru mine e groaznic”, zice ea. „Să-i văd pe doi 
dintre ei cum se duc, aşa, în mai puţin de doi ani.” 

„Lasă”, zice el. După un timp şi-a dus mâna pe furiş la 
gură şi le-a aruncat pe fereastră. Atunci de-abia mi-am dat 
seama a ce mirosea. Cuişoare. Îmi închipui că s-a gândit că 
cel puţin la înmormântarea tatii, sau poate că bufetul 
crezuse că era tata şi-i pusese piedică atunci când trecuse 
prin faţa lui. Cum tot spun eu, dacă tot trebuia să vândă 
ceva ca să-l trimită pe Quentin la Harvard, ar fi fost mult 
mai al dracului de bine pentru toţi dac-ar fi vândut bufetul 
ăsta şi şi-ar fi cumpărat o cămaşă de forţă cu o singură 
mânecă cu o parte din bani. Mă gândesc acuma că dacă tot 
neamul Compson a dispărut înainte de a ajunge la mine, 
aşa cum tot spune mama, e că eli-a băut pe toţi. Cel puţin 
nu l-am auzit niciodată oferindu-se să vândă ceva ca să mă 


trimită pe mine la Harvard. 

Aşa că el îi tot mângâia mâna şi-i spunea: „Săraca mea 
surioară”, tapotându-i mâna cu una din mănuşile acelea 
negre pentru care am primit nota de plată peste patru zile 
pentru că eram atunci în douăzeci şi şase ale lunii şi se 
împlinise în ziua aceea tocmai o lună de când tata se 
dusese acolo şi o luase şi o adusese acasă, fără să spună 
vreun cuvânt despre locul unde ar fi fost ea sau orice 
altceva în legătură cu asta şi mama plângea şi spunea: „Şi 
nici măcar nu l-ai văzut? Nici măcar n-ai încercat să-l faci 
să-şi ia vreun angajament pentru copil?” şi tata 
răspunzându-i: „Nu, ea n-are să se atingă de banii lui, de 
nici un cent din banii lui”, şi mama atunci: „Da-l putem sili 
prin lege. Doar dacă nu cumva... Jason Compson”, zicea, 
„nu cumva ai fost atât de prost să-i spui că...” 

„$sşş, Caroline”, zice tata, şi pe urmă m-a trimis s-o ajut 
pe Dilsey să scoatem leagănul cel vechi din pod şi eu ştiu 
că am zis: 

„Bravo, mi-au adus acuma slujba mea aici, la domiciliu”, 
pentru că tot timpul noi am mai sperat că aveau să 
aranjeze chestia asta şi că el o luase pentru că mama tot 
spunea că ea avea să aibă cel puţin atâta ruşine faţă de 
familie ca să nu-mi distrugă şansele, după ce ea şi cu 
Quentin avuseseră posibilitatea să şi le-ncerce pe-ale lor. 

„Da' unde-n altă parte să stea copilul ăsta?” zice Dilsey. 
„Cine s-o crească dacă nu eu? Nu i-am crescut eu pe toţi?” 

„Şi chiar că mare ispravă ai făcut cu asta”, zic. „Oricum, 
sigur e că ea are să aibă de-acum încolo un pretext cât se 
poate de bun să dea din gură.” Aşa că i-am adus leagănul 
jos şi Dilsey începuse să-l aranjeze în camera ei de pe 
vremuri. Şi atunci mama chiar că a început de-a binelea 

„Şşş, domnişoară Cahline”, zice Dilsey. „Ai s-o trezeşti.” 

„Cum, aici?” zice mama. „S-o contaminăm în atmosfera 
asta? Şi-aşa are să fie destul de greu cu ereditatea ei.” 

„Taci, lasă acuma”, zice tata. „Nu fi stupidă.” 

„Da' de ce să nu doarmă aicea?” zice Dilsey. „Asta-i 
camera în care am culcat-o pe maică-sa în fiecare noapte 
de când a fost destul de mare ca să doarmă singură în 


camera ei.” 

„Tu nu-nţelegi”, zice mama. „Când mă gândesc că fata 
mea a fost dată afară din casa ei de bărbatu-său. Biet 
copilaş nenorocit”, zice, uitându-se la Quentin. „Nici n-ai 
să ştii vreodată câtă suferinţă ai adus pe lume o dată cu 
tine.” 

„Lasă, Caroline”, zice tata 

„Ce-ţi veni să faci aşa de faţă cu Jason?” zice Dilsey. 

„Am tot căutat să-l scutesc pe el”, zice mama. „Cât am 
căutat să-l apăr de toate astea. Acuma cel puţin s-o scap pe 
ea.” 

„Şi ce-o să-i strice dacă doarme aici, vreau să ştiu?” zice 
Dilsey. 

„Ce să fac”, zice mama. „Ştiu că nu sunt decât o femeie 
bătrână şi care-i bate la cap pe toţi. Dar mai ştiu că nu poţi 
să încâlci legile lui Dumnezeu fără teamă de pedeapsă.” 

„Prostii”, zice tata. „Fă-i atunci patul în camera 
domnişoarei Caroline, Dilsey.” 

„Poţi să spui tu că-s prostii”, zice mama. „Numai că ea 
nu trebuie să afle niciodată. Nici măcar nu trebuie să audă 
numele ăsta, Dilsey. Iți interzic să pronunţi vreodată 
numele ăsta când e ea de faţă. Dac-ar putea să se facă 
mare fără să ştie că a avut mamă, i-aş mulţumi lui 
Dumnezeu.” 

„Nu fi proastă”, zice tata. 

„Eu nu m-am amestecat niciodată când ai vrut tu să-i 
creşti cum ai crezut de cuviinţă”, zice mama. „Dar acuma 
nu mai suport. Trebuie să hotărâm asta acuma, în seara 
asta. Sau stabilim că numele acesta nu va mai fi niciodată 
pronunţat când e ea de faţă, sau ea pleacă, sau dacă nu, 
plec eu. Alege.” 

„Linişteşte-te”, zice tata. „Acuma eşti nervoasă. Pune-i 
leagănul aici, Dilsey.” 

„Da' şi dumneata eşti bolnav rău”, zice Dilsey. „Parc-ai fi 
un strigoi. Pune-te numaidecât în pat, şi-am să-ţi fac un 
grog şi poate c-ai să adormi. Cred că n-ai mai dormit ca 
lumea de când ai plecat de-acasă.” 

„Nu”, zice mama. „Nu ştii ce-a spus doctorul? De ce-i 


mai dai ghes să bea? Asta-i boala lui, parcă nu ştii. Uită-te 
la mine, şi eu sufăr, dar nu-s atât de slabă ca să trebuiască 
să mă sinucid cu whisky.” N 

„Vorbeşti şi tu”, zice tata „Ce ştiu doctorii? Işi câştigă 
traiul spunându-le oamenilor să facă exact ce nu fac în 
momentul respectiv, principiu care reprezintă exact suma 
cunoştinţelor generale despre maimuta degenerată numită 
om. Parcă văd că foarte curând ai s-aduci un popă să mă 
ţină de mână.” Atunci mama a început să plângă, şi el a 
ieşit din cameră. A coborât pe scară şi am auzit uşa 
bufetului. M-am trezit din somn şi l-am auzit iar coborând 
pe scară. Probabil că mama adormise, pentru că acuma în 
sfârşit era linişte în casă. Şi el încerca să se mişte pe 
tăcute, pentru că eu nici nu-l auzeam, doar foşnetul 
cămăşii lui de noapte şi picioarele lui goale pe duşumea în 
faţa bufetului. 

Dilsey i-a pregătit leagănul şi a dezbrăcat-o şi a culcat-o. 
Nici nu se trezise de când o adusese el în casă. 

„Aproape că-i prea mare pentru leagănul ăsta”, zice 
Dilsey. „Aşa, am să-mi fac un culcuş în hol, ca să nu 
trebuiască să te mai scoli dumneata peste noapte.” 

„Eu nici n-am să dorm”, zice mama. „Tu du-te să te culci. 
Lasă-mă pe mine. Aş fi fericită să-mi sacrific viaţa, cât îmi 
mai rămâne de trăit, pentru ea, numai să nu...” 

„Taci, acuma”, zice Dilsey. „O s-avem noi grijă de ea. Şi 
tu du-te la culcare”, către mine. „Mâine trebuie să te duci 
la şcoală.” 

Aşa că am ieşit din cameră, dar pe urmă mama m-a 
chemat înapoi şi a plâns un timp pe umărul meu. 

„Tu eşti singura mea speranţă”, zice. „Îi mulţumesc în 
fiecare seară lui Dumnezeu că mi te-a dat.” Şi în timp ce 
şedeam acolo şi aşteptam să înceapă ea zice: Mulţumesc 
lui Dumnezeu că dacă a trebuit să se ducă şi el mi-ai fost 
lăsat tu nu Quentin. Mulţumesc lui Dumnezeu că nu eşti un 
Compson, pentru că tot ce mi-a rămas acuma eşti tu şi cu 
Maury şi eu zic: Eu în ce mă priveşte mă pot lipsi de 
unchiul Maury. Şi el în vremea asta o tot mângâia pe 
mama pe mână cu mănuşa lui neagră şi când îi vorbea îşi 


întorcea în altă parte capul. Şi le-a scos când i-a venit 
rândul să ia lopata. S-a dus până lângă cei din faţă, unde 
ţineau umbrelele să-i apere de ploaie, şi tot dădeau din 
picioare şi încercau să-şi scuture noroiul de pe pantofi şi-şi 
ţineau lopeţile în mâini ca să aibă cu ce să-i curețe, şi 
cădeau cu un sunet găunos deasupra, şi când m-am dat 
înapoi pe lângă cupeu l-am văzut ge după o piatră de 
mormânt mai trăgând un gât dintr-o sticlă. Îmi venea să 
cred că n-o să se mai oprească niciodată, mai ales că eram 
şi cu hainele mele noi, numai că nu se strânsese încă prea 
mult noroi pe roţi, şi mama a băgat de seamă şi a şi spus: 
Nici nu ştiu când o să-ţi mai poţi lua altele şi unchiul 
Maury zice: „Hai, lasă. Nu-ţi mai face tu griji. Ştii că sunt 
aici şi poţi să contezi oricând pe mine.” 

Şi chiar aşa a şi fost. Oricând. Cea de a patra scrisoare 
era de la el. Dar nici nu mai era nevoie s-o deschid. Parcă 
aş fi scris-o eu însumi, sau i-aş fi recitat-o pe dinafară, şi 
mai puteam adăuga şi zece dolari pe deasupra, ca să fiu 
mai sigur. Dar cu scrisoarea ailaltă aveam o presimţire. 
Simţeam că venise vremea când ea putea să-ncerce iar 
vreuna din figurile ei. Încă de prima dată începuse să-şi 
cam dea seama. A cam văzut că cu mine trebuie să-ncerce 
alte figuri decât cu tata. Când groapa s-a umplut până 
aproape de margine mama s-a pus pe plâns de-a binelea, 
aşa că unchiul Maury a luat-o cu el şi au plecat împreună. 
Zice: Găseşti tu pe cineva cu care să vii; oricare din ei 
poate să te ia cu trăsura. Eu trebuie s-o duc pe maică-ta şi 
eu mă gândeam să-i spun: Da, sigur, ar fi trebuit să-ţi 
aduci două sticle, nu una, numai că m-am gândit unde 
suntem şi l-am lăsat în pace. Parcă mult le păsa lor cât de 
tare mă udam eu, cel mult că pe urmă mama ar fi putut să 
se dea de ceasul morţii de teamă c-aş fi putut să fac o 
pneumonie. 

Şi-aşa, mă gândeam la asta privind la ei cum aruncă 
noroiul înăuntru, bătătorindu-l ca şi cum ar fi vrut să facă 
ciment sau mai ştiu eu ce, sau să facă un gard, şi am 
început să mă simt cam nu ştiu cum, aşa că m-am hotărât 
să mă-nvârtesc prin jur pe-acolo câţiva paşi. Mi-am spus că 


dac-am s-o iau spre oraş au să m-ajungă şi-au să-ncerce să 
mă suie în una din trăsurile lor, aşa că am luat-o prin dos, 
către cimitirul negrilor. M-am oprit sub nişte cedri, unde 
nu prea bătea ploaia, doar aşa picurând din când în când, 
şi de unde puteam să-i văd când or să termine şi-or s-o ia 
din loc. După o vreme plecaseră cu toţii, aşa c-am aşteptat 
un moment şi pe urmă am ieşit şi eu de sub pomi. 

A trebuit să merg pe cărare ca să nu intru-n iarba udă 
de ploaie aşa că n-am văzut-o, până când ajunsesem 
aproape acolo, cum stătea în picioare într-o pelerină 
neagră, uitându-se la mormanul de flori. Am ştiut de la 
început cine era, chiar înainte ca ea să se fi întors să se 
uite la mine şi să-şi dea voalul la o parte. 

„Bună, Jason”, zice întinzându-mi mâna. Ne-am strâns 
mâna. 

„Ce cauţi aici?” zic. „Parcă i-ai promis să nu te mai 
întorci pe-aici. Te credeam mai cu cap.” 

„Zău?” zice. S-a întors iar să privească florile. Trebuie să 
fi fost flori de cel puţin cincizeci de dolari. Cineva pusese o 
jerbă şi pe-al lui Quentin. „Aşa credeai?” zice. 

„Dar nici nu pot să spun că mă mir”, zic. „Pe tine te cred 
în stare chiar de orice. Tu nu te gândeşti la nimeni. Nu-ţi 
pasă efectiv de nimeni.” N 

„A, da”, zice, „slujba aia.” Privea mormântul. „Imi pare 
tare rău de chestia aia, Jason.” 

„Cred că-ţi pare”, zic. „Acuma nu mai faci pe grozava. 
Dar nu trebuia să te-ntorci. Aici n-a mai rămas nimic. N-ai 
decât să-l întrebi pe unchiul Maury dacă nu mă crezi pe 
mine.” 

„Eu nu vreau nimic”, zice. Se uita la mormânt. „Da’ de 
ce nu mi-au spus şi mie?” zice. „Am văzut din întâmplare 
într-un ziar. Pe ultima pagină. Chiar din întâmplare.” 

N-am spus nimic. Şedeam acolo privind mormântul, şi pe 
urmă m-am pomenit gândindu-mă la vremea când eram 
mici, şi una şi alta, şi iar am început să mă simt nu ştiu 
cum, parcă furios sau nu ştiu nici eu cum, şi mă gândeam 
cum acuma o să-l avem pe unchiul Maury prin casă toată 
vremea, să pună la cale lucrurile cam în felul în care mă 


lăsase pe mine să mă întorc acasă singur prin ploaie. Zic: 

„Frumos îţi şade, să te fofilezi aici cum ai aflat c-a murit. 
Numai că n-o să-ţi prea folosească. Să nu crezi că poţi să 
profiţi de asta ca să te-ntorci îndărăt. Dacă nu te poţi ţine 
pe calul pe care ţi l-ai ales, n-ai decât să umbli pe jos”, zic. 
„Acasă, nici nu mai ştim de numele tău”, zic. „Ştiai asta? 
Nici nu mai ştim de tine, nici de el, nici de Quentin”, zic. 
„Ştiai?” 

„Ştiu”, zice. „Jason”, zice privind înainte mormântul, 
„dacă faci în aşa fel s-o văd o clipă doar îţi dau cincizeci de 
dolari.” 

„Nici n-ai cincizeci de dolari”, zic. 

„Faci asta?” zice, fără să se uite la mine. 

„Să văd banii”, zic, „nu te cred că ai cincizeci de dolari.” 

Îi vedeam mâinile cum i se mişcă sub pelerină, şi pe 
urmă şi-a întins palma. Al dracului să fiu dacă nu era plină 
de bani. Vedeam două sau trei bancnote galbene. 

„Ce, îţi mai dă încă bani?” zic. „Cât îţi mai trimite?” 

„Îţi dau o sută”, zice. „Vrei?” 

„Stai niţel”, zic, „şi trebuie să faci cum îţi spun eu, că n- 
aş vrea nici pentru o mie de dolari să afle ea.” 

„Da”, zice, „fac cum îmi spui tu. S-o văd o clipă. N-am 
să-ţi cer nimic, n-am să fac nimic. După aia plec 
numaidecât.” 

„Dă-mi banii”, zic. 

„Ţi-i dau după aia”, zice. 

„Ce, n-ai încredere în mine?” zic. 

„Nu”, zice. „Te cunosc. Am crescut doar împreună.” 

„Tocmai tu vorbeşti de încredere în oameni”, zic. „Bine”, 
zic, „eu nu mai stau aici în ploaie. La revedere”, şi am vrut 
s-o iau din loc. 

„Jason”, zice. M-am oprit. 

„Da”, zic. „Grăbeşte-te. M-am udat pân” la piele.” 

„Bine”, zice. „Uite.” Nu se vedea nimeni prin jur. M-am 
întors şi am luat banii. Ea îi mai ţinea încă în mână. „Dar 
faci aşa cum te-am rugat?” zice, privindu-mă pe sub voal. 
„Promiţi?” 

„Dă drumul la bani”, zic. „Vrei să treacă cineva şi să ne 


vadă?” 

Le-a dat drumul. Am băgat banii în buzunar. „Dar faci 
aşa, Jason?” zice. „Nu ţi-aş cere dacă ar fi vreun alt 
mijloc.” 

„Poţi să fii al dracului de sigură că nu-i nici un alt 
mijloc”, zic. „Sigur c-am s-o fac. Ţi-am spus c-am s-o fac, 
nu? Numai că trebuie să faci exact aşa cum îţi spun eu.” 

„Da”, zice. „Aşa am să fac.” Aşa că i-am spus unde să 
stea s-aştepte şi m-am dus la staţia de închiriat trăsuri. M- 
am grăbit şi am ajuns tocmai în momentul când deshămau 
cupeul. L-am întrebat dacă i se plătise pentru toată cursa 
şi a spus că nu şi am spus că doamna Compson a uitat ceva 
aşa c-am să mai am nevoie puţin de el, şi m-au lăsat să-l 
iau iar. Vizitiu era Mink. I-am oferit o ţigară de foi şi ne-am 
învârtit un timp până când a început să se întunece pe 
străzile dosnice, aşa că nu l-ar mai fi putut recunoaşte. Pe 
urmă Mink mi-a spus că o să trebuiască să ducă trăsura 
înapoi aşa că i-am spus că o să-i dau o ţigară de foi şi am 
luat-o pe alee şi eu am traversat curtea până în faţa casei. 
M-am oprit în hol până i-am auzit sus pe mama şi pe 
unchiul Maury, şi atunci m-am dus în spate la bucătărie. 
Ea şi cu Ben erau acolo cu Dilsey. Am spus că mama vrea 
s-o vadă şi am luat-o în casă. Am luat din cuier haina de 
ploaie a unchiului Maury şi am înfăşurat-o în ea şi am luat- 
o în braţe şi am ieşit prin dos pe alee şi m-am întors la 
cupeu. l-am spus lui Mink să mâne spre gară. li era frică să 
treacă prin faţa staţiei de trăsuri, aşa c-am luat-o pe din 
dos şi am văzut-o stând acolo la colţ sub felinar şi i-am 
spus lui Mink să mâne chiar pe lângă trotuar şi când 
aveam să-i spun Acuma să dea bici cailor. Pe urmă am 
scos-o din haina de ploaie şi-am ţinut-o la fereastră şi 
Caddy a văzut-o şi a făcut un fel de salt înainte. 

„Biciul, Mink”, am spus, şi Mink i-a atins şi am trecut pe 
lângă ea ca o locomotivă. Acuma te poftesc să te duci să iei 
trenul ăla aşa cum ai promis, mi-am zis. O vedeam prin 
ferestruica din spate cum alerga după noi. „Dă bici ca 
lumea, Mink”, zic. „Mergem acasă.” Când am dat colţul, ea 
încă mai alerga. 


În noaptea aia mi-am mai numărat o dată banii şi i-am 
pus bine, şi, drept să spun, nu mă simţeam deloc prost. 
Asta are să te-nveţe minte, ziceam. Cred c-acuma ţi-ai dat 
seama că nu poţi să mă păcăleşti cu slujba aia pe care mi- 
ai promis-o şi să scapi basma curată. Nici nu-mi trecea 
prin cap că n-avea să-şi respecte cuvântul şi n-o să ia 
trenul ăla. Doar că pe-atunci nu prea mă pricepeam cum 
stau lucrurile cu femei ca ea; eram destul de nătăfleţ s-o 
cred pe cuvânt, pentru că al dracului să fiu dacă a doua zi 
dimineaţă ea n-a intrat în prăvălie, numai c-a avut destul 
bun-simţ să-şi ţină voalul pe faţă şi să nu vorbească cu 
nimeni. Era o sâmbătă dimineaţă, pentru că eram la 
prăvălie, şi ea a venit drept în spate la biroul unde stăteam 
eu, grăbită. 

„Mincinosule”, zice. „Mincinosule.” 

„Ce, eşti nebună?” zic. „Ce-ţi trece prin cap? Vii aici 
aşa?” Voia să spună ceva, dar i-am tăiat-o scurt. Zic: „Din 
vina ta am pierdut deja o slujbă; vrei s-o mai pierd şi p- 
asta? Dacă ai să-mi spui ceva neapărat, ne-ntâlnim undeva 
după ce se-nserează. Şi în fond ce-ai să-mi spui?” zic. „N- 
am făcut tot ce ţi-am promis? Ţi-am spus c-ai s-o vezi o 
clipă, nu? Şi n-ai văzut-o?” Stătea acolo şi se uita la mine şi 
tremura ca o epileptică, cu pumnii încleştaţi şi care-i tot 
zvâcneau. „Am făcut exact ce ţi-am spus c-am să fac”, zic. 
„Tu eşti aia care-ai minţit. Mi-ai promis că pleci cu trenul 
ăla. Nu mi-ai promis? Dacă-ţi închipui c-ai să-ţi iei banii ăia 
îndărăt, încearcă tu numai”, zic. „Chiar dac-ar fi fost o mie 
de dolari, tot tu mi-ai fi rămas mie datoare după toate 
riscurile pe care mi le-am luat Şi dacă mai aud că mai eşti 
încă în oraş sau te mai văd pe-aici după ce pleacă trenul 
ăla numărul şaptesprezece”, zic, „ii spun mamei şi 
unchiului Maury. Şi atunci ai să mai aştepţi tu mult şi bine 
pân-ai s-o mai vezi.” Stătea acolo şi se uita la mine şi-şi tot 
frângea mâinile. 

„O, dracul să te ia”, zice. „Dracul să te ia.” 

„Da, sigur”, zic, „spune tu ce vrei. Numai că ascultă şi la 
ce spun eu. Aştept până ce pleacă trenul ăla şi le spun.” 

După ce s-a dus m-am simţit mai în largul meu. Acuma, 


zic, cred c-ai să te gândeşti de două ori până-mi mai tragi 
chiulul cu o slujbă care mi-era promisă. Numai că pe- 
atunci eram un naiv. li credeam pe oameni când îmi 
promiteau c-au să facă ceva. De-atunci m-am învăţat 
minte. Şi pe urmă, cum am mai spus, m-am învăţat să nu 
mai aştept de la alţii ajutor să mă descurc, pot să stau 
acuma pe propriile mele picioare, cum am şi făcut 
întotdeauna. Şi pe urmă dintr-o dată m-am gândit la Dilsey 
şi la unchiul Maury. M-am gândit că ea putea face orice cu 
Dilsey şi că unchiul Maury ar fi făcut el orice pentru zece 
dolari. Şi eu nici măcar nu puteam să lipsesc de la prăvălie 
ca să apăr interesele mamei. Cum zice şi ea, dacă unul din 
ei a trebuit să-mi fie răpit, mulţumesc lui Dumnezeu că mi- 
ai fost lăsat tu, ca pe tine pot să mă bizui şi eu zic de, nu- 
mi închipui c-am să pot ajunge vreodată prea departe de 
prăvălie ca să nu mai poţi s-ajungi până la mine să te bizui 
pe mine. Cineva trebuie să se mai agate de puţinul care 
ne-a mai rămas, cred. 

Aşa că îndată ce am ajuns acasă am aranjat cu Dilsey. I- 
am spus că ea are lepră şi-am luat Biblia şi-am citit acolo 
ceva despre ăla căruia îi putrezea carnea pe el şi i-am spus 
că dacă ea are s-ajungă vreodată să se uite la ea sau la Ben 
sau la Quentin au să capete şi ei lepră. Credeam că 
aranjasem lucrurile până într-o zi când m-am întors acasă 
şi l-am găsit pe Ben urlând cât îl ţinea gura. Se dădea de 
ceasul morţii şi nu putea nimeni să-l liniştească. Mama a 
spus: Ei, aduceţi-i papucul ăla odată. Dilsey s-a făcut că n-a 
auzit. Mama a mai spus o dată şi eu am spus c-am să mă 
duc să-l aduc eu, că nu mai pot suporta balamucul ăsta. 
Cum zic eu, pot să suport o grămadă de lucruri şi nici nu 
m-aştept la prea mult din partea lor dar dacă trebuie să 
lucrez de dimineaţa până seara într-o dugheană nenorocită 
al dracului să fiu dacă nu cred că merit puţină linişte când 
m-aşez şi eu seara să mănânc ceva. Aşa că zic mă duc eu şi 
Dilsey zice atunci repede: „Jason!”. 

Atunci mi s-au deschis ochii, dar ca să mă conving m-am 
dus şi am luat papucul şi l-am adus, şi exact cum mă 
gândeam, când l-a văzut ai fi spus că-l omoară cineva. Am 


făcut-o pe Dilsey să recunoască şi pe urmă i-am spus 
mamei. După asta a trebuit s-o punem în pat şi când s-au 
mai liniştit lucrurile niţel am băgat frica-n Dilsey. Cel puţin 
atâta cât poţi s-o faci cu un negru. Asta-i partea proastă cu 
servitorii negri, când au stat la tine în casă mult încep să 
şi-o ia în cap până când nu mai fac nici două parale. Îşi 
închipuie că ei conduc treburile familiei. 

„Spune-mi şi mie ce rău e în asta că săracu' copil vrea 
să-şi vadă copilaşul”, zice Dilsey. „Dacă domnu' Jason ar 
mai fi aici ar merge toate altfel.” 

„Numai că domnu' Jason nu-i aici”, zic. „Ştiu că nu dai 
nici o atenţie la ce spun eu, dar pe mama cred c-ai s-o 
asculţi. Mai necăjeşte-o tu aşa şi-ai s-o bagi şi pe ea în 
mormânt, şi pe urmă n-ai decât să umpli casa cu canalii şi 
putori. Dar de ce l-ai lăsat pe nenorocitul ăla de idiot s-o 
vadă?” N 

„Rău om mai eşti, Jason, dacă om ăi fi”, zice. „li 
mulţumesc lui Dumnezeu că am mai multă inimă decât 
tine, chiar aşa neagră cum e.” 

„Dar cel puţin sunt destul de om ca să vă dau de 
mâncare la toţi”, zic. „Şi dacă mai faci asta o data, n-ai să 
mai mănânci în casa asta.” Aşa că data următoare i-am 
spus că dacă are să mai încerce vreodată cu Dilsey, mama 
avea s-o concedieze pe Dilsey şi să-l trimită pe Ben la 
Jackson şi pe urmă s-o ia pe Quentin şi să plece cu ea. Ea 
s-a uitat la mine un timp. Nu era nici un felinar pe aproape 
şi nu prea puteam s-o văd la faţă. Dar puteam s-o simt cum 
se uită la mine. Când eram mici şi se înfuria şi nu putea să 
facă nimic, începea să-i zvâcnească buza superioară. De 
fiecare dată când îi tresărea aşa i se vedeau ceva mai mult 
dinţii de sus, şi toată vremea asta ea rămânea nemişcată 
ca un stâlp şi nu i se clintea nici un muşchi, decât că buza 
de sus i se ridica mai sus, tot mai sus peste dinţi. Numai că 
nu spunea nimic. A spus doar: 

„Aşa. Cât?” 

„Păi vezi şi tu. Dacă o privire prin geamul din spate a 
făcut o sută de dolari”, zic. Aşa că după asta s-a purtat ca 
lumea, doar că o singură dată a cerut să vadă decontul de 


la bancă. 

„Ştiu că există semnătura mamei de încasare”, zice. 
„Dar vreau să văd şi o hârtie de la bancă. Vreau să văd şi 
eu ce se întâmplă cu cecurile astea.” 

„Asta e treaba mamei”, zic. „Dacă crezi că ai vreun 
drept în treburile ei am să-i comunic că ai impresia că 
cecurile astea nu sunt folosite cum trebuie şi că vrei o 
anchetă judiciară pentru că nu mai ai încredere în ea” 

N-a mai spus nici un cuvânt şi n-a mai făcut nici un gest. 
Puteam doar s-aud cum şopteşte Dracu' să te ia o dracu' să 
te ia o dracu’ să te ia. 

„Spune-o tare”, zic. „Cred că nu mai e nici un secret ce 
gândim eu şi cu tine unul despre celălalt. Poate că vrei 
banii înapoi”, zic. 

„Ascultă, Jason”, zice. „Acuma nu mă mai minţi. Cu ea. 
Nu-ţi mai cer să văd ceva. Dacă nu-ţi ajung, îţi trimit şi mai 
mult în fiecare lună. Promite-mi doar... că ea... Asta poţi s- 
o faci. Lucrurile de care are nevoie. Fii bun cu ea. 
Lucrurile astea pe care eu nu pot, pe care ei n-au să mă 
lase... Dar ştiu că n-ai s-o faci. Tu n-ai avut niciodată inimă. 
Ascultă”, zice, „dacă o convingi pe mama să mă lase s-o iau 
cu mine, îţi dau o mie de dolari.” 

„Tu nici n-ai o mie de dolari”, zic. „Ştiu că minţi.” 

„Ba da. O să-i am. Îi găsesc eu.” 

„Da, şi ştiu şi cum ai să-i găseşti”, zic. „Tot aşa cum ai 
găsit-o pe ea. Şi când o să se facă destul de mare...” Atunci 
am crezut chiar că are să mă pocnească, şi apoi nici n-am 
ştiut ce are să mai urmeze. O clipă părea că e una din 
jucăriile alea pe care le-ai întors prea mult şi cărora le stă 
arcul gata să plesnească dintr-o clipă într-alta 

„O, sunt nebună”, zice. „Ce-i cu mine. Nu pot s-o iau. 
Ţineţi-o voi. Ce-mi mai trece prin cap, Jason”, zice, şi m-a 
apucat de braţ. li frigeau mâinile de parcă avea febră. 
„Trebuie să-mi promiţi că ai grijă de ea, să... E ruda ta: 
carne din carnea ta. Promite-mi, Jason. Te cheamă ca pe 
tata: crezi că pe el ar fi trebuit să-l rog de două ori? Sau 
măcar o dată?” A 

„Asta aşa e”, zic. „Înseamnă că mi-a lăsat şi mie ceva 


moştenire. Ce-ai vrea să fac?” zic. „Să-mi cumpăr un şorţ 
şi-un cărucior de copii? Nu eu te-am băgat în asta”, zic. 
„Eu risc mai mult decât tine, pentru că tu nu ai nimic de 
pierdut. Aşa că dacă-ţi închipui...” 

„Nu”, zice, şi pe urmă a început să râdă şi în acelaşi 
timp încerca să se stăpânească. „Nu, eu nu am nimic de 
pierdut”, zice, scoțând tot timpul nişte sunete şi ţinându-şi 
mâna la gură. „Ni-ni-ni-mic”, zice. 

„Hei”, zic. „Termină odată cu asta.” 

„V-v-vreau să termin”, zice, ţinându-şi tot timpul mâinile 
peste gură. „O Doamne, o Doamne.” 

„Eu plec „, zic. „Nu-mi pot permite să fiu văzut aici. Dar 
tu s-o-ntinzi de-aici din oraş, mă auzi?” 

„Stai niţel”, zice, şi m-a apucat de mână. „M-am oprit. 
Gata. Îmi promiţi, Jason?” zice, şi-i simţeam ochii, aproape 
ca şi cum mi s-ar fi plimbat pe faţă. „Îmi promiţi? Mama... 
banii ăştia... dacă vreodată are să aibă nevoie de ceva... 
dacă-ţi mai trimit cecuri, altele decât astea, ai să i le dai? 
Şi n-ai să spui? Ai să ai grijă să nu-i lipsească nimic, să fie 
ca fetele celelalte?” 

„Sigur”, zic. „Atâta vreme cât te porţi cum trebuie şi faci 
cum îţi spun eu.” 

Şi-aşa, când Earl a venit din faţă cu pălăria pe cap, zice: 
„Mă duc până la Rogers să-mi iau un sandviş. Cred că 
astăzi n-o s-avem timp să ne ducem acasă la masă.” 

„Ce-nseamnă asta, că n-o s-avem timp?” zic. 

„Păi cu circu' ăsta aici în oraş”, zice. „Au să mai dea un 
spectacol astăzi după-masă, şi toţi ţăranii ăştia vor să-şi 
termine târguielile la timp ca să se ducă la spectacol. Aşa 
că mai bine să ne ducem la Rogers.” 

„N-ai decât”, zic. „E burta ta. Dacă vrei să faci pe sclavul 
la prăvălia ta, nu-i treaba mea.” 

„După câte cred eu, tu n-ai să fii niciodată sclav în vreo 
prăvălie”, zice. 

„Nu, dacă nu e prăvălia lui Jason Compson”, zic. 

Aşa că atunci când m-am dus în spate şi am deschis-o 
singurul lucru care m-a surprins a fost că era un ordin de 
plată şi nu un cec. Da, domnule, în d-alde astea nu poţi să 


ai niciodată încredere. După ce înfruntasem atâtea riscuri, 
după ce riscasem ca mama să afle că ea venea o dată sau 
chiar de două ori pe an uneori, şi eu să trebuiască s-o mint 
pe mama în chestia asta. Asta-i era recunoştinţa. Şi nu m- 
ar mira dacă aş afla că a notificat la poştă să nu lase pe 
nimeni în afară de ea să-l încaseze. Să-i dea pe mână unui 
copil ca ăsta cincizeci de dolari. Păi eu nici n-am văzut 
cincizeci de dolari până n-am împlinit douăzeci şi unu de 
ani, şi toţi ăilalţi băieţi care aveau câte o după-amiază 
liberă şi toată sâmbăta, şi eu în vremea asta mă 
prăpădeam muncind într-o prăvălie. Cum zic, cum să se 
mai aştepte cineva ca noi s-avem vreo autoritate asupra ei, 
când ea îi tot împinge bani pe furiş. Are acelaşi cămin pe 
care l-ai avut şi tu, zic, şi aceeaşi îngrijire. Eu cred că 
mama poate să aprecieze mai bine ce-i trebuie ei decât 
tine, care nici măcar n-ai casa ta. „Dacă ţii să-i dai bani”, 
zic, „trimite-i mamei, nu i-i mai da ei. Dacă vrei ca eu să 
mă expun la riscurile astea mereu, trebuie să faci cum 
spun eu, ori stricăm socoteala.” 

Şi-aşa tocmai mă pregăteam să încep, pentru că Earl se 
înşală foarte tare dacă-şi închipuie că am să mă reped pân’ 
la colţ să-nfulec mai ştiu eu ce de două parale să mai fac şi 
o indigestie pe contul lui. Poate că nu stau chiar cu 
picioarele pe un birou de mahon, dar sunt plătit pentru ce 
fac aici în clădirea asta, şi dacă nu-mi pot permite să 
trăiesc o viaţă civilizată când ies de-aici, foarte bine, am 
să-mi iau o slujbă care să-mi permită să fac asta. Pot să 
stau pe propriile mele picioare, n-am nevoie să mă 
proptesc de biroul de mahon al nimănui. Şi-aşa, tocmai 
voiam să-ncep. Numai c-a trebuit să las totul baltă şi să 
dau fuga să-i vând unui cretin de plantator cuie de cinci 
parale sau mai ştiu eu ce, şi Earl acolo înfulecându-şi 
sandvişul şi mai mult ca sigur acum la jumătatea drumului 
înapoi, şi tocmai să văd că nu mai am nici un formular. 
Atunci abia mi-am adus aminte că-mi tot pusesem în gând 
să-mi fac rost de altele, numai că acuma era prea târziu, şi 
tocmai atunci s-a întâmplat să-mi ridic ochii şi pe cine-o 
văd dacă nu pe Quentin. La uşa din spate. Am auzit-o 


întrebându-l pe moş Job dacă mai eram acolo. De-abia am 
avut timp să le vâr pe toate în sertar şi să-l închid. 

A venit spre biroul meu. M-am uitat la ceas. 

„Ai fost la masă?” zic. „E douăsprezece de-abia; acuma 
am auzit bătând. Ce, ai zburat până acasă şi-napoi?” 

„Nu mai merg acasă la masă”, zice. „N-am primit o 
scrisoare azi?” 

„Aşteptai vreuna?” zic. „Ce, ai vreun drăguţ care ştie şi 
să scrie?” 

„De la mama”, zice. „N-a venit o scrisoare de la mama?” 
zice, uitându-se la mine. 

„Mama a primit o scrisoare de la ea”, zic. „Eu n-am 
deschis-o. Aşteaptă pân-o vede ea. Are să ţi-o arate, cred.” 

„Te rog, Jason”, zice, fără să dea atenţie la ce-i spuneam. 
„N-a venit o scrisoare pentru mine?” 

„Da' ce s-a-ntâmplat?” zic. „Nu te-am văzut niciodată 
aşa în călduri. Sau poate aştepţi nişte bani de la ea?” 

„A spus că are să-mi...”, zice. „Te rog, Jason”, zice. „N-a 
venit?” 

„Te pomeneşti că chiar t-ei fi dus la şcoală azi”, zic. „Sau 
undeva unde te-au învăţat să mai spui şi te rog. Stai niţel 
până mă duc să-l servesc pe clientul ăla.” 

M-am dus şi l-am servit pe clientul ăla. Când m-am 
întors s-o iau spre camera din fund, ea nu se mai vedea - 
trecuse în spatele biroului meu. Ori c-am fugit. Am dat 
fuga prin spatele biroului şi-am înşfăcat-o tocmai când îşi 
scotea mâna din sertar. l-am luat scrisoarea pocnind-o cu 
încheietura de tăblie până i-a dat drumul. 

„Aşa faci, ai?” zic. 

„Dă-mi-o”, zice. „Văd c-ai şi deschis-o. Dă-mi-o. Te rog, 
Jason. E pentru mine. Am văzut plicul.” 

„Am să pun biciul pe tine”, zic. „Asta am să-ţi dau. Umbli 
în hârtiile mele, ai?” 

„Sunt bani?” zice, întinzând mâna după plic. „A spus că- 
mi trimite nişte bani. Mi-a promis. Dă-mi-i.” 

„Ce nevoie ai tu de bani?” zic. Am scos scrisoarea şi 
ordinul de plată şi i-am dat scrisoarea. A întins mâna după 
ordinul de plată, aproape fără să se uite la scrisoare. 


„Semnează întâi”, zic. 

„Cât e?” zice. 

„N-ai decât să citeşti scrisoarea”, zic. „Probabil că scrie 
acolo.” 

A citit-o repede, dintr-o privire. 

„Nu spune”, zice, uitându-se la mine. A lăsat scrisoarea 
să cadă pe jos. „Cât e?” 

„Zece dolari”, zic. 

„Zece dolari?” zice, uitându-se la mine. 

„Şi-ar trebui să fii a dracului de mulţumită şi pentru 
atâta”, zic. „O mucoasă de vârsta ta. Ce ţi-a venit aşa 
deodată să umbli după bani?” 

„Zece dolari?” zice, ca şi cum ar fi vorbit prin somn. 
„Numai zece dolari.” A întins iar mâna după ordinul de 
plată. „Minţi”, zice. „Hoţule!” zice. „Hoţule!” 

„Aşa vorbeşti cu mine, ai?” zic, şi-o ţineam cu mâna la 
distanţă. 

„Dă-mi-l”, zice. „Îs banii mei. Mi i-a trimis mie. Vreau să 
văd. Arată-mi-l!” 

„Aşa vrei?” zic. „Şi cum ai să faci să-l vezi?” 

„Lasă-mă să văd, Jason”, zice. „Te rog. N-am să-ţi mai 
cer nimic altceva niciodată.” 

„Crezi cumva că mint, ai?” zic. „Ei uite, tocmai din cauza 
asta n-am să ţi-l arăt” 

„Dar numai zece dolari”, zice. „Mi-a spus că are să-mi... 
mi-a spus... Jason, te rog te rog te rog. Îmi trebuie nişte 
bani. Îmi trebuie. Dă-mi-i, Jason. Fac tot ce vrei dacă mi-i 
dai.” 

„Spune-mi pentru ce-ai nevoie de bani”, zic. 

„Imi trebuie”, zice. Se uita la mine. Pe urmă dintr-o dată 
nu s-a mai uitat la mine, dar nu-şi mişcase ochii deloc. Am 
ştiut că avea să mă mintă. „Am o datorie”, zice. „Trebuie 
să plătesc o datorie. Trebuie s-o plătesc astăzi.” 

„Cui?” zic. Îşi frângea mâinile, îmi dădeam seama că se 
gândeşte ce minciună să-mi spună. „lar ai cumpărat pe 
datorie la prăvălii?” zic. „Nu te jena să-mi spui. Dacă mai 
găseşti pe cineva în oraşul ăsta care să-ţi dea pe datorie 
după tot ce le-am spus eu, sunt gata să-l mănânc.” 


„La o fată”, zice. „O fată. Am împrumutat nişte bani de 
la o fată. Trebuie să i-i dau îndărăt, Jason, dă-mi-i. Te rog. 
Fac tot ce vrei. Imi trebuie. Are să ţi-i dea mama îndărăt. 
Am să-i scriu să ţi-i trimită şi n-am să-ţi mai cer niciodată 
nimic. Îţi arăt şi scrisoarea. Te rog, Jason. Îmi trebuie banii 
ăştia.” 

„Spune-mi de ce-ai nevoie, şi-am să văd ce se poate 
face”, zic. „Spune-mi.” Stătea acolo, frângându-şi mâinile 
peste rochie. „Bine”, zic. „Dacă zece dolari sunt prea 
puţini pentru tine, am să-i duc acasă la mama, şi ştii ce-are 
să se întâmple cu ei atunci. Sigur că dacă te crezi aşa de 
bogată că n-ai nevoie de zece dolari...” 

Stătea acolo, cu ochii-n pământ, mormăind ceva printre 
dinţi. „A spus că are să-mi trimită nişte bani. Spune că-mi 
tot trimite bani aici şi tu-mi spui că nu-mi trimite niciodată. 
Zicea că mi-a trimis deja o grămadă de bani. Pentru mine. 
Ca eu să mă folosesc de o parte din ei. Şi tu-mi spui că n-ai 
nici un ban.” 

„Despre asta tu ştii cât şi mine”, zic. „Ai văzut ce se 
întâmplă cu cecurile alea.” 

„Da”, zice, cu ochii în pământ. „Zece dolari”, zice. „Zece 
dolari.” 

„Şi poţi să fii mulţumită că-s zece dolari”, zic. „Uite”, zic. 
Am pus ordinul de plată cu faţa-n jos pe birou, ţinându-l cu 
mâna „Semnează.” 

„Mă laşi să-l văd?” zice. „Vreau doar să-l văd. Orice-ar 
scrie, n-am să-ţi cer decât zece dolari. Poţi să păstrezi tu 
restul. Vreau să-l văd numai.” 

„Acuma nu, după felul în care te-ai purtat”, zic. „Trebuie 
să te-nveţi minte, că atunci când îţi spun să faci ceva, să 
faci ce-ţi spun. Semnează aici, pe linia asta.” 

A luat tocul, dar în loc să semneze s-a oprit cu el în 
mână cu capu-ntr-o parte şi cu tocul tremurându-i între 
degete. Ca şi maică-sa. „O Doamne”, zice, „o Doamne.” 

„Da”, zic. „Un lucru tot ai să-nveţi chiar dacă n-ai să- 
nveţi niciodată în viaţa ta altceva. Semnează acuma şi ia-o 
din loc.” 

A semnat. „Unde-s banii?” zice. Am luat ordinul de plată, 


l-am uscat cu sugativa şi l-am pus în buzunar. Pe urmă i- 
am dat zece dolari. 

„Acuma să faci bunătatea să te duci la şcoală în după- 
masa asta, auzi?” zic. Nu mi-a răspuns. A mototolit 
bancnota în mâini ca şi cum ar fi fost o cârpă sau mai ştiu 
eu ce fleac şi a ieşit pe uşa din faţă tocmai când intra Earl. 
Venise şi un client cu el, şi s-au oprit amândoi în faţă. Mi- 
am strâns lucrurile, mi-am luat pălăria şi m-am dus şi eu în 
faţă. 

„A fost multă treabă?” zice Earl. 

„Nu prea multă”, zic. El se uita pe uşă afară. 

„Aia-i maşina ta acolo?” zice. „Mai bine nu te mai duce 
acasă să mănânci. O să mai avem un val de clienţi până 
începe circul. Mănâncă şi tu ceva la Rogers şi pune nota de 
plată în sertar la casă.” 

„Iti mulţumesc foarte mult”, zic. „Da' cred că-mi mai pot 
permite să mănânc pe contul meu.” 

Şi a rămas acolo pândind uşa ca un uliu să mă vadă ce 
fac după ce-am ieşit N-avea decât să se uite mult şi bine; 
aveam să mă descurc eu. Ultima dată-mi spusesem acuma 
e chiar ultima dată, are să trebuiască să ţin minte să-mi fac 
rost de altele. Dar cine dracu' mai poate să ţină minte în 
toată harababura asta. Şi blestematul ăsta de circ tocmai 
astăzi şi-a găsit să vină când eu trebuie să alerg de colo 
până colo după un formular de cec, pe lângă tot ce mai 
trebuia să fac dracului să ţin casa, şi Earl pândind din uşă 
ca un uliu. 

M-am dus la tipografie şi le-am spus că voiam să-i joc o 
festă unui prieten, dar acolo n-aveau. Mi-au spus să mă 
duc până la Opera veche unde cineva lăsase o grămadă de 
hârtii şi formulare rămase de la Banca Fermierilor şi 
Negustorilor care dăduse faliment, aşa c-a mai trebuit s-o 
iau pe alte străduţe lăturalnice să nu mă vadă Earl şi până 
la urmă l-am găsit pe bătrânul Simmons şi-am luat cheia 
de la el şi m-am dus sus să caut. Am găsit în sfârşit un 
carnet de la o bancă din St Louis. Şi bineînţeles că tocmai 
acuma ea avea să se uite atent la firmă. Oricum, asta era. 
Nu mai aveam timp acuma în nici un caz. 


M-am întors la prăvălie. „Am uitat nişte acte de care are 
nevoie mama la bancă”, zic. M-am dus la biroul meu şi-am 
aranjat cecul. Cu toată graba asta, chiar că mi-am spus că-i 
mai bine că ea nu mai are ochii aşa de buni, şi cu putoarea 
asta în casă, o femeie cu frica lui Dumnezeu ca mama. li 
tot spun ştii tot aşa de bine ca şi mine ce-are să se aleagă 
de ea când s-o face mare dar în fond asta-i treaba 
dumitale, dacă vrei s-o ţii aici şi s-o creşti în casa dumitale 
doar de hatârul tatii. Atunci ea începe să plângă şi să-i dea 
zor că-i carne din carnea ei şi până la urmă ce să mai zic 
decât bine bine. Cum vrei dumneata. Eu pot să suport 
chestia asta dacă dumneata o suporţi. 

Am aranjat şi scrisoarea şi am lipit-o la loc şi am ieşit. 

„Caută să nu stai prea mult”, zice Earl. 

„Bine, bine”, zic. M-am dus la poştă. Toţi isteţii erau 
acolo în păr. 

„Ei, a devenit milionar vreunul din voi?” zic. 

„Da' cine dracu’ poate să mai facă ceva cu ăştia?” zice 
doctorul. 

„Da' ce se-ntâmplă?” zic. M-am dus să mă uit. Era cu 
trei puncte sub nivelul de la deschidere. „Păi ce, băieţi, n-o 
să lăsaţi voi un fleac ca piaţa bumbacului să vă strice 
dispoziţia”, zic. „Credeam că sunteţi oameni în toată firea.” 

„Pe dracu', în toată firea”, zice doctorul. „La ora 
douăşpce coborâse cu douăşpce puncte. M-a curăţat.” 

„Douăşpce puncte?” zic. „Şi de ce dracu' nu m-a anunţat 
nimeni? De ce nu mi-ai trimis vorbă?” zic către telegrafist. 

„Eu înregistrez cotele aşa cum mi se comunică”, zice. 
„Nu-s la o agenţie clandestină.” 

„Te crezi prea deştept”, zic. „Numai că mie mi se pare, 
cu toţi banii ăştia pe care-i cheltuiesc pe dumneata, c-ai fi 
putut să-ţi găseşti timp să m-anunţi. Sau poate că agenţia 
asta a dumitale e-n cârdăşie cu rechinii ăia de-acolo din 
est.” 

N-a mai spus nimic. Se prefăcea că-i ocupat. 

„Vezi c-ai ajuns să nu-ţi mai încapi în pantaloni”, zic. 
„Poate că mai devreme decât îţi închipui o să te vezi 
obligat să şi munceşti ca să-ţi câştigi existenţa” 


„Da' ce-i cu tine?” zice doctorul. „Ai încă un avantaj de 
trei puncte.” 

„Da”, zic. „Dacă s-ar fi întâmplat să vând. Da' după câte 
ştiu eu nu v-am spus c-aş fi făcut aşa ceva. Voi v-aţi curăţat 
cu toţii?” 

„Eu m-am ars de două ori deja”, zice doctorul. „M-am 
retras la vreme.” 

„Ei, ce să spun”, zice I.O. Snopes. „La vremea mea i-am 
avut şi eu. E normal ca şi ei să mă aibă din când în când.” 

Aşa că i-am lăsat acolo dracului, cumpărând şi vânzând 
între ei la o para punctul. Am ochit un negru şi l-am trimis 
să-mi aducă maşina şi eu m-am oprit la colţ să-l aştept. Nu- 
| puteam vedea pe Earl tot zgâindu-se în susul şi-n josul 
străzii, cu un ochi la ceas, pentru că de unde eram eu nu 
vedeam uşa prăvăliei. Şi după vreo săptămână s-a întors şi 
ăla dracului cu maşina. 

„Da' unde dracu-ai fost?” zic. „Te-ai tot învârtit să te 
vadă putorile?” 

„Ba am venit cât de direct am putut”, zice. „A trebuit să 
ocolesc piaţa, cu toate căruțele astea.” 

N-am văzut până acuma vreun negru care să n-aibă un 
alibi pregătit pentru tot ce face. Lasă-l numai singur pe-o 
maşină şi să-l vezi cum se grozăveşte peste tot. M-am urcat 
şi-am luat-o printr-o parte pe lângă piaţă. Cu coada 
ochiului l-am văzut pe Earl în uşă, de partea cealaltă a 
pieţei. 

M-am dus direct la bucătărie şi i-am spus lui Dilsey să se 
grăbească cu masa. 

„Da' n-a venit încă Quentin”, zice. 

„Şi ce dacă?” zic. „Ai s-ajungi să-mi spui şi că Luster nu-i 
gata să stea la masă. Quentin ştie foarte bine când se 
serveşte masa în casa asta. Hai, dă-i zor acuma” 

Mama era la ea în cameră. l-am dat scrisoarea. A 
deschis-o, a scos cecul şi a rămas cu el în mână. M-am dus 
să iau lopăţica de lângă sobă şi i-am întins un chibrit. 
„Haide”, zic. „Hai să terminăm odată. lar ai să-ncepi să 
boceşti.” 

A luat chibritul, dar nu l-a aprins. Şedea acolo şi se uita 


la cec. Exact cum mă gândisem eu. 

„Nu-mi place deloc să fac asta”, zice. „Mai adaug şi eu la 
povara ta, cu toate cheltuielile astea cu Quentin...” 

„Lasă că ne descurcăm noi”, zic. „Haide. Să terminăm 
odată.” 

Dar ea stătea acolo cu cecul în mână. 

„Asta-i de la altă bancă”, zice. „Până acuma erau de la o 
bancă din Indianapolis.” 

„Da”, zic. „Chiar şi femeile au dreptul să facă asta.” 

„Ce să facă?” zice. 

„Să-şi ţină banii la mai multe bănci dacă au chef”, zic. 

„A”, zice. S-a uitat o vreme la cec. „Oricum, parcă-mi 
pare bine că ea... că are atâţia... Dar Dumnezeu ştie că fac 
ceea ce trebuie”, zice. 

„Hai odată”, zic. „Să terminăm. Să terminăm cu circu’ 
ăsta.” 

„Circ?” zice. „Când mă gândesc...” 

„Şi eu care credeam că arzi două sute de dolari pe lună 
doar aşa ca o distracţie de circ”, zic. „Hai odată. Vrei să-ţi 
aprind eu chibritul?” 

„Mai-mai c-aş putea să mă resemnez să-i primesc”, zice. 
„De dragul copiilor. Eu am renunţat la mândria mea.” 

„Ştii că n-ai să ai linişte”, zic. „Ştii foarte bine. Am 
hotărât asta odată, să rămână hotărât. Ne descurcăm noi.” 

„Las astea-n seama ta”, zice. „Da' câteodată parcă mi-e 
groază că făcând asta vă lipsesc pe voi toţi de ceea ce vi se 
cuvine de drept. Poate c-o să mă pedepsească Dumnezeu 
pentru toate astea. Dacă vrei tu, îmi calc pe inimă şi-i 
primesc.” 

„Ce rost are să-ncepem acuma, când le-ai dat foc de 
cinşpe ani încoace?” zic. „Dacă le arzi şi de-acum înainte 
înseamnă că n-ai pierdut nimic, dar dacă-ncepi de-acuma 
încolo să le primeşti, înseamnă c-ai pierdut cincizeci de mii 
de dolari. Pân-acuma ne-am descurcat, nu?” zic. „Nu te-am 
văzut c-ai fi ajuns la azil, nu?” 

„Da”, zice. „Noi, familia Bascomb, n-avem nevoie de po- 
mana nimănui. În orice caz nu de la o femeie pierdută.” 

A aprins chibritul şi a dat foc cecului, l-a pus în lopăţica, 


şi pe urmă şi plicul, şi s-a uitat cum ard. 

„Tu nu ştii ce-nseamnă asta”, zice. „li mulţumesc lui 
Dumnezeu că tu n-ai să ştii niciodată ce simte o mamă.” 

„Pe lumea asta sunt o grămadă de femei ca ea”, zic. 

„Da, da' nu sunt fetele mele”, zice. „Nici nu mă mai 
gândesc la mine”, zice. „Aş primi-o îndărăt cu păcatele ei 
mari cu tot, pentru că e carne din carnea mea. Da' e vorba 
de Quentin aici.” 

De, aş fi putut să-i spun că nu prea exista riscul ca vreun 
exemplu să-i mai poată strica lui Quentin, dar, cum spun, 
nu cer prea mult dar oricum vreau şi eu să mănânc şi să 
mă odihnesc la mine acasă fără să mai suport isteriile şi 
bocetele unor femei. 

„Şi e vorba şi de tine”, zice. „Ştiu ce simţi când e vorba 
de ea.” _ 

„N-ai decât s-o primeşti îndărăt”, zic. „In ce mă 
priveşte.” 

„Nu”, zice. „Atâta lucru îi datorez amintirii lui taică-tu.” 

„Parcă el nu trăgea de dumneata cât putea să te 
convingă s-o primeşti când a dat-o Herbert afară din casa 
lui?” zic. 

„Tu nu-nţelegi”, zice. „Ştiu că nu vrei să faci toată 
chestia asta mai dureroasă pentru mine. Dar e de datoria 
mea să sufăr pentru copiii mei”, zice. „Asta pot s-o fac.” 

„Numai că mi se pare că-ţi complici prea mult existenţa 
ca să faci asta”, zic. Hârtiile arseseră de tot. Le-am dus la 
sobă şi le-am aruncat înăuntru. „Mie mi se pare oricum că- 
i păcat să dăm foc la bani aşa”, zic. 

„Să dea Dumnezeu să n-apuc ziua aia când să-i văd pe 
copiii mei că acceptă banii păcatului”, zice. „Mai degrabă 
să te văd mort în coşciug.” 

„Cum vrei dumneata”, zic. „Mâncăm acuma?” zic. „Că, 
dacă nu, eu trebuie să mă-ntorc la prăvălie. Avem o 
grămadă de treabă azi.” Ea s-a sculat în picioare. „l-am 
spus o dată”, zic. „Aşteaptă pe Quentin sau pe Luster sau 
pe mai ştiu eu cine. Stai c-o chem eu. Aşteaptă.” Dar ea s-a 
dus până-n capul scării s-o strige. 

„N-a venit încă Quentin”, zice Dilsey. 


„Eu trebuie să mă duc înapoi”, zic. „Găsesc eu unde să- 
mbuc un sandviş, în oraş. Nu vreau să mă bag în 
aranjamentele lui Dilsey”, zic. Asta a făcut-o să-nceapă din 
nou, şi Dilsey care şontâcăia de colo până colo bolborosind 
şi dându-i cu gura. 

„Bine, bine, dau la masă uite-acuma.” 

„Eu încerc să vă fac pe plac la toţi”, zice mama. „Vreau 
să fac lucrurile cât mai uşoare pentru tine.” 

„Da' ce, ai impresia că mă plâng?” zic. „Ce ţi-am spus, 
decât că trebuie să mă-ntorc la lucru?” 

„Ştiu”, zice, „ştiu că tu nu te-ai bucurat de avantajele pe 
care le-au avut ăilalţi, că trebuie să te-ngropi într-o 
prăvălie meschină de ţară. Eu aş fi vrut să te văd că ajungi 
cineva. Am ştiut de la-nceput că taică-tu nu şi-a dat seama 
că tu erai singurul care avea simţ practic, şi pe urmă când 
s-au dus toate de râpă am crezut că dacă s-a măritat ea, şi 
că Herbert, după ce ţi-a promis...” 

„Ei, de, minţea şi el probabil”, zic. „Poate că nici măcar 
n-avea bancă. Şi dac-ar fi avut, nu prea-mi vine să cred c- 
ar fi trebuit să bată tot drumul până-n Mississippi să-şi 
găsească un om aici.” 

Am mâncat un timp. Îl auzeam pe Ben în bucătărie unde- 
i dădea Luster de mâncare. Cum spun eu, dacă tot mai 
trebuie să hrănim o gură şi ea nu vrea să primească banii, 
de ce nu-l trimitem la Jackson. Acolo ar fi în orice caz mai 
fericit, lângă cei de teapa lui. Vreau să spun că Dumnezeu 
ştie că n-a prea rămas pentru ce să mai avem vreo mândrie 
în familia noastră, dar nici n-ai nevoie să fii cât de cât 
mândru ca să nu-ţi placă să vezi coşcogeamitea omu' de 
treizeci de ani jucându-se prin curte cu un pui de negru şi 
alergând în sus şi-n jos pe lângă gard şi mugind ca o vacă 
ori de câte ori joacă ăia golf dincolo. Vreau să spun că 
dacă l-ar fi trimis de la-nceput la Jackson, acuma ar fi fost 
mai bine pentru noi toţi. l-am spus: Dumneata ţi-ai făcut 
datoria faţă de el; ai făcut tot ce-ar fi fost de aşteptat din 
partea dumitale, şi chiar mai mult decât ar fi făcut cei mai 
mulţi în situaţia asta, aşa că de ce să nu-l trimitem acolo, 
să profităm şi noi măcar cu asta de impozitele pe care ni le 


iau. Şi ea atunci dă-i zor că: „Mă duc şi eu curând. Ştiu că 
nu-s decât o povară pentru tine”, şi eu zic: „Tot spui asta 
de-atâta vreme că-ncep chiar să te şi cred”, numai că zic 
vezi să fii sigură să nu mă laşi să observ că te-ai şi dus că 
atunci l-am şi expediat cu numărul şaptesprezece chiar din 
seara aia şi zic ştiu şi un loc unde să se simtă şi ea ca 
acasă şi locul ăla poţi să fii sigură că nu-i pe strada 
Laptelui şi a Mierii. Şi ea a şi început să plângă aşa că-i 
zic: Bine bine am şi eu mândria mea când e vorba de 
rudele mele chiar dacă nu ştiu întotdeauna de unde-mi vin 
unele din rudele astea. 

Am mâncat o vreme. Mama a trimis-o pe Dilsey în faţa 
casei să se mai uite după Quentin. 

„Ţi-am spus că nu vine acasă la masă”, zic. 

„N-are ea curaj”, zice mama. „Ştie ea că nu-i permit să 
umble haihui pe stradă şi să nu vină acasă la ora mesei. 
Te-ai uitat bine, Dilsey?” 

„Atunci n-ai decât să nu-i permiţi”, zic. 

„Da' ce pot să fac”, zice. „Nici unul din voi nu m-aţi 
respectat niciodată. Niciodată.” 

„Dacă nu te-ai amesteca, aş face-o eu să te asculte”, zic. 
„O zi doar mi-ar trebui ca s-o pun la punct.” 

„Tu ai fi prea brutal cu ea”, zice. „Tu ai temperamentul 
lui unchiu-tău Maury.” 

Asta mi-a adus aminte de scrisoare. Am scos-o şi i-am 
dat-o. „Nici n-ai nevoie s-o mai deschizi”, zic. „Te-anunţă 
banca şi de data asta cât.” 

„E pentru tine”, zice. 

„Deschide-o acuma”, zic. A deschis-o şi a citit-o şi mi-a 
întins-o. 


„Scumpul meu nepot”, zicea 

„Are să-ţi pară bine să afli că sunt acuma în situaţia să 
profit de un prilej cu privire la care, din motive pe care am 
să ţi le explic cu prisosinţă, nu voi intra acum în detalii 
până ce nu voi avea ocazia să ţi le dezvălui când vom fi 
siguri că nu există riscuri. Experienţa mea în ce priveşte 
afacerile m-a învăţat să fiu circumspect când se pune 


problema să comunic vreun amănunt de natură 
confidențială folosind mijloace mai concrete decât 
conversaţia, şi însăşi reținerea de care dau dovadă în 
împrejurarea aceasta ar putea să te facă să bănuieşti cât 
de importantă este întreaga chestiune. Nu e nevoie să-ţi 
spun că am terminat tocmai o examinare cât se poate de 
exhaustivă a tuturor aspectelor acestei afaceri şi n-am nici 
un fel de ezitare să-ţi aduc la cunoştinţă că e vorba de acea 
şansă de aur care nu se iveşte decât o dată în viaţă şi că 
acum văd în sfârşit limpede în faţa mea telul spre care m- 
am străduit atât de îndelung şi neobosit, adică acea 
supremă concretizare a întreprinderilor mele prin care să 
pot reinstala în poziţia care-i revine de drept familia al 
cărei unic descendent de parte bărbătească încă în viaţă 
am cinstea să fiu; familie în care din totdeauna am inclus-o 
pe doamna mama ta şi pe copiii ei. 

Se întâmplă însă că nu sunt în situaţia de a mă folosi de 
acest prilej în măsura în care mi se oferă, însă ca să nu 
recurg la cineva dinafară familiei retrag acum de la banca 
mamei tale neînsemnata sumă necesară pentru a completa 
investiţia mea iniţială şi îţi alătur aici, ca o simplă 
formalitate, poliţa semnată de mine cu o dobândă de opt la 
sută pe an. Nu e nici o nevoie să-ţi subliniez că e vorba de 
o simplă formalitate, pentru a-i oferi mamei tale o garanţie 
faţă de eventualitatea că s-ar concretiza acele împrejurări 
cărora dintotdeauna omul le-a fost o simplă jucărie. Pentru 
că e de la sine înţeles că voi folosi această sumă ca şi cum 
mi-ar aparţine astfel încât să-i permit mamei tale să profite 
de prilejul acesta pe care cercetările mele amănunțite mi l- 
au arătat a fi o adevărată pleaşcă - dacă-mi permiţi un 
asemenea termen vulgar - cât se poate de curată şi 
neîndoielnică. 

Tot ce-ţi spun eu aici este de natură confidențială, după 
cum înţelegi uşor, ca de la bărbat la bărbat; suntem doar 
în stare să ne vedem singuri de treburile noastre, nu? Şi 
cunoscând faptul că mama ta are o sănătate delicată şi e 
stăpânită de acea timiditate pe care doamnele de familie 
bună din statele sudice şi crescute în acea atmosferă 


delicată caracteristică o manifestă în mod natural în ce 
priveşte problemele de afaceri, precum şi înclinarea 
încântătoare a acestor doamne de a dezvălui fără să-şi dea 
seama în conversaţia lor asemenea chestiuni, ţi-aş sugera 
chiar nici să nu-i divulgi înţelegerea noastră. Chiar, dacă 
mă gândesc mai bine, te-aş sfătui să n-o faci. Ar fi mult mai 
bine dacă am restitui pur şi simplu la banca ei această 
sumă la o dată viitoare, să zicem într-un vărsământ 
general împreună cu celelalte mici sume pe care i le 
datorez, şi nici să nu-i mai spui ei nimic. Este de datoria 
noastră să o protejăm de meschinăriile acestei lumi mate- 
rialiste pe cât suntem noi în stare. 
Unchiul tău afectuos, 
Maury L. Bascomb” 


„Ei ce-ai de gând?” zic, aruncându-i scrisoarea pe masă. 

„Ştiu că mă condamni pentru ce-i dau”, zice. 

„is banii dumitale”, zic. „Dacă vrei să-i arunci pe 
fereastră, asta-i treaba dumitale.” 

„E fratele meu”, zice mama. „E unchiul Bascomb. Când 
ne ducem noi, nu mai rămâne nici unul din familia asta.” 

„Şi asta chiar că are să fie o nenorocire pentru cineva”, 
zic. „Foarte bine”, zic, „sunt banii dumitale. Faci ce vrei cu 
ei. Să comunic la bancă să-i deconteze?” A 

„Ştiu că mă condamni pentru asta”, zice. „Îmi dau seama 
de povara care-ţi apasă ţie pe umeri. Când eu o să mă duc, 
are să-ţi fie mai uşor.” 

„Ar putea să-mi fie mai uşor de pe-acuma”, zic. „Bine, 
bine. Nu mai vorbim despre asta. N-ai decât să muţi tot 
balamucul chiar aici, dacă vrei.” 

„E fratele tău”, zice. „Chiar dacă-i năpăstuit.” 

„lau carnetul dumitale de bancă”, zic. „Eu astăzi îmi pri- 
mesc cecul.” 

„Te-a întârziat cu şase zile”, zice. „Eşti sigur că-i merg 
bine afacerile? Mi se pare cam suspect că o firmă solvabilă 
nu-i în stare să-şi plătească salariaţii la timp.” 

„Nu-ţi face griji”, zic. „E o firmă cât se poate de sigură. 
l-am spus eu să nu-şi facă griji cu banii mei până nu 


terminăm încasările în fiecare lună. Din cauza asta întârzie 
uneori.” 

„N-aş suporta să văd că pierzi şi puţinul pe care-am 
putut să-l investesc pentru tine”, zice. „M-am tot gândit că 
Earl ăsta nu-i un om de afaceri prea priceput. Ştiu că nu te 
consultă aşa cum ar trebui pentru investiţiile pe care le-ai 
făcut în afacerile lui. Am să stau eu de vorbă cu el.” 

„Ba deloc, lasă-l în pace”, zic. „E afacerea lui.” 

„Dar tu ţi-ai investit o mie de dolari în ea”, zice. 

„Dumneata lasă-l în pace”, zic. „Am eu grijă. Am procură 
de la dumneata. E totul în regulă.” 

„Nici nu ştii ce mângâiere eşti pentru mine”, zice. „Tu ai 
fost întotdeauna mândria şi bucuria mea, dar atunci când 
ai venit la mine din proprie iniţiativă şi-ai insistat să depui 
la bancă salariul tău în fiecare lună pe numele meu, i-am 
mulţumit lui Dumnezeu că mi-ai fost lăsat tu, dacă ceilalţi 
au trebuit să se ducă.” 

„Lasă-i liniştiţi”, zic. „Au făcut şi ei ce-au putut, îmi 
închipui.” 

„Când te-aud că vorbeşti aşa, ştiu că te gândeşti cu amă- 
răciune la amintirea lui taică-tu”, zice. „Nu că n-ai avea 
dreptul. Dar mi se frânge inima să te-aud.” 

M-am sculat de pe scaun. „Dacă ai de gând să plângi 
iar”, zic, „ai s-o faci singură, pentru că eu trebuie să mă 
duc îndărăt la slujbă. Îţi iau carnetul de bancă.” 

„Lasă că ţi-l dau eu”, zice. 

„Stai liniştită”, zic. „Ştiu eu unde e.” M-am dus sus şi am 
luat carnetul ei şi m-am întors în oraş. M-am dus la bancă 
şi am lăsat cecul şi ordinul de plată şi ceilalţi zece dolari, şi 
m-am oprit şi la poştă. Era cu un punct deasupra nivelului 
de la deschidere. Pierdusem deja treisprezece puncte, şi 
asta din cauză c-o găsise să vină să mă bată la cap la ora 
douăsprezece şi să mă ţină-n loc cu scrisoarea aia. 

„La ce oră vi s-au transmis cotele astea?” zic. 

„Cam de vreo oră”, zice. 

„De-o oră?” zic. „Şi pentru ce dracu' vă mai plătim?” zic. 
„Să daţi rapoarte săptămânale? Cum credeţi că mai putem 
face ceva? Se poate duce dracului totul, şi noi habar să n- 


avem.” 

„Eu nu cred c-ai putea face ceva”, zice. „S-au schimbat 
dispoziţiile în ce priveşte ăia care speculează pe piaţă.” 

„Zău?” zic. „N-am auzit. Probabil c-au anunţat asta prin 
Western Union.” 

M-am întors la prăvălie. Treisprezece puncte. Al dracului 
să fiu dacă mai e cineva care să priceapă ceva din toată 
chestia asta, afară bineînţeles de ăia care stau în birourile 
din New York şi se uită la fraierii de ţărani care vin şi se 
milogesc de ei să le ia banii. Cred şi eu, tipul ăla care vine 
doar să vadă cum merg treburile dovedeşte că n-are 
încredere în el însuşi, şi, cum spun eu, dacă nu te iei după 
sfaturi, de ce dracu' mai plăteşti ca să le afli părerile. Pe 
lângă asta, tipii ăştia sunt acolo, la faţa locului; văd de la 
început cum evoluează lucrurile. Îmi auzeam telegrama 
foşnind în buzunar. Trebuia doar să dovedesc că se 
foloseau de biroul de poştă în scopurile lor frauduloase. 
Asta i-ar fi băgat la apă. Şi nici măcar n-aş sta la-ndoială s- 
o fac. Numai că să fiu al dracului dacă nu te-ai putea 
aştepta de la o companie atât de importantă ca Western 
Union să-ţi trimită la timp un raport cu situaţia cotelor de 
la bursă. Mult mai repede decât să-ţi adreseze o telegramă 
să-ţi spună că ţi s-a epuizat contul. Dar ce le pasă lor de 
oameni. Sunt în cârdăşie cu şleahta aia din New York. E 
limpede şi pentru un orb. _ 

Când am intrat Earl s-a şi uitat la ceas. Insă n-a spus 
nimic până când a plecat clientul. Pe urmă zice: 

„Te-ai dus acasă să mănânci?” 

„A trebuit să mă duc până la dentist”, zic, pentru că nu-i 
treaba lui unde mănânc eu dar trebuie să stau cu el în 
prăvălie toată după-amiaza. Şi să-l mai suport să mă bată 
la cap după tot ce trebuie să-nghit. Un nenorocit de patron 
de dugheană de ţară, un pârlit care nici n-are cinci sute de 
dolari şi care-i tot dă cu gura de parc-ar avea o afacere de 
cincizeci de mii. 

„Ai fi putut să m-anunţi”, zice. „Te-aşteptam să te-ntorci 
imediat.” 

„Fac schimb cu dumneata cu dintele ăsta şi-ţi mai dau şi 


zece dolari pe deasupra oricând vrei”, zic. „Ne-am înţeles 
să-mi laşi o oră liberă pentru masă”, zic. „şi dacă nu-ți 
place cum mă port, ştii foarte bine ce ai de făcut.” 

„Ştiu eu de mult şi asta”, zice, „şi dacă n-ar fi fost vorba 
de maică-ta aş fi şi făcut-o până acuma. E o doamnă pentru 
care am multă simpatie, Jason. Păcat că unii pe care-i 
cunosc eu nu pot spune la fel.” 

„Atunci n-ai decât să păstrezi pentru dumneata ce spui 
că ştii”, zic. „Când o s-avem ce face cu simpatia dumitale o 
să te-anunţăm la vreme.” 

„Te-am apărat în chestiunea asta de multă vreme, 
Jason”, zice. 

„Mda?” zic, şi l-am lăsat să-i dea înainte. Ascultam să 
văd ce are de spus înainte să i-o tai scurt. 

„Eu cred că ştiu mai multe lucruri decât ea în ce 
priveşte automobilul ăsta”, zice. 

„Aşa crezi dumneata, da?” zic. „Şi când ai de gând să 
lansezi zvonul c-am furat automobilul ăsta de la maică- 
mea?” 

„Eu nu spun nimic”, zice. „Ştiu că ai procură de la ea. Şi 
ştiu că ea îşi închipuie că ăia o mie de dolari mai sunt 
investiţi în afacerea mea.” 

„Bine”, zic. „Şi pentru că tot ştii aşa de multe chestii, să- 
ţi mai spun eu câteva: du-te te rog la bancă şi întreabă-i în 
contul cui depun eu o sută şi şaizeci de dolari la fiecare 
întâi ale lunii de doisprezece ani încoace.” 

„Eu n-am spus nimic”, zice. „Îţi atrag doar atenţia să fii 
mai cu băgare de seamă în toată chestia asta.” 

Nici nu i-am mai spus nimic. N-avea nici un rost. Am 
ajuns să-mi dau seama că atunci când un tip îşi bagă ceva 
în cap n-ai ce să-i mai faci. Şi când cineva şi-a făcut 
părerea că trebuie să te toarne oriunde-o fi şi asta spre 
binele tău, salutare. Îmi pare mai bine că nu sunt eu omul 
ăla care să n-aibă grijă decât să se tot gândească la 
liniştea conştiinţei lui. Dac-aş ajunge şi eu să mă dau de 
ceasul morţii cum face el ca să-şi ţină nenorocita lui de 
prăvălie să-i aducă acolo nu mai mult de opt la sută. 
Probabil că-i e frică să nu-l înhaţe pentru camătă dac-ar 


încasa mai mult de opt la sută. Ce şansă mai poate să aibă 
cineva legat de mâini şi de picioare într-un târg prăpădit 
ca ăsta şi la o prăvălie ca asta. Păi eu aş putea să-i iau 
prăvălia asta prăpădită şi s-o pun pe roate în aşa fel încât 
să nu mai aibă nevoie să muncească toată viaţa lui, numai 
că el ar da tot câştigul la vreo biserică sau mai ştiu eu 
unde. Dacă e ceva care mă scoate din sărite e un ipocrit 
din ăştia nenorociţi. Un tip din ăştia care-i convins că tot 
ce nu-nţelege el trebuie să fie vreo şmecherie şi care la 
prima ocazie se simte obligat să spună altora câte o 
chestie care nici nu-l priveşte. Cum spun eu, dacă mi-aş 
închipui de fiecare dată când câte vreun tip face ceva ce 
nu-nţeleg eu că-i la mijloc vreo escrocherie, atunci 
presupun că nici n-ar mai trebui să-mi dau prea mare 
osteneală ca să găsesc în registrele astea câte ceva ce 
dumneata nici n-ai vedea ca să dai buzna să le povesteşti 
unora care poate că eu aş crede c-ar trebui să fie 
informaţi, şi care ce ştiu eu ar putea chiar să se priceapă 
la chestii de-astea mai bine decât îmi închipui, şi dacă nu 
nici nu e treaba mea oricum şi el zice: „Registrele mele-s la 
dispoziţia oricui vrea să le controleze. Oricine are vreo 
participare sau îşi închipuie că el personal ar avea vreo 
participare în afacerea mea poate să se ducă acolo în 
biroul din spate şi e binevenit.” 

„Sigur că n-ai să-i spui nimic dumneata”, zic. „Nu te-ar 
lăsa conştiinţa. Ai s-o conduci doar acolo şi-ai lăsa-o să se 
convingă singură. Dumneata personal n-ai să-i spui nimic.” 

„Eu nu vreau să m-amestec în treburile voastre”, zice. 
„Ştiu că tu ai fost lipsit de unele din avantajele de care s-a 
bucurat Quentin. Dar şi mama ta a dus o viaţă nenorocită, 
şi dacă ea ar veni aici să mă-ntrebe de ce-ai plecat din 
serviciul meu, ar trebui să-i spun adevărul. Nu-i vorba de 
mia aia de dolari. Ştii foarte bine. E vorba că nimeni n-are 
să ajungă vreodată nicăieri dacă faptele lui nu concordă cu 
ceea ce susţine sau vrea să susţină. Şi eu n-am să mint 
niciodată pe nimeni nici în interesul meu, nici în interesul 
oricui ar fi.” 

„Mda, sigur”, zic, „atunci ce să-ţi mai spun, conştiinţa 


asta a dumitale îţi este un funcţionar mai rentabil decât aş 
putea să-ţi fiu eu; ea nici nu trebuie să se ducă acasă la 
prânz să mănânce. Numai că n-o mai lăsa să se amestece 
în pofta mea de mâncare”, zic, pentru că cum dracu' să 
mai poţi face ceva cu familia asta nenorocită şi ea care nici 
nu mai face vreun efort s-o strunească pe aia sau pe 
oricare altul din ei, ca atunci când l-a prins pe unul din ăia 
cum se săruta cu Caddy şi toată ziua după aia s-a învârtit 
prin casă în rochie neagră şi cu voalul pe faţă şi nici tata n- 
a mai putut să scoată o vorbă de la ea decât că plângea şi-i 
dădea întruna că fetiţa ei a murit şi Caddy de-abia dacă 
avea cincisprezece ani atunci doar că dac-ar fi ţinut-o aşa 
în trei ani ar fi trebuit să poarte voal de doliu mare. Crezi 
că eu pot să-mi permit s-o văd c-aleargă pe străzi cu 
fiecare comis-voiajor care vine aici în oraş, zic, şi toţi ăştia 
povestindu-le ălora noi unde pot să-şi găsească una pe 
cinste când trec prin Jefferson. Nu pot să spun c-aş avea 
mândrie, nici nu pot să-mi permit când am bucătăria plină 
de negri pe care trebuie să-i hrănesc şi când îi mai şi trişez 
pe ăia de la ospiciu şi-i lipsesc de vedeta lor principală. 
Când ai ceva în sânge nu mai ai ce face, zic: guvernatori şi 
generali, de. Mare noroc am avut că n-au fost regi şi 
preşedinţi de republică în familia noastră; c-am fi cu toţii la 
ospiciu la Jackson să prindem muşte acuma. Vreau să 
spun, ar fi fost destul de rău dac-ar fi fost a mea; atunci aş 
fi ştiut cel puţin sigur că-i o bastardă, de la-nceput, dar 
acuma nici Dumnezeu n-ar şti cu siguranţă cum stau 
lucrurile. 

Aşa că după o vreme am auzit muzica şi pe urmă au 
început cu toţii s-o ia din loc. Dădeau buzna la circ cu toţii. 
Se cărpănoşesc la o curea de ham de douăzeci de cenți ca 
să economisească cincisprezece cenți, să poată după aia 
să-i dea unei bande de yankei care vin aici în oraş şi 
plătesc cel mult zece dolari pentru autorizaţia de 
spectacol. M-am dus în spate. 

„De”, zic, „vezi că dacă nu eşti atent la şurubul ăsta 
poate-ţi creşte-n palmă. Şi-atunci o să trebuiască să iau 
securea să ţi-l tai. Ce crezi c-au să mănânce gândacii dacă 


n-aranjezi prăşitoarele astea ca să poată să le facă o 
recoltă?” zic. „Poate salvie?” 

„Tipii ăştia ori că ştiu să cânte la trompetă”, zice. „Cică-i 
un tip acolo la circ care poate să cânte un cântec întreg la 
ferăstrău. Cântă la el ca la banjo.” 

„Ascultă aici”, zic. „Ştii tu cât lasă ăştia de la circ aici în 
oraş? Vreo zece dolari”, zic. „Ăia zece dolari pe care Buck 
Turpin îi şi are în buzunar de pe-acuma.” 

„Da' de ce să-i dea lui domnu’ Buck zece dolari?” zice. 

„Ca să le dea permisiunea să dea spectacol aici”, zic. 
„Cât mai cheltuiesc ei aici, poţi să ţii tu-n palmă.” 

„Vrei să spui că ăştia dau zece dolari doar ca să joace 
aici?” zice. 

„Atâta tot”, zic. „Şi cât crezi tu că...?” 

„Tii, ce chestie”, zice. „Vrei să spui că le iau bani ca să-i 
lase să dea spectacolul aici ? Păi eu aş da oricând zece 
dolari să-l văd pe-ăla cum cântă la ferăstrău, dac-ar fi la o 
adică. Şi atunci, mâine dimineaţă ar însemna că le mai 
datorez nouă dolari şi şaptezeci şi cinci de cenți.” 

Şi când te gândeşti că vine un cretin de yankeu să-ţi 
împuieze capul că negrii ar putea s-ajungă departe. S- 
ajungă cât mai departe, zic eu. S-ajungă atât de departe ca 
să nu mai apuci să găseşti nici unul la sud de Louisville, 
nici cu câinii poliţişti. Pentru că atunci când îi explic că şi- 
au ales dinadins sâmbăta seara şi c-au să scoată pe puţin o 
mie de dolari de-aici, el zice: 

„Nici nu le-o iau în nume de rău. Eu pot să-mi permit 
douăşcinci de cenți.” 

„Douăşcinci de cenți pe naiba” zic. „Asta nu-i nici măcar 
începutul. Ce te faci cu ăia zece sau cinşpe cenți pe care-i 
dai acolo pe-o cutie de zahăr candel de doi cenți, sau pe 
mai ştiu eu ce. Ce te faci cu timpul pe care-l pierzi acuma, 
de pildă, când stai s-asculţi la fanfara aia nenorocită?” 

„Asta-i adevărat”, zice. „Oricum, dacă-mi ajută 
Dumnezeu să mai trăiesc până diseară, ăştia au să mai 
scoată de-aici douăşcinci de cenți şi de la mine. Asta-i 
sigur.” 

„Atunci eşti un tâmpit”, zic. 


„De”, zice, „n-o să mă cert cu dumneata din cauza asta. 
Dacă şi asta ar fi o crimă, atunci pot să-ţi spun că nu toţi 
ocnaşii ar fi negri.” 

Or, tocmai atunci s-a întâmplat să-mi arunc ochii pe alee 
şi s-o văd. Când m-am tras înapoi şi m-am uitat la ceas n- 
am văzut atunci cine era bărbatul pentru că mă uitasem la 
ceas. Era exact două şi jumătate, cu trei sferturi de oră 
mai devreme decât oricine altcineva în afară de mine s-ar 
fi putut aştepta s-o vadă pe stradă. Aşa că pe urmă când m- 
am uitat iar de după uşă primul lucru pe care l-am văzut la 
el a fost cravata roşie şi m-am şi gândit ce fel de bărbat o 
mai fi şi ăsta dracului să poarte cravată roşie. Doar că ea 
se furişa pe alee cu ochii la uşă, aşa că nici nu m-am gândit 
la el până au trecut. Mă gândeam ce neruşinată că nu 
numai că chiuleşte de la şcoală când i-am atras atenţia să 
nu se mai întâmple, dar mai şi trece pe lângă prăvălie, 
parcă sfidându-mă ca să n-o văd. Numai că nu putea să 
vadă înăuntru pentru că soarele bătea drept în uşă şi ar fi 
fost ca şi cum ai fi vrut să vezi ceva în maşină când îţi bat 
farurile în ochi, aşa că am stat locului acolo să mă uit la ea 
cum se tot duce, cu faţa boită toată ca un clovn şi părul 
uns şi frizat şi c-o rochie pe ea că dacă ar fi ieşit vreo 
femeie pe vreo stradă ca Gayoso sau Beale Street când 
eram eu tânăr cu nimic mai mult decât asta ca să-i acopere 
picioarele sau fundul, ar fi băgat-o la închisoare. Să mă ia 
dracu' dacă astea nu se-mbracă aşa parcă dinadins să-i 
facă pe toţi tipii care trec pe lângă ele pe stradă să le vină 
să pună mâna. Şi mă gândeam tocmai că ce fel de bărbat o 
fi ăsta să poarte cravată roşie când mi-am şi dat seama că 
e de la porcăria asta de circ, am ştiut-o de parcă mi-ar fi 
spus-o ea. Adevărul e că pot să suport multe; dacă n-aş 
putea aş fi fost până acuma în tot felul de încurcături ale 
dracului, aşa că atunci când au dat colţul m-am repezit 
după ei. Şi uite-mă, fără pălărie, ziua-n amiaza mare, 
furişându-mă în sus şi-n jos pe străzi dosnice pentru că ţin 
la bunul renume al maică-mi. Cum am spus întotdeauna, 
cu una ca asta nu poţi să faci nimic din moment ce-o are în 
sânge. O are în sânge, ce poţi să mai faci? Tot ce ţi-ar mai 


rămâne de făcut e să te descotoroseşti de ea, s-o laşi să se 
ducă la dracu' să trăiască laolaltă cu alea de teapa ei. 

Am luat-o pe stradă, dar nu se mai vedeau. In schimb eu 
eram dracului în mijlocul străzii, şi fără pălărie, de parc-aş 
fi fost şi eu nebun de legat. Cum ar fi spus orişicine, unul 
din ei e tâmpit din naştere şi altul s-a aruncat în apă şi p- 
ailaltă a dat-o bărbatu-su afară din casă, de ce n-ar fi şi 
restul nebuni de legat. Tot timpul îi vedeam pândindu-mă 
pe furiş, şi de-abia aşteptând să spună Păi ce v-am spus eu, 
nici nu mă miră, am ştiut toată vremea că-s o familie de 
nebuni. Îşi vând pământul ca să-l trimită la Harvard şi 
plătesc impozite să întreţină o universitate de stat pe care 
eu toată vremea n-am văzut-o cu ochii mei decât de două 
ori la nişte meciuri de baseball şi nici nu permite ca 
numele fii-si să fie pronunţat în casa ei până când după o 
vreme tata nici nu mai ieşea în oraş sta toată ziua acolo cu 
carafa îi vedeam poalele cămăşii de noapte şi picioarele 
goale şi auzeam carafa ciocnindu-se de buza paharului şi 
în cele din urmă T.P. trebuia să-i toarne şi ea care zice N-ai 
nici un respect pentru memoria tatălui tău şi eu zic nu ştiu 
de ce nu e doar destul de bine conservată ca să dureze 
numai că dacă şi eu sunt nebun Dumnezeu ştie ce-o să mai 
fac când doar când văd apă îmi vine să vărs şi mai degrabă 
aş bea gaz decât un pahar de whisky şi Lorraine care le 
spune nu poate să bea dar dacă nu credeţi că-i bărbat v-aş 
putea eu spune cum să vă convingeti zice dacă te prind 
vreodată că umbli cu vreuna din fufele alea ştii ce-am să 
fac o bat o zgârii o bat de-o nenorocesc oriunde aş găsi-o şi 
eu zic dacă nu beau asta-i treaba mea dar m-ai văzut 
vreodată că nu-s în stare zic pot să-ţi iau bere să te scalzi 
în ea dacă vrei pentru că eu respect o târfă cumsecade 
cinstită pentru că şi cu mama care-i bolnavă şi cu situaţia 
pe care încerc să mi-o apăr s-o văd că n-are nici un respect 
pentru ce încerc să fac pentru ea decât să facă numele ei 
şi numele meu şi numele mamei de râsul târgului. 

Se pitise pe undeva. Mă văzuse venind şi atunci a luat-o 
pe cine ştie ce stradă dosnică alergând în sus şi-n jos pe 
străzi dosnice cu un prăpădit de saltimbanc cu cravată 


roşie care oricine-l vede se şi miră ce nenorocit o mai fi şi 
ăsta să poarte cravată roşie. Or băiatul mă tot striga şi i- 
am luat telegrama din mână fără să-mi dau seama ce fac. 
Nici n-am înţeles despre ce-i vorba până ce semnasem de 
primire, şi am şi deschis-o fără să mă prea întreb ce-o fi. 
Dar în sinea mea cred c-am ştiut de la-nceput ce spunea. 
Asta era exact ultimul lucru care mai lipsea, mai ales că au 
şi tinut-o până când înregistrasem cecul în cont. 

Chiar că nu-nţeleg cum un oraş doar cât New York-ul 
poate să-i încapă pe toţi escrocii care ne fură banii nouă 
ăstora fraierii de la ţară. Munceşti de te speteşti toată ziua 
zi după zi, le trimiţi lor banii şi ai înapoi de la ei un petec 
de hârtie, Contul dvs s-a închis la 20,62. Te duc de nas, te 
lasă la început să strângi acolo un câştig doar pe hârtie, şi 
pe urmă bang: Contul dvs s-a închis la 20,62. Şi ca şi cum 
asta n-ar fi destul, mai plăteşti şi zece dolari pe lună cuiva 
care să te-nveţe cum să-ţi pierzi mai repede banii, unuia 
care sau nu se pricepe la nimic sau e de conivenţă cu ăia 
de la telegraf. Oricum, eu am terminat cu ăştia. M-au 
fraierit pentru ultima oară. Orice idiot afară de vreunul 
care n-are destul cap ca să creadă ce-i spune un ovrei ar fi 
văzut că piaţa era în creştere tot timpul şi toată blestemata 
de deltă de-abia aşteptând să fie iar inundată şi tot 
bumbacul să fie scos de-a dreptul din pământ de ape exact 
cum s-a întâmplat anul trecut. N-au decât să le distrugă 
recolta oamenilor an după an şi în vremea asta ăia de- 
acolo de la Washington aruncă cincizeci de mii de dolari pe 
zi ca să-ntreţină o armată în Nicaragua sau mai ştiu eu 
unde. Sigur c-au să mai fie iar inundaţii şi atunci bumbacul 
tocmai bine are s-ajungă să valoreze treizeci de cenți 
pfundul. N-aş vrea altceva decât s-ajung să-i pocnesc şi eu 
bine o dată şi să-mi iau banii îndărăt. Eu nu vreau să mă- 
mbogăţesc din chestia asta; doar prăpădiţii ăştia de 
speculanţi din oraşele astea de provincie visează la aşa 
ceva, vreau îndărăt doar banii mei pe care blestemaţii 
ăştia de ovrei mi i-au furat cu vorbăria lor despre 
informaţiile lor garantate de la faţa locului. Şi cu asta am 
terminat; pot să-mi sărute picioarele pentru orice cent pe 


care au să-l mai vadă vreodată de la mine. 

M-am întors la prăvălie. Era aproape trei jumătate. Ce 
dracu' să mai faci în timpul care-a mai rămas, dar în fond 
sunt obişnuit cu de-alde astea N-a fost nevoie să mă duc la 
Harvard ca să-nvăţ aşa ceva. Fanfara tăcuse. li momiseră 
pe toţi înăuntru şi nu mai făcea să-şi mai spargă bojocii 
acuma Earl zice: 

„Te-a găsit, nu? A venit adineaori cu telegrama. Mi-am 
închipuit eu că eşti pe undeva prin spate.” 

„Da”, zic, „mi-a dat-o. N-au putut să mi-o ascundă chiar 
toată după-masa. E prea mic oraşul. Trebuie să mă duc 
pân-acasă un moment”, zic. „Poţi să mă dai şi-afară dacă 
asta te mai încălzeşte cu ceva.” 

„Du-te”, zice. „Mă descurc eu acuma. Sper că nu-i vreo 
ştire proastă.” 

„O să trebuiască să te duci până la poştă dacă vrei să 
afli”, zic. „Poate ăia s-aibă vreme să stea să-ţi povestească. 
Eu n-am.” 

„Te-am întrebat doar”, zice. „Maică-ta ştie că poate să 
conteze pe mine.” 

„Are să fie foarte emoţionată să afle asta”, zic. „Nu stau 
decât exact cât are să fie nevoie.” 

„Nu te grăbi”, zice. „De-acuma mă descurc singur. Du- 
te.” 

Am luat maşina şi m-am dus acasă. O dată dimineaţa, de 
două ori la prânz, şi acuma iar, obligat s-o vânez prin tot 
oraşul şi să mai trebuiască şi să mă milogesc pe lângă ei să 
mă lase şi pe mine să mănânc niţel din mâncarea pentru 
care eu dau banii. Stau câteodată şi mă-ntreb la ce bun. Cu 
experienţa pe care-am avut-o până acuma ar trebui să fiu 
chiar tâmpit de-a binelea să-i mai dau înainte. Şi acuma 
sigur c-am s-ajung acasă tocmai la timp să dau fuga după 
un coş de roşii sau mai ştiu eu ce şi pe urmă să trebuiască 
să mă-ntorc în oraş puţind tot ca o fabrică de camfor dacă 
vreau să nu-mi plesnească capul pe umeri. li tot spun că 
nu-i nici o scofală cu aspirina asta decât nişte făină şi apă 
pentru bolnavii închipuiţi. Zic dumneata habar n-ai ce- 
nseamnă să te doară cu adevărat capul. Zic crezi că dac-ar 


fi după mine m-aş mai sui în maşina asta blestemată. 
Vreau să spun că m-aş lipsi cu plăcere de ea am învăţat să 
mă lipsesc de o grămadă de lucruri dar dacă dumneata 
vrei să-ţi rişti viaţa în trăsura asta veche şi hodorogită cu 
un băiat de negru care nici n-a ajuns să-şi şteargă nasul ca 
lumea foarte bine pentru că zic Dumnezeu are grijă de 
fiinţe ca Ben, Dumnezeu ştie că ar fi cazul să facă ceva 
pentru el, dar dacă-ţi închipui c-am să dau un mecanism 
delicat în valoare de o mie de dolari pe mâna unui negru 
care nici nu ştie să se şteargă la nas sau chiar a unuia care 
ştie, atunci n-ai decât să-i cumperi dumneata o maşină 
pentru că zic altfel îţi place să te plimbi cu maşina şi ştii 
foarte bine că-i aşa. 

Dilsey mi-a spus că mama-i în casă. Am intrat în hol şi 
am ascultat, dar nu se auzea nimic. M-am dus sus, dar 
tocmai când treceam pe lângă uşa ei m-a strigat. 

„Am vrut doar să ştiu cine era”, zice. „Stau aici atâta 
timp singură c-am ajuns să aud orice zgomot.” 

„N-ai nevoie să stai aici”, zic. „Ai putea foarte bine să-ţi 
petreci şi dumneata timpul ducându-te în vizită, de pildă, 
ca alte cucoane, dac-ai vrea.” A venit până la uşă. 

„Mi-era frică să nu te fi îmbolnăvit”, zice. „A trebuit să 
mănânci tot într-o fugă.” 

„Poate ai să ghiceşti mai bine data viitoare”, zic. „Ce 
doreşti?” 

„S-a întâmplat ceva?” zice. 

„Ce să se-ntâmple?” zic. „N-am şi eu voie să mă-ntorc o 
dată acasă după masă fără să se alarmeze toţi?” 

„Ai văzut-o pe Quentin?” zice. 

„E la şcoală”, zic. 

„E trei trecute”, zice. „Am auzit bătând de trei de cel 
puţin o jumătate de oră. Ar fi trebuit să fie acasă la ora 
asta.” 

„Zău?” zic. „Da' când ai mai văzut-o acasă înainte de a 
se face noapte?” 

„Ar trebui să mai stea pe-acasă”, zice. „Când eram eu 
fată tânără...” 

„Dumneata ai avut pe cineva care să te facă să te porţi 


cum trebuie”, zic. „Ea n-are.” 

„Nu pot să fac nimic cu fata asta”, zice. „Şi cât am 
încercat.” 

„Şi pe mine nu vrei să mă laşi, din nu ştiu ce motive”, 
zic. „Aşa că nu văd de ce nu eşti mulţumită.” Am intrat în 
camera mea. Am întors cheia pe tăcute şi m-am oprit lângă 
uşă până ce-a încercat clanţa. Zice: 

„Jason.” 

„Ce?” zic. 

„Mă gândeam să nu se fi-ntâmplat ceva”, zice. 

„Aici nu s-a întâmplat nimic”, zic. „Ai greşit adresa.” 

„Nu vreau să te supăr cu nimic”, zice. 

„Imi pare bine că aflu”, zic. „Că nu eram sigur. Mă 
gândeam că poate n-am înţeles eu bine. Doreşti ceva?” 

După o vreme zice: „Nu. Nimic.” Pe urmă s-a dus. Am 
scos cutia şi am numărat banii şi am ascuns cutia la loc şi 
am descuiat uşa să plec. Mi-am adus aminte de camfor, dar 
oricum acuma era prea târziu. Şi mai trebuia să mai fac un 
drum. Stătea în uşa camerei ei şi mă aştepta. 

„Ai nevoie de ceva din oraş?” zic. 

„Nu”, zice. „Nu vreau să mă amestec în treburile tale. 
Dar nu ştiu ce m-aş face dacă ţi s-ar întâmpla ceva, Jason.” 

„N-am nimic”, zic. „Mă doare doar capul.” 

„De ce nu iei o aspirină”, zice. „Ştiu că nu vrei să 
renunti la maşină.” 

„Ce-are a face maşina cu asta”, zic. „Cum poate o 
maşină să-l facă pe cineva să-l doară capul?” 

„Ştii că mirosul de benzină ţi-a făcut rău întotdeauna”, 
zice. „Incă de când erai mic. Aş vrea să te văd eu că iei o 
aspirină.” 

„Poţi să vrei mai departe”, zic. „Asta n-are ce să-ţi 
strice.” 

M-am suit în maşină şi am luat-o înapoi spre oraş. 
Tocmai ieşisem în drum când am văzut un Ford venind 
spre mine ca toţi dracii. S-a oprit dintr-o dată, i-am auzit 
roţile scrâşnind şi a tras într-o parte şi a întors, şi tocmai 
când mă întrebam ce dracu' o fi cu ăştia am văzut iar 
cravata aia roşie. Atunci am văzut şi faţa ei cum se zgâia la 


mine prin fereastra din spate. Fordul a dat buzna într-o 
stradă dosnică. L-am văzut cum întoarce, dar când am 
ajuns şi eu la colţ, l-am zărit cum se duce gonind ca dracu”. 

Am văzut roşu înaintea ochilor. Când i-am recunoscut 
cravata aia roşie, după tot ce-i spusesem ei, am uitat de 
toate. Nu m-am mai gândit nici măcar la capul meu, până 
când am ajuns la prima răspântie şi a trebuit să opresc. 
Tot scoatem şi dăm la bani pentru drumurile publice şi al 
dracului să fiu dacă parcă n-ai impresia că trebuie să 
conduci pe-un acoperiş de tablă ondulată. Aş vrea să ştiu 
cum se poate aştepta cineva să se mai descurce chiar şi cu 
o roabă. Eu personal ţin la maşina mea; n-am de gând să- 
mi bat joc de ea şi să mi-o nenorocesc ca şi cum ar fi un 
Ford ordinar. Mai mult ca sigur c-o fi şi de furat, aşa că ce 
le pasă lor. Cum spun eu dintotdeauna, ce iese din pisică 
şoareci mănâncă. Dacă-ţi curge un sânge din ăsta în vine 
eşti în stare de orice. Zic orice pretenţie îţi închipui 
dumneata c-ar avea ea dreptul să-ţi pună-n faţă nu mai are 
nici o valoare; de-acum înainte zic n-o să mai poţi 
condamna pe nimeni decât pe dumneata singură pentru că 
ştii foarte bine ce-ar face orice om cu scaun la cap. Vreau 
să spun că dacă trebuie să-mi petrec jumătate din timpul 
meu făcând pe detectivul, cel puţin să mă duc undeva unde 
să mă şi plătească pentru asta 

Aşa c-a trebuit să opresc la răspântie. Şi pe urmă a 
trebuit să-mi aduc aminte. Ca şi cum ar fi fost cineva 
înăuntru bătând pe dinăuntru cu ciocanul. Zic am încercat 
să te apăr să nu-ţi mai faci sânge rău din cauza ei; zic în ce 
mă priveşte pe mine n-are decât să se ducă dracului cât de 
repede pofteşte şi cu cât o face mai curând cu-atât mai 
bine. Zic la ce te mai poţi aştepta decât la oricare comis- 
voiajor şi saltimbanc de două parale care mai trece prin 
oraş pentru că nici chiar golanii cu părul uns de-aici din 
oraş nu mai au ce vedea la ea acuma. Dumneata nu ştii 
cum stau lucrurile zic, nu auzi ce-mi aud mie urechile şi 
poţi să fii sigură că ştiu să le-o tai scurt. Zic familia mea 
avea sclavi aici pe vremea când voi cu toţii n-aveaţi decât 
nişte nenorocite de dughene de două parale şi munceaţi 


pământuri pe care nu le-ar fi luat în arendă nici negrii. 

Măcar dacă le-ar fi muncit, adică. Noroc că mai face 
Dumnezeu câte ceva pentru pământurile astea, că oamenii 
care trăiesc pe ele n-au fost în stare niciodată să facă ei 
ceva vineri după-masă, şi puteam să văd de-aici trei mile 
de pământ care nu fuseseră nici măcar arate, şi toţi 
bărbaţii în stare să muncească din toată regiunea la oraş la 
circ. Dacă aş fi fost străin aş fi putut muri de foame, că nici 
ţipenie să pot să-ntreb de pildă cum se-ajunge în oraş. Şi 
ea mă tot pisează să iau aspirină. Zic când vreau să 
mănânc făină o mănânc făcută pâine la masă. Vreau să 
spun tot îi dai zor la câte renunţi dumneata pentru noi 
când ţi-ai putea cumpăra zece rochii noi pe an din banii pe 
care-i arunci pentru doctoriile astea şarlataneşti. N-am 
nevoie de ceva să mă vindece îmi trebuie doar un răgaz să 
respir şi n-o să mai trebuiască să mă doară dar câtă vreme 
trebuie să muncesc zece ore pe zi ca să întreţin o 
bucătărie plină de negri în felul în care au fost obişnuiţi şi 
să-i mai şi trimit la circ laolaltă cu toţi ăilalţi negri din 
regiune, doar că ăsta întârziase. Până avea s-ajungă acolo 
sigur c-au şi terminat 

După un timp a ajuns lângă maşină şi când în cele din 
urmă am reuşit să-i bag în cap că-l întreb dacă trecuse pe 
lângă el un Ford cu două persoane înăuntru mi-a spus că 
da. Aşa că am mers înainte şi când am ajuns la locul de 
unde se bifurca drumul am văzut urmele cauciucurilor. Ab 
Russell era pe pământul lui, dar nu mi-am bătut capul să-l 
mai întreb şi nici n-am apucat să trec bine de hambarul lui 
c-ara şi văzut Fordul. Încercaseră să-l ascundă. O făcuseră 
cam tot aşa de bine cum face ea orice lucru încearcă să-l 
facă. Cum spuneam n-o condamn atâta pentru asta, dracu’ 
ştie poate că nu se poate stăpâni, dar pentru că n-are atâta 
respect pentru familia ei s-o facă mai discret. Mi-e groază 
tot timpul c-am să dau peste ei în mijlocul străzii sau sub 
vreo căruţă în piaţă, exact ca nişte câini. 

Am oprit şi m-am dat jos. Şi acuma trebuia să fac un ocol 
şi să trec peste un câmp arat, singurul pe care-l văzusem 
de când am ieşit din oraş, şi la fiecare pas parcă mi-ar fi 


mers cineva în urmă tot pocnindu-mă în cap cu o măciucă. 
Mă fortam să mă gândesc că cel puţin când o să termin de 
traversat câmpu-ăsta o să am pământ drept sub picioare, 
să nu mă mai zdruncin tot la fiecare pas, dar când am 
ajuns în pădure a trebuit să-mi croiesc drum prin hăţişuri, 
şi pe urmă am ajuns la un şanţ plin de mărăcini. Am mers 
un timp pe lângă el, dar se făcea tot mai des, şi în vremea 
asta Earl telefona acasă să vadă unde sunt şi s-o facă şi pe 
mama să-nceapă iar. 

Când am reuşit să trec până la urmă ocolisem atât de 
mult că a trebuit să mă opresc să-mi fac socotelile cam pe 
unde putea să fie maşina lor. Ştiam că nu puteau să fie 
prea departe, doar în tufişul cel mai apropiat, aşa că m-am 
întors şi am luat-o iarăşi spre drum. Pe urmă nu mi-am mai 
dat seama cât de departe ajunsesem, aşa că a trebuit să 
mă opresc iar să ascult, şi atunci când sângele nu mi se 
mai mişca atâta în picioare mi s-a suit tot la cap de 
credeam c-are să-mi explodeze dintr-o clipă într-alta, şi 
soarele care coborâse tocmai bine ca să-mi bată-n ochi şi 
urechile vâjâindu-mi, că nu mai auzeam chiar nimic. Am 
mers înainte, încercând să nu fac zgomot, şi pe urmă am 
auzit un câine şi puteai să fii sigur că dacă m-ar fi mirosit 
ar fi dat buzna spre mine şi-atunci avea să se ducă totul 
dracului. 

Eram plin cu tot felul de buruieni şi crenguţe şi chestii 
peste tot, şi prin haine şi în pantofi, şi tocmai atunci s-a 
întâmplat să mă uit în altă parte şi-am dat cu mâna peste o 
tufă de stejar veninos. Tot ce n-am înţeles era că de ce 
fusese doar un stejar veninos şi nu un şarpe sau mai ştiu 
eu ce. Aşa că nici nu m-am mai ostenit să-mi mişc mâna. 
Am rămas doar acolo locului până s-a dus câinele. Pe urmă 
am mers mai departe. 

Acuma nu mai aveam nici o idee unde-ar fi putut să fie 
maşina. Nu mă mai gândeam la nimic decât la capul meu, 
şi-am rămas locului şi-ntr-un fel mă-ntrebam dacă măcar 
văzusem cu adevărat vreun Ford, şi nici nu-mi mai păsa 
prea mult dacă-i văzusem sau nu. Cum spuneam, n-are 
decât să stea toată ziua şi toată noaptea cu oricine care 


poartă pantaloni din oraşul ăsta, ce-mi pasă mie. Nu-i 
datorez nimic uneia care n-are mai multă consideraţie faţă 
de mine decât să-şi planteze Fordul acolo şi să mă facă să- 
mi pierd o după-masă întreagă şi Earl care arde de 
nerăbdare s-o aducă să-i arate registrele numai pentru că 
el e un tip prea virtuos pentru lumea asta în care trăim. Zic 
o să duci o viaţă a dracului de plicticoasă în cer fără 
treburile cuiva în care să te amesteci numai că vezi să nu 
te prind eu o dată zic, închid ochii din cauza bunică-ti, dar 
numai să te prind eu o dată că faci asta aici în casa asta în 
care trăieşte mama. Golanii ăştia blestemaţi cu părul 
gominat, care-şi închipuie că sunt grozavi, am să le arăt eu 
cât de-ai dracului de grozavi sunt, şi-am să-ţi arăt şi ţie. 
Am să-l fac să creadă că cravata asta roşie e şnurul de la 
soneria iadului, dacă-şi închipuie că poate să bată pădurile 
cu nepoată-mea 

Şi tot aşa cu soarele-n ochi şi cu sângele zvâcnindu-mi 
până când am ajuns să cred că are să-mi pocnească odată 
dracului capul şi să termin odată, şi cu buruieni şi 
mărăcini peste tot pe mine, şi pe urmă am ajuns la şanţul 
cu nisip unde fuseseră şi am recunoscut pomul unde era 
maşina, şi tocmai când am ieşit din şanţ şi am început să 
fug am auzit maşina pornind. S-a depărtat repede, sunând 
din claxon. Claxonau ca şi cum ar fi spus Yah 
Yahhhhhhhhhh, depărtându-se. Am ieşit în drum tocmai la 
timp ca s-o văd cum dispare. 

Pân-am ajuns în locul unde-mi lăsasem maşina, ei nici nu 
se mai vedeau, cu claxonul sunând întruna. Nici nu m-am 
mai gândit la ceva decât că-mi spuneam Fugi. Fugi înapoi 
în oraş. Fugi acasă şi caută s-o convingi pe mama că nici 
nu te-am văzut în maşina aia, încearcă s-o faci să creadă că 
nu ştiu cine-a fost. Încearcă s-o faci să creadă că n-a fost 
cât p-aci să vă prind aici în șanțul ăsta. Şi încearcă s-o faci 
să creadă că în vremea asta stăteai chiar în picioare. 

Suna mereu Yahhhh, Yaaaahhhhhhh, tot mai slab. Pe 
urmă nu s-a mai auzit şi-am auzit în schimb o vacă mugind 
în grajdul lui Russell. Şi încă nici nu-mi trecea prin cap. M- 
am dus până la portieră şi am deschis-o şi-mi ridicasem 


tocmai piciorul. Mi-am spus atunci că parcă maşina e mai 
într-o parte decât ar fi trebuit cu înclinația drumului, dar 
nu mi-am dat seama până n-am urcat şi-am pornit motorul. 

Ei, un timp am stat acolo. Soarele era spre apus şi până 
la oraş erau vreo cinci mile. Nici măcar n-avea curaj să-l 
spargă, să-l taie. Au dat pur şi simplu drumul la aer. Am 
stat acolo o vreme gândindu-mă la toţi negrii de care-i 
plină bucătăria mea şi nici unul din ei sigur că n-avea timp 
să ridice un cauciuc pe roata de rezervă şi să învârtească 
două şuruburi. Ce era mai nostim e că nu m-aş fi aşteptat 
nici măcar din partea ei să se gândească atât de departe 
ca să ia şi pompa afară doar de cazul că s-o fi gândit la 
asta în timp ce el lăsa aerul să iasă din cauciuc. Dar 
probabil că ceea ce se întâmplase e că cineva a luat-o şi i-a 
dat-o lui Ben să se joace cu ea în loc de pistol cu apă 
pentru că ar fi gata să facă tot automobilul bucățele dacă 
ar vrea el şi Dilsey mai are tupeul să zică Nimeni nu s-a 
atins de maşina ta. Ce interes avem noi să punem mâna pe 
maşina ta? Şi eu zic Tu eşti o negresă. Nici nu ştii ce noroc 
ai. Zic Aş schimba bucuros cu tine oricând pentru că numai 
un alb poate să fie destul de tâmpit ca să-şi mai bată capul 
ce face o putoare cu muci la nas. 

M-am dus până la ferma lui Russell. El avea pompă. Asta 
chiar c-a fost o greşeală din partea lor că nu se gândiseră 
să o fure. Doar că parcă tot nu-mi vine să cred că ar fi avut 
atâta curaj. Tot nu prea-mi vine să cred unele lucruri. Nu 
ştiu de ce de pildă nu-mi vine să cred că o femeie ar fi în 
stare să facă chiar orice. Mă gândeam în vremea asta: Să 
nu mai vorbim acuma despre ce simt eu faţă de tine şi de 
ce simţi tu faţă de mine; pur şi simplu eu nu ţi-aş fi făcut o 
figură ca asta. Nu ţi-aş fi făcut o figură ca asta orice mi-ai 
fi făcut tu mie. Pentru că zic eu sângele apă nu se face şi 
asta e. Nu pentru că mi-ai jucat o festă la care s-ar fi 
gândit orice mucos de opt ani, e pentru că l-ai făcut pe 
propriul tău unchi de râsul unuia care poartă o cravată 
roşie. De-alde ăştia vin aici în oraşul nostru şi ne consideră 
pe noi toţi nişte cretini şi li se pare că oraşul ăsta e prea 
mic pentru ei. Ei, nici nu ştie ce dreptate are. Şi prea mic 


şi pentru ea. Dacă aşa crede ea, atunci mai bine s-o întindă 
de-aici şi călătorie sprâncenată. 

M-am oprit şi i-am dat înapoi pompa lui Russell şi pe 
urmă m-am dus mai departe în oraş. M-am dus întâi la 
cofetărie şi am băut o coca-cola şi pe urmă m-am dus la 
poştă. Cursul se închisese la 21,21, adică scăzuse cu 
patruzeci de puncte. De patruzeci de ori câte cinci dolari; 
cumpără-ţi ceva cu banii ăştia dacă mai poţi şi ea care 
spune îmi trebuie neapărat îmi trebuie şi eu i-aş spune 
păcat o să trebuiască să-ncerci la altul, eu nu mai am bani; 
am fost prea ocupat ca să mai pot să câştig bani. 

M-am uitat, doar, la el. 

„Să-ţi spun o noutate”, zic. „Ai să fii probabil surprins să 
afli că am interes să urmăresc piaţa bumbacului”, zic. „La 
aşa ceva nu te-ai fi gândit, nu?” 

„Am făcut tot ce-am putut ca să ţi-o predau”, zice. „Am 
încercat de două ori la prăvălie şi am sunat şi la dumneata 
acasă, dar nu ştiau unde eşti”, zice, căutând nu ştiu ce în 
sertar. 

„Ce să-mi predai?” zic. Mi-a dat o telegramă. „Când a 
sosit asta?” zic. 

„Pe la vreo trei şi jumătate”, zice. 

„Şi acuma e cinci şi zece minute”, zic. 

„Am tot încercat să ţi-o predau”, zice. „Nu te-am găsit 
nicăieri.” 

„O fi vina mea, nu?” zic. Am deschis-o doar ca să văd ce 
fel de minciună avea să-mi mai spună de data asta. Trebuie 
s-o ducă al dracului de prost dacă sunt obligaţi acum să 
vină până în fundul Mississippi-ului să mai fure zece dolari 
pe lună. Vinde, zice. Piaţa are să fie nestabilă, cu tendinţe 
generale de scădere. Să nu te îngrijoreze comunicatele 
guvernamentale. 

„Cât costă o telegramă ca asta?” zic. Mi-a spus. 

„E plătită de-acolo”, zice. 

„Ca să ştiu cât le datorez”, zic. „Ştiam şi eu ce scriu ei 
aici. Trimite asta cu taxă inversă”, zic, luând un formular. 
Cumpăraţi, am scris. Piaţa e pe cale să sară în aer. Mici 
ezitări doar ca să se mai găsească nişte găgăuţi de la ţară 


care nu ştiu cum stau lucrurile cu telegraful. Nu vă 
pierdeţi firea „Trimite asta cu taxă inversă”, zic. 

S-a uitat la ce scrisesem eu pe telegramă şi pe urmă la 
ceas. „Piaţa s-a-nchis acum o oră”, zice. 

„Ei şi”, zic. „Nici asta nu-i vina mea. N-am inventat-o eu. 
Am mai cumpărat şi eu câte puţin pentru că aveam 
impresia că societatea asta telegrafică avea să mă ţină la 
curent cu ce se întâmplă.” 

„Rapoartele sunt afişate îndată ce ne parvin”, zice. 

„Da”, zic. „Şi la Memphis le scriu pe tablă la fiecare zece 
secunde”, zic. „Am fost la mai puţin de şaizeci şi şapte de 
mile de Memphis în după-amiaza asta.” 

A mai citit o dată mesajul. „Vrei să trimiţi asta?” zice. 

„Încă nu m-am răzgândit”, zic. Am scris-o şi pe cealaltă 
şi am numărat banii. „Şi p-asta, dacă eşti sigur că ştii cum 
se scrie c-u-m-p-ă-r-a-ţ-i.” 

M-am întors la prăvălie. Auzeam fanfara din josul străzii. 
Adevărul este că prohibiţia este un lucru cât se poate de 
bun. Altădată veneau cu o singură pereche de ghete 
pentru toată familia şi pe care-o purta el şi se duceau până 
la coletărie ca să-şi ia pachetul; acum se duc cu toţii la circ 
şi în picioarele goale, şi negustorii stau în praguri ca un şir 
de tigri sau de mai ştiu eu ce, în cuşti, privindu-i cum trec. 
Şi Earl zice: 

„Nădăjduiesc că n-a fost nimic grav.” 

„Ce?” zic. S-a uitat la ceas. Pe urmă s-a dus până-n uşă 
să se uite la ceasul din turnul tribunalului. „Ar trebui să-ţi 
cumperi un ceas din astea de-un dolar”, zic. „i-ar ieşi mai 
ieftin decât să tot bănuieşti că nu-ţi merge exact de fiecare 
dată.” 

„Ce spui?” zice. 

„Nimic”, zic. „Sper că nu te-a incomodat lipsa mea.” 

„N-am avut prea multă treabă”, zice. „S-au dus cu toţii 
la circ. E-n regulă.” 

„Dacă nu-i în regulă”, zic, „ştii ce poţi să faci ca să- 
ndrepţi lucrurile.” 

„Da' ţi-am spus că-i în regulă”, zice. 

„Am auzit”, zic. „Şi dacă nu-i în regulă, ştii ce poţi să 


faci ca să-ndrepţi lucrurile.” 

„Vrei să pleci de-aici?” zice. 

„Asta nu-i prăvălia mea”, zic. „Ce vreau eu n-are nici o 
importanţă. Numai că să nu-ți intre-n cap că mi-ai face 
vreun serviciu dacă mă ţii aici mai departe.” 

„Tu ai putea să fii un negustor bun, Jason, dacă ţi-ai da 
cât de cât osteneala”, zice. 

„Cel puţin pot să-mi văd de treaba mea şi să-i las pe- 
ăilalţi în pace”, zic. 

„Nu-nţeleg de ce tot vrei să mă faci să te dau afară”, 
zice. „Ştii foarte bine că poţi să pleci din afacerea asta 
oricând vrei şi că n-are să fie nici o supărare.” 

„Poate că tocmai din cauza asta nu plec”, zic. „Atâta 
timp cât îmi văd de treaba mea, dumneata mă plăteşti 
pentru asta.” M-am dus în spate şi am băut puţină apă şi 
am ieşit până-n uşa din dos. Job terminase în sfârşit să 
aranjeze prăşitoarele alea. Aici în dos era linişte şi îndată 
capul m-a mai lăsat parcă. l-am auzit cântând acum, şi 
după un timp a început iarăşi fanfara. Dinspre partea mea, 
n-au decât să culeagă toate băncuţele de câte o para din 
regiune, nu-mi iau mie pielea de pe spinare. Eu am făcut 
tot ce-am putut; unul care s-a hârşit prin viaţă cât mine şi 
care nu ştie unde să pună punct înseamnă că nu-i altceva 
decât un tâmpit. Mai ales că nici nu-i treaba mea. Dac-ar fi 
fost fata mea, atunci mai zic şi eu, ar fi fost altceva, pentru 
că atunci nici n-ar mai fi avut vreme să-şi facă de cap; ar fi 
trebuit să muncească şi ea ceva ca să putem da de 
mâncare la nişte damblagii şi idioţi şi negri, şi pe-urmă ce 
obraz aş avea eu s-aduc pe cineva aici. Eu respect prea 
mult oamenii ca să fac aşa ceva. Eu sunt bărbat; pot să 
suport chestii din astea, dar aici - ruda mea de sânge şi 
atunci numai să-l văd eu pe-ăla care-ar îndrăzni să zică 
ceva şi-aş vrea şi eu s-o văd pe cucoana aia cinstită cu frica 
lui Dumnezeu care-i măcar pe jumătate atât de onestă cât 
Lorraine, târfă sau netârfă. Cum spuneam, dacă m-aş 
însura ai sări în sus nu ştiu câţi coţi şi ştii foarte bine că-i 
aşa şi ea zice aş vrea să fii fericit să ai şi tu o familie a ta 
nu să munceşti toată viaţa ca un sclav pentru noi. Dar eu 


mă duc curând şi-atunci ai să poţi să-ţi iei o nevastă numai 
că n-ai să găseşti niciodată o femeie demnă de tine şi eu 
zic ba da o găsesc. Ai să te zvârcoleşti în groapă ştii foarte 
bine. Nu mersi zic îmi găsesc toate femeile de care am 
nevoie acum dacă mi-aş lua o nevastă ar fi probabil vreo 
morfinomană sau mai ştiu eu ce. Că ăsta ar fi singurul 
articol de care ducem lipsă în familia noastră, zic. 

Soarele coborâse acum dincolo de biserica metodistă şi 
porumbeii zburau încoace şi-ncolo pe lângă clopotniţă şi 
când s-a oprit fanfara i-am auzit uguind. N-au trecut nici 
patru luni de la Crăciun şi uite-i acum la fel de mulţi ca 
oricând. Imi închipui că pastorul Walthall şi-a umplut burta 
cu ei. Ai fi crezut că vrem să-mpuşcăm oameni dacă-l 
auzeai tot ţinând predici şi chiar apucându-le puşca 
oamenilor când ieşeau în piaţă. Tot îi dădea zor cu pace pe 
pământ şi-ntre oameni bună-nvoire şi că nici o vrabie să n- 
ajungă să cadă pe pământ. Doar că ce-i pasă lui cât se- 
nmulţesc, el n-are nici o treabă; parcă are el nevoie 
vreodată să ştie cât e ceasul. Aş. Asta nu plăteşte impozite, 
n-are nevoie să vadă cum i se duc banii în fiecare an ca să 
curețe ceasul tribunalului aşa ca să se poată vedea câte 
ceasul. Au trebuit să angajeze un om cu patruzeci şi cinci 
de dolari ca să-l curețe. Am numărat peste o sută de 
porumbei pe jumătate clociţi pe care-i aruncase jos. Ai fi 
crezut c-au să aibă atâta minte ca să plece de-aici din oraş. 
Aş putea şi eu să zic că ăsta ar fi un noroc dacă eu n-aş 
avea mai multe obligaţii aici decât un porumbel. 

Fanfara reîncepuse să cânte; o melodie zgomotoasă 
grăbită, ca şi cum s-ar fi spart târgul. Probabil că erau 
mulţumiţi acuma. Poate c-aveau să se gândească şi că au 
destulă muzică să-i distreze cât aveau să meargă 
paisprezece sau cincisprezece mile până acasă şi pân- 
aveau să deshame pe-ntuneric şi să mai dea şi de mâncare 
la vite şi să le mai şi mulgă. N-aveau altceva de făcut decât 
să fluiere melodia şi să le spună glumele de la circ vitelor 
din grajd, şi pe urmă mai puteau să-şi mai facă şi socoteala 
cât au economisit că nu şi-au dus şi vitele la circ. Ar putea 
de pildă să calculeze că dacă unul are cinci copii şi şapte 


catâri, a făcut o economie de douăzeci şi cinci de cenți 
când s-a dus cu toată familia la circ. Aşa Earl a venit şi el 
în spate cu nişte pachete în mână. 

„Uite-aici nişte chestii care trebuie expediate”, zice. 
„Unde-i moş Job?” 

„S-o fi dus şi el la circ”, zic. „Decât dacă n-ai stat 
dumneata cu ochii pe el.” 

„Nu-i el ăla care s-o şteargă aşa”, zice. „Pot să mă bizui 
pe el.” 

„Cu asta adică vrei să spui că eu”, zic. 

S-a dus până la uşă şi s-a oprit în prag s-asculte. 

„Bună fanfară”, zice. „Cred că s-a făcut ceasul să se 

termine spectacolul.” 
_ „Decât dacă nu vor să-şi petreacă noaptea aici”, zic. 
Incepuseră rândunelele, şi auzeam şi vrăbiile care se 
strângeau deja în pomii din curtea tribunalului. Din când în 
când ieşea câte un stol să se învârtească pe deasupra 
acoperişului şi pe urmă dispărea iarăşi. După părerea mea 
şi astea-s o pacoste la fel de mare ca şi porumbeii. Nici nu 
poţi să stai în curtea tribunalului din cauza lor. Când nici 
nu te-aştepţi, o dată bang. Drept în mijlocul pălăriei. 
Numai c-ar trebui să fii milionar să-ţi permiţi să le împuşti, 
la cinci cenți glontele. Dac-ar vrea să pună niţică otravă 
acolo în piaţă, ar scăpa de toată nenorocirea asta într-o 
singură zi, pentru că la urma urmei dacă un precupeţ nu-i 
în stare să-şi ţină animalele să nu se mai tot învârtească 
prin piaţă, atunci ar trebui să se-apuce de vândut altceva, 
nu pui de găină, ceva care sa nu ceară de mâncare, pluguri 
sau ceapă de pildă. Şi dacă unul nu-i în stare să-şi ţină 
câinii la un loc, atunci înseamnă că nici nu vrea să aibă 
câini sau că n-are ce face cu un câine. Cum spuneam, dacă 
toate treburile şi afacerile dintr-un oraş sunt puse la cale 
ca şi cum ar fi vorba de afaceri ţărăneşti, atunci ajungi 
doar să ai un biet nenorocit de târg de ţară. 

„Şi chiar dac-au terminat, tot n-o să ai nici un folos din 
asta”, zic. „N-au să aibă timp decât să înhame şi s-o ia din 
loc ca s-ajungă acasă la ei la miezul nopţii.” 

„Ce să-i faci”, zice, „se mai distrează şi ei. Lasă-i să mai 


dea ceva bani pe-o distracţie din când în când. Fermierii 
ăştia de pe coline muncesc din greu şi scot al dracului de 
puţin din munca lor.” 

„Nu-i nici o lege care să-i oblige să-şi facă fermele pe 
coline”, zic. „Sau oriunde altundeva.” 

„Dar unde-am fi noi, tu şi cu mine, dacă n-ar fi fermierii 
ăştia?” zice. 

„Acuma eu aş fi acasă la mine”, zic, „întins pe pat şi cu o 
pungă de gheaţă pe cap.” 

„Suferi prea des de durerile astea de cap”, zice. „De ce 
nu-ţi faci un control ca lumea la dinţi? Ţi i-a văzut pe toţi 
azi-dimineaţă?” 

„Cine să-i vadă?” zic. 

„Ziceai că te-ai dus la dentist azi-dimineaţă.” 

„Ai vreo obiecţie că mă doare capul pe timpul 
dumitale?” zic. „Asta-i problema?” Incepuseră acum să 
traverseze aleea, ieşind de la circ. 

„Uite-i că vin”, zice. „Cred c-ar fi mai bine să mă duc în 
faţă.” S-a dus. Curios cum orice ţi s-ar întâmpla bărbaţii-ţi 
spun să te duci să-ţi vadă dinţii şi femeile-ţi spun să te 
însori. Se găseşte întotdeauna un tip care nu s-a priceput 
în viaţa lui la nimic care să te-nveţe el cum să-ţi vezi de 
treaba ta. Cum e şi cu profesorii ăia universitari care nici 
n-au ciorapi în picioare dar sunt gata să-ţi spună cum să 
câştigi un milion de dolari în zece ani, sau o femeie care 
nu-i în stare să-şi găsească un bărbat şi care e gata 
întotdeauna să-ţi dea sfaturi cum să-ţi creşti copiii. 

A venit şi căzătura de Job cu căruţa. După o vreme a şi 
terminat chiar să-şi înnoade hăţurile în jurul tocului de la 
bici. 

„Ei”, zic. „A fost frumos?” 

„Nici n-am fost”, zice. „Da-n seara asta, pe cuvântul 
meu, ar putea să mă găsească să m-aresteze în cortu' ăla 
de circ.” 

„Pe dracu' n-ai fost”, zic. „N-ai mai dat pe-aici de la ora 
trei. Domnul Earl a fost pe-aici să-ntrebe de tine.” 

„Eu mi-am văzut de treaba mea”, zice. „Domnu' Earl ştie 
unde-am fost”. 


„Poate că pe el poţi să-l duci”, zic. „Eu în orice caz nu te 
torn”. 

„Atunci el e singurul om aici pe care-aş încerca să-l 
duc”, zice. „La ce să-mi pierd timpul să-ncerc să-l duc de 
nas pe unul căruia nici nu-i pasă dacă dau sau nu ochii cu 
el sâmbătă seara? Pe dumneata n-am să-ncerc să te duc”, 
zice. „Dumneata eşti prea deştept pentru mine. Da, 
domnule”, zice, prefăcându-se că-i al dracului de ocupat 
să-şi pună cinci sau şase pacheţele în căruţă. „Dumneata 
eşti prea deştept, pentru mine. Nu-i nimeni în oraşul ăsta 
care să se pună cu dumneata în ce priveşte 
deşteptăciunea. Dumneata poţi să-l duci de nas chiar pe 
omu' ăla care-i aşa de şmecher că nu poate nici măcar să 
se ţină după ci însuşi”, zice, urcând în căruţă şi 
dezlegându-şi hăţurile. „Şi omv’ ăsta cine-o mai fi?” zic. 

„Ăsta e domnu” Jason Compson”, zice. „Hai, dă-i drumu, 
Dan!” 

Una din roţi era gata-gata să cadă. Am stat să mă uit 
după el numai ca să văd dacă i se desprinde şi cade înainte 
de a ieşi de pe alee. Asta e dacă daţi o căruţă sau o trăsură 
pe mâna unui negru, zic. Vreau să spun că hodoroaga aia 
de trăsură e doar o ruină, şi cu toate astea o ţii acolo în 
grajd şi-o sută de ani numai ca prăpăditul ăla de băiat să 
se ducă la cimitir o dată pe săptămână. Vreau să spun că 
n-are să fie singurul care să fie obligat să facă ceva ce nu-i 
e pe plac. Eu aş putea să-l fac să meargă cu maşina asta ca 
un om civilizat sau dacă nu, n-are decât să stea acasă. 
Parcă-şi dă seama unde se duce sau cu ce merge, şi noi 
stăm aici şi ţinem o trăsură şi un cal cu care să poată el să 
facă o plimbare duminica după-masă. 

Parcă mult îi păsa lui Job dacă-i cădea roata sau nu atâta 
timp cât n-avea să trebuiască să umble pe jos prea mult ca 
să se-ntoarcă acasă. Cum tot spun eu singurul loc potrivit 
pentru ei e pe câmp, unde să trebuiască să muncească din 
zori şi până-n noapte. Prosperitatea sau munca uşoară pur 
şi simplu nu-i de nasul lor. Ia să stea unul din ei mai mult 
pe lângă albi şi-ajunge să nu mai facă nici osteneala să-l 
linşezi. Ajung aşa de şmecheri, că pot să te prostească din 


ochi, cum era Roskus şi singura greşeală pe care a făcut-o 
ăsta a fost că n-a avut grijă într-o zi şi a murit. Tot trăgând 
chiulul şi tot furându-te de la obraz şi tot dânduc-ţi cu gura 
tot aşa şi aşa până când într-o zi nu mai ai încotro şi le dai 
una-n cap sau mai ştiu eu ce. Mă rog, asta-i treaba lui Earl. 
Numai că mie nu mi-ar conveni ca prăvălioarei mele să i se 
facă reclamă în oraşul ăsta de-un prăpădit de negru căzut 
în mintea copiilor şi c-un picior în groapă într-o căruţă care 
ori de câte ori dă colţul te-aştepţi s-o vezi cum se face 
fărâme. 

Soarele se îndepărtase acuma în aer, şi înăuntru începea 
să se facă întuneric. M-am dus în faţă. Piaţa se golise. Earl 
era în spate, încuind casa de bani, şi tot atunci a-nceput să 
bată ceasul. 

„Să-ncui tu în spate”, zice. M-am dus în spate şi am 
încuiat şi m-am întors. „Te duci probabil la circ diseară”, 
zice. „[i-am dat ieri biletele alea de favoare, nu?” 

„Da”, zic. „Le vrei cumva înapoi?” 

„Nu, nu”, zice. „Uitasem dacă ţi le-am dat sau nu. N-ar 
avea rost să le pierdem.” 

A încuiat uşa şi mi-a spus Bună seara şi s-a dus. Vrăbiile 
mai făceau scandal încă prin copaci, însă acuma piaţa era 
pustie în afară de câteva maşini. In faţa cofetăriei era un 
Ford, dar nici măcar nu m-am uitat la el. Eu ştiu când mi- 
ajunge un lucru. Nu că mi-ar păsa prea mult să-ncerc s-o 
ajut, dar oricum când mi-e de ajuns ştiu să mă opresc. 
Poate că pân’ la urmă îl învăţ pe Luster să conducă și- 
atunci n-au decât să umble după ea de dimineaţa până 
seara dacă au chef, şi eu aş putea să stau acasă să mă joc 
cu Ben. 

M-am dus să-mi cumpăr vreo două ţigări. Pe urmă m-am 
gândit să iau şi un hap pentru durerea asta de cap, la 
noroc, aşa c-am mai stat niţel de vorbă cu ei. 

„Şi-aşa”, zice Mac. „Pariez că anu' ăsta ţi-ai pus banii pe 
yankei.” 

„Adică de ce?” zic. 

„În campionat”, zice. „Nu-i nici o echipă-n divizie care 
să-i bată.” 


„Pe dracu' nu-i”, zic. „Sunt pe drojdie”, zic. „Crezi că 
există vreo echipă care să aibă un noroc ca ăsta, aşa la 
infinit?” 

„Eu n-aş zice că-i noroc”, zice Mac. 

„Eu n-aş paria niciodată pe o echipă în care joacă tipu’ 
ăsta Ruth”, zic. „Chiar dac-aş şti că are să câştige.” 

„Zău?” zice Mac. 

„Aş putea să-ţi spun pe dinafară o duzină de tipi în 
oricare categorie care-s mai buni decât el”, zic. 

„Da' ce-ai cu Ruth?” zice Mac. 

„Nimic”, zic. „N-am nimic cu el. Nici măcar nu-mi place 
să mă uit la poza lui.” M-am dus. Luminile începeau să se- 
aprindă, şi oamenii o luaseră agale pe stradă spre casă. 
Uneori vrăbiile nu se opreau până nu se făcea întuneric de- 
a binelea. Noaptea se-nvârteau în jurul felinarelor ăstora 
noi de pe lângă tribunal fără astâmpăr şi zburau de colo 
până colo tot izbindu-se de felinare cât era noaptea de 
lungă. O ţineau aşa două sau trei nopţi şi pe urmă într-o 
dimineaţă dispăreau cu toatele. Pe urmă după vreo două 
luni răsăreau iar. 

M-am dus acasă. Nu se aprinseseră încă luminile în 
casă, dar ştiam că stau cu toţii să se uite pe fereastră, şi 
Dilsey cu gura în bucătărie ca şi cum ar fi fost mâncarea ei 
pe care trebuia s-o ţină caldă pân-ajung eu. Dac-ai fi stat s- 
o asculţi ai fi crezut că în toată lumea asta nu-i decât o 
singură masă de seară şi tocmai aia pe care ea trebuia s-o 
mai ţină pe foc câteva minute din cauza mea. Cel puţin să 
pot ajunge şi eu o dată acasă fără să-i mai găsesc pe Ben şi 
pe negrul ăla atârnaţi de gard ca un urs cu o maimuţă în 
aceeaşi cuşcă. Numai ce se lasă soarele spre apus şi-o şi ia 
din loc spre portiţă ca o vacă spre staul şi se agaţă de ea 
şi-ncepe să bâţâie din cap şi să mugească. Pedeapsa lui 
Dumnezeu. Dacă ce i s-a întâmplat lui pentru că şi-a luat-o 
în cap când a văzut portiţa deschisă mi s-ar fi întâmplat 
mie, n-aş mai vrea să văd o portiţă cât trăiesc. Mă întreb 
uneori ce dracu’ i-o fi trecând prin cap acolo la portiţă 
privind cum se-ntorc fetele de la şcoală, încercând să vrea 
ceva de care nici măcar nu-şi mai aduce aminte că nu vrea 


şi nici nu poate să mai vrea. Şi ce dracu’ i-o mai fi trecând 
prin cap când îl dezbracă şi se-ntâmplă să se vadă şi-ncepe 
să zbiere cum face uneori. Dar cum tot spun eu n-au făcut 
de-ajuns în direcţia asta. Vreau să spun că ştiu eu ce-ţi 
trebuie ţie, ţie îţi trebuie exact ce i-au făcut lui Ben şi-a- 
tunci ai să-ţi bagi minţile-n cap. Şi dacă nu ştii ce-i asta, 
zic, atunci n-ai decât s-o întrebi pe Dilsey şi-o să-ţi spună. 

În camera mamei era lumină. Am băgat maşina înăuntru 
şi m-am dus la bucătărie. Erau acolo Luster şi Ben. 

„Unde-i Dilsey?” zic. „E gata masa?” 

„E sus cu domnişoara Cahline”, zice Luster. „Au făcut-o 
lată. Încă de când s-a-ntors acasă domnişoara Quentin. 
Mammy-i acolo sus să le ţină să nu se-ncaiere. A venit 
circu’ ăla, domnu' Jason?” 

„Da”, zic. 

„Mi s-a părut mie c-am auzit fanfara”, zice. „Ce n-aş da 
să pot să mă duc şi eu”, zice. „Şi-aş putea, numai dac-aş 
avea douăşcinci de cenți.” 

A intrat Dilsey. „A, ai venit?” zice. „Ce-ai mai făcut şi-n 
seara asta? Ştii ce-i pe capul meu; de ce nu vii acasă la 
vreme?” 

„Poate că m-am dus şi eu la circ”, zic. „Gata masa?” 

„Ce n-aş da să mă duc şi eu”, zice Luster. „Şi-aş putea, 
numai dac-aş avea şi eu douăşcinci de cenți.” 

„Tu n-ai ce căuta la circu’ ăsta”, zice Dilsey. „Du-te în 
casă şi stai şi-aşteaptă acolo”, zice. „Nu mai urca sus să le 
faci să-nceapă iar.” 

„Da' ce s-a mai întâmplat?” zic. 

„Quentin a venit adineauri şi zice că te-ai ţinut după ea 
toată după-amiaza şi-atunci domnişoara Cahline a-nceput 
să-i dea cu gura. De ce n-o laşi în pace? Nu poţi să stai în 
aceeaşi casă cu nepoată-ta fără să vă certaţi ca câinele cu 
pisica?” 

„Eu nici nu pot să mă cert cu ea”, zic, „pentru simplul 
motiv că nici n-am văzut-o de azi-dimineaţă. Ce spune c-am 
mai făcut acuma? C-am obligat-o să se ducă la şcoală? 
Păcat”, zic. 

„Ei, tu vezi-ţi de treabă şi las-o în pace”, zice Dilsey. „Eu 


aş putea foarte bine să am grijă de ea dacă tu şi cu 
domnişoara Cahline m-aţi lăsa liniştită. Du-te acuma în 
casă şi stai până-i gata masa.” 

„Dac-aş avea şi eu douăşcinci de cenți”, zice Luster, „m- 
aş duce şi eu la circu’ ăsta”. 

„Şi dac-ai avea aripi ai zbura pân' la cer”, zice Dilsey. 
„Să nu mai aud nici un cuvânt despre circu' ăsta.” 

„Asta-mi aduce aminte”, zic. „Am două bilete pe care mi 
le-au dat în oraş”. Le-am scos din buzunar. 

„Te duci dumneata?” zice Luster. 

„Eu nu”, zic. „Nu m-aş duce nici dacă mi-ar da zece 
dolari”. 

„Dă-mi mie unul, domnu' Jason”, zice. 

„Îţi vând unul”, zic. „Cât dai?” 

„Da' n-am bani”, zice. 

„Păcat”, zic. M-am îndreptat spre uşă. 

„Dă-mi mie unu', domnu' Jason”, zice. „Dumneata n-ai 
nevoie de amândouă.” 

„Tu taci din gură”, zice Dilsey. „Parcă nu ştii că nu dă 
nimic pe gratis?” 

„Cât ceri pe el?” zice. 

„Cinci cenți”, zic. 

„Da' n-am atâta”, zice. 

„Cât ai?” zic. 

„N-am nimic”, zice el. 

„Bine”, zic. M-am dus. 

„Domnu' Jason”, zice el. 

„Ce nu taci odată din gură?” zice Dilsey. „Vrea să te 
necăjească. Se duce el cu biletele astea. Du-te, Jason, şi 
lasă-l în pace.” 

„Eu n-am nevoie de ele”, zic. M-am întors la sobă. „Am 
venit aici să le-arunc în foc. Poate vrei tu să cumperi unul 
cu cinci cenți?” zic, uitându-mă la el şi deschizând uşiţa la 
sobă. 

„Da' n-am atâţia bani”, zice. 

„Mă rog”, zic. Am aruncat unul dintre ele în sobă. 

„Mă Jason”, zice Dilsey. „Cum nu ti-o fi ruşine?” 

„Domnu' Jason”, zice el. „Te rog eu frumos. lţi aranjez 


cauciucurile în fiecare zi o lună de-acum încolo.” 

„Eu am nevoie de bani peşin”, zic. „Ţi-l dau pe cinci 
cenți.” 

„Taci, Luster”, zice Dilsey. L-a smucit înapoi. „Haide”, 
zice. „Aruncă-l în foc”, zice. „Aruncă-l. Haide. Să terminăm 
odată.” 

„i-l dau dacă-mi dai cinci cenți pe el”, zic. 

„Haide odată”, zice Dilsey. „Ştii bine că n-are cinci centi. 
Dă-i drumu”. Aruncă-l în foc.” 

„Foarte bine”, zic. L-am aruncat şi Dilsey a închis uşiţa 
sobei. 

„Om în toată firea”, zice ea. „leşi afară din bucătăria 
mea. Taci acuma”, zice către Luster. „Vezi că-ncepe şi 
Benjy. Iți dau eu douăşcinci de cenți de la Frony diseară şi 
te duci mâine seară. Taci acuma.” 

M-am dus în salon. N-auzeam nimic de sus. Mi-am 
deschis ziarul. După un timp au venit Luster şi Ben. Ben s- 
a dus glonţ la locul din perete unde fusese oglinda şi a 
început să-şi frece mâinile în sus şi-n jos pe zid gângăvind 
şi smiorcăindu-se. Luster a început să scormonească cu 
vătraiul în foc. 

„Ce faci acolo?” zic. „N-avem nevoie de foc în seara 
asta”. 

„Vreau să-l fac să stea liniştit”, zice. „E-ntotdeauna frig 
de Paşti”, zice. 

„Numai că acuma nu-i Paştele”, zic. „Lasă focu-n pace.” 

A pus vătraiul la loc şi a luat perna de pe scaunul mamei 
şi i-a dat-o lui Ben, şi atunci el s-a chircit pe jos în faţa 
căminului şi s-a liniştit 

Am citit ziarul. Nu se auzise nici un zgomot din susul 
scărilor când a venit Dilsey şi i-a trimis pe Ben şi pe Luster 
la bucătărie şi a spus că-i gata masa. 

„Bine”, zic. S-a dus. Am stat mai departe acolo, citind 
ziarul. După un timp am simţit-o pe Dilsey privind pe uşă. 

„Ce nu vii să mănânci?” zice. 

„Aştept masa”, zic. 

„E pusă”, zice. „Ţi-am spus.” 

„Zău?” zic. „lartă-mă. N-am auzit pe nimeni coborând.” 


„Ele nu vin”, zice. „Du-te tu şi mănâncă, să pot să le duc 
şi lor ceva sus.” 

„Ce, sunt bolnave?” zic. „Ce-a spus doctorul că au? Sper 
că nu au vărsat de vânt.” 

„Hai odată, Jason”, zice. „Să termin şi eu odată.” 

„Foarte bine” zic, şi am luat iar ziarul. „Eu ce fac decât 
c-aştept masa.” 

O simţeam cum mă priveşte din uşă. Am citit ziarul mai 
departe. 

„De ce te porţi aşa?” zice. „Când ştii foarte bine câte am 
pe cap.” 

„Dacă mama se simte acuma mai rău decât atunci când 
a mai coborât la masă, foarte bine”, zic. „Dar atâta timp 
cât plătesc pentru mâncarea unora care-s mai tineri decât 
mine, ăştia or să trebuiască să vină la masă s-o mănânce. 
Să-mi spui când e gata masa”, zic. Şi am citit mai departe 
ziarul. Am auzit-o târându-se în sus pe scări, târându-şi 
picioarele, bombănind şi gemând ca şi cum treptele ar fi 
fost tăiate în stâncă şi la câte trei picioare una de alta. Am 
auzit-o la uşa mamei şi pe urmă am auzit-o strigând-o pe 
Quentin de parc-ar fi fost încuiată uşa şi pe urmă s-a dus 
iar la uşa mamei şi pe urmă s-a dus mama şi a vorbit cu 
Quentin. Pe urmă au coborât pe scară. Eu îmi citeam 
ziarul. 

Dilsey a venit iar până la uşă. „Haide acuma”, zice. 
„Până nu-ţi mai trece prin cap alta blestemăţie. Intreci 
măsura în seara asta.” 

M-am dus în sufragerie. Quentin şedea la locul ei, cu 
capul plecat. Se boise iar pe faţă. Nasul parcă-i era un 
izolator de porțelan de la firele de telegraf. 

„Îmi pare bine că te simţi destul de bine să cobori la 
masă”, i-am spus mamei. 

„Şi-aşa e puţin ce pot face eu, să vin la masă”, zice ea. 
„Oricât mi-ar fi de rău. Înţeleg foarte bine că atunci când 
un bărbat trudeşte de dimineaţa până seara îi place să-şi 
vadă familia în jurul lui seara la masă. Eu vreau să-ţi fiu pe 
plac. Aş vrea doar ca tu şi cu Quentin să vă înţelegeţi mai 
bine. Ar fi mai uşor pentru mine.” 


„O ducem foarte bine unul cu altul”, zic. „Nu-mi pasă 
dacă stă toată ziua încuiată la ca în cameră dacă aşa are 
ea chef. Dar nu pot să tolerez toate fiţele astea şi s-o văd 
îmbufnată la masă. Ştiu că-i cer foarte mult, dar aşa sunt 
eu în casa mea. În casa dumitale, vreau să spun”. 

„E casa ta”, zice mama. „Tu eşti capul familiei acuma.” 

Quentin nici nu ridicase capul. Am servit în farfurii şi ea 
a început să mănânce. 

„Ai o bucată bună de carne?” zic. „Că dacă nu, îţi dau 
una mai bună.” 

N-a spus nimic. 

„Zic, ai o bucată bună de carne?” zic. 

„Ce?” zice. „A, da. E foarte bine.” 

„Mai vrei orez?” zic. 

„Nu”, zice. 

„Hai să-ţi mai dau”, zic. 

„Nu mai vreau”, zice. 

„Nu face nimic”, zic. „N-ai pentru ce.” 

„Ţi-a trecut capul?” zice mama. 

„Capul?” zic. 

„Mi-era teamă că iar te-apucă o migrenă de-ale tale”, 
zice. „Când ai venit acasă. Astăzi după-masă”. 

„A”, zic. „Nu, n-a ajuns chiar să fie o migrenă. Am fost 
atât de ocupați toată după-masa că nici n-am mai avut 
vreme să mă doară capul.” 

„De asta ai întârziat?” zice mama. O simţeam pe Quentin 
ascultând. M-am uitat la ea. Cuţitul şi furculiţa i se mişcau, 
dar am prins-o pândindu-mă, pe urmă şi-a lăsat iar ochii în 
farfurie. Zic: 

„Nu. Am împrumutat unui tip maşina pe la vreo trei şi a 
trebuit s-aştept până mi-a adus-o înapoi.” Am mâncat mai 
departe o vreme. 

„Cui?” zice mama 

„Unuia din ăştia de la circ”, zic. „Se pare că cumnatu- 
său se învârtea cu o fufă de-aici din oraş, şi a vrut să-i 
prindă.” 

Quentin tăcea, mestecând înainte. 

„N-ar trebui să le împrumuţi maşina la oameni din 


ăştia”, zice mama. „Prea eşti şi tu generos. De-asta nu ţi-o 
cer niciodată dacă pot să mă lipsesc de ea câtuşi de puţin.” 

„Tocmai că m-am gândit şi eu la asta, de la o vreme”, 
zic. „Dar mi-a adus-o îndărăt. E-n regulă. A spus c-a văzut 
ce voia să vadă.” 

„Şi cine era femeia aia?” zice mama. 

„ţi spun eu mai târziu”, zic. „Nu vreau să vorbesc 
despre lucruri de felul ăsta când e Quentin de faţă. 

Quentin se oprise din mâncat. Din când în când sorbea o 
gură de apă, pe urmă rămânea pleoştită acolo 
fărâmiţându-şi o bucată de pâine, cu faţa-nfundată în 
farfurie. 

„Da”, zice mama. „Chiar că-mi vine să cred că femeile ca 
mine care stau toată ziua închise în casă habar n-au de ce 
se petrece prin oraş.” 

„Păi da”, zic. „Chiar că habar n-au.” 

„Viaţa pe care am dus-o eu a fost atât de diferită”, zice 
mama. „Mulţumesc lui Dumnezeu că nici nu ştiu de 
asemenea blestemăţii. Nici măcar nu vreau să ştiu. Eu nu 
sunt ca alţii.” 

N-am mai spus nimic. Quentin şedea acolo fărâmiţându- 
şi pâinea până când m-am oprit şi eu din mâncat. Atunci 
zice: 

„Acum pot să mă duc?” fără să se uite la nimeni. 

„Ce?” zic. „Sigur că poţi să te duci. Ce, ne-ai aşteptat pe 
noi?” 

S-a uitat la mine. Îşi fărâmiţase pâinea de tot, dar 
mâinile îi lucrau mai departe ca şi cum ar mai fi avut ceva 
de fărâmiţat şi ochii îi fugeau încoace şi-ncolo ca ai unui 
animal încolţit şi pe urmă a început să-şi muşte buzele de 
parcă ar fi vrut să se otrăvească cu tot sulimanul pe care 
şi-l întinsese pe gură. 

„Bunico”, zice, „Bunico...” 

„Mai vrei ceva de mâncare?” zic. 

„De ce se poartă aşa cu mine, bunico?” zice. „Eu nu i-am 
făcut niciodată nimic”. 

„Eu aş vrea să văd că vă-nţelegeţi”, zice mama. „Voi 
sunteţi tot ce mi-a mai rămas, şi-aş vrea să vă văd că vă- 


nţelegeţi mai bine.” 

„E vina lui”, zice. „Nu vrea deloc să mă lase-n pace, şi 
am şi eu nevoie să fiu liniştită. Dacă nu mă mai vrea aici, 
de ce nu mă lasă să mă duc la...” 

„Gata”, zic. „Nu vreau să mai aud nici un cuvânt.” 

„Atunci de ce nu mă laşi în pace?” zice. „Mă... mă tot...” 

„Ţi-e omul cel mai apropiat, singurul care ar putea să-ţi 
ţină loc de tată”, zice mama. „Tu şi cu mine mâncăm 
pâinea lui. E normal ca el să se-aştepte în schimb să-l 
asculţi.” 

„El e de vină”, zice ea. A sărit în sus de pe scaun. „El mă 
face să fiu aşa. Dacă m-ar...” şi se uita la noi cu ochii ei 
încolţiţi, şi braţele, care-i rămăseseră lipite de trup, îi 
zvâcneau. 

„Dacă ce?” zic. 

„E vina ta, tu mă faci să fac d-astea”, zice ea. „Dacă sunt 
rea e pentru că a trebuit să fiu rea. Tu m-ai silit. Ce n-aş da 
să mor odată. De-am muri odată cu toţii”. Pe urmă a luat-o 
din loc. Am auzit-o fugind în sus pe scări. Pe urmă s-a 
trântit o uşă. 

„Asta-i primul lucru mai cu cap pe care l-a spus vreo- 
dată”, zic. 

„Nu s-a dus la şcoală astăzi”, zice mama 

„De unde ştii?” zic. „Ai fost în oraş?” 

„Ştiu eu”, zice. „Caută şi tu să fii mai înţelegător cu ea.” 

„Pentru asta ar trebui să facem în aşa fel încât să pot şi 
eu s-o văd mai des decât o dată pe zi”, zic. „Ar trebui s-o 
faci să vină întotdeauna la masă. Atunci aş putea să-i dau o 
bucăţică de carne în plus de fiecare dată.” 

„Sunt lucruri din astea mici pe care-ai putea să le faci 
pentru ea”, zice. 

„Cum ar fi să mă fac că n-aud când dumneata îmi ceri s- 
o fac să se ducă la şcoală?” zic. 

„Nu s-a dus la şcoală astăzi”, zice. „Ştiu că nu s-a dus. 
Zice că s-a dus să se plimbe cu maşina cu un băiat astăzi 
după-masă şi că tu te-ai ţinut după ei.” 

„Cum puteam să fac aşa ceva”, zic, „când ţi-am spus că 
i-am dat maşina cuiva toată după-amiaza? Oricum, dacă s-a 


dus sau nu azi la şcoală, e totuna acuma”, zic. „Dacă vrei 
să-ţi faci sânge rău pentru asta, mai aşteaptă şi dumneata 
până luni.” 

„Atâta am vrut ca tu şi cu ea să vă-nţelegeţi”, zice. „Dar 
a moştenit toate încăpăţânările ei. Şi pe-ale lui Quentin. 
Am spus de la-nceput, cu antecedentele astea pe care le 
are, să-i mai dăm şi numele ăsta. Câteodată mă gândesc că 
ea e blestemul lui Quentin şi al lui Caddy pe capul meu.” 

„Doamne Dumnezeule”, zic. „Ce-ţi mai trece şi dumitale 
prin cap. Nici nu-i de mirare că eşti bolnavă tot timpul.” 

„Ce?” zice. „Nu-nţeleg.” 

„Sper că nu”, zic. „O femeie cinstită nu înţelege o 
grămadă de lucruri pe care mai bine că nu le înţelege.” 

„Aşa au fost amândoi”, zice. „Se aliau cu taică-tău de 
fiecare data când încercam să-i fac să m-asculte. El spunea 
totdeauna că n-au nevoie să fie controlaţi, că ştiu şi singuri 
ce-i cinstit şi curat şi că asta-i tot ce trebuie învăţat cineva 
să ştie. Acuma, să fie mulţumit.” 

„Il ai pe Ben pe care poţi să te bizui”, zic. „Ţine-ţi firea.” 

„M-au exclus de la început cu bună ştiinţă din viaţa lor”, 
zice. „Intotdeauna erau ea şi cu Quentin. Totdeauna au 
complotat împotriva mea. Şi împotriva ta, deşi tu erai pe 
atunci prea mic ca să-ţi dai seama. Intotdeauna ne-au 
considerat pe mine şi pe tine nişte intruşi, ca şi pe unchiul 
Maury. Mereu îi spuneam lui taică-tău că le dă prea multă 
libertate, că prea-i lasă mult să stea unul cu altul. Când 
Quentin a început să se ducă la şcoală, a trebuit s-o lăsăm 
şi pe ea în anul următor, ca să fie cu el. N-a suportat 
niciodată ca vreunul din voi să facă ceva ce nu era şi ea în 
stare să facă. Vanitatea, asta a fost la ea, îngâmfare şi 
falsă mândrie. Şi pe urmă când au început necazurile cu 
ea, am ştiut de la început că şi Quentin are să se simtă 
obligat să facă ceva la fel de rău. Dar n-aş fi crezut că are 
să fie aşa de egoist ca să... Nici n-aş fi visat ca...” 

„Poate c-a ştiut c-are să fie o fată”, zic. „Şi că o singură 
femeie din astea e exact cât poate el să suporte.” 

„Ar fi putut s-o strunească el”, zice. „Mi se părea că-i 
singurul pentru care ea mai avea puţină consideraţie. Dar 


şi asta a fost o parte din blestem, cred eu.” 

„Da”, zic. „Păcat că n-am făcut-o eu în locul lui. Acuma 
ar fi dus-o cu mult mai bine.” 

„Vorbeşti aşa ca să mă faci să sufăr”, zice. „Dar şi merit. 
Când au început să vândă pământul ca să-l trimită pe 
Quentin la Harvard, i-am spus lui taică-tău că trebuie să se 
îngrijească să-ţi ofere şi ţie aceleaşi avantaje. Pe urmă 
când Herbert s-a oferit să-ţi dea o slujbă la bancă, mi-am 
spus: Jason s-a asigurat acuma, şi când au început 
cheltuielile şi a trebuit să vând mobila şi restul pajiştii, i- 
am scris ei imediat pentru că am zis că ea o să-nţeleagă că 
ea şi cu Quentin şi-au avut partea lor şi chiar şi o parte din 
partea lui Jason şi că acuma depinde de ea ca să-i dea o 
compensație. Mi-am spus c-o să facă asta din respect 
pentru tatăl ei. Am şi crezut aşa atunci. Dar în fond eu nu-s 
decât o biată femeie bătrână, eu am fost crescută să cred 
că oamenii se sacrifică pentru cei din neamul lor. E vina 
mea. Ai avut dreptate să mi-o reproşezi.” 

„Crezi c-am nevoie de ajutorul cuiva să stau pe propriile 
mele picioare?” zic. „Şi cu atât mai puţin din partea unei 
femei care nu poate să spună cine-i tatăl copilului ei.” 

„Jason”, zice. 

„Bine, bine”, zic. „N-am vrut să spun asta. N-am spus 
nimic.” 

„Dac-aş fi crezut că se poate întâmpla aşa ceva, după 
toate câte-am pătimit.” 

„Sigur că nu”, zic. „N-am spus nimic.” 

„Sper ca de asta cel puţin să fiu cruţată”, zice. 

„Sigur că da”, zic. „Seamănă prea mult cu ei amândoi ca 
să mai fie vreo îndoială.” 

„N-aş putea să suport aşa ceva”, zice. 

„Atunci nu te mai gândi la asta”, zic. „Te-a mai bătut la 
cap că vrea să iasă seara?” 

„Nu. Am făcut-o să înţeleagă că e spre binele ei şi că mai 
târziu are să-mi mulţumească. Îşi ia cărţile cu ea şi învaţă 
după ce o încui în camera ei. Văd uneori lumină la ea în 
cameră până la unsprezece noaptea.” 

„De unde ştii că-nvaţă?” zic. 


„Păi ce-ar putea să facă altceva acolo sus, singură?” 
zice. „Ei nu i-a plăcut niciodată să citească.” 

„Nu”, zic. „Dumneata n-ai de unde să ştii. Şi poţi să-i 
mulţumeşti lui Dumnezeu că nu”, zic. Doar că la ce-ar fi 
servit să spun asta tare. Ar fi făcut-o cel puţin să-nceapă 
iar. 

Am auzit-o ducându-se sus pe scări. Pe urmă a strigat-o 
pe Quentin şi Quentin a zis Ce? prin uşă. „Noapte bună”, a 
zis mama. Pe urmă am auzit cheia în broască şi mama s-a 
dus în camera ei. 

Când mi-am terminat ţigara şi m-am dus şi eu sus, 
lumina mai ardea încă. Vedeam gaura cheii goală, dar nu 
se auzea nici un sunet, învăţa liniştită. Poate că învățase 
chiar la şcoală să facă aşa ceva. l-am spus mamei noapte 
bună şi m-am dus în camera mea şi am scos cutia şi i-am 
mai numărat o dată. Îl auzeam pe Marele Scopit American 
sforăind ca un ferăstrău de pădure. Am citit undeva că-i 
aranjează aşa pe bărbaţi ca să le dea voci de femei. Dar 
poate că el nu ştia ce-i făcuseră. La drept vorbind nu-mi 
închipui nici măcar că ştia ce avusese de gând să facă el 
însuşi sau de ce domnul Burgess i-a dat în cap cu 
bulumacul de la gard. Şi dacă l-ar fi trimis la Jackson cât 
mai era încă sub anestezie nici nu şi-ar fi dat seama de 
deosebire. Numai că asta ar fi fost o chestie prea simplă 
pentru un Compson să se gândească la aşa ceva. Nici pe 
jumătate de ajuns de complicată. A trebuit s-aştepte să 
facă şi asta până când a scăpat odată şi-a încercat să 
violeze o fetiţă în plină stradă şi cu tatăl fetei stând acolo 
şi uitându-se la ei. Cum spun eu, n-au început destul de 
devreme cu tăiatul şi s-au şi oprit prea repede. Mai ştiu eu 
cel puţin două persoane care-ar avea nevoie de ceva în 
genul ăsta, şi una din ele nici măcar la o milă depărtare de- 
aici. Dar la urma urmei nu-mi vine să cred nici măcar că 
aşa ceva ar mai avea vreun efect. Cum zic eu, o dată ce-ai 
fost putoare, putoare rămâi. Şi măcar dacă aş putea să 
răsuflu o dată douăzeci şi patru de ore la rând fără vreun 
blestemat de ovrei din New York care să mă înveţe cum 
merg lucrurile. Nu vreau să mă îmbogăţesc din asta; decât 


cel mult să-i pot şi eu fraieri o dată pe toţi deştepţii ăştia. 
Nu cer decât o şansă cinstită să-mi iau banii îndărăt. Şi o 
dată ce-am realizat asta n-au decât s-aducă aici toată 
Strada Beale şi tot balamucul şi două din ele n-au decât să 
şi doarmă în patul meu şi unul din ăilalţi n-are decât să-mi 
ia locul la masă. 


Partea a patra 


8 aprilie 1928 


Lumina zorilor se ridica posomorâtă şi rece, un zid 
mişcător de luminiscenţă cenuşie dinspre nord-est, şi care 
în loc să se dizolve în umezeală părea să se dezintegreze în 
particule minuscule şi veninoase, ca praful, şi atunci când 
Dilsey deschise uşa colibei şi ieşi, năpădiră împungând-o 
ca nişte ace, pătrunzându-i dintr-o parte în carne, 
precipitându-se nu atât într-o umezeală cât într-o 
substanţă de calitatea uleiului subţiat, nu pe de-a întregul 
congelat. Avea pe cap o pălărie neagră de pai tare, aşezată 
pe deasupra turbanului, şi o capă de catifea cafenie 
bordată cu o blană anonimă, mâncată, pe deasupra unei 
rochii de mătase purpurie, şi se opri în prag, cu faţa 
fleşcăită, brăzdată de milioane de riduri, înălţată acum 
spre vremea de-afară, şi cu o mână descărnată, plată şi 
flască asemenea pântecelui unui peşte, şi apoi îşi dădu la o 
parte o clipă capa şi-şi examina corsajul rochiei. 

Rochia îi cădea moale de pe umeri peste sânii lăsaţi, pe 
urmă i se întindea peste pântece şi cădea iarăşi, 
balonându-se niţel peste veştmintele de dedesubt pe care 
avea să şi le scoată strat după strat pe măsură ce 
primăvara şi zilele calde aveau să se împlinească în culori 
regale, muribunde. Odinioară fusese o femeie voinică, însă 
acum scheletul i se înălța drapat lălâu în pielea fleşcăită 
care se întindea iarăşi peste un pântece aproape hidropic, 
ca şi cum muşchii şi țesuturile fuseseră odată curaj sau 
tărie, dar zilele sau anii le mistuiseră până când rămăsese 
doar scheletul neîmblânzit înălțându-se ca o ruină sau ca 
piatră de hotar deasupra măruntaielor somnolente, 


dăinuitoare, şi, încă şi mai sus, faţa prăbuşită care mai lăsa 
impresia că oasele înseşi au ieşit pe dinafară pielii, ridicată 
în ziua vântoasă cu o expresie şi resemnată şi dezamăgită 
ca a unui copil uluit, până când se întoarse şi intră iarăşi în 
casă închizând uşa. 

Chiar în faţa uşii pământul era golaş. Avea un fel de 
patină, ca şi cum de generaţii ar fi fost frecat de tălpi 
goale, semănând acum cu argintul vechi sau cu zidurile 
caselor mexicane tencuite cu mâna. Alături de casa, 
umbrind-o vara, erau trei duzi ale căror frunze pufoase 
aveau să fie mai târziu lăbărţate şi placide ca şi palmele 
unor mâini unduind alunecătoare şi strivite prin aerul 
mereu mişcător. Două stăncuţe veniră de nicăieri, se 
opriră în zbucnirea vântului ca nişte zdrenţe colorate de 
cârpă sau hârtie şi se aşezară apoi în duzi, unde prinseră 
să se legene într-o sporovăitoare alunecare şi zvâcnire, 
tipând în vântul care le sfâşia tipetele aspre ducându-le 
mai departe, pe rând, ca pe nişte zdrenţe de cârpă sau de 
hârtie. Apoi li se alăturară alte trei şi se legănară nesigure 
o vreme în crengile răsucite, cârâind. Uşa colibei se 
deschise şi Dilsey ieşi iarăşi, de data aceasta purtând o 
pălărie de fetru bărbătească şi o manta militară, pe sub 
poalele zdrenţuite ale căreia cădea în volane neregulate 
rochia ei albastră, revărsându-se mai departe în jurul ei pe 
când traversă curtea şi urcă treptele spre uşa bucătăriei. 

O clipă mai târziu ieşi, acum cu o umbrelă deschisă pe 
care o ţinea aplecată împotriva vântului, şi parcurse iarăşi 
curtea spre grămada de lemne, unde lăsă jos umbrela încă 
deschisă. Îndată după aceea o prinse şi o cumpăni şi o mai 
tinu în mână o vreme, privind în jur. Pe urmă o închise şi o 
lăsă jos pe pământ şi-şi strânse lemne peste braţul pe care 
şi-l îndoise spre piept, ridică umbrela şi o deschise în cele 
din urmă, întorcându-se către trepte, ţinând lemnele într- 
un echilibru precar în timp ce căuta să închidă umbrela, pe 
care o propti într-un colţ chiar lângă uşă. Lăsă lemnele sa 
cadă în ladă în spatele sobei. Apoi îşi scoase mantaua şi 
pălăria şi desprinse dintr-un cui din perete un şorţ pătat, 
şi-l puse şi aprinse focul în sobă. Pe când făcea asta, 


ridicând grătarul şi trântind capacele oalelor, doamna 
Compson începu s-o strige din capul scărilor. 

Era îmbrăcată într-un capot de mătase matlasat, 
ţinându-şi-l strâns sub bărbie. In cealaltă mână avea o 
pungă de cauciuc roşu pentru apă caldă şi se oprise în 
capul scărilor din spate strigând „Dilsey” la intervale 
regulate, fără inflexiuni, spre cuşca liniştită a scării care 
cobora într-un întuneric complet, deschizându-se apoi 
iarăşi acolo unde o fereastră cenuşie îşi trimitea lumina. 
„Dilsey”, striga, fără inflexiuni sau vreo emfază sau grabă, 
ca şi cum nici n-ar fi aşteptat vreun răspuns. „Dilsey”. 

Dilsey răspunse şi se opri din zdrăngănitul sobei, însă 
înainte de a fi putut traversa bucătăria doamna Compson o 
strigă iar şi, înainte de a fi traversat sufrageria şi de a-şi fi 
proiectat capul pe pata cenuşie a ferestrei, încă o dată. 

„Bine, bine”, spuse Dilsey. „Gata. Uite-mă. Ţi-o umplu 
cum am nişte apă caldă.” Işi strânse fustele în jurul ei 
urcând scările, întunecând cu totul lumina cea cenuşie. 
„Las-o jos şi du-te la loc în pat.” 

„Nu ştiam ce s-a întâmplat”, spuse doamna Compson. 
„Stau aşa trează de cel puţin o oră, şi n-am auzit un 
zgomot din bucătărie.” 

„Las-o jos şi du-te la loc în pat”, spuse Dilsey. Se chinuia 
să urce treptele, diformă, gâfâind. „Într-o clipă s-a pornit 
focul şi după aia ai imediat apă caldă.” 

„De cel puţin un ceas stau aşa, trează”, spuse doamna 
Compson. „Mă gândeam că poate aşteptaţi să cobor eu să 
fac focul.” 

Dilsey ajunse în capul scărilor şi luă punga de apă caldă, 
„Într-o clipă ţi-o umplu”, spuse. „Luster a dormit mai târziu 
în dimineaţa asta, c-a stat jumate de noapte la circu' ăla. 
Am făcut eu focu’. Du-te acuma, să nu-i trezeşti pe ăilalţi 
până nu-s gata eu.” 

„Dacă-i dai voie lui Luster să facă mai ştiu eu ce şi să nu- 
şi vadă de treaba lui, tu tragi ponoasele”, spuse doamna 
Compson, „Lui Jason n-o să-i placă deloc chestia asta, dacă 
află. Ştii foarte bine.” 

„Că doar nu s-a dus pe banii lui Jason”, spuse Dilsey. 


„Asta-i sigur.” Cobori treptele. Doamna Compson se 
întoarse în camera ei. Pe când se suia iar în pat, o auzea 
încă pe Dilsey coborând pe trepte cu un fel de încetineală 
dureroasă, înfricoşătoare, care ar fi ajuns înnebunitoare 
dacă n-ar fi încetat curând dincolo de legănarea tot mai 
înceată a uşii batante spre bucătărie. 

Intră în bucătărie, făcu focul şi începu să pregătească 
micul dejun. În toiul preparativelor se opri, se duse până la 
fereastră să privească spre coliba ei, pe urmă merse până 
la uşă, o deschise şi strigă în vremea vântoasă. 

„Luster”, strigă, oprindu-se să asculte, aplecându-şi faţa 
într-o parte ca să se ferească de vânt. „Mă, Luster?” 
Ascultă, şi apoi, tocmai când se pregătea să strige iarăşi, 
Luster apăru pe după colţul bucătăriei. 

„Da, vă rog?” spuse cu nevinovăție, atât de nevinovat 
încât Dilsey privi o clipă în jos spre el, nemişcată, ceva mai 
mult decât surprinsă. 

„Unde mi-ai fost?” spuse. 

„Nicăieri”, spuse el. „Doar în pivniţă.” 

„Ce faci tu în pivniţă?” spuse ea. „Nu mai sta afară în 
ploaie, prostule”, spuse. 

„N-am făcut nimic”, spuse el. Urcă treptele spre 
bucătărie. 

„Să nu-ndrăzneşti să intri aici fără un braţ de lemne”, 
spuse ea. „Uite, a trebuit s-aduc eu lemne în locul tău şi să 
aprind focul. Nu ţi-am spus aseară să nu pleci până nu-i 
lada de lemne plină vârf ?” 

„Da' am umplut-o”, spuse Luster. „Am umplut-o.” 

„Şi-atunci unde-s lemnele?” 

„Nu ştiu. Nici nu le-am atins.” 

„Haide, haide, umple-o acuma”, spuse ea. „Şi după aia 
du-te sus să vezi de Benjy.” 

Închise uşa. Luster se îndreptă spre grămada de lemne. 
Cele cinci  stăncuţe se  învârteau deasupra casei 
croncănind, aşezându-se apoi iarăşi în duzi. Ridică o piatră 
şi-aruncă în ele. „Huo”, zise. „Duceţi-vă la dracu’ de unde- 
aţi venit. Nu-i încă luni.” 

Se încărca din greu cu surcele. Nu mai putea să vadă pe 


deasupra grămezii pe care o ridicase în braţe şi se clătină 
până la trepte, şi apoi în sus pe ele, împleticindu-se în uşă 
cu zgomot, răspândind vreascuri în jur. Apoi veni Dilsey şi- 
i deschise uşa şi el se clătină împleticindu-se prin 
bucătărie. „Luster!” strigă ea, însă el lăsase lemnele să 
cadă în ladă cu un bubuit de tunet. „Uf!” spuse. 

„Vrei să scoli toată casa?” spuse Dilsey. Il pocni cu 
palma peste ceafă. „Acuma du-te sus şi-l îmbracă pe 
Benjy.” 

„Da, vă rog”, spuse el. Se îndreptă spre uşa de afară. 

„Un-te duci?” spuse Dilsey. 

„M-am gândit să mă duc mai bine prin dos şi să ocolesc 
spre faţă ca să n-o trezesc pe domnişoara Cahline.” 

„Du-te pe scările din dos cum ţi-am spus eu şi îmbracă-l 
pe Benjy”, spuse Dilsey. „Haide odată.” 

„Da, vă rog”, spuse Luster. Se întoarse şi ieşi pe uşa 
dinspre sufragerie, care după un timp se opri din legănare. 
Dilsey se pregătea să facă aluatul. Pe când mişca sita 
deasupra planşetei de aluat cânta, la început numai pentru 
sine, ceva fără melodie sau cuvinte, relua întruna, 
plângăreţ, auster, şi în timpul acesta lăsa să se cearnă o 
ninsoare uşoară, continuă, de făină. Soba începuse să 
încălzească încăperea, umplând-o cu sunetele mărunte, 
murmurătoare ale focului, şi curând ea ajunse să cânte mai 
tare, ca şi cum şi vocea i s-ar fi dezgheţat la căldura tot 
mai mare, şi apoi doamna Compson o strigă iarăşi din 
casă. Dilsey îşi ridică faţa ca şi cum ochii i-ar fi putut 
străbate, şi chiar i-ar fi şi străbătut, prin ziduri şi tavan şi 
ar fi văzut-o pe bătrână în capotul ei matlasat în capul 
scărilor, strigând-o cu o regularitate de mecanism. 

„Uf, Doamne”, spuse Dilsey. Lăsă jos sita, îşi culese 
poalele şorţului ştergându-şi mâinile şi ridică punga de pe 
scaunul unde-o pusese şi strânse şorţul în jurul cozii 
ibricului din care începuseră acum să iasă aburi vagi. „Un 
minut”, strigă. „Apa s-a încălzit chiar în momentul ăsta.” 

Însă doamna Compson nu voia punga şi, ţinând-o de gât 
ca pe-o găină moartă, Dilsey, ajunsă în josul scărilor, se 
opri să se uite în sus spre ea. 


„Nu-i Luster sus cu el?” spuse. 

„Luster nu-i în casă. Am tot aşteptat din pat să-l aud. 
Ştiam c-are să-ntârzie, dar tot credeam că are să vie la 
timp să nu-l lase pe Benjamin să-l trezească pe Jason în 
singura zi din săptămână când poate şi Jason să doarmă 
mai mult dimineaţa.” 

„Nu ştiu cum crezi că mai poate să doarmă cineva când 
stai pe palier şi ţipi la oameni de când se crapă de ziuă”, 
spuse Dilsey. Începu să urce treptele, muncindu-se din 
greu. „L-am trimis sus pe băiatu' ăla de-o jumătate de oră.” 

Doamna Compson o privea ţinându-şi capotul strâns sub 
bărbie. „Ce-ai de gând să faci?” spuse. 

„Mă duc să-l îmbrac pe Benjy şi-l duc jos în bucătărie, să 
nu-i trezească pe Jason sau pe Quentin”, spuse Dilsey. 

„N-ai început încă să pregăteşti micul dejun?” 

„Văd eu şi de asta”, spuse Dilsey. „Dumneata du-te la loc 
în pat până-ţi face Luster focul. E frig în dimineaţa asta.” 

„Ştiu”, spuse doamna Compson. „Mi-s gheaţă picioarele. 
Mi-au îngheţat aşa de tare că de-asta m-am şi trezit.” O 
privea pe Dilsey urcând scările. Dura mult. „Ştii cum se 
supără Jason când întârzie micul dejun”, spuse doamna 
Compson. 

„Nu pot să fac decât un singur lucru deodată”, spuse 
Dilsey. „Du-te la loc în pat, până n-ajung să te am şi pe 
dumneata pe cap în dimineaţa asta.” 

„Dacă ai de gând să laşi totul baltă ca să vezi de 
Benjamin, atunci mai bine să mă duc eu jos să pregătesc 
micul dejun. Ştii tot atât de bine ca şi mine cum face Jason 
când întârzii.” 

„Şi cine crezi c-o să mănânce terciul pe care-l faci 
dumneata?” spuse Dilsey. „Vrei să-mi spui? Hai, du-te”, 
spuse muncindu-se să urce treptele. Doamna Compson 
şedea locului privind-o cum urcă sprijinindu-se cu o mână 
de perete, ţinându-şi fustele cu cealaltă. 

„Ai de gând să-l trezeşti ca să-l îmbraci?” spuse. 

Dilsey se opri. Rămase acolo, cu piciorul ridicat spre 
treapta următoare, cu o mână pe perete şi cu pata cenuşie 
a ferestrei în spate, ea însăşi o pată diformă, nemişcată. 


„Păi nu s-a trezit?” spuse. 

„Nu se trezise când m-am uitat eu în camera lui”, spuse 
doamna Compson. „Dar e trecut de ora când se scoală el. 
Nu doarme niciodată mai târziu de şapte şi jumătate. Ştii 
foarte bine.” 

Dilsey nu spuse nimic. Nu mai făcu nici o mişcare, dar 
deşi nu o putea vedea decât ca o formă indistinctă fără 
adâncime, doamna Compson ştiu că îşi lăsase puţin faţa în 
jos şi că stătea acum ca o vacă în ploaie, ţinând mai 
departe de gât punga goală de apă. 

„Nu eşti tu singura care trebuie să îndure”, spuse 
doamna Compson. „Nu eşti chemată să răspunzi. Tu poţi 
să pleci. Nu trebuie să suferi zi de zi. Tu nu le datorezi 
nimic lor, amintirii domnului Compson. Ştiu bine că n-ai 
simţit niciodată nici un pic de iubire pentru Jason. Nici n-ai 
încercat s-ascunzi asta”. 

Dilsey nu spuse nimic. Se întoarse încet şi cobori, 
lăsându-şi trupul din treaptă în treaptă, aşa cum fac copiii, 
cu o mână pe perete. „Du-te şi lasă-l în pace”, spuse. „Nu 
te mai duce la el. Îl trimit eu sus pe Luster cum îl găsesc. 
Dumneata lasă-l în pace.” 

Se reîntoarse în bucătărie. Privi în sobă, apoi îşi trase 
şorţul peste cap, îşi puse mantaua pe umeri şi deschise uşa 
de afară să se uite în sus şi în jos prin curte. Vremea de 
afară îi intră în carne, aspră şi meticuloasă, cu acele ei. 
Însă altceva nu se vedea mişcându-se. Cobori treptele cu 
precauţie, ca şi cum n-ar fi vrut să facă zgomot, şi dădu 
colţul lângă bucătărie. Şi exact atunci Luster ieşi cu grabă 
şi nevinovăție pe uşa pivniţei. 

Dilsey se opri locului. „Ce faci aici?” spuse. 

„Nimic”, spuse Luster. „Domnu' Jason zicea că să văd de 
unde curge apa aşa în pivniţă.” 

„Şi când ţi-a spus să vezi de asta?” spuse Dilsey. „De 
anu’ nou anţărţ, nu?” 

„Mă gândeam să mă duc să mă uit acuma că tot dorm 
ei”, spuse Luster. Dilsey merse până la uşa pivniţei. El se 
dădu la o parte şi ea privi aplecându-se în obscuritatea 
mirosind a pământ umed şi a mucegai şi a cauciuc. 


„Hm”, spuse Dilsey. Îl privi iarăşi pe Luster. El îi susţinu 
privirea absent, nevinovat şi naiv. „Nu ştiu ce făceai, dar 
ştiu că nu era treaba ta să faci ceva aici. Mă necăjeşti şi tu 
în dimineaţa asta pentru că vezi că toţi ăilalţi se ţin de 
capul meu, nu? Du-te acuma sus şi vezi de Benjy, auzi ce-ţi 
spun?” 

„Da, vă rog”, spuse Luster. Se îndreptă spre uşa 
bucătăriei repede. 

„Stai”, spuse Dilsey. „Mai adu-mi un braţ de lemne cât 
mai sunt acuma cu ochii pe tine.” 

„Da, vă rog”, spuse el. Trecu pe lângă ea pe trepte şi se 
duse la grămada de lemne. Când o clipă mai târziu se 
pocni iar pe bâjbâite de uşă, şi de data aceasta invizibil şi 
orb înlăuntrul şi dincolo de avatarul lui de vreascuri, 
Dilsey îi deschise uşa şi-l conduse prin bucătărie cu o 
mână fermă. 

„Aruncă-le tu în ladă iar”, spuse ea. „Aruncă-le tu 
numai.” 

„Păi ce pot eu să fac?” spuse Luster gâfâind. „Cum să le 
dau drumu' altfel?” i 

„Atunci stai şi mai ţine-le-n brațe niţel”, spuse Dilsey. Il 
descarcă surcică după surcică. „Ce-i cu tine în dimineaţa 
asta? De când te tot trimit după lemne şi niciodată până 
acuma nu mi-ai adus mai mult de şase surcele deodată. Ce 
mai ai de gând să-mi ceri azi? N-a plecat încă circu' ăla?” 

„Ba da. A plecat.” 

Ea lăsă ultima surcică în ladă. „Acuma du-te sus şi vezi 
de Benjy, cum ţi-am spus”, spuse. „Şi să nu-l mai aud pe 
nici unu’ că ţipă la mine de sus până nu-i gata masa şi sun 
clopoţelul. Auzi ce-ţi spun eu?” 

„Da, vă rog”, spuse Luster. Dispăru prin uşa batantă. 
Dilsey mai puse lemne în sobă şi se reîntoarse spre 
planşeta cu aluatul. Curând începu să cânte iarăşi. 

Camera se încălzi. Pielea lui Dilsey începea să capete un 
luciu bogat faţă de aspectul mat, ca suflat cu cenuşă, pe 
care îl avusese atât pielea ei cât şi a lui Luster, şi se mişca 
prin bucătărie adunând în jurul ei ingredientele necesare 
pentru gătitul micului dejun, pregătind masa. Pe perete, 


deasupra dulapului, invizibilă până nu se făcea noapte şi 
chiar şi atunci, la lumina lămpii, păstrând o profunzime 
enigmatică din cauză că nu avea decât o singură limbă, o 
pendulă îşi făcea auzit tic-tacul şi apoi, cu un sunet 
pregătitor, ca şi cum şi-ar fi dres glasul, bătu de cinci ori. 

„Ceasu' opt”, spuse Dilsey. Se opri şi-şi înălţă capul spre 
susul scărilor, ascultând. Dar nu se auzea nimic în afară de 
pendulă şi de foc. Deschise cuptorul şi se uită la forma cu 
aluatul de pâine, apoi, aplecată încă, rămase nemişcată în 
timp ce cineva începu să coboare scările. Auzi paşii 
traversând sufrageria, apoi uşa batantă se deschise şi intră 
Luster, urmat de un bărbat masiv care părea să fi fost 
plămădit dintr-o substanţă ale cărei particule nu voiau sau 
nu puteau să se coaguleze una într-alta sau cu scheletul 
care le susţinea. Pielea lui spână avea un aspect mort; 
hidropic parcă, se mişca cu un mers împleticit, ca un urs 
dresat. Părul îi era blond deschis şi cu firul subţire. Îi 
fusese pieptănat lins în jos pe frunte, ca al copiilor din 
daghereotipii. Ochii îi erau limpezi, de un albastru spălăcit, 
dulceag, ca albăstreaua, gura cu buze groase îi atârna 
deschisă, lăsând să se prelingă puţină salivă. 

„li e frig?” spuse Dilsey. Işi şterse mâinile de şort şi 
atinse mâna bărbatului. 

„Chiar dacă lui nu-i e, mie mi-e”, spuse Luster. 
„Intotdeauna-i frig de Paşti. Niciodată n-am văzut să nu fie. 
Domnişoara Cahline zice că dacă n-ai timp să-i pregăteşti 
punga cu apă caldă nu-i nimic.” 

„Uh, Doamne”, spuse Dilsey. Trase un scaun în colţul 
dintre lada cu lemne şi sobă. Bărbatul se duse ascultător şi 
se aşeză pe el. „Uită-te prin sufragerie şi vezi unde-am 
lăsat punga aia”, spuse Dilsey. Luster aduse punga de 
cauciuc din sufragerie şi Dilsey o umplu şi i-o dădu în 
mână. „Du-te repede”, spuse ea. „Vezi dacă s-a trezit 
Jason. Spune-i că-i gata masa.” 

Luster ieşi. Ben şedea lângă sobă. Şedea prăbuşit în 
scaun, complet nemişcat, în afara de cap, care i se clătina 
într-o moţăiala continuă pe când o urmărea pe Dilsey cu 
privirea lui vagă, blândă cum se mişca prin cameră. Luster 


se întoarse. 

„S-a sculat”, spuse. „Domnişoara Cahline zice că să pui 
masa.” Merse până la sobă şi-şi întinse mâinile cu palmele 
în jos deasupra grătarului. „S-a sculat şi-ncă cum”, spuse. 
„Cu dosu-n sus.” 

„Ce mai ai acuma?” spuse Dilsey. „Dă-te la o parte de- 
aici. Cum pot să mai văd de masă dacă-mi stai aici, în faţa 
focului?” 

„Mi-e frig”, spuse Luster. 

„Ar fi trebuit să te gândeşti la asta adineauri când tot 
dădeai fuga jos în pivniţă”, spuse Dilsey. „Ce-are Jason?” 

„Zice că eu şi cu Benjy i-am spart geamu-n camera lui.” 

„Da' ce, i s-a spart vreun geam?” spuse Dilsey. 

„Aşa zice”, spuse Luster. „Zice că i l-am spart eu.” 

„Cum puteai să i-l spargi când îşi ţine uşa încuiată la 
cameră şi ziua şi noaptea?” 

„Zice că i l-am spart c-am dat cu pietre”, spuse Luster. 

„Şi-ai dat?” 

„Da' deloc”, spuse Luster. 

„Pe mine să nu mă minţi, mă băiete”, spuse Dilsey. 

„Da' nu l-am spart eu”, spuse Luster. „Întreabă-l pe 
Benjy. Eu nici nu mă uit la fereastra lui.” 

„Atunci cine i l-o fi spart?” spuse Dilsey. „Face şi el 
scandal s-o scoale pe Quentin”, spuse, scoțând tava din 
cuptor. 

„Aşa zic şi eu”, spuse Luster. „Ăştia-s oamenii dracului. 
Îmi pare bine că nu-s şi eu din familia lor.” 

„Că nu eşti din familia cui?” spuse Dilsey. „Să-ţi spun eu, 
negrule, tu ai tot atâta blestemăţie de Compson în tine cât 
oricare din ei. Spui drept-drept că n-ai spart tu geamu' 
ăla?” 

„Ce treabă aveam eu să i-l sparg?” 

„Ce treabă ai tu să faci toate drăciile pe care le faci?” 
spuse Dilsey. „Vezi de el acuma să nu se mai ardă iar la 
mână până mă duc eu să pun masa.” 

Se duse în sufragerie şi o auziră umblând pe-acolo, apoi 
se întoarse, puse un platou pe masa de bucătărie şi aşeză 
mâncarea pe ea. Ben o urmărea cu ochii, cu balele 


prelingându-i-se pe bărbie, scoțând un sunet mic, pofticios. 

„Acuma, dragule”, spuse ea. „Uite mâncarea ta. Adu-i 
scaunu', Luster.” Luster trase scaunul lângă masă şi Ben 
se aşeză gemând şi cu balele prelingându-i-se. Dilsey îi 
legă un şervet la gât şi-i şterse gura cu un colţ. „Şi ai grijă 
şi tu o dată să nu-i mai curgă pe haine”, spuse ea 
întinzându-i lui Luster o lingură. 

Ben nu mai scâncea. Privea cum i se ridică lingura spre 
gură. Ca şi cum şi pofta i-ar fi fost paralizată, şi chiar 
foamea nearticulată, fără să-şi dea seama că-i e foame. 
Luster îl hrănea cu îndemânare şi absent. Din când în când 
îi revenea atenţia destul de mult timp ca să-l facă să tragă 
lingura într-o parte aşa ca Ben să-şi clămpăne gura în gol, 
dar era evident că lui Luster îi umbla gândul în altă parte. 
Cealaltă mână îi rămăsese pe spătarul scaunului şi pe 
suprafaţa moartă a lemnului se mişca delicat, parcă 
pipăind, ca şi cum ar fi vrut să scoată o melodie inaudibilă 
din golul fără viaţă, şi o dată chiar şi uită să-l mai 
necăjească pe Ben cu lingura în vreme ce degetele îi 
mângâiau lemnul lustruit într-un arpegiu complicat şi tăcut 
până când Ben îl aduse la realitate începând iarăşi să 
geamă. 

În sufragerie Dilsey se mişca încoace şi încolo. Curând 
sună dintr-un clopoțel limpede, apoi din bucătărie Luster îi 
auzi coborând pe doamna Compson şi pe Jason, pe urmă 
vocea lui Jason, şi ochii i se rostogoliră albi în orbite, 
ascultând cu atenţie. 

„Sigur, ştiu că nu l-au spart ei”, spuse Jason. „Sigur, 
ştiu. Poate că s-a spart când s-a schimbat vremea.” 

„Nu-nţeleg cum de s-a spart”, spuse doamna Compson. 
„Camera ta e toată vremea încuiată, aşa cum o laşi tu când 
pleci în oraş. Nu intră acolo nimeni dintre noi decât 
duminica, când se face curăţenie. N-aş vrea să crezi că 
umblu unde nu-i treaba mea, sau că i-aş permite cuiva s-o 
facă.” 

„N-am spus că l-ai spart dumneata, nu?” spuse Jason. 

„Nici nu vreau să intru în camera ta”, spuse doamna 
Compson. „Eu respect viaţa personală a oricui. N-aş trece 


pragul camerei tale nici dac-aş avea cheie.” 

„Da”, spuse Jason. „Ştiu că cheile dumitale nu se 
potrivesc. De asta am şi schimbat broasca. Ce vreau eu să 
ştiu e cum de s-a spart geamul ăla.” 

„Luster zice că nu l-a spart el”, spuse Dilsey. 

„Ştiu asta şi fără să-l întreb”, spuse Jason. „Quentin 
unde e?” spuse. 

„E-acolo unde e în fiecare duminică dimineaţa”, spuse 
Dilsey. „Da' ce-i cu tine de câteva zile-ncoace?” 

„Aha, ei, o să schimbăm noi chestiile astea”, spuse 
Jason. „Du-te sus şi spune-i că-i gata micul dejun”. 

„Las-o în pace acuma, Jason”, spuse Dilsey. „Se scoală 
pentru micul dejun toată săptămâna, şi duminica 
domnişoara Cahline o lasă să mai stea în pat. Parcă tu nu 
ştii.” 

„Nu pot să-mi permit să hrănesc o bucătărie plină de 
negri numai ca s-o servească pe ea când are ea chef, oricât 
de mult aş vrea”, spuse Jason. „Du-te şi spune-i să coboare 
pentru micul dejun.” : 

„N-are nevoie s-o servească nimeni”, spuse Dilsey. „li ţin 
mâncarea la cald şi ea...” 

„M-ai auzit ce ţi-am spus?” spuse Jason. 

„Te-am auzit”, spuse Dilsey. „E tot ce-aud când eşti tu 
acasă. Când nu-i Quentin sau maică-ta, e Luster sau Ben. 
De ce-l laşi să se poarte aşa, domnişoară Cahline?” 

„Fă cum spune el”, spuse doamna Compson. „El e capul 
familiei acum. E dreptul lui să ne ceară să-i respectăm 
dorinţele. Eu încerc să fac asta, şi dacă pot eu, poţi foarte 
bine şi tu.” 

„N-are nici un rost să fie aşa rău şi s-o aducă pe Quentin 
jos la masă numai pentru că aşa are el chef, spuse Dilsey. 
„Poate ăi fi crezând că ea ţi-a spart geamu' ăla?” 

„L-ar fi spart, dacă i-ar fi venit în minte s-o facă”, spuse 
Jason. „Du-te şi fă cum ţi-am spus.” 

„Şi nici nu i-aş lua-o în nume de rău dac-ar fi făcut-o”, 
spuse Dilsey îndreptându-se către scară. „Cu tine care o 
tot cicăleşti toată vremea cât eşti acasă.” 

„9s$s, Dilsey”, spuse doamna Compson. „Nu-i treaba ta 


şi nici a mea să-i spunem lui Jason ce să facă. Uneori şi eu 
cred că n-are dreptate, dar încerc să-i respect dorinţele, ca 
să fie mai bine pentru noi toţi. Dacă eu am destulă putere 
să cobor la masă, şi Quentin are.” 

Dilsey ieşi. O auziră urcând pe scară. O auziră multă 
vreme pe scară. 

„Ai nişte servitori tot unul şi unul”, spuse Jason. O servi 
pe maică-sa şi-şi puse şi lui în farfurie. „Ai avut vreodată 
unul care să merite osteneala să-l omori în bătaie? Trebuie 
să fi avut vreunul pe vremea când eram prea mic ca să-mi 
mai aduc aminte.” 

„Trebuie să le fac gusturile”, spuse doamna Compson. 
„Depind în aşa mare măsură de ei. Nu mai am putere. Ce 
n-aş da să mai fiu ca altădată. Ce n-aş da să pot face eu 
toată treaba în casă. Măcar cu atâta să-ţi mai uşurez 
viaţa.” 

„Şi atunci în ce cocină de porci am trăi”, spuse Jason. 
„Dilsey, grăbeşte-te odată”, strigă. 

„Ştiu că mă condamni”, spuse doamna Compson, „că le 
dau voie să se ducă la biserică astăzi.” 

„Să se ducă unde?” spuse Jason. „Ce, n-a mai plecat 
odată dracului circu' ăla?” 

„La biserică”, spuse doamna Compson. „E o slujbă 
specială de Paşti pentru negri. l-am promis lui Dilsey de- 
acum două săptămâni că-i las să se ducă.” 

„Asta înseamnă c-o s-avem mâncare rece la masă”, 
spuse Jason. „Dac-om avea-o şi pe-aia” 

„Ştiu că-i vina mea”, spuse doamna Compson. „Ştiu că 
mă condamni.” 

„Pentru ce să te condamn?” spuse Jason. „Doar nu 
dumneata l-ai înviat pe Cristos, nu?” 

O auziră pe Dilsey urcând ultima treaptă, apoi paşii ei 
sus pe palier. 

„Quentin”, spuse ea. Când strigă prima dată, Jason îşi 
lăsă pe masă cuțitul şi furculiţa, şi el şi cu maică-sa păreau 
amândoi că aşteaptă, despărțiți de lungimea mesei, în 
atitudini identice; unul viclean şi rece, cu părul castaniu 
cârlionţat în două bucle încăpăţânate, câte una de fiecare 


parte a frunţii, ca o caricatură de barman, şi cu ochii 
căprui cu irişii cercuiţi cu negru, ca nişte bile, cealaltă 
cârcotaşă şi rece, cu părul perfect alb şi ochii umflaţi şi 
pungiţi şi atât de întunecaţi încât păreau să fie numai iris 
sau numai pupilă. 

„Quentin”, spuse  Dilsey.  „Scoală-te, drăguţo. Te 
aşteaptă jos cu masa.” 

„Nu pot să-nţeleg cum de s-a spart geamul ăla”, spuse 
doamna Compson. „Eşti sigur că ieri s-a întâmplat? Poate 
c-o fi aşa de mult, cu vremea asta caldă. E geamul de sus, 
din spatele storului.” 

„Ţi-am spus pentru ultima oară că s-a spart ieri”, spuse 
Jason. „Crezi că nu-mi cunosc camera în care stau? Crezi 
c-aş fi stat aşa o săptămână cu o gaură în geam destul de 
mare să-ţi bagi mâna prin...” vocea îi încetă, îi pieri, îl 
părăsi privind-o pe maică-sa cu ochi care o clipă fură goi 
de orice expresie. Era ca şi cum ochii lui şi-ar fi ţinut 
respiraţia în timp ce maică-sa îl privea, cu faţa ei căzută şi 
cârcotaşă, veşnică, clarvăzătoare, şi totuşi obtuză. Pe când 
şedeau aşa, Dilsey spuse: 

„Quentin. Nu te mai juca cu mine, fetiţo. Vino la masă, 
dragă. Te-aşteaptă jos.” 

„Nu pot să-nţeleg”, spuse doamna Compson. „Ca şi cum 
ar fi vrut cineva să intre în casă...” Jason sări în picioare. 
Scaunul îi căzu pe spate cu zgomot. „Ce...” spuse doamna 
Compson, privindu-l în timp ce el fugi pe lângă ea, sărind 
mai multe trepte deodată în sus pe scări, până ajunse 
lângă Dilsey. Faţa lui era acum în umbră, şi Dilsey spuse: 

„E îmbufnată. Maică-ta nu i-a descuiat...” Însă Jason 
alergă pe lângă ea, în josul coridorului, până la o uşa. Nu 
strigă. Apucă clanţa şi o încercă, apoi se opri cu mâna pe 
clanţă şi capul aplecat puţin, ca şi cum ar fi ascultat ceva 
mult mai îndepărtat decât spaţiul dimensionat de dincolo 
de uşă, ceva pe care şi începuse să-l audă. Avea aerul 
cuiva care face mişcările celui care ascultă pentru a se 
înşela singur că n-a auzit încă nimic. În spatele lui, doamna 
Compson urca scările strigându-l pe nume. Apoi o văzu pe 
Dilsey şi nu-l mai strigă pe el şi începu s-o strige pe Dilsey 


în schimb. 

„Dacă-ţi spun că nu i-a descuiat încă uşa”, spuse Dilsey. 

Când o auzi vorbind, el se întoarse şi fugi către ea, însă 
glasul îi era liniştit, indiferent. „Are cheia la ea?” spuse. „O 
are la ea în buzunar acuma sau...” 

„Dilsey”, strigă doamna Compson de pe scară. 

„Ce să aibă?” spuse Dilsey. „De ce n-aştepţi...” 

„Cheia”, spuse Jason. „De la uşa asta. O are la ea toată 
vremea? Mama.” Apoi o văzu pe doamna Compson şi 
cobori treptele până la ea. „Dă-mi cheia”, spuse. Incepu să- 
i pipăie buzunarele rochiei negre uzate în care era 
îmbrăcată. Ea se împotrivi. 

„Jason”, spuse. „Jason. Tu şi cu Dilsey vreţi iar să mă 
faceţi să cad la pat?” spuse, încercând să-l împingă la o 
parte. „Nu puteţi să mă lăsaţi liniştită nici măcar 
duminica?” 

„Cheia”, spuse Jason, pipăind-o. „Dă-o-ncoace.” Se uită 
peste umăr spre uşă ca şi cum s-ar fi aşteptat s-o vadă 
deschizându-se înainte de a fi putut ajunge până la ea cu 
cheia pe care n-o avea. 

„Dilsey!” spuse doamna Compson, strângându-şi rochia 
în jurul trupului N 

„Dă-mi cheia, băbătie!” strigă deodată Jason. li smulse 
din buzunar un ghem uriaş de chei prinse de un inel de fier 
ca al unui temnicer din Evul Mediu şi alergă înapoi pe 
palier cu cele două femei după el. 

„Jason!” spuse doamna Compson. „N-are s-o găsească 
pe-aia bună”, spuse. „Ştii că nu las niciodată pe nimeni să 
umble cu cheile mele. Dilsey”, spuse ea. Începu să plângă 
cu zgomot 

„9$$s”, spuse Dilsey. „Nu-i face nimic. Nu-l las eu.” 

„Dar duminică, în casa mea”, spuse doamna Compson. 
„Când m-am străduit atâta să-i cresc creştineşte. Lasă-mă 
pe mine să găsesc cheia, Jason”, spuse. li puse mâna pe 
braţ. Apoi încercă să se lupte cu el, însă el o împinse la o 
parte, cu o mişcare din cot, şi o privi o clipă, cu ochii reci 
şi hăituiţi, apoi se întoarse iarăşi spre uşă şi spre cheile 
care i se împotriveau. 


n 

„$Sş$s”, spuse Dilsey. „Mă, Jason 

„S-a întâmplat ceva îngrozitor”, spuse doamna Compson, 
gemând iarăşi. „Simt eu. Jason”, spuse, agăţându-se din 
nou de el. „Nu mă lasă nici să caut cheia de la o cameră 
din casa mea!” 

„Hai, taci”, spuse Dilsey. „Ce vrei să se întâmple? Sunt 
eu aici. Nu-l las eu să-i facă nimic. Quentin”, spuse, 
ridicând glasul. „Nu te speria, fetiţo. Sunt eu aici.” 

Uşa cedă, deschizându-se înăuntru. El se opri o clipă în 
cadrul ei, ascunzând camera, apoi se dădu la o parte. 
„Intraţi”, spuse cu o voce năclăită, stinsă. Ele intrară. Nu 
era camera unei fete. Nu era camera nimănui, şi mirosul 
vag de cosmetice ieftine şi cele câteva obiecte feminine şi 
celelalte urme ale eforturilor grosolane şi disperate de a-i 
imprima un aer feminin nu făcuseră decât să-i accentueze 
aspectul anonim, atmosfera moartă, stereotipă, provizorie 
a camerelor mobilate. Patul nu fusese făcut pentru noapte. 
Pe duşumea zăcea un veştmânt intim, murdar, de mătase 
ieftină de o nuanţă cam prea roză; din sertarul pe jumătate 
deschis al biroului atârna un singur ciorap. Fereastra era 
deschisă. Afară, foarte aproape de casă, creştea un păr. 
Era înflorit şi ramurile lui mângâiau, zgâriau peretele casei 
şi aerul mărunţit, intrând pe fereastră, aducând în cameră 
mireasma uitată a florilor. 

„Ei, vezi”, spuse Dilsey. „Nu ţi-am spus eu că nu-i 
nimic?” 

„Nu-i nimic?” spuse doamna Compson. Dilsey o urmă în 
cameră şi îi puse mâna pe braţ. 

„Hai cu mine să te-ntinzi în pat”, spuse. „i-o găsesc eu 
în zece minute.” 

Doamna Compson o scutură la o parte. „Găseşte biletul”, 
spuse ea. „Quentin a lăsat un bilet când s-a...” 

„Bine, bine”, spuse Dilsey. „Îl găsesc eu. Hai acuma în 
camera dumitale.” 

„Am ştiut eu c-o să se întâmple asta din clipa când au 
botezat-o Quentin”, spuse doamna Compson. Merse până 
la birou şi începu să caute printre obiectele împrăştiate 
acolo - o sticluţă de colonie, o cutie de pudră, un creion cu 


capătul mân-cat, o foarfecă cu o lamă ruptă trântită pe o 
basma cârpită şi murdară de pudră şi pătată de ruj de 
buze. „Caută biletul”, spuse. 

„ll caut”, spuse Dilsey. „Haide acuma îl găsim noi, eu şi 
Jason. Du-te în camera dumitale.” 

„Jason”, spuse doamna Compson. „Unde-i?” Se duse 
până la uşă. Dilsey o urmă pe palier, până la altă uşă. Era 
închisă. „Jason”, strigă ea prin uşă. Nu veni nici un 
răspuns, încercă clanţa, apoi îl strigă iarăşi. Insă nu veni 
nici acuma vreun răspuns, pentru că el arunca peste umăr 
claie peste grămadă tot felul de lucruri din dulap: haine, 
pantofi, o valiză. Apoi apăru în mână cu o bucată de 
scândură tăiată cu ferăstrăul ca să se îmbuce într-alta, o 
puse jos, intră iarăşi în dulap şi ieşi cu o cutie de metal. O 
puse pe pat şi rămase în picioare uitându-se la 
încuietoarea sfărâmată a cutiei în timp ce-şi scotea un inel 
de chei din buzunar şi alese o cheie, şi încă o clipă rămase 
în picioare cu cheia aleasă în mână, privind încuietoarea 
sfărâmată, apoi puse cheia la loc în buzunar şi scoase cu 
grijă pe pat conţinutul cutiei. Tot cu grijă trie hârtiile, 
luându-le în mână una câte una şi scuturându-le. Apoi 
răsturnă cutia şi o scutură şi puse încet la loc hârtiile şi 
rămase iarăşi nemişcat în picioare, privind încuietoarea 
sfărâmată, ţinând cutia în mâini, cu capul puţin aplecat. 
Afară prin fereastră auzea nişte ciori rotindu-se, ţipând, 
trecând pe lângă fereastră, şi mai departe croncănitul lor 
dus de vânt, şi undeva trecu un automobil şi zgomotul lui 
muri şi el. Dincolo de uşă maică-sa îl strigă iarăşi, însă el 
nu se clinti. O auzi pe Dilsey cum o duce pe palier, şi apoi 
se închise o uşă. Atunci puse cutia înapoi în dulap şi 
aruncă lucrurile la loc înăuntru şi cobori pe scară spre 
telefon. În timp ce stătea acolo cu receptorul la ureche, 
aşteptând, Dilsey cobori şi ea pe scară. Il privi fără să se 
oprească şi trecu mai departe. 

Obţinu legătura. „Aici e Jason Compson”, spuse el, şi 
glasul îi era atât de năclăit şi aspru, încât trebui să repete. 
„Jason Compson”, spuse, controlându-şi glasul. 
„Pregăteşte o maşină cu un adjunct, dacă dumneata nu 


poţi să mergi, în zece minute. Vin eu... Ce? Furt. Acasă la 
mine. Ştiu cine a... Furt, îţi spun. Pregăteşte o maşină... 
Ce? Nu eşti plătit să aplici legea?... Da, sunt acolo în cinci 
minute. Pregăteşte maşina gata de plecare imediat. Dacă 
nu, te reclam la guvernator.” 

Trânti receptorul la loc şi traversă sufrageria, unde 
mâncarea de-abia începută mai era încă pe masă, rece, şi 
intră în bucătărie. Dilsey umplea punga cu apă caldă. Ben 
şedea pe scaun, liniştit, gol de orice expresie. Lângă el 
Luster părea un căţel dezgheţat, la pândă. Mânca ceva. 
Jason dădu prin bucătărie. 

„Nu mănânci?” spuse Dilsey. El nu-i dădu nici o atenţie. 
„Du-te şi mănâncă-ţi micul dejun, Jason.” El merse mai 
departe. Uşa de afară se trânti în urma lui. Luster se ridică 
de pe scaun, se duse la fereastră şi privi afară. 

„Hopa”, spuse. „Ce s-a-ntâmplat? A bătut-o pe 
domnişoara Quentin?” 

„Tu ţine-ţi gura”, spuse Dilsey. „Dacă-l faci pe Benjy să- 
nceapă, îţi sucesc gâtul cu mâna mea. [ine-l liniştit aici 
până mă-ntorc eu.” Puse dopul la punga de cauciuc şi ieşi 
din bucătărie. O auziră urcând scările şi pe urmă îl auziră 
pe Jason trecând în maşină pe lângă casă. Pe urmă în 
bucătărie nu se mai auzi nici un zgomot, în afară de 
murmurul şuierător al ibricului şi de ceas. 

„Ştii ce cred eu?” spuse Luster. „Pe cât c-a bătut-o măr. 
Pe cât c-a bătut-o peste cap şi acuma se duce s-aducă 
doctorul. Eu aşa zic.” Pendula îşi continua tic-tacul 
solemnă şi profundă. Ar fi putut fi însuşi pulsul uscat al 
acestei case în ruină; după o vreme hârâi şi-şi drese glasul 
şi bătu de şase ori. Ben se uită în sus la ea, apoi privi 
silueta de ghiulea a capului lui Luster profilându-se pe 
fereastră şi începu să moţăie iar din cap, lăsând să i se 
scurgă salivă pe bărbie. Scânci. 

„Taci, mă tâmpitule”, spuse Luster fără să se întoarcă 
spre el. „Cred că azi nu mai mergem la biserică”. Însă Ben 
şedea mai departe pe scaun, cu mâinile lui mari şi moi 
atârnându-i între genunchi,  văicărindu-se  încetişor. 
Deodată începu să plângă, un urlet lent, fără înţeles, dar 


susţinut. „$şşş”, spuse Luster. Se întoarse şi-şi ridică 
mâna. „Vrei să te pocnesc?” Însă Ben îl privea, scoțând 
câte un muget încet cu fiecare expiraţie. Luster se duse 
până la el şi-l scutură de umăr. „Să taci în minutu' ăsta”, 
strigă. „Uite”, spuse. Îl trase pe Ben din scaun şi întoarse 
scaunul cu faţa spre sobă, deschise uşa sobei şi-l împinse 
pe Ben la loc pe scaun. Arătau ca un remorcher împingând 
un petrolier greoi într-o radă îngustă. Ben şedea iarăşi pe 
scaun, cu faţa spre uşa încinsă a sobei. Tăcu. Apoi auziră 
iarăşi pendula, şi pe Dilsey, înceată, pe scări. Când intră 
ea, el începu din nou să scâncească. Pe urmă îşi ridică 
glasul. 

„Ce i-ai mai făcut?” spuse Dilsey. „De ce nu poţi să-l laşi 
liniştit măcar în dimineaţa asta?” 

„Eu nu-i fac nimic”, spuse Luster. „L-a speriat domnu' 
Jason. Asta e. N-o fi omorât-o pe domnişoara Quentin, sau 
ce?” 

„$sşş, Benjy”, spuse Dilsey. El tăcu. Ea se duse la 
fereastră şi privi afară. „A stat ploaia?” spuse. 

„Da, vă rog”, spuse Luster. „A stat de mult”. 

„Atunci duceţi-vă afară niţel”, spuse ea. „De-abia am 
liniştit-o pe domnişoara Cahline.” 

„Mergem la biserică?” spuse Luster. 

„iți spun eu când o fi vremea. Ţine-l mai departe de casă 
până vă chem eu.” 

„Putem să mergem pe pajişte?” spuse Luster. 

„Duceţi-vă. Numai ţine-l departe de casă. Mi-ajunge 
pentru dimineaţa asta” 

„Da, vă rog”, spuse Luster. Unde s-a dus domnu' Jason, 
mammy?” E 

„E treaba ta unde s-a dus?” spuse Dilsey. Începu să 
strângă de pe masă. „Taci, Benjy. Luster te duce afară să 
vă jucaţi.” 

„Ce i-a făcut domnişoarei Quentin, mammy?” spuse 
Luster. 

„Nu i-a făcut nimic. Haide, duceţi-vă afară.” 

„Eu cred că ea nici nu-i sus”, spuse Luster. 

Dilsey îl privi. „De unde ştii tu că nu-i?” 


„Eu şi cu Benjy am văzut-o cum se dădea jos pe 
fereastră astă-noapte. N-am văzut-o, Benjy?” 

„Aţi văzut-o voi?” spuse Dilsey privindu-l. 

„O vedem aşa în fiecare noapte”, spuse Luster. „Se dă 
jos pe părul ăla.” 

„Mie să nu-mi spui minciuni, negrule”, spuse Dilsey. 

„Nu mint. Întreabă-l pe Benjy dacă mint.” 

„Şi-atunci de ce n-ai spus nimic pân-acuma?” 

„N-a fost treaba mea”, spuse Luster. „Eu nu m-amestec 
în treburile albilor. Haide, Benjy, hai să mergem afară.” 

leşiră. Dilsey rămase un timp în picioare lângă masă, pe 
urmă se duse şi strânse mâncarea de pe masa din 
sufragerie, mâncă şi ea, şi făcu curat în bucătărie. Pe urmă 
îşi scoase şorţul, îl atârnă în cui, se duse în josul scărilor şi 
ascultă o vreme. Nu se auzea nici un sunet îşi îmbrăcă 
mantaua, îşi puse pălăria pe cap şi se duse prin curte spre 
coliba ei. 

Nu mai ploua. Vântul bătea acuma dinspre sud-est pe 
cerul spart deasupra în pete albe. Pe creasta unui deal 
dincolo de copaci şi de turnurile oraşului lumina soarelui 
se întindea ca o zdreanţă decolorată de stofă, apoi se 
şterse. Prin văzduh veni un sunet de clopot, şi apoi, ca la 
un semnal, alte clopote preluară sunetul şi-l repetară. 

Uşa colibei se deschise şi Dilsey ieşi, din nou cu capa 
cafenie şi rochia purpurie, şi purtând nişte mănuşi albe 
murdare, lungi până la cot, dar de data asta fără turban. 
leşi în curte şi-l strigă pe Luster. Aşteptă un timp, apoi se 
duse spre casă, o ocoli până la uşa pivniţei şi privi din uşă. 
Ben şedea pe trepte. In faţa lui, Luster şedea pe vine pe 
duşumeaua umedă. În mâna stângă ţinea un ferăstrău cu 
lama puţin încovoiată sub apăsarea mâinii şi izbea lama cu 
făcăleţul uzat de lemn cu care ea întindea aluatul de mai 
bine de treizeci de ani. Ferăstrăul scoase o singură 
tânguire leneşă, care se stinse cu o grabă vlăguită, lăsând 
lama într-o curbă subţiratică, limpede, între mâna lui 
Luster şi  duşumea.  Rămăsese bombată, tăcută, 
indescifrabilă. 

„Uite-aşa făcea”, spuse Luster. „Numai că eu n-am găsit 


încă lucru’ cu care să-l lovesc.” 

„Asta făceai?” spuse Dilsey. „Adu-ncoace făcăleţul”, 
spuse. 

„Da' nu i-am făcut nimic”, spuse Luster. 

„Dă-l încoace” spuse Dilsey. „Şi-ntâi pune ferăstrăul ăla 
de unde l-ai luat.” 

El puse ferăstrăul deoparte şi-i aduse făcăleţul. Atunci 
Ben gemu iarăşi, deznădăjduit, prelung. Nu însemna nimic. 
Doar un zgomot. Ar fi putut fi timpul întreg şi nedreptatea 
şi suferinţa căpătând glas o clipă prin conjuncţia unor 
planete. 

„ÎL auzi?” spuse Luster. „Uite-aşa face mereu de când 
ne-ai trimis afară. Nu ştiu ce-i cu el în dimineaţa asta.” 

„Adu-l aici”, spuse Dilsey. 

„Haide, Benjy”, spuse Luster. Cobori iar treptele şi-l 
apucă de braţ pe Ben. El veni ascultător, gemând, cu 
sunetul răguşit şi lent pe care-l scot vapoarele, care pare 
să înceapă chiar înainte de a începe sunetul însuşi, şi pare 
că s-a oprit înainte ca sunetul însuşi să se fi oprit. 

„Fugi şi adu-i şapca”, spuse Dilsey. „Şi vezi să nu faci 
gălăgie să te-audă domnişoara Cahline. Hai odată. Am şi- 
ntârziat.” 

„Are să-l audă oricum dacă nu-l faci să tacă”, spuse 
Luster. 

„Tace el când ieşim de-aici”, spuse Dilsey. „Simte 
mirosul. De asta plânge.” 

„Ce miros, mammy? spuse Luster. 

„Tu du-te şi adu-i şapca”, spuse Dilsey. Luster se duse. 
Ei rămaseră în uşa pivniţei, Ben cu o treaptă mai jos decât 
ea. Cerul se sfâşiase acum în pete lunecătoare care-şi 
târau umbrele grăbite deasupra grădinii părăginite, peste 
pragul spart şi mai departe, peste curte. Dilsey îl mângâia 
pe Ben pe cap încet, mereu, netezindu-i părul deasupra 
frunţii. El gemea liniştit, fără grabă. „Taci”, spuse Dilsey. 
„Taci acuma. Plecăm numaidecât. Taci, taci.” El gemea 
liniştit, neîntrerupt. 

Luster se întoarse purtând pe cap o pălărie tare de pai, 
nouă, cu o panglică colorată şi ţinând în mână o şapcă de 


pânză. Pălăria părea că izolează capul lui Luster, în ochii 
privitorului, aşa cum ar fi făcut-o cercul de lumină a unui 
reflector, cu toate planurile şi unghiurile lui fiecare în 
parte. Atât de pronunţat de individuală era forma acestui 
cap, încât la prima vedere pălăria părea aşezată pe capul 
cuiva stând imediat în spatele lui Luster. Dilsey privi 
pălăria. 

„De ce nu ţi-ai luat pălăria veche?” spuse. 

„N-am găsit-o”, spuse Luster. 

„Te cred că n-ai găsit-o. Sunt sigură c-ai aranjat de astă- 
noapte în aşa fel să n-o găseşti astăzi. Ai de gând s-o 
prăpădeşti pe-asta nouă.” 

„Au, mammy”, spuse Luster. „Nu mai plouă.” 

„De unde ştii tu? Du-te şi ia-ţi pălăria aia veche şi pune-o 
bine pe-asta.” 

„Au, mammy.” 

„Alege”, spuse Dilsey. „la-ţi pălăria veche sau umbrela. 
Mie mi-e egal care.” 

Luster se duse în colibă. Ben gemea liniştit 

„Haide”, spuse Dilsey. „Ne-ajung ei. Să mai prindem 
imnurile.”  Ocoliră casa, îndreptându-se spre portiţă. 
„Taci”, spunea Dilsey din când în când, în timp ce mergeau 
pe alee. Ajunseră la poartă. Dilsey o deschise. Luster 
venea pe alee în urma lor, cu umbrela în mână. Împreună 
cu el era şi o femeie. „Uite-i că vin”, spuse Dilsey. leşiră pe 
poartă. „Acuma, vezi”, spuse ea. Ben tăcu. Luster şi cu 
maică-sa îi ajunseră. Frony era îmbrăcată într-o rochie de 
mătase de un albastru ţipător şi avea pe cap o pălărie cu 
flori. Era o femeie slabă, cu o faţă lată, simpatică. 

„Ai munca ta de şase săptămâni pe tine”, spuse Dilsey. 
„Ce te faci dacă plouă?” 

„Mă ud, probabil”, spuse Frony. „Până acuma eu n-am 
oprit niciodată ploaia.” 

„Mammy totdeauna zice c-o să plouă”, spuse Luster. 

„Dacă nu mi-aş face eu griji şi pentru voi toţi, atunci 
cine”, spuse Dilsey. „Haideţi, am întârziat.” 

„Astăzi predică reverendul Shegog”, spuse Frony. 

„Da?” spuse Dilsey. „Cine-i ăsta?” 


„Vine de la Saint Looey”, spuse Frony. „Mare 
predicator.” 

„Hm”, spuse Dilsey. „Ar fi nevoie de un om care să bage 
frica de Dumnezeu în negrii ăştia tineri, fără căpătâi.” 

„Reverendul Shegog ţine astăzi predica”, spuse Frony. 
„Aşa se spune.” 

Mergeau pe stradă. Pe toată lungimea ei liniştită, albii 
se îndreptau în grupuri colorate spre biserică, sub sunetele 
duse de vânt ale clopotelor, păşind din când în când în 
soarele întâmplător, nesigur. Vântul bătea în rafale, 
dinspre sud-est, rece şi aspru după câteva zile de căldură. 

„Mai bine nu l-ai mai lua la biserică, mammy”, spuse 
Frony. „Vorbeşte lumea.” 

„Ce lume?” spuse Dilsey. 

„Li aud eu”, spuse Frony. 

„Şi eu îi ştiu, ştiu cine-i lumea asta”, spuse Dilsey. „Nişte 
albi buni de nimic. Aştia vorbesc. Spun că n-ar fi destul de 
bun pentru biserica albilor, dar că biserica negrilor nu-i 
destul de bună pentru el.” 

„Da, da' vezi că vorbesc”, spuse Frony. 

„Atunci spune-le să vorbească cu mine”, spuse Dilsey. 
„Spune-le că bunului Dumnezeu nu-i pasă dacă băiatul ăsta 
are minte sau nu. Nu-i pasă nimănui de asta, decât la nişte 
derbedei de albi.” 

Mai încolo o stradă se desfăcea în unghi drept, coborând 
în pantă, devenind un drum de căruţe. De o parte şi de alta 
terenul se lăsa tot mai mult: o câmpie lată, presărată cu 
colibe mititele ale căror acoperişuri bătute de vreme se 
ridicau la acelaşi nivel cu drumul. Erau aşezate pe mici 
loturi de pământ fără iarbă, pline de tot felul de resturi, 
cărămizi, scânduri, cioburi de oale, lucruri odinioară 
folositoare. Tot ce creştea acolo erau bălării încâlcite şi 
singurii pomi erau duzii şi salcâmii şi sicomorii - pomi care 
se împărtăşeau şi ei din secătuirea murdară care înconjura 
casele; pomi la care chiar şi înflorirea părea să nu mai fie 
decât o rămăşiţă tristă şi încăpăţânată a lunii septembrie, 
ca şi cum însăşi primăvara trecuse pe lângă ei, lăsându-i să 
se hrănească cu mirosul puternic şi caracteristic al 


negrilor în mijlocul cărora crescuseră. 

Din praguri negrii le adresau cuvântul pe când treceau 
prin faţa lor, de obicei lui Dilsey. 

„Soră Gibson! Cum te simţi în dimineaţa asta?” 

„Bine. Şi tu eşti bine?” 

„Destul de bine, mulţumesc.” 

leşeau dintre colibe şi urcau pe panta umbroasă spre 
drum - bărbaţi serioşi îmbrăcaţi în haine cafenii sau negre, 
cu lanţuri de aur la ceas, şi câte unul cu baston; tineri în 
haine ieftine, de un albastru ţipător sau în dungi, şi cu 
pălării ştrengăreşte înclinate pe o parte; femei cam ţepene 
în rochiile lor foşnitoare şi copii în hăinuţe cumpărate de 
ocazie de la albi, şi care-l priveau pe Ben pe furiş, ca nişte 
animale nocturne. 

„Pe cât că n-ai curaj să te duci să pui mâna pe el.” 

„Cum adică n-am curaj?” 

„Pe cât că n-ai. Ţi-e frică de el.” 

„Nu face rău la nimeni. E ţăcănit” . 

„De unde ştii tu că ţăcăniţii nu fac rău la oameni?” 

„Ăsta nu face rău la nimeni. Eu am pus odată mâna pe 
el.” 

„Pe cât c-acuma nu ai curaj.” 

„Pentru că acuma se uită domnişoara Dilsey.” 

„Oricum n-ai avea curaj.” 

„Nu face rău la nimeni. E ţăcănit.” 

Şi toată vremea, cei mai în vârstă adresându-se lui 
Dilsey, deşi, dacă nu erau chiar foarte bătrâni, Dilsey o 
lăsa pe Frony să le răspundă. 

„Mammy nu se simte bine în dimineaţa asta.” 

„Păcat. Dar reverendul Shegog are s-o liniştească. Are 
să-i aducă mângâiere şi uşurare.” 

Drumul se ridica iarăşi către o scenă care semăna cu 
fundalul unui tablou. Scobit într-o adâncitură de argilă 
roşie dominată de stejari, drumul avea să se oprească 
brusc, ca o panglică tăiată. Alături o biserică dărăpănată 
îşi ridica clopotniţa exaltată, ca o biserică într-un tablou, şi 
întreaga scenă era atât de plată şi de lipsită de perspectivă 
ca şi o bucată de carton pictat aşezată la marginea ultimă 


a pământului plan, sprijinită de spaţiul luminat de soare şi 
de vânt şi de aprilie şi de o dimineaţă bântuită de clopote. 
Către această biserică se îngrămădeau acum cu un fel de 
deliberare înceată, sărbătorească. Femeile şi copiii intrară, 
bărbaţii se opriră afară de vorbă în grupuri liniştite până 
când clopotele încetară. Apoi intrară şi ei. 

Biserica fusese împodobită cu flori sărăcăcioase luate 
din grădinile de legume şi de la gardurile vii şi cu 
serpentine subțiri de hârtie creponată multicoloră. 
Deasupra amvonului atârna un baldachin de Crăciun 
învechit, din cele care se deschid ca un evantai. Amvonul 
era gol, dar oamenii din cor îşi ocupaseră locurile, 
făcându-şi vânt cu evantaiele, deşi nu era cald. 

Cele mai multe dintre femei se strânseseră de o parte a 
încăperii. Vorbeau între ele. Apoi clopotul sună o dată şi 
fiecare se duse spre locul său, şi întreaga adunare rămase 
o clipă pe scaune, aşteptând. Clopotul mai sună o dată. 
Corul se ridică şi începu să cânte, şi congregația îşi 
întoarse capul ca un singur om când şase copii - patru 
fetiţe cu cozi împletite cu bucățele mici de pânză ca nişte 
fluturaşi şi doi băieţaşi cu părul tuns scurt - intrară, 
parcurgând încet aleea centrală, strânşi laolaltă de un fel 
de ham de panglici albe şi flori, urmaţi de doi bărbaţi unul 
în urma celuilalt. Cel de al doilea era uriaş, cu pielea de 
culoarea cafelei cu lapte slabe, impunător în fracul său cu 
cravată albă. Avea un cap autoritar, profund, gâtul 
coborându-i peste guler în cute ample. Însă acesta le era 
cunoscut, astfel că toate capetele continuară să rămână 
întoarse după ce el trecuse, şi de-abia când corul încetă să 
mai cânte înţeleseră că predicatorul aşteptat intrase în 
biserică, şi, când îl văzură pe bărbatul care-l precedase pe 
pastorul lor intrând în amvon tot înaintea acestuia, se 
înălţă un sunet indescriptibil, un suspin, un oftat de uimire 
şi dezamăgire. 

Vizitatorul era de statură mică, îmbrăcat cu o haină 
ponosită de alpaca. Avea faţa neagră, ridată, ca a unei 
maimuțe mici, bătrâne. Şi toată vremea cât corul cântă 
iarăşi, şi în timp ce cei şase copii se ridicară şi cântară în 


şoapte subţiri, speriate, atone, ei îl priviră pe acest omuleţ 
neînsemnat, stând acolo, părând parcă un pitic de la ţară 
pe lângă trupul impunător al pastorului, îl priviră cu ceva 
care semăna a consternare. Îl mai priveau încă, 
neîncrezători şi consternaţi, când pastorul se ridică şi-l 
prezentă în tonuri ample, răsunătoare, a căror onctuozitate 
chiar sporea lipsa de însemnătate a vizitatorului. 

„Şi l-au adus pe ăsta tot drumu' de la Saint Looey pân- 
aici”, şopti Frony. 

„Ştiu că bunul Dumnezeu s-a folosit de unelte şi mai 
ciudate decât ăsta”, spuse Dilsey. „Taci acuma”, îi spuse 
lui Ben. „Uite-acuma încep să cânte.” 

Când vizitatorul se ridică în picioare să vorbească, 
glasul lui suna ca un glas de alb. Vocea îi era egală şi rece. 
Părea prea amplă ca să fi putut veni de la el şi asistenţa îl 
ascultă la început cu curiozitate, cum ar fi ascultat vorbind 
o maimuţă. Incepură să-l pândească aşa cum l-ar fi urmărit 
pe un om dansând pe sârmă. Uitaseră chiar şi de aspectul 
lui neînsemnat, asistând la virtuozitatea cu care el alerga 
şi se ţinea în echilibru şi sărea pe sârma rece, lipsită de 
inflexiuni a glasului său, astfel că atunci când, cu un fel de 
alunecare săltăreaţă, ajunse să se oprească din nou lângă 
pupitrul amvonului cu un braţ rezemat de acesta, la 
înălţimea umărului, şi cu trupul lui de maimuţă, dezgolit 
parcă de orice mişcare, ca o mumie sau un vas scurs, 
asistenţa oftă ca şi cum era trezită dintr-un vis colectiv şi 
se foi puţin în scaune. În spatele amvonului, membrii 
corului îşi făceau vânt fără întrerupere. Dilsey şopti: „Taci 
acuma. Uite-acuma încep să cânte.” 

Atunci o voce spuse: „Fraţi creştini.” 

Predicatorul nu se clintise. Braţul îi era încă întins peste 
pupitrul amvonului şi el îşi mai menţinu această poziţie în 
timp ce vocea îi murea în ecouri sonore între pereţi. Era 
tot atât de deosebită cât e ziua de noapte de tonul său 
dinainte, cu o calitate tristă, bogată în timbru ca un corn 
alto, alunecând în jos spre inimile lor şi vorbindu-le acolo 
iarăşi atunci când se stinse în ecouri muribunde, 
acumulate. 


„Fraţilor şi surorilor”, spuse iarăşi. Predicatorul îşi 
mişcă din nou braţul şi începu să umble încolo şi încoace 
prin faţa pupitrului, cu mâinile împreunate la spate, o 
siluetă firavă, încovoiată în ea însăşi ca a unei fiinţe de 
multă vreme încătuşată în lupta cu pământul implacabil. 
„Eu păstrez amintirea şi sângele Mielului!” Păşea fără 
întrerupere înainte şi-napoi pe sub hârtia tăiată în fâşii sub 
baldachinul de Crăciun, gârbovit, cu mâinile împreunate la 
spate. Era ca o rocă mititică mâncată de valurile succesive 
ale glasului său. Părea să-şi hrănească din însuşi trupul 
său glasul care, asemenea unui succubus, îşi împlântase 
dinţii în sine însuşi. Şi toţi cei strânşi acolo păreau sa-l 
pândească cu ochii lor uniţi într-unul singur, în timp ce 
glasul îl mistui până el nu mai fu nimic şi ei nu mai erau 
nimic şi nu mai era nici măcar un glas, ci în schimb inimile 
lor vorbeau una cu alta în măsuri melodioase, dincolo de 
nevoia de cuvinte, astfel că atunci când el veni să se 
sprijine de pupitrul de predică, chipul său de maimuţă se 
înălţă şi întreaga sa atitudine fu cea a unui crucifix senin, 
torturat, care-şi transcende lipsa de însemnătate şi 
sordidul şi le face să n-aibă nici o importanţă, şi o 
respiraţie lungă, jeluitoare se ridică din mijlocul lor, şi o 
singură voce de soprană: „Da, Isuse!” 

Pe măsură ce ziua alunecătoare trecea pe deasupra, 
ferestrele mizere scânteiau şi piereau într-o retractare 
fantomatică. Un automobil trecu afară pe drum, hârâind în 
nisip, se îndepărtă. Dilsey şedea ţeapănă, cu mâna pe 
genunchiul lui Ben. Două lacrimi alunecau pe obrajii ei 
căzuţi, intrând şi ieşind din nenumăratele riduri săpate de 
jertfă şi de abnegaţie şi de timp. 

„Fraţi creştini”, spuse predicatorul într-o şoaptă aspră, 
fără să se clintească. 

„Da, Isuse!” spuse vocea femeii încă abia şoptită. 

„Fraţilor şi surorilor!” Vocea îi suna iarăşi o dată cu 
cornii, îşi mişcă braţul şi, rămas în picioare, îşi ridică 
mâinile. „Eu mai păstrez amintirea sângelui Mielului!” Ei 
nici nu-şi dădură seama când intonaţia, pronunția sa 
deveniră negroide, şedeau mai departe acolo legănându-se 


puţin în scaunele lor, pe măsură ce vocea îi dizolva în ea. 

„Când îndelungatul şi îngheţatul - Oh, vă spun, fraţilor, 
când acei lungi şi îngheţaţi - eu văd lumina şi eu văd 
cuvântul, eu sărmanul păcătos! Ei s-au stins în Egipt, 
căruțele legănătoare; s-au stins generaţiile. A fost odată un 
om bogat, ce mai e el acum, o, fraţilor? A fost un om sărac; 
ce-i acum, surorilor? O, vă spun, vai vouă dacă n-aveţi 
laptele şi roua mântuirii, când trec tot mai departe anii 
lungi şi îngheţaţi!” 

„Da, Isuse!” 

„Vă spun vouă, fraţilor, şi vă spun vouă, surorilor, veni- 
va vremea Sărmanul păcătos care spune: Lasă-mă să mă 
odihnesc lângă Domnul, îngăduie-mi să-mi las jos povara Şi 
atunci ce va spune Isus, o, fraţilor? o, surorilor? Mai 
păstrezi tu amintirea Sângelui Mielului? Că eu nu vreau să 
încarc prea mult cerul!” 

Se căută în haină şi scoase o batistă şi-şi tamponă faţa. 
Din mijlocul congregaţiei se ridica un murmur prelung, la 
unison: „Mmmmmmmmm!” Vocea femeii spuse: „Da, 
Isuse! Isuse!” 

„Fraţi creştini! Priviţi-i pe copiii aceştia care stau aici. 
Isus a fost odinioară ca şi ei. Măicuţa lui a suferit durerile 
şi a cunoscut slava Uneori poate l-a ţinut în braţe în amurg 
în timp ce îngerii îi cântau s-adoarmă; poate că a privit din 
uşă şi-a văzut poliţiştii romani trecând pe afară.” Păşea în 
sus şi în jos tamponându-şi mereu faţa. „Ascultaţi-mă, 
fraţilor! Eu văd ziua aceea Maria stând în prag cu Isus în 
poala ei, cu pruncul Isus. Ca şi copiii aceştia de aici, 
micuțul Isus. li aud pe îngeri cântând cântece duioase şi 
văd slava; îi văd ochişorii închizându-i-se, o văd pe 
Fecioara sărind în picioare, văd chipul soldatului: Ucidem! 
Noi ucidem! Il vom ucide pe micul Isus! Şi aud vaierul şi 
plânsetul sărmanei mame lipsite de scăpare când cuvântul 
Domnului nu se face auzit!” 

„Mmmmmmmmmmmmmmmmmm! Isuse! Micuţul 
Isus!”, şi o altă voce crescând: 

„Il văd! O, Isuse! O, îl văd!”, şi apoi încă una, fără 
cuvinte, asemenea bulelor de aer ridicându-se la suprafaţa 


apei. 

„Eu văd, fraţilor! Văd! Văd priveliştea aceasta orbitoare, 
tunătoare! Văd Calvarul, cu pomii lui sfinţi, îl văd pe tâlhar 
şi pe ucigaş şi pe cel care e mai puţin decât ei; aud hula şi 
trufia: Dacă tu eşti Isus, ia pomul acela şi umblă! Aud 
bocetul femeilor şi jeluitul în amurg; aud plânsetul şi 
ţipătul şi simt cui Dumnezeu şi-a întors faţa: L-au ucis pe 
Isus; L-au ucis pe Fiul meu!” 

„Mmmmmmmmmmmmmrnmmm, Isuse! Văd, O, Isuse 

„O, voi, păcătoşilor, o, voi, orbilor! Vă spun, surorilor, vă 
spun vouă, când Dumnezeu şi-a întors faţa Lui de măreție, 
spuneţi: Nu vreau să încarc cerul! Îl văd pe Dumnezeu 
văduvit închizând porţile, văd apele  revărsându-se, 
rostogolindu-se; văd întunecimea şi moartea apăsând 
generaţii după generaţii. Şi apoi, o, fraţi creştini! Da, 
fraţilor! Ce mai văd? Ce văd eu, păcătosul? Văd învierea şi 
lumina; Îl văd pe blândul Isus spunând: M-au ucis pe Mine 
ca voi să trăiţi iarăşi; Eu am murit pentru ca cei care văd şi 
cred să nu moară niciodată. Fraţilor, o, fraţilor! Văd Ziua 
Judecăţii şi aud trâmbiţele de aur trâmbiţând slava 
Domnului, şi pe cei înviaţi din morţi care au cu ei sângele 
şi amintirea Mielului.” 

Printre glasurile şi mâinile care se ridicau, Ben şedea 
liniştit, pierdut în privirea lui blândă, albastră. Alături, 
Dilsey şedea ţeapănă, cu spatele drept, plângând, 
încremenită şi tăcută, în căldura şi sângele Mielului care 
se trezise iarăşi în amintire. 

Pe când, în amiaza scânteietoare, urcau pe drumul 
nisipos laolaltă cu credincioşii care începuseră să se 
risipească, discutând între ei tacticos, de la un grup la 
altul, ea continua să plângă fără să dea atenţie vorbelor. 

„Măi, ăsta zic şi eu predicator! La-nceput nu părea cine 
ştie ce, dar pe-urmă ai văzut!” 

„Omu' ăsta a văzut cu ochii puterea şi mărirea.” 

„Da, domnule. A văzut-o. A văzut-o cu ochii lui.” 

Dilsey nu scotea nici un sunet, faţa nu-i tresărea pe când 
lacrimile-şi urmau drumul adâncit şi întortocheat; mergea 
doar cu capul sus, fără să facă nici un efort măcar să şi le 


n 
! 


şteargă. 

„Ce nu termini odată, mammy?” spuse Frony. „Cu toată 
lumea asta care se uită la noi. Uite-acuma o să trecem pe 
lângă albi.” 

„Am văzut începutul şi sfârşitul”, spuse Dilsey. „Nu te 
mai uita la mine.” 

„Începutul şi sfârşitul la ce?” spuse Frony. 

„N-are a face”, spuse Dilsey. „Am văzut începutul şi 
acum văd sfârşitul.” 

Totuşi, înainte de a ajunge în stradă se opri, îşi ridică 
fusta şi-şi şterse ochii cu poala celei dintâi dintre fustele 
de dedesubt. Pe urmă merseră mai departe. Ben îşi târşâia 
picioarele pe lângă Dilsey, privindu-l pe Luster care se 
scălămbăia în faţa lor, cu umbrela într-o mână şi pălăria lui 
nouă de pai aplecată şmechereşte într-o parte, ca un câine 
mare şi bleg pândindu-l pe unul mic şi isteţ. Ajunseră la 
poartă şi intrară. Îndată Ben începu să geamă din nou şi o 
vreme cu toţii rămaseră să privească în susul aleii la casa 
pătrată, cu tencuiala căzută, cu porticul ei ruinat. 

„Ce se întâmplă acolo astăzi?” spuse Frony. „Că ceva se- 
ntâmplă.” 

„Nimic” spuse Dilsey. „Tu vezi-ţi de treaba ta şi lasă-i pe 
albi să-şi vadă de-a lor.” 

„Ceva se-ntâmplă”, spuse Frony. „L-am auzit încă dis-de- 
dimineaţă. Da' la urma urmelor nu-i treaba mea.” 

„Da' eu ştiu ce e”, spuse Luster. 

„Tu ştii mai multe lucruri decât ai avea ce să faci cu 
ele”, spuse Dilsey. „N-ai auzit-o chiar acum pe Frony că 
zicea că asta nu-i treaba ta? Du-l pe Benjy în spatele casei 
şi ţine-l liniştit acolo până-s gata eu cu masa.” 

„Eu ştiu unde-i domnişoara Quentin”, spuse Luster. 

„Atunci ţine ştiinţa asta pentru tine”, spuse Dilsey. 
„Când o avea Quentin nevoie de sfatul tău, o să-ţi spun. 
Acuma duceţi-vă să vă jucaţi în spate.” 

„Ştii ce-o să se-ntâmple cum or să-nceapă ăia să se joace 
cu mingea dincolo”, spuse Luster. 

„Nu-ncep ei chiar de-acuma Până atunci se întoarce T.P. 
să-l ia la plimbare cu trăsura. Dă-mi încoace pălăria nouă.” 


Luster îi dădu pălăria şi el şi cu Ben se îndreptară spre 
curtea din spate. Ben mai scâncea încă, deşi nu prea tare. 
Dilsey şi Frony intrară în colibă. După un timp, Dilsey ieşi 
iarăşi în rochia de stambă ieşită de soare şi se duse spre 
bucătărie. Focul se stinsese. Nu se auzea nici un zgomot în 
casă. Îşi puse şorţul şi urcă în sus pe scări. Nu se auzea de 
nicăieri nici un zgomot. Camera lui Quentin era aşa cum o 
lăsaseră. Intră şi ridică de pe jos cămăşuţa şi puse ciorapul 
la loc în sertar şi-l închise. Uşa camerei doamnei Compson 
era închisă. Dilsey se opri un moment în faţa ei, ascultând. 
Apoi o deschise şi intră; pătrunse într-un miros înţepător 
de camfor. Storurile erau lăsate, camera era în penumbră, 
ca şi patul, aşa că în prima clipă crezu că doamna 
Compson adormise şi voia tocmai să închidă uşa când 
cealaltă vorbi. 

„Da”, spuse. „Ce este?” 

„Eu eram”, spuse Dilsey. „Ai nevoie de ceva?” 

Doamna Compson nu răspunse. După o vreme, fără să-şi 
mişte deloc capul, spuse: „Unde-i Jason?” 

„Nu s-a întors încă”, spuse Dilsey. „Ce doreşti?” 

Doamna Compson nu spuse nimic. Ca atâtea alte fiinţe 
reci, slabe, pusă în cele din urmă în faţa unui dezastru de 
neînlăturat, extrăgea nici ea nu ştia de unde un fel de 
forţă, de putere. În cazul ei era vorba de o convingere de 
nezdruncinat în evenimentul încă netrăit. „Ei”, spuse ea 
după puţin timp. „L-ai găsit?” 

„Ce să găsesc? Ce tot spui acolo?” 

„Biletul. Cel puţin atâta respect trebuie să fi avut să lase 
un bilet. Chiar şi Quentin a lăsat unul.” 

„Ce tot spui acolo?” spuse Dilsey. „Parcă n-ai şti că-i 
totul în regulă. Pe cât că se-ntoarce pe uşa asta înainte de 
a se face noapte?” 

„Tu vorbeşti prostii”, spuse doamna Compson. „O are-n 
sânge. Cum a fost unchiul, şi nepoata. Sau mama. Nici nu 
ştiu ce-ar fi mai rău. Şi nici nu-mi pasă.” 

„Ce tot îi dai zor cu d-astea?” spuse Dilsey. „De ce-ar 
face ea una ca asta?” 

„Nu ştiu. De ce-a făcut Quentin? Pentru numele lui Dum- 


nezeu, ce motiv a avut? Că doar n-o fi făcut-o numai ca să 
mă calce pe mine-n picioare, să mă facă pe mine să sufăr. 
Oricine-ar fi Dumnezeu, El n-ar permite una ca asta. Eu 
sunt o doamnă. Poate că n-ai crede dacă te uiţi la copiii 
mei, dar sunt o doamnă.” 

„Ai puţină răbdare”, spuse Dilsey. „La noapte are să fie 
aici, în patul ei.” Doamna Compson nu spuse nimic. 
Şervetul îmbibat în camfor îi era întins pe frunte. Rochia 
neagră îi era aruncată la picioarele patului. Dilsey sta 
nemişcată cu mâna pe clanţa uşii. 

„Da”, spuse doamna Compson. „Ce vrei? Ai de gând să 
pregăteşti ceva de mâncare pentru Jason şi Benjamin, sau 
nu?” 

„Jason nu s-a întors încă”, spuse Dilsey. „Am să aranjez 
eu ceva. Eşti sigură că n-ai avea nevoie de nimic? Punga 
mai e caldă încă?” 

„Ai putea să-mi dai Biblia.” 

„Ţi-am dat-o azi-dimineaţă, înainte să plec.” 

„Ai pus-o pe marginea patului. Cât timp credeai c-o să 
stea acolo?” 

Dilsey merse spre pat şi pipăi prin umbra de dincolo de 
marginea lui până găsi Biblia cu faţa în jos. li netezi 
paginile îndoite şi puse cartea la loc pe pat. Doamna 
Compson nu-şi deschise ochii. Părul ei şi perna erau de 
aceeaşi culoare, sub coiful pe care-l făcea prosopul cu 
doctoria părea o călugăriţă bătrână care se roagă. „N-o 
mai lăsa aici”, spuse, fără să-şi deschidă ochii. „Tot acolo 
ai pus-o şi înainte. Vrei să mă dau eu jos din pat s-o ridic?” 

Dilsey întinse cartea pe deasupra ei şi o puse pe partea 
cealaltă, mai lată, a patului. „Acuma nici nu vezi să citeşti”, 
spuse „Vrei să-ţi ridic storul puţin?” 

„Nu. Lasă-mă-n pace. Du-te şi pregăteşte ceva de 
mâncare pentru Jason.” 

Dilsey ieşi. Închise uşa şi se reîntoarse în bucătărie. 
Soba se răcise aproape de tot Pe când stătea acolo, 
pendula de deasupra dulapului bătu de zece ori. „Ora 
unu”, spuse ea cu voce tare. „Jason nu vine. Am văzut 
începutul şi sfârşitul”, spuse, privind soba rece. „Am văzut 


începutul şi sfârşitul”. Puse nişte mâncare rece pe masă. 
Pe când se mişca încoace şi încolo, fredona un imn. Cântă 
primele două versete, repetându-le mereu până când sfârşi 
melodia. Aranja masa şi merse la uşă să-l strige pe Luster, 
şi după o vreme Luster şi Ben intrară. Ben mai gemea încă 
încetişor, ca pentru sine. 

„Nu s-a oprit deloc”, spuse Luster. 

„Veniţi să mâncaţi”, spuse Dilsey. „Jason nu vine la 
masă.” Se aşezară la masă. Mâncarea solidă Ben putea s-o 
manevreze destul de bine, dar chiar şi acum, când nu era 
decât hrană rece pe masă, Dilsey îi legă un şervet la gât. 
El şi cu Luster mâncau. Dilsey se învârtea prin bucătărie, 
cântând cele două versete pe care le mai ţinea minte din 
imn. „Staţi şi mâncaţi liniştiţi”, spuse, „Jason nu vine la 
masă.” 

La vremea asta, Jason era la douăzeci de mile depărtare. 
Când plecase de acasă se îndreptase cu toată viteza spre 
oraş, depăşind grupurile încete de credincioşi şi clopotele 
imperative în aerul sfâşiat. Traversase piaţa pustie şi 
intrase într-o străduţă îngustă care brusc se făcuse şi mai 
liniştită şi se oprise în faţa unei case de lemn, apoi se 
îndreptase pe aleea mărginită cu flori spre verandă. 

Dincolo de uşa de tablă se auzeau oameni vorbind. Când 
ridică mâna să bată auzi paşi, astfel că-şi retrase mâna 
până când un bărbat masiv în pantaloni de pânză neagră şi 
o cămaşă albă, scrobită, dar fără guler deschise uşa. Avea 
un păr cenuşiu ca oţelul, aspru, răvăşit, şi ochii cenuşii îi 
erau rotunzi şi strălucitori ca ai unui copil. Li întinse mâna 
lui Jason şi-l trase în casă strângându-i-o. 

„Intră”, spuse, „intră, te rog.” 

„Eşti gata să mergem?” spuse Jason. 

„Intră puţin”, spuse celălalt, împingându-l de braţ într-o 
încăpere unde erau aşezaţi un bărbat şi o femeie. „Il 
cunoşti pe bărbatul lui Myrtle, nu? Jason Compson, 
Vernon.” 

„Da”, spuse Jason. Nici măcar nu se uită la bărbat, şi, pe 
când şeriful trase un scaun din colţul camerei, bărbatul 
spuse: 


„Noi ieşim, ca să puteţi sta de vorbă. Hai, Myrtle.” 

„Nu, nu”, spuse şeriful. „Staţi la locurile voastre. 
Bănuiesc că nu-i nimic serios, nu, Jason? Ia loc.” 

„Iti spun pe drum”, spuse Jason. „Ia-ţi haina şi pălăria.” 

„Ne ducem noi”, spuse bărbatul ridicându-se. 

„Staţi pe loc”, spuse şeriful. „Mă duc eu cu Jason pe ve- 
randă.” 

„Ia-ti haina şi pălăria”, spuse Jason. „Au deja un avans 
de douăsprezece ceasuri.” Şeriful îl conduse înapoi pe 
verandă. Un bărbat şi o femeie care treceau pe stradă îi 
spuseră ceva. El le răspunse cu un gest larg, cordial. 
Clopotele mai sunau încă din direcţia cartierului cunoscut 
sub denumirea de Groapa Negrului. „la-ţi pălăria, 
şerifule”, spuse Jason. Şeriful trase două scaune unul 
lângă altul. 

„La loc şi spune-mi care-i baiul.” 

„Ţi-am spus la telefon”, spuse Jason, rămânând în 
picioare. „Am vrut să câştig timp. Trebuie să mă duc la 
judecător ca să te silesc să-ţi faci datoria pentru care ai 
fost ales?” 

„Stai jos şi spune-mi despre ce-i vorba”, spuse şeriful. 
„Am eu grijă.” 

„Ai, pe dracu'”, spuse Jason. „Aşa înţelegi dumneata să 
ai grijă?” 

„Dumneata eşti ăla care ne ţii în loc”, spuse şeriful. „Stai 
jos şi spune-mi despre ce-i vorba.” 

Jason îi spuse, şi sentimentul de nedreptate şi senzaţia 
de neputinţă i se amplificau chiar şi numai ascultându-se, 
astfel că după o vreme îşi uită graba în acumularea 
violentă a autojustificărilor şi acuzațiilor. În vremea 
aceasta, şeriful îl privea fără să clipească, cu ochii lui reci, 
strălucitori. 

„Dar nu ştii dacă ei au făcut asta”, spuse. „Crezi numai.” 

„Nu ştiu?” spuse Jason. „Când mi-am pierdut dracului 
două zile urmărind-o pe străzi dosnice, încercând s-o ţin 
cât mai departe de el, după ce-i spusesem ce-am să-i fac 
dacă o prind vreodată cu el, şi vii acuma şi-mi spui că nu 
ştiu dacă ea...” 


„Uşurel”, spuse şeriful. „Stai acuma. Ajunge.” Privea în 
stradă peste drum, cu mâinile în buzunare. 

„Şi acuma când vin la dumneata, un funcţionar plătit 
pentru respectarea legii”, spuse Jason. 

„Circu-i la Mottson săptămâna asta”, spuse şeriful. 

„Da”, spuse Jason. „Şi dac-aş putea să găsesc un 
funcţionar ales pentru respectarea legii care să se 
sinchisească măcar atâtica de apărarea intereselor tipilor 
care l-au ales, aş fi şi eu acuma acolo.” Îşi repetă 
povestirea, recapitulând brutal, părând să resimtă o 
plăcere reală din nedreptatea care i se făcuse şi din 
neputinţa proprie. Şeriful părea că nici nu ascultă. 

„Jason”, spuse el, „ce făceai tu cu trei mii de dolari 
ascunşi în casă?” 

„Ce?” spuse Jason. „Treaba mea unde-mi ţin eu banii. 
Treaba dumitale e să m-ajuţi să mi-i iau înapoi.” 

„Mama dumitale ştia că aveai atâţia bani în casă?” 

„Uite ce”, spuse Jason. „Casa mea a fost prădată. Ştiu 
cine a făcut asta şi ştiu şi unde sunt ăia care-au făcut-o. 
Vin la dumneata ca la funcţionarul ales şi plătit să apere 
legea şi te mai întreb o dată: vrei să faci efortul să-mi 
recapăt bunul meu, sau nu vrei?” 

„Ce vrei să faci cu fata dacă-i prinzi?” 

„Nimic”, spuse Jason. „Absolut nimic. Nici n-aş pune 
mâna pe ea. Putoarea asta care m-a făcut să-mi pierd 
slujba, singura şansă pe care-am avut-o şi eu s-ajung 
undeva, care l-a omorât pe tata şi-i scurtează zi de zi viaţa 
mamei şi care-mi face şi mie numele de râs în oraş. Nu i-aş 
face nimic”, spuse. „Chiar nimic.” 

„Tu ai silit-o pe fata asta să fugă, Jason”, spuse şeriful. 

„Cum îmi conduc eu familia nu-i treaba dumitale”, spuse 
Jason. „Ai de gând să m-ajuţi, sau nu?” 

„Tu ai făcut-o să-şi ia lumea-n cap”, spuse şeriful. „Şi 
mai am eu bănuielile mele pentru care nu cred c-am să am 
vreodată vreo certitudine în ce priveşte persoana căreia îi 
aparţin în realitate banii ăştia.” 

Jason rămase în picioare frământându-şi încet borul 
pălăriei în mâini. Spuse calm: „N-ai de gând să-ncerci 


măcar să-i prinzi ?” 

„Asta nu-i treaba mea, Jason. Dac-ai avea vreo probă 
concretă, aş fi obligat să acţionez. Dar fără aşa ceva nu 
cred că chestia asta mă priveşte în vreun fel pe mine.” 

„Asta-i răspunsul dumitale, atunci?” spuse Jason. 
„Gândeşte-te bine, acuma cât mai ai timp.” 

„Ăsta este, Jason.” 

„Bine”, spuse Jason. Işi puse pălăria pe cap. „Are să-ţi 
pară rău. Nu rămân eu chiar aşa, neajutorat. Nu suntem în 
Rusia, unde numai pentru că poartă pe piept o insignă un 
fitecine este imun în faţa legilor.” Cobori pe trepte şi se 
urcă în maşină şi porni motorul. Şeriful îl urmări din ochi 
cum se îndepărtează, întoarce şi ia viteză prin faţa casei, 
îndreptându-se spre oraş. 

Clopotele sunau acum iarăşi, în înaltul luminii de soare 
lunecătoare în poteci sonore scânteietoare, dezordonate. 
Se opri la o pompă de benzină şi puse să i se controleze 
cauciucurile şi să i se umple rezervorul. 

„Vă duceţi în excursie?” îl întrebă negrul. El nu 
răspunse. „Se arată vreme frumoasă până la urmă”, spuse 
negrul. 

„Frumoasă, pe dracu'”, spuse Jason. „Pe la douăşpe o să 
plouă cu găleata.” Privi în sus spre cer, gândindu-se la 
ploaie, la drumurile cu lutul desfundat, lipicios, se văzu 
imobilizat undeva la mile întregi depărtare de oraş. Se 
gândea la asta cu un sentiment de triumf, la faptul că n- 
avea să mănânce nimic la prânz, că, plecând acum ca să-şi 
satisfacă nevoia aceasta constrângătoare de grabă, avea să 
se găsească în punctul cel mai depărtat de ambele oraşe la 
ora amiezii. I se părea că în privinţa aceasta împrejurările 
îl serveau, aşa că îi spuse negrului: 

„Ce dracu' faci? Te-a plătit cineva să-mi ţii maşina aici 
cât mai mult?” 

„Cauciucul ăsta n-are deloc aer în el”, spuse negrul. 

„Atunci dă-te dracului la o parte de-aici şi dă-mi pompa 
aia”, spuse Jason. 

„S-a umflat acuma”, spuse negrul, ridicându-se. „Puteţi 
s-o porniţi acuma.” 


Jason se urcă în maşină, porni motorul şi plecă. Mergea 
în viteza a doua, cu motorul gâfâind şi scuipând, forţându- 
l, strivind sub talpă acceleratorul şi trăgând în sus şi-n jos 
maneta. „Are să plouă”, spuse. „S-ajung eu la jumătatea 
drumului, şi pe-urmă n-are decât să plouă până nu mai 
poate.” Şi gonea mai departe, afară din sunetul clopotelor 
şi afară din oraş, văzându-se pe sine însuşi târându-se prin 
noroi, căutând disperat un atelaj de catâri. „Şi sigur că 
sunt cu toţii la biserică.” Se vedea găsind în cele din urmă 
o biserică, luând o căruţă cu catâri, şi-l vedea pe 
proprietar ieşind, strigând la el şi pe el însuşi cum îl 
trânteşte pe proprietar dintr-un pumn. „Eu sunt Jason 
Compson. la-ncearcă să mă opreşti. la-ncearcă să alegi un 
şerif plătit care să fie în stare să mă oprească”, spuse, 
închipuindu-se pe sine însuşi intrând în sala tribunalului, 
cu un grup de soldaţi după el şi scoţându-l afară cu forţa 
pe şerif. „Işi închipuie că poate să stea cu braţele încru- 
cişate şi să se uite la mine cum îmi pierd slujba. I-arăt eu 
lui slujbă.” La nepoată-sa nu se gândea deloc, şi nici la 
evaluarea arbitrară a sumei de bani. Nici una nici alta nu 
avusese în ochii lui vreo entitate sau individualitate de 
zece ani încoace; laolaltă ele simbolizau doar slujba de la 
bancă de care fusese lipsit înainte de a o fi căpătat. 

Aerul se luminase, zdrenţele de umbre lunecătoare nu 
mai constituiau esenţa peisajului, şi lui i se părea că faptul 
că vremea se îndrepta era o altă lovitură murdară din 
partea duşmanului, în lupta reînnoită spre care el se 
îndrepta purtându-şi rănile vechi. Din când în când trecea 
pe lângă biserici, clădiri de lemn nevopsit cu turnuri din foi 
de tablă, înconjurate de căruţe cu catâri înhămaţi şi de 
automobile hodorogite, şi i se părea că fiecare din ele era 
câte un post de observaţie de unde ariergarda împreju- 
rărilor îl spiona pe furiş. „Şi dracu' să vă ia şi pe voi”, 
spuse. „la-ncercaţi numai să mă opriţi”, văzându-se pe sine 
însuşi, cu şirul de soldaţi şi şeriful cu cătuşe la mâini la 
urmă, smulgând Atotputernicia de pe tronul Ei, dac-ar fi 
fost necesar s-o facă; gândindu-se la legiunile învrăjmăşite 
ale cerului şi infernului printre care urma să-şi croiască 


drum ca să pună până la urmă mâna pe nepoata sa fugară. 

Vântul bătea dinspre sud-est îl izbea cu putere peste 
obraz. I se părea că-i simte suflul prelungit trecându-i prin 
craniu, şi dintr-o dată, năpădit de o veche presimţire, 
strânse brutal frânele şi opri şi rămase perfect nemişcat. 
Apoi îşi ridică mâna spre ceafă şi începu să înjure, stând 
acolo şi înjurând într-o şoaptă şuierătoare. Când era 
obligat să conducă maşina mai multă vreme se înarma cu 
un fortifiant sub forma unei batiste îmbibate cu camfor, pe 
care odată ieşit din oraş şi-o lega în jurul gâtului, inhalând 
vaporii de benzină filtraţi prin aceasta, şi cobori din 
maşină şi ridică bancheta din spate în speranţa că ar mai fi 
fost acolo una uitată. Se uită sub ambele scaune ale 
banchetei şi apoi rămase o clipă în picioare înjurând, 
văzându-se pe sine însuşi înşelat de propriul său triumf. 
Inchise ochii, sprijinit de portiera maşinii. S-ar fi putut 
întoarce să-şi ia camforul pe care-l uitase, sau ar fi putut 
merge mai departe, în ambele cazuri avea să-i plesnească 
de durere capul, însă acasă cel puţin putea să fie sigur că 
avea să găsească astăzi, duminică, puţin camfor, pe când 
dacă avea să meargă înainte n-avea nici o certitudine. Dar 
dacă se întorcea avea să mai piardă o oră şi jumătate până 
s-ajungă la Mottson. „Poate c-am să pot să conduc încet”, 
spuse. „Poate c-am să pot să conduc încet dacă mă 
gândesc la altceva...” 

Se urcă şi porni. „Am să mă gândesc la altceva”, spuse, 
şi aşa se gândi la Lorraine. Se imagină pe sine însuşi în pat 
cu ea, doar că era pur şi simplu lungit alături de ea, 
rugându-se de ea să-l ajute, pe urmă se gândi iarăşi la bani 
şi la faptul că fusese păcălit de o femeie, o fetiţă. Dac-ar fi 
putut crede cel puţin că bărbatul fusese cel care-l jefuise. 
Dar să fie prădat de ceea ce ar fi trebuit să-l 
despăgubească pentru slujba pierdută, de ceea ce 
câştigase cu atâtea eforturi şi riscuri de către însuşi 
simbolul slujbei pierdute, şi încă şi mai rău, de o putoare 
de fată. Merse mai departe, apărându-şi faţa de vântul 
continuu cu reverul hainei. 

Vedea acum forţele contradictorii ale destinului şi 


voinţei sale apropiindu-se grăbite spre o ciocnire care avea 
să fie irevocabilă; deveni viclean. Nu pot să-mi permit să 
fac acuma o greşeală, îşi spuse. Nu putea să procedeze 
decât într-un singur fel, fără nici o alternativă: trebuia să 
facă exact lucrul acela. Bănuia că amândoi aveau să-l 
recunoască de cum aveau să dea ochii cu el, pe câtă vreme 
el trebuia să se bazeze pe şansa de a o vedea el întâi, afară 
de cazul că bărbatul avea să-şi poarte încă faimoasa 
cravată roşie. Şi amănuntul că el trebuia să depindă de 
acea cravată roşie părea să fie sumumul dezastrului 
iminent; aproape că putea să-i simtă mirosul, să-l simtă 
mai presus de zvâcnetul dureros care-i pulsa în cap. 

Trecu de creasta dealului. Vedea în vale fumul şi acope- 
rişurile, o clopotniţă sau două deasupra copacilor. Conduse 
în jos pe pantă şi intră în oraş, încetinind, devenind iarăşi 
atent la nevoia de precauţie, la necesitatea de a găsi întâi 
locul unde era cortul. Acum nu mai vedea foarte clar, şi 
ştia că numai conştiinţa dezastrului era cea care-l îndemna 
să meargă direct să caute ceva pentru durerea de cap. La 
o pompă de benzină i se spuse că încă nu se ridicase 
cortul, dar că vagoanele circului se aflau pe o linie moartă 
în gară. Se îndreptă într-acolo. 

Două vagoane pullman vopsite ţipător erau trase pe o 
linie laterală. Le examină înainte de a cobori din maşină. 
Incercă să nu respire adânc, astfel ca sângele să nu-i mai 
zvâcnească atât de tare în cap. Cobori şi merse de-a lungul 
zidului gării, pândind vagoanele. La ferestre erau atârnate 
nişte rufe moi şi şifonate, ca şi cum ar fi fost spălate de 
curând. Pe pământ, lângă scara unuia dintre vagoane erau 
trei scaune de pânză. Dar nu se vedea nici un semn de 
viaţă până când un bărbat încins cu un şorţ murdar ieşi la 
uşa vagonului şi deşertă un lighean cu zoaie de vase dintr- 
un gest larg, soarele sclipind pe fundul metalic al 
ligheanului, şi apoi intră înapoi în vagon. 

Acuma o să trebuiască să-l iau prin surprindere, până n- 
apucă să-i avertizeze, se gândi. Nici nu-i trecu prin cap că 
s-ar fi putut ca ei nici să nu fi fost acolo, în vagon. 
Eventualitatea ca ei să nu fie acolo, ca rezultatul întregii 


încleştări să nu depindă de această simplă situaţie, el să-i 
vadă pe ei întâi sau ei să-l vadă pe el întâi, această 
eventualitate ar fi fost contrară desfăşurării naturale a 
evenimentelor şi ritmului în care se succedaseră până 
atunci. Mai mult, el trebuia să-i descopere primul, trebuia 
să-şi ia banii îndărăt, şi apoi ce-aveau să mai facă ei nu mai 
prezenta pentru el nici o importanţă, pe când, în caz 
contrar, toată lumea avea să afle că el, Jason Compson, 
fusese prădat de Quentin, nepoată-sa, o putoare. 

Încercă iarăşi să analizeze situaţia. Apoi se îndreptă 
spre vagon, urcă treptele repede şi fără zgomot şi se opri 
în faţa uşii. Coridorul era întunecos, mirosind a mâncare 
stătută. Bărbatul de adineaori era o pată albă în întuneric, 
cântând cu o voce de tenor spartă, tremurătoare. E bătrân, 
se gândi, şi nu-i mai solid decât mine. Intră în vagon în 
clipa în care omul îşi ridică privirea spre el. 

„Hei”, spuse omul, oprindu-se din cântat. 

„Unde-s?” spuse Jason. „Haide, repede. In vagonul de 
dormit?” 

„Unde-i cine?” spuse omul. 

„Pe mine să nu mă minţi”, spuse Jason. Se împiedică de 
ceva în obscuritatea în care erau îngrămădite tot felul de 
obiecte. 

„Ce mai e şi asta?” spuse celălalt. „Pe cine-l faci tu 
mincinos? Ai?” Când Jason îl înşfăcă de umăr, exclamă: 
„Hei, bagă de seamă, băiete!” 

„Nu minţi!”, spuse Jason. „Unde sunt?” 

„Ce, mă banditule”, spuse omul. Braţul îi era slăbănog şi 
fragil sub mâna lui Jason. Încercă să se scuture, apoi se 
întoarse şi începu să cotrobăiască pe masa încărcată din 
spatele lui. 

„Haide, haide”, spuse Jason. „Unde sunt?” 

„Am să-ţi arăt eu unde sunt”, ţipă omul. „Stai numai să- 
mi găsesc cuțitul de carne.” 

„Stai aşa”, spuse Jason încercând să-l imobilizeze. „Te- 
am întrebat şi eu numai ceva.” 

„Banditule”, ţipă celălalt, pipăind febril pe masă. Jason 
încercă să-l apuce de amândouă mâinile, căutând să-i 


stăpânească furia slăbănoagă. Trupul omului părea atât de 
îmbătrânit, de fragil, şi totuşi însufleţit de o idee fixă atât 
de fatală, încât pentru prima dată Jason înţelese limpede şi 
fără ocolişuri dezastrul către care se îndrepta cu capul 
înainte. 

„Stai”, spuse. „Stai niţel! Stai locului! Plec. Dă-mi timp 
să ies de aici.” 

„Să mă faci tu pe mine mincinos”, se văicărea celălalt. 
„la dă-mi drumul. Dă-mi numai tu drumul, că-ţi arăt eu 
ţie.” 

Jason aruncă o privire hăituită în jur, ţinându-l încă pe 
celălalt. Afară era acuma un soare strălucitor, viu, luminos, 
pustiu, şi se gândi la oamenii care în curând aveau să se 
întoarcă liniştiţi acasă la masa de prânz duminicală, festivă 
şi împodobită, şi se văzu pe sine însuşi încercând să-l 
imobilizeze pe bătrânul ăsta furios, asemenea fatalităţii, şi 
căruia nu îndrăznea să-i dea drumul destul de mult timp ca 
să aibă vreme să-i întoarcă spatele şi să fugă. 

„Stai liniştit până plec eu?” spuse. „Vrei?” Dar celălalt 
se zbătea mai departe, şi Jason îşi liberă o mână şi-l pocni 
peste cap. Fu doar o lovitură grăbită, stângace şi nu prea 
puternică, dar celălalt se prăbuşi imediat şi alunecă cu 
zgomot la pământ printre ligheane, cratiţe şi găleți. Jason 
rămase în picioare lângă el, gâfâind, cu urechile ciulite. 
Apoi se întoarse şi ieşi în fugă din vagon. La uşă se stăpâni 
şi cobori mai încet, oprindu-se apoi din nou o clipă. 
Respirația îi ieşea cu un sunet gâfâitor şi un timp rămase 
acolo încercând să şi-o liniştească, aruncându-şi privirile 
într-o parte şi într-alta, până când la un zgomot târşit în 
spatele lui îşi întoarse capul tocmai la timp să-l vadă pe 
bătrânel, care ieşea în salturi stângace şi furioase din 
vestibul cu o secure ruginită ridicată deasupra capului. 

Sări s-apuce securea, fără să simtă deloc spaimă, dar 
dându-şi seama că alunecase, gândindu-se Aşadar aşa are 
să se termine şi crezând că acuma avea să moară şi când 
ceva îl izbi violent în ceafă se gândi Cum de-a ajuns să mă 
lovească acolo? Sau poate m-a lovit de mult, se gândi, şi nu 
simt decât acum, şi se gândi Haide, haide odată. Să 


terminăm odată, şi apoi îl cuprinse o dorinţă furioasă să nu 
moară şi începu să se zbată, auzindu-l pe bătrân cum ţipă 
şi înjură cu vocea lui spartă. 

Se mai zbătea încă şi atunci când îl ridicară în picioare, 
dar îl ţineau bine, aşa că se linişti. ă 

„Îmi curge sânge tare?” spuse. „În ceafă. Sângerez 
tare?” Încă mai spunea asta în timp ce simţea cum îl 
împing repede de-acolo, şi auzea vocea ascuţită şi 
mânioasă a bătrânului pierzându-se în spate. „Vedeţi ce-i 
cu capul meu”, spuse. „Staţi. Nu...” 

„Să stăm, pe dracu'”, spuse omul care-l ţinea. „Viespea 
asta blestemată te omoară cât ai zice peşte. S-o luăm din 
loc cât mai repede. N-ai nimic.” 

„M-a atins”, spuse Jason. „Imi curge sânge?” 

„Hai să mergem”, spuse celălalt. Îl împinse pe Jason pe 
după colţul gării, până la peronul pustiu, unde era o dubă 
de livrări şi unde pe un petec de pământ mărginit cu flori 
țepene creştea iarbă ţeapănă sub o reclamă luminoasă: 
„Fiţi cu ochii pe Mottson”, cuvântul fiind înlocuit cu un 
ochi cu o pupilă electrică. Omul îi dădu drumul. 

„Aşa”, spuse. „Întinde-o de-aici şi ţine-te cât mai departe 
de locu’ ăsta. Ce voiai exact să faci? Să te sinucizi?” 

„Caut două persoane”, spuse Jason. „L-am întrebat doar 
unde sunt.” 

„Pe cine cauţi?” 

„O fată”, spuse Jason. „Şi un bărbat. Ieri, la Jefferson, 
purta o cravată roşie. Era cu circu' ăla. M-au prădat.” 

„O”, spuse omul. „Dumneata eşti ăla, mda. De, nu-s 
aici.” 

„Aşa cred şi eu”, spuse Jason. Se sprijini de zid, îşi ridică 
mâna la ceafă şi-şi privi apoi palma. „Credeam că-mi curge 
sânge”, spuse. „Am crezut că m-a izbit cu securea aia.” 

„Te-ai lovit cu capul de şină”, spuse omul. „Ai face mai 
bine s-o iei din loc de-aici. Aia pe care-i cauţi nu-s aici.” 

„Da. Mi-a spus şi el că nu-s aici. Am crezut că mă 
minte.” 

„Crezi că eu te mint?” spuse omul. 

„Nu”, spuse Jason. „Ştiu că nu-s aici.” 


„l-am spus să se care dracului de-aici, amândoi”, spuse 
omul. „N-am nevoie de pramatii de-astea în circul meu. Eu 
conduc un circ respectabil, cu o trupă respectabilă.”. 

„Da”, spuse Jason. „Nu ştii încotro au luat-o?” 

„Nu. Şi nici nu vreau să ştiu. Oamenii din trupa mea n- 
au voie să facă chestii de-astea. Dumneata eşti... fratele 
ei?” 

„Nu”, spuse Jason. „N-are nici o importanţă. Voiam doar 
să-i văd. Eşti sigur că nu m-a atins? Adică, nu-mi curge 
sânge?” 

„AT fi curs sânge dacă n-aş fi ajuns acolo atunci când am 
ajuns. Acuma, vezi de ţine-te cât mai la distanţă. Omuleţu' 
ăsta e-n stare să te dea gata. Aia de-acolo e maşina 
dumitale?” 

„Da”. 

„Foarte bine, urcă-te-n ea şi du-te înapoi la Jefferson. 
Dac-ai să-i găseşti, să ştii că n-o să fie la circul meu. Eu am 
un circ respectabil. Zici că te-au prădat?” 

„Nu”, spuse Jason. „Nu mai are nici o importanţă.” Se 
duse la automobilul lui şi urcă. Ce să fac acuma? se gândi. 
Apoi îşi aduse aminte. Porni motorul şi merse încet în susul 
străzii până găsi o prăvălie. Uşa era încuiată. Rămase o 
vreme cu mâna pe clanţă şi capul puţin aplecat. Apoi se 
întoarse de la uşă şi, când trecu cineva pe stradă după un 
timp, îl întrebă dacă era pe undeva vreo farmacie deschisă, 
dar nu era. Apoi întrebă când avea să plece trenul spre 
nord, şi omul îi spuse că la două şi jumătate. Traversă 
strada, se urcă iarăşi în maşină şi stătu acolo. După o 
vreme trecură doi negri tineri. Îi strigă. 

„Ştie vreunul din voi să conducă maşina, băieţi?” 

„Da, dom'le.” 

„Cât îmi luaţi să mă duceţi chiar acuma până la 
Jefferson?” 

Se priviră unul pe altul, murmurând între ei. 

„Vă dau un dolar”, spuse Jason. 

Şuşotiră iarăşi. „Nu pot pentru atâta”, spuse unul din ei. 

„Cât să-ţi dau ca să mergi?” 

„Tu poţi să te duci?” întrebă unul. 


„Nu pot să plec”, spuse celălalt. „De ce nu-l duci tu? N-ai 
nici o treabă.” 

„Ba da, am.” 

„Ce treabă ai?” 

Şuşotiră iarăşi între ei, râzând. 

„Vă dau doi dolari”, spuse Jason. „La oricare din voi.” 

„Nici eu nu pot să merg”, spuse primul. 

„Foarte bine”, spuse Jason. „Luaţi-o din loc.” 

Stătu acolo o vreme. Auzi un ceas bătând jumătatea, 
apoi începură să treacă oameni în haine de duminică şi de 
sărbătoare. Unii îl priveau, pe când treceau pe alături, pe 
bărbatul care şedea liniştit la volanul unui automobil 
micuţ, cu viaţa lui invizibilă desfăşurată în faţa lui ca un 
ciorap vechi, purtat După o vreme veni un negru în 
salopetă. 

„Dumneata eşti omul care vrea să meargă la Jefferson?” 
spuse. 

„Da”, spuse Jason. „Cât îmi iei?” 

„Patru dolari.” 

„Iţi dau doi.” 

„Nu pot să merg pentru mai puţin de patru.” Omul din 
maşină şedea mai departe liniştit. Nici măcar nu se uita le 
el. Negrul spuse: „Ai nevoie de mine sau nu?” 

„Bine”, spuse Jason. „Urcă.” 

Se trase pe scaunul de alături şi negrul se instala la 
volan. Jason închise ochii. Găsesc ceva pentru asta la 
Jefferson, îşi spuse, aşezându-se mai bine, să suporte 
zgâlţâiturile. Acolo găsesc eu ceva. Trecură cu maşina pe 
străzi unde oamenii intrau paşnici în case, la masa lor de 
duminică, şi apoi afară din oraş. Se gândea la asta. Nu se 
gândea ce era acasă, unde Ben şi Luster mâncau mâncare 
rece la masa din bucătărie. Ceva - absenţa dezastrului, a 
amenințării, în toiul unui rău constant - îi permitea să uite 
de Jefferson, ca de orice alt loc pe care-l mai văzuse până 
atunci şi unde viaţa lui trebuia s-o ia de la capăt 

Când Ben şi Luster terminară, Dilsey îi trimise afară. „Şi 
vezi dacă poţi să-l ţii liniştit până la patru. Atunci are sa fie 
T.P. aici.” 


„Da, vă rog”, spuse Luster. leşiră. Dilsey mâncă şi ea şi 
strânse în bucătărie. Apoi se duse până-n josul scărilor şi 
ascultă, dar nu se auzea nici un zgomot. Se întoarse prin 
bucătărie şi ieşi pe uşa de-afară, oprindu-se pe trepte. Ben 
şi cu Luster nu se vedeau, dar în timp ce stătea acolo auzi 
din nou o vibraţie leneşă din direcţia uşii pivniţei şi se duse 
până la uşă şi privi în jos la o scenă care o repeta pe cea de 
dimineaţă. 

„Uite-aşa făcea”, spuse Luster. Privea ferăstrăul imobil 
cu un fel de disperare plină de speranţă. „Numai că eu n- 
am ce-mi trebuie să-l izbesc”, spuse. 

„Şi nici n-ai să găseşti aicea”, spuse Dilsey. „Scoate-l la 
soare. O să căpătaţi amândoi o pneumonie aici, pe 
pământu' ăsta ud.” 

Aşteptă, privindu-i cum traversează curtea către un pâlc 
de cedri de lângă gard. Apoi se duse în coliba ei. 

„Acuma să nu-mi începi iar”, spuse Luster. „Mi-ajunge 
ce-am păţit cu tine astăzi.” Era acolo un hamac făcut din 
doage de butoi prinse într-o împletitură de sârmă. Luster 
se lungi în hamac, dar Ben se învârtea de colo până colo, 
fără rost începu să scâncească iarăşi. „Taci acuma”, spuse 
Luster. „Stai numai, că te iau eu la bătaie.” Se lăsă pe 
spate în hamac. Ben se oprise locului, dar Luster îl auzea 
smiorcăindu-se. „Ai de gând să taci sau nu?” spuse Luster. 
Cobori din hamac şi merse după sunete şi ajunse până la 
Ben, care şedea pe vine în faţa unei grămăjoare de 
pământ. La un capăt şi la altul al moviliţei era înfiptă în 
pământ câte o sticlă goală de sticlă albastră care conţinuse 
pe vremuri otravă. Într-una fusese pusă o crenguţă ofilită 
de datura. Ben şedea chircit în faţa ei, gemând, cu un 
sunet lent, nearticulat Gemând mereu, căuta prosteşte în 
jur, găsi o crenguţă şi o puse în sticla cealaltă. „Ce nu taci 
odată din gură?” spuse Luster. „Vrei să-ţi dau eu una ca să 
ai cu adevărat de ce să zbieri? Dac-aş face aşa?” Se aşeză 
în genunchi şi dintr-o singură mişcare înhaţă sticla şi o 
ascunse la spate. Ben tăcu. Rămăsese pe vine, privind mica 
scobitură unde fusese sticla, pe urmă, când îşi umflă 
plămânii; Luster aduse sticla din nou la vedere. „Iaci”, 


şuieră el. „Să nu-ndrăzneşti să mai răgi! Să nu-ndrăzneşti! 
Uite-ţi-o. Vezi? Uite. Iar te-apucă dacă mai stai aici. Haide 
să vedem dac-au început să dea iar în mingea aia.” Îl luă 
pe Ben de braţ, trăgându-l după el, şi se duseră până la 
gard, oprindu-se acolo unul lângă altul, privind la tufele de 
caprifoi crescute în paragină, încă neînflorite. 

„Uite”, spuse Luster. „Uite că vin unii. Îi vezi?” 

li priviră pe cei patru care loveau mingea jucând pe 
pajişte, apropiindu-se. Ben îi urmărea din ochi gemând, 
lăsând să i se scurgă saliva pe bărbie. Când cei patru 
trecură mai departe, îi urmări de-a lungul gardului 
moţăind din cap şi smiorcăindu-se. Unul dintre ei spuse: 

„Aici, caddie. Adu sacul.” 

„$$şsş, Benjy”, spuse Luster, dar Ben fugea în trapul său 
dezordonat târşindu-şi picioarele, agăţându-se de gard, 
gemând cu vocea lui răguşită, văicăritoare. Omul îşi juca 
lovitura şi trecu mai departe, Ben ţinând pasul cu el până 
când gardul făcu unghi drept şi el rămase agăţat de 
scânduri privindu-i pe jucători cum trec mai departe. 

„Acuma ai de gând să taci?” spuse Luster. „Vrei să taci 
acuma?” îl zgâlţâi pe Ben de braţ. Ben se agăţase de gard, 
văicărindu-se cu vocea răguşită, fără nici o pauză. „N-ai de 
gând să taci?” spuse Luster. „Da sau nu?” Ben privea fix 
peste gard. „Bine, atunci”, spuse Luster. „Vrei chiar să ai 
pentru ce să zbieri?” Privi peste umăr înapoi spre casă. 
Apoi şopti: „Caddy! Na, zbiară acuma cât pofteşti. Caddy! 
Caddy! Caddy!” 

O clipă mai târziu, în intervalele rare din vocea lui Ben, 
Luster o auzi pe Dilsey strigând. Îl apucă de braţ şi 
traversară curtea spre ea 

„Ţi-am spus că nu vrea să stea liniştit”, spuse Luster. 
„Măi tâlharule!” spuse Dilsey. „Ce i-ai mai făcut?” 

„Eu nu i-am mai făcut nimic. i-am spus c-atunci când 
încep ăia să joace îi dă drumul şi el.” 

„Veniţi încoace”, spuse Dilsey. „Taci, Benjy. Taci 
acuma.” Însă el nu voia să tacă. Trecură repede prin curte 
până la colibă şi intrară acolo. „Fugi şi adu-i papucul”, 
spuse Dilsey. „Şi vezi să n-o trezeşti pe domnişoara 


Cahline. Dacă-ţi spune ea ceva, spune-i că am eu grijă de 
el. Du-te acuma, atâta lucru cred că eşti în stare şi tu să 
faci.” Luster se duse. Dilsey îl împinse pe Ben până la pat, 
îl întinse alături de ea şi-l strânse lingă ea legănându-l, 
ştergându-l la gură pe unde i se prelingeau balele cu 
poalele rochiei. „Taci acuma”, spuse, mângâindu-l pe cap, 
„taci, uite, eşti cu Dilsey.” Însă el urla lent, animalic, fără 
lacrimi; expresia sonoră, gravă, lipsită de speranţă a 
întregii mizerii mute de sub soare. Luster se întoarse 
ţinând în mână un papuc de satin alb. Era acum îngălbenit, 
rupt şi murdar, şi când i-l puseră în mână lui Ben, el tăcu o 
vreme. Dar se mai smiorcăia încă şi curând îşi ridică iarăşi 
glasul. 

„Crezi că poţi să-l găseşti pe T.P.?” spuse Dilsey. 

„Zicea ieri că azi se duce la St. John. Zicea că se-ntoarce 
până la patru.” 

Dilsey se legănă pe pat, mângâindu-l pe Ben pe creştet. 

„Multă vreme mai ţine, o, Isuse”, spuse. „Ce multă 
vreme.” 

„Şi eu pot să mân trăsura, mammy”, spuse Luster. 

„Vă frângeţi gâtul la amândoi”, spuse Dilsey. „Numai de- 
al dracului ai face-o. Ştiu foarte bine că poţi să mâi. Da’ nu 
pot să am încredere în tine. Taci acuma”, spuse. „Taci. 
Haide, taci.” 

„Ba deloc”, spuse Luster. „Când sunt cu T.P. mân eu.” 
Dilsey se legăna mai departe, ţinându-l strâns lângă ea pe 
Ben. „Domnişoara Cahline zice că dacă nu poţi să-l 
linişteşti, se scoală ea şi vine ea să-l facă să tacă.” 

„Taci, iubitule”, spuse Dilsey, mângâindu-l pe Ben pe 
creştet. „Luster dragă”, spuse, „ai să te gândeşti la 
mammy şi ai să mâi cum trebuie trăsura?” 

„Da, vă rog”, spuse Luster. „O mân la fel de bine ca 
T.P.” 

Dilsey îl mângâie pe Ben pe cap, legănându-l. „Fac tot ce 
pot”, spuse. „Dumnezeu ştie. Du-te şi scoate-o, atunci”, 
spuse, ridicându-se. Luster ieşi repede. Ben ţinea papucul 
în braţe, plângând. „Taci acuma. Luster s-a dus să scoată 
trăsura şi te duce la cimitir. Nu mai putem să încercăm să- 


ţi luăm şi şapca”, spuse. Se duse până la un fel de dulap 
alcătuit dintr-o perdea de pânză întinsă într-un colţ al 
camerei şi scoase pălăria de fetru pe care o purtase ea mai 
devreme. „Am ajuns chiar mai rău decât asta, dac-ar şti 
lumea”, spuse. „Tu oricum eşti copilul Domnului. Şi-am să 
fiu şi eu curând-curând, slava Domnului. Aşa.” li puse pe 
cap pălăria ei şi-i încheie haina. El gemea fără întrerupere. 
Îi luă papucul din mână şi-l puse deoparte şi ieşiră din 
colibă. Luster se apropia cu un cal alb, bătrân, înhămat la 
o trăsurică cu vopseaua decolorată de vreme şi aplecată 
într-o parte. 

„Ai să ai grijă, Luster?” spuse ea 

„Da, vă rog”, spuse Luster. Ea îl urcă pe Ben pe 
bancheta din spate. Nu mai plângea, dar acuma începu să 
scâncească iarăşi. 

„Plânge după floarea lui”, spuse Luster. „Stai niţel, că-i 
găsesc eu una.” 

„Tu stai liniştit acolo”, spuse Dilsey. Se duse şi apucă 
calul de căpăstru. „Acuma du-te fuga şi caută-i o floare.” 
Luster alergă pe lângă casă, către grădină. Se întoarse cu 
un fir de narcisă. 

„Asta-i ruptă”, spuse Dilsey. „De ce n-ai adus una bună?” 

„E singura pe care-am găsit-o”, spuse Luster. „Le-ai luat 
matale pe toate vineri să le duci la biserică. Stai că i-o 
aranjez eu.” În timp ce Dilsey ţinea calul mai departe, 
Luster prinse tija florii cu un beţişor şi două capete de 
sfoară, şi i-o dădu lui Ben. Apoi se urcă pe capră şi apucă 
hăţurile. Dilsey ţinea căpăstrul încă. 

„Ştii drumul?” spuse ea. „In sus pe stradă, ocoleşti piaţa, 
până la cimitir, şi pe urmă direct acasă.” 

„Da, vă rog”, spuse Luster. „Prrr, Queenie.” 

„Să ai grijă, auzi? 

„Da, vă rog.” Dilsey lăsă căpăstrul din mâini. 

„Dii, Queenie”, spuse Luster. 

„Stai”, spuse Dilsey. „Dă-mi încoace biciu' ăla.” 

„Au, mammy”, spuse Luster. 

„Dă-mi-l încoace”, spuse Dilsey apropiindu-se de trăsură. 

Luster i-l întinse fără nici un chef. 


„Acuma nici nu mai pot s-o pornesc pe Queenie.” 

„N-ai tu grijă de asta” spuse Dilsey. „Queenie ştie mai 
bine decât tine în orice caz unde trebuie să meargă. Ce-ai 
tu de făcut e să stai acolo şi să ţii bine hăţurile. Ştii 
drumu”, sigur?” 

„Da, vă rog. Pe acelaşi drum pe care merge T.P. în 
fiecare duminică.” 

„Atunci fă şi tu tot aşa în duminica asta.” 

„Sigur ca da N-am mânat eu calul în locul lui T.P. de-o 
sută de ori.?” 

„Mai mână-l şi acuma tot aşa”, spuse Dilsey. „Haide, 
plecaţi. Şi dacă păţeşte Benjy ceva din vina ta, mă negrule, 
nu ştiu ce-ţi fac. Ajungi la ocnă sigur-sigur, da' te trimit eu 
acolo chiar mai înainte de-i ocna pregătită să te 
primească.” 

„Da, vă rog”, spuse Luster. „Diii, Queenie.” 

O izbi cu hăţurile pe Queenie peste crupa ei lată şi 
trăsurica se puse în mişcare cu o smucitură. 

„Luster”, spuse Dilsey. 

„Dii, Queenie!” spuse Luster. Smuci iar hăţurile. Cu un 
fel de ghiorăieli lăuntrice, Queenie tropăi încet în josul 
aleii şi ieşi în stradă, unde Luster o îmboldi într-un mers 
care semăna cu o prăbuşire prelungită şi mereu 
suspendată cu botul înainte. 

Ben nu mai scâncea. Şedea la mijlocul banchetei, 
ţinându-şi floarea dreasă cu beţigaşul ridicată în sus în 
pumnul strâns, cu ochii senini şi inefabili. Exact în faţa lui, 
capul în formă de ghiulea al lui Luster se tot întorcea peste 
umăr până când ieşiră din raza de vedere a casei, şi atunci 
trase la marginea străzii şi sub privirile lui Ben aţintite 
asupra lui cobori şi rupse o nuia dintr-un gard viu. Queenie 
îşi plecase capul şi începu să pască iarbă până când Luster 
se urcă iar pe capră şi-i trase capul în sus cu hăţurile şi-o 
forţă să se mişte, apoi, cu coatele strânse şi cu nuiaua şi 
hăţurile ridicate în sus, îşi luă o poză complet nepotrivită 
cu tropăitul aşezat al copitelor lui Queenie şi cu basul ca 
de orgă al acompaniamentului ei lăuntric. Pe lângă ei 
treceau automobile şi pietoni; şi o dată un grup de 


băieţandri negri. 

„Uite-l pe Luster. Un-te duci, Luster? La cimitir?” 

„Salut”, spuse Luster. „Parcă şi voi pân’ la urmă n-o s- 
ajungeţi tot la cimitir. Hai, elefantule.” 

Se apropiau de piaţa unde Soldatul Confederat privea cu 
ochii goi pe sub mâna sa de marmură în vânt şi în 
intemperii. Luster îşi îndreptă iarăşi spatele şi o atinse pe 
impenetrabila Queenie cu o şfichiuire de nuia, aruncându- 
şi totodată privirea prin piaţă. „Uite maşina lui domnu’ 
Jason”, spuse, şi apoi remarcă alt grup de negri. „Hai să le- 
arătăm negrilor ăstora ce-nseamnă distincţie, Benjy”, 
spuse el. „Ce spui, hm?” Privi peste umăr. Benjy şedea 
liniştit, ţinând floarea în pumnul strâns, cu privirea golită 
şi netulburată. Luster o lovi iarăşi cu nuiaua pe Queenie şi 
o smuci pe la stânga monumentului. 

O clipă Ben rămase într-un gol desăvârşit. Apoi începu 
să zbiere. Urlet după urlet, glasul îi creştea, cu rare pauze 
pentru respiraţie. Era în urletele acestea mai mult decât o 
uimire, era oroare; şoc; o agonie oarbă, nearticulată; sunet 
pur, şi ochii lui Luster i se rostogoliră în cap timp de o 
clipă albă. „Sfinte Dumnezeule”, spuse. „$şsş! Ssşş! Sfinte 
Dumnezeule!” Se întoarse iarăşi dintr-o mişcare cu faţa 
spre cal şi o lovi pe Queenie cu nuiaua. Băţul se rupse şi el 
îl aruncă şi când glasul lui Ben urcă într-un crescendo de 
necrezut. Luster strânse hăţurile în mâini şi se aplecă 
înainte pe capră în timp ce Jason venea în salturi prin piaţă 
şi sări pe scara trăsurii. 

Dintr-o lovitură cu dosul palmei îl repezi pe Luster la o 
parte şi apucă hăţurile şi o făcu pe Queenie să se întoarcă 
şi, îndoind hăţurile, o lovi peste crupă. O izbi iarăşi şi 
iarăşi, împingând-o într-un galop smucit, în timp ce spaima 
răguşită a lui Ben răsuna în jurul şi deasupra lor, şi o 
smuci în cele din urmă la dreapta statuii. Apoi îl pocni pe 
Luster cu pumnul în cap. 

„Nu ştii că nu trebuie să-l duci pe la stânga?” spuse. Se 
întinse înapoi şi-l izbi pe Ben, rupându-i iarăşi tulpina 
florii. „Taci!” spuse. „Taci!” Smuci încă o dată de hăţuri şi 
sări jos de pe capră. „Du-te dracului acasă cu el. Dacă mai 


n 

ieşi vreodată pe poartă cu el, te omor cu mâna mea 

„Da, vă rog!” spuse Luster. Apucă hăţurile şi o lovi pe 
Queenie cu capătul lor îndoit. „Dii! Dii! Benjy, pentru 
Dumnezeu!” 

Glasul lui Benjy urla fără întrerupere. Queenie se puse 
iarăşi în mişcare şi copitele ei îşi reluară trap-trapul 
liniştit, şi îndată Ben încetă. Luster aruncă repede o privire 
înapoi peste umăr, apoi mână mai departe. Tulpina ruptă 
îşi plecă floarea peste pumnul lui Ben şi ochii lui erau 
iarăşi goi şi albaştri şi senini, pe când cornişele şi fațadele 
alunecau încă o dată lin de la stânga spre dreapta; stâlpi şi 
copaci, ferestre şi portaluri şi reclame, fiecare la locul său. 


Apendice 


COMPSON: 1699-1945 


IKKEMOTUBBE. Un rege american deposedat de 
bunurile sale. Denumit „L/Homme” (şi uneori „de 
rhomme”) de către fratele său vitreg, un chevalier de 
France, care dacă nu s-ar fi născut prea târziu ar fi putut 
figura printre cele mai strălucitoare personalităţi în acea 
scânteietoare galaxie de aventurieri înnobilaţi care au fost 
mareşalii lui Napoleon, şi care traducea astfel titlul de 
nobleţe din dialectul Chickasaw însemnând „Omul”; pe 
care traducere Ikkemotubbe, el însuşi un om de spirit şi de 
imaginaţie cât şi un subtil judecător de caractere, inclusiv 
propriul său caracter, a făcut-o să evolueze cu un pas mai 
departe anglicizând-o în „Doom”. Care a cedat din vastul 
său domeniu pierdut o solidă milă pătrată din noroaiele 
virgine din nordul statului Mississippi, tot atât de precis 
delimitată ca şi cele patru muchii ale tăbliei unei mese de 
joc de cărţi (pe atunci împădurită, deoarece acelea erau 
vremurile vechi dinainte de 1833, când începuseră să 
pogoare stelele pe drapelul american şi oraşul Jefferson 
din statul Mississippi era doar o baracă de buşteni lungă 
dărăpănată cu un singur etaj adăpostindu-l pe şeful 
agenţiei Chickasaw şi magazinul său universal), nepotului 
unui refugiat scoţian care-şi pierduse drepturile ce i s-ar fi 
cuvenit prin naştere întrucât îşi jucase soarta alături de un 
rege, el însuşi deposedat de stăpânirea sa Aceasta ca o 
răsplată parţială pentru dreptul de a purcede în linişte, 
folosind orice mijloace pe care el şi oamenii săi le-ar fi 
socotit potrivite, cu piciorul sau călare, cu condiţia doar să 
fie cai Chickasaw, către pământurile vestului sălbatic, ţinut 
care curând avea să fie denumit Oklahoma; pe vremea 


aceea neştiindu-se încă nimic despre petrolul de acolo. 


JACKSON. Un Mare Tată Alb cu o sabie. (Un bătrân 
duelist, un leu bătrân cu răget puternic, uscăţiv, fioros, 
acum decăzut, bănuitor, nepieritor, care punea bunăstarea 
naţiunii mai presus de Casa Albă şi viabilitatea noului său 
partid politic mai presus de acestea două şi mai presus de 
orice punea nu onoarea soţiei sale, ci principiul că onoarea 
trebuie apărată fie că există sau nu, pentru că a fost 
apărată fie că a existat sau nu.) Care a întocmit, sigilat şi 
contrasemnat donația cu mâna sa în cortul său aurit la 
Wassi Town, neştiind nici el despre existenţa petrolului; 
astfel că într-o zi descendenţii rămaşi fără adăpost ai 
regelui deposedat aveau să treacă doborâţi de băutură şi 
într-o superbă stupoare peste pământul prăfuit ce le fusese 
acordat ca adăpost pentru oasele lor în dricuri şi maşini de 
pompieri special fabricate şi vopsite în stacojiu. 


Aceştia au fost Compsonii: 


QUENTIN  MACLACHAN. Fiul unui tipograf din 
Glasgow, rămas orfan şi crescut de rudele maică-si în 
ţinuturile muntoase de pe lângă Perth. Fugit de pe landele 
din Culloden până în statul Carolina cu o spadă greoaie şi 
tartanul pe care-l purta ziua şi sub care dormea noaptea şi 
cu prea puţine alte bunuri pe lângă acestea. La vârsta de 
optzeci de ani, după ce se bătuse o dată împotriva unui 
rege englez şi fusese înfrânt, nu mai dorea să facă a doua 
oară aceeaşi greşeală şi astfel a fugit din nou într-o noapte 
a anului 1779, împreună cu nepotul său pe atunci copil 
încă şi cu acelaşi tartan (spada cea grea dispăruse o dată 
cu fiul său, tatăl nepotului, dintr-unul din regimentele 
Tarleton pe un câmp de bătaie din Georgia cu vreun an 
mai devreme), spre Kentucky, unde un vecin numit Boon 
sau Boone îşi înjghebase o fermă. 


CHARLES STUART. Radiat şi proscris cu nume şi grad 
din regimentul său britanic. Părăsit, fiind crezut mort, într- 


o mlaştină din Georgia de propria armată în retragere şi 
apoi şi de armata americană în înaintare, care amândouă 
se  înşelaseră. Mai avea încă spada atunci când, 
sprijinindu-se pe piciorul de lemn pe care şi-l fabricase 
singur, i-a ajuns pe taică-su şi pe fiu-su patru ani mai 
târziu la Harrodsburg, Kentucky, tocmai la timp ca să-şi 
îngroape tatăl şi să intre într-o îndelungată perioadă de 
scindare a personalităţii, încercând încă să fie mai departe 
institutorul care credea el că ar dori să fie, până ce a 
renunţat în cele din urmă şi a devenit jucătorul care era în 
realitate şi care nici unul dintre Compsoni nu părea să-şi 
dea seama că fiecare dintre ei este cu condiţia ca riscul să 
fie disperat şi jocul să poată ţine de ajuns. Reuşind până la 
urmă să-şi rişte nu numai propria viaţă, ci şi securitatea 
familiei sale şi însăşi integritatea numelui pe care avea să-l 
lase după sine, intrând în confederaţia condusă de o 
cunoştinţă cu numele de Wilkinson (un om de foarte mare 
talent şi inteligenţă şi influenţă şi putere) într-un complot 
urmărind să separe întreaga vale a Mississippi-ului de 
Statele Unite şi s-o alipească Spaniei. Fugind la rândul său 
când acest balon de săpun a plesnit (aşa cum oricine cu 
excepţia unui institutor Compson ar fi trebuit să ştie că va 
plesni), el însuşi unic, fiind singurul dintre complotişti 
nevoit să-şi părăsească ţara; aceasta nu pentru a scăpa de 
răzbunarea şi pedeapsa justă a guvernului pe care 
încercase să-l ştirbească, ci din cauza schimbării furibunde 
de atitudine a foştilor săi complici, acum căutându-şi 
disperaţi fiecare propria salvare. Nu a fost expulzat din 
Statele Unite, el însuşi vorbind despre sine ca despre un 
om rămas fără ţară, expulzarea sa datorându-se nu trădării 
ci faptului că el singur fusese atât de explicit şi de 
zgomotos în traducerea ei în fapt, arzându-şi cu vorbele lui 
fiecare punte în urma sa, înainte de a fi apucat să ajungă 
până la locul în care să-şi construiască următoarea; astfel 
încât nu un şerif districtual şi nici măcar un agent al forţei 
civice ci chiar foştii săi părtaşi la complot au pus la cale 
acţiunea de a-l proiecta din statul Kentucky şi din Statele 
Unite şi, dacă l-ar fi prins, probabil şi din această lume. 


Fugi noaptea, credincios tradiţiei familiei sale, împreună 
cu fiul său şi cu vechea spadă şi cu tartanul. 


JASON  LYCURGUS. Care, împins poate de forţa 
constrângătoare a numelui flamboaiant dat lui de către 
sarcasticul, cinicul, neîmblânzitul său tată cu picior de 
lemn care poate încă credea în adâncul inimii sale că el 
însuşi ar fi vrut să fie profesor cu înclinații spre studiile 
clasice, a pornit în sus pe Pasul Natchez într-o zi a anului 
1811 cu o pereche de pistoale splendide şi cu o traistă mai 
degrabă goală atârnată de oblâncul şeii, călare pe o iapă 
scundă, cu crupa subţiratică dar cu glezne puternice, în 
stare să alerge primele două furlonguri* cu siguranţă în 
mai puţin de jumătate de minut şi următoarele două în nu 
cu mult mai mult timp, deşi asta era tot. Însă a fost destul; 
care a ajuns la agenţia Chickasaw, la Okatoba (care în 
1860 se numea încă Old Jefferson) şi nu a mers mai 
departe. Care în şase luni a devenit ajutorul şefului 
agenţiei şi în douăsprezece partenerul său, oficial încă 
ajutor, deşi în realitate proprietarul a jumătate din ceea ce 
acum constituia o prăvălie imensă îmbogăţită prin 
câştigurile iepei sale la curse împotriva cailor tinerilor din 
tribul lui Ikkemotubbe, şi pe care el, Compson, avea 
întotdeauna grijă să le limiteze la două sau cel mult trei 
furlonguri; iar în anul următor, Ikkemotubbe era stăpânul 
iepei iar Compson stăpânea acea solidă milă pătrată de 
pământ care într-o zi avea să se găsească aproape în plin 
centrul oraşului Jefferson, împădurită pe atunci şi tot 
împădurită douăzeci de ani mai târziu, deşi mai mult un 
parc decât o pădure pe atunci, cu colibele sclavilor şi 
grajdurile şi grădina de zarzavat şi pajiştile şi promenadele 
şi pavilioanele sale elegante create de acelaşi arhitect care 
construise şi casa cu coloane şi portic mobilată cu lucruri 
aduse cu steamerul din Franţa şi de la New Orleans, şi 
această milă pătrată încă intactă în 1840 (nu numai cu 
orăşelul de albi numit Jefferson începând s-o înconjoare 
deoarece în câţiva ani de acum încolo descendenţii lui 


31 furlong = 201,2 m 


Ikkemotubbe aveau să plece, cei rămaşi trăind atunci nu 
ca războinici şi vânători ci ca albii - ca fermieri rătăcitori 
sau, ici şi colo, stăpâni a ceea ce şi ei numeau plantaţii şi 
stăpânii unor sclavi rătăcitori, puţin mai murdari decât 
albii, puţin mai leneşi, puţin mai cruzi - până când în cele 
din urmă însuşi sângele lor sălbatic avea să dispară, 
arătându-se doar întâmplător în forma nasului vreunui 
negru cocoţat pe vreo căruţă de bumbac sau al vreunui 
muncitor alb de la ferăstraie sau al vreunui trapper sau 
mecanic de locomotivă), cunoscută pe atunci sub 
denumirea de Domeniul Compson, întrucât acum se 
cuvenea ca de aici să se ridice prinți, oameni de stat şi 
generali şi episcopi, pentru a-i răzbuna pe Compsonii 
deposedaţi din Culloden şi Carolina şi Kentucky, apoi 
cunoscută sub denumirea de casa Guvernatorului pentru 
că desigur cu timpul a produs sau cel puţin a conceput un 
guvernator - iarăşi un Quentin MacLachan, botezat astfel 
după bunicul din Culloden - şi încă numită Vechea Casă a 
Guvernatorului, chiar după ce concepuse (1861) un 
general - (numită astfel printr-un acord şi o înţelegere 
prealabilă de către întregul oraş şi toată regiunea, ca şi 
cum ar fi ştiut chiar atunci, şi dinainte că bătrânul 
guvernator era ultimul Compson care nu avea să dea greş 
în nimic din ce încerca în afară de longevitate sau sinu- 
cidere) - generalul de brigadă Jason Lycurgus II, înfrânt la 
Shiloh în '62 şi înfrânt din nou, deşi nu atât de dezastruos, 
la Resaca în '64, care a ipotecat pentru prima dată mila 
pătrată încă intactă unui venetic din Nord în '66, după ce 
oraşul vechi fusese ars de generalul federal Smith, şi noul 
orăşel, cu timpul urmând să fie populat mai ales de 
descendenţi nu ai Compsonilor ci ai Snopesilor, începuse 
să încalce şi apoi să ciugulească din margini şi din însăşi 
inima acestei mile pătrate în timp ce generalul înfrânt şi-a 
petrecut următorii patruzeci de ani vânzând fragmente din 
ea pentru a ţine ritmul ratelor ipotecii asupra restului; 
până când într-o zi din anul 1900 a murit liniştit pe un pat 
de campanie la tabăra de vânătoare şi pescuit din valea 
râului 'Tallahatchie unde şi-a petrecut, aproape fără 


întrerupere, sfârşitul zilelor sale. 

Însuşi bătrânul guvernator era uitat acum; partea care 
mai rămăsese din vechea milă pătrată era cunoscută acum 
doar ca Reşedinţa Compson - urmele înecate de bălării ale 
vechilor peluze şi alei părăginite, casa care deja de prea 
multă vreme avea nevoie să fie iarăşi zugrăvită, coloanele 
cu tencuiala căzută ale porticului unde Jason III (pregătit 
să ajungă avocat şi care într-adevăr a ocupat un birou la 
etaj deasupra Pieței, unde a înmormântat în fişiere prăfuite 
unele din cele mai vechi nume din district - Holston şi 
Sutpen, Grenier şi Beauchamp şi Coldfield - stingându-se 
an după an prin labirinturile nesfârşite ale avocăţiei; şi 
cine ştie ce vis în inima nemuritoare a tatălui său, acum 
desăvârşindu-şi cel de-al treilea avatar - primul ca fiu al 
unui strălucitor şi neînfricat om de stat, al doilea ca o 
căpetenie a unor soldaţi neînfricaţi şi glorioşi, al treilea ca 
un fel de  pseudo-Daniel  Boone-Robinson Crusoe 
privilegiat, care nu se reîntorsese la vârsta tinereţii pentru 
că n-o părăsise niciodată în realitate - pentru ca biroul 
acesta de avocat să poată redeveni anticamera 
guvernatorului  înveşmântată în vechea-i splendoare) 
stătea cât e ziua de lungă cu o carafă de whisky şi un teanc 
de volume terfelite din Horaţiu şi Tit Liviu şi Catul, 
compunând (se spunea) eulogii satirice şi caustice la 
adresa concetăţenilor săi atât vii cât şi morţi, care a 
vândut ultima parte a proprietăţii, cu excepţia lotului pe 
care se aflau casa şi grădina de zarzavat şi grajdurile 
căzute în ruină şi o colibă de servitori în care locuia familia 
lui Dilsey, unui club de golf cu bani peşin cu care fiica sa 
Candace să-şi poată face o nuntă splendidă în aprilie, iar 
fiul său Quentin să-şi poată încheia un an la Harvard şi să 
se sinucidă în iunie 1910; deja cunoscută ca Vechea 
Reşedinţă Compson chiar pe când Compsonii mai locuiau 
încă în ea în acel amurg de primăvară din 1928 când stră- 
strănepoata damnată pierdută lipsită de nume şi pe atunci 
în vârstă de 17 ani a bătrânului guvernator şi-a jefuit 
ultima rudă bărbătească rămasă în viaţă şi cu scaun la cap 
(unchiul ei, Jason IV) de toţi banii pe care-i strânsese în 


taină şi şi-a dat drumul pe un burlan şi a fugit cu un 
saltimbanc de circ ambulant; cunoscută încă sub 
denumirea de Vechea Reşedinţă Compson multă vreme 
după ce orice urmă de Compsoni dispăruse de acolo; după 
ce mama văduvă murise şi Jason IV, nemaitrebuind acum 
să se teamă de Dilsey, îl internase pe fratele său idiot, 
Benjamin, la Azilul de Stat din Jackson şi vânduse casa 
unui ţăran care o transformase într-un han pentru jurati şi 
negustorii de cai şi catâri, cunoscută încă sub denumirea 
de Vechea Reşedinţă Compson chiar şi după ce hanul (şi 
curând şi terenul de golf) dispăruse şi fosta milă pătrată 
era iarăşi intactă în şir după şir de vile micuţe, înghesuite, 
de periferie, construite la întâmplare, fiecare proprietate 
personală. 


Şi aceştia: 


QUENTIN III. Care iubea nu trupul surorii sale ci o anu- 
mită noţiune a onoarei Compsonilor, precar şi (ştia bine) 
doar temporar întruchipată de membrana minusculă, 
fragilă, a fecioriei ei, aşa cum o machetă în miniatură a 
întregului vast glob pământesc poate sta în echilibru pe 
nasul unei foci dresate. Care iubea nu ideea incestului pe 
care nu avea să-l săvârşească, ci o anumită noţiune 
prezbiteriană a pedepsei veşnice a acestuia; el, şi nu 
Dumnezeu, putând astfel să se arunce pe sine însuşi şi pe 
sora sa în iad, unde putea s-o păzească veşnic şi s-o 
menţină de-a pururi neatinsă în mijlocul flăcărilor veşnice. 
Dar care mai presus de orice iubea moartea, care iubea 
numai moartea, iubea şi trăia într-o anticipare deliberată şi 
aproape perversă a morţii, aşa cum un îndrăgostit iubeşte 
şi se abţine cu bună ştiinţă în faţa trupului aşteptându-l, 
consimţindu-l, dăruit tandru, incredibil al iubitei sale, până 
când nu mai poate suporta nu abţinerea ci constrângerea 
şi astfel se precipită, se aruncă, rostogolindu-se, înecându- 
se. Care s-a sinucis la Cambridge, Massachusetts, în iunie 
1910, la două luni după nunta surorii sale, aşteptând întâi 
să se încheie anul universitar în curs şi astfel să 


beneficieze de întreaga valoare a frecvenţei sale plătite 
anticipat, nu pentru că avea în vinele sale sângele 
bătrânilor strămoşi din Culloden şi Carolina şi Kentucky, ci 
pentru că ultima bucăţică din vechea milă pătrată a 
Compsonilor care fusese vândută pentru a plăti nunta 
soră-si şi anul său la Harvard fusese singurul lucru, în 
afară de aceeaşi soră şi de vederea unui foc aprins în 
cămin, pe care fratele său cel mai tânăr, născut idiot, îl 
iubise în viaţa lui. 


CANDACE (CADDY). Damnată şi ea ştiind asta, şi-a ac- 
ceptat damnarea fără să încerce s-o caute sau să fugă de 
ea. Şi-a iubit fratele fără voia lui, l-a iubit nu numai pe el ci 
l-a iubit în el pe acel profet amar şi pe judecătorul 
inflexibil, nepătat de corupţie, al acelei calităţi pe care el o 
considera onoarea şi damnarea familiei, tot aşa cum el 
credea că iubea dar în realitate ura în ea ceea ce el 
considera vasul fragil, damnat dinainte, al mândriei acestei 
familii şi instrumentul impur al nefericirii acestei familii; 
nu numai atât, ea l-a iubit nu numai în ciuda ci şi din cauza 
faptului că el însuşi era incapabil să iubească, acceptând 
faptul că el trebuia s-o preţuiască mai presus de orice nu 
pe ea, ci virginitatea căreia ea îi era custode şi căreia ea 
nu-i atribuia nici un fel de preţ; acea fragilă îngustare 
trupească, deloc mai de preţ pentru ea decât un cârlig de 
care să-ţi agăţi hainele. Ştia că fratele ei iubea moartea 
mai presus de orice şi nu era geloasă, ar fi acceptat (şi 
poate că în calculul şi deliberarea căsătoriei ei a şi făcut 
aceasta) să-i înmâneze cupa ipotetică de cucută. Era 
însărcinată de două luni cu copilul altui bărbat, pe care 
fără să se întrebe de ce sex avea să fie îl şi botezase 
Quentin după fratele ei despre care ei amândoi (ea şi 
fratele ei) ştiau că e ca şi mort, când ea s-a căsătorit (în 
1910) cu un tânăr din Indiana care era o partidă extrem de 
bună şi pe care ea şi cu maică-sa îl cunoscuseră în timp ce- 
şi petreceau vacanţa la French Lick în vara precedentă. 
Divorţată în 1911. Căsătorită în 1920 cu un magnat minor 
din lumea filmului, Hollywood, California. Divorțul 


pronunţat de comun acord în Mexico City, 1925. 
Dispărută la Paris o dată cu ocupaţia germană, 1940, încă 
frumoasă şi probabil încă bogată, căci arăta cu cel puţin 
cincisprezece ani mai tânără decât cei patruzeci şi opt de 
ani pe care-i avea în realitate, şi nu s-a mai auzit nimic 
despre ea. Decât că era o femeie la Jefferson, custode la bi- 
blioteca districtuală, o femeie ca un şoricel şi având şi 
culoarea şoarecelui, care nu se măritase, care trecuse prin 
şcolile oraşului colegă de clasă cu Candace Compson şi 
care apoi şi-a petrecut restul vieţii încercând să ţină în 
ordine Forever Amber în ipostazele ei puse la rând dar 
revărsându-se una peste alta şi Jurgen şi Tom Jones cât 
mai departe de mâinile elevilor, colegienilor din primii şi 
ultimii ani care puteau să ajungă la ele fără măcar să 
trebuiască să se ridice în vârful picioarelor spre rafturile 
din spate până la care ea în ce o priveşte ar fi trebuit să se 
urce pe o ladă ca să le ascundă. Într-o zi în 1943, după o 
săptămână de disperare vecină aproape cu nebunia, în 
timpul căreia cei care intrau în bibliotecă o surprindeau 
invariabil trântindu-şi grăbită sertarul biroului şi învârtind 
cheia (astfel încât matroanele, soțiile bancherilor şi 
medicilor şi avocaţilor, dintre care unele fuseseră şi ele în 
aceeaşi clasă la vechea şcoală, care intrau şi ieşeau după- 
amiezele cu exemplare din Forever Amber şi volume de 
Thorne Smith cu grijă ascunse privirilor în ziare din 
Memphis şi Jackson, îşi spuneau că e pe cale să se 
îmbolnăvească sau poate chiar să-şi piardă minţile), a 
închis şi a încuiat sala bibliotecii în plină după-amiază şi, 
cu poşeta strânsă sub braţ şi două pete de febră 
exprimând hotărâre pe obrajii ei de obicei lipsiţi de 
culoare, a intrat în magazinul universal unde Jason IV 
începuse ca vânzător şi unde acum era proprietarul 
propriei sale firme de achiziţie şi desfacere a bumbacului, 
străbătând acea cavernă posomorâtă în care nu intrau 
niciodată decât bărbaţii - o cavernă plină şi înţesată şi 
dominată ca de nişte stalactite de pluguri şi role şi chingi 
de hamuri şi oişti şi hamuri de catâri şi ghete ieftine şi 
unsori de hamuri şi saci de făină şi butoaie de melasă, 


posomorâtă din cauză că mărfurile aici adăpostite nu erau 
expuse ci mai degrabă ascunse întrucât cei care-i 
aprovizionau pe fermierii din Mississippi sau cel puţin pe 
fermierii negri din Mississippi în schimbul unei părţi din 
recoltă nu voiau, înainte ca aceasta să fi fost strânsă şi 
valoarea ei să fi fost apreciată măcar aproximativ, să le 
arate ceea ce ar fi putut începe să dorească ci doar să le 
livreze la cerere concretă lucrurile de care nu se puteau 
lipsi - şi a trecut mai departe în spate spre domeniul 
particular al lui Jason: o îngrăditură apărată cu bare de 
fier încărcată de rafturi şi nişe doldora de facturi 
mirositoare de gin unde se strânseseră praful şi pânzele de 
păianjen, şi registre şi eşantioane de bumbac, cu aerul 
greu de mirosul de brânză şi gaz şi unsoare de hamuri şi al 
sobei de fier zgomotoase pe care de aproape o sută de ani 
se tot scuipaseră bucăţi de tutun mestecat, şi a mers până 
la tejgheaua lungă înaltă aplecată într-o parte în spatele 
căreia Jason sta în picioare şi, fără să mai arunce vreo 
privire bărbaţilor în salopetă care treptat tăcuseră şi chiar 
se opriseră din mestecat când ea intrase, cu un fel de 
disperare tremurătoare îşi deschisese poşeta şi scosese 
fără să se uite ceva de acolo şi-l lăsase la vedere pe 
tejghea şi rămăsese acolo tremurând şi gâfâind în timp ce 
Jason îşi aplecase privirile spre obiectul acela - o poză, o 
fotografie în culori, desigur tăiată dintr-o revistă cu filele 
lucioase - o fotografie cu atmosferă de lux şi bani mulţi şi 
lumină de soare - cu un fundal de munţi Cannebiere şi 
palmieri şi chiparoşi şi marea şi un automobil deschis, 
puternic, costisitor, cu bare strălucitoare, şi chipul femeii 
fără pălărie luminos între fişiul elegant şi o haină de blană 
de focă, fără vârstă şi frumos, rece, senin şi damnat; 
alături de ea un bărbat frumos, uscăţiv, de vârstă mijlocie, 
purtând insignele şi decoraţiile unui general german de 
Stat Major - şi fata asta bătrână cu aer de şoarece, cu 
părul de şoarece, tremurătoare şi îngrozită de propria ei 
temeritate, fixându-l pe deasupra fotografiei pe celibatarul 
fără copii în care se stingea lungul şir de bărbaţi care 
păstraseră în ei ceva decent şi mândru chiar şi după ce 


începuseră să-şi vadă integritatea ştirbită şi din mândria 
lor nu mai rămăsese aproape nimic decât vanitate şi milă 
faţă de ei înşişi; de la expatriatul silit să fugă din tară 
aproape cu mâinile goale dar care refuzase să accepte 
înfrângerea, trecând prin omul care-şi pusese în joc viaţa 
şi bunul renume al familiei sale de două ori şi pierduse de 
două ori şi care şi el refuzase de fiecare dată să se 
resemneze la asta, şi cel care cu un căluţ mic şi pipernicii 
drept singură unealtă îşi răzbunase tatăl şi bunicul 
deposedaţi de bunurile lor şi câştigase un adevărat 
principat, şi guvernatorul strălucitor şi neînfricat, şi 
generalul care deşi fusese înfrânt când îi condusese la 
luptă pe oamenii săi bravi şi glorioşi cel puţin îşi riscase şi 
propria sa viaţă în această înfrângere, până la alcoolicul 
cult care-şi vânduse ultima rămăşiţă a patrimoniului nu ca 
să-şi cumpere băutură ci ca să-i ofere unuia dintre descen- 
denţii săi cel puţin ceea ce el se pricepuse să considere 
cea mai bună şansă în viaţă. 

„E Caddy!” şoptise bibliotecara. „Trebuie s-o salvăm.” 

„Caddy, sigur că da”, spusese Jason. Pe urmă a început 
să râdă. Stătea acolo râzând deasupra fotografiei, peste 
faţa aceea rece, frumoasă, acum crăpată şi îndoită după o 
săptămână petrecută împăturită în sertarul biroului şi în 
poşetă. Şi bibliotecara ştia de ce râde el, bibliotecara care 
nu-i mai adresase cuvântul altfel decât spunându-i 
domnule Jason de treizeci şi doi de ani împliniţi, din ziua 
aceea, din 1911, când Candace, alungată de bărbatu-său, 
îşi adusese copilaşul, o fetiţă, acasă şi plecase cu primul 
tren ca să nu se mai întoarcă niciodată, şi nu numai 
negresa Dilsey, bucătăreasa, ci şi ea, bibliotecara, ghicise 
pur şi simplu din instinct că Jason se folosea într-un fel sau 
altul de viaţa copilului şi de naşterea sa nelegitimă ca s-o 
şantajeze pe mamă nu numai să se ţină departe de 
Jefferson tot restul vieţii ci şi ca s-o determine să-l 
numească pe el singurul custode irevocabil al banilor pe 
care avea să-i trimită pentru întreţinerea copilului, şi 
refuzase să-i mai adreseze lui, lui Jason, cuvântul, din acea 
zi din 1928 când fata se lăsase în jos pe burlan şi fugise cu 


saltimbancul. 

„Jason”, strigase ea. „Trebuie s-o salvăm! Jason! 
Jason!...” şi mai plângea încă atunci când el apucase 
fotografia între degetul mare şi arătător şi i-o aruncase 
îndărăt peste tejghea. 

„Asta Candace?” spusese el. „Nu mă face să râd. 
Putoarea asta n-are nici treizeci de ani. Ailaltă trebuie să 
aibă cincizeci acuma.” 

Şi biblioteca era încă închisă a doua zi toată ziua când, 
spre orele trei după-amiază, epuizată şi trasă la faţă de 
oboseală dar încă neînfrântă şi încă strângându-şi poşeta 
sub braţ, apăruse într-o curticică curată din cartierul 
negrilor din Memphis urcând treptele spre căsuţa bine 
îngrijită, sunând la uşă, şi uşa se deschisese şi o negresă 
cam de vârsta ei ieşise s-o privească tăcută. „Eşti Frony, 
nu?” spusese bibliotecara. „Nu-ţi aminteşti de mine... 
Melissa Meek, din Jefferson...” 

„Da”, spusese negresa „Intraţi. Vreţi s-o vedeţi pe 
mama.” Şi intrase în cameră, dormitorul curat dar încărcat 
de mobile şi tot felul de nimicuri al unei negrese bătrâne, 
mirosind greu a oameni bătrâni, a femei bătrâne, a negri 
bătrâni, şi unde bătrâna însăşi şedea într-un balansoar în 
faţa căminului în care deşi era iunie pâlpâia focul - o 
femeie masivă pe vremuri, într-o rochie de stambă 
decolorată, curată şi cu un turban curat înfăşurându-i 
capul pe deasupra ochilor ei înceţoşaţi şi acuma după toate 
aparențele aproape orbi, şi lăsase tăietura din revistă 
acum îndoită la colţuri în mâinile întunecate care, ca la 
toate femeile de rasa ei, erau încă suple şi delicate aşa 
cum fuseseră când femeia avusese treizeci sau douăzeci 
sau chiar şaptesprezece ani. 

„E Caddy”, spusese bibliotecara „Ea este, Dilsey! 
Dilsey!” 

„Ce-a spus el?”, spusese bătrâna negresă. Şi bibliotecara 
înţelesese cui îi spunea ea el, şi nici nu se mirase nu numai 
de faptul că bătrâna negresă ştiuse că ea (bibliotecara) 
avea să înţeleagă la cine se gândea ea spunând acel el, dar 
nici că bătrâna negresă ştiuse de la început că ea îi şi 


arătase fotografia lui Jason. 

„Parcă nu ştii ce-a spus”, strigase ea. „Când a înţeles că 
ea e-n primejdie a spus că e ea, şi ar fi spus-o chiar dacă n- 
aş fi avut vreo fotografie să-i arăt. Dar când a înţeles că 
cineva, oricine, chiar eu numai, ar vrea s-o ajute, a spus că 
nu e ea. Dar este! Uită-te!” 

„Uită-te şi dumneata la ochii mei”, spusese negresa. 
„Cum pot eu să văd ce-i în fotografia asta?” 

„Cheam-o pe Frony”, strigase bibliotecara „Ea o s-o 
recunoască!” Dar bătrâna negresă şi începuse să 
împăturească tăietura cu grijă, pe cutele gata făcute, 
întinzându-i-o îndărăt. 

„Ochii mei nu mai sunt buni de nimic”, spusese. „Nu mai 
sunt în stare să văd ce-i aici.” 

Şi asta a fost totul. La ora şase ea se străduia să-şi facă 
drum prin mulţime la staţia terminus a autobuzului, cu 
poşeta strânsă bine la subsuoară şi cu jumătate de bilet 
dus-întors în cealaltă mână şi fusese împinsă pe platforma 
din spate de fluxul cotidian în care se mai găseau câţiva 
civili dar mai ales soldaţi şi marinari în drum fie în 
permisie fie spre moarte şi femei fără adăpost, tovarăşele 
lor, care de doi ani de zile trăiseră de la o zi la alta în 
trenuri şi hoteluri când aveau noroc, şi în vagoane şi 
autobuze şi gări şi săli de aşteptare şi holuri publice când 
n-aveau, oprindu-se locului doar de ajuns ca să-şi lase 
copiii nou-născuţi la societăţile de binefacere sau la 
secţiile de poliţie, şi apoi s-o pornească mai departe, şi se 
luptase să urce în autobuz, mai măruntă decât oricine 
altcineva acolo, astfel că picioarele de-abia îi atingeau 
duşumeaua din când în când, până când o siluetă (un 
bărbat în kaki; nu-l putea vedea cum arată pentru că şi 
începuse să plângă) s-a ridicat şi a luat-o pur şi simplu în 
braţe şi a aşezat-o pe un scaun lângă fereastră, unde încă 
plângând liniştită putea să se uite la oraşul lunecător 
trecând pe lângă ea şi apoi lăsat în urmă şi în curând avea 
să ajungă acasă, în siguranţă, la Jefferson, unde viaţa se 
trăia de asemenea cu pasiune şi zbucium şi jale şi mânie şi 
deznădejde de neînțeles, dar unde la ora şase puteai să 


închizi coperţile deasupra ei şi chiar şi mâna firavă a unui 
copil putea s-o pună la loc printre toate cele asemenea ei, 
lipsite de nume, în rafturile liniştite veşnice şi să întoarcă 
cheia în broască încuind-o pentru încă o noapte întreagă 
fără vise. Da se gândea plângând liniştită asta a fost ea n- 
a vrut s-o vadă ca să nu ştie dacă era Caddy sau nu 
pentru că ştie că nici Caddy nu vrea să fie salvată nu 
mai are nimic pentru care să merite să fie salvată 
nimic care să merite să fie pierdut pe care să-l piardă 


JASON IV. Primul Compson sănătos la cap încă dinainte 
de epoca din Culloden şi (întrucât celibatar fără copii) deci 
şi ultimul. Exercitând asupra sa însuşi un control raţional 
şi logic fiind chiar un filosof în vechea tradiţie stoică; fără 
nici un fel de părere într-un sens sau altul despre 
Dumnezeu, luând în considerare doar poliţia şi temându-se 
şi respectând-o doar pe negresă, duşmana sa înverşunată 
încă de la naşterea lui şi duşmana sa de moarte din acea zi 
din 1911 când şi ea ghicise printr-o simplă clarviziune că 
se folosea într-un fel sau altul de naşterea nelegitimă a 
copilului, nepoata sa, pentru a-i şantaja mama, care-i gătea 
mâncarea pe care o mânca. Care nu numai că s-a luptat 
toată viaţa lui şi a rezistat Compsonilor, ci s-a luptat şi a 
rezistat împotriva Snopesilor care au cucerit treptat 
orăşelul după începutul secolului pe măsură ce Compsonii 
şi Sartorişii şi cei asemenea lor se stingeau din orăşel (şi 
nu a fost vreun Snopes ci Jason însuşi cel care îndată ce a 
murit maică-sa - nepoată-sa fiind deja fugită în jos pe 
burlan şi dispărută astfel că Dilsey nu mai avea acum nici 
una din aceste două săbii să i le ţină deasupra capului - şi- 
a internat fratele idiot la Azilul de Stat şi a golit casa cea 
veche, întâi dezmembrând încăperile imense, odinioară 
splendide, în ceea ce se numeşte apartamente şi vânzând 
totul unui ţăran care a deschis acolo un han), deşi aceasta 
nu i-a fost greu întrucât pentru el tot restul oraşului şi 
lumea şi de asemenea omenirea în genere cu excepţia lui 
însuşi erau Compsoni, cu neputinţă de explicat şi totuşi 
previzibili în sensul că nu trebuia să ai nici un fel de 


încredere în ei. Care, întrucât toţi banii din vânzarea 
pajiştii se irosiseră pentru nunta soră-si şi anul de studii la 
Harvard al fratelui său, s-a folosit de meschinele lui 
economii din sărăcăciosul salariu de vânzător de prăvălie 
pentru a se înscrie la o şcoală la Memphis unde a învăţat 
să sorteze bumbacul, şi astfel şi-a înfiinţat propria sa firmă 
cu ajutorul căreia, după moartea tatălui alcoolic, şi-a 
asumat sarcina întreţinerii întregii familii în ruină în 
vechea casă în ruină, întreţinându-şi fratele idiot din cauza 
mamei lor, sacrificându-şi orice plăceri i-ar fi putut reveni 
de drept şi de fapt şi chiar şi necesităţile unui burlac de 
treizeci de ani, astfel ca viaţa maică-si să poată continua 
cât mai aproape cu putinţă de ceea ce fusese odinioară; şi 
aceasta nu din cauză că ar fi iubit-o ci (fusese doar 
întotdeauna un om cu scaun la cap) pur şi simplu pentru 
că-i era frică de bătrâna bucătăreasă negresă pe care nici 
nu putea s-o silească să plece din casă chiar dacă ar fi 
încercat să înceteze să-i mai plătească salariul săptămânal; 
şi care, în ciuda tuturor acestor fapte, reuşise totuşi să 
economisească aproape trei mii de dolari (2840,50 după 
cum a declarat în noaptea când nepoată-sa i-a furat) în 
băncuţe meschine şi chinuite de câte zece cenți sau de un 
sfert de dolar, economii pe care nu le ţinea la bancă 
deoarece pentru el oricare bancher era tot un Compson, ci 
ascunse într-un sertar încuiat al biroului în dormitorul său 
unde-şi făcea şi schimba patul el însuşi deoarece îşi ţinea 
uşa dormitorului încuiată toată vremea cu excepţia clipelor 
când intra şi ieşea pe ea. Care, în urma unei încercări 
înceţoşate şi nereuşite a fratelui său de a viola o fetiţă 
trecând prin faţa casei, se instituise singur tutore al 
idiotului fără s-o lase pe maică-sa să afle şi astfel a reuşit 
să obţină ca această creatură să fie castrată înainte chiar 
ca mama lor să fi aflat că idiotul fusese scos din casă şi 
care în urma morţii maică-si în 1933 a reuşit să se scuture 
pentru totdeauna nu numai de fratele idiot şi de casă ci şi 
de negresă mutându-se în două chichineţe de birouri 
deasupra magazinului în care-şi adăpostea registrele şi 
eşantioanele de bumbac şi pe care le transformase într-o 


garsonieră dormitor-bucătărie-baie, în care putea fi văzută 
intrând şi apoi ieşind în zilele de sfârşit de săptămână o 
femeie voinică simplă prietenoasă blondă simpatică nu 
prea tânără acum, cu pălării rotunde pitoreşti şi (în 
anotimpul cuvenit) o haină de imitație de blană, ei 
amândoi, negustorul de bumbac între două vârste şi 
femeia căreia oraşul îi spunea pur şi simplu Prietena din 
Memphis, putând fi văzuţi la cinematograful local sâmbătă 
seara şi duminică dimineaţa urcând scările apartamentului 
cu pungi de la băcănie conţinând pâine şi ouă şi portocale 
şi cutii de conserve de supă, domestici, casnici, uniţi, până 
când autobuzul de seară o ducea înapoi la Memphis. Se 
emancipase acum Era liber. „În 1865”, îi plăcea să spună, 
„Abe Lincoln i-a eliberat pe negri de Compsoni. In 1933, 
Jason Compson i-a eliberat pe Compsoni de negri.” 


BENJAMIN. Născut Maury, după numele singurului 
frate al mamei sale: un celibatar agreabil scânteietor 
băutor fără ocupaţie care împrumuta bani aproape de la 
oricine, chiar şi de la Dilsey, deşi aceasta era negresă, 
explicându-i pe când îşi scotea mâna din buzunar că ea nu 
numai că era în ochii lui ca şi un membru al familiei surorii 
sale, ci şi că putea fi considerată o doamnă din naştere 
oriunde, în ochii orişicui. Care, atunci când în sfârşit 
maică-sa a înţeles ce era şi a insistat plângând ca trebuie 
să i se schimbe numele, a fost rebotezat Benjamin de către 
fratele său Quentin (Benjamin, cel de pe urmă născut 
dintre ai noştri, vândut în Egipt). Care iubea trei lucruri: 
pajiştea care fusese vândută pentru a plăti nunta lui 
Candace şi pentru ca Quentin să poată fi trimis la Harvard, 
pe soră-sa Candace, lumina focului. Care nu a pierdut nici 
unul din aceste trei lucruri deoarece nu-şi mai putea aduce 
aminte de soră-sa ci doar de pierderea ei, şi lumina focului 
era pentru el aceeaşi formă luminoasă ca atunci când 
adormea, şi pajiştea era chiar mai bine că fusese vândută 
deoarece acum el şi cu T.P. puteau nu numai să 
urmărească în afara timpului de-a lungul gardului 
mişcările care pentru el nici nu contau ca fiind oameni 


care cumpăneau bastoane de golf, T.P. putând să-i aducă 
pe amândoi până la smocurile de iarbă şi bălării unde 
aveau să apară deodată în mâna mică a lui T.P. nişte mici 
globuri albe care înfruntau şi chiar înfrângeau ceea ce el 
nici măcar nu ştia că e gravitația şi toate legile imuabile 
când li se dădea drumul din mână către duşumeaua de 
scânduri sau zidul colibei sau aleea de asfalt Scopit în 
1913. Internat la Azilul de Stat din Jackson în 1933. 
Nepierzând nimic nici atunci deoarece, cum fusese cazul şi 
cu soră-sa, îşi amintea nu de pajişte ci de pierderea ei, iar 
lumina focului era încă aceeaşi formă luminoasă a 
somnului. 


QUENTIN. Ultima. Fiica lui Candace. Fără tată cu nouă 
luni înainte de naştere, fără nume la naştere şi deja 
damnată să nu ajungă niciodată mireasă încă din 
momentul când ovulul scindându-se i-a determinat sexul. 
Care la vârsta de şaptesprezece ani, la cea de a o mie opt 
sute nouăzeci şi cincia aniversare a zilei dinaintea învierii 
Domnului Nostru Isus Cristos, s-a căţărat de la fereastra 
camerei de culcare în care unchiul său o încuiase la 
amiază până la fereastra încuiată a camerei de culcare 
încuiate şi goale a acestuia şi a spart un geam şi a intrat 
pe fereastră şi cu vătraiul unchiului ei a forţat sertarul 
încuiat al biroului şi a luat banii (nu erau 2840,50 dolari, ci 
aproape şapte mii de dolari şi de asta turba Jason, de aici 
furia sa sângeroasă de nesuportat care în noaptea aceea şi 
la intervale mereu revenind cu prea mică sau chiar fără 
nici un fel de scădere în intensitate în următorii cinci ani l- 
a făcut să creadă serios că avea să-l distrugă, să-l omoare 
pe neaşteptate tot atât de ucigător ca un glonte sau un 
trăsnet; că deşi fusese jefuit nu de nişte nenorociţi de trei 
mii de dolari ci de aproape şapte mii nu putea spune asta 
nimănui; deoarece fusese furat de şapte mii de dolari în loc 
doar de trei mii nu numai că nu putea acum să găsească 
justificare - nici nu voia simpatie - de la alţii destul de 
nenorociţi ca să aibă o putoare de soră şi o alta de 
nepoată, dar nu putea nici măcar să se ducă la poliţie; 


pentru că pierduse patru mii de dolari care nu-i aparţineau 
nu putea să şi-i recapete nici pe cei trei mii care erau ai lui 
întrucât aceşti primi patru mii de dolari nu numai că erau 
proprietatea legală a nepoatei sale ca parte a banilor 
vărsaţi pentru întreţinerea ei de către maică-sa în timpul 
ultimilor şaisprezece ani, dar nici nu existau, trecuţi oficial 
ca fiind cheltuiţi şi consumaţi în rapoartele anuale pe care 
le prezenta la notariatul districtual, aşa cum i se cerea în 
calitate de custode şi tutore de către comisia de 
administrare legală; astfel încât fusese jefuit nu numai de 
rodul furtului său dar şi de propriile sale economii, şi 
aceasta de către propria sa victimă; fusese jefuit nu numai 
de cei patru mii de dolari pentru care riscase închisoarea 
ca să-i strângă ci şi de cei trei mii pe care-i pusese 
deoparte cu preţul atâtor sacrificii şi restricţii, aproape 
para cu para timp de aproape douăzeci de ani; şi aceasta 
nu numai de către propria sa victimă ci şi de un copil care 
reuşise dintr-o singură lovitură, care nu numai că nu ştia 
dar nici măcar nu-i păsa cât avea să găsească atunci când 
spărsese sertarul; şi acum nici nu putea să ceară ajutorul 
poliţiei; el, care avusese întotdeauna respect faţă de 
poliţişti, ferindu-se întotdeauna să aibă de-a face cu ei, şi 
plătise ani de zile impozitele care să-i ţină pe aceştia într-o 
lenevie parazitară şi sadică; nu numai atât, dar nici nu 
îndrăznea s-o urmărească pe fată pentru că ar fi putut s-o 
prindă şi atunci ea avea să vorbească, astfel că singura lui 
ieşire era un vis găunos care-l făcea să se zvârcolească şi 
să asude noaptea doi şi trei şi chiar patru ani după această 
întâmplare, când ar fi trebuit s-o fi uitat: s-o prindă pe 
neaşteptate, sărind asupra ei din întuneric, înainte ca ea să 
fi apucat să cheltuiască toţi banii, şi s-o omoare înainte ca 
ea să fi avut timpul să deschidă gura) şi s-a lăsat să 
alunece în jos pe acelaşi burlan în semiîntunericul 
amurgului şi a fugit cu saltimbancul care avea deja o 
condamnare pentru bigamie. Şi astfel a dispărut; oricare i- 
ar mai fi fost apoi ocupaţia n-avea să se mai întoarcă 
niciodată în vreun Mercedes strălucitor; şi oricare i-ar fi 
fost fotografia n-avea să conţină niciodată nici un general 


de Stat Major. 


Şi asta a fost totul. Ceilalţi, cei de mai jos, nu au fost 
Compsoni. Au fost negri: 


T.P. Care purta pe Beale Street din Memphis straiele 
frumoase ţipătoare ieftine intransigente croite special 
pentru el de către patronii unor croitorii prăpădite din 
Chicago şi New York. 


FRONY. Care s-a măritat cu un conductor de tren şi s-a 
stabilit la St Louis iar mai târziu s-a mutat înapoi la 
Memphis să ţină casa pentru maică-sa deoarece Dilsey a 
refuzat să meargă mai departe. 


LUSTER. Un bărbat, în vârstă de 14 ani. Care nu numai 
că era în stare să aibă grijă din toate punctele de vedere 
de un idiot de două ori mai în vârstă decât el şi de trei ori 
mai voinic decât el, dar chiar se pricepea să-l facă să-i 
treacă vremea uşor. 


DILSEY. 
Ei au dăinuit. 


